
Svanereden. 


Mellem  Østersøen  og  Nordhavet  ligger  en  gammel  Svane- 
rede, og  den  kaldes  Danmark;  i  den  er  født  og  fødes 
Svaner,  hvis  Navne  aldrig  skulle  dø. 

I  Oldtiden  fløj  en  Svaneflok  herfra  hen  over  Alperne  ned 
til  Majlandets  grønne  Sletter,  hvor  der  var  dejligt  at  bo; 
Svaneflokken  kaldtes  Longobarder. 

En  anden  Skare,  med  skinnende  Fjer  og  trofaste  Øjne, 
svang  sig  ned  mod  Byzanz,  satte  sig  der  om  Kejserens  Trone 
og  udbredte  sine  store,  hvide  Vinger  som  Skjolde  for  at  be- 
skærme ham.  Den  fik  Navnet  Væringer. 

Der  lød  fra  Frankrigs  Kyst  et  Angestens  Skrig  for  de 
blodige  Svaner,  der  med  Ild  under  Vingen  kom  fra  Norden, 
og  Folket  bad:   »Fri  os,  Gud,  fra  de  vilde  Normanner!« 

Paa  Englands  engfriske  Grønsvær,  ved  den  aabne  Strand, 
stod  den  danske  Svane  med  tredobbelt  Kongekrone  paa  Ho- 
vedet, sit  gyldne  Scepter  strakte  den  hen  over  Landet. 

I  Knæ   bøjede  Hedningerne   sig   paa  Pommerns  Kyster  og 

de  danske  Svaner  kom  med  Korsets  Flag  og  med  draget 
Sværd. 

Det  var  i  de  ældgamle  Dage,  siger  du. 

Ogsaa  nærmere  vor  Tid  blev  set  mægtige  Svaner  flyve  ud 
fra  Reden. 

Det  lyste  gennem  Luften,  det  lyste  hen  over  Verdens 
Lande,  Svanen  spredte  ved  sine  stærke  Vingeslag  den  dæm- 
rende   Taage,    og   Stjernehimlen   blev   mere   synlig,    det  var, 


som  om  den  kom  Jorden  nærmere;  det  var  Svanen  Tycho 
B  r  a  h  e. 

»Ja,  den  Gang!«  siger  du,  »men  nu  i  vore  Dage!«  Da  saa 
vi  Svane  flyve  ved  Svane  i  herlig  Flugt.  Een  lod  sin  Vinge 
glide  hen  over  Guldharpens  Strenge,  og  det  klang  gennem 
Norden,  Norges  Fjelde  løftede  sig  højere  i  Oldtids  Sollys;  det 
susede  i  Gran  og  i  Birk;  Nordens  Guder,  Helte  og  ædle  Kvin- 
der viste  sig  i  den  dybe,  mørke  Skovgrund. 

Vi  saa  en  Svane  slaa  med  Vingerne  mod  Marmorfjeldet, 
saa  at  det  brast,  og  de  i  Stenen  bundne  Skønhedsskikkelser 
skred  frem  ved  solklar  Dag,  og  Menneskene  rundt  om  i 
Landene  løftede  deres  Hoveder  for  at  se  disse  mægtige  Skik- 
kelser. 

Vi  saa  en  tredie  Svane  spinde  Tanketraaden,  der  fæstes 
nu  fra  Land  til  Land,  rundt  om  Jorden,  saa  at  Ordet  flyver 
med  Lynets  Fart  gennem  Landene. 

Vor  Herre  har  kær  den  gamle  Svanerede  mellem  Østersø 
og  Nordhav.  Lad  mægtige  Fugle  kun  komme  gennem  Luften 
for  at  sønderrive  den:  »Det  skal  ej  ske!«  Selv  de  dunløse 
Unger  stille  sig  i  Kreds  paa  Redens  Kant,  det  have  vi  set, 
de  lade  sig  hugge  i  det  unge  Bryst,  saa  deres  Blod  flyder,  de 
slaa  med  Næb  og  med  Klo. 

Aarhundreder  ville  endnu  gaa  hen,  Svaner  flyve  fra  Re- 
den, ses  og  høres  rundt  om  i  Verden,  før  den  Tid  kommer, 
at  der  i  Aand  og  Sandhed  skal  kunne  siges:  »Det  er  den 
sidste  Svane,  den  sidste  Sang  fra  Svanereden.« 


Hjertesorg. 


Det  er  egentlig  en  Historie  i  to  Dele,  vi  her  komme  med; 
første   Del   kunde   gerne   være   borte,   —   men   den   giver 
Forkundskaber,  og  de  ere  nyttige. 

Vi  opholde  os  inde  i  Landet  paa  en  Herregaard,  og  saa 
traf  det  sig,  at  Herskabet  der  for  en  Dagstid  tog  bort.  Da 
kom  der  fra  nærmeste  Købstad  en  Madamme,  hun  havde  sin 
Moppe  med  og  kom  for,  som  hun  sagde,  at  man  skulde  tage 
»Aktier«  i  hendes  Garveri.  Sine  Papirer  havde  hun  med,  og 
vi  raadede  hende  at  slaa  en  Konvolut  om  dem  og  uden  paa 
at  skrive  Gaardejerens  Adresse:  »Generalkrigskom missær, 
Ridder,  etcetera.« 

Hun  hørte  paa  os,  hun  tog  Pennen,  standsede  og  bad  os 
om  at  gentage  Udskriften,  men  langsomt.  Vi  gjorde  det,  og 
hun  skrev;  men  midt  i  »Generalkrigs«  blev  hun  staaende, 
sukkede  og  sagde:  »Jeg  er  kun  et  Fruentimmer!«  Moppen 
havde  hun  sat  paa  Gulvet,  medens  hun  skrev,  og  han  knur- 
rede; han  var  jo  ogsaa  taget  med  for  sin  Fornøjelse  og  Sund- 

heds  Skyld,   og  saa  skal  man  ikke  sættes  paa  Gulvet.    Brak- 
næse og  Flæskeryg  var  hans  Udvortes. 

»Han  bider  ikke!«  sagde  Madammen,  »han  har  ingen 
Tænder.  Han  er  ligesom  Lem  af  Familien,  trofast  og  arrig, 
men  dette  er  han  tirret  til  af  mine  Børnebørn;  de  lege  Bryl- 
lup, og  saa  vil  de  have  ham  til  at  være  Brudepige,  og  det 
anstrenger  ham,  det  gamle  Skind!« 

Og  hun  afleverede  sine  Papirer  og  tog  Moppen  paa  Armen. 
Det  er  første  Del  —  som  nok  kunde  undværes. 

»Moppen  døde!«   det  er  anden  Del. 

Det  var  en  Uges  Tid  efter;  vi  kom  til  Købstaden  og  tog 
ind  paa  Gæstgiverstedet.  Vore  Vinduer  vendte  ud  til  Gaarden, 
der  ved  et  Plankeværk  var  delt  i  to  Dele;  i  den  ene  her 
hang  Skind  og  Huder,  raa  og  barkede;  her  stod  alle  Mate- 
rialier  til  et  Garveri,  og  det  var  Enkens.  —  Moppen  var  død 
i  denne  Morgen  og  begravet  her  i  Gaarden;  Enkens  Børne- 
børn, det  vil  sige  Garverenkens,  for  Moppen  havde  ikke  været 
gift,  klappede  Graven  til,  og  det  var  en  dejlig  Grav,  det 
maatte  være  en  Fornøjelse  at  ligge  der. 

Graven  var  indhegnet  med  Potteskaar  og  bestrøet  med 
Sand;  øverst  paa  den  havde  de  sat  en  halv  Ølflaske  med 
Halsen  op,  og  det  var  slet  ikke  allegorisk. 

Børnene  dansede  rundt  om  Graven,  og  den  ældste  af 
Drengene,  en  praktisk  Yngling  paa  syv  Aar,  foreslog,  at  der 
skulde  være  en  Udstilling  af  Moppens  Grav,  og  det  for  alle 
fra  Strædet;  Adgangen  maatte  betales  med  en  Seleknap,  det 
var  noget,  enhver  Dreng  havde,  og  som  han  ogsaa  kunde 
levere  for  Smaapigerne;  og  det  Forslag  blev  enstemmigt  an- 
taget. 

Og  alle  Børn  fra  Strædet,  og  Bagstrædet  med,  kom  og 
gav  deres  Knap,  der  var  mange,  der  kom  til  at  gaa  med  een 
Sele  den  Eftermiddag,  men  saa  havde  man  set  Moppens  Grav, 
og  det  var  nok  saa  meget  værd. 

Men  uden  for  Garvergaarden,  tæt  op  til  Laagen  der,  stod 
en  lille  pjaltet  Unge,  saa  yndigt  skabt,  med  det  dejligste 
krøllede  Haar  og  Øjne  saa  blaa  og  klare,  at  det  var  en  Lyst; 
hun  sagde  ikke  et  Ord,   hun  græd  ikke  heller,   men  saa  saa 

langt,  hun  kunde,  hver  Gang  Laagen  aabnedes.  Hun  ejede 
ikke  en  Knap,  vidste  hun,  og  blev  derfor  sørgmodig  staaende 
udenfor,  stod  der,  til  de  alle  havde  set  af,  og  alle  vare  gaaede 
bort;  da  satte  hun  sig  ned,  holdt  de  smaa,  brune  Hænder 
for  Øjnene  og  brast  i  Graad;  hun  alene  havde  ikke  set  Mop- 
pens Grav.  Det  var  Hjertesorg  og  stor,  som  den  voksnes  tit 
kan  være  det. 

Vi  saa  det  ovenfra  —  og  ovenfra  set  —  denne,  som  mange 
af  vore  og  andres  Sorger,  ja,  saa  kunne  vi  le  af  dem!  Det  er 
Historien,  og  den,  som  ikke  forstaar  den,  kan  tage  Aktier  i 
Enkens  Garveri. 


„Alt  paa  sin  rette  Plads !" 


Det  er  over  hundrede  Aar  siden! 
Der  laa  bag  Skoven  ved  den  store  Indsø  en  gammel 
Herregaard,  og  rundt  om  den  var  der  dybe  Grave,  hvori 
vokste  Dunhammer,  Siv  og  Rør.  Tæt  ved  Broen  til  Ind- 
kørselsporten stod  et  gammelt  Piletræ,  der  hældede  sig  ud 
over  Rørene. 

Omme  fra  Hulvejen  lød  Horn  og  Hestetrampen,  og  derfor 
skyndte  den  lille  Gaasepige  sig  med  at  faa  Gæssene  til  Side 
fra  Broen,  før  Jagtselskabet  kom  galopperende;  det  kom  i 
saadan  en  Fart,  at  hun  hurtigt  maatte  springe  op  paa  en  af 
de  høje  Stene  ved  Broen  for  ikke  at  blive  reden  over  Ende. 
Halvt  Barn  var  hun  endnu,  fin  og  spinkel,  men  med  et  vel- 
signet Udtryk  i  sit  Ansigt,  og  to  rare,  klare  Øjne;  men  det 
saa  Herremanden  ikke  paa;  i  den  flyvende  Fart  han  kom, 
vendte  han  Pisken  i  sin  Haand,  og  af  raa  Lystighed  stødte 
han  hende  med  Skaftet  lige  for  Brystet,  saa  hun  gik  bag  over. 

»Alt  paa  sin  rette  Plads!«  raabte  han,  »i  Skarnet  med 
dig!«  og  saa  lo  han,  det  skulde  nu  være  saa  morsomt,  og  de 
andre  lo  med;  hele  Selskabet  gjorde  Skrig  og  Skraal,  og 
Jagthundene  gøede,  det  var  rigtignok: 

»Rige  Fugl  kommer  susende!« 

—  Gud  veed,  hvor  rig  han  var  endda. 

Den  stakkels  Gaasepige  greb  for  sig,  idet  hun  faldt,  og 
fik  fat  i  en  af  de  nedhængende  Pilegrene;  ved  den  holdt  hun 
sig  oppe  over  Dyndet,  og  saa  snart  Herskab  og  Hunde  vare 
vel  inde  af  Porten,  arbejdede  hun  paa  at  komme  op,  men 
Grenen  knækkede  af  ved  Kronen,  og  Gaasepigen  faldt  tungt 
tilbage  i  Rørene,  da  i  det  samme  en  kraftig  Haand  ovenfra 
greb  hende.  Det  var  en  vandrende  Hosekræmmer,  som  et 
Stykke  borte  havde  set  til  og  skyndte  sig  nu  med  at  komme 
hende  til  Hjælp. 

»Alt  paa  sin  rette  Plads!«  sagde  han  i  Spøg  efter  Herre- 
manden og  trak  hende  op  paa  det  tørre;  den  afbrækkede 
Gren  stillede  han  hen  mod  Stedet,  hvor  den  var  knækket  af, 
men  »paa  sin  rette  Plads«,  det  gaar  ikke  altid!  og  saa  stak 
han  Grenen  ned  i  den  bløde  Jord,  »gro,  om  du  kan,  og  skær 
dem  en  god  Fløjte  deroppe  paa  Gaarden!«  han  undte  Herre- 
manden og  hans  en  dygtig  Spidsrodsmarch ;  og  saa  gik  han 
ind  paa  Herregaarden,  men  ikke  op  i  Højsalen,  dertil  var 
han  for  ringe!  ind  til  Folkene  i  Borgestuen  kom  han,  og  de 
saa  paa  hans  Varer  og  købslog;  men  oppe  fra  Gildesbordet 
lød  Skraal  og  Vræl,  der  skulde  være  Sang,  de  kunde  den 
ikke  bedre.  Der  lød  Latter  og  Hundehyl,  der  var  stor  Fraa- 
sen  og  Sviren;  Vin  og  gammelt  01  skummede  i  Glas  og  Krus, 
og  Livhundene  aad  med;  et  og  andet  Bæst  af  dem  blev  af 
Junkerne  kysset,  efter  at  det  først  med  den  lange  Ørelap  var 
tørret  om  Snuden.  Hosekræmmeren  blev  kaldt  derop  med 
sine  Varer,  men  kun  for  at  de  kunde  have  deres  Spas  med 
ham.  Vinen  var  gaaet  ind  og  Forstanden  ud.  De  hældte  01 
i  en  Strømpe  til  ham,  at  han  kunde  drikke  med,  men  hur- 
tigt!   det   var   nu   saa   overordentlig   snildt  og  til  Grin.    Hele 

Drifter  Kvæg,  Bønder  og  Bøndergaarde  bleve  satte  paa  eet  Kort 
og  tabte. 

»Alt  paa  sin  rette  Plads!«  sagde  Hosekræmmeren,  da  han 
igen  var  vel  uden  for  Sodoma  og  Gomorra,  som  han  kaldte 
det.  »Den  aabne  Landevej,  det  er  min  rette  Plads,  deroppe 
var  jeg  slet  ikke  i  mit  Es.«  Og  den  lille  Gaasepige  nikkede 
til  ham  fra  Markledet. 

Og  der  gik  Dage,  og  der  gik  Uger,  og  det  viste  sig,  at 
den  afbrækkede  Pilegren,  som  Hosekræmmeren  havde  stuk- 
ket ned  ved  Vandgraven,  holdt  sig  stadig  frisk  og  grøn,  ja, 
at  den  endogsaa  skød  ny  Skud;  den  lille  Gaasepige  saa,  at 
den  maatte  have  fæstet  Rod,  og  hun  glædede  sig  saa  inder- 
ligt derover,  det  var  hendes  Træ,  syntes  hun. 

Ja,  med  det  gik  det  fremad,  men  med  alt  andet  paa 
Gaarden  gik  det  svært  tilbage  ved  Svir  og  ved  Spil:  det  er 
to  Triller,  som  ikke  ere  gode  at  staa  paa. 

Der  var  ikke  gaaet  seks  Aar,  saa  vandrede  Herremanden 
med  Pose  og  Stav  som  fattig  Mand  fra  Gaarden,  og  den  blev 
købt  af  en  rig  Hosekræmmer,  og  det  var  just  ham,  som 
havde  været  til  Spot  og  Grin  og  var  buden  01  i  en  Strømpe; 
men  Ærlighed  og  Driftighed,  de  give  god  Medbør,  og  nu  var 
Hosekræmmeren  Herre  paa  Gaarden;  men  fra  den  Stund  kom 
der  aldrig  Kortenspil  der;  »det  er  en  slem  Læsning,«  sagde 
han,  »den  kommer  derfra,  at  da  Fanden  første  Gang  saa 
Bibelen,  vilde  han  vrænge  en  efter,  der  skulde  være  lige  saa- 
dan,  og  saa  opfandt  han  Kortenspillet!« 

Den  ny  Herremand  tog  sig  en  Frue,  og  hvem  var  hun, 
det  var  den  lille  Gaasepige,  som  altid  havde  været  skikkelig, 
from  og  god;  og  i  de  ny  Klæder  saa  hun  ud  saa  fin  og  køn, 
som  var  hun  født  en  fornem  Jomfru.  Hvorledes  gik  det  til? 
Ja,  det  er  for  lang  en  Historie  i  vor  travle  Tid,  men  det  gik 
til,  og  det  vigtigste  kommer  bagefter. 

Velsignet  og  godt  var  der  paa  den  gamle  Gaard,  Moder 
stod  selv  for  det  indvendige  og  Fader  for  det  udvendige;  det 
var,  ligesom  Velsignelsen  vældede  frem,  og  hvor  Velstand  er, 
der  kommer  Velstand  til  Huse.  Den  gamle  Gaard  blev  pudset 
og  malet,  Gravene  rensede  og  Frugttræer  plantede;  venligt  og 

godt  saa  der  ud,  og  Stuegulvet  var  blankt  som  et  Spække- 
bræt. I  den  store  Sal  sad  om  Vinteraftenerne  Madammen 
med  alle  sine  Piger  og  spandt  uldent  og  Linned;  og  hver 
Søndag  Aften    læstes   der  højt   af  Bibelen,   og  det  af  Justits- 


raaden  selv,  for  han  blev  Justitsraad,  Hosekræmmeren,  men 
det  var  først  paa  hans  meget  gamle  Dage.  Børnene  vokste 
til,  —  der  kom  Børn,  og  alle  bleve  de  vel  oplærte,  men  de 
havde  jo  ikke  lige  gode  Hoveder,  saadan  som  det  er  i  enhver 
Familie. 

Men   Pilegrenen   udenfor  var    bleven    til    et   helt   prægtigt 

Træ,  der  stod  frit  og  ubeskaaret,  »det  er  vort  Stamtræ!« 
sagde  de  gamle  Folk,  og  det  Træ  skulde  holdes  i  Agt  og 
Ære,  sagde  de  til  Børnene,  ogsaa  til  dem,  som  ikke  havde 
gode  Hoveder. 

Og  nu  var  der  gaaet  hundrede  Aar. 

Det  var  i  vor  Tid;  Søen  var  bleven  til  en  Mose,  og  den 
gamle  Herregaard  var  ligesom  visket  ud,  der  stod  en  aflang 
Pyt  Vand  med  lidt  Stensætning  til  Siden,  det  var  Resten  af 
de  dybe  Grave,  og  her  stod  endnu  et  prægtigt  gammelt  Træ, 
der  hældede  sine  Grene,  det  var  Stamtræet;  det  stod  og  viste, 
hvor  smukt  et  Piletræ  kan  være,  naar  det  faar  Lov  til  at 
skøtte  sig  selv.  —  Det  var  jo  rigtignok  revnet  midt  i  Stam- 
men, lige  nede  fra  Roden  og  op  til  Kronen,  Stormen  havde 
drejet  det  lidt,  men  det  stod,  og  fra  alle  Revner  og  Sprækker 
i  det,  hvor  Vind  og  Vejr  havde  lagt  Muldjord,  vokste  Græs 
og  Blomster;  især  øverst,  hvor  de  store  Grene  delte  sig,  var 
der  ligesom  en  hel  lille  hængende  Have  med  Hindbær  og 
Fuglegræs,  ja,  endogsaa  et  lille  bitte  Rønnebærtræ  havde  der 
rodfæstet  sig  og  stod  saa  slankt  og  fint  midt  oppe  i  det 
gamle  Piletræ,  der  spejlede  sig  i  det  sorte  Vand,  naar  Vin- 
den havde  drevet  Andemaden  hen  i  et  Hjørne  af  Vand- 
pytten. —  En  lille  Sti,  hen  over  Hovmarken,  førte  tæt  her 
forbi. 

Højt  paa  Banken  ved  Skoven,  med  en  dejlig  Udsigt,  laa 
den  ny  Gaard,  stor  og  prægtig,  med  Glasruder  saa  klare,  at 
man  skulde  tro,  at  der  slet  ingen  var.  Den  store  Trappe  ved 
Døren  saa  ud,  som  om  den  havde  Lysthus  paa  af  Roser  og 
storbladede  Planter.  Græspletten  var  saa  ren  grøn,  som  om 
hvert  Straa  blev  set  efter  Morgen  og  Aften.  Inde  i  Salen  hang 
kostelige  Malerier,  og  der  stod,  med  Silke  og  med  Fløjl,  Stole 
og  Sofaer,  der  næsten  kunde  gaa  paa  deres  egne  Ben,  Borde 
med  blanke  Marmorplader,  og  Bøger  i  Saffian  og  Guldsnit 
....  jo,  det  var  rigtignok  rige  Folk,  som  boede  her,  det  var 
fornemme  Folk,  her  boede  Baronens. 

Det  ene  svarede  der  til  det  andet.  »Alt  paa  sin  rette 
Plads!«    sagde   de   ogsaa,    og   derfor  vare   alle   de   Skilderier, 

som  engang  havde  været  til  Stads  og  Hæder  paa  den  gamle 
Gaard,  nu  ophængte  i  Gangen  til  Karlekamret;  rigtigt  Skram- 
mel var  det,  især  to  gamle  Portrætter,  det  ene  en  Mand  i 
rosenrød  Kjole  og  med  Paryk,  det  andet  en  Dame  med 
pudret,  opsat  Haar  og  en  rød  Rose  i  Haanden,  men  begge 
omgivne  ens  med  en  stor  Krans  af  Pilegrene.  Der  var  saa 
mange  runde  Huller  i  de  to  Billeder,  og  det  kom  af,  at  de 
smaa  Baroner  altid  gik  og  skød  deres  Flitsbuer  af  paa  de 
to  gamle  Folk.  Det  var  Justitsraaden  og  Justitsraadinden, 
dem,  hele  Slægten  stammede  ned  fra. 

»Men  de  er  ikke  rigtig  af  vor  Familie!«  sagde  en  af  de 
smaa  Baroner.  »Han  var  en  Hosekræmmer,  og  hun  en  Gaase- 
tøs.  De  vare  ikke  som  Papa  og  Mama.« 

Billederne  vare  noget  daarligt  Skrammel,  og  »alt  paa  sin 
rette  Plads!«  sagde  man,  og  saa  kom  Oldefar  og  Oldemor 
paa  Gangen  til  Karlekamret. 

Præstesønnen  var  Huslærer  der  paa  Gaarden;  han  gik  en 
Dag  med  de  smaa  Baroner  og  deres  ældste  Søster,  der  lige 
nylig  var  konfirmeret,  og  de  kom  hen  over  Stien,  ned  mod 
det  gamle  Piletræ;  og  medens  de  gik,  bandt  hun  en  Buket 
af  Markens  Grønt;  »alt  paa  sin  rette  Plads,«  og  det  blev  et 
Skønheds  Hele.  Imidlertid  hørte  hun  dog  meget  godt  efter 
alt  hvad  der  blev  sagt,  og  det  glædede  hende  saa  meget  at 
høre  Præstesønnen  fortælle  om  Naturens  Kræfter  og  Historiens 
store  Mænd  og  Kvinder;  hun  var  en  sund,  velsignet  Natur, 
adlet  i  Sjæl  og  Tanke  og  med  et  Hjerte  til  ret  at  omfatte  alt 
det  af  Gud  skabte. 

De  standsede  nede  ved  det  gamle  Piletræ;  den  mindste 
af  Baronerne  vilde  saa  gerne  have  sig  en  Fløjte  skaaret,  det 
havde  han  før  faaet  af  andre  Piletræer,  og  Præstesønnen  brød 
en  Gren  af. 

»Oh,  gør  det  ikke!«  sagde  den  unge  Baronesse;  men  saa 
var  det  gjort.  »Det  er  jo  vort  gamle,  berømmelige  Træ!  jeg 
holder  saa  meget  af  det!  ja,  derfor  ler  man  mig  ogsaa  ud 
hjemme,  men  det  er  det  samme!  Der  er  et  Sagn  om  det 
Træ  — !« 

Og  nu  fortalte  hun  alt  hvad  vi  have  hørt  om  Træet,  om 

den  gamle  Gaard,  om  Gaasepigen  og  Hosekræmmeren,  som 
mødtes  her  og  bleve  Stamforældre  til  den  fornemme  Slægt 
og  til  den  unge  Baronesse. 

»De  vilde  ikke  lade  sig  adle,  de  gamle,  skikkelige  Folk!« 
sagde  hun.  »De  havde  det  Mundheld:  »Alt  paa  sin  rette 
Plads!«  og  det  syntes  de,  at  de  ikke  kom,  naar  de  for  Penge 
lod  sig  ophøje.  Det  var  deres  Søn,  min  Bedstefader,  som 
blev  Baron,  han  skal  have  haft  stor  Lærdom,  været  højt  an- 
set og  afholdt  af  Prinser  og  Prinsesser,  været  med  ved  alle 
deres  Fester.  Ham  holde  de  andre  hjemme  mest  af,  men, 
jeg  veed  ikke  selv,  der  er  mig  noget  ved  det  gamle  Par,  som 
drager  mit  Hjerte  til  dem;  der  maa  have  været  saa  hygge- 
ligt, saa  patriarkalsk  paa  den  gamle  Gaard,  hvor  Husmoderen 
sad  og  spandt  med  alle  sine  Piger,  og  den  gamle  Herre  læste 
højt  af  Bibelen.« 

»Det  har  været  prægtige  Folk,  fornuftige  Folk!«  sagde 
Præstesønnen;  og  saa  vare  de  lige  inde  i  Tale  om  Adel  og 
borgerlig,  og  det  var  næsten,  som  om  Præstesønnen  ikke 
hørte  til  Borgerskabet,  saaledes  talte  han  om  det  at  være  af 
Adel. 

»Det  er  lykkeligt  at  høre  til  en  Slægt,  som  har  udmærket 
sig!  saaledes  at  have  ligesom  en  Blodets  Spore  i  sig  til  at 
gaa  frem  i  det  dygtige.  Dejligt  er  det  at  eje  et  Slægtnavn, 
der  er  Adgangskort  til  de  første  Familier.  Adel  betyder  ædel, 
det  er  Guldmønten,  der  har  faaet  i  Stempel,  hvad  den  selv 
er  i  Værd.  —  Det  er  Tidens  Tone,  og  mange  Poeter  slaa 
naturligvis  ind  i  den,  at  alt  hvad  adeligt  er  skal  være  daar- 
ligt  og  dumt,  men  hos  den  fattige,  jo  lavere  man  stiger  ned, 
des  mere  glinser  det.  Men  det  er  ikke  min  Mening,  thi  det 
er  aldeles  galt,  aldeles  falskt.  I  de  højere  Stænder  findes 
mange  gribende  skønne  Træk;  min  Moder  har  fortalt  mig  et, 
og  jeg  kunde  give  flere.  Hun  var  i  Besøg  i  et  fornemt  Hus  i 
Byen,  min  Mormor,  tror  jeg,  havde  opammet  den  naadige 
Frue.  Min  Moder  stod  i  Stuen  med  den  gamle,  højadelige 
Herre;  da  saa  han,  at  der  kom  nede  i  Gaarden  en  gammel 
Kone  paa  Krykker;  hver  Søndag  kom  denne  og  fik  et  Par 
Skilling.    »Der   er   den   gamle   Stakkel,«    sagde  Herren,    »hun 

har  saa  svært  ved  at  gaa!«  —  og  før  min  Moder  forstod  det, 
var  han  ude  af  Døren  og  nede  ad  Trapperne,  han,  den  halv- 
fjerdsindstyveaarige  gamle  Excellence,  var  selv  gaaet  ned  til 
den  fattige  Kone  for  at  spare  hende  fra  at  gaa  den  besvær- 
lige Vej  op  efter  den  Skillings  Hjælp,  hun  kom  efter.  Det  er 
jo  kun  et  ringe  Træk,  men  som  »Enkens  Skærv«  har  den 
Klang  fra  Hjertebunden,  Klang  fra  Menneskenaturen;  og  der- 
hen skal  Digteren  pege,  i  vor  Tid  just  skal  han  synge  derom, 
det  gør  godt,  mildner  og  forsoner.  Men  hvor  et  Stykke  Men- 
neske, fordi  han  er  af  Blod  og  har  Stamtavle  som  de  ara- 
biske Heste,  staar  paa  Bagbenene  og  vrinsker  i  Gaden,  og  i 
Stuen  siger:  »Her  har  været  Folk  fra  Gaden!«  naar  en  bor- 
gerlig har  været  derinde,  der  er  Adelen  gaaet  i  Forraadnelse, 
bleven  til  Maske  af  det  Slags,  som  Tespis  gjorde  sig  dem, 
og  man  morer  sig  over  Personen  og  giver  den  Satiren  i 
Vold.« 

Det  var  Præstesønnens  Tale,  den  var  noget  lang,  men  saa 
var  Fløjten  skaaren. 

Der  var  stort  Selskab  paa  Gaarden,  mange  Gæster  fra 
Omegnen  og  Hovedstaden,  Damer  klædte  med  Smag  og  uden 
Smag.  Den  store  Sal  ganske  opfyldt  med  Mennesker.  Om- 
egnens Præster  stod  ærbødigt  i  Klump  i  et  Hjørne,  det  saa 
ud,  som  om  der  var  Begravelse,  men  der  var  Fornøjelse,  men 
den  var  endnu  ikke  sat  i  Gang. 

Stor  Koncert  skulde  der  være,  og  derfor  havde  den  lille 
Baron  sin  Pilefløjte  ind  med,  men  han  kunde  ikke  faa  Vejr 
i  den,  det  kunde  ikke  heller  Papa,  og  derfor  duede  den  ikke. 

Der  var  Musik  og  Sang  af  det  Slags,  der  er  mest  morsom 
for  dem,  som  udøve  den;  for  Resten  nydeligt. 

»De  er  ogsaa  Virtuos!«  sagde  en  Kavaler,  der  var  sine 
Forældres  Barn;  »De  blæser  Fløjte,  De  skærer  den  selv.  Det 
er  Geniet,  der  behersker  —  sidder  paa  højre  Side,  —  Gud 
bevar's!  jeg  følger  ganske  med  Tiden,  det  maa  man.  Ikke 
sandt,  De  vil  henrykke  os  alle  med  det  lille  Instrument!«  og 
saa  rakte  han  ham  den  lille  Fløjte,  der  var  skaaret  af  Pile- 
træet nede  ved  Vandpytten,  og  højt  og  lydeligt  forkyndte  han, 
at  Huslæreren  vilde  skænke  dem  en  Solo  paa  Fløjte. 

Der  skulde  gøres  Nar  ad  ham,  det  var  let  at  forstaa,  og 
Huslæreren  vilde  saa  ikke  blæse,  skønt  han  nok  kunde,  men 
de  trængte  paa,  de  nødte  ham,  og  saa  tog  han  Fløjten  og 
satte  den  for  Munden. 


Det  var  en  underlig  Fløjte!  der  lød  en  Tone  saa  udhol- 
dende, som  den  klinger  fra  Damplokomotivet,  ja  meget  stær- 
kere; den  lød  over  hele  Gaarden,  Haven  og  Skoven,  milevidt 
ud  i  Landet,  og  med  Lyden  kom  der  en  Stormvind,  som 
bruste:    »Alt  paa  sin  rette  Plads!«   —  og  saa  fløj  Papa,  lige- 

som  baaren  af  Vinden,  ud  af  Gaarden  og  lige  lukt  ind  i 
Røgterhuset,  og  Røgteren  fløj  op  —  ikke  i  Storstuen,  der 
kunde  han  ikke  komme,  nej  op  i  Tjenerkamret,  mellem  det 
fine  Tjenerskab,  der  gik  i  Silkestrømper,  og  de  stolte  Karle 
bleve  som  gigtslaaede  ved,  at  saadan  en  ringe  Person  turde 
sætte  sig  til  Bords  mellem  dem. 

Men  i  Høj  salen  fløj  den  unge  Baronesse  op  ved  den  øverste 
Bordende,  hvor  hun  var  værdig  at  sidde,  men  Præstesønnen 
fik  Sæde  ved  Siden  af,  og  der  sad  de  begge  to,  som  om  de 
vare  et  Brudepar.  En  gammel  Greve  af  Landets  ældste  Slægt 


blev  urokket  paa  sin  Hædersplads;  for  Fløjten  var  retfærdig, 
og  det  skal  man  være.  Den  vittige  Kavaler,  der  var  Skyld  i 
Fløjtespillet,  han,  der  var  sine  Forældres  Barn,  fløj  paa  Ho- 
vedet ind  imellem  Hønsene,  men  ikke  alene. 

En  hel  Mil  ud  i  Landet  lød  Fløjten,  og  der  hørtes  store 
Begivenheder.  En  rig  Grossererfamilie,  der  kørte  med  fire, 
blæste  aldeles  ud  af  Vognen  og  fik  ikke  engang  Plads  bag 
paa;  to  rige  Bønder,  der  i  vor  Tid  vare  voksede  over  deres 
egen  Kornmark,  blæste  ned  i  Muddergrøften;  det  var  en 
farlig  Fløjte!  lykkeligvis  sprak  den  ved  den  første  Lyd,  og 
det  var  godt,  saa  kom  den  i  Lommen  igen:  »Alt  paa  sin 
rette  Plads!« 

Dagen  efter  talte  man  ikke  om  den  Begivenhed,  derfor 
har  man  den  Talemaade  »at  stikke  Piben  ind!«  Alt  var  og- 
saa  i  sin  gamle  Orden  igen,  kun  at  de  to  gamle  Billeder, 
Hosekræmmeren  og  Gaasepigen,  hang  oppe  i  Højsalen, 
der  vare  de  blæste  op  paa  Væggen;  og  da  en  af  de  rigtige 
Kunstkendere  sagde,  at  de  vare  malede  af  en  Mesterhaand, 
saa  bleve  de  hængende  og  istandsatte,  man  vidste  jo  ikke  før, 
at  de  duede,  og  hvor  skulde  man  vide  det.  Nu  hang  de  paa 
Hædersplads.  »Alt  paa  sin  rette  Plads!«  og  der  kommer  det! 
Evigheden  er  lang,  længere  end  denne  Historie! 


Nissen  hos  Spækhøkeren. 


Der  var  en  rigtig  Student,  han  boede  paa  Kvisten  og  ejede 
ingenting;  der  var  en  rigtig  Spækhøker,  han  boede  i 
Stuen  og  ejede  hele  Huset,  og  ham  holdt  Nissen  sig  til,  for 
her  fik  han  hver  Juleaften  et  Fad  Grød  med  en  stor  Klump 
Smør  i;  det  kunde  Spækhøkeren  give;  og  Nissen  blev  i  Bu- 
tikken, og  det  var  meget  lærerigt. 

En  Aften  kom  Studenten  ind  fra  Bagdøren  for  selv  at 
købe  sig  Lys  og  Ost;  han  havde  ingen  at  sende,  og  saa  gik 
han  selv;  han  fik  hvad  han  forlangte,  han  betalte  det,  og  der 
blev  nikket  »god  Aften«  af  Spækhøkeren  og  af  Madammen, 
og  det  var  en  Kone,  som  kunde  mere  end  nikke,  hun  havde 
Talegaver!  —  og  Studenten  nikkede  igen  og  blev  saa  staaende 
midt  i  Læsningen  af  det  Blad  Papir,  der  var  lagt  om  Osten. 
Det  var  et  Blad,  revet  ud  af  en  gammel  Bog,  der  ikke  burde 
rives  i  Stykker,  en  gammel  Bog  fuld  af  Poesi. 

»Der  ligger  mer  af  den!«  sagde  Spækhøkeren,  »jeg  gav  en 
gammel  Kone  nogle  Kaffebønner  for  den;  vil  De  give  mig 
otte  Skilling,  skal  De  have  Resten.« 

»Tak,«  sagde  Studenten,  »lad  mig  faa  den  i  Stedet  for 
Osten!  jeg  kan  spise  Smørrebrødet  bart;  syndigt  var  det,  om 
hele  den  Bog  skulde  rives  i  Stumper  og  Stykker.  De  er  en 
prægtig  Mand,  en  praktisk  Mand,  men  Poesi  forstaar  De  Dem 
ikke  mere  paa  end  den  Bøtte.« 

Og  det  var  uartigt  sagt,  især  mod  Bøtten,  men  Spæk- 
høkeren lo,  og  Studenten  lo,  det  var  jo  sagt  saadan  i  et 
Slags  Spøg.  Men  Nissen  ærgrede  sig,  at  man  turde  sige  sligt 
til  en  Spækhøker,  der  var  Husvært  og  solgte  det  bedste  Smør. 

Da  det  blev  Nat,  Butikken  var  lukket  og  alle  til  Sengs 
paa  Studenten  nær,  gik  Nissen  ind  og  tog  Madammens  Mund- 
læder, det  brugte  hun  ikke,  naar  hun  sov,  og  hvor  i  Stuen 
han  satte  det  paa  nogen  som  helst  Genstand,  der  fik  den 
Maal  og  Mæle,  kunde  udtale  sine  Tanker  og  Følelser  lige  saa 
godt  som  Madammen,  men  kun  een  ad  Gangen  kunde  have 
det,  og  det  var  en  Velgerning,  for  ellers  havde  de  jo  talt 
hverandre  i  Munden. 

Og  Nissen  satte  Mundlæderet  paa  Bøtten,  hvori  de  gamle 
Aviser  laa:  »Er  det  virkelig  sandt,«  spurgte  han,  »at  De  ikke 
veed,  hvad  Poesi  er?« 

»Jo,  det  veed  jeg,«  sagde  Bøtten,  »det  er  saadant  noget, 
som  staar  paa  Nederdelen  af  Aviserne  og  klippes  ud;  jeg 
skulde  tro,  at  jeg  har  mere  af  det  inden  i  mig  end  Studenten, 
og  jeg  er  kun  en  ringe  Bøtte  imod  Spækhøkeren.« 

Og  Nissen  satte  Mundlæderet  paa  Kaffemøllen,  nej,  hvor 
den  gik!  og  han  satte  det  paa  Smørfjerdingen  og  Pengeskuf- 
fen; —  alle  vare  de  af  Mening  som  Bøtten,  og  hvad  de  fleste 
ere  enige  om,  det  maa  man  respektere. 

»Nu  skal  Studenten  faa!«  og  saa  gik  Nissen  ganske  sagte 
ad  Køkkentrappen  op  til  Kvisten,  hvor  Studenten  boede. 
Der  var  Lys  derinde,  og  Nissen  kiggede  gennem  Nøglehullet 
og  saa,  at  Studenten  læste  i  den  pjaltede  Bog  nede  fra.  Men 
hvor  der  var  lyst  derinde!  der  stod  ud  af  Bogen  en  klar 
Straale,    der  blev   til    en   Stamme,   til   et   mægtigt   Træ,    som 

løftede  sig  saa  højt  og  bredte  sine  Grene  vidt  ud  over  Stu- 
denten. Hvert  Blad  var  saa  friskt,  og  hver  Blomst  var  et 
dejligt  Pigehoved,  nogle  med  Øjne  saa  mørke  og  straalende, 
andre  saa  blaa  og  forunderlig  klare.  Hver  Frugt  var  en 
skinnende  Stjerne,  og  saa  sang  og  klang  det  vidunderligt 
dejligt. 

Nej,  saadan  Herlighed  havde  den  lille  Nisse  aldrig  tænkt 
sig,  end  sige  set  og  fornummet.  Og  saa  blev  han  staaende 
paa  Taaspidserne,  kiggede  og  kiggede,  til  Lyset  derinde  sluk- 
kedes; Studenten  blæste  nok  sin  Lampe  ud  og  gik  til  Sengs, 
men  den  lille  Nisse  stod  der  alligevel,  thi  Sangen  klang  endnu 
saa  blød  og  dejlig,  en  yndig  Vuggevise  for  Studenten,  der 
lagde  sig  til  Ro. 

»Her  er  mageløst!«  sagde  den  lille  Nisse,  »det  havde  jeg 
ikke  ventet!  —  Jeg  tror,  at  jeg  vil  blive  hos  Studenten  — !« 
—  og  han  tænkte  —  og  tænkte  fornuftigt,  og  saa  sukkede 
han:  »Studenten  har  ingen  Grød!«  —  og  saa  gik  han  —  ja 
saa  gik  han  ned  igen  til  Spækhøkeren;  —  og  det  var  godt, 
han  kom,  for  Bøtten  havde  næsten  forbrugt  alt  Madammens 
Mundlæder  ved  at  udtale  fra  een  Led  alt  hvad  den  rummede 
i  sig,  og  nu  var  den  lige  i  Begreb  med  at  vende  sig  for  at 
give  det  samme  igen  fra  den  anden  Led,  da  Nissen  kom  og 
tog  Mundlæderet  igen  til  Madammen;  men  hele  Butikken,  fra 
Pengeskuffen  til  Pindebrændet,  havde  fra  den  Tid  Mening 
efter  Bøtten,  og  de  agtede  den  i  en  saadan  Grad  og  tiltroede 
den  saa  meget,  at  naar  Spækhøkeren  siden  efter  læste  »Kunst- 
og  Teateranmeldelser«  af  sin  »Tidende«,  den  om  Aftenen, 
saa  troede  de,  at  det  kom  fra  Bøtten. 

Men  den  lille  Nisse  sad  ikke  længer  rolig  og  lyttede  til 
al  den  Visdom  og  Forstand  dernede,  nej,  saa  snart  at  Lyset 
skinnede  fra  Kvistkamret,  saa  var  det,  ligesom  om  Straalerne 
vare  stærke  Ankertove,  der  drog  ham  derop,  og  han  maatte 
af  Sted  og  kigge  ind  ad  Nøglehullet,  og  der  ombruste  ham 
da  en  Storhed,  som  den  vi  føle  ved  det  rullende  Hav,  naar 
Gud  i  Stormen  gaar  hen  over  det,  og  han  brast  i  Graad,  han 
vidste  ikke  selv,  hvorfor  han  græd,  men  der  var  i  denne 
Graad  noget  saa  velsignet.  —  Hvor  det  maatte  være  mageløst 

dejligt  at  sidde  med  Studenten  under  det  Træ,  men  det  kunde 
ikke  ske,  —  han  var  glad  ved  Nøglehullet.  Der  stod  han 
endnu  paa  den  kolde  Gang,  da  Efteraarsvinden  blæste  ned 
fra  Loftslugen,  og  det  var  saa  koldt,  saa  koldt,  men  det  følte 
den  lille  først,  naar  Lyset  slukkedes  inde  paa  Tagkamret,  og 
Tonerne  døde  hen  for  Vinden.  Hu!  saa  frøs  han  og  krøb  ned 
igen  i  sin  lune  Krog;  der  var  mageligt  og  behageligt!  —  Og 


da  Julegrøden  kom  med  en  stor  Klump  Smør,  —  ja,  saa  var 
Spækhøkeren  Mester. 

Men  midt  om  Natten  vaagnede  Nissen  ved  et  frygteligt 
Rabalder  paa  Vinduesskodderne,  Folk  udenfor  dundrede  paa! 
Vægteren  peb,  der  var  stor  Ildløs ;  hele  Gaden  stod  i  lys  Lue. 
Var  det  her  i  Huset  eller  hos  Naboens?  Hvor?  Det  var  en 
Forfærdelse!  Spækhøkermadammen  blev  saa  befippet,  at  hun 
tog  sine  Guldørenringe  af  Ørene  og  puttede  dem  i  Lommen 
for  dog  at  redde  noget,  Spækhøkeren  løb  efter  sine  Obliga- 
tioner, og  Tjenestepigen  efter  sin  Silkemantille,  den  havde 
hun  Raad  til;  enhver  vilde  redde  det  bedste,  og  det  vilde 
ogsaa  den  lille  Nisse,  og  i  et  Par  Spring  var  han  oppe  ad 
Trappen  og  inde  hos  Studenten,   som   stod   ganske   rolig  ved 


26  NISSEN    HOS    SPÆKHØKEREN. 

det  aabne  Vindue  og  saa  ud  paa  Ilden,  der  var  i  Genboens 
Gaard.  Den  lille  Nisse  greb  paa  Bordet  den  vidunderlige  Bog, 
puttede  den  i  sin  røde  Hue  og  holdt  paa  den  med  begge 
Hænder,  Husets  bedste  Skat  var  frelst;  og  saa  foer  han  af 
Sted,  helt  ud  paa  Taget,  helt  op  paa  Skorstenen,  og  der  sad 
han,  belyst  af  det  brændende  Hus  lige  over  for,  og  holdt 
med  begge  Hænder  paa  sin  røde  Hue,  hvori  Skatten  laa.  Nu 
kendte  han  sit  Hjertelag,  hvem  han  egentlig  hørte  til;  men 
da  saa  Ilden  var  slukket,  og  han  blev  besindig  —  ja:  »Jeg 
vil  dele  mig  imellem  dem!«  sagde  han,  »jeg  kan  ikke  rent 
slippe  Spækhøkeren,  for  Grødens  Skyld!« 

Og  det  var  ganske  menneskeligt!  —  Vi    andre   gaa  ogsaa 
til  Spækhøkeren  —  for  Grøden. 


Under  Piletræet. 


Egnen  er  meget  nøgen  nede  ved  Kjøge;  Byen  ligger  jo 
rigtignok  ved  Stranden,  og  det  er  altid  kønt,  men  der 
kunde  dog  være  kønnere,  end  der  er:  rundt  om  flad  Mark, 
og  langt  er  der  til  Skoven;  men  naar  man  er  rigtig  hjemme 
et  Sted,  saa  finder  man  dog  noget  kønt,  noget,  man  paa  det 
dejligste  Sted  i  Verden  siden  kan  længes  efter.  Og  det  maa 
vi  ogsaa  sige,  at  i  Udkanten  af  Kjøge,  hvor  et  Par  smaa, 
fattige  Haver  strække  sig  ned  til  den  lille  Aa,  som  løber  ud 
i  Stranden,  kunde  der  være  ganske  yndigt  ved  Sommertid,  og 
det  fandt  især  de  to  smaa  Nabobørn,  Knud  og  Johanne, 
som  legede  her  og  krøb  under  Stikkelsbærbuskene  ind  til 
hinanden.  I  den  ene  Have  stod  en  Hyld,  i  den  anden  et  gam- 
melt Piletræ,  og  under  det  især  legede  de  Børn  saa  gerne,  og 
dertil  havde  de  Lov,  skønt  Træet  stod  lige  tæt  ved  Aaen, 
hvor  de  let  kunde  falde  i  Vandet,  men  Vor  Herre  har  Øje 
paa  de  smaa,   ellers  saa  det  slemt  ud;   de  vare   ogsaa   meget 

forsigtige,  ja,  Drengen  var  en  saadan  Kujon  for  Vandet,  at 
det  var  ikke  muligt  ved  Sommertid  at  faa  ham  ud  i  Stran- 
den, hvor  dog  de  andre  Børn  saa  gerne  vilde  gaa  og  pjaske; 
han  blev  skammet  ud  for  det,  og  det  maatte  han  taale;  men 
saa  drømte  Naboens  lille  Johanne,  at  hun  sejlede  i  en  Baad 
paa  Kjøgebugt,  og  Knud  gik  lige  ud  til  hende,  Vandet 
naaede  ham  først  til  Halsen,  og  saa  gik  det  ham  helt  over 
Hovedet;  og  fra  det  Øjeblik  af,  at  Knud  hørte  den  Drøm, 
taalte  han  ikke  længer,  at  man  kaldte  ham  en  Kujon  for 
Vandet,  men  henviste  bare  til  Johannes  Drøm;  den  var  hans 
Stolthed,  men  i  Vandet  gik  han  ikke. 

De  fattige  Forældre  kom  jævnlig  sammen,  og  Knud  og 
Johanne  legede  i  Haverne  og  paa  Landevejen,  som  langs 
med  Grøfterne  havde  en  hel  Række  Piletræer,  og  de  vare 
ikke  kønne;  de  vare  saa  forhuggede  i  Kronen,  men  de  stod 
jo  heller  ikke  til  Stads,  men  for  at  gøre  Nytte;  dejligere  var 
den  gamle  Pil  i  Haven,  og  under  den  sad  de  mangen  god 
Gang,  som  man  siger. 

Inde  i  Kjøge  er  der  et  stort  Torv,  og  ved  Markedstid 
stod  der  hele  Gader  af  Telte  med  Silkebaand,  Støvler  og  alt 
muligt;  der  var  en  Trængsel  og  sædvanligvis  Regnvejr,  og 
da  mærkede  man  Dunsten  af  Bondekofter,  men  ogsaa  den 
dejligste  Lugt  af  Honningkager;  der  var  en  hel  Bod  fuld,  og 
hvad  der  var  det  prægtigste:  Manden,  som  solgte  dem,  ind- 
logerede sig  altid  i  Markedstiden  hos  den  lille  Knuds  For- 
ældre, og  saa  vankede  der  naturligvis  en  lille  Honningkage, 
hvoraf  Johanne  ogsaa  fik  sit  Stykke,  men  hvad  der  næsten 
var  endnu  meget  mere,  Honningkagehandleren  vidste  at  for- 
tælle Historier,  og  det  næsten  om  enhver  Ting,  selv  om  sine 
Honningkager;  ja,  om  disse  fortalte  han  en  Aften  en  Historie, 
som  gjorde  et  saa  dybt  Indtryk  paa  de  to  Børn,  at  de  aldrig 
siden  glemte  den,  og  saa  er  det  vel  bedst,  vi  ogsaa  høre  den, 
især  da  den  er  kort. 

»Der  laa  paa  Disken  to  Honningkager,«  sagde  han,  »den 
ene  havde  Skikkelse  af  et  Mandfolk  med  Hat,  den  anden 
som  en  Jomfru  uden  Hat,  men  med  en  Klat  Bogguld  paa 
Hovedet;   de   havde   Ansigt  paa   den   Side,  som  vendte  opad, 

og  der  skulde  man  se  dem  og  ikke  paa  Vrangen,  der  skal 
man  aldrig  se  noget  Menneske.  Mandfolket  havde  en  Bitter- 
mandel til  venstre,  det  var  hans  Hjerte,  Jomfruen  var  der- 
imod bare  Honningkage.  De  laa  som  Prøver  paa  Disken,  de 


laa  længe,  og  saa  elskede  de  hinanden,  men  den  ene  sagde 
det  ikke  til  den  anden,  og  det  maa  man,  naar  det  skal  blive 
til  noget. 

»Han  er  et  Mandfolk,  han  maa  sige  det  første  Ord,« 
tænkte  hun,  men  vilde  dog  være  fornøjet  med  at  vide,  at 
hendes  Kærlighed  blev  gengældt. 

Han  var  nu  mere  glubende  i  sine  Tanker,  og  det  er  altid 
Mandfolkene;  lian  drømte,  han  var  en  levende  Gadedreng 
og  ejede  fire  Skilling,  og  saa  købte  han  Jomfruen  og  aad 
hende. 

Og  de  laa  Dage  og  Uger  paa  Disken  og  bleve  tørre,  og 
hendes  Tanker  bleve  finere  og  mere  kvindelige:  »Det  er  mig 
nok,  at  jeg  har  ligget  paa  Disk  med  ham!«  tænkte  hun,  og 
saa  knak  hun  i  Livet. 

»Havde  hun  vidst  min  Kærlighed,  saa  havde  hun  nok 
holdt  noget  længer!«  tænkte  han. 

»Og  det  er  Historien,  og  her  er  de  begge  to!«  sagde 
Kagehandleren.  »De  ere  mærkelige  ved  deres  Levnedsløb  og 
den  stumme  Kærlighed,  der  aldrig  fører  til  noget.  Se  der 
har  I  dem!«  og  saa  gav  han  Johanne  Mandfolket,  som 
var  hel,  og  Knud  fik  den  knækkede  Jomfru,  men  de  vare 
saa  betagne  af  Historien,  at  de  ikke  nænte  at  spise  Kæreste- 
folkene. 

Næste  Dag  gik  de  med  dem  ind  paa  Kjøge  Kirkegaard, 
hvor  Kirkemuren  er  overgroet  med  det  dejligste  Vedbend- 
grønt, der  Vinter  og  Sommer  hænger  som  et  rigt  Tæppe 
over  Muren;  og  de  stillede  Honningkagerne  op  i  det  grønne 
i  Solskinnet  og  fortalte  for  en  Flok  andre  Børn  Historien 
om  den  stumme  Kærlighed,  som  ikke  duede  til  noget,  det  vil 
sige  Kærligheden,  for  Historien  var  yndig,  det  fandt  de  alle 
sammen,  og  da  de  saa  hen  paa  Honningparret,  ja,  saa  var 
der  en  stor  Dreng,  der  —  og  det  var  af  Ondskab  —  havde 
spist  den  knækkede  Jomfru,  Børnene  græd  derover,  og  siden, 
—  og  det  var  vistnok,  for  at  det  stakkels  Mandfolk  ikke 
skulde  være  ene  i  Verden,  —  saa  spiste  de  ham  med,  men 
aldrig  glemte  de  Historien. 

Altid  vare  de  Børn  sammen  ved  Hyldebusken  og  under 
Piletræet,  og  den  lille  Pige  sang  med  sølvklokkeklar  Stemme 
de  yndigste  Sange;  i  Knud  var  der  ikke  Tone  skabt,  men 
han  kunde  Ordene,  og  det  er  altid  noget.  —  Folk  i  Kjøge, 
selv  Isenkræmmermadammen,  stod  stille  og  hørte  paa  Jo- 
hanne. »Det  er  en  sød  Røst,  den  lille  Unge  har!«  sagde 
hun. 

Det  var  velsignede  Dage,  men  de  vare  ikke  ved  altid. 
Naboerne  skiltes  ad;  den  lille  Piges  Moder  var  død,  Faderen 
skulde  giftes  inde  i  Kjøbenhavn,  og  der  kunde  han  faa  en 
Levevej,  han  skulde  være  Bud  et  Sted,  det  skulde  være  et 
meget  indbringende  Embede.  Og  Naboerne  skiltes  ad  med 
Taarer,  og  Børnene  især  græd;  men  de  gamle  lovede  at  skrive 
hinanden  til  i  det  mindste  een  Gang  om  Aaret.  Og  Knud 
kom  i  Skomagerlære,  de  kunde  jo  ikke  lade  den  lange  Dreng 
længer  gaa  og  drive.  Og  saa  blev  han  konfirmeret! 

Oh,  hvor  gerne  vilde  han  paa  den  Højtidsdag  være  kom- 
men til  Kjøbenhavn  og  set  lille  Johanne,  men  han  kom  ikke, 
og  aldrig  havde  han  været  der,  skønt  den  kun  ligger  fem  Mil 
fra  Kjøge;  men  Taarnene  havde  Knud  set  over  Bugten  i 
klart  Vejr,  og  paa  Konfirmationsdagen  saa  han  tydeligt  det 
gyldne  Kors  skinne  paa  Frue  Kirke. 

Ak,  hvor  tænkte  han  paa  Johanne!  mon  hun  huskede 
ham?  Jo!  —  Ved  Juletid  kom  der  Brev  fra  hendes  Fader  til 
Knuds  Forældre,  det  gik  meget  godt  i  Kjøbenhavn,  og  en 
stor  Lykke  vilde  blive  tildelt  Johanne  ved  hendes  kønne 
Stemme;  hun  var  ansat  ved  Komedien,  den,  de  sang  i;  og 
lidt  Penge  fik  hun  allerede  derfor,  og  af  disse  sendte  hun  de 
kære  Nabofolk  i  Kjøge  en  hel  Rigsdaler  til  Fornøjelse  Jule- 
aften; de  skulde  drikke  hendes  Skaal,  og  det  havde  hun  selv 
med  egen  Haand  tilføjet  i  en  Efterskrift,  og  i  den  stod: 
»Venlig  Hilsen  til  Knud!« 

De  græd  alle  sammen,  og  det  var  jo  dog  saa  fornøjeligt 
det  hele,  men  det  var  af  Glæde,  de  græd.  Hver  Dag  havde 
Johanne  været  i  hans  Tanker,  og  nu  saa  han,  at  hun  og- 
saa  tænkte  paa  ham,  og  alt,  som  det  nærmede  sig,  at  han 
skulde  blive  Svend,  desto  klarere  stod  det  for  ham,  at  han 
holdt  saa  meget  af  Johanne,  og  at  hun  skulde  blive  hans 
lille  Kone,  og  saa  spillede  der  ham  et  Smil  om  Munden, 
og  han  trak  endnu  raskere  i  Rispen,  medens  Benet  spændte 
mod  Spandremmen;  han  stak  Sylen  helt  ind  i  den  ene  Fin- 
ger, men  det  gjorde  ikke  noget.  Han  skulde  rigtignok  ikke 
være  stum  som  de  to  Honningkager,  den  Historie  var  ham 
meget  til  Lærdom. 

Og  saa  blev  han  Svend  og  Ranselen  snøret.  Til  Kjøben- 
havn skulde  han  da  endelig  for  første  Gang  i  sit  Liv,  og 
han  havde  allerede  der  en  Mester.  Naa,  hvor  Johanne  vilde 
blive  overrasket  og  glad.  Hun  var  nu  sytten  Aar,  og  han 
var  nitten. 

Han  vilde  allerede  i  Kjøge  købe  en  Guldring  til  hende, 
men  saa  betænkte  han,  at  man  vist  fik  den  langt  kønnere  i 
Kjøbenhavn;  og  saa  blev  der  taget  Afsked  med  de  gamle, 
og  rask  i  Efteraarstiden  gik  han  paa  sin  Fod  i  Regn  og  Rusk; 
Bladene  faldt  af  Træerne;  vaad  til  Skindet  kom  han  til  det 
store  Kjøbenhavn  og  til  sin  ny  Mester. 

Førstkommende  Søndag  vilde  han  aflægge  Besøget  hos 
Johannes  Fader.  De  ny  Svendeklæder  kom  paa,  og  den  ny 
Hat  fra  Kjøge,  den  klædte  Knud  saa  godt,  før  havde  han 
altid  kun  gaaet  med  Kasket.  —  Og  han  fandt  Huset,  som 
han  søgte,  og  kom  de  mange  Trapper  op ;  det  var  ganske  til 
at  blive  svimmel  over,  hvorledes  Menneskene  vare  stillede 
oven  paa  hverandre  her  i  den  vildsomme  By. 

Ganske  velhavende  saa  der  ud  inde  i  Stuen,  og  venligt 
tog  Johannes  Fader  imod  ham;  for  Madammen  var  han  jo 
en  fremmed  en,  men  hun  gav  ham  Haanden  og  Kaffe. 

»Det  vil  fornøje  Johanne  at  se  dig!«  sagde  Faderen,  »du 
er  jo  bleven  et  meget  net  Menneske!  —  ja  nu  skal  du  se 
hende!  ja,  det  er  en  Pige,  jeg  har  Glæde  af  og  faar  mere, 
med  Guds  Bistand!  hun  har  sit  eget  Kammer,  og  det  betaler 
hun  os  for!«  og  Faderen  selv  bankede  ganske  høfligt  paa 
hendes  Dør,  ligesom  om  han  var  en  fremmed  Mand,  og  saa 
traadte  de  ind  —  nej,  hvor  der  var  nydeligt!  der  var  bestemt 
ikke  saadan  et  Kaminer  til  i  hele  Kjøge,  Dronningen  kunde 
ikke  have  det  yndigere!  Der  var  Gulvtæppe,  der  var  Gar- 
diner lige  ned  til  Jorden,  en  virkelig  Fløjls  Stol  og  rundt 
om  Blomster  og  Skilderier  og  et  Spejl,  som  man  var  færdig 
at  løbe  lige  ind  i,  det  var  lige  saa  stort  som  en  Dør.  Knud 
saa  det  alt  sammen  paa  een  Gang  og  saa  dog  kun  Johanne; 
hun  var  en  voksen  Pige,  ganske  anderledes  end  Knud  havde 
tænkt  sig  hende,  men  meget  dejligere;  der  var  ikke  en  Jom- 
fru i  Kjøge,  som  hun,  og  hvor  var  hun  fin!   Men  hvor  saa 

hun  underlig  fremmed  paa  Knud,  dog  kun  et  Øjeblik,  saa 
fløj  hun  hen  imod  ham,  ligesom  om  hun  vilde  kysse  ham, 
hun  gjorde  det  ikke,  men  hun  var  lige  ved  det.  Jo,  hun  var 
rigtignok  glad  ved  at  se  sin  Barndoms  Ven!    stod  ikke  Taa- 


rerne  hende  i  Øjnene,  og  saa  havde  hun  saa  meget  at  spørge 
og  tale  om,  lige  fra  Knuds  Forældre  til  Hyldebusken  og 
Piletræet,  og  dem  kaldte  hun  Hyldemor  og  Pilefar,  lige- 
som om  de  ogsaa  vare  Mennesker,  dog  det  kunde  de  da  lige 
saa  godt  gælde  for,  som  Honningkagerne  kunde  det;  om  dem 
talte  hun  ogsaa,   om  deres  stumme  Kærlighed,   hvorledes   de 

laa  paa  Disken  og  gik  i  Stykker,  og  saa  lo  hun  saa  hjerte- 
ligt —  men  Blodet  brændte  Knud  i  Kinderne,  og  hans  Hjerte 
slog  stærkere  end  ellers;  —  nej,  hun  var  slet  ikke  bleven 
storagtig!  —  Hun  var  ogsaa  Skyld  i,  mærkede  han  nok,  at 
hendes  Forældre  bad  ham  blive  der  hele  Aftenen,  og  hun 
skænkede  Teen,  og  hun  selv  bød  ham  en  Kop,  og  siden  tog 
hun  en  Bog  og  læste  højt  for  dem,  og  det  var  for  Knud, 
ligesom  om  netop  det,  hun  læste,  var  om  hans  Kærlighed, 
det  passede  saa  ganske  paa  alle  hans  Tanker;  og  saa  sang 
hun  en  simpel  Vise,  men  den  blev  ved  hende  til  en  hel  Hi- 
storie, det  var,  som  om  hendes  eget  Hjerte  strømmede  over 
deraf.  Jo,  hun  holdt  bestemt  af  Knud.  Taarerne  løb  ham  ned 
over  Kinderne,  han  kunde  ikke  gøre  derfor,  og  han  kunde 
ikke  sige  et  eneste  Ord,  han  syntes  selv,  at  han  var  meget 
dum,  og  dog  trykkede  hun  ham  i  Haanden  og  sagde:  »Du 
har  et  godt  Hjerte,  Knud!  bliv  altid,  som  du  er!« 

Det  var  en  mageløs  Aften,  den  var  slet  ikke  til  at  sove 
paa,  og  Knud  sov  heller  ikke.  Ved  Afskeden  havde  Johan- 
nes Fader  sagt:  »Ja,  nu  glemmer  du  os  vel  ikke  ganske! 
Lad  os  se,  at  du  ikke  lader  hele  Vinteren  gaa  hen,  før  du 
ser  til  os  igen!«  —  og  saa  kunde  han  jo  godt  komme  paa 
Søndag,  og  det  vilde  han.  Men  hver  Aften,  naar  Arbejdet  var 
endt,  og  de  arbejdede  ved  Lys,  gik  Knud  ud  i  Byen;  han 
gik  hen  gennem  Gaden,  hvor  Johanne  boede,  saa  op  til 
hendes  Vindue,  der  var  næsten  altid  Lys,  og  een  Aften  saa 
han  ganske  tydeligt  Skyggen  af  hendes  Ansigt  paa  Gardinet ; 
det  var  en  dejlig  Aften!  Mesters  Madamme  syntes  ikke  om, 
at  han  altid  om  Aftenen  skulde  paa  Farten,  som  hun  kaldte 
det,  og  hun  rystede  paa  Hovedet,  men  Mester  lo:  »Det  er  et 
ungt  Menneske!«  sagde  han. 

»Paa  Søndag  ses  vi,  og  jeg  siger  hende  det,  hvordan  hun 
er  i  mine  Tanker,  og  at  hun  maa  blive  min  lille  Kone;  jeg 
er  rigtignok  kun  en  fattig  Skomagersvend,  men  jeg  kan 
blive  Mester,  i  det  mindste  Frimester,  jeg  skal  arbejde  og 
stræbe  — !  ja,  jeg  siger  hende  det,  der  kommer  ikke  noget 
ud  af  den  stumme  Kærlighed,  det  har  jeg  lært  af  Honning- 
kagerne.« 

Og  Søndagen  kom,  og  Knud  kom,  men  hvor  uheldigt! 
de  skulde  alle  ud,  de  maatte  sige  ham  det.  Johanne  tryk- 
kede hans  Haand  og  spurgte:  »Har  du  været  henne  paa 
Komedien?  Der  maa  du  engang!  jeg  synger  paa  Onsdag,  og 
har  du  da  Tid,  saa  vil  jeg  sende  dig  en  Billet;  min  Fader 
veed,  hvor  din  Mester  bor.« 

Hvor  det  var  kærligt  af  hende!  og  Onsdag  Middag  kom 
der  ogsaa  et  forseglet  Papir  uden  Ord,  men  Billetten  laa 
deri,  og  om  Aftenen  gik  Knud  første  Gang  i  sit  Liv  i  Teatret, 
og  hvad  saa  han  —  ja  han  saa  Johanne,  saa  dejlig,  saa 
yndig;  hun  blev  rigtignok  gift  med  en  fremmed  Person,  men 
det  var  Komedie,  noget  de  forestillede,  det  vidste  Knud, 
ellers  havde  hun  heller  ikke  nænt  at  sende  ham  en  Billet  til 
at  se  derpaa;  og  alle  Folk  klappede  og  raabte  højt,  og  Knud 
raabte  Hurra. 

Selv  Kongen  smilte  ned  til  Johanne,  ligesom  om  han 
ogsaa  var  glad  over  hende.  Gud,  hvor  Knud  følte  sig  lille 
bitte,  men  han  elskede  hende  saa  inderligt,  og  hun  holdt  jo 
ogsaa  af  ham,  og  Mandfolket  maa  sige  det  første  Ord,  saa- 
dan  tænkte  jo  Honningkagejomfruen;  i  den  Historie  var  der 
meget  lagt. 

Saa  snart  det  blev  Søndag,  gik  Knud  derhen;  hans  Tan- 
ker vare  stemte  ligesom  til  Altergang.  Johanne  var  alene 
og  tog  imod  ham,  det  kunde  ikke  være  heldigere. 

»Det  er  godt,  du  kommer!«  sagde  hun,  »nær  havde  jeg 
sendt  Fader  til  dig,  men  saa  havde  jeg  en  Fornemmelse  af, 
at  du  nok  kom  i  Aften;  for  jeg  maa  sige  dig,  at  jeg  rejser 
paa  Fredag  til  Frankrig,  det  maa  jeg,  at  der  kan  blive  noget 
rigtig  dygtigt  af  mig.«   — 

Og  det  var  for  Knud,  som  om  Stuen  drejede  rundt,  som 
om  hans  Hjerte  vilde  gaa  itu,  men  der  kom  ikke  Taarer  i 
hans  Øjne,  dog  var  det  synligt  nok,  hvor  bedrøvet  han  blev; 
Johanne  saa  det,  og  hun  var  lige  ved  at  græde.  »Du  ær- 
lige, trofaste  Sjæl!«  sagde  hun  —  og  saa  var  Knuds  Tunge 
løst,  og  han  sagde  hende,  hvor  inderligt  han  holdt  af  hende, 
og  at  hun  maatte  blive  hans  lille  Kone;  og  idet  han  sagde 
det,  saa  han,  at  Johanne  blev  ligbleg,  hun  slap  hans  Haand 

og  sagde  alvorlig  og  bedrøvet:  »Gør  ikke  dig  selv  og  mig 
ulykkelig,  Knud!  jeg  bliver  dig  altid  en  god  Søster,  som  du 
kan  stole  paa  — ;  men  heller  ikke  mere!«  og  hun  strøg  sin 
bløde  Haand  hen  over  hans  hede  Pande.  »Gud  giver  os  Styrke 
til  meget,  naar  man  kun  selv  vil!« 

Da  traadte  i  det  samme  hendes  Stedmoder  ind. 

»Knud  er  rent  ude  af  det,  fordi  jeg  rejser!«  sagde  hun; 
»vær  dog  et  Mandfolk!«  og  saa  klappede  hun  ham  paa  Skul- 
deren, det  var,  ligesom  de  kun  havde  talt  om  Rejsen  og  ikke 
om  andet.  »Barn!«  sagde  hun.  »Og  nu  skal  du  være  god  og 
fornuftig,  som  under  Piletræet,  da  vi  begge  vare  Børn ! « 

Og  det  var  for  Knud,  som  om  der  var  gaaet  et  Stykke 
af  Verden,  hans  Tanke  var  som  en  løs  Traad,  villieløs  for 
Vinden.  Han  blev,  han  vidste  ikke,  om  de  havde  bedet  ham 
derom,  men  venlige  og  gode  vare  de,  og  Johanne  gav  ham 
Tevand,  og  hun  sang,  det  var  ikke  den  gamle  Klang,  og  dog 
saa  mageløst  dejligt,  det  var  til  at  slaa  Hjertet  i  Stykker  ved, 
og  saa  skiltes  de;  Knud  rakte  hende  ikke  Haanden,  men 
hun  tog  hans  og  sagde:  »Du  giver  dog  din  Søster  Haanden 
til  Afsked,  min  gamle  Legebroder!«  og  hun  smilte  med 
Taarer,  de  løb  hende  ned  over  Kinderne,  og  hun  gentog: 
»Broder.«    Jo,  det  skulde  stort  hjælpe!  —  Det  var  Afskeden. 

Hun  sejlede  til  Frankrig,  Knud  gik  paa  de  kjøbenhavnske, 
sølede  Gader.  —  De  andre  Svende  fra  Værkstedet  spurgte 
ham  om,  hvad  han  saadan  gik  og  grubliserede  over;  han 
skulde  gaa  paa  Fornøjelse  med  dem,  han  var  jo  et  ungt 
Blod. 

Og  de  gik  sammen  ind  paa  en  Dansebod;  og  der  var 
mange  smukke  Piger,  men  rigtignok  ingen  som  Johanne, 
og  der  hvor  han  troede  at  glemme  hende,  der  stod  hun  just 
lyslevende  i  hans  Tanker:  »Gud  giver  Styrke  til  meget,  naar 
man  kun  selv  vil!«  havde  hun  sagt;  og  der  kom  en  Andagt 
i  hans  Sind,  han  foldede  sine  Hænder  —  og  Violinerne  spil- 
lede, og  Jomfruerne  dansede  rundt  om ;  han  blev  ganske  for- 
skrækket, han  syntes,  han  var  et  Sted,  hvor  han  ikke  kunde 
føre  Johanne  med,  og  hun  var  med  ham  i  hans  Hjerte, 
—  og   saa   gik   han   udenfor,   han   løb   gennem  Gaderne,  gik 

forbi  Huset,  hvor  hun  havde  boet,  der  var  mørkt,  overalt 
var  der  mørkt,  tomt  og  ensomt;  Verden  gik  sin  Gang  og 
Knud  sin. 

Og  det  blev  Vinter,  og  Vandene  frøs  til,  det  var,  ligesom 
om  alt  indrettede  sig  til  Begravelse. 

Men  da  Foraaret  kom,  og  det  første  Dampskib  gik,  da  fik 
han  saadan  Længsel  efter  at  komme  bort,  langt  ud  i  den 
vide  Verden,  men  ikke  for  nær  ved  Frankrig. 

Og  saa  snørede  han  sin  Ransel  og  vandrede  langt  ind 
i  Tyskland,  fra  By  til  By,  uden  Rist  eller  Ro;  først  da  han 
kom  til  den  gamle,  prægtige  Stad  Niirnberg,  saa  var  det, 
som  om  Bisselæderet  kom  ham  af  Skoene,  han  mægtede  at 
blive. 

Det  er  en  underlig,  gammel  By,  som  klippet  ud  af  en 
Billedkrønike.  Gaderne  ligge,  som  de  selv  ville,  Husene  holde 
ikke  af  at  staa  i  Række;  Karnapper  med  smaa  Taarne, 
Snirkler  og  Billedstøtter  springe  frem  over  Fortovet,  og  højt 
oppe  fra  de  underligt  stillede  Tage  løber  der  midt  ud  over 
Gaden  Tagrender,  formede  som  Drager  og  langlivede  Hunde. 

Paa  Torvet  her  stod  Knud  med  Ranselen  paa  sin  Ryg; 
han  stod  ved  et  af  de  gamle  Springvand,  hvor  de  herlige 
Malmfigurer,  bibelske  og  historiske,  staa  mellem  de  springende 
Vandstraaler.  —  En  smuk  Tjenestepige  hentede  just  Vand, 
hun  gav  Knud  en  Læskedrik;  og  da  hun  havde  en  hel  Haand- 
fuld  Roser,  gav  hun  ham  ogsaa  en  af  dem,  og  det  syntes 
ham  et  godt  Varsel.  — 

Fra  Kirken  tæt  ved  brusede  Orgelet  ud  til  ham,,  det  klang 
saa  hjemligt,  ligesom  fra  Kjøge  Kirke,  og  han  traadte  ind  i 
den  store  Dom;  Solen  skinnede  igennem  de  malede  Ruder, 
ind  mellem  de  høje,  slanke  Piller;  der  var  Andagt  i  hans 
Tanke,  der  kom  Stilhed  i  hans  Sind. 

Og  han  søgte  og  fandt  en  god  Mester  i  Niirnberg,  og 
hos  ham  blev  han  og  lærte  Sproget. 

De  gamle  Grave  om  Byen  ere  forvandlede  til  smaa  Køk- 
kenhaver, men  de  høje  Mure  staa  endnu  med  svære  Taarne; 
Rebslageren  snor  sine  Reb  paa  det  bjælkebyggede  Galleri  hen 
ad    Muren    ind    til    Byen,    og    her    rundt    om    fra    Revner   og 

Huller  vokse  Hyldetræer,  der  hænge  deres  Grene  ud  over  de 
smaa,  lave  Huse  nedenfor,  og  i  et  af  disse  boede  den  Mester, 
som  Knud  arbejdede  hos;  hen  over  det  Tagvindue,  hvor  han 
sov, "hældede  Hylden  sine  Grene. 

Her  boede  han  en  Sommer  og  en  Vinter,  men  da  For- 
aaret  kom,  saa  var  her  ikke  til  at  holde  ud,  Hylden  stod  i 
Blomster,  og  de  duftede  saa  hjemligt,  det  var,  ligesom  han 
var  i  Haven  i  Kjøge,  —  og  saa  flyttede  Knud  fra  sin  Mester 
og  hen  til  en  anden  længer  inde  i  Byen,  hvor  der  ingen 
Hyldetræer  stod. 

Det  var  tæt  ved  en  af  de  gamle,  murede  Broer,  lige  over 
en  altid  brusende,  lav  Vandmølle,  han  her  kom  paa  Værk- 
sted; udenfor  var  der  kun  en  rivende  Flod,  der  blev  inde- 
klemt af  Husene,  som  alle  vare  behængte  med  gamle,  skrøbe- 
lige Altaner,  det  saa  ud,  som  om  de  vilde  ryste  dem  ned  i 
Vandet.  —  Her  vokste  ingen  Hyld,  her  stod  ikke  engang  en 
Urtepotte  med  en  Smule  Grønt  i,  men  lige  overfor  var  der 
et  stort,  gammelt  Piletræ,  der  ligesom  holdt  sig  fast  til  Huset 
der,  for  ikke  at  rives  bort  af  Strømmen;  det  strakte  sine 
Grene  hen  over  Floden,  akkurat  ligesom  Piletræet  i  Haven 
ved  Kjøge  Aa. 

Jo,  han  var  rigtignok  flyttet  fra  Hyl  de  mor  til  Pilefar; 
Træet  her,  især  i  Maaneskins  Aftener,  havde  noget,  hvorved 
han  følte  sig: 

» —  saa  dansk  i  Sind 
i  Maaneskin!« 

men  det  var  slet  ikke  Maaneskinnet,  som  gjorde  det,  nej,  det 
var  det  gamle  Piletræ. 

Han  kunde  ikke  holde  det  ud,  og  hvorfor  ikke?  Spørg 
Pilen,  spørg  den  blomstrende  Hyld!  —  og  saa  sagde  han 
Farvel  til  den  Mester  og  til  Nu  mb  er  g  og  drog  længer  bort. 

Til  ingen  talte  han  om  Johanne;  inden  i  sig  gemte  han 
sin  Sorg,  og  sær  Betydning  lagde  han  i  Historien  om  Hon- 
ningkagerne; nu  forstod  han,  hvorfor  Mandfolket  der  havde 
en  bitter  Mandel  til  venstre,  han  havde  selv  en  bitter  Smag 
deraf,  og  Johanne,  som  altid  var  saa  mild  og  smilende,  hun 

var  bare  Honningkage.  Det  var,  som  om  Remmen  fra  hans 
Ransel  snørede  ham,  saa  at  det  var  svært  at  trække  Vejret, 
han  løsnede  den,  men  det  hjalp  ikke.  Verden  var  kun  halv 
uden  om  ham,  den  anden  Halvdel  bar  han  inden  i  sig,  saa- 
ledes  var  det! 

Først  da  han  saa  de  høje  Bjerge,  blev  Verden  ham  større, 
hans  Tanker  vendte  ud  ad,  han  fik  Taarer  i  sine  Øjne. 
Alperne  syntes  ham  Jordens  sammenlagte  Vinger;  hvad  om 
den  opløftede  dem,  udbredte  de  store  Fjer  med  brogede  Bil- 
leder af  sorte  Skove,  brusende  Vande,  Skyer  og  Snemasser! 
»Paa  Dommedag  løfter  Jorden  de  store  Vinger,  flyver  mod 
Gud  og  brister  som  Boble  i  hans  klare  Straaler!  Oh,  gid  at 
det  var  Dommedag!«  sukkede  han.  — 

Stille  vandrede  han  gennem  Landet,  der  syntes  ham  en 
græsgroet  Frugthave;  fra  Husenes  Træaltaner  nikkede  de 
kniplende  Piger  til  ham,  Bjergtoppene  glødede  i  den  røde 
Aftensol,  og  da  han  saa  de  grønne  Søer  mellem  de  mørke 
Træer  —  saa  tænkte  han  paa  Stranden  ved  Kjøgebugt;  og 
der  var  Vemod,  men  ikke  Smerte  i  hans  Bryst. 

Der  hvor  Rhinen,  som  een  lang  Bølge,  vælter  frem, 
styrter,  knuses  og  forvandles  til  snehvide,  klare  Skymasser, 
som  var  det  Skyernes  Skabelse  —  Regnbuen  flagrer  som  et 
løst  Baand  hen  derover,  —  her  tænkte  han  paa  Vandmøllen 
ved  Kjøge,  hvor  Vandet  bruste  og  knustes. 

Gerne  var  han  bleven  i  den  stille  Rhinby,  men  her  var 
saa  megen  Hyld  og  saa  mange  Piletræer,  —  og  saa  drog  han 
videre,  over  de  høje,  mægtige  Bjerge,  gennem  Klippespræng- 
ninger og  hen  ad  Veje,  der  som  Svalereder  vare  klinede  til 
Stenvæggen.  Vandet  bruste  i  Dybet,  Skyerne  laa  under  ham; 
over  blanke  Tidsler,  Alperoser  og  Sne  gik  han  i  den  varme 
Sommersol  —  og  saa  sagde  han  Farvel  til  Nordens  Lande 
og  kom  ned  under  Kastanietræer,  mellem  Vinhaver  og  Majs- 
marker. Bjergene  vare  en  Mur  mellem  ham  og  alle  Erin- 
dringer, og  saaledes  skulde  det  være.  — 

Der  laa  foran  ham  en  stor,  prægtig  Stad,  de  kaldte  den 
Milano,  og  her  fandt  han  en  tysk  Mester,  som  gav  ham 
Arbejde;    det   var   et   gammelt   skikkeligt   Ægtepar,    han   var 

kommen  paa  Værkstedet  hos.  Og  de  fik  kær  den  stille  Svend, 
der  talte  lidet,  arbejdede  des  mere  og  var  from  og  kristelig. 
Det  var  ogsaa,  som  Gud  havde  taget  den  tunge  Byrde  fra 
hans  Hjerte. 

Hans  bedste  Lyst  var  imellem  at  stige  op  paa  den  mæg- 
tige Marmorkirke,  den  syntes  ham  skabt  af  Sne  hjemme  fra 
og  formet  i  Billeder,  spidse  Taarne,  blomstersmykkede,  aabne 
Haller;  fra  hver  Krog,  fra  hver  Spids  og  Bue  smilede  de 
hvide  Billedstøtter  til  ham.  —  Oven  over  sig  havde  han  den 
blaa  Himmel,  under  sig  Byen  og  den  vidt  udstrakte,  grønne 
Lombarder  Slette,  og  mod  Nord  de  høje  Bjerge  med  den  evige 
Sne,  —  og  saa  tænkte  han  paa  Kjøge  Kirke  med  Vedbend- 
rankerne om  de  røde  Mure,  men  han  længtes  ikke;  her  bag 
Bjergene  vilde  han  begraves. 

Eet  Aar  havde  han  levet  her,  det  var  tre  Aar,  siden  han 
drog  hjemme  fra;  da  førte  hans  Mester  ham  ud  i  Staden, 
ikke  til  Arena  for  at  se  Kunstberiderne,  nej  til  den  store 
Opera,  og  det  var  ogsaa  en  Sal,  der  var  værd  at  se.  —  I  syv 
Etager  derinde  hang  der  Silkegardiner,  og  fra  Gulvet  svim- 
lende højt  op  til  Loftet,  sad  der  de  fineste  Damer  med  Blom- 
sterbuketter i  Hænderne,  ligesom  de  skulde  paa  Bal,  og  Her- 
rerne vare  i  fuld  Stads  og  mange  med  Sølv  og  med  Guld. 
Der  var  saa  lyst  som  i  det  klareste  Solskin,  og  saa  bruste 
Musikken  saa  stærkt  og  dejligt;  det  var  mere  pragtfuldt  end 
Komedien  i  Kjøbenhavn,  men  der  var  Johanne  dog,  og 
her  —  ja,  det  var  som  en  Trolddom,  Gardinet  gik  til  Side, 
og  ogsaa  her  stod  Johanne  i  Guld  og  Silke,  med  Guldkrone 
paa  Hovedet;  hun  sang,  som  kun  en  Guds  Engel  kan  synge; 
hun  traadte  saa  langt  frem,  hun  kunde,  hun  smilede,  som 
kun  Johanne  kunde  det;  hun  saa  lige  paa  Knud. 

Den  stakkels  Knud  greb  Mesters  Haand  og  raabte  højt: 
»Johanne!«  men  det  kunde  ikke  høres,  Musikanterne  spillede 
saa  stærkt  paa;  og  Mester  nikkede  dertil:  »Ja  vist  hedder 
hun  Johanne!«  og  saa  tog  han  et  trykt  Blad  og  viste,  at  der 
stod  hendes  Navn,  hele  hendes  Navn. 

Nej,  det  var  ingen  Drøm!  og  alle  Mennesker  jublede  for 
hende  og  kastede  Blomster  og  Kranse  til  hende,  og  hver  Gang 

hun  gik,  saa  kaldte  de  paa  hende  igen,  hun  gik  og  kom  og 
atter  kom. 

Ude  paa  Gaden  flokkede  Folk  sig  om  hendes  Vogn,  og  de 


trak  den,  og  Knud  var  allerforrest  og  allergladest,  og  da  de 
kom  til  hendes  prægtigt  oplyste  Hus,  stod  Knud  lige  ved 
Vogndøren,  der  aabnedes,  og  hun  traadte  ud,  og  Lyset  skin- 

nede  lige  ind  i  hendes  velsignede  Ansigt,  og  hun  smilede  og 
takkede  saa  mildt,  og  hun  var  saa  rørt;  og  Knud  saa  hende 
lige  ind  i  Ansigtet,  og  hun  saa  Knud  lige  ind  i  Ansigtet, 
men  hun  kendte  ham  ikke.  En  Herre  med  Stjerne  paa  sit 
Bryst  rakte  hende  sin  Arm  —  de  vare  forlovede,  sagde  man. 

Og  saa  gik  Knud  hjem  og  snørede  sin  Ransel;  han  vilde, 
han  maatte  hjem  til  Hylden  og  Pilen  —  ak,  under  Piletræet! 

De  bad  ham  blive;  ingen  Ord  kunde  holde  ham  tilbage; 
de  sagde  ham,  at  det  var  mod  Vintertid,  at  Sneen  alt  taldt 
i  Bjergene;  men  i  Sporet  af  den  langsomt  kørende  Vogn, 
—  den  maatte  der  jo  banes  Vej  for,  —  kunde  han  gaa  med 
Ranselen  paa  sin  Ryg,  støttende  sig  paa  sin  Stav.  — 

Og  han  gik  mod  Bjergene,  op  ad  dem  og  ned  ad  dem; 
afkræftet  saa  han  endnu  ikke  By  eller  Hus;  det  var  mod 
Norden.  Stjernerne  tændtes  oven  over  ham,  hans  Fødder  vak- 
lede, hans  Hoved  svimlede;  dybt  nede  i  Dalen  tændtes  ogsaa 
Stjerner,  det  var,  som  om  Himlen  ogsaa  udstrakte  sig  neden 
under  ham.  Han  følte  sig  syg.  Stjernerne  dernede  bleve  flere 
og  flere  og  altid  klarere,  de  bevægede  sig  hid  og  did.  Det 
var  en  lille  By,  hvor  Lysene  blinkede,  og  da  han  forstod 
det,  anstrengte  han  sine  sidste  Kræfter  og  naaede  der  et  ringe 
Herberg. 

Et  helt  Døgn  blev  han  her,  thi  hans  Legeme  trængte  til 
Hvile  og  Pleje.  Det  var  Tø  og  Slud  i  Dalen.  En  Morgenstund 
kom  her  en  Liremand,  han  spillede  en  Melodi  hjemme  fra 
Danmark,  og  saa  kunde  Knud  ikke  længer  holde  det  ud,  — 
han  gik  i  Dage,  mange  Dage,  med  en  Hast,  som  gjaldt  det 
at  komme  hjem,  før  de  alle  sammen  døde  der;  —  men  til 
ingen  talte  han  om  sin  Længsel,  ingen  kunde  tro,  han  havde 
Hjertesorg,  den  dybeste  man  kan  have,  den  er  ikke  for  Ver- 
den, den  er  ikke  morsom,  den  er  ikke  engang  for  Vennerne, 
og  han  havde  ingen  Venner.  Fremmed  gik  han  i  fremmed 
Land,  hjemad,  mod  Norden.  I  det  eneste  Brev  hjemme  fra, 
det  Forældrene  for  Aar  og  Dag  siden  havde  skrevet,  stod: 
»Du  er  ikke  rigtig  dansk  som  vi  andre  hjemme:  vi  ere  det 
saa  uhyre!  Du  holder  kun  af  fremmed  Land!«  Forældrene 
kunde  skrive  det  —  ja,  de  kendte  ham  jo. 

Det  var  Aften,  han  gik  paa  den  aabne  Landevej,  det  be- 
gyndte at  fryse;  Landet  selv  blev  mere  og  mere  fladt  med 
Mark  og  Eng;  der  stod  ved  Vejen  et  stort  Piletræ;  alt  saa 
saa  hjemligt,  saa  dansk  ud;  han  satte  sig  under  Pilen,  han 
følte  sig  saa  træt,  hans  Hoved  bøjede  sig,  hans  Øjne  lukkede 
sig  til  Hvile,  men  han  følte  og  fornam,  hvorledes  Pilen  sæn- 
kede sine  Grene  ned  imod  ham,  Træet  syntes  en  gammel, 
mægtig  Mand,  det  var  Pilefar  selv,  der  løftede  ham  paa 
sine  Arme  og  bar  ham,  den  trætte  Søn,  hjem  til  det  danske 
Land  ved  den  aabne,  blege  Strand,  til  Kjøge  By,  til  Barn- 
domshaven.  Ja,  det  var  Piletræet  selv  fra  Kjøge,  der  var 
gaaet  ud  i  Verden  for  at  søge  og  finde  ham,  og  nu  var  han 
funden  og  bragt  hjem  i  den  lille  Have  ved  Aaen,  og  her  stod 
Johanne  i  al  sin  Pragt,  med  Guldkronen  paa,  som  han  sidst 
havde  set  hende,  og  raabte:   »Velkommen!« 

Og  lige  foran  dem  stod  to  underlige  Skikkelser,  men  de 
saa  meget  mere  menneskelige  ud  end  i  Barndomstiden,  de 
havde  ogsaa  forandret  sig;  det  var  de  to  Honningkager,  Mand- 
folket og  Fruentimret;    de  vendte  Retten  til  og  saa  godt  ud. 

»Tak!«  sagde  de  begge  to  til  Knud;  »du  har  løst  vor 
Tunge!  Du  har  lært  os,  at  man  skal  frejdig  udtale  sin  Tanke, 
ellers  kommer  der  ikke  noget  ud  af  det!  og  nu  er  der  kom- 
met noget  ud  af  det!  —  vi  ere  forlovede!« 

Og  saa  gik  de  Haand  i  Haand  gennem  Kjøge  Gader,  og 
de  saa  meget  anstændige  ud  paa  Vrangen,  der  var  ikke  noget 
at  sige  paa  dem!  og  de  gik  lige  hen  mod  Kjøge  Kirke,  og 
Knud  og  Johanne  fulgte  efter;  de  gik  ogsaa  Haand  i  Haand; 
og  Kirken  stod  som  før  med  røde  Mure  og  dejligt  Vedbend- 
grønt, og  Kirkens  store  Dør  aabnede  sig  til  begge  Sider,  og 
Orgelet  bruste,  og  Mandfolket  og  Fruentimret  gik  begge  op 
ad  Kirkegangen.  »Herskabet  først!«  sagde  de,  »Honningkager- 
nes Brudefolk!«  og  saa  traadte  de  hver  til  sin  Side  for  Knud 
og  Johanne,  og  de  knælede  deroppe,  og  hun  bøjede  sit  Ho- 
ved over  hans  Ansigt,  og  der  trillede  iskolde  Taarer  fra 
hendes  Øjne,  det  var  Isen,  der  smeltede  om  hendes  Hjerte 
ved  hans  stærke  Kærlighed,  og  de  faldt  paa  hans  brændende 
Kinder,  og  —  han  vaagnede  ved  det  og  sad  under  det  gamle 

Piletræ  i  fremmed  Land,  i  den  vinterkolde  Aften;  der  faldt 
fra  Skyerne  isnende  Hagel,  de  piskede  hans  Ansigt. 

»Det  var  den  dejligste  Time  i  mit  Liv!«  sagde  han,  »og 
den  var  en  Drøm.  —  Gud,  lad  mig  drømme  den  om  igen!« 
og  han  lukkede  sine  Øjne,  han  sov,  han  drømte. 

I  Morgenstunden  faldt  Sneen,  den  fygede  hen  over  hans 
Fødder,  han  sov.  Landsbyfolk  gik  til  Kirke;  der  sad  en  Haand- 
værkssvend,  han  var  død,  frossen  ihjel  —  under  Piletræet. 


Fem  fra  en  Ærtebælg. 


Der  var  fem  Ærter  i  en  Ærtebælg,  de  vare  grønne,  og 
Bælgen  var  grøn,  og  saa  troede  de,  at  hele  Verden  var 
grøn,  og  det  var  aldeles  rigtigt!  Bælgen  vokste,  og  Ærterne 
vokste,  de  indrettede  sig  efter  Huslej ligheden;  lige  i  Rad  sad 
de.  —  Solen  skinnede  udenfor  og  varmede  Bælgen  op,  Reg- 
nen gjorde  den  klar;  der  var  lunt  og  godt,  lyst  om  Dagen 
og  mørkt  om  Natten,  saaledes  som  det  skulde  være,  og  Ær- 
terne bleve  større  og  altid  mere  tænkende,  som  de  der  sad, 
for  noget  maatte  de  jo  bestille. 

»Skal  jeg  altid  blive  siddende  her!«  sagde  de,  »bare  jeg 
ikke  bliver  haard  af  at  sidde  saa  længe.  Er  det  ikke  for  mig, 
ligesom  om  der  er  noget  udenfor;  jeg  har  en  Fornemmelse 
af  det!« 

Og  Uger  gik;  Ærterne  bleve  gule,  og  Bælgen  blev  gul; 
»Hele  Verden  bliver  gul!«  sagde  de,  og  det  havde  de  Lov  til 
at  sige. 

Saa  fornam  de  et  Rusk  i  Bælgen;  den  blev  reven  af,  den 
kom  i  Menneskehænder  og  ned  i  en  Trøjelomme  med  flere 
fyldte  Ærtebælge.  —  »Nu  vil  der  snart  blive  lukket  op!« 
sagde  de,  og   det  ventede  de  paa. 

»Nu  gad  jeg  vide,  hvem  af  os  der  driver  det  videst,« 
sagde  den  mindste  Ært.   »Ja,  nu  vil  det  snart  give  sig.« 

»Ske  hvad  der  maa!«  sagde  den  største. 

»Krask!«  der  revnede  Bælgen,  og  alle  fem  Ærter  trillede 
ud  i  det  klare  Solskin;  de  laa  i  en  Barnehaand,  en  lille 
Dreng  holdt  paa  dem  og  sagde,  at  det  var  ordentlige  Ærter 
for  hans  Hyldebøsse;  og  straks  kom  den  ene  Ært  i  Bøssen 
og  blev  skudt  væk. 

»Nu  flyver  jeg  ud  i  den  vide  Verden!  tag  mig,  om  du 
kan!«  og   saa  var  den  borte. 

»Jeg,«  sagde  den  anden,  »flyver  lige  ind  i  Solen,  det  er 
en  rigtig  Ærtebælg  og  meget  passende  for  mig!« 

Væk  var  den. 

»Jeg  sover,  hvor  jeg  kommer,«  sagde  de  to  andre,  »men 
vi  trille  nok  fremad!«  og  saa  trillede  de  først  paa  Gulvet, 
før  de  kom  i  Hyldebøssen,  men  de  kom  der.  »Vi  bringe  det 
videst ! « 

»Ske  hvad  der  maa!«  sagde  den  sidste  og  blev  skudt  i 
Vejret,  og  den  fløj  op  mod  det  gamle  Bræt  under  Tagkammer- 
vinduet, lige  ind  i  en  Revne,  hvor  der  var  Mos  og  blød  Jord, 
og  Mosset  lukkede  sig  om  den;  der  laa  den  gemt,  men  ikke 
glemt  af  Vor  Herre. 

»Ske  hvad  der  maa!«  sagde  den. 

Inde  paa  det  lille  Tagkammer  boede  en  fattig  Kone,  der 
om  Dagen  gik  ud  at  pudse  Kakkelovne,  ja  save  Brænde  og 
gøre  svært  Arbejde,  for  Kræfter  havde  hun,  og  flittig  var  hun, 
men  lige  fattig  blev  hun;  og  hjemme  paa  det  lille  Kammer 
laa  hendes  halvvoksne  eneste  Datter,  der  var  saa  fin  og  spin- 
kel; et  helt  Aar  havde  hun  ligget  til  Sengs  og  syntes  hverken 
at  kunne  leve  eller  dø. 

»Hun  gaar  til  sin  lille  Søster!«  sagde  Konen.  »Jeg  havde 
de  to  Børn,   det  var   svært   nok   for  mig  at  sørge  for  de   to, 

men  saa  delte  Vor  Herre  med  mig  og  tog  den  ene  til  sig; 
nu  vilde  jeg  nok  beholde  den  anden,  jeg  har  tilbage,  men 
han  vil  nok  ikke  have  dem  skilt  ad,  og  hun  gaar  op  til  sin 
lille  Søster!« 

Men  den  syge  Pige  blev ;  hun  laa  taalmodig  og  stille  den 
lange  Dag,  medens  Moderen  var  ude  at  fortjene  noget. 

Det  var  Foraarstid,  og  tidlig  en  Morgenstund,  just  som 
Moderen  vilde  gaa  til  sit  Arbejde,  skinnede  Solen  saa  smukt 
ind  ad  det  lille  Vindue  hen  ad  Gulvet,  og  den  syge  Pige  saa 
hen  mod  den  nederste  Glasrude. 

»Hvad  er  dog  det  grønne,  der  pipper  frem  ved  Ruden? 
Det  rører  sig  i  Vinden!« 

Og  Moderen  gik  hen  til  Vinduet  og  aabnede  det  paa 
Klem.  »Ih!«  sagde  hun,  »det  er  saamænd  en  lille  Ært, 
der  er  skudt  frem  med  sine  grønne  Blade.  Hvor  er  den 
kommen  herud  i  Sprækken?  Der  har  du  jo  en  lille  Have  at 
se  paa!« 

Og  den  syges  Seng  blev  flyttet  nærmere  til  Vinduet,  hvor 
hun  kunde  se  den  spirende  Ært,  og  Moderen  gik  til  sit  Ar- 
bejde. 

»Moder,  jeg  tror,  jeg  kommer  mig!«  sagde  om  Aftenen 
den  lille  Pige.  »Solen  har  i  Dag  skinnet  saa  varmt  ind  til 
mig.  Den  lille  Ært  trives  saa  godt;  og  jeg  vil  ogsaa  nok 
trives  og  komme  op  og  ud  i  Solskinnet.« 

»Gid  det  var  saa  vel!«  sagde  Moderen,  men  hun  troede 
ikke,  at  det  skete;  dog,  den  grønne  Spire,  som  havde  givet 
Barnet  glade  Livstanker,  satte  hun  en  lille  Pind  ved,  for  at 
den  ej  skulde  knækkes  af  Vinden;  hun  bandt  et  Sejlgarns 
Baand  fast  til  Brættet  og  til  det  øverste  af  Vindueskarmen, 
for  at  Ærteranken  kunde  have  noget  at  hælde  sig  til  og  sno 
sig  om,  naar  den  løb  op,  og  det  gjorde  den;  man  kunde  for 
hver  Dag  se,  at  den  tog  til. 

»Nej,  den  sætter  jo  Blomst!«  sagde  Konen  en  Morgen,  og 
nu  fik  ogsaa  hun  det  Haab  og  den  Tro,  at  den  lille,  syge 
Pige  kom  sig;  det  randt  hende  i  Sinde,  at  i  den  sidste  Tid 
havde  Barnet  talt  livligere,  de  sidste  Morgener  havde  det  selv 

rejst  sig  op  i  Sengen  og  siddet  der  og  set  med  straalende 
Øjne  paa  sin  lille  Ærtehave  af  en  eneste  Ært.  Ugen  efter  var 
den  syge  første  Gang  oppe  i  over  en  Time.  Lyksalig  sad  hun 
i  det  varme  Solskin;  Vinduet  var  aabnet,  og  udenfor  stod 
der  fuldt  udsprungen  en  hvidrød  Ærteblomst.  Den  lille  Pige 
bøjede  sit  Hoved  ned  og  kyssede  ganske  sagte  de  fine  Blade. 
Det  var  ligesom  en  Festdag  den  Dag. 

»Vor  Herre  har  selv  plantet  den  og  ladet  den  trives  for 
at  give  Haab  og  Glæde   til   dig,    mit  velsignede  Barn,   og   til 


mig  med!«  sagde  den  glade  Moder  og  smilte  til  Blomsten 
som  til  en  god  Engel  fra  Gud. 

Men  nu  de  andre  Ærter!  —  ja  den,  som  fløj  ud  i  den 
vide  Verden:  »Tag  mig,  om  du  kan!«  faldt  i  Tagrenden  og 
kom  i  Duekro,  og  der  laa  den  som  Jonas  i  Hvalfisken.  De 
to  dovne  drev  det  lige  saa  vidt,  de  bleve  ogsaa  ædt  af  Duerne, 
og  det  er  at  gøre  solid  Nytte;  men  den  fjerde,  som  vilde  op 
i  Solen  —  den  faldt  i  Rendestenen  og  laa  Dage  og  Uger  der 
i  det  sure  Vand,  hvor  den  rigtig  bovnede. 

»Jeg  bliver  saa  dejlig  tyk!«  sagde  Ærten.  »Jeg  revner 
af   det,    og   videre   tror  jeg,    ingen   Ært   kan   drive   det   eller 

har  drevet  det.  Jeg  er  den  mærkeligste  af  de  fem  fra  Ærte- 
bælgen ! « 

Og  Rendestenen  gav  den  Medhold. 

Men  ved  Tagvinduet  stod  den  unge  Pige  med  lysende 
Øjne,  med  Sundheds  Skær  paa  Kinderne,  og  hun  foldede 
sine  fine  Hænder  over  Ærteblomsten  og  takkede  Vor  Herre 
for  den. 

»Jeg  holder  paa  min  Ært!«   sagde  Rendestenen. 

„Hun  duede  ikke." 


Byfogden  stod  ved  det  aabne  Vindue;  han  var  i  Mansket- 
skjorte,  med  Brystnaal  i  Kalvekrøset,  og  overordentlig 
vel  barberet,  selvgjort  Arbejde;  dog  var  han  kommen  til 
at  give  sig  et  lille  Snit,  men  hen  over  det  sad  en  Lap  Avis- 
papir. 

»Hør,  du  lille!«   raabte  han. 

Og  den  lille  var  ingen  anden  end  Vaskerkonens  Søn,  der 
netop  gik  forbi  og  ærbødig  tog  sin  Kasket  af;  den  var  knæk- 
ket i  Skyggen  og  indrettet  til  at  putte  i  Lommen.  I  de  fat- 
tige, men  rene  og  særdeles  vel  lappede  Klæder  og  med  svære 
Træsko,  stod  Drengen  ærbødig,  som  var  det  for  Kongen  selv, 
han  stod. 

»Du  er  en  god  Dreng!«  sagde  Byfogden,  »du  er  en  høflig 
Dreng!  din  Moder  skyller  vel  Tøj  nede  ved  Aaen;  der  skal 
du  ned  med  det,  du  har  i  Lommen.  Det  er  en  slem  Ting 
med  din  Moder!  hvor  meget  har  du  der?« 

»En  halv  Pægl!«  sagde  Drengen  med  forskrækkel,  halv 
sagte  Stemme. 

»Og  i  Morges  fik  hun  det  samme?«  vedblev  Manden. 

»Nej,  i  Gaar  var  det!«   svarede  Drengen. 

»To  halve  gør  en  hel!  —  Hun  duer  ikke!  Det  er  sørgeligt 
med  den  Klasse  af  Folket!  Sig  til  din  Moder,  at  hun  skulde 
skamme  sig!  og  bliv  aldrig  du  en  Drukkenbold,  men  det 
bliver  du  nok!  stakkels  Barn!  —  Gaa  nu!« 

Og  Drengen  gik!  Kasketten  beholdt  han  i  Haanden,  og 
Vinden  blæste  paa  hans  gule  Haar,  saa  at  det  rejste  sig  i 
lange  Totter.  Han  gik  om  ad  Gaden,  ind  i  Gyden,  ned  til 
Aaen,  hvor  Moderen  stod  ude  i  Vandet  ved  Tostolen  og  slog 
med  Tærskelen  paa  det  svære  Linned.  Der  var  Strømning  i 
Vandet,  thi  Vandmøllens  Sluser  vare  oppe,  Lagenet  drev  for 
Strømmen  og  var  nærved  at  rive  Tostolen  om;  Vaskerkonen 
maatte  holde  imod. 

»Jeg  er  nærved  at  sejle!«  sagde  hun,  »det  er  godt,  at  du 
kommer,  for  jeg  kan  trænge  til  at  faa  lidt  Hjælp  paa  Kræf- 
terne! det  er  koldt  herude  i  Vandet;  i  seks  Timer  har  jeg 
staaet  her.  Har  du  noget  til  mig?« 

Drengen  tog  Flasken  frem,  og  Moderen  satte  den  for 
Munden  og  drak  en  Slurk. 

»Oh,  hvor  det  gør  godt!  hvor  det  varmer!  det  er  lige  saa 
godt  som  varm  Mad,  og  det  er  ikke  saa  dyrt!  drik,  min 
Dreng!  Du  ser  saa  bleg  ud,  du  fryser  i  de  tynde  Klæder!  det 
er  jo  ogsaa  Efteraar.  Hu!  Vandet  er  koldt!  bare  jeg  ikke 
bliver  syg!  men  det  gør  jeg  ikke!  giv  mig  en  Taar  endnu, 
og  drik  ogsaa  du,  men  kun  en  lille  Draabe,  du  maa  ikke 
vænne  dig  til  det,  mit  stakkels,  fattige  Barn!« 

Og  hun  gik  om  Broen,  hvor  Drengen  stod,  og  traadte  op 
paa  Land;  Vandet  drev  fra  Sivmatten,  hun  havde  om  Livet, 
Vandet  flød  fra  hendes  Skørt. 

»Jeg  slider  og  slæber,  saa  Blodet  er  færdigt  at  springe 
mig  ud  af  mine  Neglerødder,  men  det  er  det  samme,  naar 
jeg  kun  hæderlig  kan  faa  dig  frem,  mit  søde  Barn!« 

I  det  samme  kom  en  noget  ældre  Kone,  fattig  i  Klæder 
og   Skind,    halt   paa   det   ene   Ben   og   med   en   mægtig   stor, 

forloren  Krølle  ud  over  det  ene  Øje,  det  skulde  skjules  af 
Krøllen,  men  den  gjorde  Skavanken  mere  kendelig.  Det  var 
en  Veninde  af  Vaskerkonen,  »Halt e-Maren  med  Krøllen«, 
kaldte  Naboerne  hende. 

»Stakkel,  hvor  dvi  slider  og  slæber  og  staar  i  det  kolde 
Vand!  Du  kan  nok  trænge  til  lidt  at  varmes  ved,  og  dog 
har  man  ondt  af  den  Draabe,  du  faar!«  —  og  nu  var  snart 
hele  Byfogdens  Tale  til  Drengen  bragt  Vaskerkonen ;  for 
Maren  havde  hørt  det  hele,  og  det  havde  ærgret  hende,  at 
han  talte  saaledes  til  Barnet  om  dets  egen  Moder  og  om  den 
Draabe,  hun  tog,  lige  idet  Byfogden  gjorde  stor  Middags- 
Kalas  med  Vin  i  Flaskevis;  »fine  Vine  og  stærke  Vine!  lidt 
over  Tørsten  hos  mange!  men  det  kalder  man  ikke  at  drikke! 
de  due,  men  du  duer  ikke!« 

»Saa  han  har  talt  til  dig,  Barn!«  sagde  Vaskerkonen,  og 
hendes  Læber  bevægede  sig  sitrende,  »du  har  en  Moder,  der 
duer  ikke!  maaske  har  han  Ret!  men  til  Barnet  skulde  han 
ikke  sige  det!  dog,  fra  det  Hus  kommer  meget  over  mig!« 

»I  har  jo  tjent  der  i  Gaarde,  da  Byfogdens  Forældre  levede 
og  boede  der;  det  er  mange  Aar  siden!  Der  er  spist  mange 
Skæpper  Salt  siden  den  Tid,  saa  man  nok  kan  tørste!«  og 
Maren  lo.  »Der  er  stor  Middag  i  Dag  hos  Byfogden,  den 
skulde  have  været  sagt  af,  men  nu  blev  det  dem  for  silde, 
og  Maden  var  lavet.  Jeg  har  det  fra  Gaardskarlen.  Der  er  for 
en  Timestid  siden  kommet  Brev  om,  at  den  yngre  Broder  er 
død  i  Kjøbenhavn.« 

»Død!«  udbrød  Vaskerkonen  og  blev  ligbleg. 

»Ih  dog!«  sagde  Konen;  »tager  I  jer  det  saa  nær?  naa,  I 
kendte  ham,  fra  I  tjente  der  i  Huset.« 

»Er  han  død!  han  var  det  bedste,  det  mest  velsignede 
Menneske!  Vor  Herre  faar  ikke  mange  som  han!«  og  Taarerne 
løb  hende  ned  ad  Kinderne.  »O,  min  Gud!  det  gaar  rundt 
med  mig!  det  er,  fordi  jeg  drak  Flasken  ud!  jeg  har  ikke 
kunnet  taale  det!  jeg  føler  mig  saa  ilde!«  —  og  hun  holdt 
sig  op  til  Plankeværket. 

»Herre  Gud,  I  er  ganske  daarlig,  Mor!«  sagde  Konen,   »se 

dog  til,  at  det  kan  gaa  over!  —  nej,   I  er  rigtig  syg!    det  er 
bedst,  jeg  faar  jer  hjem!« 

»Men  Tøjet  der!« 

»Det  skal  jeg  nok  tage  mig  af!  tag  mig  under  Armen! 
Drengen  kan  blive  her  og  passe  paa  saa  længe,  saa  skal  jeg 
komme  og  vaske  Resten;  det  er  en  lille  Klat  kun!« 

Og  Fødderne  vaklede  under  Vaskerkonen. 

»Jeg  har  staaet  for  længe  i  det  kolde  Vand!  jeg  har  ikke 
siden  i  Morges  faaet  vaadt  eller  tørt!  jeg  har  Feber  i  Krop- 
pen! O  Herre  Jesus!  hjælp  mig  hjem!  mit  stakkels  Barn!« 
og  hun  græd. 

Drengen  græd  og  sad  snart  ene  ved  Aaen  ved  det  vaade 
Tøj.  De  to  Koner  gik  langsomt,  Vaskerkonen  vaklende,  op 
ad  Gyden,  om  ad  Gaden,  forbi  Byfogdens  Gaard,  og  netop 
uden  for  den  sank  hun  om  paa  Brostenene.  Folk  samlede  sig. 

Halte-Maren  løb  ind  i  Gaarden  om  Hjælp.  Byfogden 
med  sine  Gæster  saa  ud  ad  Vinduerne. 

»Det  er  Vaskerkonen!«  sagde  han,  »hun  har  faaet  lidt 
over  Tørsten;  hun  duer  ikke!  det  er  Skade  for  den  kønne 
Dreng,  hun  har.  Jeg  har  sandelig  Godhed  for  Barnet.  Mode- 
ren duer  ikke!« 

Og  hun  blev  bragt  til  sig  selv  igen  og  ledet  til  sit  fattige 
Hjem,  hvor  hun  kom  i  Seng.  En  Skaal  varmt  01  med  Smør 
og  Sukker  gik  den  skikkelige  Maren  at  lave,  det  var  den 
Medicin,  hun  troede  var  den  bedste,  og  saa  gik  hun  til  Skylle- 
stedet,  skyllede  meget  daarligt,  men  velment,  trak  egentlig 
kun  det  vaade  Tøj  i  Land  og  fik  det  i  en  Kasse. 

Ved  Aften  sad  hun  i  den  fattige  Stue  hos  Vaskerkonen. 
Et  Par  brunede  Kartofler  og  et  dejligt  fedt  Stykke  Skinke 
havde  hun  faaet  hos  Byfogdens  Kokkepige  til  den  syge,  det 
nød  Drengen  og  Maren  godt  af;  den  syge  glædede  sig  ved 
Lugten,  den  var  saa  nærende,  sagde  hun. 

Og  Drengen  kom  til  Sengs,  den  selv  samme,  i  hvilken 
Moderen  laa,  men  han  havde  sin  Plads  paa  tværs  af  Fød- 
derne med  et  gammelt  Gulvtæppe  over  sig,  syet  sammen  af 
blaa  og  røde  Strimler. 

Og  det  var  lidt  bedre  med  Vaskerkonen;  det  varme  01 
havde  styrket  hende,  og  Lugten  af  den  fine  Mad  gjorde  godt. 

»Tak,  dn  gode  Sjæl!«  sagde  hun  til  Maren,  »alt  vil  jeg 
ogsaa  sige  dig,  naar  Drengen  sover!  jeg  tror  allerede  han  gør 
det!  hvor  sød  og  velsignet  ser  han  ud!  med  de  lukkede  Øjne! 
han  veed  ikke,  hvorledes  hans  Moder  har  det.  Vor  Herre 
lade  ham  aldrig  prøve  det!  —  Jeg  tjente  hos  Kammerraadens, 
Byfogdens  Forældre,  saa  traf  det  sig,  at  den  yngste  af  Søn- 
nerne kom  hjem,  Studenten;  den  Gang  var  jeg  ung,  vild  og 
gal,  men  skikkelig,  det  tør  jeg  sige  for  Guds  Ansigt!«  sagde 
Vaskerkonen,  —  »Studenten  var  saa  lystig  og  glad,  saa  vel- 
signet! hver  Bloddraabe  i  ham  var  retskaffen  og  god!  bedre 
Menneske  har  der  ikke  været  paa  Jorden.  Han  var  Søn  i 
Huset,  og  jeg  kun  Tjenestepige,  men  vi  bleve  Kærestefolk,  i 
Tugt  og  Ære!  et  Kys  er  dog  ikke  Synd,  naar  man  rigtig  hol- 
der af  hinanden.  Og  han  sagde  det  til  sin  Moder;  hun  var 
som  Vor  Herre  for  ham  her  paa  Jorden;  og  hun  var  saa 
klog,  kærlig  og  elskelig.  —  Han  rejste  bort,  og  sin  Guldring 
satte  han  paa  min  Finger.  Da  han  vel  var  borte,  kaldte  min 
Madmoder  mig  ind  for  sig;  alvorlig  og  dog  saa  mild  stod 
hun,  talte,  som  Vor  Herre  vilde  kunne  det;  hun  klarede  for 
mig  Afstanden  i  Aand  og  Sandhed  imellem  ham  og  mig. 
»Nu  ser  han  paa,  hvor  godt  du  ser  ud,  men  Udseendet  vil 
gaa  bort!  Du  er  ikke  oplært  som  han,  I  naa  ikke  op  til  hin- 
anden i  Aandens  Rige,  og  deri  ligger  Ulykken.  Jeg  agter  den 
fattige,«  sagde  hun,  »hos  Gud  kan  han  maaske  faa  en  højere 
Plads  end  mange  rige,  men  man  maa  ikke  paa  Jorden  gaa 
over  i  et  galt  Spor,  naar  man  kører  fremad,  ellers  vælter 
Vognen,  og  I  to  ville  vælte!  Jeg  veed,  at  en  brav  Mand,  en 
Haandværksmand  har  friet  til  dig,  det  er  Erik  Handske- 
mager; han  er  Enkemand,  har  ingen  Børn,  staar  sig  godt, 
tænk  derover!«  Hvert  Ord,  hun  sagde,  var  som  Knive  gennem 
mit  Hjerte,  men  Konen  havde  Ret,  og  det  knugede  mig  og 
tyngede  mig!  —  jeg  kyssede  hendes  Haand  og  græd  mine 
salte  Taarer,  og  det  endnu  mere,  da  jeg  kom  ind  i  mit  Kam- 
mer og  lagde  mig  over  min  Seng.  Det  var  en  tung  Nat,  som 
fulgte,  Vor  Herre  veed,    hvad  jeg  led  og  stred.    Saa  gik  jeg 

oni  Søndagen  til  Herrens  Bord  for  at  faa  Lys  i  mig.  Da  var 
det  ligesom  en  Tilskikkelse:  idet  jeg  gik  ud  af  Kirken,  mødte 
jeg  Erik  Handskemager.  Saa  var  der  ikke  længer  nogen 
Tvivl  i  mit  Sind,  vi  passede  for  hinanden  i  Stilling  og  Vil- 
kaar,  ja,  han  var  endogsaa  en  velhavende  Mand;  og  saa  gik 
jeg  lige  hen  til  ham,  tog  hans  Haand  og  sagde:  Er  dine 
Tanker  endnu  til  mig?  —  »Ja  evig  og  altid!«  sagde  han.  — 
Vil  du  have  en  Pige,  der  agter  og  ærer  dig,  men  ikke  holder 
af  dig,  men  det  kan  vel  komme!  —  »Det  vil  komme!«  sagde 
han,  og  saa  gav  vi  hinanden  Haanden.  Jeg  gik  hjem  til  min 
Madmoder;  Guldringen,  som  Sønnen  havde  givet  mig,  bar 
jeg  paa  mit  bare  Bryst,  jeg  kunde  ikke  sætte  den  paa  min 
Finger  ved  Dagen,  men  kun  hver  Aften,  naar  jeg  lagde  mig 
i  min  Seng.  Jeg  kyssede  Ringen,  saa  at  min  Mund  blødte 
ved  det,  og  saa  gav  jeg  den  til  min  Madmoder  og  sagde,  at 
i  næste  Uge  vilde  der  blive  lyst  fra  Prædikestolen  for  mig 
og  Handskemageren.  Saa  tog  min  Madmoder  mig  i  sine  Arme 
og  kyssede  mig  —  hun  sagde  ikke,  at  jeg  ikke  duede,  men 
den  Gang  var  jeg  maaske  ogsaa  bedre,  skønt  jeg  ikke  endnu 
havde  prøvet  saa  megen  Verdens  Modgang.  Og  saa  stod  Bryl- 
luppet ved  Kyndelmisse;  og  det  første  Aar  gik  godt,  vi  holdt 
Svend  og  Dreng,  og  du,  Maren,  tjente  os.« 

»Oh,  I  var  en  velsignet  Madmoder!«  sagde  Maren,  »aldrig 
glemmer  jeg,  hvor  mild  I  og  jer  Mand  var!« 

»Det  var  i  de  gode  Aar,  du  var  hos  os!  —  Børn  havde 
vi  da  ikke.  —  Studenten  saa  jeg  aldrig!  —  Jo,  jeg  saa  ham, 
men  han  saa  ikke  mig!  han  kom  her  til  sin  Moders  Begra- 
velse. Jeg  saa  ham  staa  ved  Graven,  han  var  saa  kridhvid 
og  saa  bedrøvet,  men  det  var  for  Moderens  Skyld.  Da  siden 
Faderen  døde,  var  han  i  fremmede  Lande  og  kom  ikke  her 
og  har  ikke  heller  senere  været  her.  Aldrig  giftede  han  sig, 
veed  jeg;  han  var  nok  Prokurator!  —  mig  huskede  han  ikke, 
og  om  han  havde  set  mig,  saa  havde  han  dog  vist  ikke 
kendt  mig  igen,  saa  fæl  jeg  ser  ud.  Og  det  er  jo  ogsaa 
meget  godt!« 

Og  hun  talte  om  sine  Prøvelsers  tunge  Dage,  hvorledes 
Ulykken  ligesom  væltede  ind  paa  dem.  De  ejede  fem  Hundrede 

Rigsdaler,  og  der  i  Gaden  var  et  Hus  at  faa  for  to  Hundrede, 
og  det  vilde  betale  sig  at  faa  det  revet  ned  og  bygge  et  nyt, 
saa  blev  Huset  købt.  Murer  og  Tømrer  gjorde  Overslag,  at 
det  videre  vilde  koste  ti  Hundrede  og  tyve.  Kredit  havde 
Erik  Handskemager,  Pengene  fik  han  til  Laans  fra  Kjø- 
benhavn,  men  Skipperen,  der  skulde  bringe  dem,  forliste,  og 
Pengene  med. 

»Da  var  det,  jeg  fødte  min  velsignede  Dreng,  som  her 
sover.  —  Fader  faldt  i  en  svær,  langvarig  Sygdom;  i  tre 
Fjerdingaar  maatte  jeg  klæde  ham  af  og  paa.  Det  gik  rent 
tilbage  for  os,  vi  laante  og  laante:  alt  vort  Tøj  gik,  og  Fader- 
døde  fra  os.  —  Jeg  har  slidt  og  slæbt,  stridt  og  stræbt  for 
Barnets  Skyld,  vasket  Trapper,  vasket  Linned,  groft  og  fint, 
men  jeg  skal  ikke  have  det  bedre,  vil  Vor  Herre,  men  han 
løser  nok  op  for  mig  og  sørger  for  Drengen.« 

Og  saa  sov  hun. 

Ud  paa  Morgenen  følte  hun  sig  styrket  og  stærk  nok,  som 
hun  troede,  til  igen  at  gaa  til  sit  Arbejde.  Hun  var  netop 
kommen  ud  i  det  kolde  Vand,  da  greb  hende  en  Rystelse, 
en  Afmagt;  krampagtig  tog  hun  for  sig  med  Haanden,  gjorde 
et  Skridt  opad  og  faldt  om.  Hovedet  laa  paa  det  tørre  Land, 
men  Fødderne  ude  i  Aaen,  hendes  Træsko,  som  hun  havde 
staaet  med  paa  Bunden,  —  i  hver  af  dem  var  der  en  Visk 
Halm  —  drev  paa  Strømmen;  her  blev  hun  funden  af 
Maren,  der  kom  med  Kaffe. 

Fra  Byfogden  havde  der  hjemme  været  Bud,  at  hun  straks 
maatte  møde  hos  ham,  han  havde  noget  at  sige  hende.  Det 
var  for  sent.  En  Barber  blev  hentet  til  Aareladning;  Vasker- 
konen var  død. 

»Hun  har  drukket  sig  ihjel!«  sagde  Byfogden. 

I  Brevet,  der  bragte  Underretning  om  Broderens  Død,  var 
opgivet  Testamentets  Indhold,  og  deri  stod,  at  seks  Hundrede 
Rigsdaler  testamenteredes  til  Handskemagerenken,  der  engang 
havde  tjent  hans  Forældre.  Efter  bedste  Skøn  skulde  Pengene, 
i  større  eller  mindre  Portioner,  gives  hende  og  hendes  Barn. 

»Der  har  været  noget  Mikmak  med  min  Broder  og  hende!« 
sagde  Byfogden,   »godt,  at  hun  er  af  Vejen;  Drengen  faar  nu 

det  hele,  og  jeg  skal  sælte  ham  lil  brave  Folk,  en  god  Haand- 
værker  kan  han  blive!«  —  Og  i  de  Ord  lagde  Vor  Herre 
sin  Velsignelse. 

Og  Byfogden  kaldte  Drengen  for  sig,  lovede  at  sørge  for 
ham  og  sagde  ham,  hvor  godt  det  var,  at  hans  Moder  var 
død,  hun  duede  ikke! 

Til  Kirkegaarden  blev  hun  bragt,  de  fattiges  Kirkegaard. 
Maren  plantede  et  lille  Rosentræ  paa  Graven,  Drengen  stod 
ved  Siden. 

»Min  søde  Moder!«  sagde  han,  og  Taarerne  strømmede; 
»er  det  sandt:  Hun  duede  ikke!« 

»Jo,  hun  duede!«  sagde  den  gamle  Pige  og  saa  op  imod 
Himlen.  »Jeg  veed  det  fra  mange  Aar  og  fra  den  sidste  Nat. 
Jeg  siger  dig,  hun  duede!  og  Vor  Herre  i  Himmeriges  Rige 
siger  det  med,  lad  Verden  kun  sige:   Hun  dued^e  ikke!« 


To  Jomfruer. 


Har  du  nogensinde  set  en  Jomfru?  Det  vil  sige,  hvad  Bro- 
læggerne kalde  en  Jomfru,  en  til  at  stampe  Stenbroen 
med.  Hun  er  helt  af  Træ,  bred  forneden  med  Jernring  om, 
og  smal  foroven  med  Stok,  det  er  hendes  Arme. 

Inde  i  Materialgaarden  stod  der  to  saadanne  Jomfruer,  de 
stod  mellem  Skovle,  Favnemaal  og  Hjulbør,  og  der  var  det 
rygtedes,  at  »Jomfruen«  ikke  længer  skulde  kaldes  »Jom- 
fru«, men  derimod  »Stempel«,  og  det  er  den  nyeste  og 
eneste  rigtige  Benævnelse  i  Brolæggersproget,  for  hvad  vi  alle 
i  gamle  Tider  kaldte  en  Jomfru. 

Nu  er  der  mellem  os  Mennesker  noget,  man  kalder  »eman- 
ciperede Fruentimmer«,  hvortil  regnes  Institutbestyrerinder, 
Jordemødre,  Danserinder,  der  kunne  staa  paa  eet  Ben  i 
Embedet,  Modehandlerinder  og  Vaagekoner,  og  til  den  Række 
»emanciperede«  sluttede  sig  ogsaa  de  to  Jomfruer  i  Mate- 
rialgaarden;   de  vare   Jomfruer  ved  Vejvæsenet,   og   de  vilde 

paa  ingen  Maade  opgive  deres  gode,  gamle  Navn  og  lade  sig 
kalde  »Stempel«. 

»Jomfru  er  et  Menneskenavn,«  sagde  de,  »men  Stempel 
er  en  Ting,  og  vi  lade  os  ikke  kalde  en  Ting,  det  er  at 
skældes  ud.« 

»Min  forlovede  er  i  Stand  til  at  slaa  op  med  mig,«  sagde 
den  yngste,  der  var  forlovet  med  en  Rambuk;  det  er  saa- 
dan  en  stor  Maskine,  der  driver  Pæle  ned  og  altsaa  gør  i 
det  svære,  hvad  Jomfruen  gør  i  det  fine.  »Han  vil  have  mig 
som  Jomfru,  men  maaske  ikke  som  Stempel,  og  altsaa  kan 
jeg  ikke  lade  dem  døbe  mig  om.« 

»Ja,  jeg  lader  før  mine  to  Arme  knække  af,«  sagde  den 
ældste. 

Hjulbøren  havde  dog  en  anden  Mening,  og  Hjulbøren 
var  noget,  den  ansaa  sig  for  en  Kvart  Karet,  idet  den  gik 
paa  eet  Hjul. 

»Jeg  maa  dog  sige  Dem,  at  det,  at  kaldes  Jomfru  er 
temmelig  almindeligt  og  ikke  nær  saa  fint,  som  at  kaldes 
Stempel,  thi  ved  at  føre  det  Navn,  kommer  man  i  Række 
med  Signeterne,  og  tænk  paa  Lovens  Signet,  det  er  det,  der 
giver  Lovens  Segl.    I  Deres  Sted  vilde  jeg  opgive  Jomfruen.« 

»Aldrig!  det  er  jeg  for  gammel  til!«   sagde  den  ældste. 

»De  kender  nok  ikke  noget,  som  kaldes  den  europæiske 
Nødvendighed!«  sagde  det  ærlige,  gamle  Favnemaal.  »Man 
maa  begrænses,  underordne  sig,  føje  sig  i  Tid  og  Nødven- 
dighed, og  er  det  en  Lov,  at  Jomfruen  skal  kaldes  Stempel, 
saa  maa  hun  kaldes  Stempel.  Enhver  Ting  har  sit  Favne- 
maal!« 

»Saa  vilde  jeg  dog  heller,«  sagde  den  yngste,  »lade  mig 
kalde  Frøken,  naar  galt  skulde  være,  Frøken  smager  dog 
altid  lidt  af  Jomfru.« 

»Men  jeg  lader  mig  heller  hugge  til  Pindebrænde,«  sagde 
den  gamle  Jomfru. 

Nu  gik  det  til  Arbejde;  Jomfruerne  kørte,  de  bleve  lagte 
paa  Hjulbøren,  og  det  var  altid  fin  Behandling,  men  Stempel 
bleve  de  kaldte. 

»Jorn — !«    sagde    de,    idet   de   stampede   mod    Stenbroen; 

»Jorn — !«  og  lige  vare  de  ved  at  sige  helt  ud  Ordet:  »Jom- 
fru«, men  de  bed  Ordet  kort  af,  de  tog  det  i  sig  igen,  for 
de  fandt,  at  de  ikke  engang  burde  svare.  Men  indbyrdes  til- 
talte de  altid  hinanden  med  Navnet  Jomfru  og  priste  de 
gode  gamle  Dage,  da  man  kaldte  enhver  Ting  ved  sit  rette 
Navn  og  kaldtes  Jomfru,  naar  man  var  en  Jomfru;  og  det 
bleve  de  begge  to,  thi  Rambukken,  den  store  Maskine,  slog 
virkelig  op  med  den  yngste,  han  vilde  ikke  indlade  sig  med 
et  Stempel. 

Ved  det  yderste  Hav. 


Et  Par  store  Fartøjer  vare  sendte  højt  op  mod  Nordpolen 
for  der  at  finde  Landenes  Grænser  mod  Havet  og  prøve, 
hvor  vidt  Menneskene  kunde  der  trænge  igennem.  Allerede 
Aar  og  Dag  havde  de  mellem  Taage  og  Is  styret  her  oppe 
og  prøvet  stort  Besvær;  nu  var  Vinteren  begyndt,  Solen  nede; 
mange,  mange  Uger  vilde  blive  her  een  lang  Nat;  alt  rundt 
om  var  eet  eneste  Stykke  Is;  fast  til  det  var  hvert  Skib  for- 
tøjet; Sneen  laa  højt,  og  af  Sneen  selv  vare  bikubeformede 
Huse  rejste,  nogle  store  som  vore  Kæmpehøje,  andre  ikke 
større,  end  at  de  kunde  rumme  to  eller  fire  Mænd;  men 
mørkt  var  det  ikke,  Nordlysene  skinnede  røde  og  blaa,  det 
var  et  evigt,  storartet  Fyrværkeri,  og  Sneen  lyste,  Natten  her 
var  een  lang,  blussende  Dæmring;  paa  den  klareste  Tid  kom 
Skarer  af  de  indfødte,  underlige  at  se  i  deres  haarede  Skind- 
klæder og  paa  deres  Slæder,  som  vare  tømrede  af  Isstykker; 
de   bragte   Skind   i   store   Bunker,    og    Snehusene    fik    derfra 

varme  Gulvtæpper;  Skind  blev  Tæppe  og  Dyne,  som  Matro- 
serne redte  sig  til  Seng  under  Snekuplen,  medens  det  uden- 
for gnistrende  frøs,  som  vi  ikke  kende  det  ved  vor  strengeste 
Vintertid.  Hos  os  var  det  endnu  Efteraarsdage,  det  tænkte  de 
paa  deroppe;  de  huskede  paa  Solstraalerne  i  Hjemmet  og  paa 
det  rødgule  Løv,  som  hang  paa  Træerne.  Uret  viste,  at  det 
var  Aften  og  Sovetid,  og  i  et  af  Snehusene  strakte  sig  alle- 
rede to  for  at  hvile ;  den  yngste  havde  med  sin  bedste,  rigeste 
Skat  hjemmefra,  den,  Bedstemor  før  Afrejsen  gav  ham  med, 
det  var  Bibelen.  Hver  Nat  laa  den  under  hans  Hovedgærde, 
han  vidste  fra  Barndomsaarene  af,  hvad  der  stod  i  den;  hver 
Dag  læste  han  et  Stykke,  og  paa  hans  Leje  kom  ham  tit 
saa  trøstende  i  Tanker  de  hellige  Ord:  »Vilde  jeg  tage 
Mor  gen  røde  ns  Vin  ger,  vilde  jeg  bo  ved  det  yderste 
Hav,  du  skulde  dog  føre  mig  og  din  højre  Haand 
holde  mig  fast!«  —  og  under  Sandhedens  Ord  og  Tro 
lukkede  han  Øjnene,  Søvnen  kom,  og  Drømmen  kom,  Aan- 
dens  Aabenbarelse  i  Gud;  Sjælen  var  den  levende  under 
Legemets  Hvile;  han  fornam  det,  det  var  som  Melodier  af 
gamle  kære,  kendte  Sange;  det  aandede  saa  mildt,  saa  som- 
mervarmt, og  fra  sit  Leje  saa  han  det  skinne  over  sig,  som 
om  Snekuplen  blev  gennemstraalet  udenfra;  han  løftede  sit 
Hoved,  det  straalende  hvide  var  ikke  Vægge  eller  Loft,  det 
var  de  store  Vinger  fra  en  Engels  Skuldre,  og  han  saa  op  i 
hans  milde,  lysende  Ansigt.  Ud  fra  Bibelens  Blade,  som  fra 
en  Lillies  Bæger,  løftede  Engelen  sig,  bredte  sine  Arme  vidt 
ud,  og  Snehyttens  Vægge  sank  rundt  om  som  et  luftigt,  let 
Taageslør;  Hjemmets  grønne  Marker  og  Høje  med  de  rød- 
brune Skove  laa  rundt  om  i  stille  Solskin  en  dejlig  Efter- 
aarsdag;  Storkens  Rede  stod  tom,  men  endnu  hang  Æblerne 
paa  det  vilde  Æbletræ,  skønt  Bladene  vare  faldne;  de  røde 
Hyben  skinnede,  og  Stæren  fløjtede  i  det  lille  grønne  Bur 
over  Bondehusets  Vindue,  hvor  Hjemmets  Hjem  var;  Stæren 
fløjtede,  som  det  var  lært  den,  og  Bedstemor  hængte  Fugle- 
græs om  Buret,  som  Sønnesønnen  altid  havde  gjort;  og 
Smedens  Datter,  saa  ung  og  saa  smuk,  stod  ved  Brønden  og 
drog  Vand  op,  nikkede  til  Bedstemor,  og  Bedstemor  vinkede, 

viste  et  Brev  langvejs  fra;  denne  Morgen  var  det  kommet 
fra  de  kolde  Lande,  højt  oppe  fra  Nordpolen  selv,  hvor 
Sønnesønnen  var  —  i  Guds  Haand.  —  Og  de  lo,  og  de  græd, 
og  han,  under  Is  og  Sne,  der  i  Aandens  Verden,  under 
Engelens  Vinger,  saa  og  hørte  det  alt,  lo  med  dem  og  græd 
med  dem.  Og  der  blev  læst  højt  af  Brevet  selv  de  Bibelens 
Ord:  —  »Ved  det  yderste  Hav,  hans  højre  Haand 
vil  holde  mig  fast!«  —  Som  dejlig  Psalmesang  klang  det 
rundt  om,  og  Engelen  lod  sine  Vinger  som  et  Slør  lægge  sig 
om  den  sovende,  —  Drømmen  var  endt  -  det  var  mørkt  i 
Snehuset,  men  Bibelen  laa  under  hans  Hoved,  Troen  og 
Haabet  laa  i  hans  Hjerte.  Gud  var  med,  og  Hjemmet  var 
med  —   »ved  det  yderste  Hav!« 


Pengegrisen. 


Der  var  saa  meget  Legetøj  i  Børnenes  Stue;  øverst  paa 
Skabet  stod  Sparebøssen,  den  var  af  Lertøj,  i  Skikkelse 
af  en  Gris;  den  havde  naturlig  Sprække  i  Ryggen,  og  Spræk- 
ken var  med  en  Kniv  gjort  større,  at  der  ogsaa  kunde  gaa 
Sølvdalere  ind,  og  der  var  gaaet  to,  foruden  mange  andre 
Skillinger.  Pengegrisen  var  saa  proppet,  at  han  ikke  længer 
kunde  rasle,  og  det  er  det  højeste,  en  Pengegris  kan  bringe 
det  til.  Der  stod  han  nu  øverst  paa  Hylden  og  saa  ned  paa 
alt  i  Stuen,  han  vidste  nok,  at  med  hvad  han  havde  i  Maven 
kunde  han  købe  det  hele,  og  det  er  at  have  en  god  Be- 
vidsthed. 

Det   tænkte   de  andre   ogsaa   paa,   om   de  ikke  sagde  det, 
der  var  jo  andet  at  tale  om.  Kommodeskuffen  stod  paa  Klem, 

og  der  viste  sig  en  stor  Dukke,  noget  gammel  var  hun  og 
klinket  i  Halsen;  hun  saa  ud  og  sagde:  »Skal  vi  nu  lege 
Mennesker,  det  er  jo  altid  noget!«  og  saa  blev  der  et  Røre, 
selv  Skilderierne  vendte  sig  paa  Væggen,  de  viste,  de  ogsaa 
havde  Bagside,  men  det  var  ikke  for  at  sige  imod. 

Det  var  midt  om  Natten,  Maanen  skinnede  ind  ad  Vin- 
duet og  gav  fri  Belysning.  Nu  skulde  Legen  begynde,  og  alt 
var  indbudet,  selv  Barnevognen,  der  dog  hørte  til  det  grovere 
Legetøj.  »Enhver  er  god  for  sig!«  sagde  den,  »man  kan 
ikke  alle  være  af  Adel!  Nogen  maa  gøre  Gavn,  som  man 
siger!« 

Pengegrisen  var  den  eneste,  som  fik  Indbydelsen  skriftligt, 
han  stod  for  højt  til,  at  de  troede,  at  han  kunde  høre  den 
mundtlig,  og  gav  heller  ikke  Svar,  om  han  kom,  for  han  kom 
ikke;  skulde  han  med,  maatte  han  nyde  det  hjemmefra,  det 
kunde  de  rette  sig  efter,  og  det  gjorde  de. 

Det  lille  Dukketeater  blev  straks  stillet  op  saaledes,  at 
han  kunde  se  lige  ind  i  det;  de  vilde  begynde  med  Komedie, 
og  saa  skulde  der  være  Te  og  Forstandsøvelse,  og  med  den 
begyndte  de  straks;  Gyngehesten  talte  om  Trænering  og 
Fuldblod,  Barnevognen  om  Jernbaner  og  Dampkraft  —  det 
var  jo  alt  sammen  noget,  der  hørte  til  deres  Fag,  og  som 
de  kunde  tale  om.  Stueuret  talte  om  Politik  —  tik  —  tik! 
det  vidste  hvad  Klokken  var  slaaet,  men  man  sagde,  at  det 
gik  ikke  rigtigt.  Spanskrørsstokken  stod  og  var  stolt  af  sin 
Dupsko  og  Sølvknap,  han  var  jo  beslaaet  foroven  og  for- 
neden; i  Sofaen  laa  to  broderede  Puder,  de  vare  nydelige  og 
dumme  —  og  saa  kunde  Komedien  begynde. 

Alle  sad  de  og  saa  til,  og  der  blev  bedet  om,  at  man 
vilde  smælde,  knalde  og  rumle,  ligesom  man  var  fornøjet 
til.  Men  Ridepisken  sagde,  at  han  aldrig  smældede  for  de 
gamle,  men  kun  for  de  uforlovede.  »Jeg  knalder  for  alt!« 
sagde  Knaldperlen.  »Eet  Sted  skal  man  jo  være!«  mente 
Spyttebakken ;  det  var  nu  saadan  enhvers  Tanke  ved  at 
være  paa  Komedie.  Stykket  duede  ikke,  men  det  blev  godt 
givet;    alle   de   spillende  vendte   den   malede   Side   udad,   de 

vare  kun  til  at  se  paa  een  Led,  ikke  paa  Vrangen;  og  alle 
spillede  de  udmærket,  helt  forud  af  Teatret,  Traaden  var 
for  lang  i  dem,  men  saa  bleve  de  mere  mærkbare.  Den 
klinkede  Dukke  blev  saa  betagen,  at  hun  blev  løs  i  Klinken, 
og  Pengegrisen  blev  paa  sin  Maade  saa  betagen,  at  han  be- 
sluttede at  gøre  noget  for  en  af  dem,  sætte  ham  i  sit  Testa- 


ment,  som  den,  der  skulde  ligge  i  aaben  Begravelse  med  ham, 
naar  den  Tid  kom. 

Det  var  en  sand  Nydelse,  saa  at  man  opgav  Tevandet 
og  blev  ved  Forstandsøvelsen,  det  kaldte  man  at  lege  Men- 
nesker, og  der  var  ingen  Ondskab  deri,  for  de  legede  kun  — 
og  enhver  tænkte  paa  sig  og  paa  hvad  Pengegrisen  tænkte, 
og  Pengegrisen  tænkte  længst,  han  tænkte  jo  paa  Testament 
og  Begravelse  —  og  naar  kom  det  i  Stand  —  altid  før  man 
venter  det.  —  Knak!  der  laa  han  fra  Skabet  —  laa  paa 
Gulvet  i  Stumper  og  Stykker,  medens  Skillingerne  dansede 
og  sprang;    de   mindste   snurrede,    de  store  trillede,  især  den 

ene  Sølvdaler,  han  vilde  ordentlig  ud  i  Verden.  Og  det 
kom  han,  og  det  kom  de  alle  sammen;  og  Skaarene  af 
Pengegrisen  kom  i  Bøtten,  men  paa  Skabet  selv  stod  igen 
næste  Dag  en  ny  Pengegris  af  Lertøj,  der  var  endnu  ikke 
en  Skilling  i  den,  derfor  kunde  den  heller  ikke  rasle,  deri 
lignede  han  den  anden,  det  var  altid  en  Begyndelse  —  og 
med  den  vil  vi  ende. 


5* 


Ib  og  lille  Christine. 


Nær  ved  Gudenaa,  inde  i  Silkeborg  Skov,  løfter  sig 
en  Landryg  som  en  stor  Vold,  den  kaldes  »Aasen«,  og 
under  den,  mod  Vest,  laa,  ja  der  ligger  endnu,  et  lille  Bonde- 
hus med  magre  Jorder;  Sandet  skinner  igennem  den  tynde 
Rug-  og  Bygager.  Det  er  nu  en  Del  Aar  siden ;  Folkene,  som 
boede  der,  drev  deres  lille  Avling,  havde  dertil  tre  Faar,  eet 
Svin  og  to  Stude;  kort  sagt,  de  havde  det  ret  vel  til  Føden, 
naar  man  tager  den,  som  man  har  den,  ja  de  kunde  vel 
ogsaa  have  bragt  det  til  at  holde  et  Par  Heste,  men  de  sagde 
som  de  andre  Bønder  derovre:  »Hesten  æder  sig  selv!«  — 
den  tærer  for  det  gode,  den  gør.  Jeppe- Jæns  drev  sin  lille 
Jordlod  om  Sommeren  og  var  om  Vinteren  en  flink  Træsko- 
mand. Han  havde  da  ogsaa  Medhjælp,  en  Karl,  der  forstod 
at  skære  Træsko,  der  vare  baade  stærke,  lette  og  med  Facon; 
Sko  og  Slev  skar  de;  det  gav  Skillinger,  man  kunde  ikke 
kalde  Jeppe-Jæns's  for  fattig  Folk. 

Lille  Ib,  den  syvaars  Dreng,  Husets  eneste  Barn,  sad  og 
saa  til,  skar  i  en  Pind,  skar  sig  ogsaa  i  Fingrene,  men  en 
Dag  havde  han  snittet  to  Stykker  Træ,  saa  at  de  saa  ud  som 
smaa  Træsko,  de  skulde,  sagde  han,  foræres  til  lille  Chri- 
stine, og  det  var  Prammandens  lille  Datter,  og  hun  var  saa 

fin  og  saa  yndclig  som  et  Herskabs  Barn;  havde  hun  Klæder 
skaaret,  som  hun  var  født  og  baaret,  saa  vilde  ingen  tro,  at 
hun  var  fra  Lyngtørvhuset  paa  Seis  Hede.  Derovre  boede 
hendes  Fader,  der  var  Enkemand  og  ernærede  sig  ved  at 
pramme  Brænde  fra  Skoven  ned  til  Silkeborg  Aaleværk, 
ja  tit  derfra  videre  op  til  Randers.  Ingen  havde  han,  der 
kunde  tage  Vare  paa  lille  Christine,  der  var  et  Aar  yngre 
end  Ib,  og  saa  var  hun  næsten  altid  hos  ham,  paa  Prammen 
og  mellem  Lyngen  og  Tyttebærbuskene;  skulde  han  endelig 
helt  op  til  Randers,  ja  saa  kom  lille  Christine  over  til 
Jeppe-Jæns's. 

Ib  og  lille  Christine  kom  godt  ud  af  det  ved  Leg  og 
ved  Fad;  de  rodede,  og  de  gravede,  de  krøb,  og  de  gik,  og 
en  Dag  vovede  de  sig  ene  to  næsten  helt  op  paa  Aasen  og 
et  Stykke  ind  i  Skoven,  engang  fandt  de  der  Snæppeæg,  det 
var  en  stor  Begivenhed. 

Ib  havde  endnu  aldrig  været  ovre  paa  Seis  Hede,  aldrig 
p rammet  gennem  Søerne  ad  Gudenaa,  men  nu  skulde  han 
det;  han  var  indbuden  af  Prammanden,  og  Aftenen  forud 
fulgte  han  hjem  med  ham. 

Paa  de  højt  opstablede  Brændestykker  i  Prammen  sad 
tidlig  om  Morgenen  de  to  Børn  og  spiste  Brød  og  Hindbær. 
Prammanden  og  hans  Medhjælper  stagede  sig  frem,  det  gik 
med  Strømmen,  i  rask  Fart  ned  ad  Aaen,  gennem  Søerne, 
der  syntes  at  lukke  sig  ved  Skov  og  ved  Siv,  men  altid  var 
der  dog  Gennemfart,  om  endogsaa  de  gamle  Træer  hældede 
sig  helt  ud,  og  Egetræerne  strakte  frem  afskaldede  Grene, 
ligesom  om  de  havde  opsmøgede  Ærmer  og  vilde  vise  deres 
knudrede,  nøgne  Arme;  gamle  Elletræer,  som  Strømmen  havde 
løsnet  fra  Skrænten,  holdt  sig  med  Rødderne  fast  ved  Bunden 
og  saa  ud  ligesom  smaa  Skovsøer;  Aakander  vuggede  paa 
Vandet;  det  var  en  dejlig  Fart!  —  og  saa  kom  man  til  Aale- 
værket,  hvor  Vandet  brusede  gennem  Sluserne;  det  var  noget 
for  Ib  og  Christine  at  se  paa! 

Den  Gang  var  endnu  hernede  hverken  Fabrik  eller  By, 
her  stod  kun  den  gamle  Avlsgaard,  og  Besætningen  der  var 
ikke  stor;  Vandets  Fald  gennem  Slusen  og  Vildandens  Skrig, 

det  var  den  Gang  den  stadigste  Livlighed.  —  Da  nu  Brændet 
var  prammet  om,  købte  Christines  Fader  sig  et  stort 
Knippe  Aal  og  en  lille  slagtet  Gris,   der   alt   tilsammen   i    en 


Kurv  blev  stillet  agter  ude  paa  Prammen.  Nu  gik  det  mod 
Strømmen  hjem,  men  Vinden  var  med,  og  da  de  satte  Sejl 
til,  var  det  lige  saa  godt,  som  om  de  havde  to  Heste  for. 

Da  de  med  Prammen  vare  saa  højt  oppe  under  Skoven, 
at  de  laa  ud  for,  hvor  Manden,  der  hjalp  med  at  pramme, 
havde  kun  et  kort  Stykke  hjem,  saa  gik  han  og  Christines 
Fader  i  Land,  men  paalagde  Børnene  at  forholde  sig  rolige 
og  forsigtige,  men  det  gjorde  de  ikke  længe,  de  maatte  se  ned 
i  Kurven,  hvor  Aalene  og  Grisen  gemtes,  og  Grisen  maatte 
de  løfte  paa  og  holde  den,  og  da  de  begge  vilde  holde  den, 
saa  tabte  de  den  og  det  lige  ud  i  Vandet;  der  drev  den  paa 
Strømmen,  det  var  en  forfærdelig  Begivenhed. 

Ib  sprang  i  Land  og  løb  et  lille  Stykke,  saa  kom  ogsaa 
Christine;  »tag  mig  med  dig!«  raabte  hun,  og  nu  vare  de 
snart  inde  i  Buskene,  de  saa  ikke  længer  Prammen  eller  Aaen; 
et  lille  Stykke  endnu  løb  de,  saa  faldt  Christine  og  græd; 
Ib  fik  hende  op. 

»Kom  med  mig!«  sagde  han.  »Huset  ligger  derovre!«  men 
det  laa  ikke  derovre.  De  gik,  og  de  gik,  over  vissent  Løv  og 
tørre,  nedfaldne  Grene,  der  knagede  under  deres  smaa  Fød- 
der; nu  hørte  de  en  stærk  Raaben  —  de  stod  stille  og  lyt- 
tede; nu  skreg  en  Ørn,  det  var  et  fælt  Skrig,  de  bleve  ganske 
forskrækkede,  men  foran  dem  inde  i  Skoven  vokste  de  dej- 
ligste Blaabær,  en  utrolig  Mængde;  det  var  alt  for  indbydende 
til  ikke  at  blive,  og  de  bleve,  og  de  spiste  og  bleve  ganske 
blaa  om  Mund  og  Kinder.  Nu  hørtes  igen  en  Raaben. 

» Vi  faa  Bank  for  Grisen ! «   sagde  Christine. 

»Lad  os  gaa  hjem  til  vort!«  sagde  Ib;  »det  er  her  i 
Skoven!«  og  de  gik;  de  kom  paa  en  Kørevej,  men  hjem  førte 
den  ikke,  mørkt  blev  det,  og  angest  vare  de.  Den  forunder- 
lige Stilhed  rundt  om  afbrødes  ved  fæle  Skrig  af  den  store 
Hornugle  eller  Lyd  af  Fugle,  de  ikke  kendte;  endelig  stod 
de  begge  to  fast  i  en  Busk,  Christine  græd,  og  Ib  græd, 
og  da  de  saa  havde  grædt  en  Stund,  lagde  de  sig  i  Løvet  og 
faldt  i  Søvn. 

Solen  var  højt  oppe,  da  de  vaagnede;  de  frøs,  men  oppe 
paa  Højden  tæt  ved  skinnede  Solen  ned  mellem  Træerne,  der 
kunde  de  varme  sig,  og  derfra,  mente  Ib,  maatte  de  kunne 
se  hans  Forældres  Hus;  men  de  vare  langt  fra  det,  i  en 
ganske  anden  Del  af  Skoven.  De  kravlede  helt  op  paa  Højden 

og  stod  paa  en  Skrænt,  ved  en  klar,  gennemsigtig  Sø;  Fiskene 
i  den  stod  i  Stim,  belyste  af  Solstraalerne;  det  var  saa  uven- 
tet hvad  de  saa,  og  tæt  ved  var  en  stor  Busk  fuld  af  Nødder, 
ja  endogsaa  syv  Kløvser;  og  de  plukkede,  og  de  knækkede 
og  fik  de  fine  Kærner,  der  havde  begyndt  at  sætte  sig,  —  og 
saa  kom  der  endnu  en  Overraskelse,  en  Forskrækkelse.  Fra 
Busken  traadte  frem  en  stor,  gammel  Kone,  hvis  Ansigt  var 
saa  brunt  og  Haaret  saa  glinsende  sort;  det  hvide  i  hendes 
Øjne  skinnede  ligesom  paa  en  Morian;  hun  havde  en  Bylt 
paa  Nakken  og  en  Knortekæp  i  Haanden;  hun  var  en  Taterske. 
Børnene  forstod  ikke  straks  hvad  hun  sagde;  og  hun  tog  tre 
store  Nødder  op  af  Lommen,  inde  i  hver  laa  de  dejligste 
Ting  gemte,  fortalte  hun,  det  var  Ønskenødder. 

Ib  saa  paa  hende,  hun  var  saa  venlig,  og  saa  tog  han 
sig  sammen  og  spurgte,  om  han  maatte  have  de  Nødder,  og 
Konen  gav  ham  dem  og  plukkede  sig  en  hel  Lomme  fuld  af 
dem  paa  Busken. 

Og  Ib  og  Christine  saa  med  store  Øjne  paa  de  tre 
Ønskenødder. 

»Er  der  i  den  en  Vogn  med  Heste  for?*   spurgte  Ib. 

»Der  er  en  Guldkaret  med  Guldheste!«   sagde  Konen. 

»Saa  giv  mig  den!«  sagde  lille  Christine,  og  Ib  gav 
hende  den,  og  Konen  knyttede  Nødden  ind  i  hendes  Hals- 
tørklæde. 

»Er  der  inde  i  denne  saadant  et  lille  kønt  Halstørklæde, 
som  det  Christine  der  har?«  spurgte  Ib. 

»Der  er  ti  Halsklæder!«  sagde  Konen,  »der  er  fine  Kjoler, 
Strømper  og  Hat!« 

»Saa  vil  jeg  ogsaa  have  den!«  sagde  Christine,  og  lille 
Ib  gav  hende  ogsaa  den  anden  Nød,  den  tredie  var  en  lille 
sort  en. 

»Den  skal  du  beholde!«  sagde  Christine,  »og  den  er 
ogsaa  køn.« 

»Og  hvad  er  der  i  den?«  spurgte  Ib. 

»Det  allerbedste  for  dig!«  sagde  Taterkonen. 

Og  Ib  holdt  fast  paa  Nødden.  Konen  lovede  at  føre  dem 
paa  relte  Vej    hjem,   og   de   gik,   men    rigtignok   i   en   ganske 

modsat  Retning,  end  de  skulde  gaa,  men  derfor  tør  man  ikke 
beskylde  hende  for,  at   hun  vilde  stjæle  Børn. 


I  den  vildsomme  Skov  mødte  de  Skovløberen  Chræn, 
han  kendte  Ib,  og  ved  ham  kom  Ib  med  lille  Christine 
hjem,  hvor  man  var  i  stor  Angest  for  dem,  og  Tilgivelse  fik 
de,   skønt  de   havde  begge  fortjent  et  godt  Livfuld  Ris,   først 


74  115    OG    LILLE    CHRISTINE. 

fordi  de  lod  Grisen  falde  i  Vandet  og  dernæst,  fordi  de  vare 
løbne  deres  Vej. 

Christine  kom  hjem  paa  Heden,  og  Ib  blev  i  det  lille 
Skovhus;  det  første  han  der  om  Aftenen  gjorde,  var  at  tage 
frem  Nødden,  der  gemte  »det  allerbedste«;  —  han  lagde  den 
mellem  Døren  og  Dørkarmen,  klemte  saa  til,  Nødden  knak, 
men  ikke  Kærne  skabt  var  der  at  se,  den  var  fyldt  ligesom 
med  Snus  eller  Muldjord;  der  var  gaaet  Orm  i  den,  som  det 
kaldes. 

»Ja,  det  kunde  jeg  nok  tænke!«  mente  Ib,  »hvor  skulde 
der,  inde  i  den  lille  Nød,  være  Plads  for  det  allerbedste! 
Christine  faar  hverken  fine  Klæder  eller  Guldkaret  ud  af 
sine  to  Nødder!« 

Og  Vinteren  kom,  og  det  ny  Aar  kom. 

Og  der  gik  flere  Aaringer.  Nu  skulde  Ib  gaa  til  Præsten, 
og  han  boede  langvejs  borte.  Paa  den  Tid  kom  en  Dag  Pram- 
manden  og  fortalte  hos  Ibs  Forældre,  at  lille  Christine 
skulde  nu  ud  at  tjene  for  sit  Brød,  og  at  det  var  en  sand 
Lykke  for  hende,  at  hun  kom  i  de  Hænder,  hun  kom,  fik 
Tjeneste  hos  saadanne  brave  Folk;  tænk,  hun  skulde  til  de 
rige  Krofolk  i  Herning  Kanten,  Vester  paa;  der  skulde  hun 
gaa  Mor  til  Haande,  og  siden,  naar  hun  skikkede  sig  og  der 
var  konfirmeret,  vilde  de  beholde  hende. 

Og  Ib  og  Christine  tog  Afsked  fra  hinanden;  Kæreste- 
folkene bleve  de  kaldte;  og  hun  viste  ham  ved  Afskeden,  at 
hun  endnu  havde  de  to  Nødder,  som  hun  fik  af  ham,  da  de 
løb  vild  i  Skoven,  og  hun  sagde,  at  hun  i  sin  Klædekiste 
gemte  de  smaa  Træsko,  han  som  Dreng  havde  skaaret  og 
foræret  hende.  Og  saa  skiltes  de. 

Ib  blev  konfirmeret,  men  i  sin  Moders  Hus  blev  han,  for 
han  var  en  flink  Træskosnitter,  og  han  passede  godt  om 
Sommeren  den  lille  Avling;  hans  Moder  havde  kun  ham 
dertil,  Ibs  Fader  var  død. 

Kun  sjældent,  og  det  var  da  ved  en  Postkarl  eller  en 
Aalebonde,  hørte  man  om  Christine:  det  gik  hende  godt 
hos  de  rige  Krofolk,  og  da  hun  var  bleven  konfirmeret,  skrev 
hun  til  Faderen  Brev    med  Hilsen   til   Ib   og   hans  Moder;    i 

Brevet  stod  om  seks  ny  Særke  og  en  dejlig  Klædning,  Chri- 
stine havde  faaet  af  Husbond  og  Madmor.  Det  var  rigtignok 
gode  Tidender. 

Foraaret  derefter,  en  smuk  Dag,  bankede  det  paa  I  b  s  og 
hans  Moders  Dør,  det  var  Prammanden  med  Christine; 
hun  var  kommen  i  Besøg  paa  en  Dagstid;  der  var  just  en 
Lejlighed  til  Them  og  igen  tilbage,  og  den  benyttede  hun. 
Smuk  var  hun  som  en  fin  Frøken,  og  gode  Klæder  havde 
hun,  de  vare  syede  vel,  og  de  passede  til  hende.  I  fuld  Stads 
stod  hun,  og  Ib  var  i  de  daglige,  gamle  Klæder.  Han  kunde 
slet  ikke  komme  til  Mæle;  vel  tog  han  hendes  Haand,  holdt 
den  saa  fast,  var  saa  inderlig  glad,  men  Munden  kunde  han 
ikke  faa  paa  Gang,  det  kunde  lille  Christine,  hun  talte, 
hun  vidste  at  fortælle,  og  hun  kyssede  Ib  lige  paa  Munden. 

»Kender  du  mig  ikke  nok?«  sagde  hun;  men  selv  da  de 
vare  ene  to,  og  han  endnu. stod  og  holdt  hende  i  Haanden, 
var  alt  hvad  han  kunde  sige,  alene  det:  »Du  er  bleven  lige- 
som en  fin  Dame!  og  jeg  ser  saa  pjusket  ud!  hvor  jeg  har 
tænkt  paa  dig,  Christine!  og  paa  gamle  Tider!« 

Og  de  gik  Arm  i  Arm  op  paa  Aasen  og  saa  over  Gudenaa 
til  SeisHede  med  de  store  Lyngbanker,  men  Ib  sagde  ikke 
noget,  dog  da  de  skiltes  ad,  var  det  klart  for  ham,  at  Chri- 
stine maatte  blive  hans  Kone,  de  vare  jo  fra  smaa  kaldte 
Kærestefolk,  de  vare,  syntes  han,  et  forlovet  Par,  uagtet  ingen 
af  dem  selv  havde  sagt  det. 

Kun  nogle  Timer  endnu  kunde  de  være  sammen,  for  hun 
skulde  igen  til  Them,  hvorfra  tidlig  næste  Morgen  Vognen 
kørte  tilbage  Vester  paa.  Faderen  og  Ib  fulgte  med  til  Them, 
det  var  klart  Maaneskin,  og  da  de  kom  der,  og  Ib  endnu 
holdt  Christines  Haand,  kunde  han  ikke  slippe  den,  hans 
Øjne  de  vare  saa  klare,  men  Ordene  faldt  kun  smaat,  men 
det  var  Hjerteord  hvert  eneste  et:  »Er  du  ikke  bleven  for  fint 
vant,«  sagde  han,  »og  kan  du  finde  dig  i  at  leve  i  vor  Mors 
Hus  med  mig  som  Ægtemand,  saa  bliver  vi  to  engang  Mand 
og  Kone!   —   —  men  vi  kan  jo  vente  lidt!« 

»Ja,  lad  os  se  Tiden  an,  Ib!«  sagde  hun;  og  saa  trykkede 
hun  hans  Haand,   og   han    kyssede  hende  paa  hendes  Mund. 

»Jeg  stoler  paa  dig,  Ib!«    sagde  Christine,    »og  jeg  tror,  at 
jeg  holder  af  dig;  men  lad  mig  sove  paa  det!« 

Og  saa  skiltes  de  ad.  Og  Ib  sagde  til  Prammanden,  at 
han  og  Christine  vare  nu  saa  godt  som  forlovede,  og  Pram- 
manden fandt,  at  det  var,  som  han  altid  havde  tænkt  om 
det;  og  han  fulgte  hjem  med  Ib  og  sov  der  i  Seng  med  ham, 
og  der  taltes  saa  ikke  mere  om  Forlovelsen. 

Et  Aar  var  gaaet;  to  Breve  vare  vekslede  mellem  Ib  og 
Christine;  »trofast  til  Døden!«  stod  der  ved  Underskriften. 
En  Dag  traadte  Prammanden  ind  til  Ib,  han  havde  Hilsen 
til  ham  fra  Christine;  hvad  mere  han  havde  at  sige,  gik 
det  lidt  langsomt  med,  men  det  var  det,  at  det  gik  Chri- 
stine vel,  mere  end  vel,  hun  var  jo  en  køn  Pige,  agtet  og 
afholdt.  Kromandens  Søn  havde  været  hjemme  paa  Besøg; 
han  var  ansat  ved  noget  stort  i  Kjøbenhavn,  ved  et  Kontor; 
han  syntes  godt  om  Christine,  hun  fandt  ham  ogsaa  efter 
sit  Sind,  hans  Forældre  vare  nok  ikke  uvillige,  men  nu  laa 
det  dog  Christine  paa  Hjertet,  at  nok  Ib  tænkte  saa  meget 
paa  hende,  og  saa  havde  hun  betænkt  at  skyde  Lykken  fra 
sig,  sagde  Prammanden. 

Ib  sagde  i  Førstningen  ikke  et  Ord,  men  han  blev  lige 
saa  hvid  som  et  Klæde,  rystede  lidt  med  Hovedet,  og  saa 
sagde  han:   »Christine  maa  ikke  skyde  sin  Lykke  fra  sig!« 

»Skriv  hende  det  Par  Ord  til!«  sagde  Prammanden. 

Og  Ib  skrev  ogsaa,  men  han  kunde  ikke  ret  sætte  Ordene 
sammen,  som  han  vilde,  og  han  slog  Streg  over,  og  han  rev 
itu,  —  men  om  Morgenen  var  der  et  Brev  i  Stand  til  lille 
Christine,  og  her  er  det : 

—  »Det  Brev,  du  har  skrevet  til  din  Fader,  har  jeg  læst 
»og  ser,  at  det  gaar  dig  vel  i  alle  Maader,  og  at  du  kan  faa 
»det  endnu  bedre.  Spørg  dit  Hjerte  ad,  Christine!  og  tænk 
»vel  over  hvad  du  gaar  ind  til,  om  du  tager  mig!  det  er 
»kun  ringe  hvad  jeg  har.  Tænk  ikke  paa  mig,  og  hvordan 
»jeg  har  det,  men  tænk  paa  dit  eget  Gavn!  Mig  er  du  ikke 
»bunden  til  ved  Løfte,   og  har   du  i  dit  Hjerte  givet  mig  et, 

»saa   løser  jeg   dig   fra   det.   Alverdens   Glæde  være  over  dig, 
»lille  Christine!  Vor  Herre  har  vel  Trøst  for  mit  Hjerte. 

Altid  din  inderlige  Ven, 
Ib.« 

Og  Brevet  blev  afsendt,  og  Christine  fik  det. 

Ved  Mortensdagstider  blev  der  lyst  fra  Prædikestolen  for 
hende  i  Kirken  paa  Heden  og  ovre  i  Kjøbenhavn,  hvor  Brud- 
gommen var,  og  derover  rejste  hun  med  sin  Madmor,  da 
Brudgommen  for  sine  mange  Forretningers  Skyld  ikke  kunde 
komme  saa  langt  over  i  Jylland.  Christine  var  efter  Af- 
tale truffen  sammen  med  sin  Fader  i  Landsbyen  Funder, 
som  Vejen  gaar  igennem,  og  som  var  ham  det  nærmeste 
Mødested;  der  tog  de  to  Afsked.  Derom  kom  til  at  falde 
et  Par  Ord,  men  Ib  sagde  ikke  noget;  han  var  bleven  saa 
eftertænksom,  sagde  hans  gamle  Mor;  ja  eftertænksom  var 
han,  og  derfor  randt  ham  i  Tanke  de  tre  Nødder,  han  som 
Barn  fik  af  Taterkonen  og  gav  Christine  de  to  af,  det  var 
Ønskenødder,  i  hendes  den  ene  laa  jo  en  Guldkaret  med 
Heste,  i  den  anden  de  dejligste  Klæder;  det  slog  til!  al  den 
Herlighed  fik  hun  nu  ovre  i  Kongens  Kjøbenhavn;  for  hende 
gik  det  i  Opfyldelse  — !  for  Ib  var  der  i  Nødden  kun  den 
sorte  Muld.  »Det  allerbedste«  for  ham,  havde  Taterkonen 
sagt,  —  jo,  ogsaa  det  gik  i  Opfyldelse,  den  sorte  Muld  var 
ham  det  bedste.  Nu  forstod  han  tydeligt  hvad  Konen  havde 
ment:  i  den  sorte  Jord,  i  Gravens  Gemme,  der  var  det  ham 
det  allerbedste. 

Og  der  gik  Aaringer,  —  ikke  mange,  men  lange,  syntes 
Ib;  de  gamle  Krofolk  døde  bort,  den  ene  kort  efter  den 
anden,  al  Velstanden,  mange  Tusinde  Rigsdaler,  gik  til 
Sønnen.  Ja,  nu  kunde  Christine  faa  Guldkaret  og  fine 
Klæder  nok. 

I  to  lange  Aar,  som  fulgte,  kom  ikke  Brev  fra  Christine, 
og  da  saa  Faderen  fik  et,  var  det  slet  ikke  skrevet  i  Vel- 
stand og  Fornøjelse.  Stakkels  Christine!  hverken  hun  eller 
hendes  Mand  havde  forstaaet  at  holde  Maade  paa  Rigdommen, 

den  gik,   som   den  kom,   der  var   ingen  Velsignelse  ved   den, 
for  de  vilde  det  ikke  selv. 

Og  Lyngen  stod  i  Blomster,  og  Lyngen  tørrede  hen;  Sneen 
havde  mange  Vintre  fyget  over  Seis  Hede,  over  Aasen,  hvor 
Ib  boede  i  Læ;  Foraarssolen  skinnede,  og  Ib  satte  Ploven  i 
Jorden,  da  skar  den,  som  han  troede,  hen  ad  en  Flintesten, 
der  kom  ligesom  en  stor,  sort  Høvlspaan  op  over  Jorden,  og 
da  Ib  tog  paa  den,  mærkede  han,  at  det  var  et  Metal,  og 
hvor  Ploven  havde  skaaret  ind  i  det,  skinnede  det  blankt. 
Det  var  en  tung,  stor  Armring  af  Guld  fra  Hedenold;  Kæmpe- 
graven var  bleven  jævnet  her,  dens  kostelige  Smykke  funden. 
Ib  viste  det  til  Præsten,  der  sagde  ham,  hvor  herligt  det  var, 
og  derfra  gik  Ib  med  det  til  Herredsfogden,  der  gav  Indbe- 
retning derom  til  Kjøbenhavn  og  raadede  Ib  selv  at  over- 
bringe det  kostelige  Fund. 

»Du  har  fundet  i  Jorden  det  bedste,  du  kunde  finde!« 
sagde  Herredsfogden. 

»Det  bedste!«  tænkte  Ib.  »Det  allerbedste  for  mig  —  og  i 
Jorden!  saa  havde  Taterkvinden  dog  ogsaa  Ret  med  mig, 
naar  det  var  det  bedste!« 

Og  Ib  gik  med  Smakken  fra  Aarhus  til  Kongens 
Kjøbenhavn;  det  var  som  en  Rejse  over  Verdenshavet  for 
ham,  som  kun  havde  sat  over  Gudenaa.  Og  Ib  kom  til 
Kjøbenhavn. 

Værdien  af  det  fundne  Guld  blev  udbetalt  ham,  det  var 
en  stor  Sum:  seks  Hundrede  Rigsdaler.  Der  gik  i  det  store, 
vildsomme  Kjøbenhavn  Ib  fra  Skoven  ved  Seis  Hede. 

Det  var  netop  Aftenen  før  han  vilde  med  Skipperen  til- 
bage til  Aarhus,  da  han  forvildede  sig  i  Gaderne,  kom  i 
en  ganske  anden  Retning,  end  han  vilde,  og  var  over  Knip- 
pelsbro  kommen  til  Christianshavn  i  Stedet  for  ned  mod 
Volden  ved  Vesterport.  Han  styrede  ganske  rigtig  Vester  paa, 
men  ikke  hvor  han  skulde.  Der  var  ikke  et  Menneske  at  se 
paa  Gaden.  Da  kom  der  en  lille  bitte  Pige  ud  fra  et  fattigt 
Hus;  Ib  talte  til  hende  om  Vejen,  han  søgte;  hun  studsede, 
saa  op  paa  ham  og  var  i  heftig  Graad.  Nu  var  hans  Spørgs- 
maal,  hvad  hun  fejlede,  hun  sagde  noget,  som  han  ikke  for- 

stod,  og  idet  de  begge  vare  lige  under  en  Lygte,  og  Lyset 
fra  den  skinnede  hende  lige  ind  i  Ansigtet,  blev  han  ganske 
underlig,  for  det  var  livagtig  lille  Christine,  han  saa,  ganske, 
som  han  huskede  hende  fra  de  begge  vare  Børn. 

Og  han  gik  med  den  lille  Pige  ind  i  det  fattige  Hus,  op 
ad  den  smalle,  slidte  Trappe,  højt  op  til  et  lille,  skraat 
Kammer  under  Taget.  Der  var  en  tung,  kvalm  Luft  derinde, 
intet  Lys  tændt;  henne  i  Krogen  sukkede  det  og  drog  Vejret 
trangt.  Ib  tændte  en  Svovlstik.  Det  var  Barnets  Moder,  som 
laa  paa  den  fattige  Seng. 

»Er  der  noget,  jeg  kan  hjælpe  eder  med?«  sagde  Ib.  »Den 
lille  fik  mig  fat,  men  jeg  er  selv  fremmed  her  i  Staden.  Er 
her  ingen  Naboer  eller  nogen,  jeg  kan  kalde  paa?«  —  Og 
han  løftede  hendes  Hoved. 

Det  var  Christine  fra  S  e  i  s  Hede. 

I  Aaringer  var  derhjemme  i  Jylland  hendes  Navn  ikke 
blevet  nævnet,  det  vilde  have  rørt  op  i  Ibs  stille  Tankegang, 
og  det  var  jo  ikke  heller  godt,  hvad  Rygtet  og  Sandheden 
meldte,  at  de  mange  Penge,  hendes  Mand  fik  i  Arv  fra  hans 
Forældre,  havde  gjort  ham  overmodig  og  vildsom;  sin  faste 
Stilling  havde  han  opgivet,  rejst  et  halvt  Aar  i  fremmede 
Lande,  kommet  tilbage  og  gjort  Gæld  og  dog  flankeret;  mer 
og  mere  hældede  Vognen,  og  til  sidst  væltede  den.  De  mange 
lystige  Venner  fra  hans  Bord  sagde  om  ham,  at  han  for- 
tjente det,  som  det  gik  ham,  han  havde  jo  levet  som  en  gal 
Mand.  —  Hans  Lig  var  en  Morgen  fundet  i  Kanalen  i  Slots- 
haven. 

Christine  gik  med  Døden  i  sig;  hendes  yngste  lille 
Barn,  kun  nogle  Uger  gammelt,  baaret  i  Velstand,  født  i 
Elendighed,  var  alt  i  Graven,  og  nu  var  det  saa  vidt  med 
Christine,  at  hun  laa  dødssyg,  forladt,  paa  et  usselt  Kam- 
mer, usselt,  som  hun  kunde  have  taalt  det  i  sine  unge  Aar 
paa  Seis  Hede,  men  nu  bedre  vant,  ret  følte  Elendigheden 
af.  Det  var  hendes  ældste  lille  Barn,  ogsaa  en  lille  Chri- 
stine, der  led  Nød  og  Sult  med  hende,  og  som  havde  faaet 
Ib  derop. 

»Jeg  er  bange,  jeg  dør  fra   det   stakkels  Barn!«    sukkede 

hun,  »hvor  i  Verden  skal  hun  saa  hen!«  —  Mere  kunde  hun 
ikke  sige. 

Og  Ib  fik  igen  en  Svovlstik  tændt  og  fandt  en  Stump  Lys, 
den  brændte  og  lyste  i  det  usle  Kammer. 

Og  Ib  saa  paa  den  lille  Pige  og  tænkte  paa  Christine 
i  unge  Dage;  for  Christines  Skyld  kunde  han  være  god 
mod  dette  Barn,  som  han  ikke  kendte.   Den  døende  saa  paa 


ham,  hendes  Øjne  blev  større  og  større  —  kendte  hun  ham? 
Ikke  vidste  han  det,  ikke  et  Ord  hørte  han  hende  sige. 


Og  det  var  i  Skoven  ved  Gudenaa,  nær  Se  i  s  Hede; 
Luften  var  graa,  Lyngen  stod  uden  Blomster,  Vestens  Storme 
drev  det  gule  Løv  fra  Skoven  ud  i  Aaen  og  hen  over  Heden, 
hvor  Græstørvhuset  stod,  hvor  fremmede  Folk  boede;  men 
under  Aasen,  godt  i  Læ  bag  høje  Træer  stod  det  lille  Hus, 
hvidtet  og  malet;  inde  i  Stuen  brændte  i  Kakkelovnen  Klyne- 
tørvene,  inde  i  Stuen  var  Solskin,  der  straalede  fra  to  Barne- 
øjne, Foraarets  Lærkeslag  lød  i  Talen  fra  dets  røde,  leende 
Mund;    der   var  Liv   og  Lystighed,    lille  Christine   var  der; 

hun  sad  paa  Ibs  Knæ;  Ib  var  hende  Fader  og  Moder,  de 
vare  borte,  som  Drømmen  er  det  for  Barnet  og  den  voksne. 
Ib  sad  i  det  nette,  pyntelige  Hus,  en  velhavende  Mand;  den 
lille  Piges  Moder  laa  paa  de  fattiges  Kirkegaard  ved  Kongens 
Kjøbenhavn. 

Ib  havde  Penge  paa  Kistebunden,  sagde  de,  Guld  fra  Muld, 
og  han  havde  jo  ogsaa  lille  Christine. 


H.  C.  Andersen :   Eventyr  og  Historier.    II. 


Klods-Hans. 


Ude  paa  Landet  var  der  en  gammel  Gaard,  og  i  den  var 
der  en  gammel  Herremand,  som  havde  to  Sønner,  der 
vare  saa  vittige,  at  det  halve  var  nok;  de  vilde  fri  til  Kongens 
Datter,  og  det  turde  de,  for  hun  havde  ladet  kundgøre,  at  hun 
vilde  tage  til  Mand  den,  hun  fandt  bedst  kunde  tale  for  sig. 

De  to  forberedte  sig  nu  i  otte  Dage,  det  var  den  længste 
Tid,  de  havde  til  det,  men  det  var  ogsaa  nok,  for  de  havde 
Forkundskaber,  og  de  ere  nyttige.  Den  ene  kunde  udenad 
hele  det  latinske  Leksikon  og  Byens  Avis  for  tre  Aar,  og  det 
baade  forfra  og  bagfra;  den  anden  havde  gjort  sig  bekendt 
med  alle  Lavsartiklerne  og  hvad  hver  Oldermand  maatte  vide; 
saa  kunde  han  tale  med  om  Staten,  mente  han,  dernæst  for- 
stod han  ogsaa  at  brodere  Seler,  for  han  var  fin  og  fingernem. 

»Jeg  faar  Kongedatteren!«  sagde  de  begge  to,  og  saa  gav 
deres  Fader  dem  hver  en  dejlig  Hest;  han,  som  kunde  Leksikonet 
og  Aviserne  fik  en  kulsort,  og  han,  som  var  oldermandsklog 
og  broderede  fik  en  mælkehvid,  og  saa  smurte  de  sig  i  Mund- 
vigene med  Levertran,  for  at  de  kunde  blive  mere  smidige. 
Alle  Tjenestefolkene  vare  nede  i  Gaarden  for   at   se  dem  stige 

til  Hest,  i  det  samme  kom  den  tredie  Broder,  for  der  var  tre, 
men  der  var  ingen,  der  regnede  ham  med  som  Broder,  for 
han  havde  ikke  saadan  Lærdom  som  de  to,  og  ham  kaldte 
de  bare  Klods-Hans. 

»Hvor  skal  I  hen,  siden  I  er  i  Stadstøjet?«  spurgte  han. 

»Til  Hove  for  at  snakke  os  Kongedatteren  til!  har  du  ikke 
hørt,  hvad  Trommen  gaar  om  over  hele  Landet?«  og  saa  for- 
talte de  ham  det. 

»Hille  den,  saa  maa  jeg  nok  med!«  sagde  Klods-Hans, 
og  Brødrene  lo  ad  ham  og  red  af  Sted. 

»Fader,  lad  mig  faa  en  Hest!«  raabte  Klods-Hans.  »Jeg 
faar  saadan  en  Lyst  til  at  gifte  mig.  Ta'er  hun  mig,  saa  ta'er 
hun  mig!  og  ta'er  hun  mig  ikke,  saa  ta'er  jeg  hende  alligevel!« 

»Det  er  noget  Snak!«  sagde  Faderen,  »dig  giver  jeg  ingen 
Hest.     Du  kan  jo  ikke  tale!  nej,  Brødrene  det  er  Stadskarle!« 

»Maa  jeg  ingen  Hest  faa,«  sagde  Klods-Hans,  »saa  ta'er 
jeg  Gedebukken,  den  er  min  egen,  og  den  kan  godt  bære 
mig!«  og  saa  satte  han  sig  skrævs  over  Gedebukken,  stak  sine 
Hæle  i  Siden  paa  den  og  foer  af  Sted  hen  ad  Landevejen, 
Huj!  hvor  det  gik.  »Her  kommer  jeg!«  sagde  Klods-Hans, 
og  saa  sang  han,  saa  det  skingrede  efter. 

Men  Brødrene  red  ganske  stille  forud;  de  talte  ikke  et 
Ord,  de  maatte  tænke  over  alle  de  gode  Indfald,  de  vilde 
komme  med,  for  det  skulde  nu  være  saa  udspekuleret. 

»Halehoj!«  raabte  Klods-Hans,  »her  kommer  jeg!  se  hvad 
jeg  fandt  paa  Landevejen!«  og  saa  viste  han  dem  en  død 
Krage,  han  havde  fundet. 

»Klods!«  sagde  de,  »hvad  vil  du  med  den?« 

»Den  vil  jeg  forære  Kongedatteren!« 

»Ja,  gør  du  det!«  sagde  de,  lo  og  red  videre. 

»Halehoj!  her  kommer  jeg!  se,  hvad  jeg  nu  har  fundet, 
det  finder  man  ikke  hver  Dag  paa  Landevejen!« 

Og  Brødrene  vendte  om  igen  for  at  se  hvad  det  var. 
»Klods!«  sagde  de,  »det  er  jo  en  gammel  Træsko,  som  Over- 
stykket er  gaaet  af!  skal  Kongedatteren  ogsaa  ha'e  den?« 

»Det  skal  hun!«  sagde  Klods-Hans;  og  Brødrene  lo,  og 
de  red,  og  de  kom  langt  forud. 

»Halehoj!  her  er  jeg!«  raabte  Klods-Hans;  »nej,  nu  bliver 
det  værre  og  værre!  halehoj!  det  er  mageløst!« 

»Hvad  har  du  nu  fundet?«  sagde  Brødrene. 

»Oh!«  sagde  Klods-Hans,  »det  er  ikke  til  at  tale  om! 
hvor  hun  vil  blive  glad,  Kongedatteren!« 

»Uh!«  sagde  Brødrene,  »det  er  jo  Pludder,  der  er  kastet 
lige  op  af  Grøften!« 

»Ja,  det  er  det!«  sagde  Klods-Hans,  »og  det  er  den 
fineste  Slags,  man  kan  ikke  holde  paa  den!«  og  saa  fyldte 
han  Lommen. 

Men  Brødrene  red  alt  hvad  Tøjet  kunde  holde,  og  saa 
kom  de  en  hel  Time  forud  og  holdt  ved  Byens  Port,  og  der 
fik  Frierne  Nummer,  eftersom  de  kom,  og  bleve  satte  i  Række, 
seks  i  hvert  Geled  og  saa  tæt,  at  de  ikke  kunde  røre  Armene, 
og  det  var  nu  meget  godt,  for  ellers  havde  de  sprættet  Ryg- 
stykkerne op  paa  hverandre,  bare  fordi  den  ene  stod  foran 
den  anden. 

Alle  Landets  øvrige  Indvaanere  stod  rundt  om  Slottet,  lige 
op  til  Vinduerne,  for  at  se  Kongedatteren  tage  mod  Frierne, 
og  ligesom  en  af  dem  kom  ind  i  Stuen,  slog  Talegaven  Klik 
for  ham. 

»Duer  ikke!«  sagde  Kongedatteren.     »Væk!« 

Nu  kom  den  af  Brødrene,  som  kunde  Leksikonet,  men  det 
havde  han  rent  glemt  ved  at  staa  i  Række,  og  Gulvet  knirkede, 
og  Loftet  var  af  Spejlglas,  saa  at  han  saa  sig  selv  paa  Hovedet, 
og  ved  hvert  Vindue  stod  tre  Skrivere  og  en  Oldermand,  der 
hver  skrev  op  alt  hvad  der  blev  sagt,  at  det  straks  kunde 
komme  i  Avisen  og  sælges  for  to  Skilling  paa  Hjørnet.  Det 
var  frygteligt,  og  saa  havde  de  fyret  saadan  i  Kakkelovnen, 
at  den  var  rød  i  Tromlen. 

»Det  er  en  svær  Varme,  her  er  herinde!«  sagde  Frieren. 

»Det  er,  fordi  min  Fader  i  Dag  steger  Hanekyllinger!« 
sagde  Kongedatteren. 

* 

Bæ!  der  stod  han,  den  Tale  havde  han  ikke  ventet;  ikke  et  Ord 
vidste  han  at  sige,  for  noget  morsomt  vilde  han  have  sagt.    Bæ! 

»Duer  ikke!«  sagde  Kongedatteren.  »Væk!«  og  saa  maatte 
han  af  Sted.     Nu  kom  den  anden  Broder. 

»Her  er  en  forfærdelig  Hede!«  sagde  han. 

»Ja,  vi  stege  Hanekyllinger  i  Dag!«  sagde  Kongedatteren. 

»Hvad  be  —  hvad?«  sagde  han,  og  alle  Skriverne  skrev: 
Hvad  be  —  hvad! 

»Duer  ikke!«  sagde  Kongedatteren.     »Væk!« 

Nu  kom  Klods-Hans,  han  red  paa  Gedebukken  lige  ind 
i  Stuen.     »Det  var  da  en  gloende  Hede!«  sagde  han. 

»Det  er,  fordi  jeg  steger  Hanekyllinger!«  sagde  Konge- 
datteren. 


»Det  var  jo  rart  det!«  sagde  Klods-Hans,  »saa  kan'  jeg 
vel  faa  en  Krage  stegt?« 

»Det  kan  De  meget  godt!«  sagde  Kongedatteren,  »men  har 
De  noget  at  stege  den  i,  for  jeg  har  hverken  Potte  eller  Pande.« 

»Men  det  har  jeg!«  sagde  Klods-Hans.  »Her  er  Kogetøj 
med  Tinkrampe!«  og  saa  trak  han  den  gamle  Træsko  frem 
og  satte  Kragen  midt  i  den. 

»Det  er  til  et  helt  Maaltid!«  sagde  Kongedatteren,  »men 
hvor  faa  vi  Dyppelse  fra?« 

»Den  har  jeg  i  Lommen!«  sagde  Klods-Hans.  »Jeg  har 
saa  meget,  jeg  kan  spilde  af  det!«  og  saa  hældte  han  lidt 
Pludder  af  Lommen. 

»Det  kan  jeg  lide!«  sagde  Kongedatteren,  »du  kan  da  svare! 
og  du  kan  tale,  og  dig  vil  jeg  have  til  Mand!  men  veed  du,  at 
hvert  Ord,  vi  sige  og  har  sagt,  skrives  op  og  kommer  i  Morgen 
i  Avisen?  ved  hvert  Vindue  ser  du  staa  tre  Skrivere  og  en 
gammel  Oldermand,  og  Oldermanden  er  den  værste,  for  han 
kan  ikke  forstaa!«  og  det  sagde  hun  nu  for  at  gøre  ham 
bange.  Og  alle  Skriverne  vrinskede  og  slog  en  Blækklat  paa 
Gulvet. 

»Det  er  nok  Herskabet!«  sagde  Klods-Hans,  »saa  maa 
jeg  give  Oldermanden  det  bedste!«  og  saa  vendte  han  sine 
Lommer  og  gav  ham  Pluddren  lige  i  Ansigtet. 

»Det  var  fint  gjort!«  sagde  Kongedatteren,  »det  kunde  jeg 
ikke  have  gjort!  men  jeg  skal  nok  lære  det!«  — 

Og  saa  blev  Klods-Hans  Konge,  fik  en  Kone  og  en  Krone 
og  sad  paa  en  Trone,  og  det  har  vi  lige  ud  af  Oldermandens 
Avis  —  og  den  er  ikke  til  at  stole  paa. 


Flaskehalsen 


nde  i  den  snævre,  krogede  Gade,  mellem 
flere  fattige  Huse,  stod  et  Hus  saa  smalt  og 
saa  højt,  opført  af  Bindingsværk,  der  havde 
givet  sig  i  alle  Ender  og  Kanter;  fattige 
Folk  boede  her,  og  fattigst  saa  her  ud  paa  Kvisten, 
hvor  der  uden  for  det  lille  Vindue  hang  i  Solskinnet  et 
gammelt,  bulet  Fuglebur,  som  ikke  engang  havde  et  ordent- 
ligt Fugleglas,  men  kun  en  omvendt  Flaskehals  med  Prop  i 
forneden  og  var  fyldt  med  Vand.  En  gammel  Pige  stod  ved 
det  aabne  Vindue,  hun  havde  lige  nu  pyntet  med  Fuglegræs 
Buret,  hvori  en  lille  lrisk  hoppede  fra  Pind  til  Pind  og  sang, 
saa  det  klang  efter. 

»Ja,  du  kan  sagtens  synge!«  sagde  Flaskehalsen,  ja  den 
sagde  det  ikke  saaledes,  som  vi  kunne  sige  det,  for  en  Flaske- 
hals kan  ikke  tale,  men  den  tænkte  det  saadan  inde  i  sig, 
som  naar  vi  Mennesker  tale  indvendig.  »Ja,  du  kan  sagtens 
synge!  du,  som  har  dine  hele  Lemmer.  Du  skulde  prøve, 
som  jeg,  at  have  mistet  din  Nederdel,  kun  at  have  Hals  og 
Mund    og    det  med   Prop    i,    saaledes   som  jeg,    saa   sang    du 

ikke.  Men  det  er  da  godt,  at  nogen  er  fornøjet!  Jeg  bar 
ingen  Grund  til  at  synge,  og  jeg  kan  det  heller  ikke!  det 
kunde  jeg,  den  Gang  jeg  var  hel  Flaske,  og  man  gned  mig 
med  en  Prop;  jeg  blev  kaldt  den  rigtige  Lærke,  den  store 
Lærke;  —  og  saa  da  jeg  var  med  Bundtmagerens  i  Skoven, 
og  Datteren  blev  forlovet  —  jo,  det  husker  jeg,  som  om  det 
var  i  Gaar;  jeg  har  oplevet  meget,  naar  jeg  tænker  mig  om; 
jeg  har  været  i  Ild  og  Vand,  nede  i  den  sorte  Jord  og  højere 
oppe  end  de  fleste,  og  nu  svæver  jeg  uden  for  Fugleburet  i 
Luft  og  Solskin;  det  kunde  nok  være  Umagen  værd  at  høre 
min  Historie,  men  jeg  taler  ikke  højt  om  den,  for  jeg  kan 
ikke.« 

Og  saa  fortalte  den  inde  i  sig  eller  tænkte  inde  i  sig  selv 
sin  Historie,  der  var  mærkelig  nok,  og  den  lille  Fugl  sang 
lystelig  sin  Vise,  og  nede  paa  Gaden  kørte  man,  og  gik  man, 
hver  tænkte  paa  sit,  eller  tænkte  slet  ikke,  men  det  gjorde 
Flaskehalsen. 

Den  huskede  den  flammende  Smelteovn  i  Fabrikken,  hvor 
den  var  blæst  i  Live;  den  huskede  endnu,  at  den  havde  været 
ganske  varm,  set  ind  i  den  buldrende  Ovn,  dens  Ophavshjem, 
og  følt  saadan  Lyst  til  straks  at  springe  lige  ind  i  den  igen, 
men  at  den  lidt  efter  lidt,  alt  som  den  blev  kølet  af,  fandt 
sig  ret  vel,  hvor  den  var;  den  stod  i  Række  med  et  helt  Re- 
giment af  Brødre  og  Søstre,  alle  fra  samme  Ovn,  men  nogle 
vare  blæste  til  Champagneflasker,  andre  til  Ølflasker,  og  det 
gør  en  Forskel!  Siden  ude  i  Verden  kan  rigtignok  en  Øl- 
flaske omfatte  den  kosteligste  Lacrymæ  Christi  og  en  Cham- 
pagneflaske være  fyldt,  med  Sværte,  men  hvad  man  er  født 
til,  ses  dog  paa  Skabelonen,  Adel  bliver  Adel,  selv  med  Sværte 
i  Livet. 

Alle  Flaskerne  bleve  snart  pakkede  ind,  og  vor  Flaske 
med;  da  tænkte  den  ikke  paa  at  ende  som  Flaskehals,  tjenende 
sig  op  til  Fugleglas,  der  altid  er  en  hæderlig  Tilværelse,  saa 
er  man  dog  noget!  Den  saa  først  igen  Dagslyset,  da  den 
med  de  andre  Kammerater  blev  pakket  ud  i  Vinhandlerens 
Kælder  og  første  Gang  blev  skyllet,  det  var  en  løjerlig  For- 
nemmelse.    Den  laa   nu  tom   og  propløs,  følte   sig  saa  under- 

lig  flov,  den  savnede  noget,  men  vidste  ikke  selv,  hvad  den 
savnede.  Nu  blev  den  fyldt  med  en  god,  herlig  Vin,  den 
fik  Prop  og  blev  lakket,  der  blev  klistret  udenpaa:  »Prima 
Sort«,  det  var,  ligesom  den  havde  faaet  første  Eksamens- 
karakter, men  Vinen  var  ogsaa  god,  og  Flasken  var  god;  er 
man  ung,  er  man  Lyriker!  det  sang  og  klang  i  den  om  hvad 
den  slet  ikke  kendte:  de  grønne,  solbelyste  Bjerge,  hvor  Vinen 
gror,  hvor  de  muntre  Piger  og  lystige  Svende  synge  og  kysses; 
jo,  det  er  dejligt  at  leve!  Om  alt  det  sang  og  klang  det  inde 
i  Flasken  ligesom  inde  i  de  unge  Poeter,  der  tit  heller  ikke 
kende  noget  til  det. 

En  Morgen  blev  den  købt.  Bundtmagerens  Dreng  skulde 
bringe  en  Flaske  Vin  af  den  bedste  Slags;  og  den  kom  med 
i  Madkurven  hos  Skinke,  Ost  og  Pølse;  der  var  det  dejligste 
Smør,  det  fineste  Brød;  Bundtmagerens  Datter  selv  pakkede 
det  ind;  hun  var  saa  ung,  saa  smuk;  de  brune  Øjne  lo,  der 
var  et  Smil  om  Munden,  der  sagde  lige  saa  meget  som  Øjnene; 
hun  havde  fine,  bløde  Hænder,  de  vare  saa  hvide,  dog  var 
Hals  og  Bryst  endnu  hvidere,  man  saa  straks,  at  hun  var  en 
af  Byens  smukkeste  Piger  og  dog  endnu  ikke  forlovet. 

Og  Madkurven  stod  paa  hendes  Skød,  da  Familien  kørte 
ud  i  Skoven;  Flaskehalsen  stak  frem  mellem  Snipperne  af  den 
hvide  Dug;  der  var  rødt  Lak  paa  Proppen,  og  den  saa  lige 
ind  i  Pigebarnets  Ansigt;  den  saa  ogsaa  paa  den  unge  Styr- 
mand, der  sad  ved  Siden  af  hende;  han  var  en  Barndomsven, 
Portrætmalerens  Søn;  sin  Styrmandseksamen  havde  han  saa 
flink  og  hæderligt  nylig  taget  og  skulde  i  Morgen  af  Sted 
med  Fartøj,  langt  bort  til  fremmede  Lande;  herom  var  talt 
meget  ved  Indpakningen,  og  medens  der  taltes  herom,  var 
der  just  ikke  megen  Fornøjelse  at  se  i  Øjne  og  om  Mund  hos 
Bundtmagerens  smukke  Datter. 

De  to  unge  Folk  gik  i  den  grønne  Skov,  de  talte  sam- 
men — ,  hvad  talte  de  om?  Ja,  del  hørte  Flasken  ikke,  den 
stod  i  Madkurven.  Det  varede  forunderligt  længe,  før  den 
blev  taget  frem,  men  da  den  saa  blev  det,  var  der  ogsaa  sket  for- 
nøjelige Ting,  alle  Øjne  lo,  ogsaa  Bundtmagerens  Datter  lo,  men 
hun  talte  mindre,  og  hendes  Kinder  blussede  som  to  røde  Boser. 

Fader  tog  den  fyldte  Flaske  og  Proptrækkeren  —  ja,  det 
er  underligt  saaledes  første  Gang  at  skulle  trækkes  op!  Flaske- 
halsen havde  aldrig  siden  kunnet  glemme  dette  højtidelige  Øje- 
blik, det  havde  ordentligt  sagt  Svup  inde  i  den,  da  Proppen 
gik,  og  saa  klukkede  det,  da  Vinen  strømmede  ud  i  Glassene. 

»De  forlovedes  Skaal!«  sagde  Fader,  og  hvert  Glas  blev 
tømt  til  Bunden,  og  den  unge  Styrmand  kyssede  sin  smukke 
Brud. 

»Lykke  og  Velsignelse!«  sagde  begge  de  gamle.  Og  den 
unge  Mand  fyldte  endnu  engang  Glassene:  »Hjemkomst  og 
Bryllup  i  Dag  et  Aar!«  raabte  han,  og  da  Glassene  vare  tømte, 


tog  han  Flasken,  løftede  den  højt  i  Vejret:  »Du  har  været 
med  paa  den  dejligste  Dag  i  mit  Liv,  du  skal  ikke  tjene  nogen 
længer!« 

Og  han  kastede  den  højt  i  Vejret.  Da  tænkte  mindst 
Bundtmagerens  Datter  paa,  at  hun  oftere  skulde  se  den  flyve, 
men  det  skulde  hun;  nu  faldt  den  ned  mellem  de  tætte 
Rør  ved  den  lille  Skovsø;  Flaskehalsen  huskede  endnu  saa 
lyslevende,  hvorledes  den  laa  der  og  tænkte  efter.  »Jeg  gav 
dem  Vin,  og  de  give  mig  Sumpvand,  men  det  er  vel  ment!« 
Den  kunde  ikke  mere  se  de  forlovede  og  de  fornøjede  gamle, 
men  den  hørte  dem  endnu  længe  juble  og  synge.  Saa  kom 
to  smaa  Bønderdrenge,  kiggede  ind  i  Rørene,  saa  Flasken  og 
tog  den,  nu  var  den  forsørget. 

Hjemme  i  Skovhuset,  hvor  de  boede,  havde  deres  ældste 
Broder,  som  var  Sømand,  i  Gaar  været  og  sagt  Farvel,  da 
han  skulde  paa  en  af  de  større  Rejser;  Moder  stod  nu  og 
pakkede  ind  et  og  andet,  det  Fader  skulde  gaa  ind  til  Byen 
med  i  Aften,  for  endnu  en  Gang  at  se  Sønnen  før  Afrejsen 
og  give  ham  sin  og  Moders  Hilsen.  En  lille  Flaske  med 
krydret  Brændevin  var  lagt  i  Pakken,  nu  kom  Drengene  med 
en  større,  stærkere  Flaske,  den,  de  havde  fundet;  i  den  kunde 
der  gaa  mere  end  i  den  lille,  og  det  var  just  saadan  en  god 
Snaps  for  en  daarlig  Mave;  der  var  sat  Hypericum  paa. 
Det  var  ikke  den  røde  Vin  som  før,  Flasken  fik,  den  fik  de 
bitre  Draaber,  men  de  ere  ogsaa  gode  —  for  Maven.  Den 
ny  Flaske  og  ikke  den  lille  skulde  med;  —  og  saa  kom 
Flasken  igen  paa  Vandring,  den  kom  om  Bord  til  Peter 
Jensen,  og  det  var  netop  paa  det  samme  Skib,  hvor  den 
unge  Styrmand  var,  men  han  saa  ikke  Flasken  og  havde  heller 
ikke  kendt  den  igen  eller  tænkt:  det  er  den,  hvoraf  vi  drak 
Forlovelsens  og  Hjemkomstens  Skaal. 

Der  var  rigtignok  ikke  længer  Vin  i  den,  men  der  var 
noget  lige  saa  godt;  den  blev  ogsaa  altid,  naar  Peter  Jensen 
tog  den  frem,  af  Kammeraterne  kaldt  »Apotekeren«;  den  skæn- 
kede den  gode  Medicin,  den,  der  hjalp  for  Maven;  og  den 
hjalp,  saa  længe  der  var  en  Draabe  i  den.  Det  var  en  for- 
nøjelig Tid,  og  Flasken  sang,  naar  man  strøg  den  med  Proppen, 
den  fik  da  Navn  af  den  store  Lærke,  »Peter  Jensens 
Lærke«. 

Lang  Tid  var  gaaet,  den  stod  tom  i  en  Krog,  da  skete 
det  —  ja,  om  det  var  paa  Udrejsen  eller  Hjemrejsen,  vidste 
Flasken  ikke  saa  nøje,  den  havde  ikke  været  i  Land:  da 
rejste  sig  en  Storm;  store  Søer  væltede  sorte  og  tunge,  de 
løftede  og  kastede  Fartøjet;  Masten  knækkede,  en  Sø  slog  en 
Planke  ind;  Pumperne  kunde  ikke  gøre  mere  Nytte;  det  var 
bælgmørk  Nat;  Skibet  sank,  men  i  det  sidste  Minut  skrev 
den  unge  Styrmand  paa  et  Blad:  »I  Jesu  Navn!  vi  for- 
lise!« han  skrev  sin  Bruds  Navn,  sit  og  Skibets,  stak  Sedlen 
i  en  tom  Flaske,  der  stod,  pressede  Proppen  fast  og  kastede 
Flasken  ud  i  det  stormende  Hav;    han  vidste  ikke,  at  det  var 

den  Flaske,  hvoraf  var  skænket  Glædens  og  Haabets  Skaal 
for  ham  og  hende;  den  gyngede  nu  paa  Bølge  med  Hilsen  og 
Dødsbud. 

Skibet  sank,  Mandskabet  sank,  den  fløj  som  en  Fugl,  den 
havde  jo  Hjerte,  et  Kærestebrev  inde  i  sig.  Og  Solen  stod 
op,  og  Solen  gik  ned,  det  var  for  Flasken  at  se  ligesom  i 
dens  Begyndelses  Tid  den  røde,  glødende  Ovn,  den  havde 
Længsel  efter  at  flyve  igen  derind.  Den  fornam  Havblik  og 
ny  Storme;  ikke  stødte  den  mod  noget  Klippestykke;  ikke 
blev  den  slugt  af  nogen  Haj ;  mer  end  Aar  og  Dag  drev  den 
om,  snart  mod  Nord,  snart  mod  Syd,  som  Strømningerne  førte 


den.    Den  var  iøvrigt  sin  egen  Herre,  men  det  kan  man  ogsaa 
blive  ked  af. 

Det  beskrevne  Blad,  det  sidste  Farvel  fra  Brudgom  til 
Brud  vilde  kun  bringe  Sorg,  kom  det  engang  i  de  rette 
Hænder,  men  hvor  vare  de  Hænder,  de,  der  havde  skinnet  saa 
hvide,  da  de  bredte  Dugen  i  det  friske  Græs,  i  den  grønne 
Skov,  paa  Forlovelsens  Dag?  Hvor  var  Bundtmagerens  Datter? 
Ja,  hvor  var  Landet,  og  hvilket  Land  laa  vel  nærmest?  Det 
vidste  Flasken  ikke;  den  drev,  og  den  drev  og  var  saa  til 
sidst  ogsaa  ked  af  at  drive,  det  var  ikke  dens  Bestemmelse, 
men  den  drev  alligevel,  til  endelig  den  naaede  Land,  et  fremmed 
Land.  Den  forstod  ikke  et  Ord  af  hvad  der  her  blev  talt,  det 
var  ikke  det  Tungemaal,  den  før  havde  hørt  tale,  og  der  gaar 
en  meget  tabt,  naar  man  ikke  forstaar  Sproget. 

Flasken  blev  tagen  op  og  betragtet,  Sedlen  inde  i  den  blev 
set,  tagen  ud,  vendt  og  drejet,  men  de  forstod  ikke,  hvad  der 
var  skrevet  der,  de  begreb  nok,  at  Flasken  var  kastet  over 
Bord,  og  at  der  stod  noget  om  det  paa  Papiret,  men  hvad 
stod  der,  det  var  Mærkeligheden,  —  og  den  blev  puttet  i 
Flasken  igen,  og  denne  stillet  op  i  et  stort  Skab,  i  en  stor 
Stue,  i  et  stort  Hus. 

Hver  Gang  fremmede  kom,  blev  Sedlen  tagen  frem,  vendt 
og  drejet,  saa  at  Skriften,  der  kun  var  med  Blyant,  blev  mer 
og  mere  ulæselig;  til  sidst  kunde  ingen  mere  se,  at  det  var 
Bogstaver.  Og  Flasken  stod  endnu  et  Aar  i  Skabet,  kom  saa 
paa  Loftet  og  blev  skjult  af  Støv  og  Spindelvæv;  da  tænkte 
den  paa  bedre  Dage,  da  den  skænkede  rød  Vin  i  den  friske 
Skov,  og  da  den  gyngede  paa  Bølgerne  og  havde  en  Hemme- 
lighed at  bære,  et  Brev,  et  Afskedssuk. 

Og  nu  stod  den  paa  Loftet  i  tyve  Aar;  den  kunde  have 
staaet  længer,  skulde  ikke  Huset  have  været  bygget  om.  Taget 
blev  revet  af,  Flasken  set  og  omtalt,  men  den  forstod  ikke 
Sproget;  det  lærer  man  ikke  af  at  staa  paa  Loftet,  selv  i  tyve 
Aar.  »Var  jeg  bleven  nede  i  Stuen,«  mente  den  rigtignok, 
»saa  havde  jeg  nok  lært  det!« 

Den  blev  nu  vasket  og  skyllet,  den  kunde  trænge  til  det; 
den  følte  sig  ganske  klar  og  gennemsigtig,  den  var  ung  igen 
paa  sin  gamle  Alder,  men  Sedlen,  den  havde  baaret  paa,  den 
var  gaaet  i  Vasken. 

Flasken  fyldtes  nu  med  Frøkorn,  den  kendte  ikke  det 
Slags;  den  blev  tilproppet  og  svøbt  vel  ind,  den  saa  hverken 
Lygte  eller  Lys,  end  sige  Sol  eller  Maane,  og  noget  skal  man 
dog  se,  naar  man  gaar  paa  Rejser,  mente  Flasken,  men  den 
saa  ikke  noget,  dog  det  vigtigste  gjorde  den  —  den  rejste  og 
kom  hen,  hvor  den  skulde,  der  blev  den  pakket  ud. 

»Hvor  de  der  udenlands  har  gjort  sig  Ulejlighed  med  den!« 
blev  der  sagt,  »og  saa  er  den  dog  vel  knækket!«  men  den  var 
ikke  knækket.  Flasken  forstod  hvert  evige  Ord,  der  blev  sagt, 
det  var  i  det  Tungemaal,  den  havde  hørt  ved  Smelteovnen  og 
hos  Vinhandleren  og  i  Skoven  og  paa  Skibet,  det  eneste  rigtige, 
gode,  gamle  Sprog,  det  man  kunde  forstaa;    den  var  kommen 

hjem  til  sit  Land,  den  fik  Velkomsthilsen!  den  var  af  bare 
Glæde  nær  sprungen  dem  ud  af  Hænderne,  den  mærkede  knapt 
til,  at  Proppen  kom  af,  og  den  selv  blev  rystet  ud  og  sat  ned 
i  Kælderen  for  at  blive  gemt  og  glemt;  Hjemmet  er  bedst, 
selv  i  Kælderen!  det  faldt  den  der  aldrig  ind  at  tænke  over, 
hvor  længe  den  laa  der,  den  laa  godt  og  det  i  Aaringer,  saa 
kom  der  en  Dag  Folk  herned,  tog  Flaskerne  og  den  med. 

Udenfor  i  Haven  var  gjort  stor  Stads;  brændende  Lamper 
hang  i  Guirlander,  Papirslygter  straalede  som  store  Tulipaner 
i  Transparent;  det  var  ogsaa  en  dejlig  Aften,  Vejret  stille  og 
klart;  Stjernerne  skinnede  saa  blanke,  og  Nyet  var  tændt, 
egentlig  saa  man  den  hele  runde  Maane  som  en  blaagraa 
Kugle  med  gylden  Halvkant,   det  saa  godt  ud,   for  gode  Øjne. 

I  de  afsides  Gange  var  ogsaa  nogen  Illumination  i  det 
mindste  saa  megen,  at  man  kunde  se  at  komme  frem;  der 
stod  mellem  Hækkerne  opstillet  Flasker,  hver  med  et  Lys  i, 
der  stod  ogsaa  Flasken,  som  vi  kende,  den  der  engang  skulde 
ende  som  Flaskehals,  som  Fugleglas;  den  fandt  i  dette  Øje- 
blik her  alt  saa  mageløst  dejligt,  den  var  igen  i  det  grønne, 
var  igen  med  til  Glæde  og  Fest,  fornam  Sang  og  Musik, 
Surren  og  Murren  af  de  mange  Mennesker,  især  fra  den  Kant 
af  Haven,  hvor  Lamperne  brændte,  og  Papirslygterne  viste 
Kulører.  Selv  stod  den  vel  i  en  afsides  Gang,  men  just  det 
havde  noget  for  Tanken,  Flasken  stod  og  bar  sit  Lys,  stod 
her  til  Nytte  og  Fornøjelse,  og  det  er  det  rette;  i  en  saadan 
Time  glemmer  man  tyve  Aar  paa  Loftet  —  og  det  er  godt  at 
glemme. 

Tæt  forbi  den  gik  et  enkelt  Par,  Arm  i  Arm,  som  Brude- 
parret ude  i  Skoven:  Styrmanden  og  Bundtmagerens  Datter; 
det  var  for  Flasken,  som  om  den  levede  det  om  igen.  I 
Haven  gik  Gæster,  og  der  gik  Folk,  som  turde  se  paa  dem 
og  Stadsen,  og  mellem  disse  gik  en  gammel  Pige,  frændeløs, 
men  ikke  venneløs,  hun  tænkte  netop  paa  det  samme  som 
Flasken,  hun  tænkte  paa  den  grønne  Skov  og  paa  et  ungt 
Brudepar,  der  kom  hende  meget  ved,  hun  var  Part  deri,  hun 
var  Halvparten,  det  var  i  hendes  lykkeligste  Time,  og  den 
glemmer  man  aldrig,  selv  om  man  bliver  nok  saa  gammel  en 

Jomfru.  Men  hun  kendte  ikke  Flasken,  og  den  kendte  ikke 
hende,  saaledes  gaar  man  hinanden  forbi  i  Verden  —  til 
man  mødes  igen,  og  det  gjorde  de  to,  de  vare  jo  komne  i  By 
sammen. 

Flasken  kom  fra  Haven  til  Vinhandleren,  blev  igen  fyldt 
med  Vin  og  solgt  til  Luftskipperen,  der  næste  Søndag  skulde 
gaa  op  med  Ballonen.  Der  var  en  Stimmel  af  Mennesker 
for  at  se  til,  der  var  Regimentsmusik  og  mange  Tilberedelser, 
Flasken  saa  det  fra  en  Kurv,  hvori  den  laa  ved  en  levende 
Kanin,  der  var  ganske  forknyt,  idet  den  vidste,  den  skulde  op 
med  for  at  gaa  ned  med  Faldskærm,  Flasken  vidste  hverken 
om  op  eller  ned,  den  saa,  at  Ballonen  bovnede  saa  stor,  saa 
stor,  og  da  den  ikke  kunde  blive  større,  begyndte  den  at  løfte 
sig  højere  og  højere,  blive  saa  urolig,  Tovene,  der  holdt  den, 
skar  man  over,  og  den  svævede  med  Luftskipperen,  Kurven, 
Flasken  og  Kaninen;  Musikken  klang,  og  alle  Mennesker  raabte: 
Hurra ! 

»Det  er  løjerligt  saadan  at  gaa  til  Vejrs!«  tænkte  Flasken, 
»det  er  en  ny  Sejlads;  deroppe  kan  man  da  ikke  løbe  paa!« 

Og  mange  Tusinde  Mennesker  saa  efter  Ballonen,  og  den 
gamle  Jomfru  saa  ogsaa  efter  den;  hun  stod  ved  sit  aabne 
Kvistvindue,  hvor  Buret  hang  med  den  lille  Irisk,  der  den 
Gang  ikke  havde  Vandglas,  men  maatte  nøjes  med  en  Kop. 
I  Vinduet  selv  stod  et  Myrtetræ,  der  var  flyttet  lidt  til  Side 
for  ikke  at  stødes  ud,  idet  den  gamle  Pige  bøjede  sig  frem 
for  at  se;  og  hun  saa  i  Ballonen  tydeligt  Luftskipperen,  der 
lod  Kaninen  gaa  ned  med  Faldskærm  og  derpaa  drak  alle 
Menneskers  Skaal  og  kastede  saa  Flasken  højt  i  Luften;  ikke 
tænkte  hun  paa,  at  hun  havde  set  just  den  flyve  højt  for 
hende  og  hendes  Ven  paa  Glædens  Dag,  i  den  grønne  Skov, 
i  Ungdoms  Tid. 

Flasken  fik  ikke  Tid  til  at  tænke,  det  kom  den  saa  uventet 
med  eet  at  være  paa  sit  Livs  Højdepunkt.  Taarne  og  Tage 
laa  dybt  nede,  Menneskene  vare  saa  bitte  smaa  at  se. 

Nu  sank  den  og  det  med  en  anderledes  Fart  end  Kaninen; 
Flasken  gjorde  Kolbøtter  i  Luften,  den  følte  sig  saa  ung,  saa 
ellevild,  den  var  halv  fuld  af  Vinen,  men  ikke  længe.    Hvilken 

Rejse!  Solen  skinnede  paa  Flasken,  alle  Mennesker  saa  efter 
den,  Ballonen  var  alt  langt  borte,  og  snart  var  ogsaa  Flasken 
borte,  den  faldt  paa  et  af  Tagene,  og  saa  var  den  itu,  men 
der  var  saadan  en  Flugt  i  Stumperne,  at  de  ikke  kunde  blive 
liggende,  de  sprang,  og  de  trillede,  til  de  naaede  ned  i  Gaarden 
og  laa  i  endnu  mindre  Stykker,  kun  Flaskehalsen  holdt,  og 
den  var  som  skaaren  af  med  en  Diamant. 

»Den  kunde  godt  bruges  som  Fugleglas!«  sagde  Kælder- 
manden, men  han  havde  selv  hverken  Fugl  eller  Bur,  og 
det  var  for  meget  at  anskaffe  sig  disse,  fordi  han  nu  havde 
Flaskehalsen,  der  kunde  bruges  som  Glas;  den  gamle  Jomfru 
paa  Kvisten  kunde  have  Brug  for  den,  og  saa  kom  Flaske- 
halsen derop,  fik  en  Prop  i  sig,  og  hvad  der  før  vendte  op, 
kom  nu  ned,  saaledes  som  det  tit  sker  ved  Forandringer,  fik 
friskt  Vand  og  blev  hængt  foran  Buret  til  den  lille  Fugl,  der 
sang,  saa  det  klang  efter. 

»Ja,  du  kan  sagtens  synge!«  var  det,  Flaskehalsen  sagde, 
og  den  var  jo  mærkelig,  den  havde  været  i  Ballonen  —  mere 
vidste  man  ikke  af  dens  Historie.  Nu  hang  den  som  Fugle- 
glas, kunde  høre  Folk  rumle  og  tumle  nede  paa  Gaden,  høre 
den  gamle  Piges  Tale  inde  i  Kamret:  der  var  just  Besøg,  en 
jævnaldrende  Veninde,  de  talte  sammen  —  ikke  om  Flaske- 
halsen, men  om  Myrtetræet  ved  Vinduet. 

»Du  skal  sandelig  ikke  kaste  to  Rigsdaler  bort  for  en 
Brudebuket  til  din  Datter!«  sagde  den  gamle  Pige,  »du  skal 
hos  mig  faa  en  nydelig  en,  fuld  af  Blomster!  Ser  du,  hvor 
dejligt  Træet  staar.  Ja,  det  er  saamænd  en  Stikling  af  det 
Myrtetræ,  du  gav  mig  Dagen  efter  min  Forlovelsesdag,  det, 
jeg  selv  skulde,  naar  Aaret  var  omme,  tage  mig  min  Brude- 
buket af,  men  den  Dag  kom  ikke!  de  Øjne  bleve  lukkede,  som 
skulde  have  lyst  for  mig  til  Glæde  og  Velsignelse  i  dette  Liv. 
Paa  Havsens  Bund  sover  han  sødt,  den  Englesjæl!  —  Træet 
blev  et  gammelt  Træ,  men  jeg  blev  endnu  ældre,  og  da 
Træet  sygnede  hen,  tog  jeg  den  sidste  friske  Gren,  satte  den  i 
Jorden,  og  Grenen  er  nu  bleven  saadant  et  stort  Træ  og 
kommer  saa  dog  til  sidst  til  Bryllupsstads,  bliver  Brudebuket 
for  din  Datter!« 

Og  der  stod  Taarer  i  den  gamle  Piges  Øjne;  hun  talte  om 
sin  Ungdoms  Ven,  om  Forlovelsen  i  Skoven;  hun  tænkte  paa 
Skaalen,  der  blev  drukket,  tænkte  paa  det  første  Kys,  —  men 
det  sagde  hun  ikke,  hun  var  jo  en  gammel  Pige;  hun  tænkte 
paa  saa  meget,  men  tænkte  slet  ikke  paa,  at  lige  [uden  -for 
hendes  Vindue  var  endnu  et  Minde  fra  hin  Tid,  Halsen  af 
den  Flaske,  der  sagde  Svup,  da  Proppen  knaldede  af  til 
Skaalen.  Men  Flaskehalsen  kendte  heller  ikke  hende,  for  den 
hørte  ikke  efter  hvad  hun  fortalte  —  dels  og  formedelst,  at 
den  tænkte  alene  paa  sig  selv. 


H.C.Andersen:    Eventyr  og  Historier.    II. 


Suppe  paa  en  Pølsepind. 


i. 

Suppe  paa  en  Pølsepind. 

Det  var  en  udmærket  Middag  i  Gaar!«  sagde  en  gammel 
Hunmus  til  en,  der  ikke  havde  været  med  ved  det  Gilde. 
»Jeg  sad  Nummer  en  og  tyve  fra  den  gamle  Musekonge;  det 
er  ikke  saa  ringe  endda!  Skal  jeg  nu  sige  Dem  Anretningerne, 
de  vare  meget  godt  satte  sammen !  muggent  Brød,  Flæskesvær, 
Tællelys  og  Pølse,  —  og  saa  det  samme  forfra  igen;  det  var 
saa  godt,  som  om  vi  fik  to  Maaltider.  Der  var  en  behagelig 
Stemning  og  gemytligt  Vrøvl  som  i  en  Familiekreds;  ikke  det 
mindste  blev  der  levnet  uden  Pølsepindene;  dem  talte  vi  saa 
om,  og  da  kom  det  for,  at  lave  Suppe  paa  en  Pølsepind;  hørt 
herom  havde  jo  enhver,  men  ingen  havde  smagt  den  Suppe, 
end  sige  forstod  at  lave  den.  Der  blev  udbragt  en  nydelig 
Skaal  for  Opfinderen,  han  fortjente  at  være  Fattigforstander! 
var  det  ikke  vittigt?  Og  den  gamle  Musekonge  rejste  sig  op 
og  lovede,  at  den  af  de  unge  Mus,  der  kunde  lave  omtalte 
Suppe  mest  velsmagende,  skulde  blive  hans  Dronning,  Aar  og 
Dag  skulde  de  have  Betænkningstid.« 

»Det  var  ikke  saa  galt  endda!«  sagde  den  anden  Mus; 
»men  hvorledes  laver  man  den  Suppe?« 

»Ja,  hvorledes  laver  man  den?«  det  spurgte  de  ogsaa  om, 
alle  Hunmusene,   de  unge   og  de   gamle.     Alle  vilde  de  gerne 


være  Dronning,  men  nødig  vilde  de  have  Ulejligheden  med  at 
gaa  ud  i  den  vide  Verden  for  at  lære  det,  og  det  blev  nok 
nødvendigt!  men  det  er  da  heller  ikke  givet  enhver  at  forlade 
Familie  og  de  gamle  Krinkelkroge;  ude  gaar  man  ikke  hver 
Dag  paa  Osteskorpe  og  lug- 
ter Flæskesvær,  nej,  sulte 
kan  man  komme  til,  ja 
maaske  blive  levende  ædt 
af  en  Kat. 

Disse  Tanker  var  det 
nok  ogsaa,  som  skræmmede 
de  fleste  fra  at  drage  ud 
paa  Kundskab;  der  frem- 
stillede sig  til  Afrejse  kun 
fire  Mus,  unge  og  vævre, 
men  fattige;   de  vilde   gaa 

hver  til  et  af  Verdens  fire  Hjørner,  saa  kom  det  an  paa,  hvem 
Lykken  fulgte;  hver  af  dem  tog  en  Pølsepind  med  sig,  for  at 
huske  hvad  de  rejste  for;    den   skulde  være  deres  Vandrestav. 

Først   i    Maj 

drog  de  bort,  og 

først  i  Maj,  Aaret 

efter,  kom  de  til- 
bage,   men   kun 

de  tre,  den  fjerde 

meldte  sig  ikke, 

lod  ikke  høre  fra 

sig,    og    nu   var 

det    Afgørelsens 

Dag. 

»Der  skal  nu 

altid  hænge  no- 
get sørgeligt  ved  ens  bedste  Fornøjelse!«  sagde  Musekongen, 
men  gav  Ordre  til  at  indbyde  alle  Mus  i  mange  Miles  Omkreds; 
de  skulde  samles  i  Køkkenet;  de  tre  Rejse-Mus  stod  i  Række 
og  alene;  for  den  fjerde,  som  manglede,  var  stillet  en  Pølsepind 
med  sort  Flor  om.  Ingen  turde  sige  sin  Mening,  før  de  tre 
havde  talt,  og  Musekongen  havde  sagt,  hvad  der  videre  skulde 
siges. 

Nu  faa  vi  at  høre' 


II. 

Hvad    den    første    lille    Mus    havde    set    og    lært    paa 

Rejsen. 

»Da  jeg  drog  ud  i  den  vide  Verden,«  sagde  den  lille  Mus, 
»troede  jeg,  som  saa  mange  i  min  Alder,  at  jeg  havde  slugt 
al  Verdens  Visdom,  men  det  har  man  ikke,  der  hører  Aar  og 
Dag  dertil,  før  det  sker.  Jeg  gik  straks  til  Søs;  jeg  gik  med 
et  Skib,  som  skulde  Nord  paa;  jeg  havde  hørt,  at  paa  Havet 
maatte  Kokken  forstaa  at  hjælpe  sig,  men  det  er  let  at  hjæJpe 
sig,  naar  man  har  fuldt  op  med  Flæskesider,  Saltmadstønder 
og  oret  Mel;    man   lever  delikat!    men    man   lærer  ikke  noget, 

der  kan  bringe  Suppe  af  en  Pølsepind.  Vi  sejlede  mange 
Nætter  og  Dage,  vi  havde  det  med  Slingren  og  med  vaadt. 
Da  vi  saa  kom,  hvorhen  vi  skulde,  saa  forlod  jeg  Fartøjet; 
det  var  højt  oppe  i  Norden. 

Det  er  underligt  at  komme  hjemme  fra  sin  egen  Krinkel- 
krog, gaa  med  Skib,  der  ogsaa  er  et  Slags  Krinkelkrog,  og 
saa  pludselig  være  over  hundrede  Mile  borte  og  staa  i  et 
fremmed  Land.  Der  var  vildsomme  Skove  med  Gran  og  Birk, 
de  duftede  saa  stærkt!  jeg  holder  ikke  af  det!  de  vilde  Urter 
lugtede  saa  krydrede,  jeg  nøs,  jeg  tænkte  paa  Pølse.     Der  var 


.« 


store  Skovsøer,  Vandet  saa  klart  ud  nærved,  men  set  i  Afstand, 
sort  som  Blæk;  der  flød  hvide  Svaner,  jeg  antog  dem  for 
Skum,  saa  stille  laa  de,  men  jeg  saa  dem  flyve,  og  jeg  saa 
dem  gaa,  saa  kendte  jeg  dem;  de  høre  til  Gaasens  Slægt,  ser 
man  nok  paa  Gangen,  ingen  kan  fornægte  sit  Familieskab!  jeg 
holdt  mig  til  mit  Slags,  jeg  sluttede  mig  til  Skov-  og  Mark- 
musene, der  iøvrigt  vide  grumme  lidet,  især  hvad  Traktement 
angaar,  og  det  var  jo  det,  at  jeg  rejste  udenlands  for.  At  det 
kunde  tænkes  at  lave  Suppe  paa  en  Pølsepind,  var  dem  en 
saa  overordentlig  Tanke,  at  den  gik  straks  gennem  hele  Skoven, 
men  at  den  Opgave  kunde  løses,  henregnede  de  til  Umulighed; 
mindst  tænkte  jeg  da,  at  jeg  her,  og  det  endnu  den  samme 
Nat,   skulde   blive  indviet  i  Lavningen.      Det   var  Midsommer, 

derfor  duftede  Skoven  saa  stærkt,  sagde  de,  derfor  vare  Urterne 
saa  krydrede,  Søerne  saa  klare  og  dog  saa  mørke  med  de 
hvide  Svaner  paa.  I  Skovkanten,  mellem  tre,  fire  Huse,  var 
rejst  en  Stang,  høj  som  en  Stormast,  og  øverst  paa  den  hang 
Kranse  og  Baand,  det  var  Majstangen ;  Piger  og  Karle  dansede 
rundt  om  den  og  sang  dertil  omkap  med  Spillemandens  Violin. 
Det  gik  lystigt  til  ved  Solnedgang  og  i  Maaneskin,  men  jeg 
tog  ikke  med,  hvad  skal  en  lille  Mus  paa  Skovbal!  jeg  sad  i 
det  bløde  Mos  og  holdt  paa  min  Pølsepind.    Maanen  skinnede 


især  paa  een  Plet,  hvor  der  var  et  Træ  med  et  Mos,  saa  fint, 
ja,  jeg  tør  sige  saa  fint  som  Musekongens  Skind,  men  det 
havde  en  grøn  Farve,  saa  at  det  var  en  Velgerning  for  Øjnene. 
Da  kom  der  lige  med  eet  opmarcherende  de  yndigste  smaa 
Personer,  ikke  større,  end  at  de  kunde  naa  mig  til  Knæet,  de 
saa  ud  som  Mennesker,  men  de  vare  bedre  proportionerede,  de 
kaldte  sig  Alfer  og  havde  fine  Klæder  af  Blomsterblade  med 
Flue-  og  Myggevinge-Besætning,  slet  ikke  galt.  Det  var  straks, 
som  om  de  søgte  efter  noget,  jeg  vidste  ikke  hvad,  men  saa 
kom  der  et  Par  Stykker  hen  til  mig,  den  fornemste  af  dem 
pegede   paa   min  Pølsepind   og   sagde:    »»Det   er  netop  saadan 

en,  vi  bruge!  den  er  tilskaaren,  den  er  udmærket!««  og  han 
blev  mer  og  mer  henrykt,  idet  han  saa  paa  min  Vandrestav. 
Nok  laane,  men  ikke  beholde!««  sagde  jeg. 
Ikke  beholde!««  sagde  de  alle  sammen,  tog  om  Pølse- 
pinden, som  jeg  slap,  og  de  dansede  med  den  hen  til  den 
fine  Mosplet,  rejste  Pølsepinden  der,  midt  i  det  grønne.  De 
vilde  ogsaa  have  en  Majstang,  og  den,  de  nu  havde,  var  jo 
ogsaa  for  dem,  som  skaaren  dertil.  Nu  blev  den  pyntet;  ja, 
da  fik  den  Syn! 

Smaa  Edderkopper  spandt  Guldtraad  om  den,  ophængte 
vajende  Slør  og  Faner,  saa  fine  vævede,  saa  snehvide  blegede 
i  Maaneskin,  at  det  skar  mig  i  mine  Øjne;  de  tog  Farver  af 
Sommerfuglens  Vinger  og  dryssede  paa  de  hvide  Lin,  og  der 
skinnede  Blomster  og  Diamanter,  jeg  kendte  ikke  igen  mer 
min  Pølsepind;  saadan  en  Majstang,  som  den  var  bleven, 
fandtes  der  vist  ikke  Mage  til  i  Verden.  Og  nu  først  kom 
det  rigtige  store  Alfeselskab,  det  var  ganske  uden  Klæder, 
finere  kunde  det  ikke  være,  og  jeg  blev  indbudt  til  at  se  paa 
Stadsen,  men  i  Afstand,  for  jeg  var  dem  for  stor. 

Nu  begyndte  der  et  Spil!  det  var,  som  om  tusinde  Glas- 
klokker klang,  saa  fuldt  og  stærkt;  jeg  troede,  det  var  Svanerne, 
der  sang,  ja,  jeg  syntes,  at  jeg  ogsaa  kunde  høre  Gøg  og 
Drossel,  det  var  til  sidst,  som  om  hele  Skoven  klang  med,  der 
var  Børnestemmer,  Klokkeklang  og  Fuglesang,  de  yndigste 
Melodier,  og  al  den  Dejlighed  klang  ud  fra  Alfernes  Majstang, 
den  var  et  helt  Klokkespil,  og  det  var  min  Pølsepind.  Saa 
meget  havde  jeg  aldrig  troet,  at  der  kunde  komme  ud  af  den, 
men  det  kommer  nok  an  paa,  hvilke  Hænder  den  kommer  i. 
Jeg  blev  virkelig  saa  bevæget;  jeg  græd,  som  en  lille  Mus  kan 
græde,  af  bare  Fornøjelse. 

Natten  var  alt  for  kort!  men  den  er  nu  ikke  længere  paa 
den  Tid  deroppe.  I  Dagningen  kom  der  en  Luftning,  Vand- 
spejlet paa  Skovsøen  krusedes,  alle  de  fine,  svævende  Slør  og 
Faner  fløj  hen  i  Luften;  de  gyngende  Kiosker  af  Spindelvæv, 
Hængebroer  og  Balustrader,  hvad  de  nu  hedde,  der  vare  rejste 
fra  Blad  til  Blad,  fløj  som  ingenting;  seks  Alfer  kom  og  bragte 
mig  min  Pølsepind,  idet  de  spurgte,  om  jeg  havde  noget  Ønske, 

de  kunde  opfylde;  da  bad  jeg  dem  sige  mig,  hvorledes  man 
laver  Suppe  paa  en  Pølsepind. 

»»Hvorledes  vi  bære  os  ad!««  sagde  den  fornemste  og  lo, 
»»ja,  det  har  du  da  nylig  set!  Du  kendte  vel  knap  igen  din 
Pølsepind ! « « 

»»De  mene  paa  den  Maade!««  sagde  jeg  og  fortalte  lige- 
frem, hvorfor  jeg  var  paa  Rejse,  og  hvad  man  hjemme  ventede 
sig  af  denne.  »»Hvad  Gavn,««  spurgte  jeg,  »»har  Musekongen 
og  hele  vort  mægtige  Rige  af,  at  jeg  har  set  denne  Dejlighed! 
jeg  kan  ikke  ryste  den  ud  af  Pølsepinden  og  sige:  se,  her  er 
Pinden,  nu  kommer  Suppen!  det  var  jo  altid  dog  et  Slags 
Anretning,  naar  man  var  mæt!«« 

Da  dyppede  Alfen  sin  lille  Finger  ned  i  en  blaa  Viol  og 
sagde  til  mig:  »»Pas  paa!  jeg  bestryger  din  Vandrestav,  og 
naar  du  saa  kommer  hjem  til  Musekongens  Slot,  rør  da  med 
Staven  ved  din  Konges  varme  Bryst,  saa  springer  der  Violer 
ud  om  den  hele  Stav  og  det  selv  i  den  koldeste  Vintertid. 
Se,  der  har  du  da  noget  hjem  og  endnu  lidt  til!««  men  før 
den  lille  Mus  sagde  hvad  dette  lidt  var,  vendte  hun  sin  Stav 
mod  Kongens  Bryst,  og  virkeligt,  der  sprang  frem  den  dejligste 
Buket  Blomster,  der  duftede  saa  stærkt,  at  Musekongen  be- 
falede, at  de  Mus,  som  stod  nærmest  Skorstenen,  straks  skulde 
stikke  deres  Haler  ind  i  Ilden,  at  man  kunde  faa  lidt  sveden 
Luft,  for  den  Violduft  var  ikke  til  at  holde  ud,  det  var  ikke 
det  Slags,  man  holdt  af. 

»Men  hvad  var  det  lidt  til,  du  talte  om!«  spurgte  Muse- 
kongen. 

»Ja,«  sagde  den  lille  Mus,  »det  er  det,  som  man  nok 
kalder  Effekten!«  og  saa  vendte  hun  Pølsepinden,  og  da  var 
der  ingen  Blomster  mer,  hun  holdt  kun  den  nøgne  Pind,  og 
den  løftede  hun  ligesom  en  Taktstok. 

»»Violer  er  for  Synet,  Lugten  og  Følelsen,««  sagde  Alfen 
mig,  »men  der  er  endnu  tilbage  for  Hørelsen  og  Smagen!« 
Og  saa  slog  hun  Takt;  det  var  Musik,  ikke  som  den  klang 
i  Skoven  ved  Alfernes  Fest,  nej,  som  den  kan  høres  i  Køkkenet. 
Naa,  det  var  en  Laven!  Det  kom  med  eet,  ligesom  om  Vinden 
susede  gennem  alle  Skorstensrør;  Kedler  og  Potter  kogte  over, 

Ildskuffen  dundrede  paa  Messingkedlen,  og  saa,  lige  med  eet, 
blev  det  stille;  man  hørte  Tekedlens  dæmpede  Sang,  saa 
underlig,  man  forstod  slet  ikke,  om  den  holdt  op  eller  be- 
gyndte; og  den  lille  Potte  kogte,  og  den  store  Potte  kogte, 
den  ene  brød  sig  ikke  om  den  anden,  det  var,  som  om  der 
ikke  var  Tanke  i  Potten.  Og  den  lille  Mus  svingede  sin  Takt- 
stok vildere  og  vildere,  —  Potterne  skummede,  boblede,  kogte 
over,  Vinden  susede,  Skorstenen  peb  —  hu  ha;  det  blev  saa 
forfærdeligt,  at  den  lille  Mus  selv  tabte  Stokken. 

»Det  var  en  svær  Suppe!«  sagde  den  gamle  Musekonge, 
»kommer  nu  ikke  Anretningen!« 

»Det  var  det  hele,«  sagde  den  lille  Mus  og  nejede. 

»Det  hele!  ja,  lad  os  saa  høre  hvad  den  næste  har  at 
sige!«  sagde  Musekongen. 


III. 
Hvad  den  anden  lille  Mus  vidste  at  fortælle. 

»Jeg  er  født  i  Slotsbiblioteket,«  sagde  den  anden  Mus,  »jeg 
og  flere  af  min  Familie  der  har  aldrig  kendt  den  Lykke  at 
komme  i  Spisestuen,  end  sige  i  Spisekamret;  først  da  jeg  rejste 
og  nu  i  Dag  her,  saa  jeg  et  Køkken.  Vi  led  virkelig  tit  Sult 
paa  Biblioteket,  men  vi  fik  mange  Kundskaber.  Derop  naaede 
til  os  Rygtet  om  den  kongelige  Pris,  der  var  udsat  for  at  lave 
Suppe  paa  en  Pølsepind,  og  da  var  det  min  gamle  Bedste- 
moder, der  trak  frem  et  Manuskript;  hun  kunde  ikke  læse 
det,  men  hun  havde  hørt  det  læse,  deri  stod:  »»Er  man  en 
Digter,  saa  kan  man  koge  Suppe  paa  en  Pølsepind.««  Hun 
spurgte  mig,  om  jeg  var  en  Digter.  Jeg  vidste  mig  fri,  og 
hun  sagde,  at  saa  maatte  jeg  gaa  og  se  til  at  blive  det;  men 
hvad  udfordres  dertil,  spurgte  jeg,  for  det  var  mig  lige  saa 
vanskeligt  at  udfinde  som  at  lave  Suppen;  men  Bedstemoder 
havde  hørt  Læsning;  hun  sagde,  at  der  var  tre  Hoveddele 
nødvendige:  »»Forstand,  Fantasi  og  Følelse!  kan  du  gaa  og 
faa  dem  ind  i  dig,  saa  er  du  Digter,  og  saa  kommer  du  nok 
ud  af  det  med  Pølsepinden.«« 

Og  saa  gik  jeg  Vester  paa  ud  i  den  vide  Verden  for  at 
blive  Digter. 

Forstand,  vidste  jeg,  er  i  enhver  Ting  det  vigtigste,  de  to 
andre  Dele  have  ikke  den  Agtelse!  saa  gik  jeg  altsaa  først  ud 
efter  Forstanden;  ja,  hvor  bor  den?  Gak  til  Myren  og  bliv 
vis!  har  en  stor  Konge  i  Jødeland  sagt,  det  vidste  jeg  fra 
Biblioteket,  og  jeg  standsede  ikke,  før  jeg  kom  til  den  første 
store  Myretue,  der  lagde  jeg  mig  paa  Lur  for  at  blive  vis. 

Det  er  et  meget  respektabelt  Folkefærd  Myrerne,  de  ere 
bare  Forstand,  alt  hos  dem  er  som  et  rigtigtgjort  Regnestykke, 
det  gaar  op.  At  arbejde  og  at  lægge  Æg,  sige  de,  er  at  leve 
i  Tiden  og  sørge  for  Eftertiden,  og  det  gøre  de  da.  De  dele 
sig  i  de  rene  Myrer  og  i  de  skidne;  Rangen  bestaar  i  et 
Nummer,  Myredronningen  er  Nummer  eet,  og  hendes  Mening 
er  den  eneste  rigtige,  hun  har  slugt  al  Visdom,  og  det  var  af 
Vigtighed  for  mig  at  vide.  Hun  sagde  saa  meget,  det  var  saa 
klogt,  at  jeg  syntes,  det  var  dumt.  Hun  sagde,  at  deres  Tue 
var  det  højeste  i  denne  Verden,  men  tæt  ved  Tuen  stod  et 
Træ,  det  var  højere,  meget  højere,  det  kunde  ikke  benægtes, 
og  saa  talte  man  ikke  derom;  en  Aften  havde  en  Myre  for- 
vildet sig  derhen,  krøbet  op  ad  Stammen,  ikke  til  Kronen 
engang,  men  dog  højere,  end  nogen  Myre  før  var  kommen, 
og  da  den  vendte  om  og  fandt  hjem,  fortalte  den  i  Tuen  om 
noget  langt  højere  udenfor,  men  det  havde  alle  Myrerne  fundet 
fornærmeligt  mod  hele  Samfundet,  og  saa  blev  Myren  dømt 
til  Mundkurv  og  vedvarende  Ensomhed;  men  kort  Tid  efter 
kom  en  anden  Myre  til  Træet  og  gjorde  samme  Rejse  og  Op- 
dagelse, og  den  talte  derom,  som  man  sagde,  med  Besindighed 
og  Utydelighed,  og  da  den  dertil  var  en  agtet  Myre,  en  af  de 
rene,  saa  troede  man  den,  og  da  den  døde,  satte  de  en  Ægge- 
skal for  den,  som  Monument,  for  de  agtede  Videnskaber.  Jeg 
saa,«  sagde  den  lille  Mus,  »at  Myrerne  idelig  løb  med  deres 
Æg  paa  Ryggen;  een  af  dem  tabte  sit,  hun  havde  stor  An- 
strengelse med  at  faa  det  op  igen,  men  det  vilde  ikke  lykkes, 
da  kom  der  to  andre  og  hjalp  til  af  alle  Kræfter,  saa  at  de 
nær  havde  tabt  deres  egne  Æg,  men  saa  lod  de  øjeblikkelig 
igen  være,    for  man   er   sig  selv  nærmest;    og  Myredronningen 

sagde  derom,  at  her  var  vist  Hjerte  og  Forstand.  »»De  to 
stille  os  Myrer  øverst  blandt  Fornuftvæsnerne.  Forstanden 
maa  og  bør  være  den  overvejende,  og  jeg  har  den  største!«« 
og  saa  rejste  hun  sig  paa  de  bageste  Ben,  hun  var  saa  kende- 
lig, —  jeg  kunde  ikke  tage  Fejl;  og  jeg  slugte  hende.  Gak  til 
Myren  og  bliv  vis!  nu  havde  jeg  Dronningen! 

Jeg  gik  nu  nærmere  hen  til  det  omtalte  store  Træ,  det  var 
en  Eg,  den  havde  høj  Stamme,  mægtig  Krone  og  var  meget 
gammel;  jeg  vidste,  at  her  boede  en  levende  Skabning,  en 
Kvinde,  Dryade  kaldes  hun,  fødes  med  Træet  og  dør  med 
det;  jeg  havde  hørt  derom  paa  Biblioteket;  nu  saa  jeg  saa- 
dant  et  Træ,  saa  saadan  en  Egepige;  hun  gav  et  forfærdeligt 
Skrig,  da  hun  saa  mig  saa  nær;  hun  var  som  alle  Fruen- 
timmer meget  angst  for  Mus,  men  hun  havde  da  ogsaa  mere 
Aarsag  end  de  andre,  for  jeg  kunde  gnave  Træet  over,  og 
ved  det  hang  jo  hendes  Liv.  Jeg  talte  til  hende  venligt  og 
inderligt,  gav  hende  Mod,  og  hun  tog  mig  paa  sin  fine  Haand, 
og  da  hun  fik  at  vide,  hvorfor  jeg  var  gaaet  ud  i  den  vide 
Verden,  lovede  hun,  at  jeg  skulde  maaske  allerede  samme 
Aften  erholde  een  af  de  to  Skatte,  jeg  endnu  søgte  om.  Hun 
fortalte  mig,  at  Fantasus  var  hendes  meget  gode  Ven,  at  han 
var  saa  dejlig  som  Kærlighedsguden,  og  at  han  mangen  Stund 
her  tog  Hvile  under  Træets  løvfulde  Grene,  der  da  susede 
endnu  stærkere  hen  over  dem  begge  to;  han  kaldte  hende 
sin  Dryade,  sagde  hun,  Træet  sit  Træ,  den  knudrede,  mægtige, 
skønne  Eg  var  just  efter  hans  Sind,  Rødderne  bredte  sig  dybt 
og  fast  ned  i  Jorden,  Stammen  og  Kronen  løftede  sig  højt  i 
den  friske  Luft  og  kendte  den  fygende  Sne,  de  skarpe  Vinde 
og  det  varme  Solskin,  som  det  skal  kendes.  Ja,  saadan  talte 
hun:  »»Fuglene  synge  deroppe  og  fortælle  om  de  fremmede 
Lande!  og  paa  den  eneste  udgaaede  Gren  har  Storken  bygget 
Rede,  det  pynter  godt,  og  man  faar  lidt  at  høre  fra  Pyra- 
midernes Land.  Alt  det  kan  Fantasus  godt  lide,  det  er  ham 
ikke  engang  nok,  jeg  selv  maa  fortælle  for  ham  om  Livet  i 
Skoven  fra  jeg  var  lille,  og  Træet  var  spædt,  saa  at  en  Nælde 
kunde  skjule  det,  og  indtil  nu,  det  er  blevet  saa  stort  og 
mægtigt.     Sid  du  nu   henne   under  Skovmærkerne   og   pas  vel 

paa,  jeg  skal,  naar  Fantasus  kommer,  nok  finde  Lejlighed  til 
at  knibe  ham  i  Vingen  og  ruske  en  lille  Fjer  af,  tag  den,  en 
bedre  fik  ingen  Digter;  —  saa  har  du  nok!«« 

Og  Fantasus  kom,  Fjeren  blev  reven  af,  og  jeg  greb  den,« 
sagde  den  lille  Mus,  »jeg  holdt  den  i  Vand,  tilden  blev  blød!  — 
den  var  endnu  saa  svær  at  fordøje,  men  jeg  fik  den  gnavet 
op!  Det  er  slet  ikke  let  at  gnave  sig  til  Digter,  der  er  saa 
meget,  man  maa  tage  i  sig.  Nu  havde  jeg  da  de  to,  Forstand 
og  Fantasi,  og  ved  dem  vidste  jeg  nu,  den  tredie  Ting  var  at 
finde  paa  Biblioteket,  idet  en  stor  Mand  har  sagt  og  skrevet, 
at  der  gives  Romaner,  som  alene  ere  til  for  at  befri  Menneskene 


fra  de  overflødige  Taarer,  altsaa  ere  et  Slags  Svamp  til  at 
optage  Følelser  i.  Jeg  huskede  paa  et  Par  af  disse  Bøger,  de 
havde  altid  set  mig  ganske  appetitlige  ud,  de  vare  saa  læste, 
saa  fedtede,  de  maatte  have  optaget  i  sig  et  uendeligt  Væld. 

Jeg  gik  hjem  i  Biblioteket,  aad  straks  saa  godt  som  en 
hel  Roman,  det  vil  sige  det  bløde,  det  egentlige,  derimod 
Skorpen,  Bindet  lod  jeg  ligge.  Da  jeg  nu  havde  fordøjet  den 
og  een  til,  fornam  jeg  allerede,  hvorledes  det  rørte  sig  inden 
i  mig,  jeg  aad  lidt  af  den  tredie,  og  saa  var  jeg  Digter,  det 
sagde  jeg  mig  selv,  og  det  sagde  de  andre  med;  jeg  havde 
Hovedpine,  Indvoldspine,  jeg  veed  ikke  alle  de  Piner,  jeg 
havde;  jeg  tænkte  nu  over,  hvilke  Historier,  der  maatte  kunne 

sættes  i  Forbindelse  med  en  Pølsepind,  og  saa  fik  jeg  saa 
mange  Pinde  i  min  Tanke.  Myredronningen  har  haft  en 
ualmindelig  Forstand;  jeg  huskede  paa  Manden,  der  tog  en 
hvid  Pind  i  Munden,  og  saa  var  baade  han  og  Pinden  usynlig; 
jeg  tænkte  paa  gammelt  01  med  en  Pind  i,  staa  paa  Pinde, 
at  sætte  en  Pind  for  og  saa  Pinden  til  ens  Ligkiste.  Alle 
mine  Tanker  gik  op  i  Pinde!  og  om  dem  maatte  der  kunne 
digtes,  naar  man  er  en  Digter,  og  det  er  jeg,  det  har  jeg  slidt 
mig  til!  Jeg  vil  saaledes  hver  Dag  i  Ugen  kunne  opvarte  Dem 
med  en  Pind,  en  Historie,  —  ja  det  er  min  Suppe!« 

»Lad  os  saa  høre  den  tredie!«  sagde  Musekongen. 

»Pi!  pi!«  sagde  det  i  Køkkendøren,  og  en  lille  Mus,  det 
var  den  fjerde  af  dem,  den,  de  troede  død,  pilede  ind;  den 
løb  Pølsepinden  med  det  sorte  Flor  paa  over  Ende,  den  havde 
løbet  Nat  og  Dag,  den  var  gaaet  paa  Jernbane  med  Godstog, 
som  den  fandt  Lejlighed  til,  og  dog  var  den  næsten  kommen 
for  silde;  den  trængte  sig  frem,  saa  forpjusket  ud,  havde  tabt 
sin  Pølsepind,  men  ikke  Mælet,  den  talte  lige  straks,  ligesom 
om  man  kun  ventede  paa  den,  kun  vilde  høre  paa  den,  alt 
andet  i  Verden  kom  ikke  Verden  ved;  den  talte  straks,  talte 
sig  ud;  den  kom  saa  uventet,  at  ingen  fik  Tid  til  at  opholde 
sig  over  den  og  over  dens  Tale,  medens  den  talte.  Nu  skal 
vi  høre! 

IV. 

Hvad  den  fjerde  Mus,   som  talte  før  den  tredie  havde 

talt,  vidste  at  fortælle. 

»Jeg  gik  straks  til  den  største  Stad,«  sagde  den,  »Navnet 
husker  jeg  ikke,  jeg  husker  ikke  godt  Navne.  Jeg  kom  fra 
Jernbanen  med  konfiskeret  Gods  paa  Raadstuen,  og  der  løb 
jeg  til  Slutteren;  han  talte  om  sine  Fanger,  især  om  een,  der 
havde  talt  ubesindige  Ord,  og  om  dem  var  igen  blevet  talt 
og  talt,  læst  og  paaskrevet;  »»det  hele  er  Suppe  paa  en  Pølse- 
pind!«« sagde  han,  »»men  den  Suppe  kan  koste  ham  hans 
Knap!««  det  gav  mig  Interesse  for  den  fangne,«  sagde  den 
lille  Mus,    »og  jeg   tog  Lejligheden  i  Agt   og  slap   ind  til  ham; 


110  SUPPE    PAA    EN    PØLSEPIND. 

der  er  altid  bag  lukkede  Døre  et  Musehul!  Han  saa  bleg  ud, 
havde  et  stort  Skæg  og  store,  skinnende  Øjne.  Lampen  osede, 
og  Væggene  vare  vante  dertil,  de  bleve  ikke  sortere.  Fangen 
ridsede  baade  Billeder  og  Vers,  med  hvidt  paa  sort,  jeg  læste 
dem  ikke.  Jeg  tror,  han  kedede  sig;  jeg  var  en  velkommen 
Gæst.  Han  lokkede  mig  med  Brødsmuler,  med  Fløjten  og 
milde  Ord;  han  var  saa  glad  ved  mig;  jeg  fik  Tillid  til  ham, 
og  saa  bleve  vi  Venner.  Han  delte  med  mig  Brød  og  Vand, 
gav  mig  Ost  og  Pølse;  jeg  levede  flot;  men  det  var  dog  især 
den  gode  Omgang,  maa  jeg  sige,  som  holdt  mig.  Han  lod 
mig  løbe  paa  sin  Haand  og  Arm,  helt  op  i  Ærmet;  han  lod 
mig  krybe  i  sit  Skæg,  kaldte  mig  sin  lille  Ven;  jeg  fik  ham 
ordentlig  kær;  saadant  noget  er  nok  gensidigt!  Jeg  glemte 
mit  Ærinde  ude  i  den  vide  Verden,  glemte  min  Pølsepind  i 
en  Sprække  af  Gulvet,  der  ligger  den  endnu.  Jeg  vilde  blive, 
hvor  jeg  var;  gik  jeg  bort,  da  havde  jo  den  stakkels  Fange 
slet  ingen,  og  det  er  for  lidt  i  denne  Verden!  Jeg  blev,  han 
blev  ikke !  han  talte  til  mig  saa  sørgeligt  den  sidste  Gang, 
gav  mig  dobbelt  saa  meget  Brød  og  Osteskorpe,  kyssede  saa 
paa  sine  Fingre  ad  mig;  han  gik  og  kom  aldrig  mere.  Jeg 
kender  ikke  hans  Historie.  »»Suppe  paa  en  Pølsepind!«« 
sagde  Slutteren,  og  til  ham  gik  jeg,  men  ham  skulde  jeg  ikke 
have  troet;  han  tog  mig  vel  paa  sin  Haand,  men  han  satte 
mig  i  Bur,  i  Trædemølle;  det  er  voldsomt!  man  løber  og 
løber,  lige  langt  kommer  man  og  er  kun  til  Grin! 

Slutterens  Barnebarn  var  en  yndig  lille  en,  med  guldgult, 
krøllet  Haar,  Øjne  saa  glade  og  en  Mund,  der  lo.  »»Stakkels 
lille  Mus!««  sagde  hun,  kiggede  ind  i  mit  fæle  Bur,  trak  Jern- 
pinden fra  —  og  jeg  sprang  ned  i  Vindueskarmen  og  ud  i 
Tagrenden.  Fri,  fri!  det  alene  tænkte  jeg  paa  og  ikke  Rejsens 
Maal! 

Det  var  mørkt,  det  var  mod  Nattetider,  jeg  tog  Herberg  i 
et  gammelt  Taarn;  der  boede  en  Vægter  og  en  Ugle;  jeg 
troede  ingen  af  dem,  mindst  Uglen;  den  ligner  en  Kat  og  har 
den  store  Fejl,  at  den  æder  Mus;  men  man  kan  tage  Fejl,  og 
det  gjorde  jeg;  det  var  en  respektabel,  overmaade  dannet, 
gammel  Ugle,  hun  vidste  mere  end  Vægteren  og  lige  saa  meget 

som  jeg;  Ugleungerne  gjorde  Ophævelser  over  enhver  Ting; 
»»lav  ikke  Suppe  paa  en  Pølsepind!««  sagde  hun,  det  var  det 
allerhaardeste,  hun  kunde  sige  her,  hun  havde  saa  megen 
Inderlighed  for  sin  egen  Familie.  Jeg  fik  saadan  en  Tillid 
til  hende,  at  jeg  sagde  Pip  fra  Sprækken,  hvor  jeg  sad;  den 
Tiltro  syntes  hun  godt  om  og  forsikrede  mig,  at  jeg  skulde 
være  i  hendes  Beskyttelse;  intet  Dyr  skulde  faa  Lov  at  gøre 
mig  Fortræd,  det  vilde 
hun  selv  gøre  til  Vin- 
ter, naar  der  blev  Trang 
paa  Kosten. 

Hun  var  klog  i  et 
og  alt;  hun  beviste  mig, 
at  Vægteren  ikke  kunde 
tude  uden  i  et  Horn, 
som  hang  løstved  ham ; 
»»Han  bilder  sig  for- 
færdeligt ind  deraf,  tror, 
han  er  Ugle  i  Taarnet! 
Stort  skal  det  være,  men 
lidt  er  det!  Suppe  paa 
en  Pølsepind!««  Jeg 
bad  hende  om  at  faa 
Opskriften,  og  saa  for- 
klarede   hun  mig   det: 

»»Suppe  paa  en  Pølsepind  er  kun  en  menneskelig  Talemaade 
og  forstaas  paa  forskellig  Maade,  og  enhver  tror,  sin  er  den 
rigtigste;    men  det  hele  er  egentlig  ikke  noget!«« 

»»Ikke  noget!««  sagde  jeg.  Det  slog  mig!  Sandheden  er 
ikke  altid  behagelig,  men  Sandheden  er  det  højeste!  det  sagde 
ogsaa  den  gamle  Ugle.  Jeg  tænkte  derover  og  indsaa,  at  naar 
jeg  bragte  det  højeste,  saa  bragte  jeg  meget  mere  end  Suppe 
paa  en  Pølsepind.  Og  saa  skyndte  jeg  mig  af  Sted  for  at 
komme  endnu  i  rette  Tid  hjem  og  bringe  det  højeste  og  bedste : 
Sandheden.  Musene  ere  et  oplyst  Folkefærd,  og  Musekongen 
er  over  dem  allesammen.  Han  er  i  Stand  til  at  gøre  mig  til 
Dronning  for  Sandhedens  Skyld.« 

»Din  Sandhed  er  Løgn!«    sagde  den  Mus,  som  endnu  ikke 
havde  faaet  Lov  at  tale.    »Jeg  kan  lave  Suppen,  og  det  skal  jeg.« 


V. 
Hvorledes  den  blev  lavet. 

»Jeg  har  ikke  rejst,«  sagde  den  tredie  Mus,  »jeg  blev  i 
Landet,  det  er  det  rigtige!  man  behøver  ikke  at  rejse,  man 
kan   faa   alt   lige   saa   godt   her.      Jeg   blev!    jeg  har  ikke  lært 


mit  af  overnaturlige  Væsner,  ikke  ædt  mig  det  til  eller  talt 
med  Ugler.  Jeg  har  mit  ved  Selvtænkning.  Vil  De  nu  bare 
faa  Kedlen  sat  paa,  fyldt  Vand  i,  helt  op,  gør  Ild  under!  lad 
det  brænde,  faa  Vandet  i  Kog,  det  maa  skrupkoge!  kast  nu 
Pinden  i!  Vil  derpaa  Musekongen  behage  at  stikke  Halen  ned 
i  det  skrupkogende  og  røre  om!  jo  længere  han  rører,  desto 
kraftigere  bliver  Suppen;  det  koster  ikke  noget!  der  behøves 
ingen  Tilsætninger,  —  kun  røre  om!« 

»Kan  en  anden  ikke  gøre  det?«  spurgte  Musekongen. 

»Nej,«  sagde  Musen,  »den  Kraft  er  kun  i  Musekongens 
Hale!« 

Og  Vandet  skrupkogte,  og  Musekongen  stillede  sig  tæt  ved, 
det  var  næsten  farligt,  og  han  stak  Halen  ud,  saaledes  som 
Musene  gøre  i  Mælkestuen,  naar  de  skumme  Fløden  af  et  Fad 

og  derpaa  slikke  Halen,  men  han  fik  sin  kun  ind  i  den  varme 
Damp,  saa  sprang  han  straks  ned: 

»Naturligvis,  du  er  min  Dronning!«  sagde  han,  »Suppen 
ville  vi  vente  med  til  vort  Guldbryllup,  saa  har  de  fattige  i 
mit  Rige  noget  at  glæde  sig  til  og  en  lang  Glæde!« 

Og  saa  holdt  de  Bryllup;  men  flere  af  Musene,  da  de  kom 
hjem,  sagde:  »Man  kunde  da  ikke  kalde  det  Suppe  paa  en 
Pølsepind,  det  var  snarere  Suppe  paa  en  Musehale!«  —  Et 
og  andet  af  hvad  der  blev  fortalt,  fandt  de  var  ganske  godt 
givet,  men  det  hele  kunde  været  anderledes!  »Jeg  vilde  nu 
have  fortalt  saaledes  og  saaledes  —  — !« 

Det  var  Kritikken,  og  den  er  altid  saa  klog  —  bag  efter. 


Og  den  Historie  gik  Verden  rundt,  Meningerne  om  den 
vare  delte,  men  Historien  selv  blev  hel;  og  det  er  det  rigtigste 
i  stort  og  smaat,  i  Suppe  paa  en  Pølsepind;  man  maa  bare 
ikke  vente  Tak  for  den! 


H.  C.  Andersen:  Eventyr  og  Historier.     II. 


Noget. 


Jeg  vil  være  noget!«  sagde  den  ældste  af  fem  Brødre,  »jeg 
vil  være  til  Nytte  i  Verden;  lad  det  være  nok  saa  ringe 
en  Stilling,  kun  at  det  er  godt,  det,  jeg  udretter,  saa  er  det 
noget.  Jeg  vil  lave  Mursten,  dem  kan  man  ikke  undvære! 
saa  har  jeg  dog  gjort  noget!« 

»Men  noget  alt  for  lidt!«  sagde  den  anden  Broder,  »det, 
du  gør,  er  saa  godt  som  ingenting;  det  er  Haandlangerarbejde, 
kan  udrettes  ved  Maskine.  Nej,  saa  heller  blive  Murer,  det 
er  dog  noget,  det  vil  jeg  være.  Det  er  en  Stand!  ved  den 
kommer  man  ind  under  Lavene,  bliver  Borger,  har  sin  egen 
Fane  og  sin  egen  Kro;  ja,  gaar  det  godt,  kan  jeg  holde  Svende, 
bliver  kaldt  Mester,  og  min  Kone  bliver  Mesterinde;  det  er 
noget!« 

»Det  er  slet  ingenting!«  sagde  den  tredie,  »det  er  udenfor 
Klasserne,  og  der  er  mange  Klasser  i  en  By,  langt  over  Mesters! 
Du  kan  være  en  brav  Mand,  men  du  er  som  Mester  dog  kun 
hvad  man  kalder  »simpel«!  nej,  saa  veed  jeg  noget  bedre!  jeg 
vil  være  Bygmester,   træde  ind  paa  det  kunstneriske,   det  tæn- 

kende,  komme  op  til  de  højerestaaende  i  Aandens  Rige;  vel 
maa  jeg  begynde  nede  fra,  ja,  jeg  kan  gerne  sige  det  lige  rent 
ud:  jeg  maa  begynde  som  Tømmerdreng,  gaa  med  Kasket, 
skønt  jeg  er  vant  til  at  gaa  med  Silkehat,  løbe  for  de  simple 
Svende  at  hente  01  og  Brændevin,  og  de  sige  du  til  mig,  det 
er  graverende;  men  jeg  vil  bilde  mig  ind,  at  det  hele  er  en 
Maskerade,  det  er  Maskefrihed!  i  Morgen,  —  det  vil  sige, 
naar  jeg  er  Svend,  gaar  jeg  min  Vej,  de  andre  komme  ikke 
mig  ved!  jeg  gaar  paa  Akademiet,  lærer  at  tegne,  kaldes  Arki- 
tekt, —  det  er  noget!  det  er  meget!  jeg  kan  blive  højædle 
og  velbyrdige,  ja,  lidt  til  baade  for  og  bag,  og  jeg  bygger  og 
bygger,  ligesom  de  andre  før  mig!  det  er  altid  noget,  man 
kan  stole  paa!  det  hele  er  noget!« 

»Men  det  noget  bryder  jeg  mig  ikke  om!«  sagde  den 
fjerde;  »jeg  vil  ikke  gaa  i  Kølvand,  ikke  være  Kopi,  jeg  vil 
være  Geni,  være  dygtigere  end  I  alle  tilsammen!  jeg  skaber 
en  ny  Stil,  giver  Ideen  til  en  Bygning,  passende  for  Landets 
Klima  og  Materiale,  Landets  Nationalitet,  vor  Tidsalders  Ud- 
vikling, og  saa  en  Etage  til  for  mit  eget  Geni!« 

»Men  naar  nu  Klimaet  og  Materialet  ikke  duer!«  sagde 
den  femte,  »det  vil  være  slemt,  for  det  har  Indvirkning! 
Nationaliteten  kan  ogsaa  let  blive  saa  udvidet,  at  den  bliver 
affekteret,  Tidsalderens  Udvikling  kan  lade  dig  løbe  løbsk, 
som  tit  Ungdommen  løber.  Jeg  ser  nok,  at  ingen  af  eder 
bliver  egentlig  til  noget,  ihvor  meget  I  selv  tro  det!  Men  gør 
som  I  ville,  jeg  skal  ikke  ligne  eder,  jeg  stiller  mig  udenfor, 
jeg  vil  raisonnere  over,  hvad  I  udrette!  der  er  altid  noget  galt 
ved  enhver  Ting,  det  skal  jeg  pille  ud  og  omtale,  det  er  noget!« 

Og  det  gjorde  han,  og  Folk  sagde  om  den  femte:  »Ham 
er  der  bestemt  noget  ved!  han  er  et  godt  Hoved!  men  han 
gør  ikke  noget!«  —  men  derved  var  han  noget. 

Se,  det  er  kun  en  lille  Historie,  og  dog  faar  den  ikke 
Ende,  saa  længe  Verden  staar! 

Men  blev  der  da  ikke  videre  af  de  fem  Brødre?  Det  var 
jo  ikke  noget!    Hør  nu  videre,  det  er  et  helt  Eventyr! 

Den  ældste  Broder,  som  lavede  Mursten,  fornam,  at  fra 
hver  Sten,   naar  den  var  færdig,   trillede  en  lille  Skilling,  kun 

af  Kobber,  men  mange  smaa  Kobberskillinger,  lagte  paa  hin- 
anden, blive  til  en  blank  Daler,  og  hvor  man  banker  paa  med 
den,  hos  Bager,  Slagter,  Skrædder,  ja  hos  dem  alle  sammen, 
der  flyver  Døren  op,  og  man  faar,  hvad  man  bruger;  se,  det 
gav  Murstenene  af  sig;  nogle  gik  vel  i  Brokker  eller  midt 
over,  men  de  kom  ogsaa  til  Brug. 

Oppe  paa  Diget  vilde  Mor  Margrethe,  den  fattige  Kone, 
saa  gerne  kline  sig  et  lille  Hus;  hun  fik  alle  Stenbrokkerne 
og  saa  et  Par  hele  Sten,  for  et  godt  Hjerte  havde  den  ældste 
Broder,  om  han  i  Gerning  end  kun  drev  det  til  at  gøre  Mur- 
sten. Den  fattige  Kone  rejste  selv  sit  Hus,  smalt  var  det,  det 
ene  Vindue  sad  skævt,  Døren  var  alt  for  lav,  og  Straataget 
kunde  være  lagt  bedre,  men  Ly  og  Læ  var  der,  og  ses  kunde 
der  langt  ud  over  Havet,  der  i  sin  Vælde  brødes  mod  Diget; 
de  salte  Draaber  sprøjtede  over  hele  Huset,  der  endnu  stod, 
da  han  var  død  og  borte,  der  havde  gjort  Murstenene. 

Den  anden  Broder,  ja,  han  kunde  nu  anderledes  mure 
op,  han  var  jo  ogsaa  oplært  deri.  Da  Svendestykket  var 
leveret,   snørle  han  sin  Ransel    og  sang  Haandværkerens  Vise: 

»Jeg  rejse  kan,  mens  jeg  er  ung, 

og  ude  hjemlig  bygge; 

mit  Haandværk  er  min  Pengepung, 

mit  Ungdomssind   min   Lykke; 

og  ser  jeg  saa  mit  Fædreland, 

jeg  Kæresten  gav  Ordet! 

Hurra!  en  driftig  Haandværksmand 

faar  let  Fod  under  Bordet!« 

Og  det  gjorde  han.  Inde  i  Byen,  da  han  kom  tilbage  og 
blev  Mester,  murede  han  op  Hus  ved  Hus,  en  hel  Gade;  da 
den  stod,  saa  godt  ud  og  gav  Byen  Anseelse,  saa  byggede 
Husene  for  ham  et  lille  Hus,  der  skulde  være  hans  eget;  men 
hvorledes  kunde  Husene  bygge?  Ja,  spørg  dem  ad,  og  de 
svare  ikke,  men  Folk  svare  og  sige :  »Jo  vist  har  den  Gade 
bygget  ham  hans  Hus!«  Lille  var  det  og  med  Lergulv,  men 
da  han  med  sin  Brud  dansede  hen  over  det,  blev  Gulvet 
blankt  og  bonet,  og  fra  hver  Sten  i  Væggen  sprang  en  Blomst, 

det  var  lige  saa  godt  som  et  kostbart  Betræk.  Det  var  et 
yndigt  Hus  og  et  lyksaligt  Ægtepar.  Lavsfanen  vajede  uden- 
for, og  Svende  og  Læredrenge  raabte:  Hurra!  jo,  det  var 
noget!  og  saa  døde  han,  det  var  ogsaa  noget! 

Nu  kom  Arkitekten,  den  tredie  Broder,  som  først  havde 
været  Tømmerlærling,  gaaet  med  Kasket  og  løbet  Byærinder, 
men  fra  Akademiet  var  steget  til  Bygmester,  »højædle  og  vel- 
byrdige«! ja,  havde  Husene  i  Gaden  bygget  et  Hus  for  Broderen, 
der  var  Murmester,  saa  fik  nu  Gaden  Navn  efter  denne,  og 
det  smukkeste  Hus  i  Gaden  blev  hans,  det  var  noget,  og  han 
var  noget  —  og  det  med  en  lang  Titel  for  og  bag;  hans 
Børn  kaldtes  fornemme  Børn,  og  da  han  døde,  var  hans 
Enke  en  Enke  af  Stand  —  det  er  noget!  og  hans  Navn  stod 
stadigt  paa  Gadehjørnet  og  var  i  Folkemunde,  som  Gade- 
navn —  ja,  det  er  noget! 

Saa  kom  Geniet,  den  fjerde  Broder,  der  vilde  finde  paa 
noget  nyt,  noget  aparte  og  een  Etage  til,  men  den  knak  af 
for  ham,  og  han  faldt  ned  og  brækkede  Halsen,  —  men  han 
fik  en  dejlig  Begravelse  med  Lavsfaner  og  Musik,  Blomster  i 
Avisen  og  paa  Gaden  hen  over  Brolægningen,  og  der  blev 
holdt  tre  Ligtaler  over  ham,  den  ene  meget  længer  end  den 
anden,  og  det  vilde  have  fornøjet  ham,  for  han  holdt  meget 
af  at  tales  om;  der  kom  et  Monument  paa  Graven,  kun  een 
Etage,  men  det  er  altid  noget! 

Nu  var  han  død  ligesom  de  tre  andre  Brødre,  men  den 
sidste,  han,  som  raisonnerede,  overlevede  dem  alle  sammen, 
og  det  var  jo  det  rette,  for  saa  havde  han  det  sidste  Ord, 
og  det  var  ham  af  stor  Vigtighed  at  have  det  sidste  Ord. 
Han  var  jo  det  gode  Hoved!  sagde  Folk.  Nu  slog  ogsaa  hans 
Time,  han  døde  og  kom  til  Himmeriges  Port.  Her  komme 
altid  to  og  to!  her  stod  han  med  en  anden  Sjæl,  der  ogsaa 
gerne  vilde  ind,  og  det  var  netop  den  gamle  Mor  Margrethe 
fra  Digehuset. 

»Det  er  nok  for  Kontrastens  Skyld,  at  jeg  og  denne  usse- 
lige Sjæl  skal  komme  her  paa  een  Gang!«  sagde  Raison- 
nøren.  »Naa,  hvem  er  Hun?  Morlille!  Vil  Hun  ogsaa  ind 
her?«  spurgte  han. 


118 


NOGET. 


Og  den  gamle  Kone  nejede,  saa  godt  hun  kunde,  hun 
troede,  det  var  St.  Peder  selv,  der  talte.  »Jeg  er  en  sølle 
Stakkel,  uden  al  Familie!  gamle  Margrethe  fra  Digehuset!« 
»Naa,  hvad  har  Hun  gjort  og  udrettet  dernede?« 
»Jeg  har  saamænd  slet  ikke  udrettet  noget  i  denne  Verden! 
ikke  noget,  der  kan  lukke  op  for  mig  her!  det  er  en  sand 
Naadens  Gerning,  om  jeg  faar  Lov  til  at  komme  inden  for 
Døren ! « 


»Hvorledes  har  Hun  forladt  denne  Verden?«  spurgte  han, 
for  at  tale  om  noget,  da  det  kedede  ham  at  staa  der  og 
vente. 

»Ja,  hvordan  jeg  forlod  den,  det  veed  jeg  ikke!  syg  og 
daarlig  var  jeg  i  de  sidste  Aaringer,  og  saa  har  jeg  vel  ikke 
kunnet  taale  at  krybe  ud  af  Sengen  og  komme  i  Frost  og 
Kulde  der  udenfor.  Det  er  jo  en  haard  Vinter,  men  nu  har 
jeg  da  forvundet  det.  Det  var  et  Par  Dage  blikstille,  men 
bitterlig  koldt,  som  Deres  Velærværdighed  nok  veed;  Isen 
havde  lagt  til  saa  langt  ud  i  Stranden,  man  kunde  øjne;  alle 
Folk    fra    Byen    tog    ud    paa    Isen;    der   var,    hvad    de    kalde 

Skridtskoløben  og  Dans,  tror  jeg,  der  var  fuld  Musik  og  Be- 
værtning derude;  jeg  kunde  høre  det  lige  ind,  hvor  jeg  laa  i 
min  fattige  Stue.  Da  var  det  saadanne  hen  mod  Aftenstid, 
Maanen  var  oppe,  men  den  var  endnu  ikke  kommen  til  Kræfter, 
jeg  saa  fra  min  Seng  gennem  Vinduet  helt  ud  over  Stranden, 
og  der,  lige  i  Kanten  af  Himmel  og  Hav,  kom  en  underlig 
hvid  Sky;  jeg  laa  og  saa  paa  den,  saa  paa  den  sorte  Prik 
midt  i,  der  blev  større  og  større;  og  saa  vidste  jeg  hvad  det 
betød;  jeg  er  gammel  og  erfaren,  skønt  det  Tegn  ser  man  ikke 
ofte.  Jeg  kendte  det  og  fik  en  Gru!  jeg  har  to  Gange  forud 
i  min  Levetid  set  den  Ting  komme  og  vidste,  at  der  vilde 
blive  en  forfærdelig  Storm  med  Springflod,  der  vilde  komme 
over  de  arme  Mennesker  derude,  som  nu  drak  og  sprang  og 
jubilerede;  unge  og  gamle,  den  hele  By  var  jo  derude,  hvem 
skulde  vare  dem,  hvis  ingen  der  saa  og  kendte,  hvad  jeg  nu 
kendte.  Jeg  blev  saa  ræd,  jeg  blev  saa  levende  som  ikke  i 
mange  Tider!  ud  af  Sengen  kom  jeg  og  hen  til  Vinduet, 
længer  kunde  jeg  ikke  orke;  Vinduet  fik  jeg  dog  op,  jeg  kunde 
se  Menneskene  løbe  og  springe  derude  paa  Isen,  se  de  pynte- 
lige Flag,  høre,  hvor  Drengene  raabte  Hurra,  og  Piger  og 
Karle  sang,  det  gik  lystigt  til,  men  højere  og  højere  steg  den 
hvide  Sky  med  den  sorte  Pose  i;  jeg  raabte  alt,  hvad  jeg 
kunde,  men  ingen  hørte  mig,  jeg  var  for  langt  derfra.  Snart 
vilde  Vejret  bryde  løs,  Isen  gaa  i  Stykker,  og  alle  derude 
synke  igennem  uden  Frelse.  Høre  mig  kunde  de  ikke,  naa  ud 
til  dem  mægtede  jeg  ikke;  kunde  jeg  dog  faa  dem  i  Land!  Da 
gav  Vor  Herre  mig  den  Tanke  at  stikke  Ild  i  min  Seng, 
heller  lade  Huset  brænde  af,  end  at  de  mange  saa  ynkeligt 
skulde  dø.  Jeg  fik  Lyset  tændt,  saa  den  røde  Flamme  — 
ja,  jeg  naaede  ud  af  Døren,  men  der  blev  jeg  liggende,  jeg 
kunde  ikke  mere;  Luen  stod  ud  efter  mig  og  ud  af  Vinduet, 
hen  over  Taget;  de  saa  den  der  ude  fra,  og  de  løb  alle,  hvad 
de  kunde,  for  at  hjælpe  mig  arme  Stakkel,  som  de  troede 
brændte  inde;  der  var  ikke  en,  som  jo  løb  af  Sted;  jeg  hørte, 
de  kom,  men  jeg  hørte  ogsaa,  hvorledes  det  med  eet  susede  i 
Luften;  jeg  hørte  det  dundrede  som  svære  Kanonskud,  Spring- 
floden løftede  Isen,  der  brødes  itu;    men  til  Diget  naaede  de, 

hvor  Gnisterne  fløj  hen  over  mig;  jeg  fik  dem  alle  i  Behold; 
men  jeg  har  ikke  maattet  kunne  taale  Kulden  og  den  For- 
skrækkelse, og  saa  er  jeg  kommen  herop  til  Himmeriges  Port; 
de  sige,  den  bliver  lukket  op  ogsaa  for  saadan  en  Stakkel  som 


jeg!    og   nu  har  jeg  jo    ingen   Hus    mere    dernede    paa   Diget, 
dog  det  giver  mig  da  ingen  Adgang  her.« 

Da  aabnede  sig  Himmeriges  Port,  og  Engelen  førte  den 
gamle  Kone  ind;  hun  tabte  et  Sengehalm  udenfor,  et  af  de 
Straa,  der  havde  ligget  i  hendes  Seng,  den,  hun  tændte  for  at 


NOGET. 


121 


frelse  de  mange,   og  det  var  blevet   til  det  pure  Guld,   men  et 
Guld,  der  voksede  og  slyngede  sig  i  de  dejligste  Forsiringer. 


»Se,  det  bragte  den  fattige  Kone!«  sagde  Engelen.  »Hvad 
bringer  nu  du?  Ja,  jeg  veed  nok,  du  har  ingenting  udrettet, 
ikke    engang    lavet    en   Mursten;    kunde    du    bare    gaa  tilbage 

igen  og  bringe  i  det  mindste  saa  meget;  den  duede  sagtens 
ikke,  naar  du  havde  gjort  den,  dog  gjort  med  en  god  Villie, 
det  var  altid  noget;  men  du  kan  ikke  gaa  tilbage,  og  jeg  kan 
ikke  gøre  noget  for  dig!« 

Da  bad  den  fattige  Sjæl,  Konen  fra  Digehuset,  for  ham: 
»Hans  Broder  har  gjort  og  givet  mig  alle  de  Sten  og  Stumper, 
hvoraf  jeg  klinede  mit  usselige  Hus,  det  var  grumme  meget 
for  mig  arme  Stakkel!  kan  nu  ikke  alle  de  Stumper  og  Stykker 
gælde  som  en  Mursten  for  ham?  Det  er  en  Naadens  Gerning! 
nu  trænger  han  til  den,  og  her  er  jo  Naadens  Hjem!« 

»Din  Broder,  den,  du  kaldte  den  ringeste,«  sagde  Engelen, 
»den,  hvis  Dont  i  al  Ærlighed  var  dig  nedrigst,  giver  dig  sin 
Himmeriges  Skærv.  Du  skal  ikke  vises  bort,  du  skal  have 
Lov  til  at  staa  her  udenfor  og  tænke  over,  se  at  ophjælpe  dit 
Liv  dernede,  men  ind  kommer  du  ikke,  før  du  i  god  Gerning 
har  udrettet  —  noget!« 

»Det  kunde  jeg  have  sagt  bedre!«  tænkte  Raisonnøren,  men 
han  sagde  det  ikke  højt,  og  det  var  nok  allerede  noget. 


Det  gamle  Egetræs  sidste  Drøm. 

(Et  Juleeventyr.) 


Der  stod  i  Skoven,  højt  paa  Skrænten,  ved  den  aabne  Strand, 
saadan  et  rigtigt  gammelt  Egetræ,  det  var  netop  tre  Hun- 
drede og  fem  og  tresindstyve  Aar,  men  den  lange  Tid  var  for 
Træet  ikke  mere  end  lige  saa  mange  Døgn  for  os  Mennesker; 
vi  vaage  om  Dagen,  sove  om  Natten,  og  have  da  vore  Drømme ; 
med  Træet  er  det  anderledes,  Træet  er  vaagent  i  de  tre  Aars- 
tider,  først  mod  Vinteren  har  det  sin  Søvn,  Vinteren  er  dets 
Sovetid,  den  er  dets  Nat  efter  den  lange  Dag,  som  kaldes 
Foraar,  Sommer  og  Høst. 

Mangen  varm  Sommerdag  havde  Døgnfluen  danset  rundt 
om  dets  Krone,  levet,  svævet  og  følt  sig  lykkelig,  og  hvilede 
da  den  lille  Skabning  et  Øjeblik  i  stille  Lyksalighed  paa  et  af 
de  store,  friske  Egeblade,  saa  sagde  Træet  altid:  »Lille  Stakkel! 
kun  en  eneste  Dag  er  hele  dit  Liv!  hvor  kort  dog,  det  er  saa 
sørgeligt ! « 

»Sørgeligt!«  svarede  da  altid  Døgnfluen,  »hvad  mener  du 
dermed?  Alt  er  jo  saa  mageløst  lyst,  saa  varmt  og  dejligt,  og 
jeg  er  saa  glad!« 

»Men  kun  en  Dag,  og  saa  er  alt  forbi!« 

»Forbi!«  sagde  Døgnfluen.  »Hvad  er  forbi?  er  ogsaa  du 
forbi?« 

»Nej,  jeg  lever  maaske  Tusinder  af  dine  Dage,  og  min  Dag 
er  hele  Aarstider!  Det  er  noget  saa  langt,  du  slet  ikke  kan 
udregne  det!« 

»Nej,  for  jeg  forstaar  dig  ikke!  Du  har  Tusinder  af  mine 
Dage,  men  jeg  har  Tusinder  af  Øjeblikke  til  at  være  glad  og 
lykkelig  i!  Holder  al  denne  Verdens  Dejlighed  op,  naar  du  dør?« 

»Nej,«  sagde  Træet,  »den  bliver  vist  ved  længer,  uendeligt 
længer,  end  jeg  kan  tænke  det!« 

»Men  saa  have  vi  jo  lige  meget,  kun  at  vi  regne  for- 
skelligt!« 

Og  Døgnfluen  dansede  og  svang  sig  i  Luften,  glædede  sig 
ved  sine  fine,  kunstige  Vinger,  deres  Flor  og  Fløjl,  glædede 
sig  i  den  varme  Luft,  der  var  saa  krydret  med  Duft  fra  Kløver- 
marken og  fra  Gærdets  vilde  Roser,  Hyld  og  Kaprifolier,  ikke 
at  tale  om  Skovmærker,  Kodriver  og  vilde  Krusemynter;  der 
var  en  Duft  saa  stærk,  at  Døgnfluen  troede  at  have  en  lille 
Rus  af  den.  Dagen  var  lang  og  dejlig,  fuld  af  Glæde  og  sød 
Fornemmelse,  og  naar  saa  Solen  sank,  følte  altid  den  lille 
Flue  sig  saa  behagelig  træt  af  al  den  Lystighed.  Vingen  vilde 
ikke  længer  bære  den,  og  ganske  sagte  gled  den  ned  paa  det 
bløde,  gyngende  Græsstraa,  nikkede  med  Hovedet,  som  den 
kan  nikke,  og  sov  saa  gladelig,  det  var  Døden. 

»Stakkels  lille  Døgnflue!«  sagde  Egetræet,  »det  var  dog  alt 
for  kort  et  Liv!« 

Og  hver  Sommerdag  gentog  sig  samme  Dans,  samme  Tale, 
Svar  og  Hensoven;  det  gentog  sig  i  hele  Slægter  af  Døgnfluer,  og 
alle  vare  de  lige  lykkelige,  lige  glade.  Egetræet  stod  vaagen 
sin  Foraarsmorgen,  Sommermiddag  og  Efteraarsaften,  nu  var 
det  snart  mod  Sovetid,  dets  Nat,  Vinteren  vilde  komme. 

Allerede  sang  Stormene:  »God  Nat,  god  Nat!  der  faldt  et 
Blad,  der  faldt  et  Blad!  vi  plukke,  vi  plukke!  se  til  at  du  kan 
sove!  vi  synge  dig  i  Søvn,  vi  ruske  dig  i  Søvn,  men  ikke  sandt, 
det  gør  godt  i  de  gamle  Grene!  de  knage  derved  af  bare  For- 
nøjelse, sov  sødt,  sov  sødt!  det  er  din  tre  Hundrede  og  fem  og 

tresindstyvende  Nat,  egentlig  er  du  kun  en  Aarsunge!  sov  sødt! 
Skyen  drysser  Sne,  det  bliver  et  helt  Lagen,  et  lunt  Senge- 
tæppe om  dine  Fødder!  sov  sødt  og  drøm  behageligt!« 

Og  Egetræet  stod  afklædt  alt  sit  Løv  for  at  gaa  til  Ro  hele 
den  lange  Vinter  og  i  den  at  drømme  mangen  Drøm,  altid 
noget  oplevet  ligesom  i  Menneskenes  Drømme. 

Det  havde  ogsaa  engang  været  lille,  ja,  et  Agern  havde 
været  dets  Vugge;  efter  Menneskeregning  levede  det  nu  i  et 
fjerde  Aarhundrede;  det  var  det  største  og  ypperste  Træ  i 
Skoven,  med  sin  Krone  ragede  det  højt  over  alle  de  andre 
Træer  og  blev  set  langt  ude  fra  Søen,  var  Skibsmærke;  det 
tænkte  slet  ikke  paa,  hvor  mange  Øjne,  der  søgte  det.  Højt 
oppe  i  dets  grønne  Krone  byggede  Skovduerne,  og  Gøgen 
kukkede  der,  og  i  Efteraaret,  naar  Bladene  saa  ud  som  ham- 
rede Kobberplader,  kom  Trækfuglene  og  hvilede  der,  før  de 
fløj  hen  over  Søen;  men  nu  var  det  Vinter,  Træet  stod  blad- 
løst, man  kunde  ret  se,  hvor  bugtede  og  krogede  Grenene 
strakte  sig;  Krager  og  Alliker  kom  og  satte  sig  skiftevis  der 
og  talte  om  de  strenge  Tider,  som  begyndte,  og  hvor  svært 
det  var  at  faa  Føden  om  Vinteren. 

Det  var  just  den  hellige  Juletid,  da  drømte  Træet  sin 
dejligste  Drøm;  den  skulle  vi  høre. 

Træet  havde  tydeligt  en  Fornemmelse  af,  at  det  var  en 
festlig  Tid,  det  syntes  at  høre  rundt  om  alle  Kirkeklokker 
ringe,  og  dertil  var  det  som  paa  en  dejlig  Sommerdag,  mildt 
og  varmt;  det  bredte  ud  saa  frisk  og  grøn  sin  mægtige  Krone, 
Solstraalerne  spillede  mellem  Blade  og  Grene,  Luften  var  fyldt 
med  Duft  af  Urter  og  Buske;  brogede  Sommerfugle  legede 
»Tagfat«,  og  Døgnfluerne  dansede,  som  var  alt  kun  til,  for  at 
de  skulde  danse  og  fornøje  sig.  Alt,  hvad  Træet  igennem 
Aaringer  havde  oplevet  og  set  omkring  sig,  drog  forbi  som  i 
et  helt  Festoptog.  Det  saa  fra  gammel  Tid  Riddere  og  Fruer 
til  Hest,  med  Fjer  i  Hatten  og  med  Falk  paa  Haand,  ride 
gennem  Skoven;  Jagthornet  lød,  og  Hundene  halsede;  det 
saa  fjendtlige  Soldater  i  blanke  Vaaben  og  brogede  Klæder, 
med  Spyd  og  Hellebarder,  slaa  Telt  op  og  atter  tage  det  ned; 
Vagtilden  blussede,  og  der  blev  sjunget  og  sovet  under  Træets 

udstrakte  Grene;  det  saa  Kærestefolk  i  stille  Lykke  mødes  her 
i  Maaneskin  og  skære  deres  Navne,  det  første  Bogstav,  ind  i 
den  graagrønne  Bark.  Cither  og  Æolsharpe  vare  engang, 
ja,  der  laa  Aaringer  imellem,  hængte  op  i  Egens  Grene  af 
rejsende,  muntre  Svende,  nu  hang  de  der  igen,  nu  klang  de 
der  igen  saa  yndeligt.  Skovduerne  kurrede,  som  vilde  de  for- 
tælle, hvad  Træet  følte  derved,  og  Gøgen  kukkede,  hvor  mangen 
Sommerdag  det  skulde  leve. 

Da  var  det,  som  om  en  ny  Livsstrømning  rislede  det  lige 
ned  i  de  mindste  Rødder  og  op  i  de  højest  ragende  Grene, 
lige  ud  i  Bladene;  Træet  følte,  at  det  strakte  sig  derved,  ja 
det  fornam  med  Rødderne,  hvorledes  der  ogsaa  nede  i  Jorden 
var  Liv  og  Varme ;  det  fornam  sin  Styrke  tage  til,  det  voksede 
højere  og  højere;  Stammen  skød  op,  der  var  ingen  Stillestaaen, 
den  voksede  mer  og  altid  mer,  Kronen  blev  fyldigere,  bredte 
sig,  løftede  sig,  —  og  alt  som  Træet  voksede,  voksede  ogsaa 
dets  Velværen,  dets  lyksaliggørende  Længsel  efter  altid  at  naa 
højere,  lige  op  til  den  lysende,  varme  Sol. 

Allerede  var  det  vokset  højt  op  over  Skyerne,  der,  som  mørke 
Trækfugleskarer  eller  store,  hvide  Svaneflokke  drog  hen  under  det. 

Og  hvert  af  Træets  Blade  kunde  se,  som  havde  det  Øjne 
at  se  med;  Stjernerne  bleve  synlige  ved  Dagen,  saa  store  og 
blanke;  hver  af  dem  blinkede  som  et  Par  Øjne,  saa  milde,  saa 
klare;  de  mindede  om  kendte,  kærlige  Øjne,  Barneøjne,  Kæreste- 
folks-Øjne, naar  de  mødtes  under  Træet. 

Det  var  et  livsaligt  Øjeblik,  saa  frydefuldt!  og  dog,  i  al 
den  Fryd,  fornam  det  en  Længsel  og  Lyst  efter,  at  alle  de 
andre  Skovens  Træer  dernede,  alle  Buske,  Urter  og  Blomster 
maatte  kunne  løfte  sig  med,  føle  og  fornemme  denne  Glans 
og  Glæde.  Det  mægtige  Egetræ,  i  al  sin  Herligheds  Drøm, 
var  ikke  fuldt  lykkeligt  uden  at  have  dem  med  alle,  smaa  og 
store,  og  denne  Følelse  bævede  igennem  Grene  og  Blade,  saa 
inderligt,  saa  stærkt  som  i  et  Menneskes  Bryst. 

Træets  Krone  bevægede  sig,  som  om  det  søgte  og  savnede, 
det  saa  tilbage,  og  da  fornam  det  Duft  af  Skovmærker  og 
snart  endnu  stærkere  Duft  af  Kaprifolier  og  Violer,  det  troede 
at  kunne  høre  Gøgen  svare  sig. 

Ja,  gennem  Skyerne  pippede  frem  Skovens  grønne  Toppe, 
det  saa  under  sig  de  andre  Træer  vokse  og  løfte  sig  som  det; 
Buske  og  Urter  skød  højt  i  Vejret;  enkelte  rev  sig  løs  med 
Rod  og  fløj  hurtigere.  Birken  var  snarest;  som  en  hvid  Lyn- 
straale  knitrede  dens  slanke  Stamme  opad,  Grenene  bølgede 
som  grønne  Flor  og  Faner;  den  hele  Skovnatur,  selv  det  brun- 
fjedrede  Rør,  voksede  med,  og  Fuglene  fulgte  med  og  sang, 
og  paa  Straaet,  der  som  et  langt,  grønt  Silkebaand  løst  flagrede 
og  fløj,  sad  Græshoppen  og  spillede  med  Vingen  paa  sit  Skinne- 
ben; Oldenborrerne  brummede  og  Bierne  summede,  hver  Fugl 
sang  med  sit  Næb,    alt  var  Sang  og  Glæde   lige  ind  i  Himlen. 

»Men  den  lille  røde  Blomst  ved  Vandet,  den  skulde  ogsaa 
med!«  sagde  Egetræet;  »og  den  blaa  Klokkeblomst!  og  den  lille 
Gaaseurt!«   —  ja,  Egen  vilde  have  dem  alle  sammen  med. 

»Vi  er  med!  vi  er  med!«  sang  og  klang  det. 

»Men  de  smukke  Skovmærker  fra  forrige  Sommer  —  og 
Aaret  forud  var  her  et  Flor  af  Lilliekonvaller  — !  og  det  vilde 
Æbletræ,  hvor  stod  det  dejligt  —  og  al  den  Skovpragt  i  Aaringer, 
i  mange  Aaringer  — !  havde  den  dog  levet  og  blevet  til  nu,  saa 
havde  den  ogsaa  kunnet  være  med!« 

»Vi  er  med!  vi  er  med!«  sang  og  klang  det  endnu  højere 
oppe,  det  syntes,  som  om  de  vare  fløjne  foran. 

»Nej,  det  er  alt  for  utroligt  dejligt!«  jublede  den  gamle  Eg. 
»Jeg  har  dem  alle  sammen!  smaa  og  store!  ikke  een  er  glemt! 
hvor  er  dog  al  den  Lyksalighed  mulig  og  tænkelig!« 

»I  Guds  Himmel  er  den  mulig  og  tænkelig!«  klang  det. 

Og  Træet,  der  altid  voksede,  fornam,  at  dets  Rødder  løsnede 
sig  fra  Jorden. 

»Det  er  nu  det  allerbedste!«  sagde  Træet,  »nu  holder  intet 
Baand  mig!  jeg  kan  flyve  op  til  det  allerhøjeste  i  Lys  og  Glans! 
og  alle  kære  har  jeg  med!  smaa  og  store!  alle  med!« 

»Alle!« 

Det  var  Egetræets  Drøm,  og  medens  det  drømte,  gik  en 
voldsom  Storm  hen  over  Hav  og  Land  i  den  hellige  Jule- 
nat; Søen  væltede  tunge  Bølger  mod  Stranden,  Træet  kna- 
gede, bragede  og  rykkedes  op  med  Rod,  netop  idet  det 
drømte,    at    dets    Rødder    løsnede    sig.       Det    faldt.      Dets    tre 

Hundrede  og  fem  og  tresindstyve  Aar  var  nu  som  en  Dag 
for  Døgnfluen. 

Julemorgen,  da  Solen  kom  frem,  havde  Stormen  lagt  sig; 
alle  Kirkeklokkerne  ringede  festligt,  og  fra  hver  Skorsten,  selv 
den  mindste  paa  Husmandens  Tag,  løftede  sig  Røgen  blaalig 
som  fra  Alteret  ved  Druidens  Fest,  Takkens  Offerrøg.  Søen 
blev  mere  og  mere  stille,  og  paa  et  stort  Fartøj  derude,  der  i 
Natten  havde  vel  overstaaet  det  haarde  Vejr,  hejsedes  nu  alle 
Flag,  julefestligt  og  smukt. 

»Træet  er  borte!  Det  gamle  Egetræ,  vort  Mærke  paa  Landet!« 
sagde  Søfolkene.  »Det  er  faldet  i  denne  Stormnat!  Hvo  skal 
kunne  erstatte  det;  det  kan  ingen!« 

Saadan  Ligtale,  kort,  men  velment,  fik  Træet,  der  laa  ud- 
strakt paa  Snetæppet  ved  Stranden;  og  hen  over  det  klang 
Psalmesang  fra  Skibet,  Sangen  om  Julens  Glæde  og  Menne- 
skenes Sjæls  Frelse  i  Kristo  og  det  evige  Liv: 

»Syng  højt  i  Sky,  Guds  Kirkeflok! 
Halleluja,  nu  har  vi  nok, 
den  Fryd  er  uden  Lige! 
Halleluja,  Halleluja!« 

saa  lød  den  gamle  Psalme,  og  hver  derude  paa  Skibet  løftedes 
paa  sin  Vis  ved  den  og  Bønnen,  ret  som  det  gamle  Træ  løftede 
sig  i  sin  sidste,  sin  dejligste  Drøm  Julenat. 


Dyndkongens  Datter. 


Storkene  fortælle  for  deres  smaa  saa  mange  Eventyr,  alle 
fra  Sumpen  og  Mosen,  de  ere  almindeligvis  afpassede  efter 
Alder  og  Fatteevne;  de  mindste  Unger  ere  fornøjede  med  at 
der  siges  »krible,  krable,  plurremurre!«  det  finde  de  udmærket, 
men  de  ældre  ville  have  en  dybere  Betydning,  eller  i  det 
mindste  noget  om  Familien.  Af  de  to  ældste  og  længste 
Eventyr,  som  have  holdt  sig  hos  Storkene,  kende  vi  alle  det 
ene,  det  om  Moses,  der  af  sin  Moder  blev  sat  ud  i  Nilens 
Vande,  funden  af  Kongens  Datter,  fik  en  god  Opdragelse  og 
blev  en  stor  Mand,  som  man  siden  ikke  veed  om,  hvor  han 
blev  begravet.     Det  er  ganske  almindeligt! 

Det  andet  Eventyr  kendes  endnu  ikke,  maaske  fordi  det 
er  næsten  indenlandsk.  Det  Eventyr  er  gaaet  fra  Storkemoder 
til  Storkemoder  i  tusinde  Aar,  og  hver  af  dem  har  fortalt  det 
bedre  og  bedre,  og  vi  fortælle  det  nu  allerbedst. 

H.C.Andersen:   Eventyr  og  Historier.    II.  9 

Det  første  Storkepar,  som  kom  med  det  og  levede  ind  i 
det,  havde  deres  Sommerophold  paa  Vikingens  Bjælkehus  oppe 
ved  Vildmosen  i  Vendsyssel  det  er  i  Hjørring  Amt, 
højt  mod  Skagen  i  Jylland,  naar  vi  skulle  tale  med  Kund- 
skaber; der  er  endnu  en  uhyre  stor  Mose,  man  kan  læse  om 
den  i  Amtsbeskrivelsen.  Her  har  været  Havbund,  men  den 
har  hævet  sig,  staar  der;  den  strækker  sig  milevidt,  til  alle 
Sider  omgivet  af  vaade  Enge  og  gyngende  Kær,  med  Tørve- 
moser, Multebær  og  usle  Træer;  næsten  altid  svæver  en  Taage 
hen  over  den,  og  for  halvfjerdsindstyve  Aar  siden  fandtes  her 
endnu  Ulve,  den  kan  rigtignok  kaldes  »Vildmosen«,  og  man 
kan  tænke  sig  hvor  vildsomt,  hvor  megen  Sump  og  Sø  her 
har  været  for  tusinde  Aar  siden!  ja,  i  det  enkelte  saa  man 
den  Gang  her,  hvad  man  endnu  ser:  Rørene  havde  samme 
Højde,  samme  Slags  lange  Blade  og  violetbrune  Fjerblomster, 
som  de  bære  endnu,  Birken  stod  med  hvid  Bark  og  fine, 
løsthængende  Blade  ligesom  endnu,  og  hvad  de  levende,  som 
kom  her,  angaar,  ja,  Fluen  bar  sin  Florsklædning  med  samme 
Snit  som  nu,  Storkens  Livkulør  var  hvidt  med  sort  og  røde 
Strømper,  derimod  havde  Menneskene  paa  den  Tid  et  andet 
Kjolesnit  end  nu  til  Dags,  men  hver  af  dem,  Træl  eller  Jæger, 
hvemsomhelst,  der  traadte  ud  paa  Hængedyndet,  gik  det  for 
tusinde  Aar  siden,  som  det  endnu  gaar  dem,  der  kommer  her, 
de  plumpede  i  og  sank  ned  til  Dyndkongen,  som  de  kaldte 
ham,  der  regerede  nede  i  det  store  Moserige.  Gungekongen 
kunde  han  ogsaa  kaldes,  men  vi  synes  nu  bedst  om  at  sige 
Dyndkongen;  og  det  kaldte  Storkene  ham  ogsaa.  Meget 
lidt  veed  man  om  hans  Regering,  men  det  er  maaske  det 
bedste. 

Nær  ved  Mosen,  tæt  op  til  Limfjorden,  laa  Vikingens 
Bjælkehus  med  stensat  Kælder,  Taarn  og  tre  Sæt  Stokværk; 
øverst  paa  Taget  havde  Storken  bygget  Rede,  Storkemoder 
laa  paa  Æg  og  var  vis  paa,  de  vilde  lykkes. 

En  Aften  blev  Storke  fa  der  noget  længe  ude,  og  da  han 
kom  hjem,  saa  han  forpjusket  og  ilfærdig  ud. 

»Jeg  har  noget  ganske  forfærdeligt  at  fortælle  dig!«  sagde 
han  til  Storkemoder. 

»Lad  være  med  det!«  sagde  hun,  »husk  paa,  at  jeg  ligger 
paa  Æg,  jeg  kunde  have  Skade  af  det,  og  da  virker  det  paa 
Æggene!« 

»Du  maa  vide  det!«  sagde  han.  »Hun  er  kommen  her, 
Datteren  af  vor  Vært  i  Ægypten!  hun  har  vovet  Rejsen 
herop,  og  væk  er  hun!« 

»Hun,  som  er  af  Feernes  Slægt!  fortæl  dog!  Du  veed,  at 
jeg  kan  ikke  taale  at  vente  i  denne  Tid,  da  jeg  ligger!« 

»Ser  du,  Mor!  hun  har  dog  troet  paa,  hvad  Doktoren 
sagde,  som  du  fortalte  mig;  hun  har  troet  paa,  at  Mose- 
blomsten heroppe  kunde  hjælpe  hendes  syge  Fader,  og  hun  er 
fløjet  i  Fjerham  med  de  to  andre  Fjerhams-Prinsesser,  der 
hvert  Aar  skulle  her  Nord  paa  for  at  bade  sig  og  forynges! 
Hun  er  kommen,  og  hun  er  væk!« 

»Du  gør  det  saa  vidtløftigt!«  sagde  Storkemoder,  »Æggene 
kunne  blive  forkølede!  jeg  kan  ikke  taale  at  være  i  Spæn- 
ding!« 

»Jeg  har  passet  paa!«  sagde  Storke  fa  der,  »og  i  Aften, 
jeg  gik  i  Rørene,  hvor  Hængedyndet  kan  bære  mig,  da  kom 
tre  Svaner,  der  var  noget  ved  Svinget,  som  sagde  mig:  pas 
paa,  det  er  ikke  helt  Svane,  det  er  Svaneham  kun!  Du  kender 
det  paa  Følelsen,  Mor!  ligesom  jeg;  du  veed,  hvad  der  er  det 
rette ! « 

»Ja  vist!«  sagde  hun,  »men  fortæl  om  Prinsessen!  jeg  er 
ked  af  at  høre  om  Svaneham!« 

»Her  midt  i  Mosen,  veed  du,  er  ligesom  en  Sø,«  sagde 
Storke  fa  der,  »du  kan  se  et  Stykke  af  den,  naar  du  vil 
lette  dig;  derop  til  Rørene  og  det  grønne  Hængedynd  laa  en 
stor  Elietrunte;  paa  den  satte  de  tre  Svaner  sig,  slog  med 
Vingerne  og  saa  sig  om;  den  ene  af  dem  kastede  Svane- 
hammen, og  jeg  kendte  i  hende  vor  Hus-Prinsesse  fra  Ægyp- 
ten; hun  sad  nu  og  havde  ingen  anden  Kappe  om  sig  end 
sit  lange,  sorte  Haar;  hun  bad  de  to  andre,  hørte  jeg,  at  passe 
vel  paa  Svanehammen,  naar  hun  dykkede  ned  under  Vandet 
for  at  plukke  Blomsten,  som  hun  troede  at  se,  De  nikkede 
og  lettede,  løftede  paa  den  løse  Fjerkjole;  se  hvad  mon  de 
ville   med  den,   tænkte  jeg,   og   hun   spurgte   dem  vistnok  lige 

om   det   samme,    og   Svar  fik   hun,   Syn   for   Sagen:    de  fløj   i 
Vejret    med    hendes    Fjerham!    »»Dyk    du    ned!««    raabte    de, 


£3^ 


» » 


aldrig  flyver  du  mer  i  Svaneham,  aldrig  ser  du  Ægyptens 
Land!  sid  du  i  Vildmosen!««  og  saa  rev  de  hendes  Fjerham 
i  hundrede  Stykker,  saa  Fjerene  fløj  rundt  omkring,  som  om 
det  var  et  Snefog,  og  bort  fløj  de  to  Skarns  Prinsesser!« 

»Det  er  rædsomt!«  sagde  Storkemoder,  »jeg  kan  ikke 
taale  at  høre  det!   —  sig  mig  saa,  hvad  der  skete  videre!« 

»Prinsessen  jamrede  og  græd!  Taarerne  trillede  ned  paa 
Elletrunten,  og  saa  rørte  den  sig,  for  det  var  Dyndkongen 
selv,  ham,  der  bor  i  Mosen.  Jeg  saa,  hvor  Trunten  vendte 
sig,  og  saa  var  den  ingen  Trunte  mer,  der  stak  op  lange, 
dyndede  Grene,  ligesom  Arme;  da  blev  det  stakkels  Barn  for- 
skrækket og  sprang  af  Sted  ind  paa  det  gyngende  Hængedynd, 
men  der  kan  det  ikke  bære  mig,  mindre  hende,  hun  sank  straks 
i,  og  Elletrunten  gik  ned  med,  det  var  ham,  der  halede;  der 
kom  store,  sorte  Bobler,  og  saa  var  der  ikke  Spor  mere.  Nu 
er  hun  begravet  i  Vildmosen,  aldrig  kommer  hun  med 
Blomst  til  Ægyptens  Land.  Du  havde  ikke  holdt  ud  at  se 
paa  det,  Mor!« 

»Saadant  noget  skulde  du  slet  ikke  fortælle  mig  i  denne 
Tid!  det  kan  gaa  ud  over  Æggene!  —  Prinsessen  hytter  sig 
nok!  hun  faar  sagtens  Hjælp!  havde  det  været  mig  eller  dig, 
en  af  vore,  saa  havde  det  været  forbi!« 

»Jeg  vil  dog  hver  Dag  se  efter!«  sagde  Storke  fa  der,  og 
det  gjorde  han. 

Nu  gik  der  en  lang  Tid. 

Da  saa  han  en  Dag,  at  dybt  fra  Bunden  skød  frem  en 
grøn  Stilk,  og  da  den  naaede  op  til  Vandspejlet,  vokste  frem 
et  Blad,  bredere  og  altid  bredere;  tæt  ved  kom  en  Knop,  og 
da  Storken  en  Morgenstund  fløj  hen  over  den,  aabnede  sig, 
ved  de  stærke  Solstraaler,  Blomsterknoppen,  og  midt  i  den  laa 
et  dejligt  Barn,  en  lille  Pige,  ligesom  om  hun  var  stegen  op  fra 
Bad;  hun  lignede  i  den  Grad  Prinsessen  fra  Ægypten,  at 
Storken  først  troede,  at  det  var  hende,  der  var  bleven  lille,  men 
da  han  tænkte  sig  om,  fandt  han  det  rimeligere,  at  det  var 
hendes   og  Dyndkongens  Barn;    derfor  laa   hun  i  Aakande. 

»Der  kan  hun  da  ikke  blive  liggende!«  tænkte  Storken, 
»i  min  Rede  ere  vi  allerede  saa  mange!  men,  der  falder  mig 
noget  ind!  Vikinge fruen  har  ingen  Børn,  tit  ønskede  hun 
sig  en  lille,  jeg  faar  jo  Skyld  for  at  bringe  de  smaa,  nu  vil 
jeg  dog  en  Gang  gøre  Alvor  af  det!  jeg  flyver  til  Vikinge- 
fruen med  Barnet;  der  vil  blive  en  Fornøjelse!« 

Og  Storken  tog  den  lille  Pige,  fløj  til  Bjælkehuset,  slog 
med  Næbbet  Hul  paa  den  Blæreskinds  Rude,  lagde  Barnet 
ved  Vikingefruens  Bryst,  fløj  saa  til  Storkemoder  og 
fortalte,  og  Ungerne  hørte  paa  det;  de  vare  store  nok  dertil. 

»Ser  du,  Prinsessen  er  ikke  død!  hun  har  sendt  den  lille 
herop,  og  nu  er  den  anbragt!« 

»Det  har  jeg  jo  sagt  fra  første  Færd!«  sagde  Storke- 
moder,  »tænk  nu  lidt  paa  dine  egne!  det  er  snart  paa  Rejse- 


tiden; det  begynder  af  og  til  at  krille  mig  under  Vingerne! 
Gøgen  og  Nattergalen  er  allerede  af  Sted,  og  Vagtlerne  hører 
jeg  tale  om,  at  vi  snart  faa  god  Medvind!  vore  Unger  staa  sig 
nok  ved  Manøvren,  kender  jeg  dem  ret!« 

Naa,  hvor  Vikinge fruen  blev  glad,  da  hun  om  Morgenen 
vaagnede  og  fandt  ved  sit  Bryst  det  lille,  dejlige  Barn;  hun 
kyssede  og  klappede  det,  men  det  skreg  forfærdeligt  og  sprællede 
med  Arme  og  Ben,  det  syntes  slet  ikke  fornøjet;  til  sidst  græd 
det  sig  i  Søvn,   og  som   det  da  laa  der,   var   det  noget  af  det 

dejligste,  man  kunde  se  paa.  Vikinge fruen  var  saa  glad, 
saa  let,  saa  karsk,  det  bares  hende  for,  at  nu  vilde  vist  hendes 
Husbond  med  alle  hans 
Mænd  lige  saa  uventet 
komme,  som  den  lille, 
og  saa  fik  hun  og  hele 
Huset  travlt,  for  at  alt 
kunde  være  i  Stand.  De 
lange,  kulørte  Tapeter, 
som  hun  og  Pigerne 
selv  havde  vævet  med 
Billeder  af  deres  Afgu- 
der, Odin,  Thor  og 
Frej  a,  som  de  kaldtes, 
bleve  hængte  op;  Træl- 
lene maatte  skure  de  gamle  Skjolde,  som  der  pyntedes  med, 
Hynder  bleve  lagte  paa  Bænkene,  og  tørt  Brænde  blev  lagt 
paa  Ildstedet  midt  i  Hallen,  for  at  Baalet  straks  kunde  tændes. 

Vikinge  fruen  tog  selv 
%((fK^&^  fat  med,  saa  at  hun  ud 

paa  Aftenen  var  betyde- 
lig træt  og  sov  godt. 

Da  hun  nu  henimod 
Morgenen  vaagnede,  blev 
hun  inderlig  forskræk- 
ket, thi  det  lille  Barn 
var  rent  borte;  hun 
sprang  op,  tændte  en 
Fyrrespaan  og  saa  rundt 
om,  og  da  laa  der,  hvor 
hun  strakte  sine  Fødder 
i  Sengen,  ikke  det  lille 
Barn,  men  en  stor,  hæs- 
lig Padde;  hun  blev  ganske  ækel  ved  den,  tog  en  svær  Stang 
og  vilde  slaa  Frøen  ihjel,  men  den  saa  paa  hende  med  saa- 
danne  underlige,  bedrøvede  Øjne,  at  hun  ikke  kunde  slaa  til. 
Endnu  engang  saa  hun  rundt  om,   Frøen  gav  et  fint,  ynkeligt 

Kvæk,  hun  foer  sammen  derved  og  sprang  fra  Sengen  hen  til 
Lugen,  den  smækkede  hun  op;  Solen  kom  i  det  samme  frem, 
kastede  sine  Straaler  lige  ind  i  Sengen  paa  den  store  Padde, 
og  det  var  med  eet,  som  om  Udyrets  brede  Mund  trak  sig 
sammen  og  blev  lille  og  rød,  Lemmerne  strakte  sig  i  den 
nydeligste  Skikkelse,  det  var  hendes  eget  lille,  dejlige  Barn, 
der  laa,  og  ingen  hæslig  Frø. 

»Hvad  er  dog  det!«  sagde  hun,  »har  jeg  drømt  en  ond 
Drøm!  det  er  jo  mit  eget  yndige  Alfebarn,  der  ligger!«  og 
hun  kyssede  og  trykkede  det  til  sit  Hjerte,  men  det  rev  og 
bed  om  sig  ligesom  en  vild  Kattekilling. 

Ikke  den  Dag,  heller  ikke  den  næste  kom  Vikingeherren, 
skønt  han  var  paa  Vejen,  men  Vinden  var  imod,  den  blæste 
Syd  paa  for  Storkene.  Medbør  for  een  er  Modbør  for  en 
anden. 

I  et  Par  Dage  og  Nætter  blev  det  Vikinge fruen  klart, 
hvordan  det  stod  sig  med  hendes  lille  Barn,  det  var  jo  en 
forfærdelig  Trolddom,  der  hvilede  over  det.  Ved  Dagen  var 
det  dejligt  som  en  Lysalf,  men  havde  en  ond,  vild  Natur, 
om  Natten  derimod  var  det  en  hæslig  Padde,  stille  og  klyn- 
kende, med  sorrigfulde  Øjne;  her  var  to  Naturer,  der  skiftede 
om,  baade  udad  og  indad;  det  kom  af,  at  den  lille  Pige,  som 
Storken  havde  bragt,  ejede  ved  Dagen  sin  rette  Moders  Ydre, 
men  paa  den  Tid  sin  Faders  Sindelag;  ved  Natten  derimod 
fik  det  Slægtskabet  med  ham  synligt  i  sit  Legemes  Skikkelse, 
derimod  straalede  da,  inde  i  det,  Moderens  Sind  og  Hjerte. 
Hvo  kunde  løse  denne  ved  Sejdkunst  øvede  Magt.  Vikinge- 
fruen havde  Angest  og  Bedrøvelse  derover  og  dog  hang  hendes 
Hjerte  ved  den  stakkels  Skabning,  om  hvis  Tilstand  hun  ikke 
troede  at  turde  fortælle  sin  Husbond,  naar  han  nu  snart  kom 
hjem,  thi  da  vilde  han  vist,  som  Skik  og  Brug  var,  lægge  det 
stakkels  Barn  ud  paa  Alfarvej  og  lade  det  tage  af  hvem,  der 
vilde.  Det  nænnede  den  skikkelige  Vikingefrue  ikke,  han  skulde 
kun  ved  den  lyse  Dag  faa  Barnet  at  se. 

En  Morgenstund  susede  Storkevingerne  hen  over  Taget; 
der  havde  om  Natten  over  hundrede  Storkepar  udhvilet  sig 
efter  den  store  Manøvre,   nu  fløj  de   op  for  at  drage  Syd  paa. 

»Alle  Mand  færdig!«  hed  det,   »Kone  og  Børn  med!« 

»Jeg  er  saa  let!«  sagde  Storkeungerne,  »det  kribler  og 
krabler  mig  lige  ud  i  Benene,  som  om  jeg  var  fyldt  med 
levende  Frøer!   hvor  det  er  dejligt  at  skulle  rejse  udenlands!« 

»Hold  jer  i  Flokken!«  sagde  Fader  og  Moder,  »og  lad  ikke 
Knebberen  gaa  saa  meget,  det  tager  paa  Brystet!« 

Og  de  fløj. 

I  samme  Stund  klang  Luren  hen  over  Heden,  Vikingen 
var  landet  med  alle  sine  Mænd;  de  vendte  hjem  med  rigt 
Bytte  fra  den  galliske  Kyst,  hvor  Folket,  som  i  Bretland, 
i  deres  Skræk  sang: 

»Fri  os  fra  de  vilde  Normanner!« 

Naa,  hvor  der  blev  Liv  og  Lystighed  i  Vikingeborgen  ved 
Vildmosen!  Mjødkarret  kom  ind  i  Hallen,  Baalet  blev  tændt, 
og  Heste  bleve  slagtede;  her  skulde  ordentlig  brases  op.  Offer- 
goden sprængte  det  varme  Hesteblod  paa  Trællene  som  Ind- 
vielse; Ilden  knitrede,  Røgen  trak  hen  under  Loftet,  Soden 
dryppede  fra  Bjælken,  men  det  var  man  vant  til.  Gæster 
vare  indbudte,  og  de  fik  gode  Gaver,  glemte  var  Rænker  og 
Falskhed;  drukket  blev  der,  og  de  kastede  hverandre  de 
gnavede  Knogler  i  Ansigtet,  det  var  Tegn  paa  godt  Humør. 
Skjalden,  —  det  var  saadan  et  Slags  Spillemand,  men  som 
ogsaa  var  Krigsmand,  havde  været  med  dem  og  vidste  hvad 
det  var,  han  sang  om,  —  gav  dem  en  Vise,  hvori  de  hørte 
om  alle  deres  Krigsgerninger  og  Mærkeligheder;  ved  hvert  Vers 
kom  det  samme  Omkvæd:  »Formue  dør,  Frænder  dø, 
selv  dør  man  ligervis,  men  aldrig  dør  et  herligt 
Navn!«  og  saa  slog  de  alle  paa  Skjolde  og  hamrede  med 
Kniven  eller  et  Knogleben  paa  Bordpladen,  saa  at  det  kunde 
høres. 

Vikinge fruen  sad  paa  Tværbænken  i  den  aabne  Gildes- 
hal,  hun  havde  Silkekjole,  Guldarmringe  og  store  Ravperler; 
hun  var  i  sin  bedste  Stads,  og  Skjalden  nævnede  ogsaa  hende 
i  sin  Sang,  talte  om  den  gyldne  Skat,  hun  havde  bragt  sin 
rige  Husbond,  og  denne  var  rigtig  glad  over  det  dejlige  Barn, 
han  havde  kun  set  det  ved  Dagen  i  al  dets  Dejlighed;  Vild- 
skabet,   der   var  ved   det,    syntes    han    godt    om;    hun   kunde 

blive,  sagde  han,  en  drabelig  Skjoldmø,  der  slog  sin  Kæmpe; 
ikke  vilde  hun  blinke  med  Øjnene,  naar  øvet  Haand,  i  Spøg, 
hug  med  det  skarpe  Sværd  Øjenbrynene  af  hende. 

Mjødkarret  blev  tømt,  et  nyt  kørt  op,  ja,  der  blev  drukket 
fyldeligt,  det  var  Folk,  der  kunde  taale  fuldt  op.  Det  Ord- 
sprog var  der  den  Gang:  »Kvæget  veed,  naar  det  skal 
gaa  hjem  fra  Græsning,  men  uklog  Mand  kender 
aldrig  sin  Maves  Maal.«  Ja,  det  vidste  man,  men  man 
veed  eet  og  gør  et  andet!  man  vidste  ogsaa,  at:  »Kær  bliver 
kedelig,  naar  han  sidder  længe  i  anden  Mands  Hus!« 
men  man  blev  dog  her,  Sul  og  Mjød  er  en  god  Ting!  det 
gik  lysteligt!  og  til  Natten  sov  Trællene  i  den  varme  Aske, 
dyppede  Fingrene  i  den  fede  Sod  og  slikkede  dem.  Det  var 
en  rar  Tid! 

Endnu  en  Gang  i  Aaret  drog  Vikingen  paa  Tog,  uagtet 
Efterhøstens  Storme  rejste  sig;  han  gik  med  sine  Mænd  til 
Bretlands  Kyst,  det  var  jo  »bare  over  Vandet«,  sagde  han, 
og  hans  Husfrue  blev  tilbage  med  sin  lille  Pige,  og  vist  var 
det,  at  Plejemoderen  snart  næsten  holdt  mere  af  den  stakkels 
Padde  med  de  fromme  Øjne  og  de  dybe  Suk,  end  af  Dejlig- 
heden, der  rev  og  bed  om  sig. 

Den  raa,  vaade  Efteraarstaage,  »Mundløs«,  der  gnaver 
Bladene  af,  laa  hen  over  Skov  og  Hede,  »Fugl  Fjerløs«, 
som  de  kaldte  Sneen,  fløj  tæt  paa  hinanden,  Vinteren  var 
paa  Vej ;  Spurvene  tog  Storkereden  i  Beslag  og  raisonnerede 
paa  deres  Vis  over  det  fraværende  Herskab;  dette  selv,  Storke- 
parret med  alle  Ungerne,  ja,  hvor  vare  de  nu? 


Storkene  vare  nu  i  Ægyptens  Land,  hvor  Solen  skinnede 
varmt,  som  hos  os  paa  en  dejlig  Sommerdag.  Tamarinder  og 
Akasier  blomstrede  rundt  om,  Muhameds  Maane  straalede  blank 
fra  Tempelkuplerne;  paa  de  slanke  Taarne  sad  mangt  et  Storke- 
par og  hvilede  ud  efter  den  lange  Rejse;  hele  store  Flokke 
havde  Rede  ved  Rede  paa  de  mægtige  Søjler  og  sønderbrudte 
Buer  af  Templer  og  glemte  Steder;  Daddelpalmen  løftede  sit 
Skærm  tag  højt  op,   som   om   den   vilde  være   Solskærm.      De 

hvidgraa  Pyramider  stod  som  Skyggerids  paa  den  klare  Luft 
hen  imod  Ørkenen,  hvor  Strudsen  viste,  den  kunde  bruge 
sine  Ben,  og  Løven  sad  med  store,  kloge  Øjne  og  saa  paa 
Marmorsfinksen,  der  laa  halv  begravet  af  Sandet.  Nilens 
Vande  vare  traadte  tilbage,  hele  Flodlejet  mylrede  med  Frøer, 
og  det  var  nu  for  Storkefamilien  det  allerdejligste  Skue  i  dette 
Land.  Ungerne  troede,  at  det  var  Øjenforblindelse,  saa  mage- 
løst fandt  de  det  hele. 

»Saadanne  er  det  her,  og  saadanne  have  vi  det  altid  i 
vort  varme  Land!«  sagde  Storkemoder,  og  det  kriblede  de 
smaa  i  Maven. 

»Faa  vi  endnu  mere  at  se?«  sagde  de,  »skal  vi  meget, 
meget  længer  ind  i  Landet?« 


»Der  er  ikke  noget  videre  at  se!«  sagde  Storkemoder; 
»ad  den  frodige  Kant  er  kun  vildsom  Skov,  hvor  Træerne 
vokse  i  hverandre  og  filtres  sammen  af  piggede  Slyngplanter, 
kun  Elefanten  med  sine  plumpe  Ben  kan  der  træde  sig  Vej; 
Slangerne  der  ere  os  for  store  og  Firbenene  for  muntre. 
Ville  I  ad  Ørkenen  til,  saa  faa  I  Sand  i  Øjnene,  gaar  det 
fint  til,  og  gaar  det  groft  til,  komme  I  ind  i  en  Sandhose; 
nej,  her  er  bedst!  her  er  Frøer  og  Græshopper!  her  bliver  jeg 
og  I  med!« 

Og  de  bleve.  De  gamle  sad  i  deres  Rede  paa  den  slanke 
Minaret,  hvilede  sig  og  havde  dog  travlt  med  at  glatte  Fjerene 
og  gnide  med  Næbbet  paa  de  røde  Strømper;  saa  løftede  de 
Halsene,  hilsede  gravitetisk  og  hævede  Hovedet  med  den  høje 
Pande  og  de  fine,  glatte  Fjer,  deres  brune  Øjne  straalede  saa 
klogt.     Hunungerne  gik  gravitetisk  om  mellem  de  saftige  Rør, 


140  DYNDKONGENS    DATTER. 

skottede  efter  de  andre  Storkeunger,  gjorde  Bekendtskab  og 
slugte  ved  hvert  tredie  Skridt  en  Frø,  eller  gik  og  dinglede 
med  en  lille  Slange,  det  tog  sig  godt  ud,  troede  de,  og  det 
smagte.  Hanungerne  gjorde  Klammeri,  baskede  hinanden  med 
Vingerne,  hug  med  Næbbet,  ja,  stak  til  Blods,  og  saa  blev  den 
forlovet  og  den  forlovet,  Hanungerne  og  Hunungerne,  det  var 
jo  det,  de  levede  for.  De  byggede  Rede,  og  kom  saa  igen  i 
nyt  Klammeri,  for  i  de  hede  Lande  ere  de  nu  alle  saa  hidsige, 
men  fornøjeligt  var  det,  og  især  en  stor  Glæde  for  de  gamle: 
alting  klæder  ens  Unger!  Hver  Dag  var  her  Solskin,  hver 
Dag  fuldt  op  at  æde,  man  kunde  kun  tænke  paa  Fornøjelse.  — 
Men  inde  i  det  rige  Slot  hos  den  ægyptiske  Husvært,  som  de 
kaldte  ham,  var  den  slet  ikke  til  Huse. 

Den  rige,  mægtige  Herre  laa  paa  Løjbænk,  stiv  i  alle  sine 
Lemmer,  udstrakt  som  en  Mumie,  midt  i  den  store  Sal  med 
de  broget  malede  Vægge;  det  var,  ligesom  om  han  laa  i  en 
Tulipan.  Slægtninge  og  Tjenere  stod  om  ham,  død  var  han 
ikke,  leve  kunde  man  heller  ikke  ret  sige,  at  han  gjorde; 
den  frelsende  Moseblomst  fra  de  nordlige  Lande,  den,  der 
skulde  søges  og  plukkes  af  den,  som  højest  elskede  ham, 
vilde  aldrig  blive  bragt.  Hans  unge,  dejlige  Datter,  som  i 
Svaneham  fløj  over  Hav  og  Lande,  højt  mod  Norden,  skulde 
aldrig  vende  tilbage;  »hun  er  død  og  borte!«  havde  de  to 
hjemvendte  Svanejomfruer  meldt;  de  havde  sat  en  hel  Historie 
sammen  derom,  den  fortalte  de: 

»Vi  fløj  alle  tre  højt  i  Luften,  da  saa  en  Jæger  os  og  af- 
skød sin  Pil;  den  ramte  vor  unge  Veninde,  og  langsomt, 
syngende  sit  Farvel,  sank  hun,  som  en  døende  Svane,  ned 
midt  i  Skovsøen;  der  ved  Bredden  under  en  duftende  Hænge- 
birk begravede  vi  hende;  dog  Hævn  have  vi  taget;  Ild  bandt 
vi  under  Vingen  paa  Svalen,  der  byggede  under  Jægerens 
Rørtag,  det  tændtes,  Huset  slog  op  i  Lue,  han  brændte  inde, 
det  lyste  ud  over  Søen  hen  til  den  hældende  Hængebirk, 
hvor  hun  nu  er  Jord  i  Jorden ;  aldrig  kommer  hun  til  Ægyptens 
Land!« 

Og  saa  græd  de  begge  to,  og  Storkefader,  den  Gang  han 
hørte  det,  knebrede  med  Næbbet,  saa  at  det  skraldede  efter: 

»Løgn  og  Paafund!«  sagde  han.  »Jeg  kunde  have  Lyst  til 
at  jage  dem  Snabelen  lige  ind  i  Brystet!« 

»Og  brække  den  af!«  sagde  Storkemoder,  »saa  kom  du 
til  at  se  godt  ud!  tænk  først  paa  dig  selv  og  saa  paa  din 
Familie;  alt  det  andet  ligger  udenfor!« 

»Jeg  vil  dog  sætte  mig  paa  Randen  af  den  aabne  Kuppel 
i  Morgen,  naar  alle  de  lærde  og  vise  samles  for  at  tale  om 
den  syge;  maaske  de  saa  komme  Sandheden  lidt  nærmere!« 

Og  de  lærde  og  vise  kom  sammen  og  talte  meget,  vidt  og 
bredt,  som  Storken  ikke  kunde  faa  noget  ud  af,  —  og  der 
kom  heller  ikke  noget  ud  deraf  for  den  syge  eller  for  Datteren 
i  Vildmosen;  men  derfor  kunne  vi  gerne  høre  lidt  paa  det, 
man  maa  jo  høre  paa  saa  meget. 

Men  nu  er  det  rigtigst  ogsaa  at  høre  og  vide,  hvad  der  var 
gaaet  forud,  saa  ere  vi  bedre  med  i  Historien,  i  det  mindste 
lige  saa  meget  som  Storke  fa  der. 

»Kærlighed  føder  Liv!  den  højeste  Kærlighed  føder  det 
højeste  Liv!  kun  gennem  Kærlighed  er  Livets  Frelse  for  ham 
at  vinde!«  var  der  blevet  sagt,  og  det  var  overmaade  klogt  og 
godt  sagt,  forsikrede  de  lærde. 

»Det  er  en  køn  Tanke!«  sagde  straks  Storke  fa  der. 

»Jeg  forstaar  den  ikke  rigtigt!«  sagde  Storkemoder,  »og 
det  er  ikke  min  Skyld,  men  Tankens!  dog  det  kan  da  ogsaa 
være  det  samme,  jeg  har  andet  at  tænke  paa!« 

Og  nu  havde  de  lærde  talt  om  Kærligheden  mellem  dit  og 
dat,  Forskellen  der  var,  Kærligheden,  som  Kærestefolk  fornam, 
og  den  mellem  Forældre  og  Børn,  mellem  Lyset  og  Væksterne, 
hvorledes  Solstraalen  kyssede  Dyndet,  og  at  Spiren  derved  kom 
frem  —  det  var  saa  vidtløftigt  og  lærd  sat  ud,  at  det  blev 
umuligt  for  Storke  fa  der  at  følge  med,  end  sige  at  gentage 
det;  han  blev  ganske  tankefuld  derved,  lukkede  Øjnene  halvt 
i  og  stod  paa  eet  Ben  en  hel  Dag  derefter;  Lærdommen  var 
ham  for  svær  at  bære. 

Dog  det  forstod  Storke  fa  der,  han  havde  hørt  baade 
Smaafolk  og  de  allerfornemste  tale  lige  ud  af  Hjertebunden, 
at  det  var  en  stor  Ulykke  for  mange  Tusinder  og  for  Lande 
med,  at  den  Mand  laa  syg  og  ikke  kunde  komme  sig;    Glæde 

og  Velsignelse  vilde  det  være,  om  han  fik  sin  Sundhed  igen. 
»Men  hvor  vokser  Sundhedsblomsten  for  ham?«  derom  havde 
de  spurgt  alle  sammen,  spurgt  i  lærde  Skrifter,  i  blinkende 
Stjerner,  i  Vejr  og  Vind,  spurgt  ad  alle  de  Omveje,  der  vare 
at  finde,  og  til  sidst  havde  de  lærde  og  vise,  som  sagt,  faaet 
det  ud:  »Kærlighed  føder  Liv,  Livet  til  Faderen,«  og  der  sagde 
de  mere,  end  de  selv  forstod;  de  gentog  og  skrev  da  op  som 
Recept:  »Kærlighed  føder  Liv,«  men  hvorledes  hele  den 
Ting  efter  Recepten  skulde  laves  sammen,  ja,  derved  stod  man. 
Til  sidst  bleve  de  enige  derom,  Hjælpen  maatte  komme  ved 
Prinsessen,  hun,  der  med  hele  sin  Sjæl  og  sit  Hjerte  holdt  af 
denne  Fader.  Man  faldt  endelig  ogsaa  paa,  hvorledes  det 
kunde  bringes  i  Stand,  ja,  det  var  nu  mere  end  Aar  og  Dag 
siden,  hun  skulde  om  Natten,  naar  Nyet,  der  tændtes,  igen 
var  nede,  begive  sig  ud  til  Marmorsfinksen  ved  Ørkenen, 
kaste  Sandet  bort  fra  Døren  i  Fodstykket,  og  der  gaa  gennem 
den  lange  Gang,  som  førte  ind  midt  i  en  af  de  store  Pyra- 
mider, hvor  en  af  Oldtids  mægtige  Konger,  omgiven  af  Pragt 
og  Herlighed,  laa  i  Mumiehylster;  her  skulde  hun  hælde  sit 
Hoved  til  den  døde,  og  da  vilde  aabenbares  hende,  hvor  Liv 
og  Frelse  for  hendes  Fader  var  at  vinde. 

Alt  dette  havde  hun  udført  og  i  Drømme  erfaret,  at  fra 
den  dybe  Mose  oppe  i  det  danske  Land,  Stedet  var  blevet 
ganske  nøjagtigt  betegnet,  maatte  hun  hjembringe  den  Lotus- 
Blomst,  der  i  Vandets  Dyb  havde  berørt  hendes  Bryst,  da 
vilde  han  frelses. 

Og  derfor  fløj  hun  i  Svaneham  fra  Ægyptens  Land  op  til 
Vildmosen.  Se,  alt  dette  vidste  Storke  fa  der  og  Storke- 
moder, og  nu  veed  vi  det  tydeligere,  end  vi  før  vidste  det. 
Vi  veed,  at  Dyndkongen  drog  hende  ned  til  sig,  veed,  at  hun 
for  dem  i  Hjemmet  er  død  og  borte;  kun  den  viseste  af  dem 
alle  sagde  endnu,  ligesom  Storkemoder:  »Hun  hytter  sig  nok!« 
og  det  vilde  de  da  vente  paa,   for  de  vidste  ikke  noget  bedre. 

»Jeg  tror,  at  jeg  rapser  Svanehammen  fra  de  to  Skarns 
Prinsesser!«  sagde  Storke  fa  der,  »saa  kunne  de  da  ikke 
komme  til  Vildmosen  at  gøre  Fortræd;  Svanehammene  selv 
gemmer  jeg  deroppe,  til  der  er  Brug  for  dem!« 

»Hvor  oppe  gemmer  du  dem?«  spurgte  Storkemoder. 

»I  vor  Rede  ved  Vildmosen!«  sagde  han.  »Jeg  og  vore 
yngste  Unger  kunne  hjælpes  ad  med  at  føre  dem,  og  blive 
de  os  for  besværlige,  saa  er  der  Steder  nok  paa  Vejen  til  at 
skjule  dem  til  næste  Trækning.  Een  Svaneham  var  vel  nok 
for  hende,  men  to  er  bedre;  det  er  godt  at  have  meget  Rejse- 
tøj i  et  nordligt  Land!« 

»Du  faar  ikke  Tak  for  det!«  sagde  Storkemoder,  »men 
du  er  jo  Herre!  jeg  har  ikke  noget  at  sige  uden  i  Liggetiden!« 


I  Vikingeborgen  ved  Vildmosen,  hvorhen  Storkene  fløj  mod 
Vaaren,  havde  den  lille  Pige  faaet  Navn;  Helga  havde  de 
kaldt  hende,  men  det  Navn  var  alt  for  blødt  for  et  saadant 
Sind,  som  det,  den  dejligste  Skikkelse  her  havde;  Maaned  for 
Maaned  kom  det  mere  frem,  og  i  Aaringer,  ja,  medens  Storkene 
gjorde  samme  Rejse,  i  Høst  mod  Nilen,  i  Foraar  mod  Vild- 
mosen, blev  det  lille  Barn  en  stor  Pige,  og  før  man  tænkte 
derover,  var  hun  den  dejligste  Jomfru  i  sit  sekstende  Aar; 
dejlig  af  Skal,  men  haard  og  barsk  af  Kerne,  vildere  end  de 
fleste  i  denne  haarde,  mørke  Tid. 

Det  var  hende  en  Lyst  at  stænke  med  sirie  hvide  Hænder 
det  dampende  Blod  af  den  slagtede  Offerhest:  hun  bed  i  Vild- 
skab Halsen  over  paa  den  sorte  Hane,  som  Offergoden  skulde 
slagte,  og  til  sin  Plejefader  sagde  hun  i  fuld  Alvor: 

»Kom  din  Fjende  og  slog  Tov  om  Bjælkehovederne  af 
Taget,  lettede  det  over  dit  Kammer,  medens  du  sov,  jeg  skulde 
ikke  vække  dig,  om  jeg  kunde!  jeg  hørte  det  ikke,  saaledes 
surrer  Blodet  mig  endnu  om  det  Øre,  hvorpaa  du  for  Aaringer 
siden  gav  mig  en  Kindhest,  du!    Jeg  husker!« 

Men  Vikingen  troede  ikke  paa  de  Ord,  han  var  ligesom 
de  andre  daaret  af  hendes  Dejlighed,  vidste  heller  ikke  om, 
hvorledes  Sind  og  Skind  skiftede  hos  liden  Helga.  Uden 
Sadel  sad  hun,  som  groet  fast  til  Hesten,  der  jog  i  fuldt  Løb, 
og  ikke  sprang  hun  af,  om  den  bedes  med  de  andre  ond- 
sindede Heste.  I  alle  sine  Klæder  kastede  hun  sig  tit  fra 
Skrænten    ud    i    Fjordens    stærke    Strømning    og    svømmede 

Vikingen  i  Møde,  naar  hans  Baad  styrede  mod  Land.  Af 
sit  dejlige,  lange  Haar  skar  hun  den  længste  Lok  og  flettede 
sig  deraf  en  Streng  til  sin  Bue: 

»Selvgjort  er  velgjort!«  sagde  hun. 

Vikinge fruen  var  vel  efter  Tid  og  Vane  stærk  i  Villie 
og  Sind,  men  mod  Datteren  var  hun  at  ligne  som  en  blød, 
angest  Kvinde,  hun  vidste  jo  ogsaa,  at  det  var  Trolddom,  der 
hvilede  over  det  forfærdelige  Barn. 

Det  var,  som  om  Helga,  ret  af  ond  Fornøjelse,  lidt  for 
ofte  fandt  paa,  naar  Moderen  stod  paa  Svalen  eller  traadte 
ud   i   Gaarden,    at   sætte   sig    op  paa   Brøndkanten,    slaa    med 


Arme  og  Ben,  og  derpaa  lade  sig  plumpe  ned  i  det  snævre, 
dybe  Hul,  hvor  hun,  med  Frønaturen,  dykkede  og  løftede  sig 
igen,  kravlede  saa,  ligesom  om  hun  var  en  Kat,  og  kom 
drivende  af  Vand  ind  i  Højsalen,  saa  at  de  grønne  Blade,  der 
vare  strøede  paa  Gulvet,  vendte  sig  i  den  vaade  Strøm. 

Dog  eet  Baand  var  der,  som  holdt  liden  Helga,  det  var 
Aftenskumringen;  i  den  blev  hun  stille  og  ligesom  eftertænk- 
som, lod  sig  kalde  og  føre;  da  ligesom  drog  en  indre  For- 
nemmelse hende  til  Moderen,  og  naar  Solen  sank,  og  For- 
vandlingen ude  og  inde  fulgte,  sad  hun  der  stille,  sørgmodig, 
skrumpet  sammen  i  Paddeskikkelsen,  Kroppen  var  vel  nu  langt 
større  end  dette  Dyrs,  men  just  derved  des  grueligere;  hun  saa 

ud  som  en  ynkelig  Dværg  med  Frøhoved  og  Svømmehud 
mellem  Fingrene.  Der  var  noget  saa  bedrøveligt  i  de  Øjne, 
hun  saa  med,  Stemmen  havde  hun  ikke,  kun  et  hult  Kvæk, 
ret  som  et  Barn,  der  hulker  i  Drømme;  da  kunde  Vikinge- 
fruen  tage  hende  paa  sit  Skød,  hun  glemte  den  hæslige 
Skikkelse,  saa  kun  paa  de  bedrøvede  Øjne  og  sagde  mer  end 
een  Gang: 

»Næsten  kunde  jeg  ønske,  at  du  altid  var  mit  stumme 
Frø-Barn!  Du  er  mere  forfærdelig  at  se  paa,  naar  Dejligheden 
vender  ud  ad.« 

Og  hun  skrev  Runer  mod  Sejd  og  Syge,  kastede  dem  over 
den  elendige,  men  Bedring  viste  sig  ikke. 

»Man  skulde  ikke  tro,  at  hun  har  været  saa  lille,  at  hun 
har  ligget  i  en  Aakande!«  sagde  Storkefader;  »nu  er  hun 
et  helt  Menneske  og  hendes  ægyptiske  Moder  op  ad  Dage; 
hende  saa  vi  aldrig  siden!  hun  hyttede  sig  ikke,  som  du  og 
den  lærdeste  troede.  Jeg  har  nu  Aar  ud,  Aar  ind  fløjet  paa 
Kryds  og  tværs  over  Vildmosen,  men  hun  gav  aldrig  Tegn 
fra  sig!  Ja,  det  kan  jeg  sige  dig,  jeg  har  i  de  Aaringer,  jeg 
er  kommen  herop  nogle  Dage  forud  for  dig,  at  jeg  kunde 
bøde  paa  Reden,  sætte  et  og  andet  i  Stand,  fløjet  en  hel  Nat, 
som  om  jeg  var  en  Ugle  eller  Flaggermus,  idelig  over  det 
aabne  Vand,  men  til  ingen  Nytte!  den  fik  vi  da  heller  ikke 
for  de  to  Svanehamme,  som  jeg  og  Ungerne  slæbte  herop  fra 
Nilens  Land;  det  var  besværligt  nok,  i  tre  Rejser  tog  vi  dem. 
Nu  have  de  ligget  i  mange  Aar  paa  Bunden  af  Reden,  og 
sker  her  engang  Ildsulykke,  sker  det,  at  Bjælkehuset  brænder 
af,  saa  ere  de  da  væk!« 

»Og  vor  gode  Rede  er  væk!«  sagde  Storkemoder,  »den 
tænker  du  mindre  paa  end  paa  det  Fjertøj  og  din  Mose-Prin- 
sesse!  Du  skulde  engang  gaa  ned  til  hende  og  blive  i  Dyndet! 
Du  er  en  daarlig  Fader  for  dine  egne,  det  har  jeg  sagt,  fra 
jeg  laa  paa  Æg  første  Gang.  Faa  vi  eller  vore  Unger  bare 
ikke  en  Pil  i  Vingen  af  den  gale  Vikingetøs!  hun  veed  jo  ikke, 
hvad  hun  gør.  Vi  ere  dog  lidt  ældre  hjemme  her  end  hun, 
det  skulde  hun  betænke!  vi  glemme  aldrig  vore  Skyldigheder, 
vi  give  vore  Afgifter  aarlig,  en  Fjer,  et  Æg  og  en  Unge,  som 

ret  er.  Tror  du,  at  naar  hun  er  udenfor,  jeg  gider  gaa  der- 
ned som  i  gamle  Dage,  og  som  jeg  gør  i  Ægypten,  hvor  jeg 
er  halv  Kammerat  med  dem,  uden  at  glemme  mig,  kigger  i 
Kar  og  i  Gryde?  Nej,  jeg  sidder  heroppe  og  ærgrer  mig  over 
hende  —  Tøs!  —  og  jeg  ærgrer  mig  over  dig  med!  Du 
skulde  have  ladet  hende  ligge  i  Aakanden,  saa  havde  hun 
været  væk!« 

>Du  er  meget  agtværdigere  end  din  Tale!«  sagde  Storke- 
fader —   >jeg  kender  dig  bedre,  end  du  kender  dig  selv!« 

Og  saa  gjorde  han  et  Hop,  to  tunge  Vingeslag,  strakte 
Benene  bagud  og  fløj,  sejlede  af  Sted  uden  at  røre  Vingerne, 
han  var  et  godt  Stykke  borte,  da  tog  han  et  kraftigt  Tag, 
Solen  skinnede  paa  de  hvide  Fjer,  Hals  og  Hoved  strakte  sig 
fremad!  Der  var  Fart  og  Sving. 

»Han  er  dog  den  dejligste  endnu  af  dem  alle  sammen!« 
sagde  Storkemoder,   »men  jeg  siger  ham  det  ikke.« 


Tidlig  denne  Høst  kom  Vikingen  hjem  med  Bytte  og 
Fanger;  mellem  disse  var  en  ung,  kristen  Præst,  en  af  de 
Mænd,  der  forfulgte  de  nordiske  Landes  Afguder.  Ofte  i  den 
sidste  Tid  var  i  Hal  og  Fruerstue  blevet  talt  om  den  ny  Tro, 
der  bredte  sig  vidt  om  i  alle  Lande  Syd  paa,  ja,  ved  den 
hellige  Ansgar ius  endogsaa  var  naaet  op  til  Hedeby  ved 
Slien;  selv  liden  Helga  havde  hørt  om  Troen  paa  den  hvide 
Krist,  der  af  Kærlighed  til  Menneskene  havde  givet  sig  hen 
for  at  frelse  dem;  det  var  for  hende,  som  man  siger,  gaaet 
ind  ad  det  ene  Øre  og  ud  ad  det  andet;  det  Ord  Kærlighed 
syntes  hun  kun  at  have  Fornemmelse  for,  naar  hun  i  den 
ynkelige  Frøskikkelse  krøb  sammen  i  det  aflukkede  Kammer; 
men  Vikinge fruen  havde  lyttet  til  og  følt  sig  forunderlig 
greben  ved  de  Sagn  og  Sagaer,  der  gik  om  Sønnen  af  en 
eneste  sand  Gud. 

Mændene,  komne  hjem  fra  Tog,  havde  fortalt  om  de 
prægtige   Templer  af  hugne,   kostelige   Sten,   rejste   for  ham, 

hvis  Bud  var  Kærlighed;  et  Par  svære,  gyldne  Kar,  kunstigt 
udskaarne  og  helt  af  det  pure  Guld,  vare  hjembragte,  der  var 
ved  hvert  en  egen  krydret  Duft,  det  var  Røgelsekar,  som  de 
kristne  Præster  svang  foran  Alteret,  hvor  aldrig  Blod  flød, 
men  Vinen  og  det  indviede  Brød  forvandledes  i  hans  Blod, 
som  havde  givet  sig  hen  for  endnu  ufødte  Slægter. 

I  Bjælkehusets  dybe,  stensatte  Kælder  var  den  fangne, 
unge  kristne  Præst  bragt  ned,  snørt  med  Bastbaand  om  Fød- 
der og  Hænder;  dejlig  var  han,  »som  Bal  dur  at  se!«  sagde 
Vikinge fruen,  og  hun  rørtes  ved  hans  Nød,  men  ung  Helga 
lystede,  at  der  skulde  drages  et  Tov  gennem  hans  Haser,  og 
han  bindes  til  Halerne  af  de  vilde  Okser. 

»Saa  skulde  jeg  slippe  Hundene  løs;  huj!  af  Sted  over 
Moser  og  Kær,  ad  Heden  til!  det  vilde  være  lystigt  at  se, 
lystigere  endnu  at  kunne  følge  ham  paa  Farten!« 

Dog  den  Død  vilde  Vikingen  ikke,  han  skulde  lide,  men, 
som  Fornægter  og  Forfølger  af  de  høje  Guder,  i  Morgen  den 
Dag  ofres  paa  Blodstenen  i  Lunden,  det  var  første  Gang,  at 
her  et  Menneske  ofredes. 

Ung  Helga  bad  om,  hun  maatte  bestænke  Gudebillederne 
og  Folket  med  Blodet  af  ham;  hun  sleb  den  blanke  Kniv, 
og  da  en  af  de  store,  glubske  Hunde,  hvoraf  der  var  nok  paa 
Gaarden,  løb  hende  hen  over  Fødderne,  stak  hun  den  Kniven 
ind  i  Siden:  >Det  er  for  at  prøve  den!«  sagde  hun,  og  Vi- 
kingefruen saa  bedrøvet  paa  den  vilde,  ondsindede  Pige,  og 
da  Natten  kom,  og  Skønhedsskikkelsen  hos  Datteren  i  Krop 
og  Sjæl  skiftede  om,  talte  hun  til  hende  Sorgens  varme  Ord 
ud  af  en  bedrøvet  Sjæl. 

Den  grimme  Padde  med  Troldens  Krop  stod  foran  og 
hæftede  de  brune,  sorgfulde  Øjne  paa  hende,  hørte  og  syntes 
at  forstaa  med  Menneskets  Tanke. 

»Aldrig,  selv  til  min  Husbond,  er  det  kommet  paa  min 
Tunge  om  hvad  dobbelt  jeg  lider  ved  dig!«  sagde  Vikinge- 
fruen, »der  er  mere  Ynk  i  mit  Hjerte  over  dig,  end  jeg  selv 
troede!  stor  er  en  Moders  Kærlighed;  men  aldrig  kom  Kær- 
lighed i  dit  Sind!  Dit  Hjerte  er  som  en  kold  Dyndklump! 
hvorfra  er  du  dog  kommen  i  mit  Hus!« 

10* 

Da  sitrede  forunderligt  den  ynkelige  Skikkelse,  del  var, 
som  om  de  Ord  berørte  et  usynligt  Baand  mellem  Legeme  og 
Sjæl,  der  kom  store  Taarer  i  Øjnene. 

»Din  haarde  Tid  vil  engang  komme!«  sagde  Vikinge- 
fruen, »gruelig  vil  den  ogsaa  blive  for  mig!  —  bedre  om 
du  som  Barn  var  stillet  ud  paa  Alfarvej,  og  Nattekulden  havde 
lullet  dig  til  Døde!«  Og  Vikingefruen  græd  de  salte  Taarer 


og  gik  vred  og  bedrøvet  bort,   om    bag  det   løse  Skindtæppe, 
der  hang  over  Bjælken  og  delte  Stuen. 

Alene  sad  i  Krogen  den  sammenskrumpne  Padde;  der  var 
lydløst,  men  efter  korte  Mellemrum  kom,  inde  i  hende,  et 
halvkvalt  Suk;  det  var,  som  om  i  Smerte,  et  Liv  fødtes  i 
Hjertets  Vraa.  Hun  gjorde  et  Skridt  frem,  lyttede,  gik  atter 
et  Skridt  og  greb  nu  med  de  ubehjælpelige  Hænder  om  den 
tunge  Stang,  der  var  skudt  for  Døren;  sagte  fik  hun  den  fra, 
stille  trak  hun  bort  Pinden,  der  var  stukket  ind  over  Klin- 
ken; hun  greb  den  tændte  Lampe,  der  stod  i  Kamret  foran; 
det  var,   som    en   stærk  Villie  gav  hende  Kræfter;    hun   drog 

Jernpinden  ud  af  den  stængede  Lem,  listede  sig  ned  til  Fan- 
gen; han  sov;  hun  rørte  ved  ham  med  sin  kolde,  klamme 
Haand,  og  da  han  vaagnede  og  saa  den  hæslige  Skikkelse, 
gøs  han  som  for  et  ondt  Syn.  Hun  drog  sin  Kniv,  overskar 
hans  Baand  og  vinkede  ad  ham,  at  han  skulde  følge  hende. 

Han  nævnede  hellige  Navne,  gjorde  Korsets  Tegn,  og  da 
Skikkelsen  stod  uforandret,  sagde  han  Bibelens  Ord: 

»Salig  er  den,  som  handler  forsi andigen  mod  den  ringe; 
Herren  skal  redde  ham  paa  en  ond  Dag!  —  Hvo  er  du? 
Hvorfra  dette  Ydre  af  Dyret  og  dog  fuld  af  Barmhjertig- 
hedens Gerning!« 

Paddeskikkelsen  vinkede  og  førte  ham  bag  skjulende 
Tæpper  hen  ad  en  ensom  Gang,  ud  til  Stalden,  pegede  paa 
en  Hest,  han  svang  sig  op  paa  den,  men  ogsaa  hun  satte  sig 
der  forrest  og  holdt  i  Dyrets  Manke.  Den  fangne  forstod 
hende,  og  i  hurtigt  Trav  red  de  en  Vej,  som  han  aldrig  vilde 
have  fundet,  ud  til  den  aabne  Hede. 

Han  glemte  hendes  hæslige  Skikkelse,  Herrens  Naade  og 
Barmhjertighed  fornam  han  virkede  gennem  Utysket;  fromme 
Bønner  bad  han,  og  hellige  Sange  istemte  han;  da  sitrede 
hun,  var  det  Bønnens  og  Sangens  Magt,  der  virkede  her, 
eller  var  det  Kuldegyset  ved  Morgenen,  der  snart  vilde 
komme?  Hvad  var  det  vel,  hun  fornam?  Hun  løftede  sig  højt 
i  Vejret,  vilde  standse  Hesten  og  springe  ned;  men  den  kristne 
Præst  holdt  hende  fast  med  al  sin  Kraft,  sang  højt  en  Psalme, 
som  mægtede  den  at  løse  Trolddommen,  der  holdt  hende  i 
den  hæslige  Frøskikkelse,  og  Hesten  jog  vildere  frem,  Himlen 
blev  rød,  den  første  Solstraale  trængte  gennem  Skyen,  og 
ved  det  klare  Væld  af  Lyset  kom  Omskiftelsen,  hun  var  den 
unge  Dejlighed  med  det  dæmoniske,  onde  Sind;  han  holdt 
den  skønneste,  unge  Kvinde  i  sine  Arme  og  forfærdedes  der- 
over, sprang  ned  fra  Hesten,  standsede  den,  idet  han  troede 
at  møde  en  ny  ødelæggende  Trolddom;  men  ung  Helga  var 
i  samme  Spring  ogsaa  paa  Jorden,  den  korte  Barnekjole 
naaede  hende  kun  til  Knæet;  den  skarpe  Kniv  rev  hun  af  sit 
Bælte  og  styrtede  ind  paa  den  overraskede. 

»Lad   mig   naa   dig!«    raabte   hun,    >lad   mig    naa  dig,   og 

Kniven  skal  komme  op  i  dig!  Du  er  jo  bleg  som  Hø!  Træl! 
skægløs!« 

Hun  trængte  ind  paa  ham;  de  brødes  i  en  svær  Kamp, 
men  det  var,  som  om  en  usynlig  Kraft  gav  den  kristne  Mand 
Styrke;  han  holdt  hende  fast,  og  det  gamle  Egetræ  tæt  ved 
kom  ham  til  Hjælp  ved  ligesom  med  sine  fra  Jorden  halv 
løsnede  Rødder  at  binde  hendes  Fødder,  der  vare  gledne  ind 
under  dem.  Tæt  ved  sprudlede  en  Kilde,  han  stænkede  hende 
med  det  friske  Væld  over  Bryst  og  Ansigt,  bød  den  urene 
Aand  fare  ud  og  signede  hende  efter  kristelig  Brug,  men 
Daabens  Vand  har  ikke  Kraft  der,  hvor  ikke  Troens  Væld 
ogsaa  strømmer  indenfra. 

Og  dog  var  han  ogsaa  heri  den  stærke;  ja,  mer  end 
Mands  Styrke  mod  den  stridende  onde  Kraft  laa  der  i  hans 
Gerning,  den  ligesom  betog  hende,  hun  lod  Armene  synke, 
saa  med  forundrede  Blikke  og  blegnende  Kinder  paa  denne 
Mand,  der  syntes  en  mægtig  Troldmand,  stærk  i  Sejd  og 
hemmelig  Kunst;  det  var  mørke  Runer,  han  læste,  Lønstaver, 
han  tegnede  i  Luften!  ikke  for  den  blinkende  Økse  eller 
skarpe  Kniv,  om  han  havde  svunget  den  mod  hendes  Øjne, 
vilde  hun  have  gjort  et  Blink,  men  hun  gjorde  det,  da  han 
skrev  Korsets  Tegn  paa  hendes  Pande  og  Bryst;  som  en  tam 
Fugl  sad  hun  nu,  Hovedet  bøjede  sig  mod  Brystet. 

Mildt  talte  han  til  hende  om  den  Kærlighedens  Gerning, 
hun  havde  øvet  mod  ham  i  denne  Nat,  da  hun  i  Frøens 
hæslige  Ham  var  kommen,  havde  løst  hans  Baand  og  ført 
ham  ud  til  Lys  og  Liv;  hun  var  ogsaa  bunden,  bunden  med 
trangere  Baand,  end  han,  sagde  han,  men  ogsaa  hun  skulde, 
og  ved  ham,  komme  til  Lys  og  Liv.  Til  Hedeby,  til  den 
hellige  Ansgarius,  vilde  han  bringe  hende;  der,  i  den 
kristne  Stad,  vilde  Fortryllelsen  hæves;  men  ikke  foran  paa 
Hesten,  selv  om  hun  godvillig  sad  der,  turde  han  føre  hende. 

»Bag  paa  Hesten  maa  du  sidde,  ikke  foran  mig!  Din 
Trolddoms  Skønhed  har  en  Magt,  som  er  fra  det  Onde,  jeg 
frygter  den  —  og  dog  er  Sejren  for  mig  i  Kristo!« 

Han  bøjede  sine  Knæ,  bad  saa  fromt  og  inderligt!  det 
var,    som   om    den    tavse    Skovnatur   indviedes   derved   til   en 

hellig  Kirke;  Fuglene  begyndte  at  synge,  som  hørte  de  med 
til  den  ny  Menighed,  de  vilde  Krusemynter  duftede,  som 
vilde  de  erstatte  Ambra  og  Røgelse;  højt  forkyndte  han  Skrif- 
tens Ord: 

»Lyset  fra  det  høje  har  besøgt  os  for  at  skinne  for  dem, 


som  sidde  i  Mørket  og  i  Dødens  Skygge,  at  styre  vore  Fød- 
der paa  Fredens  Vej!« 

Og  han  talte  om  Alnaturens  Forlængsel,  og  mens  han 
talte,  stod  Hesten,  der  havde  baaret  dem  i  vildt  Løb,  stille 
og  ruskede  i  de  store  Brombærranker,  saa  at  de  modne,  saf- 
tige Bær  faldt  paa  liden  Helgas  Haand,  bydende  sigselv  til 
Vederkvægelse. 

Hun  lod  sig  taalmodig  løfte  op  paa  Hestens  Ryg,  sad  der 
som  en  Søvngængerske,  der  ikke  vaager  og  dog  ikke  van- 
drer. Den  kristne  Mand  bandt  to  Grene  sammen  med  et  Bast- 
baand,  at  de  dannede  et  Kors,  det  holdt  han  højt  i  Haanden, 
og  saa  red  de  gennem  Skoven,  der  blev  tættere,  Vejen  dybere, 
eller  slet  ingen  Vej.  Slaaentornen  stod  som  Vejbom,  man 
maatte  ride  uden  om  den;  Kilden  blev  ikke  til  rindende 
Bæk,  men  til  staaende  Mose,  man  maatte  ride  uden  om  den. 
Der  laa  Styrke  og  Vederkvægelse  i  den  friske  Skovluft,  der 
laa  en  ikke  ringere  Kraft  i  Mildhedens  Ord,  der  klang  i  Tro 
og  Kristenkærlighed,  i  den  inderlige  Trang  til  at  føre  den 
betagne  til  Lys  og  Liv. 

Regndraaben,  siger  man  jo,  huler  den  haarde  Sten,  Havets 
Bølger  gøre  i  Tiden  de  afrevne  kantede  Klippesten  runde, 
Naadens  Dug,  som  var  oprunden  for  liden  Helga,  hulede 
det  haarde,  rundede  det  skarpe;  vel  var  det  ikke  at  kende, 
hun  vidste  det  ikke  selv,  hvad  veed  Spiren  i  Jorden,  veed  den 
kvægende  Væde  og  den  varme  Solstraale,  at  den  gemmer  i 
sig  Vækst  og  Blomst. 

Som  Moderens  Sang  for  Barnet  umærkeligt  hæfter  sig  i 
Sindet,  og  det  laller  efter  de  enkelte  Ord  uden  at  forstaa 
dem,  men  disse  siden  samle  sig  i  Tanken  og  i  Tiden  blive 
klarere,  saaledes  virkede  ogsaa  her  Ordet,  der  mægter  at 
skabe. 

De  red  ud  af  Skoven,  hen  over  Heden,  atter  igennem  vej- 
løse Skove,  da  mødte  de  henimod  Aften  Røvere. 

»Hvor  har  du  stjaalet  den  dejlige  Glut!«  raabte  de,  stop- 
pede Hesten,  rev  de  to  ridende  ned,  thi  mandstærke  vare  de. 
Præsten  havde  ikke  andet  Værge  end  Kniven,  som  han  havde 
taget  fra  liden  Helga,  den  stødte  han  om  sig  med,  en  af 
Røverne  svingede  sin  Økse,  men  den  unge,  kristne  Mand 
gjorde  et  lykkeligt  Spring  til  Side,  ellers  var  han  bleven 
ramt,  nu  foer  Øksens  Eg  dybt  ind  i  Hestens  Hals,  saa  Blodet 
strømmede  ud,  og  Dyret  styrtede  til  Jorden;  da  foer  liden 
Helga,  som  vækket  af  sin  lange,  dybe  Tankehvile,  hen  og 
kastede  sig  over  det  gispende  Dyr;  den  kristne  Præst  stillede 
sig  foran  hende  til  Værn  og  Værge,  men  en  af  Røverne  svin- 

gede  sin  tunge  Jernhammer  mod  hans  Pande,  saa  at  den 
knustes,  og  Blod  og  Hjerne  sprøjtede  rundt  om,  død  faldt 
han  til  Jorden. 

Røverne  greb  liden  Helga  om  hendes  hvide  Arm;  Solen 
gik  i  det  samme  ned,  den  sidste  Solstraale  slukkedes,  og  hun 
forvandledes  til  en  hæslig  Padde;  den  hvidgrønne  Mund  gik 
ud  over  det  halve  Ansigt,  Armene  bleve  tynde  og  slimede, 
en  bred  Haand  med  Svømmehud  bredte  sin  Vifteform;  —  da 
slap  Røverne  hende  forfærdet ;  hun  stod  som  det  hæslige  Udyr 


midt  imellem  dem,  og  efter  Frøens  Natur  hoppede  hun  i 
Vejret,  højere  end  hun  selv  var,  og  forsvandt  i  Tykningen; 
da  mærkede  Røverne,  at  det  var  Lokes  onde  List  eller  hem- 
melig Sejdkunst,  og  forfærdet  skyndte  de  sig  bort  derfra. 


Fuldmaanen  var  alt  oppe,  snart  gav  den  Glans  og  Lys- 
ning, og  frem  fra  Krattet  krøb,  i  Frøens  ynkelige  Ham,  liden 
Helga;  hun  standsede  ved  Liget  af  den  kristne  Præst  og  ved 

sin  dræbte  Ganger,  hun  saa  paa  dem  med  Øjne,  som  syntes 
at  græde;  Frøhovedet  gav  et  Kvæk,  som  om  et  Barn  brister 
i  Graad.  Hun  kastede  sig  snart  over  den  ene,  snart  over  den 
anden,  tog  Vand  i  Haanden,  der  ved  Svømmehuden  blev 
større  og  mere  hul,  og  gød  det  over  dem.  Døde  vare  de,  døde 
vilde  de  blive!  hun  forstod  det.  Snart  kunde  de  vilde  Dyr 
komme  og  æde  deres  Krop;  nej,  det  maatte  ikke  ske!  derfor 
gravede  hun  i  Jorden,  saa  dybt  hun  mægtede  det;  en  Grav 
vilde  hun  aabne  for  dem,  men  hun  havde  kun  til  at  grave 
med  en  stærk  Trægren  og  begge  sine  Hænder,  men  paa  dem 
spændte  mellem  Fingrene  Svømmehuden,  den  revnede,  Blodet 
flød.  Hun  begreb,  at  Arbejdet  vilde  ikke  lykkes  hende;  da 
tog  hun  Vand  og  vaskede  den  dødes  Ansigt,  bedækkede  det 
med  friske,  grønne  Blade,  bar  store  Grene  hen  og  lagde  over 
ham,  rystede  Løv  derind  imellem,  tog  saa  de  sværeste  Sten, 
hun  mægtede  at  løfte,  lagde  dem  over  de  døde  Legemer  og 
tilstoppede  Aabningerne  med  Mos,  da  troede  hun,  at  Grav- 
højen var  stærk  og  fredet,  men  under  dette  tunge  Arbejde 
var  Natten  skredet  hen,  Solen  brød  frem  —  og  liden  Helga 
stod  i  al  sin  Dejlighed,  med  blødende  Hænder  og  for  første 
Gang  med  Taarer  paa  de  rødmende,  jomfruelige  Kinder. 

Da  var  det  i  Forvandlingen,  som  to  Naturer  brødes  inde 
i  hende;  hun  sitrede,  saa  omkring  sig,  som  vaagnede  hun  af 
en  ængstende  Drøm,  foer  derpaa  hen  til  den  slanke  Bøg,  holdt 
sig  fast  ved  den,  for  dog  at  have  en  Støtte,  og  snart,  i  et 
Nu,  klatrede  hun,  som  en  Kat,  op  i  Træets  Top  og  klamrede 
sig  fast;  hun  sad  der  som  et  ængstet  Egern,  sad  der  den 
lange  Dag  i  den  dybe  Skovensomhed,  hvor  alt  er  stille  og 
dødt,  siger  man  jo!  —  dødt,  ja,  der  fløj  et  Par  Sommerfugle 
om  hinanden,  i  Leg  eller  Strid;  der  var  tæt  ved  nogle  Myre- 
tuer, hver  med  flere  Hundrede  travle  Smaaskabninger,  der 
mylrede  frem  og  tilbage;  i  Luften  dansede  utallige  Myg, 
Sværm  ved  Sværm;  der  jog  forbi  Skarer  af  surrende  Fluer, 
Vor  Herres  Høns,  Guldsmede  og  andre  vingede  Smaadyr, 
Regnormen  krøb  frem  fra  den  vaade  Grund,  Muldvarpene 
skød  op,  —  for  Resten  var  det  stille,  dødt  rundt  om,  dødt, 
som  man  siger  og  forstaar  det.    Ingen  lagde  Mærke  til  liden 

Helga  uden  Skovskaderne,  der  fløj  skrigende  om  Træets  Top, 
hvor  hun  sad;  de  hoppede  hen  ad  Grenene  mod  hende  i 
dristig  Nysgerrighed.  Et  Blink  af  hendes  Øjne  var  et  Blink, 
der  jog  dem  bort  igen,  men  de  bleve  ikke  klogere  paa  hende 
og  hun  ikke  heller  paa  sig  selv. 

Da  Aftenen  var  nær,  og  Solen  begyndte  at  synke,  kaldte 
Forvandlingen  hende  til  ny  Bevægelse;  hun  lod  sig  glide  ned 
ad  Træet,  og  idet  den  sidste  Solstraale  slukkedes,  sad  hun 
der    i    Frøens    sammenkrympede   Skikkelse,    med   Hændernes 


sønderrevne  Svømmehinder,  men  Øjnene  straalede  nu  med 
en  Skønhedsglans,  som  de  knap  ejede  før  i  Dejlighedens  Skik- 
kelse; det  var  de  mildeste,  fromme  Pigeøjne,  der  lyste  frem 
bag  Frø-Larven,  de  vidnede  om  det  dybe  Sind,  det  menne- 
skelige Hjerte.  Skønhedsøjnene  brast  i  Graad,  græd  Hjertets 
tunge  Lettelsestaarer. 

Der  laa  endnu  ved  den  rejste  Grav  det  Kors  af  Grene, 
der  med  Bastbaand  var  bundet  sammen,  det  sidste  Arbejde 
af  ham,  som  nu  var  død  og  borte;  liden  Helga  tog  det, 
Tanken  kom  af  sig  selv,  hun  plantede  det  mellem  Stenene 
over  ham  og  den  dræbte  Hest.  Ved  Erindringens  Vemod  brød 

Taarer  frem,  og  i  denne  Hjertestemning  ridsede  hun  det 
samme  Tegn  ind  i  Jorden  rundt  om  Graven,  det  hegnede 
saa  pynteligt  om  den,  —  og  da,  idet  hun  med  begge  Hænder 
ridsede  Korsets  Tegn,  faldt  Svømmehuden  af  som  en  sønder- 
reven Handske,  og  da  hun  vaskede  sig  i  Kildens  Væld,  og 
undrende  saa  paa  sine  fine,  hvide  Hænder,  gjorde  hun  atter 
Korsets  Tegn  i  Luften,  mellem  sig  og  den  døde,  da  bævede 
hendes  Læber,  da  rørte  sig  hendes  Tunge,  og  det  Navn,  hun 


oftest  paa  Ridtet  gennem  Skoven  havde  hørt  udsunget  og 
udtalt,  blev  lydeligt  fra  hendes  Mund,  hun  sagde  det:  »Jesus 
K  r  i  s  t ! « 

Da  faldt  Paddehammen,  hun  var  den  unge  Dejlighed;  — 
dog  Hovedet  bøjede  sig  træt,  Lemmerne  trængte  til  Hvile,  — 
hun  sov. 

Men  Søvnen  var  kun  kort;  ved  Midnat  blev  hun  vækket; 
foran  hende  stod  den  døde  Hest,  saa  straalende,  fuld  af  Liv, 
det  lyste  ud  af  Øjnene  og  ud  af  den  saarede  Hals;  tæt  ved 
den  viste  sig  den  dræbte,  kristne  Præst;   »skønnere  end  Bal- 

dur!«   vilde  Vi  kingefru  en  have  sagt,  og  dog  kom  han  som 
i  Ildsluer. 

Der  var  en  Alvor  i  de  store,  milde  Øjne,  en  Retfærdig- 
hedens Dom,  et  saa  gennemtrængende  Blik,  at  det  lyste  lige- 
som ind  i  Hjertets  Kroge  hos  den  prøvede.  Liden  Helga 
sitrede  derved,  og  hendes  Hukommelse  vaktes  med  en  Kraft 
som -paa  Dommens  Dag.  Alt  hvad  godt  der  var  ydet  hende, 
hvert  kærligt  Ord,  der  var  sagt  hende,  blev  ligesom  levende- 
gjort; hun  forstod,  at  det  var  Kærligheden,  der  havde  holdt 
hende  oppe  her  i  Prøvelsens  Dage,  i  hvilke  Afkom  af  Sjæl 
og  Dynd  gærer  og  stræber;  hun  erkendte,  at  hun  kun  havde 
fulgt  Stemningernes  Tilskyndelser,  og  selv  intet  gjort  for 
sig;  alt  var  blevet  givet  hende,  alt  var  ligesom  blevet  ledet; 
hun  bøjede  sig  ringe,  ydmyg,  skamfuld  for  den,  der  maatte 
kunne  læse  hver  Fold  i  Hjertet;  og  i  dette  Øjeblik  fornam 
hun  som  et  Lynblink  af  Lutreisens  Flamme,  den  hellige 
Aands  Lue. 

»Du  Dyndets  Datter!«  sagde  den  kristne  Præst,  »af  Dynd, 
af  Jord  est  du  kommen,  —  af  Jord  skal  du  igen  opstaa! 
Solslraalen  i  dig  gaar  legemsbevidst  tilbage  til  sit  Ophav, 
Straalen  ikke  fra  Sollegemet,  men  Straalen  fra  Gud!  Ingen 
Sjæl  skal  fortabes,  men  langt  er  det  timelige,  der  er  Livsens 
Flugt  i  det  evige.  —  Jeg  kommer  fra  de  dødes  Land;  ogsaa 
du  skal  engang  rejse  gennem  de  dybe  Dale  ind  i  det  lysende 
Bjergland,  hvor  Naaden  og  Fuldendelsen  bor.  Jeg  fører  dig 
ikke  til  Hedeby  efter  Kristendaab,  først  maa  du  sprænge 
Vandskjoldet  over  den  dybe  Mosegrund,  drage  den  levende 
Rod  op  for  dit  Liv  og  din  Vugge,  øve  din  Gerning,  før  Ind- 
vielsen tør  komme.« 

Og  han  løftede  hende  op  paa  Hesten,  rakte  hende  et  gyl- 
dent Røgelsekar  som  det,  hun  før  havde  set  i  Vikingeborgen, 
der  kom  en  Duft  saa  sød  og  stærk  derfra.  Pandens  aabne 
Vunde  paa  den  dræble  lyste  som  et  straalende  Diadem; 
Korset  tog  han  fra  Graven,  løftede  det  højt  i  Vejret,  og  nu 
foer  de  af  Sted  gennem  Luften,  hen  over  den  susende  Skov, 
hen  over  Højene,  hvor  Kæmperne  vare  jordede,  siddende  paa 
deres  dræbte  Gangere;   og   de   mægtige   Skikkelser   rejste   sig, 

red  ud  og  holdt  øverst  paa  Højen;  i  Maaneskinnet  straalede 
om  deres  Pande  den  brede  Guldring  med  Guldknude,  Kaaben 
flagrede  i  Vinden.  Lindormen,  som  rugede  over  Skatte,  løf- 
tede sit  Hoved  og  saa  efter  dem.  Dværgfolket  kiggede  frem 
fra  Høje  og  Plovfurer,  de  mylrede  med  røde,  blaa  og  grønne 
Lys,  en  Vrimmel  at  se  som  Gnisterne  i  Asken  af  det  brændte 
Papir. 

Hen   over   Skov   og   Hede,  Aaer  og  Kær   fløj    de,    op   mod 
Vildmosen;   hen    over  den   svævede   de   i    store   Kredse.    Den 


kristne  Præst  løftede  Korset  højt,  det  skinnede  som  Guld,  og 
fra  hans  Læber  lød  Messesangen;  liden  Helga  sang  den  med, 
som  Barnet  synger  ved  sin  Moders  Sang;  hun  svingede  Rø- 
gelsekarret, der  kom  en  Alterduft,  saa  stærk,  saa  undervir- 
kende, at  Mosens  Siv  og  Rør  blomstrede  derved;  alle  Spirer 
skød  op  fra  den  dybe  Bund,  alt,  hvad  Liv  havde,  løftede  sig, 
der  bredte  sig  et  Flor  af  Aakander,  som  var  det  et  indvirket 
Blomstertæppe,  og  paa  delte  laa  en  sovende  Kvinde,  ung  og 
dejlig,  liden  Helga  troede  at  se  sig  selv,  sit  Spejlbilled  i  det 
stille  Vand;  det  var  hendes  Moder,  hun  saa,  Dyndkongens 
Viv,  Prinsessen  fra  Nilens  Vande. 

Den  døde,  kristne  Præst  bød,   at  den  sovende  løftedes  op 

paa  Hesten,  men  denne  sank  under  Byrden,  som  var  dens 
Legeme  kun  et  Liglagen,  der  flyver  i  Vinden,  men  Korsets 
Tegn  gjorde  Luftfantomet  stærkt,  og  alle  tre  red  de  hen  til 
den  faste  Grund. 

Da  gol  Hanen  i  Vikingens  Borg,  og  Synerne  løste  sig 
op  i  Taage,  der  foer  hen  i  Vinden,  men  ud  for  hinanden  stod 
Moder  og  Datter. 

»Er  det  mig  selv,  jeg  ser  i  det  dybe  Vand!«  sagde 
Moderen. 

»Er  det  mig  selv,  jeg  ser  i  det  blanke  Skjold!«  udbrød 
Datteren,  og  de  nærmede  sig  hinanden,  Bryst  mod  Bryst, 
Favn  i  Favn,  stærkest  slog  Moderens  Hjerte,  og  hun  for- 
stod det. 

»Mit  Barn!  mit  eget  Hjertes  Blomst!  min  Lotus  fra  de  dybe 
Vande ! « 

Og  hun  omarmede  sit  Barn  og  græd;  Taarerne  vare  en 
ny  Livsens,  Kærlighedens  Daab  for  liden  Helga. 

»I  Svaneham  kom  jeg  herhid  og  kastede  den!«  sagde 
Moderen,  »jeg  sank  igennem  den  gyngende  Flom,  dybt  ned  i 
Mosens  Dynd,  der  som  en  Mur  lukkede  sig  om  mig;  men 
snart  fornam  jeg  en  friskere  Strømning;  en  Kraft  drog  mig 
dybere,  altid  dybere,  jeg  følte  Søvnens  Tryk  paa  mine  Øjen- 
laag,  jeg  sov  ind,  jeg  drømte  —  jeg  syntes,  jeg  igen  laa  i 
Ægyptens  Pyramide,  men  foran  mig  stod  endnu  den  gyn- 
gende Elletrunte,  der  paa  Mosens  Flade  havde  skrækket  mig; 
jeg  betragtede  Revnerne  i  Barken,  og  de  lyste  frem  i  Farver 
og  bleve  Hieroglyffer,  det  var  Mumiens  Hylster,  jeg  saa  paa; 
det  brast,  og  ud  derfra  traadte  den  tusindaarige  Drot,  Mu- 
mieskikkelsen, sort  som  Beg,  sortglinsende  som  Skovsneglen 
eller  det  fede,  sorte  Dynd,  Dyndkongen  eller  Pyramidens 
Mumie,  jeg  vidste  det  ikke.  Han  slyngede  sine  Arme  om  mig, 
og  det  var,  som  om  jeg  maatte  dø.  Livet  fornam  jeg  først 
igen  ved,  at  det  blev  varmt  paa  mit  Bryst,  og  der  en  lille 
Fugl  slog  med  Vingerne,  kvidrede  og  sang.  Den  fløj  fra  mit 
Bryst  højt  mod  det  mørke,  tunge  Loft,  men  et  langt,  grønt 
Baand  bandt  den  endnu  til  mig;  jeg  hørte  og  forstod  dens 
Længsels  Toner:  Frihed!  Solskin!  til  Faderen!  —  da  tænkte 

jeg  paa  min  Fader  i  Hjemmets  solbelyste  Land,  mit  Liv,  min 
Kærlighed!  og  jeg  løsnede  Baandet,  lod  den  flagre  bort  — 
hjem  til  Faderen.  Siden  hin  Stund  har  jeg  ikke  drømt;  jeg 
sov  en  Søvn,  tilvisse  saa  tung  og  lang,  til  i  denne  Stund 
Toner  og  Duft  løftede  og  løste  mig!« 


Det  grønne  Baand  fra  Moderens  Hjerte  til  Fuglens  Vinge, 
hvor  flagrede  det  nu,  hvor  laa  det  henkastet?  Kun  Storken 
havde  set  det;  Baandet  var  den  grønne  Stilk,  Sløjfen  den 
skinnende  Blomst,  Vugge  for  det  Barn,  som  nu  var  vokset  i 
Dejlighed  og  igen  hvilede  ved  Moderens  Hjerte. 

Og  mens  de  stod  der  Favn  i  Favn,  fløj  Storkefader  i 
Kredse  om  dem,  tog  saa  Fart  til  sin  Rede,  hentede  de  der  i 
Aaringer  gemte  Fjerhamme,  kastede  en  til  dem  hver,  og  den 

sluttede  sig  om  dem,  og  de  løftede  sig  fra  Jorden  som  to 
hvide  Svaner. 

»Lad  os  nu  tale!«  sagde  Storkefader,  »nu  forstaa  vi 
hinandens  Sprog,  om  end  Næbbet  er  anderledes  skaaret  paa 
den  ene  Fugl  end  paa  den  anden!  det  træffer  sig  saa  heldigt 
som  noget  kan,  at  I  komme  denne  Nat,  i  Morgen  havde  vi 
været  af  Sted,  Mutter,  jeg  og  Ungerne!  vi  flyve  Syd  paa!  ja, 
se  kun  paa  mig!  jeg  er  jo  en  gammel  Ven  fra  Nillandet,  og 
det  er  Mutter  med,  hun  har  det  i  Hjertet  mere  end  i  Kneb- 
beren.  Hun  troede  altid,  at  Prinsessen  nok  hyttede  sig!  jeg 
og  Ungerne  have  baaret  Svanehammen  herop  — !  naa,  hvor 
jeg  er  glad!  og  hvor  det  er  et  Held,  at  jeg  er  her  endnu; 
naar  det  gryr  ad  Dag,  trække  vi  af  Sted!  stort  Storkeselskab! 
Vi  flyve  foran,  flyv  kun  bagefter,  saa  tage  I  ikke  fejl  af  Vejen; 
jeg  og  Ungerne  skal  ogsaa  nok  have  et  Øje  med!« 

»Og  Lotusblomsten,  jeg  skulde  bringe,«  sagde  den  ægyp- 
tiske Prinsesse,  »den  flyver  i  Svaneham  ved  min  Side!  mit 
Hjertes  Blomst  har  jeg  med,  saaledes  har  det  løst  sig.  Hjemad, 
hjemad!« 

Men  Helga  sagde,  at  hun  ikke  kunde  forlade  det  danske 
Land,  før  hun  engang  endnu  havde  set  sin  Plejemoder,  den 
kærlige  Vikingefrue.  I  Helgas  Tanke  gik  op  hver  smuk 
Erindring,  hvert  kærligt  Ord,  hver  Taare,  Plejemoderen  havde 
grædt,  og  næsten  var  det  i  dette  Øjeblik,  som  om  hun  holdt 
mest  af  denne  Moder. 

»Ja,  vi  maa  til  Vikingegaarden!«  sagde  Storke  fa  der, 
»der  venter  jo  Mor  og  Ungerne!  hvor  ville  de  dreje  Øjne  og 
lade  Knebberen  gaa!  ja,  Mor  siger  nu  ikke  saa  meget!  kort 
og  fyndig  er  hun,  og  saa  mener  hun  det  endnu  bedre!  jeg 
vil  straks  slaa  en  Skralde,  at  de  kunne  høre,  at  vi  komme!« 

Og  saa  skraldede  Storke  fa  der  med  Næbbet,  og  han  og 
Svanerne  fløj  til  Vikingeborgen. 

Derinde  laa  alle  endnu  i  dyb  Søvn;  først  sent  paa  Natten 
var  Vikinge fruen  kommen  til  Ro;  hun  laa  i  Angest  for 
liden  Helga,  der  nu  i  hele  tre  Døgn  havde  været  forsvundet 
med  den  kristne  Præst;  hun  maatte  have  hjulpet  ham  bort, 
det  var  hendes  Hest,  der  savnedes  paa  Stalden;   ved  hvilken 

Magt  var  alt  dette  bevirket.  Vikingefruen  tænkte  paa  de 
Underværker,  der  hørtes  skete  ved  den  hvide  Krist  og  ved 
dem,  som  troede  paa  ham  og  fulgte  ham.  De  vekslende  Tan- 
ker fik  Skikkelse  i  Drømmens  Liv,  det  forekom  hende,  at 
hun  endnu  sad  vaagen,  eftertænkende  paa  sin  Seng,  og  uden- 
for rugede  Mørket.  Stormen  kom,  hun  hørte  Havets  Rullen 
i  Vest  og  Øst,  fra  Nordsøen  og  Kattegattets  Vande;  den  uhyre 
Slange,  som  omspændte  Jorden  i  Havdybet,  rystede  i  Krampe- 
trækninger; det  var  mod  Gudernes  Nat,  Ragnarok,  som 
Hedningefolket  kaldte  den  yderste  Time,  da  alt  skulde  forgaa, 
selv  de  høje  Guder.  Gjallerhornet  lød,  og  hen  over  Regnbuen 
red  Guderne,  klædte  i  Staal,  for  at  kæmpe  den  sidste  Kamp ; 
foran  dem  fløj  de  vingeklædte  Skjoldmøer,  og  Rækken  slut- 
tedes med  de  døde  Kæmpers  Skikkelser;  den  hele  Luft  lyste 
om  dem  med  Nordlysblink,  men  Mørket  var  det  sejrende. 
Det  var  en  rædsom  Stund. 

Og  tæt  ved  den  ængstede  Vikingefrue  sad  paa  Gulvet 
liden  Helga  i  Frøens  hæslige  Skikkelse,  ogsaa  hun  skælvede 
og  knugede  sig  op  til  Plejemoderen,  som  tog  hende  paa  sit 
Skød  og  i  Kærlighed  holdt  hende  fast,  i  hvor  hæslig  end 
Paddehammen  syntes.  Luften  genlød  af  Sværd-  og  Kølleslag, 
af  susende  Pile,  som  var  det  en  stormende  Hagelbyge,  der  gik 
hen  over  dem.  Timen  var  kommen,  da  Jord  og  Himmel  vilde 
briste,  Stjernerne  falde,  alt  gaa  til  Grunde  i  Surturs  Ild,  men 
en  ny  Jord  og  Himmel,  vidste  hun,  vilde  komme,  Kornet 
bølge,  hvor  Havet  nu  rullede  hen  over  den  golde  Sandbund, 
den  unævnelige  Gud  raade,  og  op  til  ham  steg  Bal  dur,  den 
milde,  kærlige,  løst  fra  de  dødes  Rige  —  han  kom  —  Vi- 
kingefruen saa  ham,  hun  kendte  hans  Aasyn,  —  det  var 
den  kristne,  fangne  Præst. 

»Hvide  Krist!«  raabte  hun  højt,  og  i  Navnets  Nævnelse 
trykkede  hun  et  Kys  paa  sit  hæslige  Frøbarns  Pande;  da 
faldt  Paddehammen,  og  liden  Helga  stod  der  i  al  sin  Dej- 
lighed, mild  som  aldrig  før  og  med  straalende  Øjne;  hun 
kyssede  Plejemoderens  Hænder,  velsignede  hende  for  al  den 
Omhu  og  Kærlighed,  hun  i  Trængselens  og  Prøvelsens  Dage 
forundte   hende;    takkede   hende   for  de   Tanker,   hun   havde 

nedlagt  i  hende  og  vakt,  takkede  hende  for  Navnets  Næv- 
nelse, det,  hun  gentog:  hvide  Krist!  og  liden  Helga  løftede 
sig  som  en  mægtig  Svane,  Vingerne  bredte  sig  saa  store,  med 
en  Susen,  som  naar  Trækfuglenes  Skare  flyver  bort. 

Vikinge fruen  vaagnede   derved,    og   udenfor   lød   endnu 
det  samme  stærke  Vingeslag,  —  det  var  Tiden,  vidste   hun, 


at  Storkene  drog  herfra,  dem  var  det,  hun  hørte;  endnu  en- 
gang vilde  hun  se  dem  før  deres  Afrejse  og  sige  dem  Farvel! 
Hun  stod  op,  gik  ud  paa  Svalen,  og  da  saa  hun  paa  Side- 
husets Tagryg  Stork  ved  Stork,  og  rundt  om  Gaarden,  hen 
over  de  høje  Træer,  fløj  Skarer  i  store  Svingninger,  men  lige 
ud  for  hende,  paa  Brøndkanten,  hvor  liden  Helga  saa  tit 
havde  siddet  og  skrækket  hende  ved  sit  Vildskab,  sad  nu  to 
Svaner  og  saa  med  kloge  Øjne  paa  hende;  og  hun  huskede 
paa  sin  Drøm,  den  fyldte  hende  endnu  helt,  aldeles  som  en 
Virkelighed;  hun   tænkte  paa  liden  Helga  i  Svaneskikkelse, 


ir 

hun  tænkle  paa  den  kristne  Præst,  og  følte  sig  med  eet  for- 
underlig glad  i  Hjertet. 

Svanerne  slog  med  Vingerne,  bøjede  deres  Halse,  som 
vilde  de  ogsaa  give  deres  Hilsen;  og  Vikingefruen  bredte 
sine  Arme  ud  imod  dem,  som  om  hun  forstod  det,  smilede 
i  Graad  og  mange  Tanker. 

Da  løftede  sig  med  Vingelarm  og  Knebbren  alle  Storkene 
til  Rejsen  Syd  paa. 

»Vi  vente  ikke  paa  Svanerne!«  sagde  Storkemoder, 
»vil  de  med,  maa  de  komme!  vi  kunne  ikke  blive  her,  til 
Brokfuglene  rejse!  Der  er  dog  noget  kønt  i  at  rejse  saaledes 
familievis,  ikke  som  Bogfinker  og  Brushøns,  hvor  Hannerne 
flyve  for  sig  og  Hunnerne  for  sig,  det  er  egentlig  talt  ikke 
anstændigt!  —  og  hvad  er  det  for  et  Vingeslag,  Svanerne 
gør?« 

»Hver  flyver  paa  sit  Sæt!«  sagde  Storke  fa  der,  »Svanerne 
tage  det  paa  skraa,  Tranerne  i  Trekant  og  Brokfuglene  i 
Slangelinie!« 

»Nævn  ikke  Slange,  naar  vi  flyve  heroppe!«  sagde  Storke- 
moder, »det  giver  kun  Ungerne  Lyster,  som  ikke  kunne  til- 
fredsstilles!« 


»Er  det  de  høje  Bjerge  dernede,  jeg  hørte  om?«  spurgte 
Helga  i  Svaneham. 

»Det  er  Tordenskyer,  som  drive  under  os!«  sagde  Moderen. 

»Hvad  er  det  for  hvide  Skyer,  som  løfte  sig  saa  højt?« 
spurgte  Helga. 

»Det  er  de  evigt  besneede  Bjerge,  du  ser!«  sagde  Moderen, 
og  de  fløj  over  Alperne,   ned  mod  det  blaanende  Middelhav. 


»Afrikas  Land!  Ægyptens  Strand!«  jublede  i  Svaneskikkelse 
Nilens  Datter,  idet  hun  højt  fra  Luften  øjnede,  som  en 
hvidgul,  bølgeformig  Stribe,  sin  Hjemstavn. 

Ogsaa  Fuglene  saa  den  og  fremskyndte  deres  Flugt. 

>Jeg  lugter  Nildynd  og  vaade  Frøer!«  sagde  Storke- 
moder,  »det  kriller  i  mig!  —  Ja,  nu  skulle  I  faa  at  smage, 
og  I  skulle  se  Marabu,  Ibis  og  Traner!  de  høre  alle  til 
Familien,  men  ere  ikke  nær  saa  kønne  som  vi;  de  stille  sig 
fornemme  an,  især  Ibis;  han  er  nu  bleven  forvænt  af  Ægyp- 
terne, de  gøre  ham  til  Mumie,  stoppe  ham  med  Krydderurter. 
Jeg  vil  heller  stoppes  med  levende  Frøer,  det  ville  I  med,  og 
det  skulle  I  blive!   Bedre  noget  i  Skrutten,   mens  man  lever, 


end  at  være  til  Stads,  naar  man  er  død!  det  er  min  Mening, 
og  den  er  altid  den  rigtige!« 

»Nu  ere  Storkene  komne!«  sagde  man  i  det  rige  Hus  ved 
Nilens  Bred,  hvor  i  den  aabne  Hal,  paa  bløde  Hylstre  dæk- 
kede med  Leopardens  Skind,  den  kongelige  Herre  laa  ud- 
strakt, ikke  levende,  heller  ikke  død,  haabende  paa  Lotus- 
blomsten fra  den  dybe  Mose  i  Norden.  Slægtninge  og  Tyende 
stod  om  ham. 

Og  ind  i  Hallen  fløj  to  prægtige,  hvide  Svaner,  de  vare 
komne  med  Storkene;  de  kastede  den  blendende  Fjerham, 
og  der  stod  to  dejlige  Kvinder,  hinanden  saa  lig  som  to  Dug- 
draaber;  de  bøjede  sig  hen  over  den  blege,  henvisnede  gamle 
Mand,  de  kastede  deres  lange  Haar  tilbage,  og  idet  liden 
Helga  bøjede  sig  over  Bedstefaderen,  rødmede  hans  Kinder, 

hans  Øjne  fik  Glans,  der  kom  Liv  i  de  stivnede  Lemmer. 
Den  gamle  rejste  sig  karsk  og  forynget;  Datter  og  Datter- 
datter holdt  ham  i  deres  Arme  som  til  Morgenhilsen  i  Glæde 
efter  en  lang,  tung  Drøm. 


Og  der  var  Glæde  over  al  den  Gaard  og  i  Storkereden 
med,  men  der  var  det  dog  mest  over  den  gode  Føde,  de 
mylrende  mange  Frøer;  og  mens  de  lærde  i  Hast  optegnede 
saa  løseligt  Historien  om  de  to  Prinsesser  og  om  Sundheds- 
blomsten,  der  var  en  stor  Begivenhed  og  Velsignelse  for  Hus 
og  Land,  forialte  Storkeforældrene  den  paa  deres  Vis  og  for 
deres  Familie,  men  først  da  de  alle  vare  mætte,  ellers  havde 
de  jo  andet  at  bestille  end  at  høre  paa  Historier. 

»Nu  bliver  du  da  noget!«  hviskede  Storkemoder;  »det 
er  ikke  rimeligt  andet!« 

»Oh,  hvad  skulde  jeg  blive!«  sagde  Storkefader,  »og 
hvad  har  jeg  gjort?  Ingenting!« 

»Du  har  gjort  mere  end  alle  de  andre!  uden  dig  og  Un- 
gerne havde  de  to  Prinsesser  aldrig  set  Ægypten  igen  og  faaet 
den  gamle  rask.  Du  bliver  noget!  Du  faar  bestemt  Doktor- 
graden, og  vore  Unger  fødes  siden  med  den,  og  deres  Unger 
igen  videre  frem !  Du  ser  ogsaa  allerede  ud  som  en  ægyptisk 
Doktor,  —  i  mine  Øjne!« 

De  lærde  og  vise  udviklede  Grundtanken,  som  de  kaldte 
det,  der  gik  gennem  den  hele  Begivenhed:  »Kærlighed  føder 
Liv!«  den  gav  de  Forklaring  paa  forskellige  Maader:  »den 
varme  Solstraale  var  Ægyptens  Prinsesse,  hun  steg  ned  til 
Dyndkongen,  og  i  deres  Møden  sprang  Blomsten  frem  — « 

»Jeg  kan  ikke  saaledes  rigtig  gentage  Ordene!«  sagde 
Storkefader,  der  havde  hørt  til  fra  Taget  og  skulde  for- 
tælle derom  i  Reden.  »Det  var  saa  indviklet  hvad  de  sagde, 
det  var  saa  klogt,  at  de  straks  fik  Rang  og  Skænkads,  selv 
Mundkokken  fik  et  stort  Udmærkelsestegn,  —  det  var  nok 
for  Suppen!« 

»Og  hvad  fik  du?«  spurgte  Storkemoder,  »de  skulde  da 
ikke  glemme  den  vigtigste,  og  den  er  du!  de  lærde  have  kun 
knebret  ved  det  hele!  men  dit  kommer  vel!« 

I  den  sildige  Nat,  da  Søvnens  Fred  hvilede  over  det  ny 
lykkelige  Hus,  var  der  en,  der  endnu  vaagede,  og  det  var 
ikke  Storke  fa  der,  uagtet  han  paa  eet  Ben  stod  op  i  Reden 
og  sov  Skildvagt,  nej,  liden  Helga  vaagede,  hældede  sig  ud 
over  Altanen  og  saa  paa  den  klare  Luft  med  de  store,  lysende 
Stjerner,  større  og  renere  i  Glans,  end  hun  havde  set  dem  i 
Norden,  og  dog  de  samme.  Hun  tænkte  paa  Vikinge fruen 
ved  Vildmosen,  paa  Plejemoderens  milde  Øjne,  de  Taarer, 
hun  havde  grædt  over  det  arme  Frøbarn,  der  nu  stod  i 
Glans  og  Stjernepragt  ved  Nilens  Vande  i  dejlig  Foraarsluft. 
Hun  tænkte  paa  Kærligheden  i  den  hedenske  Kvindes  Bryst, 
den  Kærlighed,  hun  havde  vist  en  ynkelig  Skabning,  der  i 
Menneskeham  var  et  ondt  Dyr  og  i  Dyrets  Ham  væmmelig 
at  se  og  røre  ved.  Hun  saa  paa  de  lysende  Stjerner  og  hu- 
skede paa  Glansen  fra  den  dødes  Pande,  da  de  fløj  hen  over 
Skov  og  Mose;  der  klang  Toner  i  hendes  Erindring,  Ord, 
hun  havde  hørt  udtale,  da  de  red  af  Sted,  og  hun  sad  som 
den  betagne,  Ord  om  Kærlighedens  store  Ophav,  den  højeste 
Kærlighed,  der  omfattede  alle  Slægter. 

Ja,  hvad  var  ikke  givet,  vundet,  opnaaet!  Liden  Helgas 
Tanke  omfattede  ved  Nat,  ved  Dag,  hele  sin  Lykkesum  og 
stod  i  Skuet  af  den  som  Barnet,  der  vender  sig  ilsomt  fra 
Giveren  til  det  givne,  alle  de  dejlige  Gaver;  hun  ligesom  gik 
op  i  den  stigende  Lyksalighed,  der  kunde  komme,  vilde 
komme;  hun  var  jo  baaren  gennem  Underværker  til  altid 
højere  Glæde  og  Lykke,  og  heri  fortabte  hun  sig  en  Dag  saa 
ganske,  at  hun  ikke  mere  tænkte  paa  Giveren.  Det  var  Ung- 
domsmodets  Kækhed,  der  gjorde  sit  raske  Kast!  hendes  Øjne 
lyste  derved,  men  øjeblikkelig  reves  hun  ud  derfra  ved  en 
stærk  Støjen  nede  i  Gaarden  under  sig.  Der  saa  hun  to  mæg- 
tige Strudse  løbe  ilsomt  omkring  i  snævre  Kredse;  aldrig  før 
havde  hun  set  dette  Dyr,  saa  stor  en  Fugl,  saa  plump  og 
tung,  Vingerne  saa  ud,  som  vare  de  stækkede,  Fuglen  selv, 

som  var  der  gjort  den  Overlast,  og  hun  spurgte  om,  hvad 
der  var  sket  med  den,  og  for  første  Gang  hørte  hun  det  Sagn, 
Ægypterne  fortælle  om   Strudsen. 

Dejlig  havde  dens  Slægt  engang  været,  dens  Vinger  store 
og  stærke;  da  sagde  en  Aften  Skovens  mægtige  Fugle  til  den: 
»Broder!  skulle  vi  i  Morgen,  om  Gud  vil  det,  flyve  til  Floden 
og  drikke?«  Og  Strudsen  svarede:  »Jeg  vil  det!«  Da  det  da- 
gedes, fløj  de  af  Sted,  først  højt  opad  mod  Solen,  Guds  Øje, 
altid  højere  og  højere,  Strudsen  langt  foran  alle  de  andre; 
den  fløj  i  Stolthed  mod  Lyset;  den  stolede  paa  sin  Kraft  og 
ikke  paa  Giveren;  den  sagde  ikke:  »Om  Gud  vil!«  da  drog 
Straffens  Engel  Sløret  bort  fra  den  Flammestraalende,  og  i 
dette  Nu  forbrændte  Fuglens  Vinger,  den  sank,  elendig,  til 
Jorden.  Den  og  dens  Slægt  mægter  aldrig  mer  at  hæve  sig; 
den  flyr  i  Skræk,  stormer  om  i  Kredse  i  det  snævre  Rum; 
en  Mindelse  er  det  for  os  Mennesker,  i  al  vor  Tanke,  ved 
hver  vor  Gerning  at  sige:   »Om  Gud  vil!« 

Og  Helga  bøjede  tankefuld  sit  Hoved,  saa  paa  den 
jagende  Struds,  saa  dens  Angest,  saa  dens  taabelige  Glæde 
ved  Skuet  af  sin  egen  store  Skygge  paa  den  hvide,  solbelyste 
Væg.  Og  i  Sind  og  Tanke  slog  Alvoren  sin  dybe  Rod.  Et 
Liv  saa  rigt,  fremad  i  Lykken,  var  givet,  vundet,  —  hvad 
vilde  ske,  hvad  vilde  endnu  komme  — ?  Det  bedste:  »Om 
Gud  vil!« 


I  det  tidlige  Foraar,  da  Storkene  atter  drog  Nord  paa, 
tog  liden  Helga  sit  Guldarmbaand,  ridsede  deri  sit  Navn, 
vinkede  ad  Storkefader,  gav  ham  Guldringen  om  Halsen, 
bad  ham  bringe  den  til  Vi kinge fruen,  der  vilde  heraf 
forstaa,  at  Plejedatteren  levede,  var  lykkelig  og  huskede  paa 
hende. 

»Det  er  svært  at  bære!«  tænkte  Storke  fa  der,  da  han 
fik  det  om  Halsen;   »men  Guld  og  Ære  skal  man  ikke  kaste 

paa  Landevejen!  der  er  Lykke  ved  Storken,  vil  de  sande 
deroppe!« 

»Du  lægger  Guld,  og  jeg  lægger  Æg!«  sagde  S  tor  ke- 
rn o  der,  »men  du  lægger  kun  een  Gang,  jeg  gør  det  alle 
Aaringer!  men  Paaskønnelse  faar  ingen  af  os!  det  krænker!« 

»Man  har  Bevidstheden,  Mor!«  sagde  Storke  fa  der. 


»Den  kan  du  ikke  hænge  udenpaa!«  sagde  Storkemoder, 
»den  giver  hverken  Medbør  eller  Maaltid!« 

Og  saa  fløj  de. 

Den  lille  Nattergal,  der  sang  i  Tamarindebusken,  vilde 
ogsaa  snart  drage  Nord  paa;  deroppe  ved  Vildmosen  havde 
liden  Helga  tit  hørt  den;  Bud  med  vilde  hun  give  den, 
Fuglenes  Sprog  kunde  hun,  fra  hun  fløj  i  Svaneham,  hun 
havde  tit  siden  talt  det  med  Stork  og  Svale,  Nattergalen  vilde 
forstaa  hende;  og  den  bad  hun  at  flyve  til  Bøgeskoven  paa 
den  jydske  Halvø,   hvor  Graven  var   rejst   af  Sten   og  Grene, 

hun  bad  den   bede  alle  Smaafugle  værne  der  om  Graven  og 
synge  en  Sang  og  atter  en  Sang. 

Og  Nattergalen  fløj   —  og  Tiden  fløj  hen! 


Ørnen  stod  paa  Pyramiden  og  saa  i  Høst  et  stadseligt 
Tog  med  rigtladede  Kameler,  med  kosteligt  klædte,  væbnede 
Mænd  paa  fnysende,  arabiske  Heste,  skinnende  hvide  som 
Sølv,  og  med  røde,  bævrende  Næsebor,  Manken  stor  og  tæt, 
hængende  ned  om  de  fine  Ben.  Rige  Gæster,  en  kongelig 
Prins  fra  Arabiens  Land,  dejlig  som  en  Prins  skal  være  det, 
drog  ind  i  det  stolte  Hus,  hvor  nu  Storkereden  stod  tom ;  de, 
som  boede  oppe  i  den,  vare  jo  i  et  nordligt  Land,  men  snart 
vilde  de  komme  tilbage.  —  Og  netop  den  Dag  kom  de,  da 
her  var  rigest  paa  Glæde  og  Lystighed.  Her  var  Bryllupsstads, 
og  liden  Helga  var  Bruden,  klædt  i  Silke  og  Juveler;  Brud- 
gommen var  den  unge  Prins  fra  Arabiens  Land;  de  sad  øverst 
ved  Bordet  mellem  Moder  og  Bedstefader. 

Men  hun  saa  ikke  paa  Brudgommens  brune,  mandige 
Kind,  hvor  det  sorte  Skæg  krusede  sig,  hun  saa  ikke  paa 
hans  ildfulde,  mørke  Øjne,  der  fæstede  sig  paa  hende,  hun 
saa  ud,  op  mod  den  blinkende,  funklende  Stjerne,  der  straa- 
lede  ned  fra  Himlen. 

Da  raslede  det  med  stærke  Vingeslag  derude  i  Luften, 
Storkene  kom  tilbage;  og  det  gamle  Storkepar,  i  hvor  træt 
det  end  var  af  Rejsen  og  nok  kunde  trænge  til  at  hvile  ud, 
fløj  dog  straks  ned  paa  Rækværket  ved  Verandaen,  de  vidste 
det,  hvilken  Fest  det  var.  De  havde  allerede  ved  Landets 
Grænse  hørt,  at  liden  Helga  havde  ladet  dem  afmale  paa 
Muren,  de  hørte  med  til  hendes  Historie. 

»Det  er  meget  net  betænkt!«  sagde  Storke  fa  der. 

»Det  er  meget  lidt!«  sagde  Storkemoder,  »mindre  kunde 
det  da  ikke  være.« 

Og  da  Helga  saa  dem,  rejste  hun  sig  og  gik  ud  i  Veran- 

dåen  til  dem  for  at  klappe  dem  ned  ad  Ryggen.  Det  gamle 
Storkepar  nejede  med  Halsene,  og  de  yngste  Unger  saa  der- 
paa  og  følte  sig  beærede. 

Og  Helga  saa  op  ti]  den  lysende  Stjerne,  der  straalede 
mere  og  mere  klar;  og  imellem  den  og  hende  bevægede  sig 
en  Skikkelse,  renere  endnu  end  Luften  og  derved  synlig,  den 
svævede  hende  ganske  nær,  det  var  den  døde,  kristne  Præst, 
ogsaa  han  kom  paa  hendes  Højtidsfest,  kom  fra  Himmeriges 
Rige. 

»Glansen  og  Herligheden  der  overgaar  alt  hvad  Jorden 
kender!«  sagde  han. 

Og  liden  Helga  bad  saa  blødt,  saa  inderligt,  som  hun 
aldrig  før  havde  bedet,  at  hun,  kun  et  eneste  Minut,  turde 
se  derind,  kun  kaste  et  eneste  Blik  ind  i  Himmeriges  Rige 
til  Faderen. 

Og  han  løftede  hende  i  Glans  og  Herlighed,  i  en  Strøm- 
ning af  Toner  og  Tanker;  det  var  ikke  blot  udenom  hende, 
det  lyste  og  klang,  men  indeni  hende.  Ord  kan  ikke  ud- 
sige det. 

»Nu  maa  vi  tilbage,  du  savnes!«  sagde  han. 

»Kun  eet  Blik  endnu!«  bad  hun;  »kun  et  eneste  kort 
Minut!« 

»Vi  maa  til  Jorden,  alle  Gæster  gaa  bort!« 

»Kun  eet  Blik!  det  sidste!  — !« 

Og  liden  Helga  stod  atter  i  Verandaen,  —  men  alle  Blus 
der  udenfor  vare  slukkede,  alle  Lys  i  Brudesalen  vare  borte, 
Storkene  borte,  ingen  Gæster  at  se,  ingen  Brudgom,  alt,  som 
vejret  hen  i  tre  korte  Minutter. 

Da  følte  Helga  Angest,  og  hun  gik  igennem  den  tomme, 
store  Hal,  ind  i  det  næste  Kammer;  der  sov  fremmede  Sol- 
dater. Hun  aabnede  Sidedøren,  der  førte  ind  til  hendes  Stue, 
og  idet  hun  troede  at  staa  der,  stod  hun  udenfor  i  Haven, 
—  saaledes  var  her  jo  ikke  før;  rødlig  skinnede  Himlen,  det 
var  mod  Daggry. 

Tre  Minutter  i  Himlen  kun,  og  en  hel  Jordnat  var  gaaet! 

Da  saa  hun  Storkene;  hun  raabte  til  dem,  talede  deres 
Sprog,  og  Storke  fa  der  drejede  Hovedet,  lyttede  og  nær- 
mede sig. 

»Du  taler  vort  Sprog!«  sagde  han,  »hvad  vil  du?  Hvorfor 
kommer  du  her,  du  fremmede  Kvinde?« 

»Det   er  jo   mig!    det   er    Helga!    kender    du   mig   ikke? 


L.  *~v  lA**^— ^-* 


For  tre  Minutter  siden  talte  vi  sammen,  derhenne  i  Veran- 
daen.« 

»Det  er  en  Fejltagelse!«  sagde  Storken;  »det  har  du 
drømt  alt  sammen!« 

»Nej,  nej!«  sagde  hun  og  erindrede  ham  om  Vikingeborgen 
og  om  Vildmosen,  Rejsen  herhid  — ! 

Da  blinkede  Storkefader  med  Øjnene:  »Det  er  jo  en 
gammel  Historie,  jeg  har  hørt  fra  min  Tip-tip-Oldemoders 
Tid!  ja  vist  var  her  i  Ægypten  en  saadan  Prinsesse  fra  det 
danske  Land,  men  hun  forsvandt  paa  sin  Bryllupsaften  for 
mange  hundrede  Aar  siden  og  kom  aldrig  igen!  det  kan  du 
selv   læse   dig  til    her  paa   Monumentet   i   Haven;    der   er  jo 

hugget  baade  Svaner  og  Storke,  og  øverst  staar  du  selv  i  det 
hvide  Marmor.« 

Saaledes  var  det.  Liden  Helga  saa  det,  forstod  det  og 
sank  i  Knæ. 

Solen   straalede   frem,   og   som    i    fordums   Tid   ved    dens 


Straaler  Frøhammen  faldt,  og  den  dejlige  Skikkelse  kom  til 
Syne,  saa  løftede  sig  nu  ved  Lysets  Daab  en  Skønheds- 
skikkelse  klarere,  renere  end  Luften,  en  Lysstraale  —  til 
Faderen. 

Legemet  sank  i  Støv:   der  laa  en   henvisnet  Lotusblomst, 
hvor  hun  havde  staaet. 

»Det  var  da  en  ny  Slutning  paa  Historien!«  sagde  Storke- 
fader; »den  havde  jeg  nu  slet  ikke  ventet!  men  jeg  kunde 
ganske  godt  lide  den!« 

»Hvad  mon  Ungerne  ville  sige  om^den?«  spurgte  Storke- 
moder. 

»Ja,   det  er  rigtignok  det  vigtigste^«    sagde  Storkefader. 


Hurtigløberne. 


Der  var  udsat  en  Pris,  ja,  der  var  udsat  to,  den  lille  og 
den  store,  for  den  største  Hurtighed,  ikke  i  eet  Løb, 
men  saadan  i  at  løbe  hele  Aaret. 

»Jeg  fik  den  første  Pris!«  sagde  Haren;  »Retfærdighed 
maa  der  dog  være,  naar  ens  egen  Familie  og  gode  Venner 
er  i  Raadet;  men  at  Sneglen  fik  anden  Pris,  finder  jeg 
næsten  fornærmeligt  imod  mig!« 

»Nej,«  forsikrede  Ledpælen,  der  havde  været  Vidne  ved 
Prisuddelingen,  »der  maa  ogsaa  tages  Hensyn  til  Flid  og  god 
Villie,  det  blev  sagt  af  flere  agtbare  Personer,  og  det  har  jeg 
ogsaa  forstaaet.  Sneglen  har  rigtignok  brugt  et  halvt  Aar 
om  at  komme  over  Dørtrinet,  men  han  har  brækket  Laar- 
benet  i  det  Hastværk,  det  dog  var  for  ham.  Han  har  levet 
ene  og  alene  for  sit  Løb,  og  han  løb  med  Hus!  Alt  dette  er 
agtværdigt!  —  og  saa  fik  han  anden  Pris!« 

»Jeg  kunde  dog  ogsaa  have  været  taget  i  Betragtning!« 
sagde  Svalen;  »hurtigere  end  jeg,  i  Flugt  og  Omsving,  tror 
jeg,  ingen  har  vist  sig,  og  hvor  har  jeg  ikke  været  om:  vidt, 
vidt,  vidt!« 

»Ja,  det  er  Deres  Ulykke!«  sagde  Ledpælen;  »De  føjter 
for  meget!  De  skal  altid  af  Sted,  ud  af  Landet,  naar  det  her 

begynder  at  fryse;  De  har  ingen  Fædrelandskærlighed!  De 
kan  ikke  komme  i  Betragtning!« 

»Men  om  jeg  nu  laa  over  i  Mosen  hele  Vinteren!«  sagde 
Svalen,   »sov  hele  Tiden  bort,    kom  jeg  saa  i  Betragtning?« 

»Skaf  Attest  fra  Mosekonen,  at  De  har  sovet  den  halve 
Tid  i  Fædrelandet,  saa  skal  De  komme  i  Betragtning!« 

»Jeg  havde  nok  fortjent  første  Pris  og  ikke  anden!« 
sagde  Sneglen.    »Det  veed  jeg  da,  at  Haren  har  kun  løbet 


af  Kujoneri,  hver  Gang  han  troede,  at  der  var  Fare  paa 
Færde;  jeg  derimod  har  gjort  min  Løben  til  en  Livsopgave 
og  er  bleven  Krøbling  i  Tjenesten!  Skulde  nogen  have  første 
Pris,  var  det  nok  mig!  —  men  jeg  gør  ingen  Spræl,  det  for- 
agter jeg!« 

Og  saa  spyttede  den. 

»Jeg  skal  med  Ord  og  Tale  kunne  forsvare,  at  hver  Pris, 
i  det  mindste  min  Stemme  til  den,  er  given  med  retfærdigt 
Hensyn!«  sagde  det  gamle  Landmaalermærke  i  Skoven, 
der  var  Lem  i  den  afgørende  Dommerforening.  »Jeg  gaar 
altid  frem  med  Orden,  Overvejelse  og  Beregning.  Syv  Gange 

forud  har  jeg  nydt  den  Ære  at  være  med  at  give  Prisen; 
men  ikke  før  i  Dag  har  jeg  faaet  min  Villie  sat  igennem. 
Jeg  er  ved  hver  Uddeling  gaaet  ud  fra  noget  vist.  Jeg  er 
altid  gaaet  forfra  i  Bogstaverne  til  første  Pris  og  bagfra  til 
anden  Pris.  Og  vil  De  nu  lægge  Mærke  til,  naar  man  tager 
forfra:  Det  ottende  Bogstav  fra  A  er  H,  der  have  vi  Haren, 
og  saa  stemte  jeg  for  Haren  til  første  Pris,  og  det  ottende 
Bogstav  bagfra,  —  Æ  regner  jeg  ikke  med,  det  har  saadan 
en  upassende  Lyd,  det  upassende  springer  jeg  altid  over,  — 
bliver  saa  S;  derfor  stemte  jeg  for  Sneglen  til  anden  Præmie. 
Næste  Gang  bliver  det  I  til  første  og  R  til  anden!  Der  skal 
altid  være  en  Orden  i  enhver  Ting  I  man  maa  have  noget  at 
holde  sig  til!« 

»Jeg  havde  nu  stemt  for  mig  selv,  naar  jeg  ikke  havde 
været  imellem  de  dømmende,«  sagde  Mulæselet,  der  ogsaa 
var  Meddommer.  »Man  skal  tage  Hensyn  til,  ikke  blot  hvor 
hurtig  man  kommer  frem,  men  hvad  andre  Egenskaber  der 
kan  være,  som  nu  den  Ting,  hvor  meget  man  trækker;  dog 
det  vilde  jeg  ikke  denne  Gang  have  udhævet,  heller  ikke 
Harens  Klogskab  i  sin  Flugt,  dens  Kløgt,  med  eet  at  gøre 
et  Spring  til  Siden  for  at  lede  Folk  paa  Vildspor  fra,  hvor 
den  skjuler  sig;  nej,  der  er  endnu  een  Ting,  mange  lægge 
Mærke  til,  og  som  heller  ikke  bør  være  uændset,  det  er  den, 
man  kalder  det  skønne;  det  har  jeg  her  set  paa,  jeg  saa 
paa  Harens  dejlige,  velvoksne  Øren,  det  er  en  Fornøjelse  at 
se,  hvor  lange  de  ere!  jeg  syntes,  at  jeg  saa  mig  selv,  da  jeg 
var  lille,  og  saa  stemte  jeg  for  ham!« 

»Hys!«  sagde  Fluen,  »ja,  jeg  vil  ikke  tale,  jeg  vil  bare 
sige  noget!  det  veed  jeg,  at  mere  end  een  Hare  har  jeg  løbet 
op.  Forleden  knækkede  jeg  Bagbenene  paa  en  af  de  yngste; 
jeg  sad  paa  Lokomotivet  foran  Banetoget,  det  gør  jeg  tit,  saa 
iagttager  man  bedst  sin  egen  Hurtighed.  En  ung  Hare  løb 
længe  foran,  han  anede  ikke,  at  jeg  var  der;  til  sidst  maatte 
han  dreje  af,  men  saa  knækkedes  Bagbenene  over  af  Loko- 
motivet, for  jeg  sad  derpaa.  Haren  blev  liggende,  jeg  foer 
videre.  Det  er  dog  vel  at  overvinde  den?  Men  jeg  trænger 
ikke  til  Prisen!« 

»Jeg  synes  nu,«  tænkte  den  vilde  Rose,  men  den  sagde 
det  ikke,  det  er  ikke  dens  Natur  at  udtale  sig,  skønt  det 
kunde  være  ganske  godt,  om  den  havde  gjort  det;  »jeg  synes 
nu,  at  Solstraalen  burde  have  faaet  første  Hæderspris,  og 
anden  med!  Den  flyver  i  et  Nu  den  umaalelige  Vej  fra  Solen 
ned  til  os  og  kommer  med  en  Styrke,  at  al  Naturen  vaagner 
derved;  den  har  en  Skønhed,  saa  at  alle  vi  Roser  rødme  og 


dufte  derved!  den  høje,  dømmende  Øvrighed  synes  slet  ikke 
at  have  bemærket  den!  var  jeg  Solstraale,  jeg  gav  dem  hver 
et  Solstik  —  men  det  gjorde  dem  kun  gale,  det  kunne  de 
blive  alligevel!  jeg  siger  ikke  noget!«  tænkte  den  vilde 
Rose;  »Fred  i  Skoven!  dejligt  er  det  at  blomstre,  dufte  og 
vederkvæge,  leve  i  Sagn  og  Sange!  Solstraalen  overlever  os 
dog  alle  sammen!« 

»Hvad  er  første  Pris?«  spurgte  Regnormen,  der  havde 
forsovet  sig,  og  nu  først  kom  til. 

»Det  er  fri  Adgang  til  en  Kaalhave!«    sagde  Mulæselet; 

»jeg  foreslog  Prisen!  Haren  maatte  og  skulde  have  den,  og 
saa  tog  jeg,  som  tænkende  og  virkende  Medlem,  fornuftigt 
Hensyn  til  dens  Nytte,  der  skulde  have  den;  nu  er  Haren 
forsørget.  Sneglen  har  Lov  til  at  sidde  paa  Stengærdet  og 
slikke  Mos  og  Solskin,  og  er  dernæst  herefter  optagen  som 
en  af  de  første  Dommere  i  Hurtigløben.  Det  er  saa  godt  at 
have  een  af  Faget  med  i,  hvad  Menneskene  kalde  en  Komité! 
Jeg  maa  sige,  jeg  venter  meget  af  Fremtiden,  vi  have  alle- 
rede begyndt  saa  godt!« 


12« 


Klokkedybet 


D 


ing-dang!  ding-dang!«  klinger  det  fra  Klokkedybet  i 
Odense  Aa.  —  Hvad  er  det  for  en  Aa?  —  Den  kender 
hvert  Barn  i  Odense  By,  den  løber  neden  om  Haverne,  fra 
Slusen  til  Vandmøllen  hen  under  Træbroerne.  I  Aaen  vokse 
gule  Aaknapper,  brunfjerede  Rør  og  den  sorte,  fløjelsagtige 
Dunhammer,  saa  høj  og  saa  stor;  gamle,  revnede  Piletræer, 
svajede  og  drejede,  hænge  langt  ud  i  Vandet  paa  Munkemose 
Side  og  ved  Blegemandens  Eng,  men  lige  over  for  er  Have 
ved  Have,  den  ene  anderledes  end  den  anden,  snart  med 
dejlige  Blomster  og  Lysthuse,  glatte  og  pæne,  ligesom  smaat 
Dukkestads,  snart  staa  de  kun  med  Kaal,  eller  der  er  slet 
ingen  Have  at  se,  thi  de  store  Hyldebuske  brede  sig  der  og 
hænge  langt  ud  over  det  rindende  Vand,  som  hist  og  her  er 
dybere,   end    man    kan    naa   med   Aaren.    Ud    for   det   gamle 

Frøkenkloster  er  det  dybeste  Sted,  det  kaldes  Klokkedybet, 
og  der  bor  Aamanden;  han  sover  om  Dagen,  naar  Solen 
skinner  gennem  Vandet,  men  kommer  frem  ved  stjerneklare 
Nætter  og  Maaneskin.  Han  er  meget  gammel;  Mormor  har 
hørt  om  ham  af  sin  Mormor,  siger  hun,  han  lever  et  ensomt 
Liv,  har  slet  ingen  at  tale  med  uden  den  store,  gamle  Kirke- 
klokke. Engang  hang  den  i  Kirketaarnet,  ja,  nu  er  der  intet 
Spor  hverken  af  Taarn  eller  Kirke,  den,  der  kaldtes  Sankt 
Albani. 

»Ding-dang!  ding-dangl«  klang  Klokken,  da  Taarnet  stod, 
og  en  Aften,  da  Sol  gik  ned,  og  Klokken  var  i  sit  stærkeste 
Sving,  rev  den  sig  løs  og  fløj  gennem  Luften;  det  blanke 
Malm  skinnede  gloende  i  de  røde  Straaler. 

»Ding-dang!  ding-dang!  nu  gaar  jeg  i  Seng!«  sang  Klok- 
ken og  fløj  ud  i  Odense  Aa,  hvor  der  var  dybest,  og  derfor 
kaldes  nu  det  Sted  Klokkedybet;  men  ikke  fik  den  Søvn 
eller  Hvile  der;  hos  Aamanden  ringer  og  klinger  den,  saa 
at  det  stundom  høres  herop  igennem  Vandet,  og  mange  Folk 
sige,  at  det  betyder:  nu  skal  der  nogen  dø,  men  det  er  ikke 
derfor,  nej,  den  ringer  og  fortæller  for  Aamanden,  som  nu 
ikke  længer  er  alene. 

Og  hvad  fortæller  Klokken?  Den  er  saa  gammel,  saa 
gammel,  er  der  sagt,  den  var  til,  længe  før  Mormors  Mor- 
mor blev  født,  og  dog  er  den  i  Alder  et  Barn  kun  imod 
Aamanden,  der  er  en  gammel,  en  stille,  en  underlig  en 
med  Aaleskinds  Bukser  og  Skælfiskes  Trøje  med  gule  Aa- 
knapper  i,  Siv  om  Haaret  og  Andemad  paa  Skægget,  og  det 
er  just  ikke  kønt. 

Hvad  Klokken  fortæller,  skal  der  Aar  og  Dage  til  at  give 
igen;  den  fortæller  ud  og  ind,  tit  og  ofte  det  samme,  snart 
kort,  snart  langt,  ligesom  den  lyster;  den  fortæller  om  gamle 
Tider,  de  haarde,  de  mørke  Tider. 

»Ved  Sankt  Albani  Kirke  deroppe  i  Taarnet,  hvor  Klokken 
hang,  kom  Munken,  han  var  baade  ung  og  smuk,  men  tanke- 
fuld som  ingen  anden;  han  saa  fra  Lugen  ud  over  Odense 
Aa,  da  dens  Leje  var  bredt  og  Mosen  en  Sø,  han  saa  over 
den  og  den  grønne  Vold,   »Nonnebakken«   derovre,  hvor  Klo- 


182 


KLOKKEDYBET. 


steret  laa,  hvor  Lyset  skinnede  fra  Nonnens  Celle;  han  havde 
kendt  hende  vel  —  og  han  huskede  derpaa,  og  hans  Hjerte 
slog  stærkt  derved  —  ding-dang!  ding-dang!  — « 

Ja,  saadan  fortæller  Klokken. 

»Der  kom  i  Taarnet  Bispens  fjollede  Svend,   og  naar  jeg, 


Klokken,  der  er  støbt  af  Malm,  haard  og  tung,  svingede  og 
svang,  kunde  jeg  have  knust  hans  Pande;  han  satte  sig  tæt 
under  mig  og  legede  med  to  Pinde,  ret  som  om  de  vare  et 
Strengespil,  og  han  sang  dertil:  »»Nu  tør  jeg  synge  højt,  hvad 
jeg  ellers  ikke  tør  hviske,  synge  om  alt,  hvad  der  gemmes 
bag  Laas  og  Lem!  der  er  koldt  og  vaadt!  Rotterne  æde  dem 

levende  op!  Ingen  veed  derom,  ingen  hører  derom!  heller  ikke 
nu,  thi  Klokken  ringer  saa  højt  ding-dang!  ding-dang!«« 

»Der  var  en  Konge,  de  kaldte  ham  Knud,  han  nejede 
baade  for  Bisp  og  Munk,  men  da  han  kom  Vendelboerne  alt 
for  nær  med  svære  Skatter  og  haarde  Ord,  tog  de  Vaaben 
og  Stænger,  jog  ham  af  Sted,  som  var  han  et  Vildt;  han 
tyede  ind  i  Kirken,  laasede  Port  og  Dør;  den  voldsomme 
Skare  laa  udenfor,  jeg  hørte  derom:  baade  Skader  og  Krager, 
Alliken  med,  bleve  skræmmede  ved  Skrig  og  Skraal;  de  fløj 
ind  i  Taarnet  og  ud  igen,  de  saa  paa  Mængden  dernede,  de 
saa  ogsaa  ind  ad  Kirkens  Vinduer  og  skreg  højt,  hvad  de  saa. 
Kong  Knud  laa  foran  Alteret  og  bad,  hans  Brødre  Erik  og 
Benedikt  stod  som  Vagt  med  dragne  Sværd,  men  Kongens 
Tjener,  den  falske  Blake,  forraadte  sin  Herre;  de  vidste  der- 
ude, hvor  han  var  at  ramme,  og  en  smed  en  Sten  gennem 
Ruden,  og  Kongen  laa  død!  —  Der  var  Skrig  og  Raab  af  den 
vilde  Hob  og  af  Fuglenes  Flok,  og  jeg  raabte  med,  jeg  sang, 
og  jeg  klang:  ding-dang!  ding-dang!« 

»Kirkeklokken  hænger  højt,  ser  vidt  omkring,  faar  Besøg 
af  Fuglene  og  forstaar  deres  Sprog,  til  den  suser  Vinden  ind 
af  Luger  og  Lydhuller,  af  hver  Revne,  og  Vinden  veed  alt, 
den  har  det  fra  Luften,  og  den  omslutter  alt,  hvad  levende 
er,  den  trænger  ind  i  Menneskets  Lunger,  veed  alt,  hvad  der 
faar  Lyd,  hvert  Ord  og  hvert  Suk  — !  Luften  veed  det,  Vinden 
fortæller  det,  Kirkeklokken  forstaar  dens  Mæle  og  ringer  det 
ud  for  den  hele  Verden,  ding-dang!  ding-dang!« 

»Men  det  blev  mig  for  meget  at  høre  og  vide,  jeg  mæg- 
tede ikke  at  ringe  det  ud!  jeg  blev  saa  træt,  jeg  blev  saa 
tung,  at  Bjælken  knak,  og  jeg  fløj  ud  i  den  skinnende  Luft, 
ned  der,  hvor  Aaen  er  dybest,  hvor  Aamanden  bor,  ensom 
og  ene,  og  der  fortæller  jeg,  Aar  ud  og  Aar  ind,  hvad  jeg 
har  hørt  og  hvad  jeg  veed:  ding-dang!  ding-dang!« 

Saaledes  lyder  det  fra  Klokkedybet  i  Odense  Aa,  det  har 
Mormor  fortalt. 

Men  vor  Skolemester  siger:  »Der  er  ingen  Klokke,  der 
kan  ringe  dernede,  for  den  kan  ikke!  —  der  er  ingen  Aamand 
dernede,  for  der  er  ingen  Aamand!«   og  naar  alle  Kirkeklok- 

ker  klinge  saa  lysteligt,  saa  siger  han,  at  det  ikke  er  Klok- 
kerne, men  at  det  egentlig  er  Luften,  der  klinger;  Luften  er 
det,  der  giver  Lyd  —  det  sagde  ogsaa  Mormor,  at  Klokken 
havde  sagt  —  deri  ere  de  enige,  og  saa  er  det  vist!  »Vær 
agtsom,  vær  agtsom,  vogt  nøje  dig  selv!«  sige  de  begge  to. 

Luften  veed  alt!  den  er  om  os,  den  er  i  os,  den  mæler 
om  vor  Tanke  og  vor  Gerning,  og  den  mæler  det  længer  end 
Klokken  nede  i  Dybet  i  Odense  Aa,  hvor  Aamanden  bor, 
den  mæler  det  ud  i  det  store  Himmeldyb,  saa  langt,  saa 
langt,  evigt  og  altid,  til  Himmeriges  Klokker  klinge:  »ding- 
dang!  ding-dang!« 


Vinden  fortæller  om  Valdemar  Daae 
og  hans  Døtre. 


Naar  Vinden  løber  hen  over  Græsset,  da  kruser  det  sig 
som  et  Vand,  løber  den  hen  over  Kornet,  da  bølger  det 
som  en  Sø,  det  er  Vindens  Dans;  men  hør  den  fortælle:  den 
synger  det  ud,  og  anderledes  klinger  det  i  Skovens  Træer, 
end  igennem  Murens  Lydhuller,  Sprækker  og  Revner.  Ser 
du,  hvor  Vinden  deroppe  jager  Skyerne,  som  vare  de  en 
Faarehjord!  hører  du,  hvor  Vinden  hernede  tuder  gennem 
den  aabne  Port,  som  var  den  Vægter  og  blæste  i  Horn! 
Underligt  suser  den  ned  i  Skorstenen  og  ind  i  Kaminen; 
Ilden  flammer  og  gnistrer  derved,  skinner  langt  ud  i  Stuen, 
og  her  er  saa  lunt  og  hyggeligt  at  sidde  og  høre  til.  Lad 
kun  Vinden  fortælle!  den  veed  Eventyr  og  Historier,  flere  end 
vi  alle  tilsammen.  Hør  nu,  hvor  den  fortæller: 

»Hu-u-ud!  fare  hen!«   —  det  er  Omkvædet  paa  Visen. 


»Der  ligger  ved  Store  Bælt  en  gammel  Gaard  med  tykke, 
røde  Mure!«  siger  Vinden,  »jeg  kender  hver  Sten,  jeg  saa 
den  før,  da  den  sad  i  Marsk  Stigs  Borg  paa  Næsset;  den 
maatte  ned!  Stenen  kom  op  igen  og  blev  en  ny  Mur,  en  ny 

Gaard,  andetsteds,  det  var  Borreby  Gaard,  som  den  staar 
endnu. 

Jeg  har  set  og  kendt  de  højadelige  Mænd  og  Fruer,  de 
vekslende  Slægter,  som  boede  derinde,  nu  fortæller  jeg  om 
Valdemar  Daae  og  hans  Døtre! 

Han  løftede  saa  stolt  sin  Pande,  han  var  af  kongelig  Æt! 
han  kunde  mere  end  jage  en  Hjort  og  tømme  et  Krus;  —  det 
vilde  nok  klare  sig,  sagde  han  selv. 

Hans  Frue  skred  frem  strunk  i  Gyldenstykkes  Kjortel, 
hen  over  sit  blanke,  tavlede  Gulv;  Tapeterne  vare  prægtige, 
Møblerne  dyrtkøbte,  de  vare  kunstigt  snittede  ud.  Sølv-  og 
Guldtøj  havde  hun  bragt  i  Huset;  tysk  01  laa  i  Kælderen, 
da  der  laa  noget;  sorte,  vælige  Heste  vrinskede  i  Stalden; 
der  var  rigt  derinde  i  Borreby  Gaard,  da  Rigdommen 
var  der. 

Og  Børn  var  der;  tre  fine  Jomfruer,  Ide,  Johanne  og 
Anna  Dorthea;  jeg  husker  Navnene  endnu. 

Det  var  rige  Folk,  det  var  fornemme  Folk,  født  i  Herlig- 
hed og  vokset  op  i  den!  Hu-u-ud!  fare  hen!«  sang  Vinden, 
og  saa  fortalte  den  igen. 

»Her  saa  jeg  ikke,  som  i  andre  gamle  Gaarde,  den  høj- 
baarne  Frue  sidde  i  Højsalen  med  sine  Piger  og  dreje  Spinde- 
rokken, hun  spillede  paa  den  klingende  Lut  og  sang  dertil, 
dog  ikke  altid  de  gamle  danske  Sange,  men  Viser  i  fremmed 
Tungemaal.  Her  var  Liv  og  Gæstereren,  her  kom  fornemme 
Gæster  fra  nær  og  fjern,  Musikken  klang,  Bægerne  klang, 
jeg  kunde  ikke  døve  dem  over!«  sagde  Vinden.  »Her  var 
Hovmod  med  Bram  og  med  Brask,  Herskab,  men  ikke  Vor 
Herre! 

Saa  var  det  just  Majdags  Aften,«  sagde  Vinden,  »jeg 
kom  Vester  fra,  havde  set  Skibe  kvase  i  Vrag  paa  Vest- 
jyllands Kyst,  jaget  over  Heden  og  den  skovgrønne  Kyst,  hen 
over  Fyens  Land  og  kom  nu  over  Store  Bælt,  hæsende  og 
blæsende. 

Da  lagde  jeg  mig  til  Ro  ved  Sjællands  Kyst,  nær  ved 
Borreby  Gaard,  hvor  endnu  Skoven  stod  med  herlige  Ege. 

De  unge  Karle  fra  Egnen   kom    herud  og  samlede  Ris  og 

Grene,  de  største  og  tørreste,  de  kunde  finde.  De  gik  med  dem 
til  Byen,  lagde  dem  i  Bunke,  tændte  Ild  i  den,  og  Piger  og 
Karle  dansede  med  Sang  rundt  derom. 

Jeg  laa  stille,«  sagde  Vinden,  »men  sagtelig  rørte  jeg  ved 
en  Gren,  den,  der  var  lagt  af  den  kønneste  Ungkarl;  hans 
Ved  blussede  op,  blussede  højest;  han  var  den  udvalgte,  fik 
Hædersnavnet,  blev  Gadebasse,  valgte  først  blandt  Pigerne 
sit  lille  Gadelam;  der  var  en  Glæde,  en  Lystighed,  større 
end  derinde  i  det  rige  Borreby  Gaard.« 


»Og  hen  imod  Gaarden  kom  med  seks  Heste  agende  i 
gylden  Karet  den  høje  Frue  og  hendes  tre  Døtre,  saa  fine, 
saa  unge,  tre  yndelige  Blomster:  Rose,  Lillie  og  den  blege 
Hyacint.  Moderen  selv  var  en  prangende  Tulipan,  hun  hilsede 
ikke  en  af  den  hele  Flok,  der  holdt  op  i  Legen  og  knibsede 
og  krøb,  man  skulde  tro,  at  Fruen  var  skør  i  Stilken. 

Rose,  Lillie  og  den  blege  Hyacint,  ja,  jeg  saa  dem  alle 
tre!  hvis  Gadelam  skulde  vel  de  engang  blive,  tænkte  jeg; 
deres  Gadebasse  bliver  en  stoltelig  Ridder,  maaske  en  Prins! 

—   Hu-u-ud!  —  fare  hen!  fare  hen! 

Ja,  Agetøjet  foer  med  dem,  og  Bønderkarlene  foer  i  Dansen. 
Der  blev  redet  Sommer  i  By  til  Borreby,  til  Tjæreby,  til 
alle  de  Byer  omkring. 

Men  om  Natten,  da  jeg  rejste  mig,«  sagde  Vinden,  »lagde 
den  høj  fornemme  Frue  sig  for  aldrig  mere  at  staa  op;  det 
kom  saadan  over  hende,  som  det  kommer  over  alle  Menne- 
sker, det  er  ikke  noget  nyt.  Valdemar  Daae  stod  alvorlig  og 
tankefuld  en  lille  Stund;  det  stolteste  Træ  kan  vries,  men 
ikke  knækkes,  sagde  det  inde  i  ham;  Døtrene  græd,  og  paa 
Gaarden  tørrede  de  alle  sammen  deres  Øjne,  men  Fru  Daae 
var  faret  hen,  —  og  jeg  foer  hen!   Hu-u-ud!«   sagde  Vinden. 

»Jeg  kom  igen,  jeg  kom  tit  igen,  over  Fyens  Land  og 
Bæltets  Vand,  satte  mig  ved  Borreby  Strand,  ved  den  præg- 
tige Egeskov;  der  byggede  Fiskeørnen,  Skovduerne,  de  blaa 
Ravne  og  selv  den  sorte  Stork.  Det  var  tidligt  paa  Aaret, 
nogle  havde  Æg,  og  nogle  havde  Unger.  Nej,  hvor  de  fløj, 
hvor  de  skreg!  der  var  Økseslag  at  høre,  Slag  paa  Slag; 
Skoven  skulde  fældes,  Valdemar  Daae  vilde  bygge  et  koste- 


ligt Skib,  et  Orlogsskib  paa  tre  Fordæk,  som  Kongen  nok 
vilde  købe,  og  derfor  faldt  Skoven,  Sømændenes  Mærke,  Fug- 
lenes Bo.  Tornskaden  fløj  forskrækket,  dens  Rede  blev  øde- 
lagt; Fiskeørnen  og  alle  Skovens  Fugle  mistede  deres  Hjem, 
de  fløj  vildsomme  om  og  skreg  i  Angest  og  Vrede,  jeg  forstod 
dem  nok.  Krager  og  Alliker  raabte  højt  i  Spot:  »»Fra  Reden! 
fra  Reden!  frå!  frå!«« 

Og  midt  i  Skoven,  ved  Arbejdernes  Flok,  stod  Valde- 
mar Daae  og  hans  tre  Døtre,  og  de  lo  alle  sammen  ad 
Fuglenes  vilde  Skrig,  men  hans  mindste  Datter,  Anna  Dor- 

thea,  følte  Ynk  derover  i  sit  Hjerte,  og  da  de  ogsaa  vilde 
fælde  et  halvudgaaet  Træ,  paa  hvis  nøgne  Gren  den  sorte 
Stork  havde  bygget,  og  de  smaa  Unger  stak  Hovederne  frem, 
bad  hun  for  den,  bad  med  Vand  i  Øjnene,  og  saa  fik  Træet 
Lov  at  staa  med  Reden  for  den  sorte  Stork.  Det  var  en  ringe 
Ting  kun. 

Der  blev  hugget,  der  blev  savet,  —  der  blev  bygget  et 
Skib  paa  tre  Fordæk.  Bygmesteren  selv  var  af  ringe  Kuld, 
men  af  adeligt  Huld;  Øjne  og  Pande  mælede  om,  hvor  klog 
han  var,  og  Valdemar  Daae  hørte  ham  gerne  fortælle,  det 
hørte  ogsaa  liden  Ide,  den  ældste,  den  femtenaars  Datter; 
og  mens  han  byggede  Skib  for  Faderen,  byggede  han  Drøm- 
meslot for  sig  selv,  hvori  han  og  liden  Ide  sad  som  Mand 
og  Kone,  og  det  var  ogsaa  sket,  havde  Slottet  været  af  mu- 
rede Sten,  med  Volde  og  Grave,  Skov  og  Have.  Men  med  al 
sin  Kløgt  var  Mester  dog  kun  en  fattig  Fugl,  og  hvad  skal 
Spurv  i  Tranedans?  Hu-u-ud!  —  jeg  fløj  bort,  og  han  fløj 
bort,  for  han  turde  ikke  blive,  og  liden  Ide  forvandt  det, 
for  hun  maatte  forvinde  det.« 


»I  Stalden  vrinskede  de  sorte  Heste,  værd  at  se  paa,  og 
de  bleve  set  paa.  —  Admiralen  var  sendt  fra  Kongen  selv 
for  at  se  paa  det  ny  Orlogsskib  og  tale  om  dets  Køb,  han 
talte  højt  i  Beundring  om  de  vælige  Heste;  jeg  hørte  det 
godt,«  sagde  Vinden;  »jeg  tulgte  med  Herrerne  gennem  den 
aabne  Dør  og  strøede  Halmstraa  som  Guldstænger  foran  deres 
Fødder.  Guld  vilde  Valdemar  Daae  have,  Admiralen  vilde 
have  de  sorte  Heste,  thi  roste  han  dem  saa,  men  det  blev 
ikke  forstaaet,  og  saa  blev  Skibet  heller  ikke  købt,  det  stod 
og  skinnede  ved  Stranden,  dækket  til  med  Planker,  en  Noæh 
Ark,  der  aldrig  kom  paa  Vandet.  Hu-u-ud!  fare  hen!  fare 
hen!  og  det  var  ynkeligt. 

I  Vinterens  Tid,  naar  Marken  laa  med  Sne,  Drivisen  fyldte 
Bæltet,   og  jeg  skruede  den   op   paa  Kysten,«    sagde  Vinden, 

»kom  Ravne  og  Krager,  den  ene  sortere  end  den  anden,  store 
Flokke;  de  satte  sig  paa  det  øde,  det  døde,  det  ensomme 
Skib  ved  Stranden  og  skreg  med  hæse  Skrig  om  Skoven,  der 
var  borte,  de  mange  kostelige  Fuglereder,  der  vare  lagte  øde, 
de  husvilde  gamle,  de  husvilde  smaa,  og  alt  dette  for  det 
store  Skrammels  Skyld,  det  stolte  Fartøj,  der  aldrig  skulde 
ud  at  sejle. 

Jeg  hvirvlede  Snefoget;  Sneen  laa  som  store  Søer  højt 
omkring  det,  hen  over  det!  jeg  lod  det  høre  min  Røst,  hvad 
en  Storm  har  at  sige;  jeg  veed,  at  jeg  gjorde  mit  til,  at  det 
kunde  faa  Skibskundskab.  Hu-u-ud!  fare  hen! 

Og  Vinteren  foer  hen,  Vinter  og  Sommer  de  foer,  og  de 
fare,  som  jeg  farer,  som  Sneen  fyger,  Æbleblomsten  fyger, 
og  Løvet  falder;  fare  hen!  fare  hen!  fare  hen!  Menneskene 
med. 

Men  endnu  vare  Døtrene  unge,  liden  Ide  en  Rose,  dejlig 
at  se,  som  da  Skibsbyggeren  saa  hende.  Tit  tog  jeg  fat  i 
hendes  lange,  brune  Haar,  naar  hun  ved  Æbletræet  i  Haven 
stod  tankefuld  og  ikke  mærkede,  at  jeg  dryssede  hende 
Blomster  paa  Haaret,  der  løste  sig,  og  hun  saa  paa  den  røde 
Sol  og  den  gyldne  Himmelgrund  mellem  Havens  mørke 
Buske  og  Træer. 

Hendes  Søster  var  som  en  Lillie,  skinnende  og  strunk, 
Johanne;  hun  havde  Rejsning  og  Knejsning,  var  som  Mo- 
deren skør  af  Stilk.  Gerne  gik  hun  i  den  store  Sal,  hvor 
Slægtens  Billeder  hang;  Fruerne  vare  malede  af  i  Fløjel  og 
Silke  med  perlestukken  lille  bitte  Hat  paa  de  flettede  Haar; 
det  var  skønne  Fruer!  deres  Husbond  saa  man  i  Staal  eller 
kostelig  Kappe  med  Egernskindsfoer  og  den  blaa  Pibekrave; 
Sværdet  var  spændt  om  Laaret  og  ikke  om  Lænden.  Hvor 
skulde  vel  Johannes  Billede  engang  hænge  paa  Væggen,  og 
hvordan  saa  han  ud  den  adelige  Husbond?  ja,  det  tænkte 
hun  paa,  det  smaasnakkede  hun  om,  jeg  hørte  det,  naar  jeg 
foer  gennem  den  lange  Gang  ind  i  Salen  og  vendte  mig  igen. 

Anna  Dorthea,  den  blege  Hyacint,  kun  et  fjortenaars 
Barn,  var  stille  og  eftertænksom;  de  store,  vandblaa  Øjne  saa 

tankefulde  ud,  men  Barnesmilet  sad  om  Munden,  jeg  kunde 
ikke  blæse  det  bort,  og  det  vilde  jeg  heller  ikke. 

Jeg  traf  hende  i  Haven,  Hulvejen  og  paa  Hovmarken,  hun 
samlede  Urter  og  Blomster,  dem  hun  vidste,  at  hendes  Fader 
kunde  bruge  til  de  Drikke  og  Draaber,  han  vidste  at  destil- 
lere; Valdemar  Daae  var  hovmodig  og  kry,  men  ogsaa  kyn- 
dig og  vidste  saa  meget;  det  mærkede  man  nok,  det  mum- 
ledes der  om;  Ilden  brændte  i  hans  Kamin  selv  ved  Sommer- 
tid; Kammerdøren  var  lukket  af;  det  tog  til  i  Dage  og 
Nætter,  men  han  talte  ikke  meget  om  det;  Naturens  Kræfter 
skal  man  stille  raade,  snart  vilde  han  nok  udfinde  det  bedste 
—  det  røde  Guld. 

Derfor  dampede  det  fra  Kaminen,  derfor  knitrede  og  flam- 
mede det;  ja,  jeg  var  med!«  fortalte  Vinden,  »lad  fare!  lad 
fare!  sang  jeg  gennem  Skorstenen.  Det  bliver  Røg,  Smøg, 
Emmer  og  Aske!  Du  brænder  dig  selv  op!  Hu-u-ud!  fare 
hen!  fare  hen!  men  Valdemar  Daae  lod  det  ikke  fare. 

De  prægtige  Heste  paa  Stalden,  —  hvor  bleve  de  af?  det 
gamle  Sølv-  og  Guldtøj  i  Skab  og  i  Bur,  Køerne  paa  Marken, 
Gods  og  Gaard?  —  Ja,  de  kunne  smelte!  smelte  i  Gulddige- 
len, og  der  kommer  dog  ikke  Guld. 

Der  blev  tomt  i  Lo  og  i  Fadebur,  i  Kælder  og  paa  Loft. 
Færre  Folk,  flere  Mus.  Een  Rude  sprak,  een  knak,  jeg  be- 
høvede ikke  at  gaa  ind  ad  Døren,«  sagde  Vinden.  »Hvor 
Skorstenen  ryger,  braser  Maaltidet,  Skorstenen  røg,  den,  der 
slugte  alle  Maaltider,  for  det  røde  Guld. 

Jeg  blæste  gennem  Borgporten,  som  en  Vægter,  der  blæser 
i  Horn,  men  der  var  ingen  Vægter,«  sagde  Vinden;  »jeg 
drejede  Spirets  Vejrhane,  den  skurrede,  som  om  Vægteren 
snorkede  paa  Taarnet,  men  der  var  ingen  Vægter;  der  var 
Rotter  og  Mus;  Fattigdom  dækkede  Bordet,  Fattigdom  sad  i 
Klædeskab  og  i  Madskab,  Døren  gik  af  Hængselet,  der  kom 
Revner  og  Sprækker;  jeg  gik  ud,  og  jeg  gik  ind,«  sagde  Vin- 
den, »derfor  veed  jeg  god  Besked. 

I  Røg  og  i  Aske,  i  Sorg  og  søvnløs  Nat  blev  Haaret  graat 
i  Skæg  og  om  Pande,  Huden  grumset  og  gul,  Øjnene  saa 
gridske  efter  Guld,  det  forventede  Guld. 

Jeg  pustede  ham  Røg  og  Aske  ind  i  hans  Ansigt  og  Skæg; 
Gæld  kom  for  Guld.  Jeg  sang  gennem  de  knækkede  Ruder 
og  aabne  Revner,  blæste  ind  til  Døtrenes  Slagbænk,  hvor 
Klæderne  laa  falmede,  luvslidte,  for  de  maatte  altid  holde 
ud.  Den  Vise  var  ikke  sjunget  for  de  Børns  Vugge  1  Herreliv 
blev  kummerligt  Liv!  jeg  alene  var  den,  som  sang  højt  paa 
Slottet!«  sagde  Vinden.  »Jeg  sneede  dem  inde,  det  luner, 
siger  man;  Brænde  havde  de  ikke,  Skoven  var  fældet,  hvor 
de  skulde  hente  det  fra.  Det  var  klingrende  Frost;  jeg  svang 
mig  gennem  Lydhuller  og  Gange,  over  Gavl  og  Mur  for  at 
holde  mig  flink;  derinde  laa  de  i  Sengen,  for  Kuldens  Skyld, 
de  adelige  Døtre;  Faderen  krøb  under  Skinddynen.  Ikke  at 
bide  og  ikke  at  brænde,  det  er  Herreliv!  Hu-u-ud!  lad  fare! 
—  Men  det  kunde  ikke  Hr.  Daae. 

»»Paa  Vinter  kommer  Foraar,««  sagde  han,  »»paa  Trang 
komme  gode  Tider;  —  men  de  lade  vente  paa  sig,  vente!  — 
Nu  er  Gaarden  Gældsbrev!  nu  er  det  den  yderste  Tid  —  og 
saa  kommer  Guldet!  til  Paaske!«« 

Jeg  hørte  ham  mumle  ind  i  Edderkoppens  Spind.  —  »»Du 
flinke,  lille  Væver!  Du  lærer  mig  at  holde  ud!  rives  itu  dit 
Spind,  begynder  du  forfra  igen  og  fuldender!  atter  itu  —  og 
ufortrøden  tager  du  igen  fat,  forfra!  —  forfra!  det  er  det, 
man  skal!  og  det  lønnes.«* 

Det  var  Paaskemorgen,  Klokkerne  klang,  Solen  legede  paa 
Himlen.  I  Feberhede  havde  han  vaaget,  kogt  og  kølet,  blan- 
det og  destilleret.  Jeg  hørte  ham  sukke  som  en  fortvivlet 
Sjæl,  jeg  hørte  ham  bede,  jeg  fornam,  at  han  holdt  sin 
Aande  tilbage.  Lampen  var  gaaet  ud,  han  mærkede  det  ikke; 
jeg  pustede  til  Kulgløderne,  de  skinnede  ham  ind  i  hans 
kridhvide  Ansigt,  det  fik  et  farvet  Skær,  Øjnene  klemtes  i 
de  dybe  Øjenhuler  —  men  nu  bleve  de  større,  større  —  som 
vilde  de  springe. 

Se  det  alkymistiske  Glas!  det  blinker  deri!  det  er  glø- 
dende, purt  og  tungt!  han  løftede  det  med  sitrende  Haand, 
han  raabte  med  sitrende  Tunge:  »»Guld!  Guld!««  han  svim- 
lede derved,  jeg  kunde  have  blæst  ham  om,«  sagde  Vinden, 
»men  jeg  blæste  kun  paa  de  glødende  Kul,  fulgte  ham  gen- 

Stykker;  sprungen  var  hans  Velfærds  sidste  Boble.  Hu-u-ud! 
fare  hen!  —  Og  jeg  foer  fra  Guldmagerens  Gaard. 

Sent  paa  Aaret,  i  de  korte  Dage  heroppe,  naar  Taagen 
kommer  med  sin  Viskeklud  og  vrider  vaade  Draaber  paa  de 
røde  Bær  og  de  bladløse  Grene,  kom  jeg  i  friskt  Humør,  luf- 
tede op,  blæste  Himlen  ren  og  knækkede  raadne  Grene,  og 
det  er  intet  stort  Arbejde,  men  det  skal  gøres.  Der  blev  og- 
saa  fejet  rent  paa  anden  Maade  inde  i  Bo'rreby  Gaard  hos 
Valdemar  Daae.  Hans  Uven,  Ove  Ramel  fra  Basnæs,  var 
der  med  tilkøbt  Gældsbrev  over  Gaard  og  Indbo.  Jeg  trom- 
mede paa  de  sprukne  Ruder,  slog  med  de  forfaldne  Døre, 
peb  igennem  Revner  og  Sprækker:  Hu-i!  —  Hr.  Ove  skulde 
ikke  faa  Lysten  efter  at  blive  der.  Ide  og  Anna  Borlfiea 
græd  modige  Taarer;  Johanne  stod  strunk  og  bleg,  betl  sig 
i  Tommelfingeren,  saa  at  den  blødte  derved,  det  skulde  stort 
hjælpe!  Ove  Ramel  forundte  Hr.  Daae  at  blive  paa  Gaarden 
sin  Livstid;  men  han  fik  ikke  Tak  for  Tilbud;  jeg  lyttede 
derefter;  —  jeg  saa  den  gaardløse  Herre  løfte  sit  Hoved  stol- 
tere, slaa  med  Nakken,  og  jeg  slog  et  Tag  imod  Gaarden  og 
de  gamle  Lindetræer,  saa  at  den  tykkeste  Gren  knak,  og  den 
var  ikke  raadden;  den  laa  for  Porten  som  en  Fejekost,  der- 
som nogen  vilde  feje  ud,  og  der  blev  fejet  ud;  jeg  tænkte 
det  nok. 

Det  var  en  haard  Dag,  en  stiv  Stund  at  holde  sig  i,  men 
Sindet  var  haardt,  Nakken  var  stiv. 

Intet  havde  de  i  Eje  uden  Klæderne  paa  Kroppen;  jo  det 
alkymistiske  Glas,  som  nylig  var  købt  og  fyldt  med  det  Spild, 
som  var  skrabet  op  fra  Gulvet;  Skatten,  der  lovede,  men  ikke 
holdt.  Valdemar  Daae  gemte  det  inde  paa  sit  Bryst,  tog  saa 
sin  Kæp  i  Haanden,  og  den  een  Gang  rige  Herre  gik  med 
sine  tre  Døtre  ud  fra  Borreby  Gaard.  Jeg  blæste  koldt  paa 

hans  hede  Kinder,  jeg  klappede  hans  graa  Skæg  og  hans 
lange,  hvide  Haar,  jeg  sang,  som  jeg  kunde  del:  Hu-u-ud! 
fare  hen!  fare  hen!  —  Det  var  Enden  paa  den  rige  Her- 
lighed. 

Ide    og   Anna    Dorthea    gik    hver   ved    hans    Side;    Jo- 
hanne vendte  sig  i  Porten,  hvad  skulde  det  til,  Lykken  vilde 


dog  ikke  vende  sig.  Hun  saa  paa  Murens  røde  Sien  fra  Marsk 
Stigs  Borg,  tænkte  hun  paa  hans  Døtre: 

»»Den  ældste  tog  den  yngste  ved  Hånd, 
og  de  fore  vide  om  Verden!«« 


tænkte  hun  paa  den  Sang?  —  Her  vare  de  tre,  —  Fadeien 
var  med!  —  De  gik  hen  ad  Vejen,  hvor  de  havde  kørt  i 
Karet,  de  gik  Stoddergang  med  Faderen,  til  Smidstrup 
Mark,  til  det  klinede  Hus,  der  var  lejet  for  ti  Mark  aarlig, 
det  ny  Herresæde  med  tomme  Vægge  og  tomme  Kar.  Krager 
og  Alliker  fløj  hen  over  dem  og  skreg,  som  i  Spot:  »»Fra 
Reden!  fra  Reden!  frå!  frå!««  som  Fuglene  skreg  det  i  Bor- 
re by  Skov,  da  Træerne  bleve  fældede. 

Hr.  Daae  og  hans  Døtre  fornam  det  vel;  jeg  blæste  dem 
om  Ørene,  det  var  ikke  værd  at  høre  derpaa. 

Saa  drog  de  ind  i  det  klinede  Hus  paa  Smidstrup  Mark, 
—  og  jeg  foer  af  Sted  over  Mose  og  Mark,  gennem  nøgne 
Hækker  og  afpillede  Skove,  til  aabne  Vande,  andre  Lande.  — 
Hu-u-ud!  fare  hen!  fare  hen!  og  det  i  alle  Aaringer.« 

Hvor  gik  det  Valdemar  Daae,  hvor  gik  det  hans  Døtre? 
Vinden  fortæller: 

»Den  sidste  af  dem  jeg  saa,  ja  sidste  Gang,  det  var  Anna 
Dorthea,  den  blege  Hyacint,  —  nu  var  hun  gammel  og 
bøjet,  det  var  et  halvt  Hundrede  Aar  derefter.  Hun  levede 
længst,  hun  vidste  om  det  hele. 

Derovre  paa  Heden,  ved  Viborg  By,  laa  Domprovstens 
ny,  stadselige  Gaard,  med  røde  Sten  og  med  takket  Gavl; 
Røgen  kom  fed  op  af  Skorstenen.  Den  milde  Frue  og  de 
favre  Døtre  sad  i  Karnappen  og  saa  ud  over  Havens  hæn- 
gende Bukketjørn,  ud  til  den  brune  Hede  — ;  hvad  saa  de 
der  efter?  De  saa  efter  Storkereden  derude  paa  det  faldefær- 
dige Hus.  Taget  var  med  Mos  og  Husløg,  forsaavidt  at  der 
var  Tag,  det  som  mest  dækkede  var  Storkens  Rede,  og  den 
var  den  eneste,  der  blev  hjulpen  paa,  Storken  holdt  den  i 
Stand. 

Det  var  et  Hus  at  se  paa,  ikke  at  røre;  »jeg  maatte  fare 
varligt,«  sagde  Vinden.  For  Storkeredens  Skyld  fik  Huset  Lov 
at  staa,  det  var  jo  ellers  en  Skræmsel  paa  Heden.  Storken 
vilde  Domprovstens  ikke  jage  bort,  saa  havde  Rønnen  Lov 
at  blive,  og  Stakkelen  derinde  kunde  have  Lov  at  bo  der; 
det  kunde  hun  takke  den  ægyptiske  Fugl  for,  —  eller  var  det 
Tak,  fordi  hun  engang  bad  for  hans  sorte,  vilde  Broders 
Rede  i  Borreby  Skov?  Da  var  hun,  Stakkelen,  et  ungt  Barn, 
en  fin,  bleg  Hyacint  i  den  adelige  Urtegaard.  Hun  huskede 
det  alt  sammen:  Anna  Dorthea. 

»»Oh!  oh!««  — ja,  Menneskene  kunne  sukke,  som  Vinden 
kan  det  i  Siv  og  Rør.  »»Oh I  —  der  ringede  ingen  Klokker 
over  din  Grav,  Valdemar  Daae!  de  fattige  Skoledrenge  sang 
ikke,  da  Borrebys  fordums  Herre  blev  lagt  i  Jorden!  — 
Oh!  Alt  faar  dog  Ende,  ogsaa  Elende!  — •  Søster  Ide  blev  en 
Bondes  Viv;  det  var  vor  Fader  den  haardeste  Prøvelse!  Dat- 
ters Mand  en  ussel  Træl,  der  af  Herremanden  kunde  sættes 
til  at  ride  paa  den  haarde  Fjæl.  —  Nu  er  han  vel  under 
Jorden?  og  du  med?  Ide!  —  O  ja!  o  ja!  det  er  ikke  forbi 
endda,  jeg  gamle  Stakkel!  jeg  fattige  Stakkel!  løs  op  for  mig, 
rige  Krist!«« 

13* 

Det  var  Anna  Dortheas  Bon  i  det  ynkelige  Hus,  der 
havde  Lov  at  staa  for  Storkens  Skyld. 

»Den  raskeste  af  Søstrene  tog  jeg  mig  af,«  sagde  Vinden, 
>hun  fik  sig  Klæder  skaaret,  som  hun  var  i  Sindet  baaret! 
hun  kom  som  fattig  Karl  og  tog  Hyre  hos  Skipperen;   knap 


var  hun  paa  Ord,  tvær  af  Mine,  men  villig  til  sin  Dont;  dog 
klatre  kunde  hun  ikke;  —  saa  blæste  jeg  hende  over  Bord, 
før  nogen  vidste,  at  hun  var  et  Kvindfolk,  og  det  var  nok 
vel  gjort  af  mig,«  sagde  Vinden. 


»Det   var   en   Paaskemorgen,    som   da  Valdemar  Daae 
troede,  at  han   fandt  det  røde  Guld,  da  hørte  jeg  under  Stor- 

kens  Rede,  mellem  de  skrøbelige  Vægge,  Psalmesang,  Anna 
Dortheas  sidste  Sang. 

Der  var  ingen  Rude,  der  var  kun  et  Hul  i  Væggen;  — 
Solen  kom,  som  en  Guldklump,  og  satte  sig  deri;  det  var  en 
Glans!  hendes  Øjne  brast,  hendes  Hjerte  brast!  det  havde  de 
gjort  alligevel,  om  Solen  ikke  den  Morgen  havde  skinnet  paa 
hende. 

Storken  gav  hende  Tag  over  sig  til  hendes  Død!  jeg  sang 
ved  hendes  Grav!«  sagde  Vinden;  »jeg  sang  ved  hendes  Fa- 
ders Grav,  jeg  veed,  hvor  den  er,  og  hvor  hendes  Grav  er, 
det  veed  ellers  ingen. 

Ny  Tider,  andre  Tider!  gammel  Alfarvej  gaar  op  i  lukket 
Mark,  fredede  Grave  blive  færdet  Landevej,  —  og  snart  kom- 
mer Dampen  med  sin  Vognrække  og  bruser  hen  over  Gravene, 
glemte  som  Navnene.  Hu-u-ud!  fare  hen! 

Det  er  Historien  om  Valdemar  Daae  og  hans  Døtre. 
Fortæl  den  bedre,  I  andre!  om  I  kunne  det!«  sagde  Vinden 
og  vendte  sig. 

Væk  var  den. 


Børnesnak. 


Inde  hos  Grossererens  var  stort  Børneselskab,  rige  Folks 
Børn  og  fornemme  Folks  Børn;  Grossereren  stod  sig  godt, 
var  en  Mand  med  Lærdom;  han  havde  engang  taget  Stu- 
dentereksamen, det  blev  han  holdt  til  af  sin  skikkelige  Fa- 
der, der  fra  først  af  kun  var  Studepranger,  men  ærlig  og 
driftig;  det  havde  givet  Penge,  dem  Grossereren  siden  fik  til 
at  vokse;  Forstand  havde  han  og  Hjerte  med,  men  om  det 
blev  der  mindre  talt  end  om  hans  mange  Penge. 

Der  gik  ud  og  ind  hos  ham  fornemme  Folk,  baade  dem 
af  Blod,  som  de  kalde  det,  og  dem  af  Aand,  som  de  kalde 
det,  dem  af  begge  Dele  og  dem  af  ingen  af  Delene.  Der  var 
nu  Børneselskab,    Børnetale,   og  Børn   tale   rent   ud  af  Posen. 

Der  var  en  yndig  lille  Pige,  men  saa  gruelig  stolt,  det  havde 
Tjenestefolkene  kysset  i  hende,  ikke  Forældrene,  dertil  vare 
de  alt  for  fornuftige;  hendes  Fader  var  Kammerjunker,  og 
det  er  forfærdelig  meget,  vidste  hun. 

»Jeg  er  et  Kammerbarn!«  sagde  hun.  Hun  kunde  nu  og- 
saa  have  været  et  Kælderbarn,  lige  meget  kan  man  selv  gøre 
for  det;  og  saa  fortalte  hun  de  andre  Børn,  at  hun  var  »født«, 
og  sagde,  at  naar  man  ikke  var  født,  saa  kunde  man  ikke 
blive  til;  det  hjalp  ikke  at  læse,  at  være  nok  saa  flittig,  naar 
man  ikke  var  født,  saa  kunde  man  ikke  blive  til. 

»Og  dem,  hvis  Navn  ender  paa  -sen,«  sagde  hun,  »dem 
kan  der  nu  aldrig  i  Verden  blive  noget  af!  man  skal  sætte 
sine  Arme  i  Siden  og  holde  dem  langt  borte  fra  sig,  disse 
-sen!  -sen!«  Og  saa  satte  hun  sine  smaa,  nydelige  Arme  i 
Siden  med  Albuen  spids,  for  at  vise,  hvorledes  man  skulde 
bære  sig  ad;  og  de  smaa  Arme  vare  saa  nydelige.  Sød 
var  hun! 

Men  Grossererens  lille  Datter  blev  saa  vred;  hendes  Fader 
hed  Madsen,  og  det  Navn  vidste  hun  ender  paa  »-sen«,  og 
saa  sagde  hun,  lige  saa  stolt  hun  kunde: 

»Men  min  Fader  kan  købe  for  hundrede  Rigsdaler  Bryst- 
sukker og  kaste  i  Grams!  kan  din  Fader  det?« 

»Ja,  men  min  Fader,«  sagde  en  Skribents  lille  Datter, 
»kan  sætte  baade  din  Fader  og  din  Fader  og  alle  »Fadere«, 
i  Avisen!  Alle  Mennesker  ere  bange  for  ham,  siger  Moder, 
for  det  er  min  Fader,  der  regerer  i  Avisen.« 

Og  den  lille  Pige  knejsede  derved,  ligesom  om  hun  kunde 
være  en  virkelig  Prinsesse,  der  skal  knejse. 

Men  uden  for  den  halvaabne  Dør  stod  og  kiggede  ind  ad 
Sprækken  en  fattig  Dreng.  Den  lille  kunde  ikke  engang 
komme  med  ind  i  Stuen,  saa  ringe  var  han;  Spiddet  havde 
han  drejet  for  Kokkepigen  og  nu  faaet  Lov  at  se  bag  Døren 
ind  til  de  stadselige  Børn,  som  fornøjede  sig,  og  det  var 
grumme  meget  for  ham. 

»Hvem  der  dog  var  en  af  dem!«  tænkte  han,  og  saa  hørte 
han  hvad  der  blev  sagt,  det  var  rigtignok  til  at  blive  meget 
mismodig  over.    Ikke  en  Skilling   havde  Forældrene  hjemme 

—  nej,  endnu  er  det  Aandens  Hjem,  Drivhuset  for  den  syg- 
nende Plante!  Blomsterknoppen,  der  ikke  er  mægtig  nok  til 
at  udfolde  sig,  gemmer  dog,  skjult,  alle  Spirer  til  Blad  og 
Frø.  Her  skinner  Aandens  Sol  ind  i  et  fredet  Aandens  Hjem, 
opliver  og  levendegør;  Verden  rundt  om  straaler  ind  gennem 
Øjnene  i  Sjælens  ugranskelige  Dybde.  Idiotens  Hjem,  om- 
svævet af  Menneskekærligheden,  er  et  helligt  Sted,  et  Driv- 
hus for  den  sygnende  Plante,  der  skal  engang  omplantes  og 
blomstre  i  Guds  Urtegaard.  De  svageste  i  Aanden  samles  nu 
her,  hvor  engang  de  største  og  kraftigste  mødtes,  vekslede 
Tanker  og  løftedes  opad  —  opad  blusser  end  her  Sjælenes 
Flamme  i   »Philemon  og  Baucis's  Hytte«. 

Kongegravenes  By  ved  Hroars  Væld,  det  gamle  Ros- 
kilde, ligger  for  os!  Kirkens  slanke  Taarnspir  løfte  sig  over 
den  lave  By  og  spejle  sig  i  Issefjorden.  Een  Grav  kun  ville 
vi  her  søge,  betragte  den  i  Perlens  Glar;  det  er  ikke  den 
mægtige  Uniondronning  Margrethes  —  nej,  inde  paa  Kirke- 
gaarden,  hvis  hvide  Mur  vi  tæt  ved  flyve  forbi,  er  Graven, 
en  ringe  Sten  er  lagt  hen  over  den,  Orgelets  Drot,  den  danske 
Romances  Fornyer,  hviler  her.  Melodier  i  vor  Sjæl  bleve  de 
gamle  Sagn;  vi  fornam  hvor:  »de  klare  Bølger  rulled«,  »der 
boede  en  Konge  i  Lejre!«  —  Roskilde,  Kongegravenes  By, 
i  din  Perle  ville  vi  se  paa  den  ringe  Grav,  hvor  i  Stenen  er 
hugget  Lyren  og  Navnet:  Weyse. 

Nu  komme  vi  til  Sigersted  ved  Ringsted  By;  Aalejet 
er  lavt;  det  gule  Korn  vokser,  hvor  Hagbarths  Baad  lagde 
til,  ikke  langt  fra  Signes  Jomfrubur.  Hvo  kender  ikke  Sagnet 
om  Hagbarth,  der  hang  i  Egen,  og  Signelils  Bur,  der  stod 
i  Lue,  Sagnet  om  den  stærke  Kærlighed. 

»Dejlige  Sorø  omkransed  af  Skove!«  din  stille  Klosterby 
har  faaet  Udkig  mellem  de  mosgroede  Træer;  med  Ungdoms- 
blik  ser  den  fra  Akademiet  ud  over  Søen  til  Verdens-Lande- 
vejen, hører  Lokomotivets  Drage  puste,  idet  den  flyver  gen- 
nem Skoven.  Sorø,  du  Digtningens  Perle,  der  gemmer  Hol- 
bergs Støv!  Som  en  mægtig,  hvid  Svane  ved  den  dybe 
Skovsø  ligger  dit  Lærdoms-Slot,  og  op  til  den,  og  derhen 
søger  vort  Øje,  skinner,  som  den  hvide  Stjerneblomst  i  Skov- 

grunden,  et  lille  Hus;  fromme  Psalmer  klinge  derfra  ud  gen- 
nem Landet,  Ord  mæles  derinde,  Bonden  selv  lytter  dertil 
og  kender  svundne  Tider  i  Danmark.  Den  grønne  Skov  og 
Fuglens  Sang  høre  sammen,  saaledes  ogsaa  Navnene  Sorø 
og  Ingemann. 

Til  Slagelse  By  — !  hvad  spejler  sig  her  i  Perlens  Glar? 
Forsvundet  er  Antvorskov  Kloster,  forsvundet  Slottets  rige 
Sale,  selv  dets  ensomt  staaende  forladte  Fløj;  dog  et  gammelt 
Tegn  staar  endnu,  fornyet  og  atter  fornyet,  et  Trækors  paa 
Højen  derhenne,  hvor  i  Legendens  Tid  Hellig  Anders,  den 
Slagelse  Præst,  vaagnede  op,  baaren  i  een  Nat  herhid  fra 
Jerusalem. 

Korsør  —  her  fødtes  du,  der  gav  os: 

» —  Skæmt  med  Alvor  blandet 
i  Viser  af  Knud  Sjællandsfar.« 

Du  Mester  i  Ord  og  Vid!  de  synkende,  gamle  Volde  af  den 
forladte  Befæstning  er  nu  her  det  sidste  synlige  Vidne  om  dit 
Barndomshjem;  naar  Solen  gaar  ned,  pege  deres  Skygger  hen 
paa  den  Plet,  hvor  dit  Fødehus  stod ;  fra  disse  Volde,  skuende 
mod  Sprogøs  Højde,  saa  du,  da  du  »var  lille«,  »Maanen 
ned  bag  Øen  glide«  og  besang  den  udødeligt,  som  du  siden 
besang  Schweizes  Bjerge,  du,  som  drog  om  i  Verdens  Laby- 
rint og  fandt,  at  — 

» —   —  ingensteds  er  Roserne  saa  røde, 
»og  ingensteds  er  Tornene  saa  smaa, 
»og  ingensteds  er  Dunene  saa  bløde 
»som  de,  vor  Barndoms  Uskyld  hvilte  paa.« 

Lunets  liflige  Sanger!  vi  flette  dig  en  Krans  af  Skovmærker, 
kaste  den  i  Søen,  og  Bølgen  vil  bære  den  til  Kielerfjord,  paa 
hvis  Kyst  dit  Støv  er  lagt;  den  bringer  Hilsen  fra  den  unge 
Slægt,  Hilsen  fra  Fødebyen  Korsør  —  hvor  Perlesnoren 
slipper. 

II. 

»Det  er  rigtignok  et  Stykke  Perlesnor  fra  Kjøbenhavn 
til  Korsør,«  sagde  Bedstemoder,  der  havde  hørt  læse,  hvad 
vi  nu  nys  læste.  »Det  er  en  Perlesnor  for  mig,  og  det  blev 
den  mig  allerede  for  nu  over  fyrretyve  Aar  siden,«  sagde 
hun.  »Da  havde  vi  ikke  Dampmaskinerne,  vi  brugte  Dage  til 
den  Vej,  hvor  I  nu  kun  bruge  Timer.  Det  var  1815;  da  var 
jeg  eet  og  tyve  Aar;  det  er  en  dejlig  Alder!  skønt  op  i  de 
Tres,  det  er  ogsaa  en  dejlig  Alder,  saa  velsignet!  —  I  mine 
unge  Dage,  ja,  da  var  det  en  anderledes  Sjældenhed  end  nu, 
at  komme  til  Kjøbenhavn,  Byen  for  alle  Byerne,  som  vi 
ansaa  den  for.  Mine  Forældre  vilde,  efter  tyve  Aar,  engang 
igen  gøre  et  Besøg  der,  jeg  skulde  med;  den  Rejse  havde  vi 
i  Aaringer  talt  om,  og  nu  skulde  den  virkelig  gaa  for  sig! 
jeg  syntes,  at  et  helt  nyt  Liv  vilde  begynde,  og  paa  en  Maade 
ogsaa  begyndte  der  for  mig  et  nyt  Liv. 

Der  blev  syet,  og  der  blev  pakket  sammen,  og  da  vi  nu 
skulde  af  Sted,  ja,  hvor  mange  gode  Venner  kom  ikke  for  at 
sige  os  Levvel!  det  var  en  stor  Rejse,  vi  havde  for!  Op  ad 
Formiddag  kørte  vi  ud  fra  Odense  i  mine  Forældres  hol- 
stenske Vogn,  bekendte  nikkede  fra  Vinduerne  hele  Gaden 
igennem,  næsten  til  vi  vare  helt  ude  af  Sankt  Jørgens  Port. 
Vejret  var  dejligt,  Fuglene  sang,  alt  var  Fornøjelse,  man 
glemte,  at  det  var  en  svær,  lang  Vej  til  Nyborg;  mod  Aften 
kom  vi  der ;  Posten  indtraf  først  ud  paa  Natten,  og  før  afgik 
ikke  Børt-Fartøjet;  vi  tog  da  om  Bord.  Der  laa  nu  ud  foran 
os  det  store  Vand,  saa  langt  vi  kunde  øjne,  saa  blikstille.  Vi 
lagde  os  i  vore  Klæder  og  sov.  Da  jeg  i  Morgenstunden 
vaagnede  og  kom  op  paa  Dækket,  var  der  ikke  det  mindste 
at  se  til  nogen  af  Siderne,  saadan  en  Taage  havde  vi.  Jeg 
høite'  Hå(nérrie:  gale;  fornam,  at  Solen  kom  op,  Klokkerne 
krøngi'hvor1  ritonllvifVaré?  Taagen  lettede,  og  vi  laa  saamænd 
érøtiu 'll^uderl' Wr  Nyrbo(rg;  Op  ad  Dagen  blæste  endelig 
yn'Smulé^ind/rnen  stik'iirtød;  vi -krydsede  og  krydsede,  og 
endelig  vare  vi  saa  heldige,  at  vi  Klokken  lidt  over  elleve 
om  Aftenen  naaede  Korsør,  da  havde  vi  været  to  og  tyve 
Timer  om  de  fire  Mil. 

Det  gjorde  godt  at  komme  i  Land;  men  mørkt  var  det, 
daarligt  brændte  Lygterne,  og  alt  var  saa  vildtfremmed  for 
mig,  der  aldrig  havde  været  i  nogen  anden  By  end  i  Odense. 

»Se,  her  blev  Baggesen  født!«  sagde  min  Fader,  »og  her 
levede  Birckner.« 

Da  syntes  mig,  at  den  gamle  By  med  de  smaa  Huse  blev 
med  eet  lysere  og  større;  vi  følte  os  dertil  saa  glade  ved  at 
have  Landjorden  under  os;  sove  kunde  jeg  ikke  den  Nat  over 
alt  det  meget,  jeg  allerede  havde  set  og  oplevet,  siden  jeg  i 
Forgaars  tog  hjemme  fra. 

Næste  Morgen  maatte  vi  tidligt  op,  vi  havde  for  os  en 
slem  Vej  med  forfærdelige  Banker  og  mange  Huller,  til  vi 
naaede  Slagelse,  og  videre  frem  paa  den  anden  Side  var 
nok  ikke  stort  bedre,  og  vi  vilde  gerne  saa  betids  komme  til 
Krebsehuset,  at  vi  derfra  endnu  ved  Dag  kunde  gaa  ind 
til  Sorø  og  besøge  Møllers  Emil,  som  vi  kaldte  ham,  ja, 
det  var  eders  Bedstefader,  min  salig  Mand,  Provsten,  han 
var  Student  i  Sorø  og  netop  færdig  der  med  sin  anden 
Eksamen. 

Vi  kom  efter  Middag  til  Krebse  huset;  det  var  et  galant 
Sted  den  Gang,  det  bedste  Værtshus  paa  hele  Rejsen,  og  den 
yndigste  Egn,  ja,  det  maa  I  da  alle  indrømme,  at  den  endnu 
er.  Det  var  en  ferm  Værtinde,  Madam  Plambek,  alt  i  Huset 
som  et  glatskuret  Spækkebræt.  Paa  Væggen  hang  i  Glas  og 
Ramme  Baggesens  Brev  til  hende,  det  var  nok  værd  at  se! 
mig  var  det  en  stor  Mærkelighed.  —  Saa  gik  vi  op  til  Sorø 
og  traf  der  Emil.  I  kan  tro,  han  blev  glad  ved  at  se  os,  og 
vi  ved  at  se  ham,  han  var  saa  god  og  opmærksom.  Med  ham 
saa  vi  da  Kirken  med  Absalons  Grav  og  Holbergs  Kiste; 
vi  saa  de  gamle  Munke-Indskrifter,  og  vi  sejlede  over  Søen 
til  »Parnasset«,  den  dejligste  Aften  jeg  mindes!  jeg  syntes 
rigtignok,  at  skulde  man  nogetsteds  i  Verden  kunne  digte, 
maatte  det  være  i  Sorø,  i  denne  Naturens  Fred  og  Dejlighed. 
Saa  gik  vi  i  Maaneskin  ad  Filosofgangen,  som  de  kalde 
det,  den  dejlige  ensomme  Vej  langs  Søen  og  Flommen  ud 
mod  Landevejen  til  Krebsehuset;  Emil  blev  og  spiste  med 
os,  Fader  og  Moder  fandt,  at  han  var  bleven  saa  klog  og  saa 

saa  godt  ud.  Han  lovede  os,  at  han  inden  fem  Dage  skulde 
være  i  Kjø  ben  havn  hos  sin  Familie  og  sammen  med  os; 
det  var  jo  Pinsen.  De  Timer  i  Sorø  og  ved  Krebsehuset, 
ja,  de  høre  til  mit  Livs  skønneste  Perler. 

Næste  Morgen  rejste  vi  meget  tidligt,  for  vi  havde  en  lang 
Vej,  før  vi  naaede  Roskilde,  og  der  maatte  vi  være  saa  be- 
tids, at  Kirken  kunde  ses,  og  ud  paa  Aftenen  Fader  besøge 
en  gammel  Skolekammerat;  det  skete  ogsaa,  og  saa  laa  vi 
Natten  over  i  Roskilde,  og  Dagen  derpaa,  men  først  ved 
Middagstid,  for  det  var  den  værste,  den  mest  opkørte  Vej,  vi 
havde  tilbage,  kom  vi  til  Kjøbenhavn.  Det  var  omtrent  tre 
Dage,  vi  havde  brugt  fra  Korsør  til  Kjøbenhavn,  nu  gør 
I  den  samme  Vej  i  tre  Timer.  Perlerne  er  ikke  blevne  koste- 
ligere, det  kunne  de  ikke;  men  Snoren  er  bleven  ny  og  vid- 
underlig. Jeg  blev  med  mine  Forældre  tre  Uger  i  Kjøben- 
havn; Emil  vare  vi  der  sammen  med  i  hele  atten  Dage,  og 
da  vi  saa  rejste  tilbage  til  Fyn,  fulgte  han  os  lige  fra  Kjø- 
benhavn til  Korsør;  der  bleve  vi  forlovede,  før  vi  skiltes 
ad!  saa  kunne  I  nok  forstaa  mig,  at  ogsaa  jeg  kalder  fra 
Kjøbenhavn  til  Korsør  et  Stykke  Perlesnor. 

Siden,  da  Emil  fik  Kald  ved  Assens,  bleve  vi  gifte;  vi 
talte  tit  om  Kjøbenhavns-Rejsen,  og  om  at  gøre  den  en- 
gang igen,  men  saa  kom  først  eders  Moder,  og  saa  fik  hun 
Søskende,  og  der  var  meget  at  passe  og  tage  Vare  paa,  og  da 
nu  Fader  forfremmedes  og  blev  Provst,  ja,  alt  var  en  Vel- 
signelse og  Glæde,  men  til  Kjøbenhavn  kom  vi  ikke.  Aldrig 
kom  jeg  der  igen,  hvor  tit  vi  tænkte  derpaa  og  talte  derom, 
og  nu  er  jeg  bleven  for  gammel,  har  ikke  Legeme  til  at  fare 
paa  Jernbane;  men  glad  ved  Jernbanerne  er  jeg;  det  er  en 
Velsignelse,  at  man  har  dem!  saa  komme  I  hurtigere  til  mig! 
Nu  er  Odense  jo  ikke  stort  længere  fra  Kjøbenhavn,  end 
i  min  Ungdom  Odense  fra  Nyborg!  I  kunne  nu  flyve  til 
Italien  lige  saa  hurtigt,  som  vi  vare  om  at  rejse  til  Kjø- 
benhavn! ja,  det  er  noget!  —  alligevel  bliver  jeg  siddende, 
jeg  lader  de  andre  rejse,  lader  dem  komme  til  mig!  men  I 
skulle  ikke  smile  endda,  fordi  jeg  sidder  saa  stille!  jeg  har 
en  anderledes  stor  Rejse  for  end  eders,   en,   meget  hurtigere, 

end  den  paa  Jernbanerne:  naar  Vor  Herre  vil,  rejser  jeg  op 
til  »Bedstefader«,  og  naar  saa  I  have  udrettet  eders  Gerning 
og  glædet  eder  her  ved  denne  velsignede  Verden,  saa  veed 
jeg,  at  I  komme  op  til  os,  og  tale  vi  da  der  om  vort  Jord- 
livs Dage,  tro  mig,  Børn!  jeg  siger  ogsaa  der  som  nu:  >fra 
Kjøbenhavn  til  Korsør,  ja,  det  er  rigtignok  et  Stykke 
Perlesnor.« 


~"2.T*.Va$83l 


Barnet  i  Graven. 


Der  var  Sorg  i  Huset,  der  var  Sorg  i  Hjerterne,  det  yngste 
Barn,  en  fireaars  Dreng,  den  eneste  Søn,  Forældrenes 
Glæde  og  Fremtids  Haab,  var  død.  To  ældre  Døtre  havde  de 
vel,  den  ældste  skulde  netop  i  dette  Aar  konfirmeres,  velsig- 
nede, gode  Piger  begge  to,  men  det  mislede  Barn  er  altid 
det  kæreste,  og  dette  var  det  yngste  og  en  Søn.  Det  var  en 
tung  Prøvelse.  Søstrene  sørgede,  som  unge  Hjerter  sørge, 
giebne  især  ved  Forældrenes  Smerte;  Faderen  var  nedbøjet, 
men  Moderen  overvældet  af  den  store  Sorg.  Nat  og  Dag  havde 
hun  gaaet  om  det  syge  Barn,  plejet  det,  løftet  og  baaret  det; 
det  var  en  Del  af  hende  selv,  havde  hun  følt  og  fornummet; 
hun  kunde  ikke  tænke  sig,  at  det  var  dødt,  at  det  skulde 
lægges  i  Kiste  og  gemmes  i  Graven:  Gud  kunde  ikke  tage 
dette  Barn  fra  hende,  men  le  hun,  og  da  det  dog  skele  og 
var  en  Vished,  sagde  hun  i  sin  syge  Smerte: 

»Gud  har  ikke  vidst  det!  han  har  hjerteløse  Tjenere  her 
paa  Jorden,  de  handle,  som  de  lyste,  de  høre  ikke  en  Moders 
Bønner.« 

Hun  slap  i  sin  Smerte  Vor  Herre,  og  da  kom  mørke 
Tanker,  Dødens  Tanker,  den  evige  Død,  at  Mennesket  blev 
Jord  i  Jorden,  og  at  da  alt  var  forbi.  Ved  saadan  Tanke 
havde  hun  intet  at  klamre  sig  til,  men  sank  i  Fortvivlelsens 
bundløse  Intet. 

I  de  tungeste  Timer  kunde  hun  ikke  græde  mer.  Hun 
tænkte  ikke  paa  de  unge  Døtre,  hun  havde;  Mandens  Taarer 
faldt  paa  hendes  Pande,  hun  saa  ikke  op  til  ham;  hendes 
Tanker  vare  hos  det  døde  Barn,  al  hendes  Liv  og  Leven 
aandede  i  at  tilbagekalde  sig  hvert  Minde  om  Barnet,  hvert 
af  dets  uskyldige  Barneord. 

Begravelsesdagen  kom;  Nætter  forud  havde  hun  ikke 
sovet;  i  Morgenstunden  overvældedes  hun  af  Træthed  og 
havde  nogen  Hvile;  imedens  blev  Kisten  baaren  hen  i  en  af- 
sides Stue,  og  Laaget  der  slaaet  til,  at  hun  ikke  skulde  høre 
Hammerslagene. 

Da  hun  vaagnede,  kom  op  og  vilde  se  sit  Barn,  sagde 
Manden  hende  i  Taarer:  »Vi  have  lukket  Laaget;  det 
maatte  ske!« 

»Naar  Gud  er  haard  imod  mig,«  udbrød  hun,  »hvorfor 
skulde  saa  Menneskene  være  bedre!«  og  hun  hulkede  i  Graad. 

Kisten  blev  bragt  til  Graven,  den  trøstesløse  Moder  sad 
hos  sine  unge  Døtre,  hun  saa  paa  dem  uden  at  se  dem,  hendes 
Tanker  havde  ikke  mere  med  Hjemmet  at  gøre,  hun  overgav 
sig  til  Sorgen,  og  den  kastede  hende,  som  Søen  kaster  Skibet, 
der  har  mistet  Ror  og  Styrer.  Saaledes  gik  Begravelsesdagen, 
og  flere  Dage  fulgte  med  samme  ensformige,  tunge  Smerte. 
Med  vaade  Øjne  og  bedrøvede  Blik  saa  de  sørgende  hjemme 
paa  hende,  hun  hørte  ikke  deres  Trøst,  hvad  kunde  de  vel 
ogsaa  sige,  de  vare  for  bedrøvede  dertil. 

Det  var,  som  om  hun  ikke  kendte  til  Søvnen  mer,  og 
alene  den  vilde  være  hendes  bedste  Ven,  styrke  Legemet,  kalde 
Ro  i  Sjælen;  de  fik  hende  til  at  lægge  sig  i  Sengen,  hun  laa 
ogsaa  stille  som  en  sovende.     Een  Nat,    Manden   lyttede    efter 

hendes  Aandedrag  og  troede  forvist,  at  hun  fandt  Hvile  og 
Lettelse,  foldede  derfor  sine  Hænder,  bad  og  sov  snart  sundt 
og  fast,  mærkede  ikke,  at  hun  rejste  sig,  kastede  sine  Klæder 
om  sig  og  gik  saa  stille  ud  af  Huset  for  at  komme  derhen, 
hvor  hendes  Tanker  Dag  og  Nat  søgte,  til  Graven,  der  gem's 
hendes  Barn.  Hun  gik  gennem  Husets  Have,  ud  paa  Marken, 
hvor  Stien  førte  uden  om  Byen  hen  til  Kirkegaarden ;  ingen 
saa  hende,  hun  saa  ingen. 

Det  var  dejligt  stjerneklart,  Luften  endnu  saa  mild,  det 
var  først  i  September.  Hun  kom  ind  paa  Kirkegaarden,  hen 
til  den  lille  Grav,  den  var  som  en  eneste  stor  Buket  af  Blom- 
ster, de  duftede,  hun  satte  sig  ned,  bøjede  sit  Hoved  imod 
Graven,  som  skulde  hun  gennem  det  tætte  Jordlag  kunne  se 
sin  lille  Dreng,  hvis  Smil  hun  saa  levende  huskede;  det  kær- 
lige Udtryk  i  Øjnene,  selv  paa  Sygelejet,  var  jo  aldrig  til  at 
glemme;  hvor  talende  havde  der  hans  Blik  været,  naar  hun 
bøjede  sig  over  ham  og  tog  hans  fine  Haand,  den  han  ikke 
selv  mægtede  at  løfte.  Som  hun  havde  siddet  ved  hans  Seng, 
sad  hun  nu  ved  hans  Grav,  men  her  havde  Taarerne  frit 
Løb,  de  faldt  paa  Graven. 

»Du  vil  ned  til  dit  Barn!«  sagde  en  Stemme  tæt  ved,  den 
lød  saa  klar,  saa  dyb,  den  klang  ind  i  hendes  Hjerte,  hun 
saa  op,  og  der  stod  hos  hende  en  Mand,  hyllet  i  en  stor 
Sørgekappe  med  Hætte  ned  om  Hovedet,  men  hun  saa  ind 
under  den  i  hans  Ansigt,  det  var  strengt,  men  dog  saa 
tillidsvækkende,  hans  Øjne  straalede,  som  var  han  i  Ung- 
doms Aar. 

»Ned  til  mit  Barn!«  gentog  hun,  og  der  laa  en  For- 
tvivlelsens Bøn  deri. 

»Tør  du  følge  mig?«  spurgte  Skikkelsen.  »Jeg  er 
Døden!« 

Og  hun  nikkede  bekræftende.  Da  var  det  med  eet,  som 
om  alle  Stjerner  ovenover  lyste  med  Fuldmaanens  Glans, 
hun  saa  den  brogede  Farvepragt  i  Blomsterne  paa  Graven, 
Jorddækket  her  gav  blødt  og  sagte  efter,  som  et  svævende 
Klæde,  hun  sank,  og  Skikkelsen  bredte  sin  sorte  Kappe  om 
hende,    det    blev    Nat,    Dødens    Nat;    hun    sank    dybere,    end 

Gravspaden   trænger  ned,    Kirkegaarden   laa  som   et  Tag  over 
hendes  Hoved. 

Kappens  Flig  gled  til  Side,  hun  stod  i  en  mægtig  Hal, 
der  bredte  sig  stor  og  venlig;  det  var  Skumring  rundt  om, 
men  foran  hende  og  i  samme  Nu,  tæt  op  til  sit  Hjerte,  holdt 
hun  sit  Barn,  det  tilsmilede  hende  i  en  Skønhed,  større  end 
nogen     Sinde     før; 

hun      udstødte      et  *S^  $^  ,..*_>&  X 

Skrig,  dog  hørligt 
blev  det  ikke,  thi 
tæt  ved,  og  derpaa 
igen  langt  borte  og 
atter  nær,  lød  en 
svulmende,  dejlig 
Musik;  aldrig  før 
havde  saa  salig- 
stemmende  Toner 
naaet  til  hendes 
Øre,  de  klang  hin- 
sides det  natsorte, 
tætte  Forhæng,  der 
skilte  Hallen  fra  det 
store   Evighedsland. 

»Min  søde  Mo- 
der! min  egen  Mo- 
der!« hørte  hun  sit 
Barn  sige.  Det  var 
den  kendte,  elskede 
Røst;  og  Kys  fulgte 

paa   Kys  i   uendelig  Lyksalighed;    og  Barnet  pegede  hen  paa 
det  mørke  Forhæng. 

»Saa  dejligt  er  der  ikke  oppe  paa  Jorden!  ser  du,  Moder! 
ser  du  dem  alle  sammen!  det  er  Lyksalighed!« 

Men  Moderen  saa  intet,  der  hvor  Barnet  pegede,  intet,  uden 
den  sorte  Nat;  hun  saa  med  jordiske  Øjne,  saa  ikke  saaledes 
som  Barnet,  det  Gud  havde  kaldt  til  sig,  hun  hørte  Klangen, 
Tonerne,   men  hun  fornam  ikke  Ordet,  det  hun  havde  at  tro. 

14* 

»Nu  kan  jeg  flyve,  Moder!«  sagde  Barnet,  »flyve  med  alle 
de  andre  glade  Børn  lige  derind  til  Gud ;  jeg  vil  det  saa  gerne, 
men  naar  du  græder,  som  du  nu  græder,  kan  jeg  ikke  komme 


fra  dig,    og  jeg  vilde  saa  gerne!    maa  jeg  dog  ikke  nok!     Du 
kommer  jo  derind  til  mig  om  ganske  lidt,  søde  Moder!« 

»O  bliv,  o  bliv!«  sagde  hun,  »kun  et  Øjeblik  endnu!  en 
eneste  Gang  endnu  maa  jeg  se  paa  dig,  kysse  dig,  holde  dig 
fast  i  mine  Arme!« 

Og  hun  kyssede  og  holdt  fast.  Da  lød  hendes  Navn  der- 
oven  fra;   saa  klagende  kom  disse  Toner;    hvad  var  det  dog? 

»Hører  du!«  sagde  Barnet,  »det  er  Fader,  som  kalder 
paa  dig!« 

Og  atter,  efter  faa  Sekunder,  lød  dybe  Suk,  som  fra  Børnr 
der  græde. 

»Det  er  mine  Søstre!«  sagde  Barnet,  »Moder,  du  har  ja 
ikke  glemt  dem!« 

Og  hun  huskede  de  tilbageblevne, 
en  Angest  betog  hende,  hun  saa  frem 
for  sig,  og  altid  svævede  Skikkelser 
forbi,  hun  troede  at  kende  nogle,  de 
svævede  gennem  Dødens  Hal,  hen 
mod  det  mørke  Forhæng,  og  der 
forsvandt  de.  Om  vel  hendes  Mand, 
hendes  Døtre  kom  til  Syne?  Nej, 
deres  Raab,  deres  Suk  lød  endnu 
deroven  fra;  nær  havde  hun  ganske 
glemt  dem  for  den  døde. 

»Moder,  nu  ringer  Himmeriges 
Klokker!«  sagde  Barnet.  »Moder, 
nu  staar  Solen  op!« 

Og  der  strømmede  et  overvæl- 
dende Lys  mod  hende;  —  Barnet 
var  borte,  og  hun  løftedes  —  det 
blev  koldt  rundt  om  hende,  hun 
hævede  sit  Hoved  og  saa,  at  hun 
laa  paa  Kirkegaarden  paa  sit  Barns  Grav;  men  Gud  var  i 
Drømmen  bleven  en  Støtte  for  hendes  Fod,  et  Lys  for  hendes 
Forstand,  hun  bøjede  sine  Knæ  og  bad: 

»Tilgiv  mig,  Herre  min  Gud!  at  jeg  vilde  holde  en  evig 
Sjæl  fra  sin  Flugt,  og  at  jeg  kunde  glemme  mine  Pligter 
mod  de  levende,  du  her  gav  mig!«  Og  ved  disse  Ord  var 
det,  som  om  hendes  Hjerte  fandt  Lettelse.  Da  brød  Solen 
frem,  en  lille  Fugl  sang  over  hendes  Hoved,  og  Kirkeklokkerne 
ringede  til  Morgensang.  Der  blev  saa  helligt  rundt  om,  helligt 
som  i  hendes  Hjerte!    hun  kendte  sin  Gud,    hun   kendte  sine 

Pligter,  og  i  Længsel  skyndte  hun  sig  til  Hjemmet.  Hun 
bøjede  sig  over  Manden,  hendes  varme,  inderlige  Kys  vækkede 
ham,  og  de  talte  Hjertets,  Inderlighedens  Ord,  og  hun  var 
stærk  og  mild,  som  Hustruen  kan  være  det,  fra  hende  kom 
Fortrøstningens  Væld. 

»Guds  Villie  er  altid  den  bedste!« 
Og  Manden   spurgte  hende:    »Hvorfra   fik   du   med   eet  denne 
Kraft,  dette  trøstende  Sind?« 

Og  hun  kyssede  ham  og  kyssede  sine  Børn: 
»Jeg  fik  det  fra  Gud,  ved  Barnet  i  Graven.« 


Gaardhanen  og  Vejrhanen. 


Der  var  to  Haner,  een  paa  Møddingen  og  een  paa  Taget, 
hovmodige  begge  to;  men  hvem  udrettede  mest?  Sig  os 
din  Mening,  —  vi  beholde  vor  egen  alligevel. 

Hønsegaarden  var  ved  et  Plankeværk  skilt  fra  en  anden 
Gaard,  hvori  laa  en  Mødding,  og  paa  den  vokste  en  stor 
Agurk,  der  var  sig  bevidst  at  være  en  Mistbænkvækst. 

»Det  fødes  man  til!«  sagde  det  inden  i  den;  »ikke  alle 
kunne  fødes  til  Agurker,  der  maa  ogsaa  være  andre  levende 
Arter!  Hønsene,  Ænderne  og  hele  Nabogaardens  Besætning  er 
ogsaa  Skabninger.  Gaardhanen  ser  jeg  nu  op  til  paa  Planke- 
værket, han  er  rigtignok  af  anderledes  Betydenhed  end  Vejr- 
hanen, der  er  sat  saa  højt  og  ikke  engang  kan  knirke,  end  sige 
gale!  han  har  hverken  Høns  eller  Kyllinger,  han  tænker  kun 
paa  sig  selv  og  sveder  Spanskgrønt!  nej,  Gaardhanen,  det  er 
en  Hane!  se  ham  gøre  Trit,  det  er  Dans!  høre  ham  gale,  det 
er   Musik!     Hvor    han  kommer,    faar  man  at  høre,    hvad   en 

Trompeter  er!  Om  han  kom  herind,  om  han  aad  mig  op 
med  Blad  og  Stilk,  om  jeg  gik  op  i  hans  Krop,  det  var  salig 
Død!«  sagde  Agurken. 

Ud  paa  Natten  blev  det  et  frygteligt  Vejr;  Høns,  Kyllinger 
og  Hanen  med,  søgte  Ly.  Plankeværket  mellem  Gaardene 
blæste  ned,  saa  det  gav  et  stærkt  Rabalder;  Tagstenene  faldt, 
men  Vejrhanen  sad  fast,  den  drejede  sig  ikke  engang,  den 
kunde  ikke,  og  dog  var  den  ung,  nystøbt,  men  sindig  og 
adstadig;  den  var  født  gammel,  lignede  ikke  de  flagrende 
Himlens  Fugle,  Spurve  og  Svaler,  dem  foragtede  den,  »Pip- 
fuglene, ringe  af  Størrelse  og  ordinære.«  Duerne  vare  store, 
blanke  og  skinnende  som  Perlemor,  saa  ud  som  et  Slags 
Vejrhane,  men  de  vare  tykke  og  dumme,  al  deres  Tanke  gik 
ud  paa  at  faa  noget  i  Skrutten,  sagde  Vejrhanen,  kedelige 
i  Omgang  vare  de.  Trækfuglene  havde  ogsaa  gjort  Visit, 
fortalt  om  fremmede  Lande,  om  Luftkaravaner  og  frygtelige 
Røverhistorier  med  Rovfuglene;  det  var  nyt  og  interessant, 
første  Gang,  men  senere  vidste  Vejrhanen,  at  de  gentog  sig, 
at  det  altid  var  det  samme,  og  det  er  kedeligt!  De  vare 
kedelige,  og  alt  var  kedeligt,  ingen  var  til  Omgang,  hver  en 
var  fad  og  flov. 

»Verden  duer  ikke!«   sagde  den.     »Vrøvl  det  hele!« 

Vejrhanen  var,  hvad  man  kalder  blaseret,  og  det  havde 
bestemt  gjort  ham  interessant  for  Agurken,  havde  hun  vidst 
det,  men  hun  saa  kun  op  til  Ga  ard  han  en,  og  nu  var  den 
inde  i  Gaarden  hos  hende. 

Plankeværket  var  blæst  om,  men  Lyn  og  Torden  var 
forbi. 

»Hvad  sige  I  om  det  Hanegal?«  sagde  Gaardhanen 
til  Høns  og  Kyllinger.  »Det  var  noget  raat,  Elegancen 
manglede.« 

Og  Høns  og  Kyllinger  traadte  ind  paa  Møddingen,  Hanen 
kom  med  Ryttertrin. 

»Havevækst!«  sagde  han  til  Agurken,  og  i  det  ene  Ord 
fornam  hun  hele  hans  udstrakte  Dannelse  og  glemte,  at  han 
hakkede  i  hende  og  aad  hende. 

»Salig  Død!« 

Og  Hønsene  kom,  og  Kyllingerne  kom,  og  naar  den  ene 
løber,  saa  løber  den  anden  med,  og  de  klukkede,  og  de 
pippede,  og  de  saa  paa  Hanen,  de  vare  stolte  af  ham,  han 
var  af  deres  Art. 

»Kykkeleky!«  galede  han,  »Kyllingerne  blive  straks  til 
store  Høns,  naar  jeg  siger  det  i  Verdens  Hønsegaard.« 

Og  Høns  og  Kyllinger  klukkede  og  pippede  bag  efter. 

Og  Hanen  forkyndte  en  stor  Nyhed. 

»En  Hane  kan  lægge  et  Æg!  og  veed  I,  hvad  der  ligger 
i  det  Æg?     Der  ligger   en   Basilisk!     Synet  af  den  kan  ingen 


udholde!  det  veed  Menneskene,  og  nu  veed  I  det  med,  veed, 
hvad  der  bor  i  mig!  veed,  hvad  jeg  er  for  en  allerhønse- 
gaards  Karl!« 

Og  saa  slog  Gaardhanen  med  Vingerne,  rejste  Kammen 
og  galede  igen.  Det  gøs  i  aile  Hønsene  og  i  alle  de  smaa 
Kyllinger,  men  de  vare  frygteligt  stolte  af,  at  en  af  deres  var 
saadan  en  allerhønsegaards  Karl ;  de  klukkede,  og  de  pippede, 
saa  at  Vejrhanen  maatte  høre  det,  og  han  hørte  det,  men  han 
rørte  sig  ikke  derved. 

»Vrøvl  det  hele!«  sagde  det  inden  i  Vejrhanen.  »Gaard- 
hanen lægger  aldrig  Æg,    og  jeg  gider  ikke!    vilde  jeg,    kunde 

jeg  nok  lægge  et  Vindæg!  men  Verden  er  ikke  et  Vindæg 
værd!     Vrøvl  det  hele!   —   Nu  gider  jeg   ikke  engang  sidde!« 

Og  saa  knak  Vejrhanen  af,  men  han  slog  ikke  Gaard- 
hanen  ihjel,  »skønt  det  var  det  beregnet  paa!«  sagde  Hønsene; 
og  hvad  siger  Moralen. 

»Det  er  dog  bedre  at  gale  end  at  være  blaseret  og  knække  af.« 


^wtfe^/ 

En  Historie  fra  Klitterne. 


Det  er  en  Historie  fra  de  jydske  Klitter,  men  den  begynder 
ikke  derovre,  nej,  langt  borte,  Syd  paa,  i  Spanien;  Havet 
er  Farvej  mellem  Landene;  tænk  dig  derhen,  til  Spanien! 
der  er  varmt,  og  der  er  dejligt;  der  vokse  de  ildrøde  Granat- 
blomster mellem  de  mørke  Laurbærtræer;  fra  Bjergene  vifter 
en  forfriskende  Vind  ned  over  Orangehaverne  og  de  prægtige, 
mauriske  Haller  med  de  gyldne  Kupler  og  de  farvede  Vægge; 
gennem  Gaderne  drage  Børn  i  Procession  med  Lys  og  vajende 
Faner,  og  over  dem,  saa  høj  og  klar,  løfter  Himlen  sig  med 
funklende  Stjerner!  Sang  og  Kastagnetter  klinge,  Knøse  og 
Piger  svinge  sig  i  Dans  under  de  blomstrende  Akasietræer, 
medens  Tiggeren  sidder  paa  den  hugne  Marmorsten,  kvæger 
sig  med  den  saftige  Vandmelon  og  døser  Livet  hen;  det  er 
som  en  dejlig  Drøm  det  hele!  give  sig  hen  i  den,  —  ja,  det 
gjorde  saa  ganske  to  unge,  nygifte  Folk,  og  dem  var  ogsaa 
her  givet  alle  Jordens  Goder:  Sundhed,  godt  Humør,  Rigdom 
og  Hæder. 

»Vi  ere  saa  lykkelige,  som  nogen  kan  være  det!«  sagde 
de  i  Hjertets  fulde  Overbevisning;  dog  et  Trin  endnu  højere 
i  Lykke  kunde  de  løftes,  og  det  vilde  være  sket,  naar  Gud 
forundte  dem  et  Barn,  en  Søn,  der  lignede  dem  paa  Legeme 
og  Sjæl. 

Det  lykkelige  Barn  vilde  blive  hilset  med  Jubel,  finde  den 
højeste  Omhu  og  Kærlighed,  al  den  Velvære,  som  Rigdom  og 
formaaende  Slægt  kan  skabe. 

Som  en  Fest  gled  Dagene  hen  for  dem. 

»Livet  er  en  Kærligheds-Naadegave,  næsten  ufattelig  stor!« 
sagde  Hustruen,  »og  denne  Lyksaligheds  Fylde  skal  i  det 
andet  Liv  kunne  vokse  og  det  frem  i  en  Evighed!  —  jeg 
rummer  ikke  denne  Tanke.« 

»Og  den  er  visselig  ogsaa  et  Overmod  af  Menneskene!« 
sagde  Manden.  »Det  er  i  Grunden  en  forfærdelig  Stolthed  at 
tro,  man  skal  leve  evig  —  blive  som  Gud!  det  var  jo  ogsaa 
Slangens  Ord,  og  den  var  Løgnens  Herre.« 

»Du  tvivler  dog  ikke  om  et  Liv  efter  dette?«  spurgte  den 
unge  Hustru,  og  det  var,  som  foer  første  Gang  en  Skygge 
gennem  deres  solbelyste  Tankerige. 

»Troen  lover  det,  Præsterne  sige  det!«  sagde  den  unge 
Mand,  »men  just  i  al  min  Lykke  føler  og  erkender  jeg,  at  det 
er  en  Stolthed,  en  Overmods-Tanke  at  forlange  et  andet  Liv 
efter  dette,  en  fortsat  Lyksalighed !  —  er  ikke  her  i  denne  Til- 
værelse givet  os  saa  meget,  at  vi  kunne  og  bør  være  tilfredse?« 

»Ja,  os  blev  der  givet  det,«  sagde  den  unge  Kone,  »men 
hvor  mange  Tusinder  blev  ikke  dette  Liv  en  tung  Prøvelse, 
hvor  mange  ere  ikke  ligesom  kastede  ind  i  Verden  til  Armod, 
Skændsel,  Sygdom  og  Ulykke!  nej,  var  der  ikke  et  Liv  efter 
dette,  da  var  alt  paa  denne  Jord  for  ulige  fordelt;  da  var 
Gud  ikke  den  retfærdige.« 

»Tiggeren  dernede  paa  Gaden  har  Glæder,  for  ham  lige 
saa  store,  som  Kongen  har  dem  i  sit  rige  Slot!«  sagde  den 
unge  Mand,  »og  tror  du  ikke,  at  Arbejdsdyret,  som  prygles, 
sulter  og  slæber  sig  ihjel,  har  Fornemmelse  af  sine  tunge 
Levedage?  Det  kunde  da  ogsaa  forlange  et  andet  Liv,  kalde 
det  en  Uret,  at  det  ikke  blev  stillet  i  en  højere  Række  af 
Skabningen.« 

»I  Himmeriges  Rige  ere  mange  Værelser,  har  Kristus  sagt,« 
svarede  den  unge  Kone,  »Himmeriges  Rige  er  det  uendelige, 
som  Guds  Kærlighed  er  det!  —  ogsaa  Dyret  er  en  Skabning! 
og  intet  Liv,  tror  jeg,  vil  fortabes,  men  vinde  al  den  Lyk- 
salighed, det  kan  modtage,  og  som  er  det  nok.« 

»Men  mig  er  nu  denne  Verden  nok!«  sagde  Manden  og 
slyngede  sine  Arme  om   sin  dejlige,    elskelige  Hustru,    røg  sin 

Cigaretto  paa  den  aabne  Altan,  hvor  den  svale  Luft  var  fyldt 
med  Duften  af  Oranger  og  Nelliker;  Musik  og  Kastagnetter 
klang  nede  fra  Gaden,  Stjernerne  blinkede  ovenfra,  og  to  Øjne, 
fulde  af  Kærlighed,  hans  Hustrus  Øjne,  saa  paa  ham  med 
Kærlighedens  evige  Liv. 

»Et  saadant  Minut,«  sagde  han,    »er  det  vel  værd  at  fødes 
for,  fornemme  og  —  forsvinde!«  han  smilede,  Hustruen  løftede 


Haanden  mildt  bebrejdende  —  og  Skyen   var  igen   borte,    de 
vare  alt  for  lykkelige. 

Og  alt  syntes  at  føje  sig  for  dem  til  at  skride  frem  i 
Hæder,  Glæde  og  Velvære;  der  kom  en  Omveksling,  men  kun 
i  Sted,  ikke  i  det  at  nyde  og  ret  at  vinde  Livets  Glæde  og 
Lyst.  Den  unge  Mand  blev  af  sin  Konge  sendt  som  Gesandt 
til  det  kejserlige  Hof  i  Rusland,  det  var  en  Hæderspost,  hans 
Fødsel  og  Kundskaber  gav  ham  Ret  til;  stor  Formue  havde 
han,  hans  unge  Kone  havde  bragt  ham  en  ikke  ringere,  hun 
var  Datter  af  den  rigeste,  mest  ansete  Købmand.  Et  af 
dennes  største  og  bedste  Skibe  skulde  i  dette  Aar  just  gaa  til 
Stockholm,  det  skulde  føre  de  kære  Børn,  Datter  og  Sviger- 

søn,  til  Petersborg,  og  der  blev  kongeligt  indrettet  om 
Bord;  bløde  Tæpper  for  Fødderne,  Silke  og  Herlighed 
rundt  om. 

Der  er  en  gammel  Kæmpevise,  som  nok  alle  Danske  kende; 
den  kaldes  »Kongens  Søn  af  England,«  han  ogsaa  sejler 
paa  saa  kosteligt  et  Skib,  dets  Anker  er  indlagt  med  det  røde 
Guld  og  hvert  Tov  med  Silketvinde,  det  Skib  maatte  man 
tænke  paa  ved  at  se  det  fra  Spanien,  her  var  samme  Pragt, 
samme  Afskedstanke: 

»Gud  lade  os  alle  med  Glæde  findes!« 

Og  Vinden  blæste  hurtig  ud  fra  den  spanske  Kyst,  Afskeden 
blev  kun  kort.  I  faa  Uger  maatte  de  kunne  naa  Maalet  for 
deres  Rejse;  men  da  de  vare  vel  ude,  lagde  Vinden  sig.  Havet 
blev  blankt  og  stille,  Vandet  lyste,  Himlens  Stjerner  lyste,  det 
var  som  Festaftener  i  den  rige  Kahyt. 

Til  sidst  ønskede  man  dog,  det  vilde  lufte  op,  blæse  en 
god  Medbør,  men  den  blæste  ikke;  løftede  sig  Vinden,  da  var 
den  altid  imod.  Saaledes  gik  Uger,  ja,  hele  to  Maaneder,  — 
først  da  blev  Vinden  heldig,  den  blæste  Sydvest.  De  vare 
midt  ude  mellem  Skotland  og  Jylland,  og  Vinden  tog 
til,  ret  ligesom  i  den  gamle  Vise  om  »Kongens  Søn  af 
England«: 

»Da  blæste  der  Vejr  og  mørken  Sky, 

de  vidste  dennem  hverken  Land  eller  Ly, 

saa  kasted'  de  ud  deres  Anker  huld, 

men  Børen  blæser  dennem  Vesten  ind  for  Danmark.« 


Det  er  nu  mange  Tider  siden.  Kong  Christian  den 
Syvende  sad  paa  den  danske  Trone  og  var  da  en  ung 
Mand;  meget  er  sket  efter  den  Tid,  meget  omskiftet  og  for- 
andret; Sø  og  Mose  ere  blevne  frodig  Eng,  Hede  bleven 
dyrket  Land,  og  i  Læ  af  Vestjydens  Hus  vokse  Æbletræer 
og  Roser,    men   de  maa  søges  op,  thi  de   krybe  i   Læ   for  de 

skarpe  Vestenvinde.  Man  kan  derovre  ret  tænke  sig  tilbage  i 
Tiden,  længere  end  til  Christian  den  Syvendes  Regering. 
Som  den  Gang,  i  Jylland,  saaledes  endnu,  strækker  sig 
milevidt  den  brune  Hede  med  sine  Kæmpegrave,  sine  Luft- 
syner, sine  krydsende,  knoldede  og  sanddybe  Veje;  Vester  paa, 
hvor  store  Aaløb  falde  i  Fjordene,  breder  sig  Eng  og  Mose 
begrænset  af  høje  Klitter,  der,  lig  en  Alperække  med  sav- 
formede Toppe,  løfte  sig  mod  Havet,  de  afbrydes  kun  af  høje 
Lerskrænter,  dem  Søen  Aar  for  Aar  bider  Kæmpemundfulde 
af,  saa  at  Brinker  og  Højder  styrte  som  rystede  ved  Jord- 
skælv. Saaledes  ser  der  ud  i  Dag  den  Dag,  saaledes  var  der 
for  de  mange  Aaringer  tilbage,  da  de  to  lykkelige  sejlede  der- 
ude paa  det  rige  Skib. 

Det  var  sidst  i  September,  det  var  Søndag  og  Solskinsvejr, 
Kirkeklokkernes  Lyd  naaede  hinanden  langs  Nissum  fjord; 
Kirkerne  der  staa  som  hugne  Kampesten,  hver  af  dem  er  et 
Stykke  Fjeld!  Vesterhavet  kunde  rulle  over  dem,  og  de  skulde 
staa;  paa  de  fleste  mangler  Taarnet,  Klokkerne  hænge  da  frit 
ude  mellem  to  Bjælker.  Kirketjenesten  var  endt,  Menigheden 
kom  fra  Guds  Hus  ud  paa  Kirkegaarden,  hvor  den  Gang, 
som  endnu,  ikke  fandtes  eller  findes  Træ  eller  Busk,  ikke  en 
plantet  Blomst  eller  en  Krans  lagt  paa  Graven;  knoldede  Højder 
vise,  hvor  de  døde  ere  jordede;  et  skarpt  Græs,  pisket  af 
Vinden,  vokser  over  den  hele  Kirkegaard;  en  enkelt  Grav  har 
maaske  et  Monument,  det  vil  sige  en  hensmuldret  Træbul, 
tilhugget  i  Ligkisteform;  Træstykket  er  hentet  fra  Vestegnens 
Skov:  det  vilde  Hav;  der  vokser  for  Kystboen  de  tilhugne 
Bjælker,  Planker  og  Træer,  som  Brændingen  kører  i  Land; 
Vinden  og  Havgusen  forvitrer  snart  det  henlagte  Træstykke. 
En  saadan  Stump  laa  her  paa  en  Barnegrav,  og  hen  til  den 
gik  en  af  Konerne,  som  kom  fra  Kirken.  Hun  stod  stille,  saa 
paa  det  halvt  opløste  Træstykke!  lidt  efter  traadte  hendes 
Mand  til.  De  talte  ikke  et  Ord;  han  tog  hende  ved  Haanden, 
og  de  gik  fra  Graven  ud  paa  den  brune  Hede;  over  Moseland 
og  hen  imod  Klitterne;  længe  gik  de  tavse. 

»Det  var  en  god  Prædiken  i  Dag,«  sagde  Manden,  »havde 
man  ikke  Vor  Herre,  saa  havde  man  ingenting.« 

»Ja,«  svarede  Konen,  »han  glæder,  og  han  bedrøver!  det 
har  han  Ret  til!  —  Som  i  Morgen  havde  vor  lille  Dreng 
været  fem  Aar,  havde  vi  maattet  beholde  ham.« 

»Der  kommer  ikke  noget  ud  af,  at  du  sørger!«  sagde 
Manden.  »Han  er  sluppen  godt  fra  det!  han  er  jo,  hvor  vi 
maa  bede  om  at  komme.« 

Og  saa  talte  de  ikke  mere  og  gik  hen  imod  deres  Hus 
mellem  Klitterne.  Pludselig,  fra  en  af  disse,  hvor  ikke  Mare- 
halmen holdt  Sandet,  løftede  sig  ligesom  en  stærk  Røg;  det 
var  et  Vindstød,  der  borede  sig  ind  i  Klitten  og  hvirvlede  i 
Vejret  de  fine  Sanddele;  der  kom  endnu  et  Vindkast,  saa  alle 
de  mellem  Snore  ophængte  udspændte  Fisk  slog  mod  Husets 
Mur,  og  alt  var  igen  stille;  Solen  brændte  varmt. 

Mand  og  Kone  gik  ind  i  Huset  og  vare  snart  af  Søndags- 
klæderne,  skyndte  sig  saa  over  Klitterne,  der  stod  som  uhyre 
Bølger  af  Sand  pludseligt  standsede  i  deres  Bevægelse;  Klittag 
og  Marehalmens  blaagrønne,  skarpe  Straa  gav  nogen  Farve- 
veksel mod  det  hvide  Sand.  Et  Par  Naboer  kom  til,  de 
hjalp  hinanden  med  at  faa  Baaden  højere  op  i  Sandet,  Vinden 
blev  stærkere,  den  var  bidende  kold,  og  da  de  gik  tilbage 
over  Klitterne,  føg  Sand  og  skarpe  Smaastene  dem  i  Ansigtet; 
Bølgerne  løftede  hvide  Toppe,  og  Blæsten  klippede  den  øverste 
Kam  af,  saa  det  sprøjtede  efter. 

Det  blev  Aften,  der  lød  en  svulmende  Susen  i  Luften, 
hylende,  klagende,  som  en  Hærskare  af  fortvivlende  Aander, 
den  overdøvede  Havets  Rullen,  uagtet  Fiskerhuset  laa  det  saa 
nær.  Sandet  føg  paa  Ruderne,  og  imellem  kom  et  Kast,  som 
skulde  Huset  rystes  i  sin  Grund.  Det  var  mørkt,  dog  mod 
Midnat  vilde  Maanen  komme  op. 

Luften  klaredes,  men  Stormen  foer  i  al  sin  Vælde  hen 
over  det  dybe,  sortladne  Hav.  Fiskerfolkene  havde  allerede 
for  længe  siden  lagt  sig  til  Sengs,  men  det  var  ikke  at  tænke 
paa  i  det  Guds  Vejr  at  lukke  et  Øje;  da  bankede  det  paa 
Vinduet,  Døren  aabnedes,  og  der  blev  sagt: 

»Der  staar  et  slort  Far  løj  fast  paa  den  yderste 
Revle!«  i  eet  Spring  vare  Fiskerfolkene  ude  af  Sengen  og  i 
Klæderne. 

Maanen  var  kommen  frem;  det  lysnede  nok  til  at  se, 
havde  man  kunnet  holde  Øjnene  aabne  for  Sandflugt;  det  var 
en  Vind,  saa  man  kunde  lægge  sig  mod  den,  og  kun  med 
stor  Besvær,  krybende  mellem  Vindkastene,  kom  man  over 
Klitterne,  og  her  fløj  som  Svanedun  i  Luften  den  salte  Fraade 
og  Skum  op  fra  Havet,  der  som  et  rullende,  kogende  Fald 
væltede  mod  Kysten.  Man  maatte  rigtignok  have  et  øvet  Øje 
til  straks  at  finde  Fartøjet  derude;  en  prægtig  Tomaster  var 
det;  den  løftedes  netop  nu  over  Revlen,  tre,  fire  Kabellængder 
uden  for  den  sædvanlige  Havstok,  den  drev  mod  Land,  stødte 
paa  den  anden  Revle  og  stod  fast.  Umuligt  var  det  at  bringe 
Hjælp,    Søen  var  for  voldsom,   den   slog  mod  Fartøjet  og  hen 


over  det.  Man  troede  at  høre  Nødskrigene,  Dødsangestens 
Raab,  man  saa  den  travle,  hjælpeløse  Virksomhed.  Nu  kom 
en  Sø,  der,  som  et  knusende  Fjeldstykke,  faldt  paa  Bov- 
sprydet, og  dette  var  borte,  Agterenden  løftede  sig  (højt  over 
Vandet.  To  Mennesker  sprang  med  hinanden  i  Søen,  de 
forsvandt  —  et  Nu  —  og  en  af  de  største  Bølger,  der  rullede 
op  mod  Klitterne,  kastede  et  Legeme  ind  paa  Stranden  — 
€n  Kvinde  var  det,  et  Lig  maatte  de  tro;  et  Par  af  Fruen- 
timmerne tumlede  med  hende  og  troede  at  bemærke  Liv,  hun 
blev  bragt  over  Klitterne  til  Fiskerhuset.  Hvor  var  hun  smuk 
og  fin,  vistnok  en  fornem  Dame. 

De  lagde  hende  i  den  fattige  Seng;  der  var  ikke  Linnedtrævl 
i  den,  der  var  et  Uldlagen  at  svøbe  sig  i,  og  det  var  godt 
varmt. 

H.C.Andersen:  Eventyr  og  Historier.    II.  15 

Til  Live  kom  hun,  men  i  Feber,  hun  vidste  slet  ikke, 
hvad  der  var  sket,  eller  hvor  hun  var,  og  det  var  jo  ogsaa 
godt,  thi  alt  hvad  hende  kært  var,  laa  paa  Havsens  Bund,  det 
gik  dem  derude,  som  Kæmpevisen  har  sunget  om  »Kongens 
Søn  af  England«: 

»Det  var  stor  Ynk  at  se  derpaa, 
det  Skib  sloges  alt  i  Stykker  smaa.« 

Vragstumper  og  Spaaner  skyllede  i  Land,  hun  var  den  eneste 
levende  af  dem  alle.  Endnu  foer  Vinden  hylende  hen  over 
Kysten,    nogle    Øjeblikke     havde    hun    Ro,    men    snart    kom 

Smerter  og  Skrig,  hun 
slog  sine  to  dejlige 
Øjne  op,  sagde  nogle 
Ord,  men  ingen  her 
kunde  forstaa  det. 

Og  da,  for  alt  hvad 

hun     havde     lidt     og 

stridt,  holdt  hun  i  sine 

Arme  et  nyfødt  Barn; 

det  skulde  have  hvilet 

paa    Pragtseng,    med 

Silkegardiner,     i     det 

rige  Hus;    det  skulde 

med   Jubel   have   været   hilset   til  et  Liv  rigt  paa   alle  Jordens 

Goder,   og  nu  havde  Vor  Herre  ladet  det  fødes  i  den  fattige 

Vraa;  ikke  engang  et  Kys  fik  det  af  sin  Moder. 

Fiskerkonen  lagde  Barnet  op  til  dets  Moders  Bryst,  og  det 
laa  ved  et  Hjerte,  som  ikke  længer  slog,  hun  var  død.  Det 
Barn,  som  Rigdom  og  Lykke  skulde  have  opammet,  var 
kastet  ind  i  Verden,  kastet  af  Søen  ind  i  Klitterne  for  at 
prøve  den  fattiges  Lod  og  tunge  Dage. 

Og  altid  kommer  os  her  i  Sind  den  gamle  Sang: 

»Den  Kongens  Søn  hannem  randt  Taare  paa  Kind, 

Krist  bedr't,  jeg  kom  for  Bovbjerg  ind! 

Jeg  er  nu  kommen  saa  ilde  at  holde; 

men  var  jeg  kommen  i   Hr.  Bugges  Len, 

da  havde  mig  røvet  hverken   Ridder  eller  Svend!« 

Lidt  Syd  for  Nissumfjord,  paa  den  Strand,  Hr.  Bugge 
engang  havde  kaldt  sin,  var  Skibet  strandet.  De  haarde, 
umenneskelige  Tider,  da  Vestkystens  Beboere  øvede  ondt,  som 
man  siger,  mod  den  strandede,  vare  længst  forbi;  Kærlighed 
og  Hjertelag,  Opofrelse  for  de  skibbrudne  fandtes  der,  som  den 
i  vor  Tid  lyser  frem  i  de  ædleste  Træk;  den  døende  Moder  og 
det  elendige  Barn  vilde  have  mødt  Omhu  og  Pleje,  hvorhen 
»Børen  havde  blæst«,  men  ingensteds  inderligere  end  hos 
den  fattige  Fiskerkone,  som  endnu  i  Gaar  stod  med  tungt 
Hjerte  ved  Graven,  som  gemte  hendes  Barn,  der  i  Dag 
vilde  have  fyldt  sit  femte  Aar,  om  Gud  havde  forundt  det  at 
leve. 

Ingen  vidste,  hvem  den  fremmede,  døde  Kvinde  var,  eller 
hvorfra  hun  kom.  Skibets  Stumper  og  Spaaner  mælede  ikke 
derom. 

I  Spanien,  i  det  rige  Hus,  indtraf  aldrig  Brev  eller  Bud- 
skab om  Datter  eller  Svigersøn;  de  vare  ikke  komne  til  deres 
Bestemmelsessted;  stærke  Storme  havde  raset  i  de  sidste 
Uger;  man  ventede  i  Maaneder.  —  »Total  forlist;  alle  om- 
komne!« det  vidste  de. 

Men  ved  Husby- Klitter,  i  Fiskerens  Hus,  havde  de  nu 
en  lille  Purk. 

Hvor  Gud  beskærer  Føden  for  to,  finder  den  tredie  vel 
ogsaa  lidt  til  et  Maaltid;  og  nær  ved  Havet  er  nok  en  Ret 
Fisk  for  sulten  Mund.     Jørgen  blev  den  lille  kaldt. 

»Han  er  vist  et  Jødebarn,«  sagde  man,  »han  ser  saa  sort 
ud!«  —  »Han  kan  ogsaa  være  en  Italiener  eller  Spanier!« 
sagde  Præsten.  Alle  de  tre  Folkefærd  syntes  Fiskerkonen  kom 
ud  paa  eet  og  trøstede  sig  med,  at  Barnet  var  kristent  døbt. 
Drengen  trivedes,  det  adelige  Blod  holdt  Varme  og  fik 
Kræfter  ved  den  fattige  Kost,  vokste  til  i  det  ringe  Hus;  det 
danske  Tungemaal  blev  hans  Tungemaal,  som  Vestjyden  taler 
det.  Granatkærnen  fra  Spaniens  Jordsmon  blev  Marehalmens 
Plante  paa  Jyllands  Vestkyst,  dertil  kan  et  Menneske  drive 
det!  til  dette  Hjem  klamrede  han  sig  med  sit  Livs  aarlange 
Rødder.  Sult  og  Kulde,  Fattigmands  Trang  og  Nød  skulde 
han  prøve,  men  ogsaa  Fattigmands  Glæde. 

15* 

Barndomstiden  for  enhver  har  sine  Lyshøjder,  der  siden 
straale  gennem  hele  Livet.  Hvor  fuldt  op  havde  ikke  han  til 
Lyst  og  Leg!  hele  Strandbredden,  milevidt,  laa  med  Legetøj: 
et  Mosaik  af  Rullesten,  røde  som  Koraller,  gule  som  Rav,  og 
hvide,  rundede,  som  var  det  Fugleæg;  de  laa  med  alle  Farver, 
alle  slebne  og  glattede  af  Havet.  Selv  det  udtørrede  Fiske- 
skelet, de  i  Vinden  tørrede  Vandplanter,  Tangen,  skinnende 
hvid,  lang  og  smal  som  Bændler,  flagrende  mellem  Stenene, 
alt  var  til  Leg  og  Lyst  for  Øjet  og  for  Tanken;  og  Drengen 
var  et  opvakt  Barn,  mange  og  store  Evner  laa  gemte  i  ham. 
Hvor  kunde  han  huske  Historier  og  Viser,  han  fik  at  høre, 
og   fingernem  var  han:    af  Stene    og    Skaller    satte    han    hele 


Fartøjer  sammen,  og  Billeder,  man  kunde  pynte  Stuen  med; 
han  kunde  underlig  snitte  sine  Tanker  ud  i  en  Pind,  sagde 
hans  Plejemoder,  og  Drengen  var  dog  endnu  lille;  dejlig  klang 
hans  Røst,  Melodier  gik  ham  straks  over  Tungen.  Der  var 
mange  Strenge  spændte  i  det  Bryst,  de  kunde  have  klinget 
ud  i  Verden,  var  han  bleven  stillet  andetsteds  end  i  Fisker- 
huset ved  Vesterhavet. 

En  Dag  strandede  her  et  Skib,  der  drev  i  Land  en  Kasse 
med  sjældne  Blomsterløg;  nogle  tog  man  og  puttede  i  Gryden, 
man  troede,  at  de  vare  til  at  spise,  andre  laa  og  raadnede  i 
Sandet,  de  kom  ikke  til  deres  Bestemmelse  at  udfolde  den 
Farvepragt,  den  Herlighed,  der  laa  i  dem  —  vilde  det  gaa 
Jørgen  bedre?  Blomsterløgene  var  det  snart  forbi  med,  han 
havde  Aaringer  endnu  at  prøve. 

Det  faldt  aldrig  ham  eller  nogen  af  de  andre  derovre  ind, 
hvor  ensom  og  ensformigt  Dagen  gik,  der  var  fuldt  op  at 
gøre,  at  høre  og  se.  Havet  selv  var  en  stor  Lærebog,  hver 
Dag  frembød  den  et  nyt  Blad,  Havblik,  Dønning,  Kuling  og 
Storm;  Strandinger  vare  Glanspunkterne;  Kirkegangen  stod 
som  Festbesøg,  dog  af  Besøg  var  eet  hjemme  i  Fiskerhuset 
særligt  kærkomment,  det  gentoges  to  Gange  om  Aaret,  det  var 
Besøget  af  Morbroder,  Aalebonden  fra  Fjaltring  oppe  nær 
Bovbjerg;  han  kom  med  rødmalet  Vogn,  fyldt  med  Aal, 
Vognen  var  lukket  til  som  en  Kiste  og  bemalet  med  blaa  og 
hvide  Tulipaner,  den  blev  trukken  af  to  blakkede  Stude,  og 
Jørgen  fik  Lov  at  køre  dem. 

Aalebonden  var  det  gode  Hoved,  den  muntre  Gæst,  en 
Bimpel  førte  han  med  sig  fuld  af  Brændevin,  enhver  fik  en 
Snaps  af  den,  eller  en  Kaffekop  fuld,  dersom  det  skortede  paa 
Glas,  selv  Jørgen,  ihvor  lille  han  var,  blev  given  et  godt 
Fingerbøl  fuldt,  det  var  for  at  holde  paa  den  fede  Aal,  sagde 
Aalebonden  og  fortalte  saa  altid  den  samme  Historie,  og  naar 
man  lo  ad  den,  fortalte  han  den  straks  om  igen  for  de  samme 
Folk;  det  gør  alle  snaksomme  Personer!  og  da  Jørgen  i  hele 
sin  Opvækst  og  ind  i  Manddoms  Aar  tog  Anvendelse  og  Tale- 
maade  af  den  Historie,  saa  maa  vi  vel  høre  den. 

»Ude  i  Aaen  gik  Aalene,  og  Aalemoder  sagde  til  sine 
Døtre,  da  de  bad  om  at  maatte  gaa  alene  et  lille  Løb  op 
ad  Aaen:  »»Gaa  ikke  for  langt!  let  kommer  den  fæle  Aale- 
stanger  og  tager  eder  alle  sammen  1««  —  men  de  gik  for 
langt,  og  af  otte  Døtre  kom  kun  tre  hjem  igen  til  Aale- 
moder; og  de  jamrede:  »»Vi  vare  bare^gaaede  lidt  uden  for 
Døren,  saa  kom  den  fæle  Aalestanger  og  stak  vore  fem  Søstre 
ihjel!««  —  »»De  komme  nok  igen!««  sagde  Aalemoder. 
»»Nej!««  sagde  Døtrene,  »»for  han  flaaede  dem,  skar  dem  i 
Stykker  og  stegte  dem.««  —  »»De  komme  nok  igen!««  sagde 
Aalemoder.  »»Ja,  men  han  aad  dem!««  —  »»De  komme 
nok  igen!««  sagde  Aalemoder.  »»Men  saa  drak  han 
Brændevin  ovenpaa!««  sagde  Døtrene.  »»Aa,  av!  da  komme 
de  aldrig  igen!««  hylede  Aalemoder.  »»Brændevinet  be- 
graver Aalen !«« 

»Og  derfor  skal  man  altid  drikke  sin  Brændevinssnaps  til 
den  Ret!«  sagde  Aalebonden. 

Og  denne  Historie  blev  Flitterguldstraaden,  Humørets 
Traad  i  Jørgens  Liv.  Ogsaa  han  vilde  gerne  uden  for 
Døren,  »lidt  op  ad  Aaen«,  det  vil  sige  med  Fartøj  ud  i 
Verden,  og  Moder  sagde  som  Aale moder:  »der  er  mange 
slemme  Mennesker,  Aalestangere!«  men  lidt  uden  for  Klitterne, 
bare  lidt  ind  i  Heden,  maatte  han  dog;  og  det  skulde  han 
komme.  Fire  fornøjelige  Dage,  de  lyseste  i  hele  hans  Barn- 
doms Liv,  oprullede;  al  Jyllands  Dejlighed,  Hjemmets 
Glæde  og  Solskin  laa  i  disse;  han  skulde  til  Gilde  —  Be- 
gravelsesgilde  var  det  rigtignok. 

En  velhavende  Slægtning  af  Fiskerfamilien  var  død; 
Gaarden  laa  inde  i  Landet,  »Østerpaa,  en  Streg  mod  Nord«, 
som  det  hed.  Fader  og  Moder  skulde  derover  og  Jørgen 
med.  Fra  Klitterne  over  Hede  og  Moseland  kom  de  til  den 
grønne  Eng,  hvor  Skjærumaa  skar  sig  Vej,  Aaen  med  de 
mange  Aal,  hvor  Aalemoder  boede  med  sine  Døtre,  dem, 
de  slemme  Mennesker  stangede  og  skar  i  Stykker;  dog  bedre 
havde  nok  Menneskene  tit  ikke  handlet  med  deres  Med- 
mennesker; ogsaa  Hr.  Ridder  Bugge,  som  nævnedes  i  den 
gamle  Vise,  blev  myrdet  af  onde  Mennesker,  og  i  hvor  god 
han  selv  kaldes,  vilde  han  jo  dog  have  slaaet  ihjel  Byg- 
mesteren, der  rejste  ham  Slot  med  Taarn  og  tykke  Mure, 
netop  der,  hvor  Jørgen  med  sine  Plejeforældre  stod,  hvor 
Skjærumaa  falder  i  Nissumfjord.  Voldbakken  var  endnu 
at  se,  de  røde  Murbrokker  rundt  om.  Her  havde  Ridder 
Bugge,  da  Bygmesteren  var  afrejst,  sagt  til  sin  Svend:  »Gak 
efter  ham  og  sig:  Mester,  Taarnet  hælder!  vender  han  sig, 
saa  slaar  du  ham  ihjel  og  tager  Pengene,  han  fik  af  mig, 
men  vender  han  sig  ikke,  da  lad  ham  drage  i  Fred!«  og 
Svenden  adlød,  og  Bygmesteren  svarede:  »Ikke  hælder 
Taarnet,  men  engang  vil  der  komme  Vester  fra  en  Mand  i 
en  blaa  Kappe,  han  vil  faa  det  til  at  hælde!«  Og  det  skete 
hundrede  Aar  derefter,  da  brød  Vesterhavet  ind,  og  Taarnet 
faldt,     men    Gaardens    Ejer,     Pred bjørn    Gyldenstjerne, 

byggede   sig  højere   oppe,    hvor   Engen    slipper,    en  ny  Gaard, 
og  den  staar  endnu,  og  det  er  Nørre-Vosborg. 

Der  forbi  skulde  Jørgen  med  sine  Plejeforældre;  hvert 
Sted  herovre  havde  man  fortalt  ham  om  i  de  lange  Vinter- 
aftener, nu  saa  han  Gaarden  med  dens  dobbelte  Grave,  Træer 
og  Buske;  Volden,  overgroet  med  Bregner,  løftede  sig  der- 
inde; men  dejligst  vare  de  høje  Lindetræer,  de  naaede  lige 
op  til  Tagryggen  og  fyldte  Luften  med  den  sødeste  Duft.  Mod 
Nordvest,  i  Hjørnet  af 
Haven,  stod  en  stor 
Busk  med  Blomster, 
som  var  det  Vintersne 
i  det  sommergrønne; 
det  var  en  Hyldebusk, 
den  første,  Jørgen 
havde  set  saaledes 
blomstre;  den  og  Linde- 
træerne bleve  gennem 
alle  Aaringer  i  Minde, 
Danmarks  Duft  og  Dej- 
lighed, som  Barnesjælen 
»gemte  for  den  gamle 
Mand.« 

Rejsen  gik  straks 
videre  og  mere  bekvem, 
thi  netop  ud  for  Nørre- 
Vosborg,  hvor  Hyl- 
den stod  i  Blomster,  kom  han  op  at  age,  de  mødte  andre 
Gæster,  der  skulde  til  Begravelsesfesten,  og  med  disse  kom 
de  til  Vogns,  rigtignok  maatte  de  alle  tre  sidde  bag  i  paa  en 
lille  Trækiste  med  Jernbeslag,  men  det  var  dog  bedre  end  at 
gaa,  mente  de.  Kørselen  gik  hen  over  den  knoldede  Hede; 
Studene,  som  trak,  standsede  imellem,  hvor  der  kom  en  frisk 
Græsplet  mellem  Lyngen.  Solen  skinnede  varmt,  og  underligt 
var  det  at  se  langt  ude  en  Røg,  der  bølgede,  og  dog  var  den 
klarere  end  Luften,  man  saa  igennem  den,  det  var,  som  Lys- 
straalerne  rullede  og  dansede  hen  over  Heden. 

»Det  er  Lokemanden,  som  driver  sin  Faarehjord,«  sagde 
de,  og  det  var  nok  sagt  for  Jørgen,  han  syntes  at  køre  lige 
ind  i  Eventyrenes  Land  og  var  dog  i  Virkeligheden.  Hvor 
var  her  stille! 

Udstrakt  og  stor  laa  Heden,  men  som  et  helt  kosteligt 
Tæppe;  Lyngen  stod  i  Blomster,  de  cypresgrønne  Enebær- 
buske og  friske  Egeskud  kom  som  Buketter  frem  i  Hedens 
Lyng;  her  var  saa  indbydende  til  at  boltre  sig,  var  kun  ikke 
de  mange  giftige  Hugorme!  om  dem  talte  man  og  om  de 
mange  Ulve,  der  havde  været,  hvorfor  ogsaa  Herredet  kaldtes 
Ulvborg  Herred.  Den  gamle,  som  kørte,  fortalte  fra  sin 
Faders  Tid,  hvorledes  herude  Hestene  tit  havde  stridt  en 
haard  Strid  med  de  nu  udryddede  vilde  Dyr,  og  at  en 
Morgenstund,  han  kom  herud,  stod  en  af  Hestene  og  traadte 
paa  en  Ulv,  den  havde  dræbt,  men  Kødet  var  helt  gnavet  af 
Hestens  Ben. 

Alt  for  hurtig  gik  Vejen  over  den  knoldede  Hede  og  gennem 
det  dybe  Sand.  De  holdt  ved  Sørgehuset,  hvor  der  var  fuldt 
op  af  fremmede,  inde  og  ude;  den  ene  Vogn  stod  ved  den 
anden,  Heste  og  Okser  gik  paa  den  magre  Græsning;  store 
Sandklitter,  ligesom  hjemme  ved  Vesterhavet,  løftede  sig  bag 
Gaarden,  strakte  sig  vidt  og  bredt!  hvorledes  vare  de  komne 
herop,  tre  Mil  ind  i  Landet,  og  lige  saa  høje  og  mægtige  som 
de  ved  Stranden?  Vinden  havde  løftet  og  flyttet  dem,  de 
havde  ogsaa  deres  Historie. 

Psalmer  bleve  der  sungne,  grædt  blev  der  ogsaa  af  et  Par 
gamle,  ellers  var  alt  saa  fornøjeligt,  syntes  Jørgen,  her  var 
Mad  og  Drikke  fuldt  op;  de  dejligste  fede  Aal,  og  paa  dem 
skal  man  drikke  Brændevinssnaps;  »den  sætter  Aalen!«  havde 
Aalebonden  sagt,  og  de  Ord  kom  rigtignok  her  til  Gerning. 

Jørgen  var  inde,  og  Jørgen  var  ude;  paa  tredie  Dag 
følte  han  sig  hjemme  her  som  i  Fiskerhuset  og  paa  Klitterne, 
hvor  han  havde  levet  alle  sine  tidligere  Dage.  Her  paa  Heden 
var  rigtignok  anderledes  rigt,  her  mylrede  med  Lyngblomster 
og  med  Revlinger  og  Blaabær,  de  vældede  frem  saa  store  og 
saa  søde,  man  kunde  ordentlig  mase  dem  ud  med  Foden,  saa 
Lyngen  dryppede  med  den  røde  Saft. 

Hist  laa  en  Kæmpegrav,  her  en  anden;  Røgstøtter  løftede 
sig  i  den  stille  Luft,  det  var  Hedebrand,  sagde  man,  den  lyste 
dejligt  ud  paa  Aftenen. 

Nu  kom  den  fjerde  Dag,  og  saa  var  Begravelsesgildet  ude 
—  de  skulde  fra  Landklitterne  til  Strandklitterne. 

»Vore  ere  dog  de  rigtige,«  sagde  Fader,  »disse  have  ingen 
Magt.« 

Og  der  blev  talt  om,  hvorledes  de  vare  komne  her,  og 
det  var  alt  sammen  meget  forstaaeligt.  Ved  Stranden  var 
fundet  et  Lig,  Bønderne  havde  lagt  det  i  Kirkegaarden,  da 
begyndte  Sandflugten,  Havet  brød  voldsomt  ind;  en  klog 
Mand  i  Sognet  raadede  til  at  aabne  Graven  og  se  efter,  om 
ikke  den  jordede  laa  og  sugede  paa  sin  Tommelfinger,  thi  da 
var  det  en  Havmand,  de  havde  begravet,  og  Havet  vilde 
bryde  op  for  at  hente  ham.  Graven  blev  aabnet,  han  laa  og 
sugede  paa  Tommelfingeren,  og  saa  fik  de  ham  straks  paa 
en  Karre,  to  Okser  spændtes  for,  og  som  bræmsestukne  foer 
de  med  ham  over  Hede  og  Mose  ud  i  Havet,  da  holdt  Sand- 
flugten op,  men  Klitterne  staa  endnu.  Alt  det  hørte  og  gemte 
Jørgen  fra  de  lykkeligste  Dage  i  sin  Barndomstid:  Dagene 
ved  Begravelsesgildet. 

Dejligt  var  det  at  komme  ud,  se  ny  Egne  og  ny  Menne- 
sker, og  han  skulde  komme  mere  ud.  Han  var  ikke  fjorten 
Aar,  et  Barn  endnu;  han  gik  med  Fartøj,  kom  ud  at  kende, 
hvad  Verden  giver;  prøvede  ondt  Vejr,  haard  Sø,  ondt  Sind 
og  haarde  Mennesker;  han  blev  Kahytsdreng!  ringe  Kost, 
kolde  Nætter,  Tamp  og  Næveslag  vankede,  da  var  der  noget 
i  hans  højadelige  spanske  Blod,  der  kogte  op,  saa  at  vrede 
Ord  skummede  ham  om  Munden,  men  det  blev  nok  klogest 
at  tage  dem  i  sig  igen,  og  det  var  en  Fornemmelse  som  for 
Aalen  at  flaas,  skæres  og  lægges  paa  Pande. 

»Jeg  kommer  igen,«  sagde  det  inden  i  ham.  Den  spanske 
Kyst,  hans  Forældres  Fædreland,  Byen  selv,  hvor  de  havde 
levet  i  Velstand  og  Lykke,  fik  han  at  se,  men  han  vidste  ikke 
om  Hjemstavn  og  Slægtskab,  Familien  vidste  endnu  mindre 
om  ham. 

Den  sølle  Skibsdreng  fik  heller  ikke  Lov  at  gaa   i  Land, 

—  dog  den  sidste  Dag,  Fartøjet  laa  her,  kom  han  paa  Land- 
jorden;  der  skulde  gøres  Indkøb,  og  han  slæbe  det  om  Bord. 

Der  stod  Jørgen  i  usselige  Klæder,  de  saa  ud,  som  de 
vare  vadskede  i  Grøften  og  tørrede  i  Skorstenen;  første  Gang 
saa  han,  Klitboen,  en  stor  Stad.  Hvor  vare  dog  Husene  høje, 
Gaderne  snævre,  mylrende  med  Mennesker!  Nogle  trængte 
sig  her,  nogle  der,  det  var  som  en  hel  Malstrøm  af  Byfolk 
og  Bønder,  Munke  og  Soldater;  der  var  en  Skraalen,  en  Skrigen, 
en  Klingen  af  Klokker  paa  Æsler  og  Mulæsler,  Kirkeklokkerne 
ringede  med;  der  lød  Sang  og  Klang,  Hamren  og  Banken,  for 
hver  Profession  havde  sit  Værksted  i  Døren  eller  paa  For- 
tovet, og  saa  brændte  Solen  saa  hedt,  Luften  var  tung,  det 
var,  ligesom  man  var  kommen  ind  i  en  Bagerovn,  fuld  af 
Skarnbasser,  Oldenborrer,  Bier  og  Fluer,  det  summede,  og 
det  surrede;  Jørgen  vidste  hverken,  hvor  han  gik  eller  stod. 
Da  saa  han  lige  foran  sig  Domkirkens  mægtige  Portal,  Lysene 
straalede  ud  fra  de  halvdunkle  Hvælvinger,  og  der  kom  en 
Duft  af  Røgelse.  Selv  den  fattigste  Tigger  i  Pjalter  vovede 
sig  op  ad  Trappen  derind.  Matrosen,  som  Jørgen  fulgte 
med,  lagde  Vejen  gennem  Kirken,  og  Jørgen  stod  i  Hellig- 
dommen. Brogede  Billeder  straalede  fra  gylden  Grund. 
Gudsmoder  med  Jesusbarnet  stod  paa  Alteret  mellem  Blomster 
og  Lys;  Præster  i  Højtidsklæder  sang,  og  smukke,  pyntede 
Kordrenge  svingede  Sølv-Røgelsekar;  det  var  en  Herlighed, 
en  Pragt  at  se,  det  gennemstrømmede  Jørgens  Sjæl,  over- 
vældede ham;  hans  Forældres  Kirke  og  Tro  omsluttede  ham 
og  slog  en  Akkord  i  hans  Sjæl,  saa  Taarer  stod  ham  i  Øjnene. 

Fra  Kirken  gik  det  til  Torvs,  han  fik  en  Del  Køkken-  og 
Madvarer  at  slæbe  paa;  Vejen  var  ikke  kort,  træt  blev  han, 
og  saa  hvilede  han  uden  for  et  stort,  prægtigt  Hus,  der 
havde  Marmorpiller,  Statuer  og  brede  Trapper;  han  lænede 
sin  Byrde  op  til  Muren  der;  da  kom  en  galoneret  Portner, 
løftede  sin  sølvbeslagne  Stok  imod  ham  og  jog  ham  bort, 
ham  —  Husets  Barnebarn,  men  det  vidste  ingen  der;  han 
allermindst. 

Og  saa  kom  han  om  Bord,  blev  puffet  og  fik  haarde  Ord, 
lidt  Søvn  og  meget  Arbejde  —  saa  havde  han  prøvet  det!    og 

det    skal    være    saa    godt    at    døje    ondt   i   Ungdommen,    siger 
man,  —  ja,  naar  Alderdommen  da  bliver  god. 

Hans  Hyretid  var  ude,  Fartøjet  laa  igen  ved  Ri ngkjø bing- 
fjord, han  kom  i  Land  og  hjem  til  Husby-Klitter,  men 
Mor  var  død,  mens  han  havde  været  paa  Rejse. 

Det  blev  en  streng  Vinter,  som  fulgte;  Snestorme  foer 
over  Hav  og  Land,  man  kunde  ikke  ase  sig  frem.  Hvor  for- 
skelligt var  det  ikke  dog  fordelt  i  denne  Verden!  saadan 
isnende  Kulde  og  fygende  Sne  her,  medens  i  Spaniens 
Land  var  brændende  Solhede,  ja  alt  for  stærk,  og  dog,  naar 
det  en  Dag  her- 
hjemme var  rigtigt 
frostklart,  og  Jør- 
gen saa  Svanerne 
i  store  Flokke  flyve 
fra  Havet  over 
Nissum fj ord  op 
mod  Nørre-Vos- 
borg,  syntes  han, 
at  her  trak  man 
dog  bedst  Vejret, 
og  her  var  ogsaa 
Sommer-Dejlighed ; 
i  Tankerne  saa  han 
da  Heden  blomstre 
og      mylre       med 

modne,  saftige  Bær;  Lindetræerne  og  Hyldebusken  ved  Nørre- 
V  o  s  b  o  r  g  stod  i  Blomster ;  derhen  maatte  han  dog  engang  endnu. 

Det  lakkede  mod  Foraaret,  Fiskeriet  begyndte,  Jørgen 
hjalp.  Han  var  vokset  i  det  sidste  Aar,  og  rask  til  sin  Ger- 
ning. Liv  var  der  i  ham,  svømme  kunde  han,  træde  Vande, 
vende  og  boltre  sig  derude,  tit  blev  han  varet  at  vogte  sig  for 
Makrelstimerne;  de  tage  den  bedste  Svømmer,  trække  ham 
under  Vandet,  æde  ham,  og  saa  er  han  væk,  men  det  blev 
nu  ikke  Jørgens  Lod. 

Hos  Naboens  i  Klitterne  var  en  Dreng,  Morten,  med 
ham  kom  Jørgen  godt  ud  af  det,  og  de  tog  begge  Hyre  paa 

et  Fartøj  til  Norge,  gik  ogsaa  til  Holland,  og  der  var 
aldrig  noget  udstaaende  mellem  de  to,  men  der  kan  jo  let 
komme,  og  er  man  lidt  heftig  af  Naturen,  saa  gør  man  let 
noget  for  stærke  Gebærder,  det  gjorde  Jørgen  engang,  da  de 
om  Bord  kom  op  at  kævles  om  ingenting.  De  sad  just  bag 
Kahytsluffet  og  spiste  af  et  Lerfad,  de  havde  mellem  sig, 
Jørgen  holdt  sin  Foldekniv  i  Haanden,  løftede  den  mod 
Morten,  men  blev  i  det  samme  kridhvid  og  saa  fæl  ud  af 
Øjnene.     Og  Morten  sagde  bare: 

»Saa  du  er  af  det  Slags,  der  vil  bruge  Kniven!«  — 

Knap  var  det  sagt,  før  Jørgens  Haand  igen  var  nede, 
han  talte  ikke  et  Ord,  spiste  sin  Mad  og  gik  til  sin  Dont;  da 
de  kom  fra  Arbejdet,  gik  han  hen  til  Morten  og  sagde: 
»Slaa  mig  kun  lige  i  Ansigtet!  jeg  har  fortjent  det!  jeg  har 
ligesom  en  Gryde  i  mig,  der  koger  op.« 

»Lad  det  nu  være  godt!«  sagde  Morten,  og  derpaa  vare 
de  næsten  dobbelt  saa  gode  Venner;  ja,  da  de  siden  kom 
hjem  i  det  jydske  Land  ved  Klitterne  og  fortalte  om  hvad  der 
saadan  var  passeret,  blev  ogsaa  det  nævnet;  Jørgen  kunde 
koge  over,  men  han  var  en  ærlig  Gryde  alligevel.  »Jyde  er 
han  jo  ikke!  Jyde  kan  man  ikke  kalde  ham!«  og  det  var 
nu  vittigt  talt  af  Morten. 

Unge  og  sunde  vare  de  begge  to,  velvoksne  og  med  stærke 
Lemmer,  men  Jørgen  var  den  smidigste. 

Oppe  i  Norge  drager  Bønderfolket  til  Sæters  og  fører 
Kvæget  paa  Græsning  i  Højderne,  paa  Jyllands  Vestkyst 
har  man  inde  i  Klitterne  oprejst  Hytter,  tømrede  af  Vrag  og 
belagte  med  Hedetørv  og  Lynglag,  Sovesteder  strække  sig 
Stuen  rundt,  og  her  sove,  bygge  og  bo  i  den  tidlige  Foraarstid 
Fiskerfolket;  hver  har  sin  »Æ  se  pige«,  som  hun  kaldes,  og 
hendes  Hverv  er  at  sætte  Mading  paa  Krogen,  modtage 
Fiskerne  ved  Landstigningen  med  varmt  01  og  skaffe  dem 
Mad,  naar  de  trætte  komme  til  Huse.  Æsepigerne  slæbe  fra 
Baaden  Fiskene,  skære  disse  op  og  have  meget  at  gøre. 

Jørgen,  hans  Fader,  et  Par  andre  Fiskere  og  deres 
Æsepiger  havde  Husrum  sammen;  Morten  boede  i  det 
næst  ved. 

Nu  var  der  en  af  Pigerne,  Else,  hende  havde  Jørgen 
kendt  fra  hun  var  lille;  de  to  kom  meget  godt  ud  af  det,  de 
mødtes  i  Sindelag  i  mange  Ting,  men  vare  lige  modsatte 
at  se  paa,  han  var  brun  i  Skindet,  og  hun  hvid,  med 
hørgult  Haar;  hendes  Øjne  vare  saa  blaa  som  Havvandet  i 
Solskin. 

En  Dag,  som  de  gik  sammen,  og  Jørgen  holdt  hende  i 
Haanden,  ret  inderligt  og  fast,  sagde  hun  til  ham:  »Jørgen, 
jeg  har  noget  paa  mit  Hjerte!  lad  mig  være  Æsepige  hos  dig, 
for  du  er  mig  som  en  Broder,  men  Morten,  hvem  jeg  er 
hyret  af,  han  og  jeg  ere  Kærestefolk,  —  men  det  er  nu  ikke 
værd  at  snakke  om  til  de  andre!« 

Og  det  var  for  Jørgen,  ligesom  om  Klitsandet  rørte  sig 
under  ham,  han  sagde  ikke  et  Ord,  men  nikkede,  og  det  betyder 
det  samme  som  Ja;  mere  behøvedes  der  ikke;  men  han  følte 
lige  med  eet  i  sit  Hjerte,  at  han  ikke  kunde  udstaa  Morten 
—  og,  jo  længere  han  tænkte  derover,  saaledes  havde  han 
aldrig  før  tænkt  paa  Else,  des  klarere  blev  det,  at  Morten 
havde  stjaalet  fra  ham  det  eneste,  han  holdt  af,  og  det  var 
rigtignok  Else,  nu  var  det  gaaet  op  for  ham. 

Er  det  nogenlunde  bevæget  Sø,  og  Fiskerne  vende  hjem 
med  deres  Fartøj,  se  dem  da  sætte  over  Revlerne:  en  af 
Folkene  staar  oprejst  forud,  de  andre  give  Agt  paa  ham, 
sidde  med  Aarerne,  som  de,  foran  Revlen,  bruge  udad,  til 
han  giver  dem  Tegn,  at  nu  kommer  den  større  Bølge,  der 
løfter  Baaden  over,  og  den  løftes,  saa  at  man  fra  Land  ser 
Kølen  af  den,  i  næste  Nu  er  hele  Fartøjet  skjult  af  Søerne 
foran,  ikke  Baad,  ikke  Folk  eller  Mast  er  at  øjne,  man 
skulde  tro,  Havet  havde  slugt  dem,  et  Øjeblik  efter  komme 
de,  som  var  det  et  mægtigt  Sødyr,  der  kravlede  op  ad  Bølgen, 
Aarestængerne  røre  sig  som  dets  bevægelige  Ben;  ved  anden 
og  tredie  Revle  gaar  det  som  ved  den  første,  og  nu  springe 
Fiskerne  i  Vandet,  drage  Baaden  i  Land,  hvert  Bølgeslag 
hjælper  dem  og  giver  et  godt  Sæt,  til  de  have  den  ude  af 
Havstokken. 

En  fejl  Ordre  uden  for  Revlen,  en  Nølen  og  de  lide 
Skibbrud. 

»Saa  var  det  forbi  med  mig  og  med  Morten  ligedan!« 
Den  Tanke  kom  hos  Jørgen  ude  paa  Søen,  hvor  just  hans 
Plejefader  var  bleven  alvorlig  syg.  Feberen  knugede  ham; 
det  var  lidt  ud  for  den  yderste  Revle,  Jørgen  sprang  op 
forud : 

»Fader,  lad  mig!«  sagde  han,  og  hans  Øjekast  gled  hen 
over  Morten  og  over  Søerne,  men  idet  hver  Aare  rørte  sig 
for  de  stærke  Tag  og  den  største  Bølge  kom,  saa  han  sin 
Faders  blege  Ansigt  og  —  kunde  ikke  lyde  sin  onde  Ind- 
skydelse. Baaden  kom  vel  over  Revlerne  og  i  Land,  men 
den  onde  Tanke  laa  ham  i  Blodet,  det  kogte  og  opkogte  hver 
lille  Bitterhedstrævl,  der  flossede  i  hans  Erindring  fra  Kammerats- 
Tiden,  dog  kunde  han  ikke  sno  Tvinde  deraf,  og  saa  lod  han 
være.  Morten  havde  spoleret  ham,  det  følte  han,  og  det  var 
jo  nok  til  at  blive  ham  hadefuld.  Et  Par  af  Fiskerne  lagde 
Mærke  dertil,  men  Morten  ikke,  han  var,  ligesom  altid  før, 
hjælpsom  og  snaksom,  lidt  for  meget  af  det  sidste. 

Jørgens  Plejefader  maatte  lægge  sig  til  Sengs,  det  blev 
Sotteseng,  han  døde  Ugen  efter  —  og  saa  fik  Jørgen  i  Arv 
Huset  henne  bag  Klitterne,  et  ringe  Hus  kun,  men  det  var 
altid  noget,  saa  meget  havde  Morten  ikke. 

»Nu  tager  du  vel  ikke  Hyre  mer,  Jørgen!  men  bliver 
altid  hos  os!«  sagde  en  af  de  gamle  Fiskere. 

Den  Tanke  havde  Jørgen  ikke,  han  tænkte  just  paa  at 
se  sig  igen  lidt  om  i  Verden.  Aalebonden  fra  Fjaltring 
havde  en  Morbror  oppe  i  »Gammel-Skagen« ,  han  var 
Fisker,  men  dertil  velstaaende  Købmand,  som  havde  Fartøj; 
det  skulde  være  saadan  en  yndig,  gammel  Mand,  ham  var  det 
nok  værd  at  staa  i  Tjeneste  hos.  Gammel-Skagen  ligger 
nordligst  oppe  i  Jylland,  saa  langt  borte  fra  Husby- 
Klitter,  som  man  her  i  Landet  kan  komme,  og  det  var  nok 
det,  Jørgen  mest  syntes  om,  han  vilde  ikke  engang  blive 
til  Elses  og  Mortens  Bryllup,  der  skulde  holdes  om  et 
Par  Uger. 

Det  var  uklog  Gerning  at  tage  af  Sted,  mente  den  gamle 
Fisker,  nu  havde  Jørgen  Hus,  Else  blev  nok  stemt  for 
heller  at  tage  ham. 

Jørgen  svarede  saa  stumpet  derpaa,  det  var  ikke  let  at 
faa  fat  i  hans  Tale;  men  den  gamle  førte  Else  til  ham;  hun 
sagde  ikke  meget,  men  det  sagde  hun: 

»Du  har  Hus!  det  maa  man  lægge  i  Eftertanken.« 

Og  Jørgen  lagde  meget  i  Eftertanke. 

Havet  har  svære  Søer,  Menneskehjertet  har  dem  endnu 
sværere,  der  gik  mange  Tanker,  stærke  og  svage  iblandt, 
gennem  Jørgens  Hoved  og  Sind,  og  han  spurgte  Else: 

»Om  nu  Morten  havde  et  Hus  saa  godt  som  jeg,  hvem 
af  os  tog  du  da  helst?« 

»Men  Morten  har  ikke  og  faar  ikke.« 

»Men  vi  tænke  os  nu,  at  han  fik!« 

»Ja,  saa  tog  jeg  vel  Morten,  for  saadan  har  jeg  det  nu! 
men  det  kan  man  ikke  leve  af.« 

Og  Jørgen  tænkte  derover  den  hele  Nat.  Der  var  noget 
i  ham,  han  kunde  ikke  selv  gøre  sig  Rede  derfor,  men  han 
havde  en  Tanke,  der  var  stærkere  end  hans  Kærlighed  til 
Else;  —  og  saa  gik  han  til  Morten,  og  hvad  han  der  sagde 
og  gjorde  havde  han  vel  betænkt,  han  overlod  ham  paa  de 
billigste  Vilkaar  Huset,  selv  vilde  han  tage  Hyre,  det  lystede 
ham  saa.  Og  Else  kyssede  ham  midt  paa  Munden,  da  hun 
hørte  det,  for  hun  holdt  jo  mest  af  Morten. 

I  den  tidlige  Morgen  vilde  Jørgen  af  Sted.  Aftenen 
forud,  det  var  allerede  silde,  fik  han  Lyst  til  endnu  engang  at 
besøge  Morten;  han  gik,  og  mellem  Klitterne  mødte  han  den 
gamle  Fisker,  der  ikke  syntes  om  Afrejsen,  Morten  maatte 
nok  gaa  med  et  Andenæb  syet  i  Bukserne,  sagde  han,  siden 
Pigerne  bleve  saa  hart  forlibte  i  ham.  Jørgen  slog  den 
Tale  hen,  sagde  Farvel  og  gik  til  Huset,  hvor  Morten  boede; 
han  hørte  højrøstet  Tale  derinde,  Morten  var  ikke  alene; 
Jørgen  var  vankelmodig,  Else  vilde  han  mindst  træffe 
sammen  med,  og  naar  han  ret  betænkte  det,  vilde  han  heller 
ikke,  at  Morten  nok  engang  skulde  sige  ham  Tak,  og  saa 
vendte  han  om  igen. 

Næste  Morgen,  før  Dag,  snørede  han  sin  Bylt,  tog  sin 
Madæske  og  gik  ned  ad  Klitterne  mod  Havstokken;  der  var 
lettere    at    komme    frem    end    paa    den    tunge,    sandede    Vej, 

desuden  kortere,  thi  han  vilde  først  til  Fjaltring,  ved  Bov- 
bjerg, hvor  Aalebonden  boede,  hvem  han  havde  lovet  et 
Besøg. 

Havet  var  blankt  og  blaat,  Skaller  og  Konkylier  laa  der, 
hans  Barnelegetøj  knasede  under  Fødderne.  —  Idet  han  gik, 
sprang  hans  Næse  op  at  bløde,  det  var  en  ringe  Ting  kun, 
men  den  kan  ogsaa  have  Betydning;  et  Par  store  Bloddraaber 
faldt  paa  hans  Ærme;  han  vadskede  dem  af,  standsede  Blodet, 
og  syntes  ordentlig,  at  Tabet  deraf  havde  gjort  ham  lettere  i 
Hoved  og  Sind.  Der  blomstrede  i  Sandet  lidt  Strandkaal, 
han  brød  en  Gren  af  og  stak  i  Hatten;  frejdig  og  glad  vilde 
han  være;  det  gik  ud  i  den  vide  Verden,  »ud  af  Døren  lidt 
op  ad  Aaen!«  som  Aalebørnene  vilde  det.  »Tager  eder  i  Agt 
for  de  slemme  Mennesker,  de  stange,  flaa,  skære  i  Stykker 
og  lægge  eder  paa  Pande!«  gentog  han  for  sig  selv  og  lo 
derved,  han  slap  vel  nok  helskindet  gennem  Verden!  godt 
Mod  er  et  godt  Værge. 

Solen  var  allerede  højt  oppe,  da  han  nærmede  sig  det 
smalle  Indløb  fra  Vesterhavet  til  Nissumfjord;  han  saa  til- 
bage og  øjnede  et  godt  Stykke  borte  to  til  Hest,  andre  fulgte, 
de  skyndte  sig,  ham  kom  det  ikke  ved. 

Færgebaaden  laa  paa  den  anden  Side  af  Indløbet;  Jørgen 
raabte,  til  den  kom,  steg  saa  om  Bord,  men  før  han  med 
Rorkarlen  var  midtvejs,  kom  de  Mænd,  som  saa  ilsomt  havde 
skyndt  sig,  de  raabte,  de  truede  og  nævnede  Øvrighedens 
Navn.  Jørgen  forstod  ikke  hvad  det  betød,  men  mente,  at 
det  var  bedst  at  vende  om;  tog  selv  et  Tag  i  den  ene  Aare 
og  roede  tilbage;  i  samme  Øjeblik  sprang  Folkene  i  Baaden, 
og  før  han  vidste  noget,   sloge  de  et  Tov  om  hans  Hænder. 

»Din  onde  Gerning  vil  koste  dig  dit  Liv,«  sagde  de;  »godt, 
at  vi  fik  dig  fat.« 

Det  var  hverken  mer  eller  mindre  end  et  Mord,  han  be- 
skyldtes for  at  have  begaaet.  Morten  var  fundet  stukken 
med  en  Kniv  i  Halsen;  en  af  Fiskerne  havde  i  Gaar  Aftes 
sildig  mødt  Jørgen,  der  gik  hen  til  Morten;  det  var  ikke 
første  Gang,  at  Jørgen  havde  løftet  Kniv  mod  ham,  vidste 
man ;   han  maatte  være  Morderen,  det  var  nu  om  at  faa  ham 

vel  i  Forvaring;  Ringkjøbing  var  det  rette  Sted,  men  Vejen 
var  lang,  Vinden  stik  Vest,  ingen  halv  Time  brugte  de  til  at 
sætte  over  Fjorden  mod  Skjærumaa,  og  derfra  havde  de 
kun  en  Fjerdingvej  til  Nørre-Vosborg,  som  var  en  stærk 
Gaard  med  Volde  og  Grave.  I  Baaden  var  en  Broder  til 
Ladefogden  derovre,  han  mente,  de  fik  nok  Lov  indtil  videre 
at  sætte  Jørgen  der  i  Hullet,  hvor  Tatersken  Lange- 
margrethe havde  siddet  før  sin  Henrettelse. 


Jørgens  Forsvar  blev  ikke  hørt,  et  Par  Bloddraaber  paa 
hans  Skjorte  talte  vissere  imod  ham;  sin  Uskyldighed  var 
han  sig  bevidst,  og  da  det  ikke  kunde  komme  til  Retfærdig- 
gørelse her,  saa  gav  han  sig  hen  i  sin  Skæbne. 

De  steg  i  Land  netop  ved  det  gamle  Voldsted,  hvor  Ridder 
Bugges  Gaard  havde  staaet,  her  hvor  Jørgen  med  sine 
Plejeforældre  havde  vandret  til  Gilde,  Gravgildet,  de  fire  liv- 
salige, lyseste  Barndomsdage.  Han  førtes  igen  den  samme 
Vej  hen  over  Engen  til  Nørre-Vosborg,   og   der  stod  i  fuld 

Blomstring  Hyldetræet,  de  høje  Linde  duftede,  han  syntes  at 
have  været  her  den  Dag  i  Gaar. 

I  den  vestre  Bygning  af  Gaarden  er  en  Nedgang  under 
den  høje  Trappe,  her  kommer  man  ind  i  en  lav,  hvælvet 
Kælder,  og  derfra  var  Langemargrethe  ført  til  Retter- 
stedet; hun  havde  ædt  fem  Børnehjerter  og  troede  paa,  at 
havde  hun  faaet  to  til,  saa  havde  hun  kunnet  flyve  og  gjort 
sig  usynlig.  Der  var  i  Muren  et  lille  rudeløst,  snævert  Luft- 
hul; de  duftende  Linde  udenfor  mægtede  ikke  at  sende  en 
Smule  Vederkvægelse,  alt  var  raat  og  muggent  herinde;  kun 
en  Briks  stod  her,  men  en  god  Samvittighed  er  en  god  Hoved- 
pude, ja,  saa  kunde  jo  Jørgen  ligge  blødt. 

Den  planketykke  Dør  var  lukket,  en  Jernstang  skudt  for, 
men  Overtroens  Mare  kryber  gennem  et  Nøglehul,  paa  Herre- 
gaarden  og  i  Fiskerhuset,  sagtens  herind,  hvor  Jørgen  nu 
sad  og  tænkte  paa  Langemargrethe  og  hendes  Ugerninger; 
hendes  sidste  Tanker  havde  fyldt  dette  Rum,  Natten  før  Hen- 
rettelsen. Han  huskede  paa  al  den  Trolddom,  som  her  i  gammel 
Tid  var  øvet,  da  Herremanden  Svanwedel  boede  her,  og  det 
var  jo  vel  bekendt,  hvorledes  endnu  Bindehunden,  som  stod 
paa  Broen,  hver  Morgen  blev  funden  hængt  i  sin  Lænke  ud 
over  Rækværket.  Alt  fyldte  og  gennemisnede  Jørgen,  dog 
een  Solstraale  fra  dette  Sted  lyste  ind  i  ham  udefra,  og  det 
var  Erindringen    om   den   blomstrende  Hyld  og  Lindetræerne. 

Længe  sad  han  ikke  her,  han  førtes  til  Ringkjøbing, 
hvor  Fængslet  blev  lige  saa  strengt. 

De  Tider  vare  ikke  vore;  Fattigmand  havde  det  haardt; 
det  var  endnu  ikke  forvundet,  at  Bøndergaarde  og  Bønderbyer 
gik  op  i  ny  Herregaarde,  og  under  dette  Regimente  blev 
Kusk  og  Tjener  Birkedommer,  der  kunde  for  en  ringe  For- 
seelse dømme  Fattigmand  til  Bolslodsfortabelse  og  til  at 
piskes  til  Kagen;  endnu  fandtes  her  en  og  anden  af  disse,  og 
i  det  jydske  Land,  langt  fra  Kongens  Kjøbenhavn  og  de 
oplyste,  velsindede  Styrere,  gik  Loven  tit  endnu,  som  den 
kunde,  og  det  var  det  mindste,  at  Tiden  drog  ud  for  Jørgen. 

Bitterlig  koldt  var  det,  hvor  han  sad,  naar  vilde  det  faa 
Ende?    Uforskyldt  var  han  kastet  ind  i  Fortræd  og  Elendighed, 

det  var  hans  Lod  !  hvorledes  den  havde  været  ham  beskaaret 
her  i  Verden,  fik  han  nu  Tid  til  at  tænke  over;  hvorfor  var 
han  bleven  stillet  saaledes?  Ja,  det  vilde  klare  sig  »i  det 
andet  Liv«,  det,  der  visseligt  venter  os;  den  Tro  var  vokset 
fast  hos  ham  i  det  fattige  Hus;  hvad  i  Spaniens  Fylde  og 
Solskin  ikke  lyste  ind  i  hans  Faders  Tanke,  blev  ham  i 
Kulde  og  Mørke  Fortrøstningslys,  Guds  Naadegave,  og  den  er 
aldrig  Skuffelse. 

Nu  lod  Foraarsstormene  sig  mærke.  Vesterhavets  Rullen 
hører  man  milevidt  inde  i  Landet,  men  først  naar  Stormen 
har  lagt  sig;  den  lyder,  som  svære  Vogne  i  Hundredevis  kørte 
over  en  haard,  underhulet  Vej;  Jørgen  hørte  det  inde  i  sit 
Fængsel,  og  det  var  en  Afveksling;  ingen  gamle  Melodier 
kunde  gaa  dybere  til  Hjertet  end  disse  Toner,  det  rullende 
Hav,  det  fri  Hav,  hvor  man  blev  baaren  gennem  Verden,  fløj 
med  Vindene,  og  hvor  man  end  kom  hen,  man  havde  med 
sig  sit  eget  Hus,  ligesom  Sneglen  har  sit;  man  stod  altid  paa 
egen,  altid  paa  Hjemmets  Grund,  selv  i  fremmed  Land. 

Hvor  lyttede  han  til  den  dybe  Rullen,  hvor  rullede  ikke  i 
Tanken  Erindringer  op!  »Fri,  fri!  lyksaligt  at  være  fri,  selv 
uden  Saaler  i  Skoene  og  med  lappet  Blaargarns  Skjorte!« 
Enkelte  Gange  blussede  det  i  ham  derved,  og  han  slog  med 
knyttet  Næve  mod  Muren. 

Uger,  Maaneder,  et  helt  Aar  var  gaaet,  da  greb  man  en 
Kæltring,  Niels  Tyv,  »Hesteprangeren«  blev  han  ogsaa 
kaldet,  og  da  —  kom  de  bedre  Tider,  det  blev  vitterligt,  hvad 
Uret  Jørgen  havde  lidt. 

Nord  for  Ringkjøbing  Fjord,  hos  en  Husmand,  der 
havde  Krohold,  vare  om  Eftermiddagen  før  Jørgens  Afrejse 
fra  Hjemmet,  og  Mordet  skete,  Niels  Tyv  og  Morten 
truffen  sammen,  der  blev  drukket  et  Par  Glas,  og  de  skulde 
ikke  gaa  nogen  Mand  i  Hovedet,  men  de  satte  dog  Mund- 
læderet lidt  for  meget  i  Gang  paa  Morten,  han  snakkede 
stort  op,  fortalte,  at  han  havde  faaet  sig  en  Gaard  og  skulde 
giftes,  og  da  Niels  spurgte  om  Pengene  dertil,  slog  Morten 
hovmodig  paa  sin  Lomme: 

»De  ere  der,  hvor  de  skulle  være,«  svarede  han. 

16* 

Dette  Skryderi  kostede  ham  Livet;  da  han  var  gaaet, 
fulgte  Niels  efter  og  stak  ham  med  en  Kniv  i  Halsen,  for  at 
tage  Pengene,  der  ikke  fandtes. 

Det  blev  sat  vidtløftigt  ud  fra  hinanden,  os  er  det  nu  nok 
at  vide,  at  Jørgen  kom  paa  fri  Fod.  Men  hvad  erholdt  han 
i  Erstatning  for  hvad  han  havde  lidt  i  Aar  og  Dag,  i  Fængsel 
og  Kulde,  stødt  bort  fra  Menneskene?  Ja,  der  blev  sagt  ham, 
at  det  var  en  Lykke,  han  var  uskyldig,  nu  kunde  han  gaa. 
Borgemesteren  gav  ham  ti  Mark  i  Rejsepenge,  og  flere  af 
Byens  Borgere  gav  ham  01  og  god  Mad;  der  var  ogsaa  gode 
Mennesker!  ikke  alle  »stange,  flaa  og  lægge  paa  Pande!« 
men  det  bedste  ved  det  hele  var,  at  Købmand  B  rønne  fra 
Skagen,  ham,  hos  hvem  Jørgen  for  et  helt  Aar  siden  vilde 
have  taget  Hyre,  netop  i  de  Dage  var  i  Ærinde  nede  i  Ring- 
kjøbing;  han  hørte  om  den  hele  Sag,  Hjerte  havde  han, 
forstod  og  følte  hvad  Jørgen  havde  lidt,  nu  vilde  han  gøre 
ham  det  lidt  godt  og  bedre,  lade  ham  erfare,  at  der  ogsaa  er 
gode  Mennesker. 

Fra  Fængsel  til  Frihed,  til  Himmeriges  Rige,  til  Kærlighed 
og  Hjertelag  gik  det  nu,  ja,  det  skulde  ogsaa  prøves;  intet 
Livsens  Bæger  er  helt  Malurt,  det  kunde  intet  godt  Menneske 
skænke  et  Menneskebarn,  skulde  da  Gud,  Alkærligheden, 
kunne  det? 

»Lad  nu  alt  det  være  begravet  og  glemt!«  sagde  Købmand 
Brønne,  »en  rigtig  tyk  Streg  sætte  vi  over  det  sidste  Aar. 
Almanakken  brænde  vi,  og  om  to  Dage  rejse  vi  til  det  frede- 
lige, velsignede  og  fornøjelige  Skagen;  en  Afkrog  i  Landet 
sige  de,  det  er;  en  velsignet  Kakkelovnskrog  er  det,  med  aabne 
Vinduer  ud  til  den  vide  Verden.« 

Det  var  en  Rejse!  det  var  at  trække  Vejret  igen!  at 
komme  fra  den  kolde  Fængselsluft  ud  i  det  varme  Solskin. 
Heden  stod  med  blomstrende  Lyng,  et  mylrende  Flor,  og 
Hyrdedrengen  sad  paa  Kæmpegraven  og  blæste  paa  sin  Fløjte, 
han  havde  skaaret  af  et  Faareben.  Fata  morgana,  Ørkenens 
dejlige  Luftsyn,  med  hængende  Haver  og  svømmende  Skove, 
viste  sig,  og  den  underlige  lette  Luftbølgning,  som  kaldes 
Lokemanden,  der  driver  sin  Hjord. 

Op  mod  Limfjorden  gik  Rejsen,  over  Vendelboernes 
Land,  op  mod  Skagen,  hvorfra  Mændene  med  det  lange 
Skæg,  Langbarderne,  vare  udvandrede,  da  i  Hungerstiden 
under  Kong  Snio  alle  Børn  og  gamle  skulde  have  været 
slaaet  ihjel,  men  den  ædle  Kvinde  Gambaruk,  der  ejede 
Jordegods  heroppe,  foreslog,  at  heller  de  unge  skulde  drage 
ud  af  Landet.  Derom  vidste  Jørgen,  saa  lærd  var  han,  og 
kendte  han  ikke  Langbardernes  Land  bag  de  høje  Alper,  saa 
vidste  han  dog,  hvorledes  der  maatte  se  ud,  han  havde  jo  selv 
som  Dreng  været  Syd  paa  i  Spaniens  Land;  han  huskede  de 
der  opstablede  Frugtdynger,  de  røde  Granatblomster,  Summen, 
Brummen  og  Klokkeklang  i  Byens  store  Kube,  men  dejligst  er 
der  dog  i  Hjemmets  Land,  og  Jørgens  Hjem  var  Danmark. 

Endelig  naaede  de  da  op  til  »Vend ils kaga«,  som  Skagen 
kaldes  i  gamle  norske  og  islandske  Skrifter.  Milevidt,  med 
Klitter  og  Agerland  imellem,  strækker  sig  og  strakte  sig  alt 
den  Gang  G  am  mel- Skagen,  Vester-  og  Østerby  ud  til 
Fyrtaarnet  nær  »Grenen«.  Huse  og  Gaarde  laa  som  endnu, 
strøede  mellem  opfygede,  omskiftende  Sandhøjder,  et  Ørken- 
land, hvor  Vinden  boltrer  sig  i  det  løse  Sand,  og  hvor  Maager, 
Terner  og  de  vilde  Svaner  lade  sig  høre,  saa  at  det  skærer 
gennem  Ørehinden.  Sydvest  en  Mil  fra  »Grenen«  ligger 
Højen  eller  Garn  mel-Skagen,  her  boede  Købmand 
Brønne,  her  skulde  nu  Jørgen  leve.  Gaarden  var  tjæret, 
de  smaa  Udhuse  havde  hver  en  omvendt  Baad  til  Tag,  Vrag- 
stumper vare  slagne  sammen  til  Svinesti,  Indhegning  var  her 
ikke,  der  var  jo  ikke  noget  at  hegne  om,  men  paa  Snore,  i 
lange  Rækker,  den  ene  over  den  anden,  hang  opskaarne 
Fisk  for  at  tørres  i  Vinden.  Hele  Strandbredden  var  over- 
dynget med  forraadnede  Sild ;  Voddet  kom  jo  næppe  i  Vandet, 
før  Silden  i  Læssevis  blev  trukken  i  Land,  der  var  for  mange 
af  det  Slags,  man  smed  dem  i  Havet  igen  eller  lod  dem  ligge 
og  raadne. 

Købmandens  Kone  og  Datter,  ja,  Husfolkene  med,  kom 
jublende,  da  Fader  vendte  hjem;  der  var  en  Haandtrykken, 
en  Raaben  og  Talen,  og  hvor  dog  Datteren  havde  et  velsignet 
Ansigt  og  to  rare  Øjne! 

Inde  i  Huset  var  hyggeligt  og  stort.  Fade  med  Fisk  bleve 
satte  paa  Bordet,  Rødspætter,  som  en  Konge  kunde  kalde  en 
Pragtret;  Vin  fra  Skagens  Vinbjerge,  det  store  Hav:  Druerne 
rulle  persede  i  Land  og  det   baade  i  Tønder  og   paa  Flasker, 

Da  Moder  og  Datter  siden  fik  at  høre,  hvem  Jørgen  var. 
og  hvor  uskyldigt  og  haardt  han  havde  lidt,  saa  lyste  Øjnene 
endnu  mildere  til  ham,  og  mildest  lyste  de  hos  Datteren,  hos 
den  væne  Jomfru  Clara.  Han  fandt  et  velsignet  Hjem  i 
Gammel-Skagen,  det  gjorde  Hjertet  godt,  og  Jørgens 
Hjerle  havde  jo  prøvet  meget,  ogsaa  Kærlighedens  bitre  Sø, 
den  hærder,  eller  den  gør  blødere,  Jørgens  Hjerte  var  endnu 
saa  blødt,  det  var  saa  ungt,  der  var  en  ledig  Plads  deri.  Det 
var  derfor  vistnok  meget  heldigt,  at  det  traf  saaledes,  at 
netop  om  tre  Uger  skulde  Jomfru  Clara  med  Skibet  op  til 
Christians  sand  i  Norge  for  at  besøge  en  Moster  og  blive 
der  hele  Vinteren. 

Søndagen  før  Afrejsen  vare  de  alle  i  Kirken  til  Altergang. 
Stor  og  stadselig  var  Kirken,  Skotter  og  Hollændere  havde 
for  flere  Aarhundreder  siden  bygget  den,  et  Stykke  fra  hvor 
nu  Byen  laa;  noget  brøstfældig  var  den  bleven,  og  Vejen  op 
og  ned  i  det  dybe  Sand  var  meget  besværlig,  dog  det  døjede 
man  gerne  for  at  komme  i  Guds  Hus,  synge  Psalmer  og 
faa  en  Prædiken.  Sandet  laa  lige  hen  over  Kirkegaardens 
Ringmur,  men  Gravene  derinde  holdt  man  endnu  fri  for 
Sandflugten. 

Det  var  den  største  Kirke  Nord  for  Limfjorden.  Jomfru 
Maria,  med  Guldkronen  paa  Hovedet  og  Jesusbarnet  paa 
Armen,  stod  som  lyslevende  paa  Altertavlen;  de  hellige  Apostle 
vare  udhugne  i  Koret,  og  øverst  der  paa  Muren  saa  man 
Portrætter  af  Skagens  gamle  Borgemestre  og  Raad,  med 
deres  Bomærker;  Prædikestolen  var  snittet  ud.  Solen  skinnede 
saa  oplivende  ind  i  Kirken  paa  den  blanke  Messingkrone  og 
paa  det  lille  Fartøj,  der  hang  ned  fra  Loftet. 

Jørgen  var  som  overvældet  af  en  hellig,  barneren 
Følelse,  som  da  han  som  lille  stod  i  Spaniens  rige  Kirke, 
men  her  var  det  ham  en  Bevidsthed,  at  han  hørte  med  til 
Menigheden. 

Efter  Prædiken  var  Altergang,  han  nød  med  de  andre 
Brødet  og  Vinen,  og  det  traf  sig  saa,  at  han  knælede  netop 
ved  Siden  af  Jomfru  Clara;  dog  hans  Tanke  var  saaledes 
henvendt  til  Gud  og  den  hellige  Handling,  at  han,  først  da  de 
rejste  sig,  lagde  Mærke  til,  hvem  der  havde  været  hans  Nabo; 
han  saa  de  salte  Taarer  trille  ned  over  hendes  Kinder. 

To  Dage  efter  rejste  hun  op  til  Norge,  og  Jørgen  gik 
og  gjorde  Gavn  i  Gaarden,  var  paa  Fiskeri,  og  der  var  Fisk 
at  fange,  flere  den  Gang  end  nu  til  Dags.  Makrelstimerne 
lyste  i  de  mørke  Nætter  og  viste,  hvor  de  gik,  Knurhanen 
knurrede,  og  Kolkrabben  gav  ynkelige  Hyl,  naar  den  blev 
jaget,  Fiskene  ere  ikke  saa  stumme,  som  man  siger;  Jørgen 
var  det  meget  mer  med  hvad  han  gemte  paa,  men  det  kom 
vel  ogsaa  frem  engang. 

Hver  Søndag,  naar  han  sad  i  Kirken,  og  hans  Øjne 
fæstede  sig  paa  Moder  Marias  Billede  paa  Altertavlen,  hvilede 
de  ogsaa  en  Stund  paa  det  Sted,  hvor  Jomfru  Clara  havde 
knælet  ved  hans  Side,  og  han  tænkte  paa  hende,  hvor  hjertens- 
god hun  havde  været  mod  ham. 

Efteraaret  kom  med  Slud  og  Tøsne,  Vandet  stod  og 
sjappede  over  Skagens  Bygrund,  Sandet  kunde  ikke  sluge  alt 
det  Vand,  man  maatte  vade,  om  ikke  sejle  medBaad;  Stormene 
smed  Fartøj  ved  Fartøj  paa  de  dødbringende  Revler,  der  var 
Snestorme  og  Sandstorme,  Sandet  føg  om  Husene,  saa  Folk 
maatte  krybe  ud  oven  fra  Skorstenen,  men  det  var  ikke 
noget  mærkeligt  heroppe;  lunt  og  godt  var  der  inde  i  Stuen, 
Lyngtørv  og  Vragstumper  knitrede  og  knasede,  og  Købmand 
Brønne  læste  højt  af  en  gammel  Krønike,  læste  om  Prins 
Amlet  af  Danmark,  der  fra  England  kom  i  Land  herovre 
ved  Bovbjerg  og  leverede  et  Slag;  ved  Ramme  var  hans 
Grav,  kun  et  Par  Mil  fra,  hvor  Aalebonden  boede;  Kæmpe- 
grave, i  Hundredevis,  rejste  sig  der  paa  Heden,  en  stor  Kirke- 
gaard, Købmand  Brønne  havde  selv  været  der  ved  Amlet  s 
Grav;  der  blev  talt  om  gammel  Tid,  om  Naboerne,  Eng- 
lændere og  Skotlændere,  og  Jørgen  sang  da  Visen  om 
»Kongens  Søn  af  England«,  om  det  prægtige  Skib,  hvor 
det  var  udstyret: 

»Det  var  forgyldt  mellem  begge  Bord, 
derpaa  stod  skrevet  Vor  Herres  Ord. 

Og  der  stod  malet  i  fremmer  Stavn, 
den  Kongesøn  tog  sin  Jomfru  i  Favn.« 

Det  Vers  især  sang  Jørgen  saa  inderlig,  hans  Øjne  lyste 
derved,  de  vare  jo  rigtignok  ogsaa  saa  sorte  og  skinnende  fra 
Fødselen  af. 

Der  var  Sang,  og  der  var  Læsning,  der  var  Velstand  til 
Huse,  Familieliv  lige  ned  til  Husdyrene,  og  alt  saa  godt 
holdt;  Tinrækken  skinnede  med  skurede  Tallerkener,  og  under 
Loftet  hang  Pølser  og  Skinker,  Vintervarer  fuldt  op;  ja,  vi 
kunne  se  sligt  endnu  derovre  i  Vestkystens  mange  rige  Bønder- 
gaarde, saa  fuldt  op  af  Føden,  saa  pynteligt  i  Stuerne,  Kløgt 
og  godt  Humør,  og  i  vor  Tid  ere  de  komne  til  Kræfter;  Gæst- 
frihed er  der  som  i  Araberens  Telt. 

Jørgen  havde  aldrig  før  levet  saa  fornøjelig  en  Tid, 
siden  han  som  Barn,  de  fire  Dage,  var  til  Begravelsesgilde,  og 
dog  var  Jomfru  Clara  borte,  kun  ikke  af  Tanke  og  Tale. 

I  April  skulde  der  gaa  Fartøj  op  til  Norge,  Jørgen 
skulde  med.  Der  var  rigtignok  nu  kommet  Humør  i  ham,  og 
godt  Huld  havde  han,  sagde  Moder  B rønne,  det  var  en  For- 
nøjelse at  se  paa  ham. 

»Og  paa  dig  med,«  sagde  den  gamle  Købmand,  »Jørgen 
har  sat  Livlighed  i  Vinteraftenerne,  og  i  vor  Moder  med!  Du 
er  bleven  yngre  i  Aar,  du  ser  godt  og  yndelig  ud!  Du  var 
da  ogsaa  den  kønneste  Pige  i  Viborg,  og  det  er  meget  sagt, 
thi  der  har  jeg  altid  fundet  Pigerne  kønnest.« 

Jørgen  sagde  ikke  noget  dertil,  det  skikkede  sig  ikke, 
men  han  tænkte  paa  en  fra  Skagen,  og  til  hende  sejlede 
han  op,  Fartøjet  lagde  ind  ved  Christianssand,  han  kom 
med  strygende  Vind  derop  i  en  halv  Dag. 

En  Morgenstund  gik  Købmand  B rønne  ud  til  Fyrtaarnet, 
der  ligger  langt  fra  Gammel-Skagen  nær  ved  »Grenen«; 
Kullene  paa  Vippepanden  deroppe  havde  længe  været  slukkede, 
Solen  stod  allerede  højt,  da  han  kom  op  i  Taarnet.  En  hel 
Mil   fra    Landets    yderste   Pynt   strække   sig   Sandrevler  under 

Vandet;  ud  for  dem  viste  sig  i  Dag  mange  Skibe,  og  mellem 
disse  troede  han  med  Kikkerten  at  kende  »Karen  Brønne«, 
det  hed  Fartøjet,  og  ganske  rigtigt,  det  var  under  Opsejling ; 
Clara  og  Jørgen  vare  om  Bord.  Skagens  Fyr-  og  Kirke- 
taarne  viste  sig  for  dem  som  en  Hejre  og  en  Svane  paa  det 
blaa  Vand.  Clara  sad  ved  Rælingen  og  saa  lidt  efter  lidt 
Klitterne  komme  frem;  ja,  blev  Vinden  staaende,  kunde  de 
inden  en  Time  naa  Hjemmet;  saa  nær  vare  de  det  og  Glæden 
—  saa  nær  vare  de  Døden  og  dens  Angest. 


Der  sprang  en  Planke  i  Skibet,  Vandet  trængte  ind,  der 
blev  tættet  og  pumpet,  sat  alle  Sejl  til,  hejset  Nødflag;  de 
vare  endnu  en  hel  Mil  ude,  Fiskerbaade  vare  at  se,  men 
langt  borte,  Vinden  førte  mod  Land,  den  Sø,  der  var,  hjalp 
ogsaa,  men  ikke  nok,  Fartøjet  sank.  Jørgen  slog  sin  højre 
Arm  fast  om  Clara. 

Med  hvilket  Blik  saa  hun  ham  ikke  ind  i  Øjet,  da  han  i 
VorHerresNavn  styrtede  sig  med  hende  i  Havet ;  hun  udstødte 
et  Skrig,  men  sikker  kunde  hun  være,  han  skulde  ikke  slippe. 

Hvad  Kæmpevisen  sang: 

»Der  stod  malet  i  fremmer  Stavn, 
den  Kongesøn  tog  sin  Jomfru  i  Favn !« 

det  øvede  Jørgen  i  Farens  og  Angestens  Stund;  nu  kom  det 
ham  til  Gavn  at  være  en  dygtig  Svømmer,  han  arbejdede  sig 
frem  med  Fødder   og  een  Haand,    den   anden   holdt  han   fast 


om  den  unge  Pige !  han  hvilede  paa  Vandet,  traadte  det  med 
sine  Fødder,  øvede  alle  de  Bevægelser,  han  kendte  og  vidste, 
for  at  have  Kræfter  nok  til  at  naa  Landet.  Han  fornam,  hun 
udstødte  et  Suk,  han  følte  et  Krampegys  gennemfare  hende, 
og  fastere  holdt   han;   en   enkelt  Sø  slog  hen   over  dem,   en 

Strømning  løftede  dem,  Vandet  var  saa  dybt,  saa  klart,  et 
Øjeblik  syntes  han  at  se  den  blinkende  Makrelstime  dernede, 
eller  var  det  Leviathan  selv,  der  vilde  sluge  dem;  Skyerne 
kastede  Skygge  over  Vandet,  og  igen  kom  blinkende  Solstraaler. 
Skrigende  Fugle,  i  store  Sværme,  foer  hen  over  ham,  og  Vild- 
ænderne, der  tunge  og  søvnige  lod  sig  drive  paa  Vandet,  fløj 
forskrækkede  op  for  Svømmeren;  men  hans  Kræfter  tog  af, 
følte  han  —  Landet  var  han  endnu  et  Par  Kabellængder  borte 
fra,  dog  Hjælpen  kom,  en  Baad  nærmede  sig  —  men  under 
Vandet  stod,  han  saa  det  tydeligt,  en  hvid,  stirrende  Skikkelse 
—  en  Sø  løftede  ham,  Skikkelsen  nærmede  sig  —  han  fornam 
et  Stød,  det  blev  Nat,  alt  svandt  hen  for  ham. 

Der  stod  paa  Sandrevlen  Vraget  af  et  Skib,  Søen  laa  hen 
over  det,  den  hvide  Gallionsfigur  støttede  sig  paa  et  Anker, 
det  skarpe  Jern  ragede  netop  frem  til  Vandspejlet;  Jørgen 
var  stødt  imod,  Strømningen  havde  drevet  ham  frem  med 
forøget  Kraft;  besvimet  sank  han  med  sin  Byrde,  men  den 
næste  Sø  løftede  igen  ham  og  den  unge  Pige. 

Fiskerne  fik  dem  fat  og  op  i  Baaden,  Blodet  strømmede 
ned  over  Jørgens  Ansigt,  han  var  som  død,  men  Pigen  holdt 
han  saa  fast  klamret,  at  hun  maatte  vristes  ham  ud  af  Arm 
og  Haand;  dødbleg,  livløs  og  udstrakt  laa  hun  der  i  Baaden, 
der  styrede  mod  Skagens  Gren. 

Alle  Midler  bleve  anvendte  for  at  bringe  Clara  til  Live, 
hun  var  død;  længe  havde  han  derude  svømmet  med  et  Lig, 
arbejdet  og  afkræftet  sig  for  en  død. 

Jørgen  aandede  endnu;  ham  bar  de  til  det  nærmeste  Hus 
inden  for  Klitterne.  Et  Slags  Feltskær,  der  var  paa  Stedet, 
iøvrigt  ogsaa  Smed  og  Smaahandler,  forbandt  Jørgen,  indtil 
næste  Dag  Lægen  fra  Hjørring  blev  hentet. 

Den  syges  Hjerne  var  angreben,  han  laa  i  Raseri,  ud- 
stødte vilde  Skrig,  men  paa  den  tredie  Dag  sank  han  hen 
som  i  en  Døs,  Livet  syntes  kun  at  hænge  ved  en  Traad,  og 
at  den  maatte  briste,  sagde  Lægen,  var  det  bedste,  man  kunde 
ønske  Jørgen. 

»Lad  os  bede  Vor  Herre,  at  han  maa  slippe!  han  bliver 
aldrig  Menneske.« 

Men  Livet  slap  ham  ikke,  Traaden  vilde  ikke  briste,  men 
Erindringen  brast,  alle  Aandsevnernes  Baand  vare  overskaarne, 
det  var  det  gyselige,  et  levende  Legeme  blev  tilbage,  et  Legeme, 
der  skulde  vinde  Sundhed,  gaa  igen. 

I  Købmand  B  rønne  s  Hus  blev  Jørgen. 

»Han  har  jo  faaet  sin  Helsot  for  at  frelse  vort  Barn,« 
sagde  den  gamle  Mand;  »han  er  nu  vor  Søn.« 

Fjollet  kaldte  man  Jørgen,  men  det  var  ikke  det  rette 
Udtryk;  han  var  som  et  Instrument,  hvorpaa  Strengene  ere 
løsnede  og  ikke  længer  kunne  klinge,  —  kun  i  et  enkelt  Øje- 
blik, faa  Minutter,  fik  de  en  Spændkraft,  og  de  klang,  — 
gamle  Melodier  klang,  enkelte  Takter;  Billeder  rullede  op  og 
hentaagede,  —  han  sad  igen  stirrende,  tankeløs;  vi  tør  tro,  at 
han  led  ikke;  de  mørke  Øjne  mistede  da  deres  Glans,  et  sort, 
beaandet  Glas  syntes  de. 

»Stakkels  fjollede  Jørgen!«  sagde  man. 

Det  var  ham,  som  under  sin  Moders  Hjerte  blev  baaren 
til  et  Jordliv,  rigt  og  lykkeligt,  saa  at  det  var  »et  Overmod, 
en  forfærdelig  Stolthed«  at  ønske,  end  sige  tro  paa  et  Liv 
efter  dette.  Alle  de  store  Evner  i  Sjælen  altsaa  spildte?  Kun 
haarde  Dage,  Smerte  og  Skuffelse  var  tildelt  ham;  en  Pragt- 
svibel var  han,  reven  ud  af  sin  rige  Jordbund  og  kastet  hen  i 
Sandet  for  at  henraadne!  det  i  Gud  skabte  Billede  havde 
intet  bedre  Værd?  Kun  et  Spil  for  Tilfældigheder  var  og  er 
det  hele,  nej!  Alkærlighedens  Gud  maatte  og  vilde  give  ham 
Erstatning  i  et  andet  Liv  for  hvad  han  her  led  og  savnede. 
»Herren  er  god  mod  alle,  og  hans  Barmhjertighed  er  over  alle 
hans  Gerninger.«  De  Ord  af  Davids  Psalme  udtalte  i  Tro 
og  Fortrøstning  den  fromme,  gamle  Købmands  Hustru,  og 
hendes  Hjertes  Bøn  var,  at  Vor  Herre  snart  vilde  løse  op 
for  Jørgen,  at  han  kunde  indgaa  til  »Guds  Naadegave«,  det 
evige  Liv. 

Paa  Kirkegaarden,  hvor  Sandet  føg  hen  over  Muren,  var 
Clara  begraven;  det  syntes,  som  om  Jørgen  ikke  havde 
Tanke  derom,  det  hørte  ikke  til  hans  Tankesum,  den  løftedes 
kun  i  Vragstykker  fra  en  Fortid.  Hver  Søndag  fulgte  han 
Familien  til  Kirke  og  sad  stille  med  tankeløst  Blik.     En  Dag, 


EN    HISTORIE    FRA    KLITTERNE.  253 

under  Psalmesangen,  udstødte  han  et  Suk,  hans  Øjne  lyste, 
de  vare  vendte  mod  Alteret,  mod  det  Sted,  hvor  han  for  mer 
end  Aar  og  Dag  siden  havde  knælet  med  sin  døde  Veninde, 
han  nævnede  hendes  Navn  og  blev  hvid  som  et  Klæde, 
Taarer  trillede  ned  over  hans  Kinder. 

Man  hjalp  ham  ud  af  Kirken,  og  han  sagde  dem,  at  han 
følte  sig  vel,  syntes  ikke,  at  der  havde  fejlet  ham  noget,  han 
havde  ingen  Erindring  derom,  den  af  Gud  prøvede,  henkastede. 

—  Og  Gud,  vor  Skaber,  er  vis  og  alkærlig,  hvo  kan  tvivle? 
Vort  Hjerte  og  vor  Forstand  erkender  det,  Bibelen  bekræfter 
det:    »Hans  Barmhjertighed  er  over  alle  hans  Gerninger.« 

I  Spanien,  hvor  mellem  Oranger  og  Laurbær  de  mauriske 
gyldne  Kupler  ombølges  af  varme  Luftninger,  hvor  Sang  og 
Kastagnetter  klinge,  sad  i  det  pragtfulde  Hus  en  barnløs  Olding, 
den  rigeste  Købmand ;  gennem  Gaderne  drog  Børn  i  Procession 
med  Lys  og  vajende  Faner.  Hvor  meget  af  sin  Rigdom  vilde 
han  ikke  have  givet  for  at  eje  sine  Børn,  sin  Datter  eller  hendes 
Barn,  det,  som  maaske  aldrig  saa  denne  Verdens  Lys  og  hvor- 
ledes da  Evighedens,  Paradisets?     »Stakkels  Barn!« 

Ja,    stakkels  Barn!   just  Barn  og  dog   op  i  de  tredive  Aar 

—  saa  gammel  var  Jørgen  bleven  der  i  Gammel-Skagen. 
Sandflugten   havde  lagt  sig  hen  over  Kirkegaardens  Grave, 

helt  op  om  Kirkens  Mur,  men  her,  hos  de  forudgangne,  hos 
Slægt  og  kære  vilde  og  maatte  de  døde  jordes.  Købmand 
B  rønne  og  hans  Hustru  hvilede  her  hos  deres  Børn  under 
det  hvide  Sand. 

Det  var  tidligt  paa  Aaret,  Stormenes  Tid;  Klitterne  røg, 
Havet  kastede  høje  Søer,  Fuglene  i  store  Skarer,  som  Skyer  i 
Storm,  foer  skrigende  over  Klitterne;  Stranding  fulgte  paa 
Stranding  i  Revlerne  fra  Skagens  Gren  til  Husby-Klitter. 

En  Eftermiddag,  Jørgen  sad  alene,  i  Stuen,  lysnede  det 
op  i  hans  Sind,  en  Fornemmelse  af  den  Uro,  som  tit  i  hans 
yngre  Aar  drev  ham  ud  i  Klitter  og  paa  Hede: 

»Hjem!  hjem!«  sagde  han;  ingen  hørte  ham;  han  gik  ud 
af  Huset,  ind  i  Klitterne,  Sandet  og  Smaastene  føg  ham  i 
Ansigtet,  løftede  sig  i  Hvirvler  omkring  ham.  Han  gik  hen 
imod   Kirken;    Sandet    laa    op    om    Muren    og    halvt    op    paa 


254  EN    HISTORIE    FRA    KLITTERNE. 

Vinduerne,  men  i  Gangen  foran  var  Sandet  kastet,  Kirkedøren 
var  ikke  laaset  og  let  at  aabne;  Jørgen  gik  derind. 

Vinden  foer  hylende  hen  over  Skagens  By;  det  var  en 
Orkan  som  ikke  i  Mands  Minde,  et  forfærdeligt  Guds  Vejr, 
men  Jørgen  var  i  Guds  Hus,  og  medens  det  blev  sort  Nat 
udenfor,  lyste  det  inde  i  ham,  det  var  Sjælens  Lys,  der  aldrig 
vil  udslukkes;  den  tunge  Sten,  der  laa  i  hans  Hoved,  fornam 
han,  sprang  med  et  Knald.  Han  syntes,  at  Orgelet  spillede, 
men  det  var  Stormen  og  det  rullende  Hav;  han  satte  sig  i 
Kirkestolen,  og  Lysene  bleve  tændte,  Lys  ved  Lys,  en  saadan 
Rigdom,  som  han  kun  havde  set  det  i  Spaniens  Land,  og 
alle  Billederne  af  de  gamle  Raadmænd  og  Borgemestre  bleve 
levendegjorte,  de  traadte  ud  af  Væggen,  hvor  de  havde  staaet 
i  Aaringer,  de  satte  sig  i  Koret;  Kirkens  Porte  og  Døre  aabnede 
sig,  og  ind  traadte  alle  de  døde,  festligt  klædte,  som  i  deres 
Tid,  de  kom  under  en  skøn  Musik  og  satte  sig  i  Stolene;  da 
lød  Psalmesangen  som  et  rullende  Hav,  og  hans  gamle  Pleje- 
forældre fra  Husby- Klitter  vare  her,  og  den  gamle  Købmand 
B rønne  og  hans  Hustru,  og  ved  Siden  af  dem,  tæt  op  til 
Jørgen,  sad  deres  milde,  elskelige  Datter;  hun  rakte  Jørgen 
Haanden,  og  de  gik  op  til  Alteret,  hvor  de  før  havde  knælet, 
og  Præsten  lagde  deres  Hænder  sammen,  indviede  dem  til 
Livet  i  Kærlighed.  —  Da  bruste  Basunernes  Lyd,  forunderlig 
som  en  Barnerøst  fuld  af  Længsel  og  Lyst,  den  svulmede  til 
Orgelklang,  til  en  Orkan  af  fulde,  opløftende  Toner,  livsalige 
at  høre  og  dog  mægtige  til  at  sprænge  Gravens  Sten. 

Og  Skibet,  der  hang  i  Koret,  dalede  ned  foran  de  to,  det 
blev  saa  stort,  saa  pragtfuldt,  med  Silkesejl  og  forgyldt  Raa, 
Ankerne  vare  af  det  røde  Guld  og  hvert  Tov  med  Silketvinde, 
som  der  stod  i  den  gamle  Sang.  Og  Brudeparret  steg  om 
Bord,  og  hele  Kirkens  Menighed  fulgte  med,  og  der  var  Plads 
og  Herlighed  for  dem  alle.  Og  Kirkens  Vægge  og  Buer 
blomstrede  som  Hylden  og  de  duftende  Lindetræer,  blideligt 
viftede  Grene  og  Blade;  de  bøjede  sig,  skilte  sig  ad,  og  Skibet 
løftedes  og  sejlede  med  dem  gennem  Havet,  gennem  Luften; 
hvert  Kirkelys  var  en  lille  Stjerne,  og  Vindene  istemte  Psalme- 
sang,  og  alle  sang  med: 

»I  Kærlighed,  til  Herlighed!«  —  »Intet  Liv  skal  for- 
tabes!« —  »Livsalig  glad!  Halleluja!« 

Og  disse  Ord  vare  ogsaa  hans  sidste  i  denne  Verden, 
Baandet  brast,  som  holdt  den  udødelige  Sjæl,  —  der  laa  kun 
et  dødt  Legeme  i  den  mørke  Kirke,  som  Stormen  susede  over 
og  omhvirvlede  med  Flyvesand. 


Næste  Morgen  var  det  Søndag,  Menigheden  og  Præsten 
kom  til  Gudstjene- 
ste. Vejen  herhen 
havde  været  besvær- 
lig, næsten  ufrem- 
kommelig over  San- 
det, og  nu,  da  de 
vare  her,  laa  en  stor 
Sandmile  fyget  højt 
op  for  Kirkedøren. 
Og  Præsten  læste  en 
kort  Bøn,  sagde,  at 
Gud    havde    lukket 

Døren  for  dette  sit  Hus,  de  maatte  nu  gaa  og  andetsteds  rejse 
ham  et  nyt. 

Saa  sang  de  en  Psalme  og  vandrede  til  deres  Hjem. 

Jørgen  var  ikke  at  finde  i  Skagens  By  eller  mellem 
Klitterne,  hvor  de  søgte;  de  rullende  Søer  op  i  Sandet  havde 
trukket  ham  med  sig,  hed  det. 

Hans  Legeme  laa  jordet  i  den  største  Sarkofag,  i  Kirken 
selv;  Gud  havde  i  Stormen  kastet  Jord  paa  Kisten,  det  tunge 
Sandlag  laa  der  og  ligger  der  endnu. 

Sandflugten  har  dækket  de  mægtige  Hvælvinger.  Klittjørne 
og  vilde  Roser  vokse  hen  over  Kirken,  hvor  Vandreren  nu 
skrider  hen  til  dens  Taarn,  der  peger  op  af  Sandet,  en  mægtig 
Ligsten  paa  Graven,  set  milevidt;  ingen  Konge  fik  den  mere 
prægtig!  Ingen  forstyrrer  den  dødes  Hvile,  ingen  vidste  eller 
veed  det,  før  nu  —  Stormen  sang  det  for  mig  mellem  Klitterne. 


Skarnbassen. 


Kejserens  Hest  fik  Guldsko;  Guldsko  paa  hver  en  Fod. 
Hvorfor  fik  han  Guldsko? 

Han  var  det  dejligste  Dyr,  havde  fine  Ben,  Øjne  saa 
kloge  og  en  Manke,  der  hang  som  et  Silkeslør  ned  om 
Halsen.  Han  havde  baaret  sin  Herre  i  Krudtdamp  og  Kugle- 
regn, hørt  Kuglerne  synge  og  pibe;  han  havde  bidt  om  sig, 
slaaet  om  sig,  kæmpet  med,  da  Fjenderne  trængte  paa,  med 
sin  Kejser  sat  i  eet  Spring  over  den  styrtede  Fjendes  Hest, 
frelst  sin  Kejsers  Krone  af  det  røde  Guld,  frelst  sin  Kejsers 
Liv,  der  var  mere  end  det  røde  Guld,  og  derfor  fik  Kejserens 
Hest  Guldsko,  Guldsko  paa  hver  en  Fod. 

Og  Skarnbassen  krøb  frem. 

»Først  de  store,  saa  de  smaa,«  sagde  den,  »dog  det  er 
ikke  Størrelsen,  som  gør  det.«  Og  saa  strakte  den  frem  sine 
tynde  Ben. 

»Hvad  vil  du?«  spurgte  Smeden. 

»Guldsko!«  svarede  Skarnbassen. 

»Du  er  nok  ikke  klarhovedet,«  sagde  Smeden,  »vil  du 
ogsaa  have  Guldsko?« 

»Guldsko!«  sagde  Skarnbassen.  »Er  jeg  ikke  lige  saa 
god  som  det  store  Bæst,  der  skal  have  Opvartning,  strigles, 
passes,  have  Føde  og  Drikke.  Hører  jeg  ikke  ogsaa  til 
Kejserens  Stald?« 

»Men  hvorfor  faar  Hesten  Guldsko?«  spurgte  Smeden, 
>  begriber  du  det  ikke?« 

»Begriber?  Jeg  begriber,  at  det  er  Ringeagt  imod  mig,« 
sagde  Skarnbassen,  »det  er  en  Krænkelse  —  og  nu  gaar 
jeg  derfor  ud  i  den  vide  Verden.« 

»Pil  af!«  sagde  Smeden. 

»Grov  Karl!«  sagde  Skarnbassen,  og  saa  gik  den  uden- 
for, fløj  et  lille  Stykke,  og  nu  var  den  i  en  nydelig  lille 
Blomsterhave,  hvor  der  duftede  af  Roser  og  Lavendler. 

»Er  her  ikke 
dejligt?«  sagde  en 
af  de  smaa  »Vor 
Herres  Høns«, 
der  fløj  om  med 
sorte  Prikker  paa 
de  røde  skjoldstær- 
ke Vinger.  »Hvor 
her  lugter  sødt,  og 
hvor  her  er  kønt ! « 

»Jeg  er  vant 
til  bedre,«  sagde 
Skarnbassen, 
»kalde  I  dette 
kønt?  Her  er  jo 
ikke  engang  en 
Mødding.« 

Og  saa  gik  den 
videre  frem,  ind  i 
Skyggen  af  en  stor 
Levkøj;  der  krøb 
en  Kaalorm  paa 
den. 

»Hvor  dog  Verden  er  dejlig!«  sagde  Kaalorm  en,  »Solen 
er  saa  varm!  Alt  er  saa  fornøjeligt!  og  naar  jeg  engang 
sover  ind  og  dør,  som  de  kalde  det,  saa  vaagner  jeg  op  og 
er  en  Sommerfugl!« 

»Bild  dig  noget  ind!«  sagde  Skarnbassen,  »nu  flyve  vi 
om  som  Sommerfugl!  Jeg  kommer  fra  Kejserens  Stald,  men 
ingen  der,    ikke  engang  Kejserens  Livhest,    der  dog  gaar  med 

mine  aflagte  Guldsko,  har  slige  Indbildninger.  Faa  Vinger! 
flyve!  ja  nu  flyve  vi!«  Og  saa  fløj  Skarnbassen.  »Jeg 
vil  ikke  ærgre  mig,  men  jeg  ærgrer  mig  dog.« 

Saa  dumpede  den  ned  paa  en  stor  Græsplet;  her  laa  den 
lidt,  saa  faldt  den  i  Søvn. 

Bevares,  hvilken  Skylregn  der  styrtede!  Skarnbassen 
vaagnede  ved  det  Plask  og  vilde  straks  ned  i  Jorden,  men 
kunde  det  ikke;  den  væltede,  den  svømmede  paa  Maven  og 
paa  Ryggen,    flyve  var  der  ikke  at  tænke  paa,    den  kom  vist 

aldrig  levende  fra  denne 
Plet;  den  laa,  hvor  den  laa, 
og  blev  liggende. 

Da    det    hoftede    lidt,    og 
Skarnbassen    havde   blin- 
ket   Vandet     af    sine     Øjne, 
skimtede    den    noget    hvidt, 
det  var  Linned   paa  Blegen; 
den   naaede  derhen  og  krøb 
ind   i   en  Fold  af  det  vaade 
Lintøj ;     det     var     rigtignok 
ikke    som     at    ligge    i    den 
varme  Dynge  i  Stalden;  men 
her  var  nu   intet  bedre,    og 
saa  blev  den  her  en  hel  Dag,  en  hel  Nat,  og  ogsaa  Regnvejret 
blev.     I    Morgenstunden   kom   Skarnbassen    frem;    den  var 
saa  ærgerlig  over  Klimaet. 

Der  sad  paa  Linnedet  to  Frøer;  deres  klare  Øjne  lyste 
af  bare  Fornøjelse.  »Det  er  et  velsignet  Vejr!«  sagde  den 
ene.  »Hvor  det  forfrisker!  og  Lintøjet  holder  saa  dejligt 
sammen  paa  Vandet!  det  kriller  mig  i  Bagbenene,  som  om 
jeg  skulde  svømme.« 

»Jeg  gad  nok  vide,«  sagde  den  anden,  »om  Svalen,  som 
flyver  saa  vidt  omkring,  om  den  paa  sine  mange  Rejser  i 
Udlandet  har  fundet  et  bedre  Klima  end  vort;  saadan  en 
Rusk,  og  saadan  en  Væde!  det  er,  ligesom  om  man  laa  i  en 
vaad  Grøft!  er  man  ikke  [glad  ved  det,  saa  elsker  man  rigtignok 
ikke  sit  Fædreland!« 

»I  have  da  aldrig  været  i  Kejserens  Stalde?«  spurgte  Skarn- 
bassen. »Der  er  det  vaade  baade  varmt  og  krydret!  det  er  jeg 
vant  til;  det  er  mit  Klima,  men  det  kan  man  ikke  tage  med 
paa  Rejsen.  Er  her  ingen  Mistbænk  i  Haven,  hvor  Stands- 
personer, som  jeg,  kunne  tage  ind  og  føle  sig  hjemme?« 

Men  Frøerne  forstod  ham  ikke,  eller  vilde  ikke  forstaa  ham. 

»Jeg  spørger  aldrig  anden  Gang,«  sagde  Skarnbassen, 
da  den  havde  spurgt  tre  Gange  uden  at  faa  Svar. 

Saa  gik  den  et  Stykke,  der  laa  et  Potteskaar;  det  skulde 
ikke    ligge    der,    men  som   det  laa,    gav  det  Ly.     Her   boede 


flere  Ørentvistefamilier;  de  forlange  ikke  meget  Husrum, 
men  kun  Selskabelighed;  Hunnerne  ere  især  begavede  med 
Moderkærlighed,  derfor  var  ogsaa  hvers  Unge  den  kønneste 
og  den  klogeste. 

»Vor  Søn  er  bleven  forlovet,«  sagde  en  Moder,  »den  søde 
Uskyldighed!  hans  højeste  Maal  er  engang  at  kunne  krybe 
i  Øret  paa  en  Præst.  Han  er  saa  elskelig  barnlig,  og  For- 
lovelse holder  ham  fra  Udskejelser;  det  er  saa  glædeligt  for 
en  Moder.« 

»Vor  Søn,«  sagde  en  anden  Moder,  »kom  lige  ud  af  Ægget 
og  var  straks  paa  Spil;  det  sprutter  i  ham,  han  løber  Hornene 
af  sig.  Det  er  en  uhyre  Glæde  for  en  Moder!  Ikke  sandt? 
Hr.  Skarnbasse!«    De  kendte  den  fremmede  paa  Skabelonen. 

»De  har  begge  to  Ret,«  sagde  Skarnbassen,  og  saa  blev 
den  budt  op  i  Stuen,  saa  langt  den  kunde  komme  under 
Potteskaaret. 

»Nu  skal  De  ogsaa  se  min  lille  Ørentvist,«  sagde  en  tredie 
og  fjerde  af  Mødrene,  »det  er  de  elskeligste  Børn  og  saa 
morsomme!  de  ere  aldrig  uartige,  uden  naar  de  have  ondt  i 
Maven,  men  det  faar  man  saa  let  i  deres  Alder.« 

Og  saa  talte  hver  Moder  om  sine  Unger,  og  Ungerne  talte 
med  og  brugte  den  lille  Gaffel,  de  havde  paa  Halen,  til  at 
trække  i  Skarnbassens  Mundskæg. 

»De  finde  nu  ogsaa  paa  alting,  de  Smaaskælmer!«  sagde 
Mødrene  og  dunstede  af  Moderkærlighed,  men  det  kedede 
Skarnbassen,  og  saa  spurgte  den,  om  der  var  langt  herfra 
til  Mistbænken. 

»Det  er  langt  ude  i  Verden,  paa  den  anden  Side  af 
Grøften,«  sagde  Ørentvisten,  »saa  langt,  vil  jeg  ha  abe, 
komme  aldrig  nogen  af  mine  Børn,  for  saa  døde  jeg.« 

»Saa  langt  vil  jeg  dog  prøve  at  naa,«  sagde  Skarn- 
bassen og  gik  uden  Afsked;  det  er  galantest. 

Ved  Grøften  traf  den  flere  af  sin  Slægt,  alle  Skarn- 
basser. 

»Her  bo  vi!«  sagde  de.  »Vi  have  det  ganske  lunt! 
Tør  vi  ikke  byde  Dem  ned  i  det  fede!  Rejsen  har  vist 
trættet  Dem.« 

»Det  har  den,«  sagde  Skarnbassen.  »Jeg  har  ligget 
paa  Linned  i  Regnvejr,  og  Renlighed  tager  især  paa  mig;  jeg 
har  ogsaa  faaet  Gigt  i  Vingeleddet  ved  at  staa  i  Træk  under 
et  Potteskaar.  Det  er  rigtig  en  Vederkvægelse  at  komme 
engang  til  sine  egne.« 

»De  kommer  maaske  fra  Mistbænken?«  spurgte  den  ældste. 

»Højere  op,«  sagde  Skarnbassen.  »Jeg  kommer  fra 
Kejserens  Stald,  hvor  jeg  blev  født  med  Guldsko;  jeg  rejser  i 
et  hemmeligt  Ærinde,  hvorom  De  ikke  maa  fritte  mig,  thi  jeg 
siger  det  ikke.« 

Og  saa  steg  Skarnbassen  ned  i  det  fede  Dynd;  der  sad 
tre  unge  Hun-Skarnbasser,  de  fnisede,  for  de  vidste  ikke 
hvad  de  skulde  sige. 

»De  ere  uforlovede,«  sagde  Moderen,  og  saa  fnisede  de 
igen,  men  det  var  af  Forlegenhed. 

»Jeg  har  ikke  set  dem  skønnere  i  Kejserens  Stalde,«  sagde 
den  rejsende  Skarnbasse. 

»Fordærv  mig  ikke  mine  Pigebørn!  og  tal  ikke  til  dem, 
uden  at  De  har  reelle  Hensigter;  —  men  det  har  De,  og  jeg 
giver  Dem  min  Velsignelse.« 

»Hurra!«  sagde  alle  de  andre,  og  saa  var  Skarnbassen 
forlovet.  Først  Forlovelse,  saa  Bryllup,  der  var  jo  ikke  noget 
at  vente  efter. 

Næste  Dag  gik  meget  godt,  den  anden  luntede  af,  men  den 
tredie  Dag  skulde  man  dog  tænke  paa  Føden  for  Kone  og 
maaske  Rollinger. 

»Jeg  har  ladet  mig  overraske,«  sagde  den,  »saa  maa  jeg 
nok  overraske  dem  igen  — .« 

Og  det  gjorde  den.  Væk  var  den;  væk  hele  Dagen,  væk 
hele  Natten  —  og  Konen  sad  Enke.  De  andre  Skarnbasser 
sagde,  at  det  var  en  rigtig  Landstryger,  de  havde  optaget  i 
Familien;  Konen  sad  dem  nu  til  Byrde. 

»Saa  kan  hun  sidde  som  Jomfru  igen,«  sagde  Moderen, 
»sidde  som  mit  Barn;   fy,  det  lede  Skarn,  som  forlod  hende.« 

Han  var  imidlertid  paa  Farten,  var  sejlet  paa  et  Kaalblad 
over  Grøften.  Hen  paa  Morgenstunden  kom  to  Mennesker, 
de  saa  Skarnbassen,  tog  den  op,  vendte  og  drejede  den, 
og  de  vare  meget  lærde  begge  to,  især  Drengen.  »Allah  ser 
den  sorte  Skarnbasse  i  den  sorte  Sten  i  det  sorte  Fjeld! 
staar  der  ikke  saaledes  i  Alkoranen?«  spurgte  han  og  over- 
satte Skarnbassens  Navn  paa  Latin,  gjorde  Rede  for  dens 
Slægt  og  Natur.  Den  ældre  lærde  stemte  imod,  at  den  skulde 
tages  med  hjem,  de  havde  der  lige  saa  gode  Eksemplarer, 
sagde  han,  og  det  var  ikke  høfligt  sagt,  syntes  Skarn- 
bassen, derfor  fløj  den  ham  af  Haanden,  fløj  et  godt  Stykke, 
den  var  bleven  tør  i  Vingerne,  og  saa  naaede  den  Drivhuset, 
hvor  den  i  største  Bekvemmelighed,  da  det  ene  Vindue  var 
skudt  op,  kunde  smutte  ind  og  grave  sig  ned  i  den  friske 
Gødning. 

»Her  er  lækkert,«  sagde  den. 

Snart  faldt  den  i  Søvn  og  drømte,  at  Kejserens  Hest  var 
styrtet,  og  at  Hr.  Skarnbasse  havde  faaet  dens  Guldsko  og 
Løftet  om  to  til.  Det  var  en  Behagelighed,  og  da  Skarn- 
bassen vaagnede,  krøb  den  frem  og  saa  op.  Hvilken  Pragt 
her  i  Drivhuset!  store  Viftepalmer  bredte  sig  i  Højden,  Solen 
gjorde  dem  transparente,  og  under  dem  vældede  der  en  Fylde 
af  Grønt,  og  skinnede  der  Blomster,  røde  som  Ild,  gule  som 
Rav  og  hvide  som  nysfalden  Sne. 

»Det  er  en  mageløs  Plantepragt;  hvor  den  vil  smage,  naar 
den  gaar  i  Forraadnelse!«  sagde  Skarnbassen.  »Det  er  et 
godt  Spisekammer;  her  bo  vist  af  Familien;  jeg  vil  gaa  paa 
Eftersporing,  se  at  finde  nogen,  jeg  kan  omgaas  med.  Stolt 
er  jeg,  det  er  min  Stolthed!«  Og  saa  gik  den  og  tænkte  paa 
sin  Drøm  om  den  døde  Hest  og  de  vundne  Guldsko. 

Da  greb  lige  med  eet  en  Haand  om  Skarnbassen,  den 
blev  klemt,  vendt  og  drejet. 

Gartnerens  lille  Søn  og  en  Kammerat  vare  i  Drivhuset, 
havde  set  Skarnbassen  og  skulde  have  Fornøjelse  af  den; 
lagt  i  et  Vindrueblad  kom  den  ned  i  en  varm  Bukselomme, 
den  kriblede  og  krablede,  fik  saa  et  Tryk  med  Haanden  af 
Drengen,  der  gik  rask  af  Sted  til  den  store  Indsø  for  Enden 
af  Haven,  her  blev  Skarnbassen  sat  i  en  gammel,  knækket 
Træsko,  som  Vristen  var  gaaet  af;  en  Pind  blev  gjort  fast 
som  Mast;  og  til  den  blev  Skarnbassen  tøjret  med  en 
ulden  Traad;  nu  var  den  Skipper  og  skulde  ud  at  sejle. 

Det  var  en  meget  stor  Indsø,  Skarnbassen  syntes,  at 
det  var  et  Verdenshav,  og  blev  saa  forbavset,  at  den  faldt  om 
paa  Ryggen  og  sprættede  med  Benene. 

Træskoen  sejlede,  der  var  Strømning  i  Vandet,  men  kom 
Fartøjet  lidt  for  langt  ud,  saa  smøgede  den  ene  Dreng  straks 
sine  Bukser  op  og  gik  ud  og  hentede  det,  men  da  det  igen 
var  i  Drift,  blev  der  kaldt  paa  Drengene,  alvorligt  kaldt,  og 
de  skyndte  sig  af  Sted  og  lod  Træsko  være  Træsko;  den 
drev  og  det  altid  mer  fra  Land,  altid  længer  ud,  det  var 
gyseligt  for  Skarnbassen;  flyve  kunde  den  ikke,  den  var 
bunden  fast  til  Masten. 

Den  fik  Besøg  af  en  Flue. 

>Det  er  et  dejligt  Vejr,  vi  har,«  sagde  Fluen.  »Her  kan 
jeg  hvile  mig!  her  kan  jeg  sole  mig.  De  har  det  meget 
behageligt ! « 

»De  snakker,  som  De  har  Forstand  til!  ser  De  ikke,  at 
jeg  er  løj  ret.« 

»Jeg  er  ikke  tøjret,«  sagde  Fluen,  og  saa  fløj  den. 

»Nu  kender  jeg  Verden,«  sagde  Skarnbassen,  »det  er 
en   nedrig  Verden!   jeg  er  den   eneste   honnette  i  den!     Først 

nægter  man  mig  Guldsko,  saa  maa  jeg  ligge  paa  vaadt  Linned, 
staa  i  Træk  og  til  sidst  prakke  de  mig  en  Kone  paa.  Gør 
jeg  nu  et  rask  Skridt  ud  i  Verden,  og  ser,  hvorledes  man  kan 
have  det,  og  jeg  skulde  have  det,  saa  kommer  en  Menneske- 
hvalp og  sætter  mig  i  Tøjr  paa  det  vilde  Hav.  Og  imidlertid 
gaar  Kejserens  Hest  med  Guldsko!  det  kreperer  mig  mest; 
men  Deltagelse  kan  man  ikke  vente  sig  i  denne  Verden!  mit 
Levnetsløb  er  meget  interessant,  dog  hvad  kan  det  hjælpe, 
naar  ingen  kender  det!  Verden  fortjener  heller  ikke  at  kende 
det,  ellers  havde  den  givet  mig  Guldsko  i  Kejserens  Stald,  da 
Livhesten  rakte  Benene  frem  og  blev  skoet.     Havde  jeg   faaet 

Guldsko,    da  var  jeg  bleven  en  Ære  for  Stalden,    nu   har   den 
tabt  mig,  og  Verden  har  tabt  mig,  alt  er  ude!« 


Men  alt  var  ikke  ude  endnu,  der  kom  en  Baad  med 
nogle  unge  Piger. 

»Der  sejler  en  Træsko,«  sagde  den  ene. 

»Der  er  et  lille  Dyr  tøjret  fast  i  den,«  sagde  den 
anden. 

De  vare  lige  ved  Siden  af  Træskoen,  de  fik  den  op,  og 
den  ene  af  Pigerne  tog  en  lille  Saks  frem,  klippede  Uldtraaden 
over  uden  at  gøre  Skarnbassen  Skade,  og  da  de  kom  i 
Land,  satte  hun  den  i  Græsset. 

»Kryb,  kryb!  flyv,  flyv,  om  du  kan!«  sagde  hun.  »Frihed 
er  en  dejlig  Ting.« 

Og  Skarnbassen  fløj  lige  ind  ad  det  aabne  Vindue  paa 
en  stor  Bygning,  og  der  sank  den  træt  ned  i  den  fine  bløde, 
lange  Manke  paa  Kejserens  Livhest,  der  stod  i  Stalden,  hvor 
den  og  Skarnbassen  hørte  hjemme;  den  klamrede  sig  fast 
i  Manken  og  sad  lidt  og 
summede  sig.  »Her  sidder 
jeg  paa  Kejserens  Livhest! 
sidder  som  Rytter!  Hvad  er 
det,  jeg  siger!  ja  nu  bliver 
det  mig  klart!  det  er  en  god 
Ide,  og  rigtig.  Hvorfor  fik 
Hesten  Guldsko?  Det  spurgte 
han  mig  ogsaa  om,  Smeden. 
Nu  indser  jeg  det!  for  min 
Skyld  fik  Hesten  Guldsko.« 

Og    saa   blev   Skarnbas- 
sen i  godt  Humør. 

»Man    bliver    klarhovedet 
paa  Rejsen,«  sagde  den. 

Solen  skinnede  ind  paa  den,  skinnede  meget  smukt. 
»Verden  er  ikke  saa  gal  endda,«  sagde  Skarnbassen,  »man 
maa  bare  vide  at  tage  den!«  Verden  er  dejlig,  thi  Kejserens 
Livhest  havde  faaet  Guldsko,  fordi  Skarnbassen  skulde  være 
dens  Rytter. 

»Nu  vil  jeg  stige  ned  til  de  andre  Basser  og  fortælle, 
hvor  meget  man  har  gjort  for  mig;  jeg  vil  fortælle  om  alle 
de  Behageligheder,  jeg  har  nydt  paa  Udenlandsrejsen,  og  jeg 
vil  sige,  at  nu  bliver  jeg  hjemme  saa  længe,  til  Hesten  har 
slidt  sine  Guldsko.« 


Hvad   Fatter  gør,   det  er  altid  det  rigtige. 


Nu  skal  jeg  fortælle  dig  en  Historie,  som  jeg  har  hørt,  da 
jeg  var  lille,  og  hver  Gang,  jeg  siden  har  tænkt  paa  den, 
synes  jeg,  at  den  blev  meget  kønnere;  for  det  gaar  med 
Historier  ligesom  med  mange  Mennesker,  de  blive  kønnere  og 
kønnere  med  Alderen,  og  det  er  saa  fornøjeligt! 

Du  har  jo  været  ude  paa  Landet!  Du  har  set  et  rigtigt 
gammelt  Bondehus  med  Straatag;  Mos  og  Urter  vokse  der  af 
sig  selv;  en  Storkerede  er  der  paa  Rygningen,  Storken  kan 
man  ikke  undvære,  Væggene  ere  skæve,  Vinduerne  lave,  ja, 
der  er  kun  et  eneste,  der  kan  lukkes  op;  Bagerovnen  strutter 
frem  ligesom  en  lille  tyk  Mave,  og  Hyldebusken  hælder  hen 
over  Gærdet,  hvor  der  er  en  lille  Pyt  Vand  med  en  And  eller 
Ællinger,  lige  under  det  knudrede  Piletræ.  Ja,  og  saa  er  der 
en  Lænkehund,  der  gør  ad  alle  og  enhver. 

Netop  saadant  et  Bondehus  var  der  ude  paa  Landet,  og  i 
det  boede  et  Par  Folk,  Bondemand  og  Bondekone.  I  hvor 
lidet  de  havde,  kunde  de  dog  undvære  eet  Stykke,  det  var  en 
Hest,  der  gik  og  græssede  paa  Landevejsgrøften.  Fader  red 
paa  den  til  Byen,  Naboerne  laante  den,  og  han  fik  Tjeneste 
for  Tjeneste,  men  det  var  nok  mere  tj ensomt  for  dem  at  sælge 
Hesten  eller  bytte  den  for  et  og  andet,  der  endnu  mere  kunde 
være  dem  til  Gavn.     Men  hvad  skulde  det  være. 

»Det  vil  du,  Fatter,  bedst  forstaa!«  sagde  Konen,  »nu  er 
der  Marked  i  Købstaden,  rid  du  derind,  faa  Penge  for  Hesten 
eller  gør  et  godt  Bytte!  som  du  gør,  er  det  altid  det  rigtige. 
Rid  til  Markedet!« 

Og  saa  bandt  hun  hans  Halsklud,  for  det  forstod  hun  dog 
bedre  end  han;  hun  bandt  med  dobbelt  Sløjfe,  det  saa  galant 
ud,  og  saa  pudsede  hun  hans  Hat  med  sin  flade  Haand,  og 
hun  kyssede  ham  paa  hans  varme  Mund,  og  saa  red  han  af 
Sted  paa  Hesten,  som  skulde  sælges  eller  byttes  bort.  Jo, 
Fatter  forstod  det. 

Solen  brændte,  der  var  ingen  Skyer  oppe!  Vejen  støvede, 
der  var  saa  mange  Markedsfolk,  til  Vogns  og  til  Hest  og  paa 
deres  egne  Ben.  Det  var  en  Solhede,  og  der  var  ikke  Skygge 
skabt  paa  Vejen. 

Der  gik  en  og  drev  en  Ko,  den  var  saa  nydelig,  som  en 
Ko  kan  være.  »Den  giver  vist  dejlig  Mælk!«  tænkte  Bonde- 
manden, »det  kunde  være  et  ganske  godt  Bytte  at  faa  den.« 
»Veed  du  hvad,  du  med  Koen!«  sagde  han,  »skulle  vi  to  ikke 
tale  lidt  sammen!  ser  du,  en  Hest,  tror  jeg  nok,  koster  mere 
end  en  Ko,  men  det  er  det  samme!  jeg  har  mere  Gavn  af 
Koen;  skal  vi  bytte?« 

»Ja  nok!«  sagde  Manden  med  Koen,  og  saa  byttede  de. 

Nu  var  det  gjort,  og  saa  kunde  Bondemanden  have  vendt 
om,  han  havde  jo  udrettet,  hvad  han  vilde,  men  da  han 
nu  engang  havde  betænkt  at  ville  komme  til  Marked,  saa 
vilde  han  komme  til  Marked,  bare  for  at  se  paa  det;  og  saa 
gik  han  med  sin  Ko.  Han  gik  rask  til,  og  Koen  gik  rask  til, 
og  saa  kom  de  snart  til  at  gaa  lige  ved  Siden  af  en  Mand, 
der  førte  et  Faar.  Det  var  et  godt  Faar,  godt  i  Stand  og 
godt  med  Uld. 

»Det  gad  jeg  nok  eje!«  tænkte  Bonden.  »Det  vilde  ikke 
komme  til  at  savne  Græsning  paa  vor  Grøftekant,  og  til 
Vinter  kunde  man  tage  det  ind  i  Stuen  hos  sig.  I  Grunden 
var  det  rigtigere  af  os  at  holde  Faar  end  holde  Ko.  Skal 
vi  bytte?« 

Ja,  det  vilde  da  nok  Manden,  som  havde  Faaret,  og  saa 
blev  det  Bytte  gjort,    og  Bondemanden  gik   med  sit  Faar  hen 

ad  Landevejen.     Der  ved  Stenten   saa  han  en   Mand  med   en 
stor  Gaas  under  Armen. 

»Det  er  en  svær  en,  du  der  har!«  sagde  Bondemanden, 
»den  har  baade  Fjer  og  Fedt]  den  kunde  tage  sig  godt  ud  i 
Tøjr  ved  vor  Vandpyt!  den  var  noget  for  Moder  at  samle 
Skrællinger  til!  Hun  har  tit  sagt,  »bare  vi  havde  en  Gaas!« 
nu  kan  hun  da  faa  den  —  og  hun  skal  faa  den!  vil  du 
bytte?     Jeg  giver  dig  Faaret  for  Gaasen  og  Tak  til!« 

Ja,  det  vilde  da  den  anden  nok,  og  saa  byttede  de;  Bonde- 
manden fik  Gaasen.  Nær  ved  Byen  var  han,  Trængselen 
paa  Vejen  tog  til,  der  var  en  Mylren  af  Folk  og  Fæ;  de  gik 
paa  Vej  og  paa  Grøft  lige  op  i  Bommandens  Kartofler,  hvor 
hans  Høne  stod  tøjret  for  ikke  i  Forskrækkelse  at  forvilde  sig 
og  blive  borte.  Det  var  en  stumprumpet  Høne,  der  blinkede 
med  det  ene  Øje  og  saa  godt  ud.  »Kluk,  kluk!«  sagde  den; 
hvad  den  tænkte  derved,  kan  jeg  ikke  sige,  men  Bondemanden 
tænkte,  da  han  saa  hende:  hun  er  den  skønneste  Høne,  jeg 
endnu  har  set,  hun  er  kønnere  end  Præstens  Liggehøne,  den 
gad  jeg  nok  eje!  en  Høne  finder  altid  et  Korn,  den  kan  næsten 
sørge  for  sig  selv!  jeg  tror,  at  det  er  et  godt  Bytte,  om  jeg  fik 
den  for  Gaasen.  »Skal  vi  bytte?«  spurgte  han.  »Bytte!«  sagde 
den  anden,  »ja  det  var  jo  ikke  saa  galt!«  og  saa  byttede  de. 
Bommanden  fik  Gaasen,  Bondemanden  fik  Hønen. 

Det  var  en  hel  Del,  han  havde  udrettet  paa  den  Rejse  til 
Byen;  og  varmt  var  det,  og  træt  var  han.  En  Dram  og  en 
Bid  Brød  trængte  han  til;  nu  var  han  ved  Kroen,  der  vilde 
han  ind;  men  Krokarlen  vilde  ud,  ham  mødte  han  lige  i 
Døren  med  en  Pose  svingende  fuld  af  noget. 

»Hvad  har  du  der?«  spurgte  Bondemanden. 

»Raadne  Æbler!«  svarede  Karlen,  »en  hel  Sæk  fuld  til 
Svinene.« 

»Det  er  da  en  farlig  Mængde!  det  Syn  undte  jeg  Mor. 
Vi  havde  i  Fjor  kun  et  eneste  Æble  paa  det  gamle  Træ 
ved  Tørvehuset!  det  Æble  skulde  gemmes,  og  det  stod  paa 
Dragkisten,  til  det  sprak.  Det  er  altid  en  Velstand!  sagde 
vor  Mor,  her  kunde  hun  faa  Velstand  at  se!  ja,  jeg  kunde 
unde  hende  det.« 

»Ja,  hvad  giver  I?«  spurgte  Karlen. 

»Giver?  Jeg  giver  min  Høne  i  Bytte!«  og  saa  gav  han 
Hønen  i  Bytte,  fik  Æblerne  og  gik  ind  i  Krostuen,  lige  hen 
til  Skænken;  sin  Sæk  med  Æblerne  stillede  han  op  mod 
Kakkelovnen,  og  der  var  lagt  i,  det  betænkte  han  ikke.  Mange 
fremmede  vare  her  i  Stuen,  Hestehandlere,  Studehandlere  og 
to  Englændere,  og  de  ere  saa  rige,  at  deres  Lommer  revne  af 
Guldpenge;  Væddemaal  gøre  de,  nu  skal  du  høre! 

»Susss!  susss!«  hvad  var  det  for  en  Lyd  ved  Kakkel- 
ovnen?   Æblerne  begyndte  at  stege. 

»Hvad  er  det?«  Ja,  det  fik  de  snart  at  vide!  hele 
Historien  om  Hesten,  der  var  byttet  bort  for  Koen  og  lige 
ned  til  de  raadne  Æbler. 

»Naa!  du  faar  Knubs  af  Mutter,  naar  du  kommer  hjem!« 
sagde  Englænderne,  »der  vil  ligge  et  Hus!« 

»Jeg  faar  Kys  og  ikke  Knubs!«  sagde  Bondemanden,  »vor 
Mor  vil  sige:    hvad  Fatter  gør,  det  er  det  rigtige!« 

»Skal  vi  vædde!«  sagde  de,  »Guldmønt  i  Tøndevis! 
hundrede  Pund  er  et  Skippund!« 

»Det  er  nok  at  give  Skæppen  fuld!«  sagde  Bonde- 
manden, »jeg  kan  kun  stille  Skæppen  fuld  med  Æbler  og 
mig  selv  og  Mutter  med,  men  det  er  da  mere  end  Strygmaal, 
det  er  Topmaal!« 

»Top!  top!«  sagde  de,  og  saa  var  Væddemaalet  gjort. 

Kromandens  Vogn  kom  frem,  Englænderne  kom  op,  Bonde- 
manden kom  op,  de  raadne  Æbler  kom  op,  og  saa  kom  de 
til  Bondens  Hus. 

»God  Aften,  Mor!« 

»Tak,  Far!« 

»Nu  har  jeg  gjort  Bytte!« 

»Ja,  du  forstaar  det!«  sagde  Konen,  tog  ham  om  Livet  og 
glemte  baade  Pose  og  de  fremmede. 

»Jeg  har  byttet  Hesten  bort  for  en  Ko!« 

»Gud  ske  Lov  for  Mælken!«  sagde  Konen,  »nu  kan  vi  faa 
Mælkemad,  Smør  og  Ost  paa  Bordet.  Det  var  et  dejligi 
Bytte!« 

»Ja,  men  Koen  byttede  jeg  igen  bort  for  et  Faar!« 

»Det  er  bestemt  ogsaa  bedre!«  sagde  Konen,  »du  er  altid 
betænksom;  til  et  Faar  har  vi  just  fuldt  op  af  Græsning.  Nu 
kan  vi  faa  Faaremælk  og  Faareost  og  uldne  Strømper,  ja, 
ulden  Nattrøje!  den  giver  Koen  ikke!  hun  taber  Haarene!  Du 
er  en  inderlig  betænksom  Mand!« 

»Men  Faaret  har  jeg  byttet  bort  for  en  Gaas!« 

»Skal  vi  virkelig  have  Mortensgaas  i  Aar,  lille  Fatter!  Du 
tænker  altid  paa  at  fornøje  mig!  det  er  en  yndig  Tanke  af 
dig!  Gaasen  kan  staa  i  Tøjr  og  blive  endnu  mere  fed  til 
Mortensdag!« 

»Men  Gaasen  har  jeg  byttet  bort  for  en  Høne!«  sagde  Manden. 

»Høne!  det  var  et  godt  Bytte,«  sagde  Konen,  »Hønen 
lægger  Æg,  den  ruger  ud,  vi  faa  Kyllinger,  vi  faa  Hønsegaard ! 
det  har  jeg  just  saa  inderlig  ønsket  mig!« 

»Ja,  men  Hønen  byttede  jeg  bort  for  en  Pose  raadne 
Æbler!« 

»Nu  maa  jeg  kysse  dig!«  sagde  Konen.  »Tak,  min  egen 
Mand!  Nu  skal  jeg  fortælle  dig  noget.  Da  du  var  af  Sted, 
tænkte  jeg  paa  at  lave  et  rigtigt  godt  Maaltid  til  dig:  Ægge- 
kage med  Purløg.  Æggene  havde  jeg,  Løgene  manglede  mig. 
Saa  gik  jeg  over  til  Skoleholderens;  der  har  de  Purløg,  veed 
jeg,  men  Konen  er  gerrig,  det  søde  Asen!  jeg  bad  om  at 
laane  — !  laane?  sagde  hun.  Ingenting  gror  i  vor  Have,  ikke 
engang  et  raaddent  Æble!  ikke  det  kan  jeg  laane  hende!  nu 
kan  jeg  laane  hende  ti,  ja,  en  hel  Pose  fuld!  det  er  Grin, 
Far!«  og  saa  kyssede  hun  ham  lige  midt  paa  Munden. 

»Det  kan  jeg  lide!«  sagde  Englænderne.  »Altid  ned  ad 
Bakke,  og  altid  lige  glad!  det  er  nok  Pengene  værd!«  og  saa 
betalte  de  et  Skippund  Guldpenge  til  Bondemanden,  som  fik 
Kys  og  ikke  Knubs. 

Jo,  det  lønner  sig  altid,  at  Konen  indser  og  forklarer,  at 
Fatter  er  den  klogeste,  og  hvad  han  gør,  er  det  rigtige. 

Se,  det  er  nu  en  Historie!  den  har  jeg  hørt  som  lille,  og 
nu  har  du  ogsaa  hørt  den  og  veed,  at  hvad  Fatter  gør,  det 
er  altid  det  rigtige. 


Snemanden. 


Det  skrupknager  i  mig,  saa  dejligt  koldt  er  det!«  sagde 
Snemanden.  »Vinden  kan  rigtignok  bide  Liv  i  en!  Og 
hvor  den  gloende  der,  hun  glor!«  det  var  Solen,  han  mente; 
den  var  lige  ved  at  gaa  ned.  »Hun  skal  ikke  faa  mig  til  at 
blinke,  jeg  skal  nok  holde  paa  Brokkerne.« 

Det  var  to  store,  trekantede  Tagstensbrokker,  han  havde  til 
Øjne;  Munden  var  et  Stykke  af  en  gammel  Rive,  derfor 
havde  han  Tænder. 

Han  var  født  under  Hurraraab  af  Drengene,  hilset  af 
Bjældeklang  og  Piskesmæld  fra  Kanerne. 

Solen  gik  ned,  Fuldmaanen  stod  op,  rund  og  stor,  klar  og 
dejlig  i  den  blaa  Luft. 

»Der  har  vi  hende  igen  fra  en  anden  Kant,«  sagde  Sne- 
manden. Han  troede,  at  det  var  Solen,  der  viste  sig  igen. 
»Jeg  har  vænnet  hende  af  med  at  glo!  nu  kan  hun  hænge 
der  og  lyse  op,  at  jeg  kan  se  mig  selv.  Vidste  jeg  bare, 
hvorledes  man  bærer  sig  ad  med  at  flytte  sig!  jeg  vilde  saa 
gerne  flytte  mig!  kunde  jeg  det,  vilde  jeg  nu  ned  at  glide 
paa  Isen,  som  jeg  saa  Drengene  gøre  det;  men  jeg  forstaar 
ikke  at  løbe.«    , 

»Væk!  væk!«  bjæffede  den  gamle  Lænkehund;  han  var 
noget  hæs,  det  havde  han  været,  siden  han  var  Stuehund  og 
laa  under  Kakkelovnen.  »Solen  vil  nok  lære  dig  at  løbe! 
det  saa  jeg  med  din  Formand  i  Fjor  og  med  hans  Formand; 
væk!  væk!  og  væk  ere  de  alle.« 

»Jeg  forstaar  dig  Ikke,  Kammerat!«  sagde  Snemanden; 
»skal  den  deroppe  lære  mig  at  løbe?«  han  mente  Maanen; 
»ja,  hun  løb  jo  rigtignok  før,  da  jeg  saa  stift  paa  hende,  nu 
lister  hun  fra  en  anden  Kant.« 


»Du  veed  ingenting,«  sagde  Lænkehunden,  »men  du  er 
da  ogsaa  nylig  klattet  op!  Den,  du  nu  ser,  kaldes  Maanen, 
den,  der  gik,  var  Solen,  hun  kommer  igen  i  Morgen,  hun 
lærer  dig  nok  at  løbe  ned  i  Voldgraven.  Vi  faa  snart  For- 
andring i  Vejret,  det  kan  jeg  mærke  paa  mit  venstre  Bagben, 
det  jager  i  det.     Vi  faa  Vejrskifte.« 

»Jeg  forstaar  ham  ikke,«  sagde  Snemanden,  »men  jeg 
har  en  Fornemmelse  af,  at  det  er  noget  ubehageligt,  han 
siger.  Hun,  der  gloede  og  gik  ned,  som  han  kalder  Solen, 
hun  er  heller  ikke  min  Ven,  det  har  jeg  paa  Følelsen.« 

»Væk!  væk!«  bjæffede  Lænkehunden,  gik  tre  Gange 
rundt  om  sig  selv  og  lagde   sig   saa  ind  i  sit  Hus  for  at  sove. 

Der  kom  virkelig  Forandring  i  Vejret.  En  Taage,  saa  tyk 
og  klam,  lagde  sig  i  Morgenstunden  hen  over  hele  Egnen; 
i  Dagningen  luftede  det;  Vinden  var  saa  isnende,  Frosten 
tog  ordentlig  Tag,  men  hvor  det  var  et  Syn  at  se,  da 
Solen  stod  op!  Alle  Træer  og  Buske  stod  med  Rimfrost; 
det  var  som  en  hel  Skov  af  hvide  Koraller,  det  var,  som 
om  alle  Grene  vare  overdængede  af  straalehvide  Blomster. 
De  uendelig  mange  og  fine  Forgreninger,  dem,  man  om 
Sommeren  ikke  kan  se  for  de  mange  Blade,  kom  nu  frem 
hver  evige  en;  det  var  en  Knipling  og  saa  skinnende  hvid, 
som  strømmede  der  en  hvid  Glans  ud  fra  hver  Gren. 
Hængebirken  bevægede  sig  i  Vinden,  der  var  Liv  i  den,  som 
i  Træerne  ved  Sommertid;  det  var  en  mageløs  Dejlighed! 
og  da  Solen  saa  skinnede,  nej,  hvor  funklede  det  hele,  som 
om  det  var  overpudret  med  Diamantstøv,  og  hen  over  Jordens 
Snelag  glimrede  de  store  Diamanter,  eller  man  kunde  ogsaa 
tro,  at  der  brændte  utallige  smaa  bitte  Lys,  endnu  hvidere 
end  den  hvide  Sne. 

»Det  er  en  mageløs  Dejlighed,«  sagde  en  ung  Pige,  som 
med  en  ung  Mand  traadte  ud  i  Haven  og  standsede  just  ved 
Snemanden,  hvor  de  saa  paa  de  glimrende  Træer.  »Dejligere 
Syn  har  man  ikke  om  Sommeren!«  sagde  hun,  og  hendes 
Øjne  straalede. 

»Og  saadan  en  Karl  som  han  der,  har  man  nu  slet  ikke,« 
sagde  den  unge  Mand  og  pegede  paa  Snemanden.  »Han  er 
udmærket.« 

Den  unge  Pige  lo,  nikkede  til  Snemanden  og  dansede  saa 
med  sin  Ven  hen  over  Sneen,  der  knirkede  under  dem,  som 
om  de  gik  paa  Stivelse. 

»Hvem  var  de  to?«  spurgte  Snemanden  Lænkehunden, 
>du  er  ældre  paa  Gaarden  end  jeg,  kender  du  dem?« 

»Det  gør  jeg!«  sagde  Lænkehunden.  »Hun  har  jo 
klappet  mig,  og  han  har  givet  mig  et  Kødben;  dem  bider 
jeg  ikke.« 

»Men  hvad  forestille  de  her?«  spurgte  Snemanden. 

»Kærrrrr-restefolk!«  sagde  Lænkehunden.  »De  skal  flytte 
i  Hundehus  og  gnave  Ben  sammen.     Væk!  væk!« 


»Har  de  to  lige  saa  meget  at  betyde  som  du  og  jeg?« 
spurgte  Snemanden. 

»De  høre  jo  til  Herskabet,«  sagde  Lænkehunden;  »det  er 
rigtignok  saare  lidt,  man  veed,  naar  man  er  født  i  Gaar;  det 
mærker  jeg  paa  dig!  Jeg  har  Alder  og  Kundskab,  jeg  kender 
alle  her  paa  Gaarden!  og  jeg  har  kendt  en  Tid,  hvor  jeg  ikke 
stod  her  i  Kulde  og  Lænke;  væk!  væk!« 

»Kulden  er  dejlig,«  sagde  Snemanden.  »Fortæl,  fortæl! 
men  du  maa  ikke  rasle  med  Lænken,  for  saa  knækker  det 
i  mig.« 

»Væk,  væk!«  bjæffede  Lænkehunden.  »Hvalp  har  jeg 
været;  lille  og  yndig,  sagde  de,  da  laa  jeg  i  Fløjlsstol  der- 
inde paa  Gaarden,  laa  i  Skødet  paa  det  øverste  Herskab, 
blev  kysset  i  Flaben  og  visket  om  Poterne  med  broderet 
Lommetørklæde;  jeg  hed  »den  dejligste«,  »Nussenusse- 
benet«,  men  saa  blev  jeg  dem  for  stor;  saa  gav  de  mig  til 
Husholdersken;  jeg  kom  i  Kælderetagen!  Du  kan  se  ind  i 
den,  hvor  du  staar;  du  kan  se  ned  i  Kammeret,  hvor  jeg 
har  været  Herskab;  for  det  var  jeg  hos  Husholdersken.  Det 
var  vel  et  ringere  Sted  end  ovenpaa,  men  her  var  mere  be- 
hageligt;  jeg  blev  ikke   krammet   og  slæbt   om   med  af  Børn, 

som  ovenpaa.  Jeg  havde  lige  saa 
god  Føde  som  før,  og  meget  mere! 
jeg  havde  min  egen  Pude,  og  saa 
var  der  en  Kakkelovn,  den  er 
paa  denne  Tid  det  dejligste  i 
denne  Verden;  jeg  krøb  helt  ind 
under  den,  saa  at  jeg  blev  borte. 
Oh,  den  Kakkelovn  drømmer  jeg 
endnu  om;  væk!  væk!« 

»Ser  en  Kakkelovn  saa  dej- 
lig ud?«  spurgte  Snemanden. 
»Ligner  den  mig?« 
»Den  er  lige  det  modsatte  af  dig!  kulsort  er  den!  har  en 
lang  Hals  med  Messingtromle.  Den  æder  Brænde,  saa  at 
Ilden  staar  den  ud  af  Munden.  Man  maa  holde  sig  paa 
Siden  af  den,  tæt  op,  ind  under  den,  det  er  en  uendelig 
Behagelighed!  Du  maa  ind  ad  Vindnet  kunne  se  den  der, 
hvor  du  staar!« 

Og  Snemanden  saa,  og  virkelig  saa  han  en  sort  blank- 
poleret Genstand  med  Messingtromle;  Ilden  lyste  ud  forneden. 
Snemanden  blev  ganske  underlig  til  Mode;  han  havde  en 
Fornemmelse,  han  ikke  selv  kunde  gøre  sig  Rede  for;  der 
kom  over  ham  noget,  han  ikke  kendte,  men  som  alle  Menne- 
sker kende,  naar  de  ikke  ere  Snemænd. 

»Og  hvorfor  forlod  du  hende?«  sagde  Snemanden.     Han 

følte,  at  det  maatte  være  et  Hunkønsvæsen.  »Hvor  kunde  du 
forlade  et  saadant  Sted?« 

»Det  var  jeg  nok  nødt  til,«  sagde  Lænkehunden,  »de 
smed  mig  udenfor  og  satte  mig  her  i  Lænke.  Jeg  havde  bidt 
den  yngste  Junker  i  Benet,  for  han  stødte  fra  mig  det  Ben, 
jeg  gnavede  paa;  og  Ben  for  Ben,  tænker  jeg!  men  det  tog 
de  ilde  op,  og  fra  den  Tid  har  jeg  staaet  i  Lænke  og  har 
mistet  min  klare  Røst,  hør,  hvor  hæs  jeg  er:  væk!  væk!  det 
blev  Enden  paa  det.« 

Snemanden  hørte  ikke  mere  efter;  han  saa  stadig  ind 
i     Husholderskens    Kælderetage,     ned    i    hendes    Stue,    hvor 


Kakkelovnen  stod  paa  sine  fire  Jernben  og  viste  sig  i 
Størrelse  som  Snemanden  selv. 

»Det  knager  saa  underligt  i  mig!«  sagde  han.  »Skal 
jeg  aldrig  komme  derind?  Det  er  et  uskyldigt  Ønske,  og 
vore  uskyldige  Ønsker  maa  dog  vist  blive  opfyldte.  Det  er 
mit  højeste  Ønske,  mit  eneste  Ønske,  og  det  vilde  være 
næsten  uretfærdigt,  om  det  ikke  blev  stillet  tilfreds.  Jeg  maa 
derind,  jeg  maa  hælde  mig  op  til  hende,  om  jeg  ogsaa  skal 
knuse  Vinduet.« 

»Der  kommer  du  aldrig  ind,«  sagde  Lænkehunden,  »og 
kom  du  til  Kakkelovnen,  saa  var  du  væk!  væk! c 

»Jeg  er  saa  godt  som  væk,«  sagde  Snemanden,  »jeg 
brækker  over,  tror  jeg.« 

Hele  Dagen  stod  Snemanden  og  saa  ind  ad  Vin- 
duet; i  Tusmørket  blev  Stuen  endnu  mere  indbydende;  fra 
Kakkelovnen  lyste  det  saa  mildt,  som  ikke  Maanen  lyser 
og  heller  ikke  Solen,  nej,  som  kun  Kakkelovnen  kan 
lyse,  naar  der  er  noget  i  den.  Gik  de  med  Døren,  saa  slog 
Luen  ud,  det  var  den  i  Vane  med;  det  blussede  ordentligt 
rødt  i  Snemandens  hvide  Ansigt,  det  lyste  rødt  lige  op  af 
hans  Bryst. 

»Jeg  holder  det  ikke  ud,«  sagde  han.  »Hvor  det  klæder 
hende  at  række  Tungen  ud!« 

Natten  var  meget  lang,  men  ikke  for  Snemanden,  han 
stod  i  sine  egne  dejlige  Tanker,  og  de  frøs,  saa  de  knagede. 

I  Morgenstunden  vare  Kældervinduerne  frosne  til,  de 
bar  de  dejligste  Isblomster,  nogen  Snemand  kunde  for- 
lange, men  de  skjulte  Kakkelovnen.  Ruderne  vilde  ikke  tø 
op,  han  kunde  ikke  se  hende.  Det  knagede,  det  knasede, 
det  var  just  et  Frostvejr,  der  maatte  fornøje  en  Snemand, 
men  han  var  ikke  fornøjet;  han  kunde  og  burde  have  følt 
sig  saa  lykkelig,  men  han  var  ikke  lykkelig,  han  havde 
Kakkelovnslængsel. 

>Det  er  en  slem  Syge  for  en  Snemand,«  sagde  Lænke- 
hunden; »jeg  har  ogsaa  lidt  af  den  Syge,  men  jeg  har  over- 
staaet  den;  væk!  væk!   —  Nu  faa  vi  Vejrskifte.« 

Og  der  blev  Vejrskifte,  det  slog  om  i  Tø. 

Tøvejret  tog  til,  Snemanden  tog  af.  Han  sagde  ikke  noget, 
han  klagede  ikke,  og  det  er  det  rigtige  Tegn. 

En  Morgen  styrtede  han.  Der  stak  noget  ligesom  et 
Kosteskaft  i  Vejret,  hvor  han  havde  staaet,  det  havde  Drengene 
rejst  ham  om. 

»Nu  kan  jeg  forstaa  det  med  hans  Længsel!«  sagde 
Lænkehunden,  »Snemanden  har  haft  en  Kakkelovnsskraber 
i  Livet;  det  er  den,  som  har  rørt  sig  i  ham,  nu  er  det  over- 
staaet;  væk!  væk!« 

Og  snart  var  ogsaa  Vinteren  overstaaet. 

»Væk,  væk!«  bjæffede  Lænkehunden;  men  Smaapigerne 
paa  Gaarden  sang: 

»Skyd   frem,  Skovmærke!  frisk  og  prud, 
hæng,  Pil!  din  uldne  Vante  ud, 
kom,  Kukker,  Lærke!  syng,  vi  har 
alt  Foraar  sidst  i  Februar! 
Jeg  synger  med:    Kukkuk!  kvivit! 
Kom,  kære  Sol,  kom  saadan  tit!« 

Saa  tænker  ingen  paa  Snemanden. 


I  sj  om  fruen. 


i. 

Lille   Rudy. 

Lad  os  besøge  Schweiz,  lad  os  se  os  om  i  det  herlige  Bjerg- 
-i  land,  hvor  Skovene  vokse  op  ad  de  stejle  Klippevægge; 
lad  os  stige  op  paa  de  blendende  Snemarker  og  igen  gaa  ned 
i  de  grønne  Enge,  hvor  Floder  og  Bække  bruse  af  Sted,  som 
ere  de  bange  for,  at  de  ikke  tidsnok  skulle  naa  Havet  og 
forsvinde.  Solen  brænder  i  den  dybe  Dal,  den  brænder 
ogsaa  oppe  paa  de  tunge  Snemasser,  saa  at  de  i  Aaringerne 
smelte  sammen  til  skinnende  Isblokke  og  blive  rullende  La- 
viner, optaarnede  Gletschere.  To  saadanne  ligge  i  de  brede 
Fjeldkløfter  under  »Schreckhorn«  og  »Wetterhorn«  ved 
den  lille  Bjergby  Grindelwald;  mærkelige  ere  de  at  se,  og 
derfor  komme  i  Sommertiden  mange  fremmede  herhid  fra 
alle  Verdens  Lande;  de  komme  over  de  høje,  snebedækkede 
Bjerge,  de  komme  nede  fra  de  dybe  Dale,  og  da  maa  de  i 
flere  Timer  stige,  og  alt  som  de  stige,  sænker  Dalen  sig 
dybere,    de    se    ned    i    den,    som    saa    de    fra    en    Luftballon. 

Foroven  hænge  tit  Skyerne  som  tykke,  tunge  Røggardiner  om 
Bjergspidserne,  medens  nede  i  Dalen,  hvor  de  mange  brune 
Træhuse  ligge  spredte,  endnu  en  Solstraale  lyser,  og  løfter 
frem  en  Plet  i  straalende  Grønt,  som  var  den  transparent. 
Vandet  bruser,  summer  og  suser  dernede,  Vandet  risler  og 
klinger  foroven,  det  ser  ud  der  som  flagrende  Sølvbaand  ned 
over  Klippen. 

Paa  begge  Sider  af  Vejen  herop  ligge  Bjælkehuse,  hvert 
Hus  har  sin  lille  Kartoffelhave,  og  den  er  en  Nødvendighed, 
thi  her  inden  Døre  ere  mange  Munde,  her  er  fuldt  op  af 
Børn,  og  disse  kunne  nok  tære  deres  Foder;  fra  alle  Husene 
mylre  de  frem,  trænge  sig  om  de  rejsende,  enten  disse  komme 
til  Fods  eller  til  Vogns;  hele  Børneflokken  driver  Handel;  de 
smaa  falbyde  og  sælge  nydeligt  udskaarne  Træhuse,  som  man 
ser  dem  byggede  her  i  Bjergene.  Det  være  nu  Regnvejr  eller 
Solskin,  Børnevrimlen  kommer  frem  med  sine  Varer. 

For  nogle  og  tyve  Aar  siden  stod  her,  en  og  anden  Gang, 
men  altid  noget  fjernet  fra  de  andre  Børn,  en  lille  Dreng,  der 
ogsaa  vilde  handle;  han  stod  med  et  saa  alvorligt  Ansigt  og 
med  begge  Hænder  fast  om  sin  Spaanæske,  som  vilde  han 
dog  ikke  slippe  den;  men  just  denne  Alvor,  og  at  Fyren  var 
saa  lille,  var  Aarsag  til,  at  han  netop  blev  bemærket,  ja  kaldt 
paa,  og  tit  gjorde  den  bedste  Handel,  selv  vidste  han  ikke 
hvorfor.  Højere  oppe  paa  Bjerget  boede  hans  Morfar,  der 
snittede  de  fine,  nydelige  Huse,  og  deroppe  i  Stuen  stod  et 
gammelt  Skab,  fuldt  op  af  det  Slags  Udskæringer ;  der  var  Nødde- 
knækkere, Knive,  Gafler  og  Æsker  med  dejligt  Løvværk  og 
springende  Gemser;  der  var  alt,  hvad  der  kunde  glæde  Børne- 
øjne,  men  den  lille,  Ru  dy  blev  han  kaldt,  saa  med  større 
Lyst  og  Længsel  paa  det  gamle  Gevær  under  Bjælken,  det 
skulde  han  engang  faa,  havde  Morfar  sagt,  men  han  maatte 
først  blive  stor  og  stærk  nok  til  at  bruge  det. 

Saa  lille  som  Drengen  var,  blev  han  dog  sat  til  at  passe 
Gederne,  og  dersom  det  at  kunne  klatre  med  dem  var  at 
være  en  god  Vogter,  ja  saa  var  Rudy  en  god  Vogter;  han 
klatrede  endogsaa  lidt  højere,  han  holdt  af  at  tage  Fuglereder 
højt    i  Træerne,    forvoven    og    kæk    var  han,    men   smile   saa 

man  ham  kun,  naar  han  stod  ved  det  brusende  Vandfald, 
eller  naar  han  hørte  en  Lavine  rulle.  Aldrig  legede  han  med 
de  andre  Børn;  han  kom  kun  sammen  med  dem,  naar  hans 
Morfar  sendte  ham  ned  for  at  gøre  Handel,  og  det  syntes 
Ru  dy  ikke  stort  om,  hellere  gad  han  kravle  alene  om  paa 
Bjergene  eller  sidde  hos  Morfar  og  høre  ham  fortælle  om 
gammel  Tid  og  om  Folkefærdet  nær  herved  i  Mei ringen, 
som  han  var  fra;  det  Folkefærd  havde  ikke  været  der  fra 
Verdens  første  Tid,  sagde  han,  de  vare  vandrede  ind;  højt 
oppe  fra  Norden  vare  de  komne,  og  der  boede  Slægten,  og 
kaldtes  »Svenske«.    Det  var  nu  en  hel  Klogskab  at  vide  det, 

og  det  vidste  Ru  dy,  men  han  fik 
endnu  mere  Klogskab  ved  anden  god 
Omgang,  og  det  var  Husets  Besætning 
af  Dyreslægten.  Der  var  en  stor  Hund, 
Ajola,  et  Arvegods  efter  Rudys 
Fader,  og  der  var  en  Hankat;  den 
især  havde  meget  at  betyde  for  Ru  dy, 
den  havde  lært  ham  at  klatre. 

»Kom  med  ud  paa  Taget!«  havde 
Katten  sagt,  og  det  ganske  tydeligt  og 
forstaaeligt,  thi  naar  man  er  Barn  og 
endnu  ikke  kan  tale,  forstaar  man 
udmærket  Høns  og  Ænder,  Katte  og  Hunde,  de  tale  os  lige 
saa  forstaaeligt  som  Fader  og  Moder  tale,  man  maa  bare  være 
rigtig  lille;  selv  Bedstefaders  Stok  kan  da  vrinske,  blive  til 
Hest,  med  Hoved,  Ben  og  Hale.  For  nogle  Børn  slipper 
denne  Forstaaen  sildigere  end  for  andre,  og  om  disse  siger 
man,  at  de  ere  langt  tilbage,  ere  grumme  længe  Børn.  Man 
siger  saa  meget! 

»Kom  med,  lille  Rudy,  ud  paa  Taget!«  var  noget  af  det 
første,  Katten  sagde,  og  Rudy  forstod.  »Det  er  alt  sammen 
Indbildninger  med  at  falde  ned;  man  falder  ikke,  naar  man 
ikke  er  bange  for  det.  Kom,  sæt  din  ene  Pote  saa,  din 
anden  saa!  tag  for  dig  med  de  forreste  Poter!  hav  Øjne  i 
Hovedet,  og  vær  smidig  i  Lemmerne!  er  der  en  Kløft,  saa 
spring,  og  hold  dig  fast,  det  gør  jeg!« 

Og  det  gjorde  ogsaa  Ru  dy;  derfor  sad  han  saa  tit  paa 
Tagryggen  hos  Katten,  han  sad  med  den  i  Trætoppen,  ja 
højt   paa    Klipperanden,  hvor   Katten   ikke   kom. 

»Højere!  højere!«  sagde 
Træer  og  Buske.  »Ser  du, 
hvor  vi  klavre  op!  hvor 
højt  vi  naa,  hvor  vi  holde 
os  fast,  selv  paa  den  yder- 
ste smalle  Klippespids!« 

Og  Ru  dy  naaede  op  ad 
Bjerget,  tit  før  Solen  naaede 
derop,  og  der  fik  han  sin 
Morgendrik ,  den  friske, 
styrkende  Bjergluft,  den 
Drik,  som  kun  Vor  Herre 
kan  lave,  og  Menneskene 
læse  Recepten  til,  og  der 
staar  skrevet:  den  friske 
Duft  af  Bjergets  Urter  og 
Dalens  Krusemynter  og 
Timian.  Alt  hvad  tungt  er, 
suge  de  hængende  Skyer 
ind  i  sig,  og  saa  karter 
Vindene  dem  paa  Gran- 
skovene, Duftens  Aand 
bliver  Luft,  let  og  frisk, 
altid  mere  frisk;  den  var 
Ru  dys  Morgendrik. 

Solstraalerne  Solens 
Velsignelse  bringende  Døtre, 
kyssede  hans  Kinder,  og 
S  vi  ml  en  stod  og  lurede, 
men  turde  ikke  nærme  sig, 

og  Svalerne  nede  fra  Morfars  Hus,  der  var  ikke  færre  end  syv 
Reder,  fløj  op  til  ham  og  Gederne,  syngende:  »Vi  og  I!  og  I 
og  vi!«  Hilsener  bragte  de  hjemme  fra,  selv  fra  de  to  Høns. 
de  eneste  Fugle  i  Stuen,  med  hvilke  Ru  dy  dog  ikke  indlod  sig. 

Hvor  lille  han  end  var,  rejst  havde  han,  og  ikke  saa  kort 
for  saadan  en  lille  Purk;  født  var  han  ovre  i  Kanton  Wallis 
og  baaren  herhen  over  Bjergene;  nylig  havde  han  til  Fods 
besøgt  det  nære  »Staubbach«,  der  som  et  Sølvslør  bølger  i 
Luften  foran  det  snebedækkede,  blendende  hvide  Bjerg  Jom- 
fruen. Og  i  Grindelwald  havde  han  været  ved  den  store 
Gletscher,  men  det  var  en  sørgelig  Historie,  der  fandt  hans 
Moder  sin  Død,  »der  har  lille  Ru  dy,«  sagde  Morfar,  »faaet 
Barnelystigheden  blæst  af  sig.«  Da  Drengen  var  ikke  Aar 
endnu,  lo  han  mere,  end  han  græd,  havde  Moder  skrevet, 
men  fra  han  sad  i  Iskløften  var  der  kommet  et  ganske  andet 
Sind  i  ham.  Morfar  talte  ellers  ikke  meget  derom,  men  paa 
hele  Bjerget  vidste  man  Besked. 

Rudys  Fader  havde,  som  vi  veed,  været  Postkarl;  den 
store  Hund  i  Stuen  havde  altid  fulgt  ham  paa  Farten  over 
Simplon,  ned  til  Gen  fer  s  øen.  I  Rhonedalen  i  Kanton 
Wallis  boede  endnu  Rudys  Slægt  paa  Faders  Side,  Farbror 
var  en  dygtig  Gemsejæger  og  en  velbekendt  Fører;  Ru  dy  var 
kun  eet  Aar  gammel,  da  han  mistede  sin  Fader,  og  Moderen 
vilde  nu  gerne  med  sit  lille  Barn  hjem  til  sin  Slægt  i 
Berner-Oberland;  nogle  Timers  Vej  fra  Grindelwald 
boede  hendes  Fader;  han  snittede  i  Træ  og  fortjente  derved 
saa  meget,  at  han  kunde  hjælpe  sig.  I  Juni  Maaned  gik  hun, 
bærende  sit  lille  Barn,  i  Selskab  med  to  Gemsejægere,  hjem- 
vejs hen  over  Gemmi  for  at  naa  Grindelwald.  Allerede 
vare  de  komne  den  længste  Vej,  havde  naaet  over  Højryggen 
til  Snemarken,  saa  allerede  hendes  Hjemstavnsdal,  med  alle 
dens  kendte  spredte  Træhuse,  der  var  endnu  kun  den  Be- 
sværlighed at  gaa  over  det  øverste  af  den  ene  store  Gletscher. 
Sneen  laa  frisk  falden  og  skjulte  en  Kløft,  ikke  ned  just  til 
den  dybe  Bund,  hvor  Vandet  brusede,  men  dog  dybere  end 
Menneskehøjde;  den  unge  Kone,  der  bar  sit  Barn,  gled,  sank 
i  og  var  borte,  man  hørte  ikke  et  Skrig,  ikke  et  Suk,  men 
man  hørte  et  lille  Barn  græde.  Der  gik  hen  mere  end  een 
Time,  før  hendes  to  Ledsagere  fik  fra  det  nærmeste  Hus 
nedenfor  bragt  Tove  og  Stænger,  hvormed  de  muligt  kunde 
hjælpe,  og  efter  stort  Besvær  bragtes  frem  af  Iskløften  to  Lig, 

som  det  syntes.  Alle  Midler  bleve  anvendte,  og  det  lykkedes 
at  kalde  Barnet  til  Live,  men  ikke  Moderen;  og  saaledes  fik 
den  gamle  Morfar  en  Dattersøn  i  Huset  i  Stedet  for  en 
Datter,  den  lille,  der  lo  mere,  end  han  græd,  men  det  syntes 
han  nu  at  være  bleven  vænnet  af  med,  den  Forandring  var 
nok  sket  med  ham  i  Gletscherspalten,  i  den  kolde,  underlige 
Isverden,  hvor  Sjælene  af  de  fordømte  ere  lukkede  ind  til 
Dommens  Dag,  som  Schweizerbonden  tror. 

Ikke  uligt  et  brusende  Vand,  isnet  og  knuget  til  grønne 
Glasblokke,  ligger  Gletscheren,  det  ene  store  Isstykke  væltet 
paa  det  andet;  i  Dybden  dernede  bruser  den  rivende  Strøm 
af  smeltet  Sne  og  Is;  dybe  Huler,  mægtige  Kløfter  løfte  sig 
derinde,  et  vidunderligt  Glaspalads  er  det,  og  i  dette  bor 
Isjomfruen,  Gletscherdronningen.  Hun,  den  dræbende,  den 
knusende,  er  halvt  et  Luftens  Barn,  halvt  Flodens  mægtige 
Herskerinde,  derfor  mægter  hun  at  løfte  sig,  med  Gemsens 
Flugt,  op  paa  Snebjergets  øverste  Tinde,  hvor  de  dristigste 
Bjergstigere  maa  i  Isen  hugge  sig  Trin  til  Fodfæste;  hun 
sejler  paa  den  tynde  Grankvist  ned  ad  den  rivende  Flod, 
springer  der  fra  Klippeblok  til  Klippeblok  omflagret  af  sit 
lange,  snehvide  Haar  og  sin  blaagrønne  Kjortel,  der  skinner 
som  Vandet  i  de  dybe  Schweizersøer. 

»Knuse,  hold  fast!  min  er  Magten!«  siger  hun.  »En  dejlig 
Dreng  stjal  man  fra  mig,  en  Dreng,  jeg  havde  kysset,  men 
ikke  kysset  til  døde.  Han  er  igen  imellem  Menneskene,  han 
vogter  Gederne  paa  Bjerget,  kravler  op  ad,  altid  op  ad,  bort 
fra  de  andre,  ikke  fra  mig!  min  er  han,  jeg  henter  ham!« 

Og  hun  bad  Svi  ml  en  røgte  hendes  Ærinde;  der  var  ved 
Sommertid  Isjomfruen  for  lummert  i  det  grønne,  hvor  Kruse- 
mynten trives;  og  Svimlen  løftede  sig  og  dukkede  sig;  der 
kom  een,  der  kom  tre;  »Svimlen«  har  mange  Søstre,  en  hel 
Flok;  og  Isjomfruen  kaarede  den  stærkeste  af  de  mange, 
som  raade  inden  Døre  og  uden  Døre.  De  sidde  paa  Trappe- 
gelænderet og  paa  Taarnrækværket,  de  løbe  som  et  Egern 
hen  ad  Fjeldranden,  de  springe  udenfor,  og  træde  Luft,  som 
Svømmeren  træder  Vand,  og  lokker  deres  Offer  ud  og  ned  i 
Afgrunden.     Svimlen  og  Isjomfruen,    begge   gribe  de  efter 

Menneskene,  som  Polyppen  griber  efter  alt,  hvad  der  rører 
sig  om  den.     Svimlen  skulde  gribe  Rudy. 

»Ja,  grib  mig  ham!«  sagde  Svimlen,  »jeg  mægter  det 
ikke!  Katten,  det  Skarn,  har  lært  ham  sine  Kunster!  det 
Menneskebarn  har  en  Magt  for  sig,  der  støder  mig  bort;  jeg 
kan  ikke  naa  den  lille  Pog,  naar  han  hænger  paa  Grenen  ud 
over  Afgrunden,  og  jeg  gad  kildre  ham  under  Fodsaalerne 
eller  give.  ham  en  Dukkert  i  Luften!  jeg  kan  ikke!« 

»Vi  kunne  det,«  sagde  I  sj  om  fruen,  »du  eller  jeg! 
jeg!  jeg!« 

»Nej,  nej!«  klang  det  til  dem,  som  var  det  Bjergekko  af 
Kirkeklokkernes  Klang,  men  det  var  Sang,  det  var  Tale,  det 
var  et  sammensmeltende  Kor  fra  andre  Naturaander,  milde, 
kærlige  og  gode,  Solstraalernes  Døtre;  de  lejre  sig  hver  Aften 
i  Krans  paa  Bjergtinderne,  udbrede  deres  rosenfarvede  Vinger, 
der,  alt  som  Solen  synker,  blusser  rødere  og  rødere,  de  høje 
Alper  gløde,  Menneskene  kalde  det  »Alpegløden« ;  naar  saa 
Solen  er  nede,  drage  de  ind  i  Fjeldtoppene,  i  den  hvide  Sne, 
sove  der,  til  Sol  staar  op,  da  komme  de  atter  frem. 
Særligt  elske  de  Blomsterne,  Sommerfuglene  og  Menneskene, 
og  mellem  disse  havde  de  særligt  udkaaret  sig  den  lille 
Rudy. 

»I  fange  ham  ikke!    I  faa  ham  ikke!«    sagde  de. 

»Større  og  stærkere  har  jeg  fanget  og  faaet!«  sagde  Is- 
jomfruen. 

Da  sang  Solens  Døtre  en  Sang  om  Vandringsmanden, 
som  Hvirvelvinden  rev  Kappen  af  og  førte  bort  i  stormende 
Flugt;  »Hylsteret  tog  Vinden  bort,  men  ikke  Manden;  ham 
kunne  I  Kraftens  Børn  gribe,  men  ikke  holde;  han  er 
stærkere,  han  er  aandigere  end  selv  vi!  han  stiger  højere  end 
Solen,  vor  Moder!  han  har  Trylleordet,  der  binder  Vind  og 
Vand,  saa  at  de  maa  tjene  og  lyde  ham.  I  løse  den  tunge, 
trykkende  Vægt,  og  han  løfter  sig  højere.« 

Saa  dejligt  lød  det  klokkeklingende  Kor. 

Og  hver  Morgen  skinnede  Solstraalerne  ind  igennem  det 
lille,  eneste  Vindue  i  Morfars  Hus,  ind  paa  det  stille  Barn; 
Solstraalernes    Døtre  kyssede    ham,    de  vilde    optø,    opvarme, 

bringe  bort  engang  de  Iskys,  Gletschernes  kongelige  Mø  havde 
givet  ham,  da  han  i  sin  døde  Moders  Skød  laa  i  den  dybe 
Iskløft,  og  der  frelstes  som  ved  et  Under. 


II. 
Rejsen   til   det   ny    Hjem. 

Og  nu  var  Ru  dy  otte  Aar;  hans  Farbror  i  Rhonedalen, 
paa  hin  Side  Bjergene,  vilde  tage  Drengen  til  sig;  der  kunde 
han  bedre  oplæres  og  komme  frem;  det  indsaa  ogsaa  Morfar 
og  gav  derfor  Slip  paa  ham. 

Rudy    skulde    af   Sted.     Der  var  flere   at    sige   Farvel    til 
end    Morfar,    der    var    først 
Ajola,  den  gamle  Hund. 

»Din  Fader  var  Postkarl, 
og  jeg  var  Posthund,«  sagde 
Ajola.  »Vi  have  faret  op 
og  ned,  jeg  kender  Hundene 
og  Menneskene  med  paa  den 
anden  Side  Bjergene.  At  tale 
meget  var  ikke  min  Vane, 
men  nu  da  vi  nok  ikke  have  længe  at  tale  sammen,  vil  jeg 
tale  lidt  mere  end  ellers;  jeg  vil  fortælle  dig  en  Historie,  som 
jeg  altid  har  gaaet  og  tygget  paa;  jeg  kan  ikke  forstaa  den, 
og  det  kan  du  heller  ikke,  men  det  kan  nu  ogsaa  være  det 
samme,  for  det  har  jeg  faaet  ud  af  den,  at  saa  ganske  rigtigt 
er  det  ikke  fordelt  i  Verden  for  Hunde  eller  for  Mennesker; 
ikke  alle  ere  skabte  til  at  ligge  paa  Skød  eller  søbe  Mælk; 
jeg  er  ikke  bleven  vænnet  til  det,  men  jeg  har  set  en  Hunde- 
hvalp køre  med  i  Postvogn  og  der  have  Menneskeplads; 
Fruen,  som  var  Herskab,  eller  han  Herskabet  til,  havde 
Mælkeflaske  med,  som  hun  gav  ham  af;  Sukkerbrød  fik  han, 
men  gad  ikke  engang  æde  det,  snusede  kun  paa  det,  og  saa 
aad  hun  det  selv;  jeg  løb  i  Søle  ved  Siden  af  Vognen,  sulten 
som  en  Hund  kan  være  det,  jeg  tyggede  paa  mine  egne 
Tanker,    det  var  ikke  i  sin  Rigtighed,  —  men  det  er  der  nok 

meget,  som  ikke  er !  Gid  du  maa  komme  paa  Skødet  og 
køre  i  Karet,  men  det  kan  man  ikke  selv  lave  sig,  jeg  har 
ikke  kunnet  det,  hverken  ved  at  gø  eller  gabe.« 

Det  var  Ajolas  Tale,  og  Ru  dy  tog  den  om  Halsen  og 
kyssede  den  lige  paa  dens  vaade  Mund,  og  saa  tog  han 
Katten  i  sine  Arme,  men  den  vred  sig  ved  det. 

»Du  bliver  mig  for  stærk,  og  mod  dig  vil  jeg  ikke  bruge 
Klør!  kravl  du  kun  over  Bjergene,  jeg  har  jo  lært  dig  at 
kravle!  tro  aldrig,  at  du  falder  ned,  saa  holder  du  dig  nok!« 
Og  saa  løb  Katten,  for  den  vilde  ikke  lade  Rudy  se,  at 
Sorgen  lyste  den  ud  af  Øjnene. 

Hønsene  løb  paa  Gulvet,  den  ene  havde  mistet  sin  Hale; 
en  rejsende,  der  vilde  være  Jæger,  havde  skudt  Halen  af,  idet 
Mennesket  tog  Hønen  for  en  Rovfugl. 

»Rudy  vil  over  Bjergene,«  sagde  den  ene  Høne. 

»Han  har  altid  Jag,«  sagde  den  anden,  »og  jeg  holder 
ikke  af  at  tage  Afsked!«  og  saa  trippede  de  af  begge  to. 

Gederne  sagde  han  ogsaa  Levvel,  og  de  raabte:  »Med  ! 
med!  mæh!«  og  det  var  saa  sørgeligt. 

Der  var  af  Egnens  Folk  to  flinke  Førere,  som  just  skulde 
over  Bjergene,  de  vilde  ned  paa  den  anden  Side  ved  Gemmi, 
dem  fulgte  Rudy  med,  og  til  Fods.  Det  var  en  streng 
March  for  saadan  en  lille  Fyr,  men  Kræfter  havde  han,  og 
Mod,  som  ikke  kunde  blive  træt. 

Svalerne  fløj  et  Stykke  med:  »Vi  og  I !  og  I  og  vi!«  sang 
de.  Vejen  gik  over  den  rivende  »Liitchine«,  der  i  mange 
smaa  Strømninger  styrter  frem  fra  Grindelwald-Gletscherens 
sorte  Kløft;  løse  Træstammer  og  Stenbrokker  tjene  her  som 
Bro.  Nu  vare  de  ovre  ved  Eliekrattet  og  begyndte  at  gaa 
op  ad  Bjerget,  tæt  ved  hvor  Gletscheren  havde  løsnet  sig  fra 
Bjergsiden,  og  saa  gik  de  ud  paa  Gletscheren  over  Isblokke 
og  uden  omkring  dem;  krybe  lidt,  gaa  lidt  maatte  Rudy; 
hans  Øjne  straalede  af  bare  Fornøjelse,  og  saa  traadte  han, 
med  sine  jernbeslagne  Bjergsko,  saa  fast,  som  skulde  han 
sætte  Mærke,  hvor  han  havde  gaaet.  Den  sorte  Jordafsats, 
som  Fjeldstrømmen  havde  gydt  ud  over  Gletscheren,  gav 
denne  et  forkalket  Udseende,    men  den  blaagrønne,   glasagtige 

Is  skinnede  dog  frem;  de  smaa  Damme,  inddæmmede  af 
opskruede  Isblokke  maatte  man  uden  om,  og  paa  denne 
Vandring  kom  man  nær  en  stor  Sten,  der  laa  gyngende  paa 
Randen  af  en  Isspalte,  Stenen  kom  ud  af  Ligevægt,  faldt, 
rullede  og  lod  Ekkoet  runge  nede  fra  Gletscherens  hule, 
dybe  Gange. 

Opad,  altid  opad  gik  det;  Gletscheren  selv  strakte  sig  i 
Højden,  som  en  Flod  af  vildtoptaarnede  Ismasser,  klemte 
mellem  stejle  Klipper.  Rudy  tænkte  et  Øjeblik  paa  hvad 
der  var  fortalt  ham,  at  han  med  sin  Moder  havde  ligget 
nede  i  en  af  disse  Kulde  aandende  Kløfter,  men  snart  igen 
vare  saadanne  Tanker  borte,  det  var  ham  som  en  anden 
Historie  af  de  mange,  han  havde  hørt.  En  og  anden  Gang, 
naar  Mændene  troede,  at  det  var  lidt  for  vanskeligt  for  den 
lille  Krabat  at  stige,  rakte  de  ham  Haanden,  men  han  var 
ikke  træt,  og  paa  Glatisen  stod  han  fast  som  en  Gemse.  Nu 
kom  de  ind  paa  Klippegrund,  snart  mellem  mosløse  Stene, 
snart  ind  imellem  lave  Graner  og  igen  ud  paa  den  grønne 
Græsgang,  altid  vekslende,  altid  nyt;  rundt  om  løftede  sig 
Snebjerge,  dem  han,  som  hvert  Barn  her,  kendte  Navnene 
paa:  »Jomfruen«,  »Munken«  og  »Eiger«.  Rudy  havde 
aldrig  før  været  saa  højt,  aldrig  før  betraadt  det  udstrakte 
Snehav;  det  laa  med  de  ubevægelige  Snebølger,  dem  Vinden 
blæste  enkelte  Fnokke  fra,  som  den  blæser  Skummet  af 
Søens  Vande.  Gletscher  ved  Gletscher  holde,  om  man  kan 
sige  det,  hinanden  Haand  i  Haand,  hver  er  et  Glaspalads 
for  Isjomfruen,  hvis  Magt  ogVillie  er:  at  fange  og  begrave. 
Solen  brændte  varmt,  Sneen  var  saa  blendende  og  som  over- 
saaet  med  hvidblaa,  funklende  Diamantblink.  Utallige 
Insekter,  især  Sommerfugle  og  Bier,  laa  i  Masse  døde  paa 
Sneen,  de  havde  vovet  sig  for  højt,  eller  Vinden  baaret  dem, 
til  de  udaandede  i  denne  Kulde.  Om  Wetterhorn  hang 
ligesom  en  finkartet  sort  Uldtot,  en  truende  Sky;  den  sænkede 
sig,  bugnende  af  hvad  den  gemte  i  sig,  en  »Føhn«,  voldelig 
i  dens  Magt,  naar  den  brød  løs.  Indtrykket  af  den  hele 
Vandring,  Nattekvarteret  heroppe,  og  Vejen  videre  frem,  de 
dybe  Fjeldkløfter,  hvor  Vandet,  i  en  tankesvimlende  lang  Tid. 

havde  gennemsavet  Stenblokkene,  hæftede  sig  uforglemmelig  I 
Ru  dy  s  Erindring. 

En  forladt  Stenbygning,  paa  hin  Side  Snehavet,  gav  Ly 
og  Læ  til  at  overnatte;  her  fandt  de  Trækul  og  Grangrene; 
Baalet  blev  snart  tændt,  Nattelejet  lavet,  saa  godt  man  kunde 
det,  Mændene  satte  sig  om  Ilden,  røg  deres  Tobak  og  drak 
den  varme,  krydrede  Drik,  de  selv  havde  lavet;  Ru  dy  fik 
sin  Del,  og  der  blev  talt  om  Alpelandets  hemmelighedsfulde 
Væsener,  om  de  sælsomme  Kæmpeslanger  i  de  dybe  Søer, 
om  Natfolket,  Spøgelsehæren,  der  bar  den  sovende  gennem 
Luften  til  den  vidunderlige  svømmende  Stad  Venedig;  den 
vilde  Hyrde,  der  drev  sine  sorte  Faar  hen  over  Græsgangen; 
havde  man  ikke  set  disse,  saa  havde  man  dog  hørt  Lyden  af 
deres  Klokker,  hørt  Hjordens  uhyggelige  Brøl.  Rudy  lyttede 
med  Nysgerrighed,  men  uden  al  Frygt,  den  kendte  han  ikke, 
og  idet  han  lyttede,  troede  han  at  fornemme  det  spøgelse- 
agtige, hule  Brøl;  ja!  det  blev  mere  og  mere  lydeligt,  Mændene 
hørte  det  ogsaa,  standsede  i  deres  Tale,  lyttede  og  sagde  til 
Rudy,  at  han  ikke  maatte  sove. 

Det  var  en  Føhn,  der  blæste,  den  voldsomme  Storm- 
vind, der  kaster  sig  fra  Bjergene  ned  i  Dalen  og  i  sin 
Voldsomhed  knækker  Træer,  som  om  de  vare  Rør,  flytter 
Bjælkehusene  fra  Flodens  ene  Bred  over  til  den  anden,  som 
vi  flytte  en  Skakbrik. 

En  Time  var  gaaet,  da  de  sagde  Rudy,  at  nu  var  det 
overstaaet,  nu  kunde  han  sove,  og  træt  af  Marchen  sov  hanr 
som  paa  Lovbud. 

Tidligt  paa  Morgenen  brød  de  op.  Solen  belyste  den  Dag 
for  Rudy  ny  Bjerge,  ny  Gletschere  og  Snemarker;  de  vare 
traadte  ind  i  Kanton  Wall  is  og  vare  paa  hin  Side  den 
Bjergryg,  man  saa  fra  Grindel wa Id,  men  endnu  langt  fra 
det  ny  Hjem.  Andre  Bjergkløfter,  andre  Græsgange,  Skove 
og  Fjeldstier  udfoldede  sig,  andre  Huse,  andre  Mennesker 
viste  sig,  men  hvilke  Mennesker  saa  han,  Vanskabninger 
vare  de,  uhyggelige,  fede,  hvidgule  Ansigter,  Halsen  et  tungt, 
hæsligt  Kød,  hængende  posende  ud;  det  var  Kretinere,  sygeligt 

slæbte  de  sig  frem  og  saa  med  dumme  Øjne  paa  de  fremmede, 
som  kom;  Kvinderne  saa  mest  forfærdelige  ud.  Var  det 
Menneskene  i  det  ny  Hjem? 


III. 

Farbror. 

I  Farbrors  Hus,  hvorhen  Ru  dy  kom,  saa,  Gud  ske  Lov, 
Menneskene  ud,  som  Rudy  var  vant  til  at  se  dem;  en  eneste 
Kretiner  kun  var  her,  en  stakkels  fjollet  Knøs,  en  af  disse 
stakkels  Skabninger,  der,  i  deres  Fattigdom  og  Forladthed, 
altid  i  Kanton  Wall  i  s  gaa  paa  Omgang  i  Familier  og  blive 
et  Par  Maaneder  i  hvert  Hus,  stakkels  Saperli  var  just  her, 
da  Rudy  kom. 

Farbror  var  en  kraftig  Jæger  endnu,  kunde  dertil 
Bødkerhaandværket;  hans  Kone  en  lille,  livlig  Person  med 
et  næsten  Fugleansigt,  Øjne  som  en  Ørn,  Halsen  lang  og 
ganske  dunet. 

Alt  var  nyt  for  Rudy,  Paaklædning,  Skik  og  Brug, 
Sproget  selv,  men  dette  vilde  Barneøret  snart  lære  at  for- 
staa.  Velhavende  saa  her  ud  i  Forhold  til  Hjemmet  hos 
Morfar.  Stuen  var  større,  de  boede  i,  Væggene  prangede 
med  Gemsehorn  og  blankpolerede  Bøsser,  over  Døren  hang 
Billedet  af  Gudsmoder;  friske  Alperoser  og  en  brændende 
Lampe  stod  foran. 

Farbror  var,  som  sagt,  en  af  Egnens  dygtigste  Gemse- 
jægere og  dertil  den  mest  øvede  og  bedste  Fører.  Her  i 
Huset  skulde  nu  Rudy  være  Kæledæggen,  rigtignok  var  her 
allerede  en  saadan  en,  det  var  en  gammel,  blind,  døv  Jagt- 
hund, som  ikke  mere  kunde  gøre  Gavn,  men  det  havde  den 
gjort;  man  huskede  paa  Dyrets  Dygtighed  i  de  tidligere  Aar, 
og  derfor  hørte  det  nu  med  til  Familien  og  skulde  have  sine 
gode  Dage.  Rudy  klappede  Hunden,  men  den  indlod  sig 
ikke  mere  med  fremmede,  og  det  var  jo  endnu  Rudy,  men 
ikke  længe;  han  slog  snart  Rod  i  Hus  og  Hjerte. 

19* 

»Her  er  ikke  saa  slemt  i  Kanton  Wall  i  s,«  sagde  Farbror, 
»Gemser  have  vi,  de  dø  ikke  saa  snart  ud  som  Stenbukkene; 
meget  bedre  er  her  end  i  gammel  Tid;  hvormeget  der  end 
fortælles  til  Hæder  for  den,  vor  er  dog  bedre,  her  er  kommet 
Hul  paa  Posen,  kommet  Lufttræk  i  vor  indelukkede  Dal.  Der 
kommer  altid  noget  bedre  frem,  naar  det  gamle  Aflægs  falder!« 
sagde  han,  og  blev  Farbror  rigtig  snaksom,  da  fortalte  han 
om  sine  Barndomsaar  og  det  lige  op  til  sin  Faders  kraftigste 
Tid,  da  Wall  is  var,  som  han  kaldte  det,  en  lukket  Pose 
med  alt  for  mange  syge  Folk,  ynkelige  Kretinere;  »men 
de  franske  Soldater  kom,  de  vare  de  rigtige  Doktorer,  de 
slog  straks  Sygdommen  ihjel  og  Personerne  med.  Slaa  kunne 
Franskmændene,  slaa  et  Slag  paa  mange  Maader,  og  Pigerne 
kunne  ogsaa  slaa!«  og  derved  nikkede  Farbror  til  sin  fransk- 
fødte Kone  og  lo.  »De  Franske  kunne  slaa  i  Stenene,  saa  de 
give  sig!  Simplonvejen  have  de  slaaet  i  Klipperne,  slaaet  der 
en  Vej,  saa  at  jeg  nu  kan  sige  til  et  tre  Aars  Barn,  gaa  du 
ned  i  Italien,  hold  dig  bare  til  Landevejen!  og  Ungen  finder 
ned  i  Italien,  naar  han  holder  sig  til  Landevejen!«  og  saa 
sang  Farbror  en  fransk  Vise  og  raabte  Hurra  for  Napoleon 
Bonaparte. 

Da  hørte  Ru  dy  første  Gang  om  Frankrig,  om  Lyon, 
den  store  Stad  ved  Rhone floden,  og  der  havde  Farbror 
været. 

Om  ikke  mange  Aar  skulde  Ru  dy  nok  blive  en  flink 
Gemsejæger,  Anlæg  dertil  havde  han,  sagde  Farbror,  og  han 
lærte  ham  at  holde  paa  en  Bøsse,  sigte  og  skyde  den  af; 
han  tog  ham  i  Jagttiden  med  op  i  Bjergene,  lod  ham  drikke 
af  det  varme  Gemseblod,  for  at  tage  Svimlen  fra  Jægeren; 
han  lærte  ham  at  kende  Tiden,  naar,  paa  de  forskellige  Bjerg- 
sider, Lavinerne  vilde  rulle,  ved  Middagstid  eller  ved  Aftenstid, 
alt  som  Solen  virkede  der  med  sine  Straaler;  han  lærte  ham 
ret  at  give  Agt  paa  Gemserne  og  lære  af  dem  Springet,  saa 
at  man  faldt  paa  Benene  og  stod  fast,  og  var  der  i  Fjeld- 
kløften ikke  Støtte  for  Foden,  saa  maatte  man  se  at  støtte 
sig  med  Albuerne,  klamre  sig  fast  med  Musklerne,  man  havde 
i  Laar  og  Læg;   Nakken  selv  kunde  bide  fast,  om  nødigt  var. 

Gemserne  vare  kloge,  stillede  deres  Forpost  ud,  men  Jægeren 
maa  være  klogere,  gaa  dem  af  Lugtspor;  narre  dem  kunde 
han,  sin  Kjortel  og  Hat  hængte  han  op  paa  Alpestokken,  og 
Gemsen  tog  Kjolen  for  Manden.  Denne  Spas  drev  Farbror 
en  Dag,  han  med  Rudy  var  paa  Jagt. 

Fjeldstien  var  smal,  ja,  der  var  fast  slet  ingen,  en  tynd 
Gesims  var  det,  tæt  ved  den  svimlende  Afgrund.  Sneen  der 
laa  halv  optøet,  Stenen  smuldrede,  naar  man  traadte  der, 
Farbror  lagde  sig  derfor  ned,  saa  lang  han  var,  og  krøb 
fremad.  Hver  Sten,  der  brækkede  af,  faldt,  stødte  mod, 
sprang  og  rullede  igen,  den  gjorde  mange  Spring  fra  Klippe- 
væg mod  Klippevæg,  før  den  kom  i  Ro  i  den  sorte  Dybde. 
Et  hundrede  Skridt  bag  ved  Farbror  stod  Rudy  paa  den 
yderste  faste  Klippeknold,  og  han  saa  i  Luften  komme, 
svævende  hen  over  Farbror,  en  mægtig  Lammegrib,  der  med 
sit  Vingeslag  vilde  kaste  den  krybende  Orm  i  Afgrunden  for 
at  gøre  ham  til  Aadsel.  Farbror  havde  kun  Øje  paa  Gemsen, 
der  med  sit  unge  Kid  var  til  Syne  paa  hin  Side  Kløften; 
Rudy  holdt  Øje  med  Fuglen,  forstod  hvad  den  vilde,  og 
derfor  havde  han  Haanden  paa  Bøssen  for  at  trykke  løs;  da 
satte  Gemsen  i  et  Spring  op,  Farbror  skød,  og  Dyret  var 
truffet  af  den  dræbende  Kugle,  men  Kiddet  af  Sted,  som  var 
det  prøvet  og  øvet  et  helt  Liv  i  Flugt  og  Fare.  Den  uhyre 
Fugl  tog  en  anden  Fart,  skrækket  ved  Knaldet;  Farbror 
vidste  ikke  om  sin  Fare,  hørte  den  først  af  Rudy. 

Som  de  nu  i  bedste  Humør  gik  paa  Hjemvejen,  og  Farbror 
fløjtede  en  Vise  fra  sine  Drengeaar,  lød  med  eet  en  egen  Lyd 
ikke  langt  borte;  de  saa  til  Siderne,  de  saa  op  ad,  og  der  i 
Højden,  paa  den  skraanende  Fjeldafsats,  løftede  sig  Snedækket, 
det  bølgede,  som  naar  Vinden  farer  ind  under  et  udbredt  Stykke 
Linned.  Bølgehøjderne  knækkedes,  som  var  det  Marmorplader, 
der  brast,  og  løste  sig  i  skummende,  styrtende  Vande,  rungende 
som  dæmpet  Tordendrøn;  det  var  en  Lavine,  som  styrtede, 
ikke  ned  over  Rudy  og  Farbror,  men  nær,  alt  for  nær 
ved  dem. 

»Hold  dig  fast,  Rudy!«  raabte  han.  »Fast,  med  alle 
Kræfter!« 

Og  Rudy  greb  om  Træstammen  tæt  ved;  Farbror  klatrede 
over  ham  op  i  Træets  Grene  og  holdt  sig  fast,  medens 
Lavinen  rullede  mange  Favne  borte  fra  dem,  men  Vindfanget, 
Stormfinnerne  ud  fra  den,  knækkede  og  brød  rundt  om 
Træer  og  Buske,  som  vare  de  kun  tørre  Rør,  og  kastede 
dem  vidt  om,  Rudy  laa  knuget  ned  mod  Jorden;  Træ- 
stammen, han  holdt  sig  ved,  var  som  savet  over,  og  Kronen 
kastet  et  langt  Stykke  bort;  der,  mellem  de  knækkede  Grene, 
laa  med  knust  Hoved  Farbror,   hans  Haand  var  endnu  varm, 

men  Ansigtet  ikke  til 
at  kende.  Rudy  stod 
bleg  og  sitrende;  det 
var  den  første  Skræk 
i  hans  Liv,  den  før- 
ste Rædselsstund  han 
kendte. 

Med  Dødsbudskabet 
kom  han,  i  den  sildige 
Aften  til  Hjemmet, 
der  nu  var  Sorgens 
Hjem.  Hustruen  stod 
uden  Ord,  uden  Taa- 
rer,  og  først  da  Liget 
bragtes,  kom  Smerten 
til  Udbrud.  Den  stak- 
kels Kretiner  krøb  i  sin  Seng,  man  saa  ham  ikke  den  hele 
Dag,  mod  Aften  kom  han  til  Rudy. 

»Skriv  Brev  for  mig!  Saperli  kan  ikke  skrive!  S  a  per  li 
kan  gaa  med  Brev  paa  Posthuset!« 

»Brev  fra  dig?«  spurgte  Rudy.     »Og  til  hvem?« 
»Til  den  Herre  Krist.« 
»Hvem  mener  du  dermed?« 

Og  den  hal  vfj  oliede,  som  de  kaldte  Kretineren,  saa  med 
et  rørende  Blik  paa  Rudy;  foldede  sine  Hænder  og  sagde 
saa  højtideligt  og  fromt: 

»Jesus  Krist!  Saperli  vil  sende  ham  Brev,  bede  ham, 
at  Saperli  maa  ligge  død  og  ikke  Mand  i  Huset  her.« 

Og  Ru  dy  trykkede  hans  Haand.  »Det  Brev  naar  ikke 
derhen!  det  Brev  giver  os  ham  ikke  tilbage.« 

Vanskeligt  var  det  for  Rudy  at  forklare  ham  Umulig- 
heden. 

»Nu  er  du  Husets  Støtte,«  sagde  Plejemoderen,  og 
Rudy  blev  det. 


IV. 
Babette. 

Hvem  er  den  bedste  Skytte  i  Kanton  Wall  i  s?  Ja,  det 
vidste  Gemserne:  »Tag  dig  i  Agt  for  Rudy!«  kunde  de  sige. 
»Hvem  er  den  kønneste  Skytte?«  »Ja,  det  er  Rudy!«  sagde 
Pigerne,  men  de  sagde  ikke,  »tag  dig  i  Agt  for  Rudy!«  det 
sagde  ikke  engang  de  alvorlige  Mødre;  thi  han  nikkede  lige 
saa  venligt  til  dem  som  til  de  unge  Piger,  han  var  saa  kæk 
og  glad,  hans  Kinder  vare  brune,  hans  Tænder  friske  hvide, 
og  Øjnene  skinnede  kulsorte,  en  køn  Karl  var  han  og  kun 
tyve  Aar.  Isvandet  bed  ikke  koldt  paa  ham,  naar  han 
svømmede;  vende  sig  i  Vandet  som  en  Fisk  kunde  han, 
klatre  som  ingen  anden,  klæbe  sig  fast  som  en  Snegl  til 
Klippevæggen,  der  var  gode  Muskler  og  Sener  i  ham;  det 
viste  han  ogsaa  i  Springet,  Katten  havde  først  lært  ham  det, 
og  Gemserne  siden.  Den  bedste  Fører  at  betro  sig  til  var 
Rudy,  han  vilde  derved  kunne  samle  sig  en  hel  Formue; 
Bødkerhaandværket,  som  Farbror  ogsaa  havde  lært  ham, 
havde  han  ikke  Tanke  for,  hans  Lyst  og  Længsel  var  at 
skyde  Gemser;  det  bragte  ogsaa  Penge  ind.  Rudy  var  et 
godt  Parti,  som  man  sagde,  vilde  han  kun  ikke  se  over  sin 
Stand.  Han  var  i  Dansen  en  Danser,  som  Pigerne  drømte 
om,  og  en  og  anden,  vaagen,  gik  og  tænkte  paa. 

»Mig  har  han  kysset  i  Dansen!«  sagde  Skoleholderens 
Anette  til  sin  kæreste  Veninde,  men  det  skulde  hun  ikke 
have  sagt,  selv  til  sin  kæreste  Veninde.  Sligt  er  ikke  let  at 
holde  paa,  det  er  som  Sand  i  en  hullet  Pose,  det  løber  ud; 
snart,   hvor  skikkelig  og  brav  Rudy  var,  vidste  man  dog,    at 


296  ISJOMFRUEN. 

han   kyssede   i   Dansen,    og   dog  havde  han    slet    ikke   kysset 
den,  han  helst  vilde  have  kysset. 

»Lur  ham!«  sagde  en  gammel  Jæger,  »han  har  kysset 
Anette;  han  har  begyndt  med  A  og  vil  nok  kysse  hele 
Alfabetet  igennem.« 

Et  Kys  i  en  Dans  var  endnu  alt,  hvad  der  kunde  føres  i 
Sladderen  om  Ru  dy,  men  kysset  havde  han  Anette,  og 
hun  var  slet  ikke  hans  Hjertes  Blomst. 

Nede  ved  Bex,  mellem  de  store  Valnøddetræer,  tæt  ved 
en  lille  rivende  Bjergstrøm,  boede  den  rige  Møller;  Vaanings- 
huset  var  en  stor  Bygning  paa  tre  Stokværk  med  smaa 
Taarne,  tækkede  med  Træspaaner  og  beslagne  med  Blik- 
plader, som  skinnede  i  Sol-  og  Maaneskin;  det  største  Taarn 
havde  til  Fløj  en  skinnende  Pil,  der  borede  sig  gennem  et 
Æble,  det  skulde  tyde  paa  Tells  Pileskud.  Møllen  tog  sig. 
velhavende  og  pyntelig  ud,  lod  sig  baade  tegne  og  beskrive, 
men  Møllerens  Datter  lod  sig  ikke  tegne  og  beskrive,  det 
vilde  i  det  mindste  Ru  dy  sige,  og  dog  stod  hun  tegnet  af  i 
hans  Hjerte;  begge  hendes  Øjne  straalede  derinde,  saa  at  der 
var  en  hel  Ildebrand;  den  var  kommen  der  lige  med  eet, 
ligesom  anden  Ildebrand  kommer,  og  det  underligste  derved 
var,  at  Møllerens  Datter,  den  nydelige  Babette,  havde  ikke 
Tanker  derom,  hun  og  Rudy  havde  aldrig  talt  saa  meget 
som  to  Ord  sammen. 

Mølleren  var  rig,  den  Rigdom  gjorde,  at  Babette  sad 
meget  højt  at  naa  op  til;  men  ingenting  sidder  saa  højt, 
sagde  Rudy  til  sig  selv,  man  kan  jo  naa  op  til  det;  man 
maa  klatre,  og  man  falder  ikke  ned,  naar  man  ikke  tror  paa 
det.     Den  Lærdom  havde  han  hjemmefra. 

Nu  traf  det  sig,  at  Rudy  havde  Ærinde  i  Bex,  det  var 
en  hel  Rejse  derhen,  Jernbanen  her  var  da  endnu  ikke  bragt 
i  Stand.  Fra  Rhonegletscheren,  hen  under  Simplonbjergets 
Fod,  mellem  mange  og  vekslende  Bjerghøjder,  strækker  sig 
den  brede  Wallisdal  med  sin  mægtige  Flod,  Rhonen,  der 
tit  svulmer  og  skyller  hen  over  Mark  og  Veje,  ødelæggende 
alt.      Mellem    Byerne    Sion  og  St.    Maurice    gør    Dalen    en 

Bugt,  bøjer  sig  som  en  Albue  og  bliver  neden  for  Maurice 
saa  smal,  at  den  kun  har  Plads  for  Flodlejet  og  den  snævre 
Kørevej.  Et  gammelt  Taarn,  som  Skildvagt  for  Kanton 
Wall  i  s,  der  her  slutter,  staar  paa  Bjergsiden  og  ser  hen 
over  den  murede  Bro  til  Toldhuset  paa  den  anden  Side;  der 
begynder  Kanton  Vaud,  og  den  nærmeste  der  ikke  langt  fra 
liggende  By  er  Bex.  Herovre,  ved  hvert  Skridt  fremad, 
svulmer  alt  i  Fylde  og  Frugtbarhed,  man  er  som  i  en  Have 
af  Kastanietræer  og  Valnøddetræer;  hist  og  her  titte  Cypresser 
og  Granatblomster  frem;  sydligt  varmt  er  her,  som  var  man 
kommen  ind  i  Italien.  — 

Rudy  naaede  Bex,  røgtede  sit  Ærinde,  saa  sig  om,  men 
ikke  en  Svend  fra  Møllen,  end  sige  Babette,  fik  han  at  se. 
Det  var  ikke,  som  det  skulde  være. 

Det  blev  Aften,  Luften  var  fyldt  med  Duft  fra  den  vilde 
Timian  og  de  blomstrende  Linde;  der  laa  ligesom  et  skinnende, 
luftblaat  Slør  om  de  skovgrønne  Bjerge,  der  var  udbredt  en 
Stilhed,  det  var  ikke  Søvnens,  ikke  Dødens,  nej,  det  var,  som 
om  den  hele  Natur  holdt  sit  Aandedræt  tilbage,  som  følte 
den  sig  stillet,  for  at  dens  Billede  skulde  fotograferes  paa  den 
blaa  Himmelgrund.  Hist  og  her  mellem  Træerne,  hen  over 
den  grønne  Mark  stod  Stænger,  der  holdt  Telegraftraaden, 
ført  gennem  den  stille  Dal;  op  til  en  af  disse  hældede  sig  en 
Genstand,  saa  ubevægelig,  at  man  maatte  tro,  det  var  en 
udgaaet  Træbul,  men  det  var  Rudy,  der  stod  her,  lige  saa 
stille  som  den  hele  Omgivelse  i  dette  Øjeblik;  han  sov  ikke, 
var  endnu  mindre  død,  men  ligesom  der  gennem  Telegraf- 
traaden tit  flyver  store  Verdensbegivenheder,  Livsmomenter 
af  Betydenhed  for  den  enkelte,  uden  at  Traaden  ved  en 
Sitren  eller  ved  en  Tone  tyder  derpaa,  saaledes  gik  der 
gennem  Rudy  Tanker,  mægtige,  overvældende,  hans  Livs 
Lykke,  hans  fra  nu  af  »stadige  Tanke.«  Hans  Øjne 
vare  hæftede  paa  eet  Punkt  mellem  Løvet,  et  Lys  i  Møllerens 
Vaaningsstue,  hvor  Babette  boede.  Saa  stille,  som  Rudy 
stod,  skulde  man  tro,  at  han  sigtede  for  at  skyde  en  Gemse, 
men  selv  var  han  i  dette  Øjeblik   lig  Gemsen,    der  i  Minutter 

kan  staa,  som  var  den  mejslet  ud  af  Fjeldet,  og  pludselig, 
idet  en  Sten  ruller,  gør  sit  Spring  og  jager  af  Sted;  og  det 
gjorde  netop  Rudy;  der  rullede  en  Tanke. 

»Aldrig  fortabe!«  sagde  han.  > Besøg  i  Møllen!  God  Aften 
til  Mølleren,  god  Dag  til  Babette.  Man  falder  ikke,  naar 
man  ikke  tror  det!  Babette  maa  dog  engang  se  mig,  skal 
jeg  være  hendes  Mand.« 

Og  Rudy  lo,  var  ved  godt  Mod  og  gik  til  Møllen;  han 
vidste,  hvad  han  vilde,  han  vilde  have  Babette. 

Floden  med  dens  hvidgule  Vand  bruste  af  Sted,  Piletræer 
og  Linde  hang  ud  over  det  ilende  Vand;  Rudy  gik  ad  Stien, 
og  som  der  staar  i  den  gamle  Barnesang: 

»—  —  —  til  Møllerens  Hus, 
men  der  var  ingen  hjemme 
uden  et  lille  Kattepjus!« 

Stuekatten  stod  paa  Trappen,  skød  Ryg  og  sagde:  »Mjav!« 
men  Rudy  havde  ikke  Tanke  for  den  Tale;  han  bankede 
paa;  ingen  hørte,  ingen  lukkede  op.  »Mjav!«  sagde  Katten. 
Havde  Rudy  været  lille,  saa  havde  han  forstaaet  Dyrenes 
Sprog  og  hørt,  at  Katten  sagde:  »Her  er  ingen  hjemme!«  nu 
maatte  han  over  paa  Møllen  og  spørge  sig  for;  der  fik  han 
da  Besked.  Husbond  var  paa  Rejse,  langvejs  borte  i  den 
Stad  Interlaken,  »inter  Lacus,  mellem  Søerne«,  som  Skole- 
mesteren, Anettes  Fader,  i  sin  Lærdom  havde  forklaret. 
Der  langvejs  borte  var  Mølleren,  og  Babette  med;  der  var 
stort  Skyttelav,  der  begyndte  i  Morgen  deri  Dag  og  varede 
hele  otte  Dage.  Schweizerne  fra  alle  de  tyske  Kantoner 
kom  der. 

Stakkels  Rudy  kunde  man  sige,  det  var  ikke  den  hel- 
digste Tid,  han  kom  til  Bex,  han  kunde  vende  om  igen,  og 
det  gjorde  han,  tog  Vejen  over  St.  Maurice  og  S  ion,  til 
sin  egen  Dal,  sine  egne  Bjerge,  men  forknyt  var  han  ikke. 
Da  Solen  næste  Morgen  kom  op,  var  hans  Humør  for  længe 
siden  oppe,  det  havde  aldrig  været  nede. 

»Babette  er  i  Interlaken,  mange  Dagsrejser  herfra,« 
sagde  han  til  sig  selv.     »Det  er  en  lang  Vej   derhen,    vil  man 

gaa  ad  den  slagne  Landevej,  men  det  er  ikke  saa  langt, 
stikker  man  over  Bjergene,  og  det  er  just  Vejen  for  en  Gemse- 
jæger; den  Vej  har  jeg  gaaet  før,  derovre  er  min  Hjemstavn, 
hvor  jeg  som  lille  var  hos  Morfar;  og  Skyttelav  have  de  i 
Interlaken!  der  vil  jeg  være  den  første,  og  det  vil  jeg  ogsaa 
være  hos  Babette,  naar  jeg  først  har  gjort  Bekendtskab.« 

Med  sin  lette  Randsel,  Søndagsstadsen  i  den,  Gevær  og 
Jægertaske,  gik  Ru  dy  op  ad  Bjerget,  den  korte  Vej,  der  dog 
var  temmelig  lang,  men  Skyttelavet  var  jo  først  begyndt  i 
Dag  og  varede  længere  end  Ugen  ud;  i  al  den  Tid  blev, 
havde  man  sagt,  Mølleren  og  Babette  hos  deres  Slægtninge 
i  Interlaken.  Hen  over  Gemmi  gik  Rudy,  han  vilde  ned 
ved  Grindelwald. 

Sund  og  glad  skred  han  af  Sted,  op  ad  i  den  friske,  den 
lette,  den  styrkende  Bjergluft.  Dalen  sank  dybere,  Synskredsen 
blev  videre;  her  en  Snetop,  der  en  Snetop,  og  snart  den 
skinnende  hvide  Alperække.  Rudy  kendte  hvert  Snebjerg; 
han  styrede  hen  mod  Schreckhorn,  der  løftede  sin  hvid- 
pudrede  Stenfinger  højt  i  den  blaa  Luft. 

Han  var  endelig  over  Højderyggen.  Græsgangene  hældede 
ned  mod  Hjemmets  Dale;  Luften  var  let,  Sindet  let;  Bjerg  og 
Dal  stod  i  Fylde  med  Blomster  og  Grønt,  Hjertet  var  fuldt  af 
Ungdomstanken:  man  bliver  aldrig  gammel,  man  skal  aldrig 
dø;  leve,  raade,  nyde!  fri  som  en  Fugl,  let  som  en  Fugl,  var 
han.  Og  Svalerne  fløj  forbi  og  sang  som  i  Barndomstid : 
»Vi  og  I!  og  I  og  vi!«     Alt  var  Flugt  og  Glæde. 

Dernede  laa  den  fløjlsgrønne  Eng,  bestrøet  med  brune 
Træhuse,  Lutschinefloden  summede  og  brusede.  Han  saa 
Gletscheren  med  dens  glasgrønne  Kanter  i  den  smudsige  Sne, 
de  dybe  Spalter,  den  øverste  og  nederste  Gletscher  saa  han. 
Klokkerne  klang  fra  Kirken  over  til  ham,  som  vilde  de  ringe 
Velkommen  i  Hjemmet;  hans  Hjerte  bankede  stærkere,  ud- 
videde sig  saaledes,  at  Babette  derinde  blev  et  Øjeblik  borte, 
saa  stort  blev  hans  Hjerte,  saa  fyldt  af  Minder. 

Han  gik  igen  hen  ad  den  Vej,  hvor  han  som  lille  Purk 
havde  staaet  med  de  andre  Børn  ved  Grøftekanten  og  solgt 
udskaarne  Træhuse.    Deroppe  bag  Granerne  laa  endnu  Morfars 


300  ISJOMFRUEN. 

Hus,  fremmede  boede  der.  Børn  kom  løbende  paa  Vejen, 
de  vilde  handle,  eet  af  dem  rakte  frem  en  Alperose,  Ru  dy 
tog  den  som  et  godt  Tegn  og  tænkte  paa  Babette.  Snart 
var  han  nede  over  Broen,  hvor  de  to  Lutschiner  forene 
sig,  Løvtræerne  tog  til;  Valnøddetræerne  gav  Skygge.  Nu 
saa  han  vajende  Flag,  det  hvide  Kors  i  den  røde  Dug,  som 
Schweizeren  og  Dansken  har  det;  og  foran  ham  laa  lnter- 
laken. 

Det  var  rigtignok  en  Pragtby  som  ingen  anden,  syntes 
Ru  dy.  En  Schweizerby  i  Søndagskjole;  den  var  ikke  som 
de  andre  Købstæder  en  Hob  af  svære  Stenhuse,  tung, 
fremmed  og  fornem,  nej !  her  saa  det  ud,  som  om  Træhusene 
oppe  fra  Bjergene  vare  løbne  ned  i  den  grønne  Dal,  ved  den 
klare,  pilsnare  Flod,  og  havde  stillet  sig  i  Række,  lidt  ud  og 
ind,  for  at  danne  Gade;  og  den  prægtigste  af  alle  Gaderne, 
ja,  den  var  rigtignok  vokset  op,  siden  Rudy,  som  lille,  sidst 
var  her;  den  syntes  at  være  bleven  til  ved  at  alle  de  nydelige 
Træhuse,  Morfar  havde  snittet,  og  hvoraf  Skabet  hjemme  var 
fuldt,  her  havde  stillet  sig  og  vare  voksede  op  i  Kraft  som 
de  gamle,  ældste  Kastanietræer.  Hvert  Hus  var  et  Hotel, 
som  det  kaldtes,  med  udskaaret  Træværk  om  Vinduer  og 
Altaner,  fremspringende  Tage,  saa  pyntelige  og  sirlige,  og 
foran  hvert  Hus  en  hel  Blomsterhave,  ud  til  den  brede, 
makadamiserede  Landevej ;  langs  med  den,  kun  paa  dens  ene 
Side,  stod  Husene,  de  vilde  ellers  have  skjult  den  friske, 
grønne  Eng  lige  ud  for,  hvor  Køerne  gik  med  Klokker,  der 
klang  som  paa  de  høje  Alpegræsgange.  Engen  var  omsluttet 
af  høje  Bjerge,  der  lige  midt  for  ligesom  traadte  til  Side,  saa 
at  man  ret  kunde  se  det  skinnende,  sneklædte  Bjerg  »Jom- 
fruen«, det  dejligst  formede  af  alle  Schweizes  Bjerge. 

Hvilken  Mængde  af  pyntede  Herrer  og  Damer  fra  frem- 
mede Lande,  hvilken  Vrimmel  af  Landboere  fra  de  forskellige 
Kantoner!  Skytterne  bar  deres  Nummere  til  Skud  i  Krans 
om  Hatten.  Her  var  Musik  og  Sang,  Lirekasser  og  Blæse- 
instrumenter, Raab  og  Støjen.  Huse  og  Broer  vare  pyntede 
med  Vers  og  Emblemer;  Flag  og  Faner  vajede,  Bøsserne 
knaldede  Skud  paa  Skud,  det  var  den  bedste  Musik  i  Ru  dy  s 

Øren,  han  glemte  i  alt  dette  ganske  Babette,  for  hvis  Skyld 
han  dog  var  kommen  her. 

Skytterne  trængte  sig  til  Skiveskydning,  Rudy  var  snart 
imellem  dem,  og  den  dygtigste,  den  lykkeligste;  altid  traf  han 
i  det  midterste  sorte. 

»Hvem  er  dog  den  fremmede,  pur  unge  Jæger?«  spurgte 
man.  »Han  taler  det  franske  Sprog,  som  det  tales  i  Kanton 
Wallis!  han  gør  sig  ogsaa  ganske  godt  tydelig  i  vort  Tysk!« 
sagde  nogle.  »Som  Barn  skal  han  have  levet  her  i  Egnen 
ved  Grindelwald!«  vidste  en  af  dem. 

Der  var  Liv  i  Krabaten,  hans  Øjne  lyste,  hans  Blik  og 
Arm  var  sikker,  derfor  traf  han.  Lykken  giver  Mod,  og  Mod 
havde  jo  altid  Rudy;  snart  havde  han  allerede  her  en  hel 
Kreds  af  Venner  om  sig,  han  blev  baade  hædret  og  hyldet, 
Babette  var  næsten  rent  ude  af  hans  Tanker.  Da  slog  en 
tung  Haand  ham  paa  Skulderen,  og  en  grov  Stemme  tiltalte 
ham  i  det  franske  Sprog. 

»I  er  fra  Kanton  Wallis?« 

Rudy  vendte  sig  om  og  saa  et  rødt,  fornøjet  Ansigt,  en 
tyk  Person,  det  var  den  rige  Møller  fra  Bex;  han  skjulte  med 
sin  brede  Krop  den  fine,  nysselige  Babette,  der  dog  snart 
tittede  frem  med  de  straalende,  mørke  Øjne.  Den  rige  Møller 
tog  til  Indtægt,  at  det  var  en  Jæger  fra  hans  Kanton,  der 
gjorde  de  bedste  Skud  og  var  den  hædrede.  Rudy  var 
rigtignok  et  Lykkens  Barn;  hvad  han  var  vandret  af  Sted 
efter,    men  nu  paa  Stedet  næsten  havde  glemt,   søgte  ham  op. 

Hvor  man  langt  fra  sit  Hjem  træffer  Folk  hjemvejs  fra, 
der  kender  man  hinanden,  der  taler  man  til  hinanden.  Rudy 
var  ved  Skyttefesten  den  første  ved  sine  Skud,  ligesom  Mølleren 
hjemme  i  Bex  var  den  første  ved  sine  Penge  og  sin  gode 
Mølle;  og  saa  trykkede  de  to  Mænd  hinanden  i  Hænderne, 
det  havde  de  aldrig  gjort  før;  ogsaa  Babette  tog  Rudy  saa 
trohjertig  i  Haanden,  og  han  trykkede  hendes  igen  og  saa 
paa  hende,  saa  at  hun  blev  ganske  rød  ved  det. 

Mølleren  fortalte  om  den  lange  Vej,  de  havde  rejst  herhid, 
de  mange  store  Byer,  de  havde  set;  det  var  en  ordentlig  Rejse: 
de  havde  sejlet  paa  Dampskib,  kørt  med  Damp  og  med  Post. 

»Jeg  er  gaaet  den  kortere  Vej,«  sagde  Ru  dy.  »Jeg  er 
gaaet  over  Bjergene;  ingen  Vej  er  saa  høj,  man  jo  kan 
komme  den.« 

»Men  ogsaa  brække  Halsen,«  sagde  Mølleren.  »Og  I 
ser  just  ud  til,  at  I  engang  skal  brakke  Halsen,  saa  forvoven 
som  I  er.« 

»Man  falder  ikke,  naar  man  ikke  selv  tror  det!«  sagde 
Rudy. 

Og  Møllerens  Slægt  i  Interlaken,  hos  hvem  Mølleren 
og  Babette  vare  i  Besøg,  bad  Rudy  se  lidt  ind  til  dem,  han 
var  jo  fra  samme  Kanton  som  deres  Slægtning.  Det  var  et 
godt  Tilbud  for  Rudy,  Lykken  var  med  ham,  som  den  altid 
er  med  den,  der  stoler  paa  sig  selv  og  husker  paa:  »Vor 
Herre  giver  os  Nødderne,  men  han  knækker  dem  ikke  for  os.« 

Og  Rudy  sad,  ligesom  i  Familie,  hos  Møllerens  Slægt, 
og  der  udbragtes  en  Skaal  for  den  bedste  Skytte,  og  Babette 
klinkede  med,  og  Rudy  takkede  for  Skaalen. 

Mod  Aften  gik  de  alle  den  smukke  Vej  langs  de  pyntelige 
Hoteller  under  de  gamle  Valnøddetræer,  og  der  var  saadan 
en  Folkemængde,  en  Trængsel,  at  Rudy  maatte  byde  Babette 
Armen.  Han  var  saa  glad  over,  at  han  havde  truffet  Folk 
fra  Vaud,  sagde  han.  Vaud  ogWallis  vare  gode  Nabo- 
kantoner. Han  udtalte  sin  Glæde  saa  inderlig,  at  Babette 
syntes,  at  hun  maatte  trykke  ham  i  Haanden  derfor.  De  gik 
der  næsten  som  gamle  bekendte,  og  morsom  var  hun,  det 
lille,  yndige  Menneske;  det  klædte  hende  saa  nydeligt,  syntes 
Rudy,  at  udpege  det  latterlige  og  overdrevne  i  de  fremmede 
Damers  Paaklædning  og  Maaden,  de  gik  paa,  og  det  var  slet 
ikke  for  at  gøre  Nar,  thi  det  kunde  være  meget  retskafne 
Mennesker,  ja!  søde  og  elskelige,  det  vidste  Babette;  hun 
havde  en  Gudmoder,  der  var  en  saadan  meg  iornem,  engelsk 
Dame.  For  atten  Aar  siden,  da  Babette  blev  døbt,  var  hun 
i  Bex;  hun  havde  givet  Babette  den  kostbare  Naal,  hun 
bar  paa  sit  Bryst.  To  Gange  havde  Gudmoder  skrevet  Brev, 
og  i  Aar  skulde  de  her  i  Interlaken  have  mødt  hende 
med  hendes  Døtre,  der  vare  gamle  Piger,  op  imod  de  tredive, 
sagde  Babette,  —  hun  var  jo  kun  atten. 

Den  søde,  lille  Mund  stod  ikke  stille  et  Øjeblik,  og  alt, 
hvad  Babette  sagde,  klang  for  Ru  dy  som  Ting  af  den 
største  Vigtighed,  og  han  fortalte  igen,  hvad  han  havde  at 
fortælle,  fortalte,  hvor  tit  han  havde  været  i  Bex,  hvor  godt 
han  kendte  Møllen,  og  hvor  ofte  han  havde  set  Babette, 
men  hun  rimeligvis  aldrig  havde  bemærket  ham,  og  nu  sidst 
da  han  kom  til  Møllen  og  det  med  mange  Tanker,  som  han 
ikke  kunde  sige,  vare  hun  og  hendes  Fader  borte,  langvejs 
borte,  men  dog  ikke  længer,  end  man  nok  kunde  kravle  over 
den  Mur,  der  gjorde  Vejen  lang. 

Ja,  han  sagde  det,  og  han  sagde  saa  meget;  han  sagde, 
hvor  godt  han  syntes  om  hende  —  —  og  at  det  var  for 
hendes  Skyld  og  ikke  for  Skyttelavet,  at  han  var  kommen. 

Babette  blev  ganske  stille;  det  var  næsten  alt  for  meget, 
han  betroede  hende  at  bære. 

Og  mens  de  gik,  sank  Solen  bag  den  høje  Fjeldvæg, 
»Jomfruen«  stod  i  en  Pragt  og  Glans,  omgiven  af  de  nære 
Bjerges  skovgrønne  Krans.  De  mange  Mennesker  stod  stille 
og  saa  derhen;  ogsaa  Rudy  og  Babette  saa  paa  al  den 
Storhed. 

»Intetsteds  er  dejligere  end  her!«   sagde  Babette. 

»Intetsteds!«  sagde  Rudy  og  saa  paa  Babette. 

»I  Morgen  maa  jeg  bort!«  sagde  han  lidt  efter. 

»Besøg  os  i  Bex!«  hviskede  Babette,  »det  vil  fornøje 
min  Fader.« 

V. 
Paa   Hjemvejen. 

Oh,  hvor  meget  havde  Rudy  at  bære,  da  han  næste  Dag 
gik  hjem  over  de  høje  Bjerge!  Ja,  han  havde  tre  Sølvbægere, 
to  udmærkede  Bøsser  og  en  Kaffekande  af  Sølv,  den  kunde 
man  bruge,  naar  man  satte  Bo ;  det  var  dog  ikke  det  vægtigste, 
noget  vægtigere,  mægtigere  bar  han,  eller  bar  ham  hjem  over 
de  høje  Bjerge.  Men  Vejret  var  raat,  graat,  regnfuldt  og 
tungt;  Skyerne  sænkede  sig  som  Sørgeslør  over  Bjerghøjderne 
og    indhyllede    de    skinnende    Bjergtoppe.       Fra    Skovgrunden 

klang  de  sidste  Økseslag,  og  ned  ad  Bjergsiden  rullede  Træ- 
stammer, som  Pindeværk  at  se  fra  Højden,  men  nær  ved 
masttunge  Træer.  Liitschinen  bruste  sin  ensformige  Akkord, 
Vinden  susede,  Skyerne  sejlede.  Tæt  ved  Rudy  gik  pludselig 
en  ung  Pige,  han  havde  ikke  bemærket  hende,  før  hun  var 
lige    tæt    ved    ham;    ogsaa    hun    vilde    over    Fjeldet.      Hendes 


Øjne  havde  en  Magt,  man  maatte  se  ind  i  dem,  de  vare  saa 
sælsomt  glasklare,  saa  dybe,  bundløse. 

»Har  du  en  Kæreste?«  spurgte  Rudy;  al  hans  Tanke  var 
fyldt  med  at  have  en  Kæreste. 

»Jeg  har  ingen!«  sagde  hun  og  lo,  men  det  var,  som  hun 
talte  ikke  et  sandt  Ord.  »Lad  os  ikke  gaa  en  Omvej;«  blev 
hun  ved.     »Vi  maa  mere  til  venstre,  det  er  kortere!« 

»Ja,  til  at  falde  i  en  Iskløft!«  sagde  Rudy.  »Veed  du 
ikke  bedre  Vej  og  vil  være  Fører!« 

»Jeg  kender  just  Vejen!«  sagde  hun,  »og  jeg  har  mine 
Tanker  med  mig.  Dine  ere  nok  nede  i  Dalen;  heroppe  skal 
man  lænke  paa  Isjomfruen,  hun  er  ikke  Menneskene  god, 
sige  Menneskene.« 

»Jeg  frygter  hende  ikke,«  sagde  Ru  dy,  »hun  maatte  slippe 
mig,  da  jeg  var  Barn,  jeg  skal  nok  slippe  hende,  nu  jeg  er 
ældre.« 

Og  Mørket  tog  til,  Regnen  faldt,  Sneen  kom,  den  lyste, 
den  blendede. 

»Ræk  mig  din  Haand,  saa  skal  jeg  hjælpe  dig  med  at 
stige!«    sagde  Pigen,   og  hun  rørte  ham  med  iskolde  Fingre. 

»Du  hjælpe  mig!«  sagde  Ru  dy.  >Ikke  endnu  behøvede 
jeg  Kvindehjælp  for  at  klatre!«  og  han  gik  raskere  til,  bort 
fra  hende;  Snefoget  slog  som  et  Gardin  om  ham,  Vinden 
susede,  og  bag  ved  sig  hørte  han  Pigen  lo  og  sang;  det  klang 
saa  underligt.  Det  var  nok  Troldtøj  i  Isjomfruens  Tjeneste; 
Ru  dy  havde  hørt  om  det,  da  han  som  lille  overnattede  her- 
oppe paa  sin  Vandring  over  Bjergene. 

Sneen  faldt  tyndere,  Skyen  laa  under  ham;  han  saa  til- 
bage, der  var  ingen  mer  at  se,  men  han  hørte  Latter  og  Jod- 
len, og  ikke  lød  det,  som  kom  det  fra  et  Menneske. 

Da  Ru  dy  endelig  naaede  Bjergels  øverste  Del,  hvor 
Bjergstien  gik  ned  mod  Rhonedalen,  saa  han,  i  den  klare  blaa 
Luftstribe,  i  Retning  mod  Ghamouny,  to  klare  Stjerner, 
de  lyste  saa  funklende,  og  han  tænkte  paa  Babette,  paa  sig 
selv  og  sin  Lykke,  og  blev  varm  ved  Tankerne. 


VI. 

Besøget  i  Møllen. 

»Herskabstøj  bringer  du  i  Huset!«  sagde  den  gamle  Pleje- 
moder, og  hendes  sælsomme  Ørneøjne  lynede,  hun  bevægede 
den  magre  Hals  endnu  hurligere  i  sælsomme  Drejninger. 
»Lykken  er  med  dig,  Ru  dy!  jeg  maa  kysse  dig,  min  søde 
Dreng!« 

H.  C.  Andersen:  Eventyr  og  Historier.  II.  20 

Og  Ru  dy  lod  sig  kysse;  men  det  var  at  se  paa  hans 
Ansigt,  at  han  fandt  sig  i  Omstændighederne,  de  smaa  hus- 
lige Besværligheder.  »Hvor  du  er  køn,  Ru  dy!«  sagde  den 
gamle  Kone. 

»Bild  mig  ikke  noget  ind!«  sagde  Ru  dy  og  lo,  det  for- 
nøjede ham  dog. 

»Jeg  siger  det  igen,«  sagde  den  gamle  Kone,  »Lykken  er 
med  dig!« 

»Ja,  i  det  tror  jeg  dig!«  sagde  han  og  tænkte  paa  Ba- 
bette. 

Aldrig  før  havde  han  længtes  som  nu  efter  den  dybe  Dal. 

»De  maa  være  komne  hjem!«  sagde  han  til  sig  selv. 
»Det  er  allerede  to  Dage  over  Tiden,  da  de  vilde  komme  her. 
Jeg  maa  til  Bex!« 

Og  Ru  dy  kom  til  Bex,  og  Møllerens  vare  hjemme.  Godt 
blev  han  modtagen,  og  Hilsener  fik  han  fra  Familien  i 
Interlaken.  Babette  talte  ikke  meget,  hun  var  bleven 
saa  tavs,  men  Øjnene  talte,  det  var  ogsaa  aldeles  nok  for 
Ru  dy.  Mølleren,  der  ellers  gerne  havde  Ordet,  han  var 
vant  til,  at  man  altid  lo  ad  hans  Indfald  og  Ordspil,  han 
var  jo  den  rige  Møller,  lod  til,  at  han  heller  hørte  Rudy 
fortælle  Jagteventyr,  Besværligheder  og  Farer,  som  Gemse- 
jægerne prøvede  paa  de  høje  Fjeldtinder,  og  hvorledes  der 
maatte  kravles  hen  ad  de  usikre  Snegesimser,  dem  Vind  og 
Vejr  kitte  fast  til  Fjeldranden,  kravles  paa  de  dristige  Broer, 
Snefoget  har  kastet  hen  over  de  dybe  Afgrunde.  Rudy  saa 
saa  kæk  ud,  hans  Øjne  lyste,  medens  han  fortalte  om  Jæger- 
livet, om  Gemsens  Klogskab  og  dristige  Spring,  om  den  stærke 
Føhn  og  de  rullende  Laviner;  han  mærkede  godt,  at  ved  hver 
ny  Beskrivelse  vandt  han  mere  og  mere  Mølleren,  og  det,  der 
især  tiltalte  denne,  var  Beretningen  om  Lammegribbene  og 
de  dristige  Kongeørne. 

Ikke  langt  herfra,  inde  i  Kanton  Wall  is,  var  der  en 
Ørnerede,  ganske  snildt  bygget  ind  under  den  fremadludende 
Fjeldkant;  der  var  en  Unge  deroppe,  den  tog  man  ikke!  En 
Englænder  havde  for  faa  Dage  siden  budt  Rudy  en  hel  Haand- 
fuld   Guld    for   at   skaffe    ham   Ungen    levende,    »men    der  er 

Grænse  for  alt,«  sagde  han;  »Ørneungen  der  er  ikke  til  at 
tage,  det  vilde  være  en  Galskab  at  indlade  sig  derpaa.« 

Og  Vinen  flød,  og  Talen  flød,  men  Aftenen  var  alt  for 
kort,  syntes  Rudy,  og  dog  var  det  over  Midnat,  da  han  gik 
fra  det  første  Besøg  i  Møllen. 

Lysene  blinkede  endnu  en  kort  Stund  gennem  Vinduet 
og  mellem  de  grønne  Grene;  ud  fra  den  aabne  Luge  paa 
Taget  kom  Stuekatten,  og  hen  ad  Tagrenden  kom  Køkken- 
katten. 

»Veed  du  nyt  paa  Møllen?«  sagde  Stuekatten.  »Her  er 
stiltiende  Forlovelse  i  Huset!  Fatter  veed  det  ikke  endnu; 
Rudy  og  Babette   have  hele  Aftenen   traadt  hinanden  paa 


Poterne  under  Bordet;  mig  tiaadte  de  to  Gange,  men  jeg 
mjavede  dog  ikke,  det  havde  da  vakt  Opmærksomhed!« 

»Det  vilde  dog  jeg  have  gjort!«  sagde  Køkkenkatten. 

»Hvad  der  skikker  sig  i  Køkkenet,  skikker  sig  ikke  i 
Stuen!««  sagde  Stuekatten.  »Jeg  gad  nu  bare  vide,  hvad 
Mølleren  vil  sige,  naar  han  hører  om  Forlovelsen.«« 

Ja,  hvad  vilde  Mølleren  sige,  det  gad  ogsaa  Rudy  nok 
vide,  men  vente  længe  paa  at  vide  det  kunde  han  ikke;  og 
derfor,  ikke  mange  Dage  efter,  da  Omnibussen  rullede  over 
Rhonebroen  mellem  Wall  i  s  og  Vaud,  sad  Rudy  i  den  med 
godt  Mod,  som  altid,  og  dejlige  Tanker  om  Jaord  endnu  i 
denne  Aften. 

Og   da  saa  Aftenen    kom,   og   Omnibussen    kørte    samme 

Vej  tilbage,  ja,  saa  sad   ogsaa  Rudy   i    den,   samme  Vej   til- 
bage, men  i  Møllen  løb  Stuekatten  med  nyt. 

»Veed  du  det,  du  fra  Køkkenetl  Mølleren  veed  nu  alting. 
Det  var  en  rar  Ende,  det  tog!  Rudy  kom  her  henimod 
Aften,  og  han  og  Babette  havde  meget  at  hviske  og  tiske 
om,  de  stod  paa  Gangen  lige  ud  for  Møllerens  Kammer. 
Jeg  laa  ved  Fødderne  af  dem,  men  de  havde  hverken  Øjne 
eller  Tanke  for  mig.  »»Jeg  gaar  lige  ind  til  din  Fader!«« 
sagde  Rudy,  »»det  er  en  ærlig  Sag.««  »»Skal  jeg  følge 
dig!««  sagde  Babette,  »»det  vil  give  dig  Mod!««  »»Jeg  har 
Mod  nok!««  sagde  Rudy,  »»men  er  du  med,  maa  han  se 
mildt,  enten  han  vil  eller  ej!««  Og  saa  gik  de  ind.  Rudy 
traadte  mig  voldsomt  paa  Halen!  Rudy  er  uendelig  kejtet! 
jeg  mjavede,  men  hverken  han  eller  Babette  havde  Øren 
at  høre  med.  De  aabnede  Døren,  gik  ind  begge  to,  jeg  foran; 
men  jeg  sprang  op  paa  en  Stoleryg,  jeg  kunde  ikke  vide, 
hvorledes  Rudy  vilde  sparke  ud.  Men  Mølleren  sparkede  ud! 
det  var  et  godt  Spark!  ud  af  Døren,  op  paa  Bjerget  til  Gem- 
serne! dem  kan  nu  Rudy  sigte  paa  og  ikke  paa  vor  lille 
Babette.« 

»Men  hvad  blev  der  sagt?«   spurgte  Køkkenkatten. 

»Sagt?  —  Der  blev  sagt  alt  hvad  de  saaledes  sige,  naar 
de  gaa  paa  Frieri:  »»Jeg  holder  af  hende,  og  hun  holder  af 
mig!  og  naar  der  er  Mælk  i  Bøtten  til  een,  saa  er  der  ogsaa 
Mælk  i  Bøtten  til  to!««  —  »»Men  hun  sidder  dig  for  højt!«« 
sagde  Mølleren,  »»hun  sidder  paa  Gryn,  paa  Guldgryn,  veed  du 
nok!  hende  naar  du  ikke!««  —  »»Intet  sidder  for  højt,  man 
kan  naa  det,  naar  man  vil!««  sagde  Rudy;  for  rask  paa 
det  er  han.  »»Men  Ørneungen  kan  du  dog  ikke  naa,  sagde 
du  sidst!  Babette  sidder  højere!««  —  »»Jeg  tager  dem  begge 
to!««  sagde  Rudy.  »»Ja,  jeg  skal  forære  dig  hende,  naar  du 
forærer  mig  den  levende  Ørneunge!««  sagde  Mølleren  og  lo, 
saa  Vandet  stod  ham  i  Ansigtet.  »»Men  nu  skal  du  have  Tak 
for  Visitten,  Rudy!  kom  igen  i  Morgen,  saa  er  der  ingen 
hjemme!  Far  vel,  Rudy!««  Og  Babette  sagde  ogsaa  Farvel, 
saa  ynkelig  som  en  lille  Kattekilling,  der  ikke  kan  se  sin 
Moder.   »»Et  Ord  er  et  Ord,  en  Mand  en  Mand!««  sagde  Rudy. 

»»Græd  ikke,  Babette,  jeg  bringer  Ørneungen!««  —  »»Du 
brækker  Halsen,  haaber  jeg!««  sagde  Mølleren,  »»og  saa  slippe 
vi  for  dit  Løb!««  Det  kalder  jeg  at  sparke!  nu  er  Ru  dy  af 
Sted,  og  Babette  sidder  og  græder,  men  Mølleren  synger 
Tysk,  det  har  han  lært  paa  Rejsen!  jeg  vil  nu  ikke  sørge 
over  det,  det  hjælper  ikke!« 

»Men  det  er    dog   altid    et    Udseende!«    sagde    Køkken- 
katten. 


VII. 
Ørnereden. 


Fra  Fjeldstien  klang  Jodlen  saa  lystig  og  stærk,  det 
tydede  paa  godt  Humør  og  frejdigt  Mod;  det  var  Ru  dy;  han 
gik  til  sin  Ven  Vesinand. 

»Du  maa  hjælpe  mig!  vi  faa  Ragli  med.  jeg  maa  tage 
Ørneungen  oppe  paa  Fjeldranden!« 

»Vil  du  ikke  tage  det  sorte  af  Maanen  først,  det  er  nok 
lige  let!«   sagde  Vesinand.   »Du  er  i  godt  Humør!« 

»Ja,  for  jeg  tænker  paa  at  holde  Bryllup!  Men  nu,  Alvor 
talt,  du  skal  vide,  hvorledes  Sagerne  staa  for  mig!« 

Og  snart  vidste  Vesinand  og  Ragli  hvad  det  var, 
Rudy  vilde. 

»Du  er  en  vovsom  Knøs!«  sagde  de.  »Det  gaar  ikke.  Du 
brækker  Halsen!« 

»Man  falder  ikke  ned,  naar  man  ikke  tror  paa  det!« 
sagde  Rudy. 

Ved  Midnat  tog  de  af  Sted  med  Stænger,  Stiger  og  Reb; 
Vejen  gik  mellem  Krat  og  Buske,  hen  over  rullende  Stene, 
altid  opad,  opad  i  den  mørke  Nat.  Vandet  brusede  nede, 
Vandet  rislede  foroven,  fugtige  Skyer  drev  i  Luften,  Jægerne 
naaede  den  stejle  Fjeldrand,  mørkere  blev  det  her,  Fjeld- 
væggene næsten  mødtes,  og  kun  højt  oppe  i  den  smalle 
Spalte  lysnede  Luften;  tæt  ved,  under  dem,  var  dyb  Af- 
grund med  et  brusende  Vand.  Stille  sad  de  alle  tre,  de  vilde 
vente  Daggry,  da  fløj  Ørnen  ud,  den  maatte  først  skydes, 
før  der  kunde  være  Tanke  om  at  faa  Ungen.  Rudy  sad 
paa  Hug,  saa  stille,  som  var  han  et  Stykke  af  Stenen,  han 
sad  paa,  Geværet  havde  han  foran  sig  stillet  til  Skud, 
Øjnene  ufravendt  den  øverste  Kløft,  hvor  ind  under  den 
fremadludende  Klippe  Ørnereden  skjultes.  De  tre  Jægere  ven- 
tede længe. 

Nu  lød  højt  over  dem  en  knagende,  susende  Lyd;  der 
blev  mørkt  ved  en  stor,  svævende  Genstand.  To  Bøssepiber 
sigtede,  idet  den  sorte  Ørneskikkelse  fløj  ud  af  Reden;  der 
faldt  et  Skud;  et  Øjeblik  bevægede  sig  de  udbredte  Vinger, 
og  derpaa  langsomt  dalede  Fuglen,  som  om  den  med  sin 
Størrelse  og  Vingestrækning  maatte  fylde  hele  Kløften  og  i 
sit  Fald  rive  Jægerne  med.  Ørnen  sank  i  Dybet;  det  knagede 
i  Trægrene  og  Buske,  der  knækkedes  ved  Fuglens  Fald. 

Og  nu  begyndte  en  Travlhed;  tre  af  de  længste  Stiger 
bandtes  sammen,  de  maatte  naa  derop;  de  stilledes  paa  det 
yderste  sidste  Fodfæste  ved  Afgrundsranden,  men  de  naaede 
ikke  derop;  og  glat  som  en  Mur  var  Klippevæggen  et  langt 
Stykke  højere  op,  hvor  Reden  skjultes  i  Læ  af  den  øverste 
fremspringende  Klippeknold.    Efter  nogen  Raadslagning  blev 

man  enig  om,  at  der  var  intet  bedre  at  gøre  end  ovenfra 
at  hejse  ned  i  Kløften  to  sammenbundne  Stiger,  og  da  at 
faa  disse  satte  i  Forbindelse  med  de  tre,  der  allerede  neden- 
fra vare  stillede  op.  Med  stort  Besvær  fik  man  de  to  Stiger 
slæbt  øverst  op  og  der  gjort  Tovene  fast;  Stigerne  skødes 
ud  over  den  fremspringende  Klippe  og  hang  da  frit  svævende 
midt  over  Afgrunden;  Ru  dy  sad  allerede  der  paa  det  neder- 
ste Trin.  Det  var  en  iskold  Morgen,  Skytaagerne  løftede  sig 
nede  fra  den  sorte  Kløft.  Ru  dy  sad  derude,  som  en  Flue 
sidder  paa  det  vippende  Halmstraa,  en  redebyggende  Fugl 
har  tabt  paa  Randen  af  den  høje  Fabrikskorsten,  men  Fluen 
kan  flyve,  naar  Straaet  gaar  løst,  Ru  dy  kunde  kun  brække 
Halsen.  Vinden  omsusede  ham,  og  nede  i  Afgrunden  bru- 
sede det  ilende  Vand  fra  den  optøede  Gletscher,  Isjomfruens 
Palads. 

Nu  satte  han  Stigen  i  en  svingende  Bevægelse,  som  Edder- 
koppen, der  fra  sin  lange,  svævende  Traad  vil  gribe  fast, 
og  da  Rudy  fjerde  Gang  rørte  Spidsen  af  de  nedenfra  op- 
stillede sammenbundne  Stiger,  havde  han  Tag  i  dem,  de 
bleve  med  sikker  og  kraftig  Haand  føjede  sammen,  dog  altid 
dinglende,  som  havde  de  slidte  Hængsler. 

Et  svajende  Rør  syntes  de  fem  lange  Stiger,  der  naaede 
op  mod  Reden,  hældende  sig  lodret  mod  Klippevæggen;  dog 
nu  kom  det  farligste,  der  skulde  klatres,  som  Katten  kan 
klatre,  men  Rudy  kunde  det  ogsaa,  Katten  havde  lært  ham 
det;  han  fornam  ikke  Svi  mie n,  der  traadte  Luft  bag  ved 
ham  og  strakte  sine  Polyparme  ud  efter  ham.  Nu  stod  han 
paa  Stigens  øverste  Trin  og  mærkede,  at  endnu  her  naaede 
han  ikke  højt  nok  til  at  se  ind  i  Reden,  kun  med  Haanden 
kunde  han  naa  op  til  den;  han  prøvede,  hvor  fast  de  neder- 
ste tykke,  i  hinanden  flettede  Grene,  der  udgjorde  Redens 
nederste  Del,  sad,  og  da  han  havde  sikret  sig  en  tyk  og  urokke- 
lig Gren,  svang  han  sig  fra  Stigen  op  mod  Grenen  og  havde 
nu  Bryst  og  Hoved  over  Reden,  men  her  strømmede  ham  i 
Møde  en  kvælende  Stank  af  Aadsler;  forraadnede  Lam,  Gem- 
ser og  Fugle  laa  her  sønderflængede.  Sviml  en,  der  ikke 
mægtede  at  røre  ham,  pustede  de  giftige  Dunster  ind  i  hans 

Ansigt,  for  at  han  skulde  fortumles,  og  nede  i  det  sorte, 
gabende  Dyb,  paa  det  ilende  Vand,  sad  Isjomfruen  selv 
med  sit  lange,  hvidgrønne  Haar  og  stirrede  med  Dødsøjne 
som  to  Bøssepiber. 

»Nu  fanger  jeg  dig  I« 

I  en  Krog  af  Ørnereden  saa  han  sidde,  stor  og  mægtig, 
Ørneungen,  der  endnu  ikke  kunde  flyve.  Ru  dy  hæftede  sine 


Øjne  paa  den,  holdt  sig  med  al  Kraft  ved  den  ene  Haand 
og  kastede  med  den  anden  Haand  Slyngen  om  den  unge 
Ørn;  fanget  var  den  lyslevende;  dens  Ben  vare  i  den  snæ- 
rende Snor,  og  Rudy  smed  Slyngen  med  Fuglen  hen  over 
sin  Skulder,  saa  at  Dyret  hang  et  godt  Stykke  nede  under 
ham,  idet  han  ved  et  hjælpende  nedhængende  Tov  holdt  sig 
fast,  til  Fodspidsen  igen  naaede  den  øverste  Kant   af  Stigen. 

»Hold  fast!  tro  ikke,  du  falder,  saa  falder  du  ikke!«  det 
var  den  gamle  Lærdom,  og  den  fulgte  han,  holdt  fast,  krav- 
lede, var  vis  paa  ikke  at  falde,  og  han  faldt  ikke. 

Nu  lød  der  en  Jodlen,  saa  kraftig  og  glad.  Ru  dy  stod 
paa  den  faste  Klippegrund  med  sin  Ørneunge. 


VIII. 
Hvad   nyt  Stuekatten  kunde  fortælle. 

»Her  er  det  forlangte!«  sagde  Rudy,  der  traadte  ind 
hos  Mølleren  i  Bex  og  satte  paa  Gulvet  en  stor  Kurv,  tog 
saa  Klædet  af,  og  der  gloede  frem  to  gule,  sortkransede  Øjne, 
saa  gnistrende,  saa  vilde,  ret  til  at  brænde  og  bide  sig  fast, 
hvor  de  saa;  det  korte,  stærke  Næb  gabede  til  Bid,  Halsen 
var  rød  og  dunet. 

»Ørneungen!«  raabte  Mølleren.  Babette  gav  et  Skrig 
og  sprang  til  Siden,  men  kunde  ikke  faa  sine  Øjne  hverken 
fra  Rudy  eller  Ørneungen. 

»Du  lader  dig  ikke  kyse!«  sagde  Mølleren. 

»Og  I  holder  altid  Ord!«  sagde  Rudy,  »hver  har  sit 
Kendemærke!« 

»Men  hvorfor  knækkede  du  ikke  Halsen?«  spurgte  Møl- 
leren. 

»For  jeg  holdt  fast!«  svarede  Rudy,  »og  det  gør  jeg  endnu! 
jeg  holder  fast  paa  Babette!« 

»Se  først  til,  at  du  har  hende!«  sagde  Mølleren  og  lo; 
og  det  var  gode  Tegn,  vidste  Babette. 

»Lad  os  faa  Ørneungen  ud  af  Kurven,  det  er  farligt  at 
se,  hvorledes  den  glor!  hvor  fik  du  Tag  i  den?« 

Og  Rudy  maatte  fortælle,  og  Mølleren  saa  med  Øjne, 
der  bleve  større  og  større. 

»Med  dit  Mod  og  din  Lykke  kan  du  forsørge  tre  Koner!« 
sagde  Mølleren. 

»Tak!  Tak!<  raabte  Rudy. 

»Ja,  Babette  har  du  da  ikke  endnu!«  sagde  Mølleren 
og  slog  i  Spøg  den  unge  Alpejæger  paa  Skulderen. 

»Veed  du  nyt  paa  Møllen?«  sagde  Stuekatten  til  Køk- 
kenkatten. »Rudy  har  bragt  os  Ørneungen  og  tager  Ba- 
bette i  Bytte.  De  have  kysset  hinanden  og  ladet  Faderen 
se  derpaa!  det  er  da  saa  godt  som  Forlovelse;  den  gamle 
sparkede  ikke  ud,  han  trak  Kløerne  ind,  tog  sig  en  Middags- 
lur og  lod  de  to  sidde  og  logre;  de  har  saa  meget  at  fortælle, 
de  blive  ikke  færdige  til  Julen!« 

Og  de  bleve  heller  ikke  færdige  til  Julen.  Vinden  hvirv- 
lede det  brune  Løv,  Sneen  fygede  i  Dalen  som  paa  de  høje 
Bjerge;  Isjomfruen  sad  i  sit  stolte  Slot,  der  tog  til  i  Vinter- 
tid; Klippevæggene  stod  med  Islag  og  favntykke,  elefant- 
tunge Istappe  der,  hvor  i  Sommeren  Fjeldstrømmen  lod  sit 
Vandslør  vaje;  Isguirlander  af  fantastiske  Iskrystaller  skinnede 
over  de  snepudrede  Graner.  Isjomfruen  red  paa  den 
susende  Vind  hen  over  de  dybeste  Dale.  Snetæppet  var  lagt 
helt  ned  til  Bex,  hun  kunde  komme  der  og  se  Rudy  inden 
Døre,  mere  end  han  var  vant  til,  han  sad  hos  Babette. 
Til  Sommer  skulde  Brylluppet  staa;  det  ringede  tit  for  deres 
Øren,  saa  ofte  talte  Venner  derom.  Der  var  Solskin,  den  dej- 
ligste Alperose  glødede,  den  muntre,  leende  Babette,  dejlig 
som  Foraaret,  der  kom,  Foraaret,  der  lod  alle  Fugle  synge 
om  Sommertid,  om  Bryllupsdag. 

»Hvor  de  to  kunne  sidde  og  hænge  over  hinanden!«  sagde 
Stuekatten.   »Nu  er  jeg  ked  af  det  Mjav!« 


IX. 
Isj  omfruen. 

Foraaret  havde  udfoldet  sin  saftiggrønne  Guirlande  af 
Valnødde-  og  Kastanietræer,  den  svulmede  især  fra  Broen 
ved  St.  Maurice  til  Genfersøens  Bred  langs  Rhonen,  der 
med  voldsom  Fart  jog  fra  sit  Udspring  under  den  grønne 
Gletscher,    Ispaladset,    hvor   Isjomfruen    bor,    hvor  hun   af 

den  skarpe  Vind  lader  sig  bære  op  paa  den  øverste  Snemark 
og  i  det  stærke  Sollys  strækker  sig  paa  de  fygede  Bolstre; 
der  sad  hun  og  skuede  med  langsynet  Blik  ned  i  de  dybe 
Dale,  hvor  Menneskene,  som  Myrer  paa  den  solbeskinnede 
Sten,  travle  rørte  sig. 

»Aandskræfter,  som   Solens  Børn   kalde  eder!«    sagde  Is- 


jomfruen,  »Kryb  ere  II  en  rullende  Snebold,  og  I  og  eders 
Huse  og  Byer  ere  masede  og  udviskede!«  Og  hun  løftede  sit 
stolte  Hoved  højere  og  saa  med  dødlynende  Øjne  vidt  om 
og  dybt  ned.  Men  fra  Dalen  lød  en  Rullen,  Sprængning  af 
Klipper,  Menneskeværk;  Veje  og  Tunneler  for  Jernbaner  bleve 
anlagte. 

»De  lege  Muldvarp!«    sagde   hun;    »de    grave  Gange,    der- 

for  høres  Lyd  som  Flinteskud.  Flytter  jeg  mine  Slotte,  da 
bruser  det  stærkere  end  Tordenens  Drøn.« 

Fra  Dalen  løftede  sig  en  Røg,  den  bevægede  sig  fremad 
som  et  flagrende  Slør,  en  vajende  Fjerbusk  fra  Lokomotivet, 
der  paa  den  nysaabnede  Jernbane  drog  Banetoget,  denne  bug- 
tende Slange,  hvis  Led  er  Vogn  ved  Vogn;  pilsnart  skød 
det  frem. 

»De  lege  Herrer  dernede,  Aandskræfterne ! «  sagde  Is j om- 
fruen.  »Naturmagternes  Kræfter  ere  dog  de  raadende!«  og 
hun  lo,  hun  sang,  og  det  rungede  i  Dalen. 

»Nu  rullede  der  en  Lavine!«  sagde  Menneskene  dernede. 
Men  Solens  Børn  sang  endnu  højere  om  Mennesketanken, 
der  raader,  der  spænder  Havet  under  Aag,  flytter  Bjerge,  fyl- 
der Dale;  Mennesketanken,  der  er  Naturkræfternes  Herre.  I 
samme  Stund  just  kom  hen  over  Snemarken,  hvor  Isj  om- 
fruen  sad,  et  Selskab  af  rejsende;  de  havde  bundet  sig  med 
Tove  fast  til  hverandre  for  at  være  som  eet  større  Legeme  paa 
den  glatte  Isflade  ved  de  dybe  Afgrunde. 

»Kryb I«  sagde  hun.  »I  være  Naturmagtens  Herrer!«  og 
hun  vendte  sig  fra  dem  og  saa  spottende  ned  i  den  dybe 
Dal,  hvor  Jernbanetoget  brusede  forbi. 

»Der  sidde  de,  disse  Tanker!  de  sidde  i  Kræfternes  Vold! 
jeg  ser  dem  hver!  —  Een  sidder  stolt  som  en  Konge,  alene! 
der  sidde  de  i  Klump!  der  sover  Halvdelen!  og  naar  Damp- 
dragen holder  stille,  stige  de  ud,  gaa  deres  Gang.  Tankerne 
gaa  ud  i  Verden!«  Og  hun  lo. 

»Der  rullede  igen  en  Lavine!«  sagde  de  dernede  i  Dalen. 

»Os  naar  den  ikke!«  sagde  to  paa  Dampdragens  Ryg, 
»to  Sjæle  og  een  Tanke«  som  det  hedder.  Det  var  Ru  dy  og 
Babette;  ogsaa  Mølleren  var  med. 

»Som  Bagage!«  sagde  han.  »Jeg  er  med  som  det  nød- 
vendige!« 

»Der  sidde  de  to!«  sagde  Isj  om  fruen.  »Mangen  Gemse 
har  jeg  knust,  Millioner  Alperoser  har  jeg  knækket  og  bræk- 
ket, ikke  Roden  blev!  jeg  sletter  dem  ud!  Tankerne!  Aands- 
kræfterne!« Og  hun  lo. 

»Nu  rullede  igen  en  Lavine!«  sagde  de  nede  i  Dalen. 

X. 

Gudmoder. 

I  Montreux,  en  af  de  nærmeste  Byer,  der  med  Cla- 
rens,  Vernex  og  Grin  danne  Guirlande  om  Genfersøens 
nordøstlige  Del,  boede  Babettes  Gudmoder,  den  engelske 
fornemme  Dame  med  sine  Døtre  og  en  ung  Slægtning;  de 
vare  nyligt  indtrufne,  dog  havde  Mølleren  allerede  aflagt  dem 
Visit,  meldt  Babettes  Forlovelse  og  fortalt  om  Rudy  og 
Ørneungen,  om  Besøget  i  Interlaken,  kort  sagt  den  hele 
Historie,  og  den  havde  i  højeste  Grad  fornøjet  og  indtaget 
for  Rudy  og  for  Babette,  og  for  Mølleren  med;  de  maatte 
nu  endelig  alle  tre  komme,  og  derfor  kom  de.  —  Babette 
skulde  se  sin  Gudmoder,  Gudmoder  se  Babette. 

Ved  den  lille  Stad  Villeneuve,  for  Enden  af  Gen  fer- 
søen, laa  Dampskibet,  der  paa  en  halv  Times  Fart  naar 
derfra  til  Vernex,  lige  under  Montreux.  Det  er  en  af 
Digtere  besungen  Kyst;  her,  under  Valnøddetræerne  ved  den 
dybe,  blaagrønne  Sø,  sad  Byron  og  skrev  sine  melodiske 
Vers  om  den  fangne  i  det  skumle  Klippeslot  Chillon.  Hist, 
hvor  Cl  arens  spejler  sig  med  Grædepilene  i  Vandet,  van- 
drede Rousseau,  drømmende  om  Heloise.  Rhonefloden 
glider  frem  under  Savoyens  høje,  snedækkede  Bjerge;  her 
ligger  ikke  langt  fra  dens  Udløb  i  Søen  en  lille  0,  ja,  den 
er  saa  lille,  at  den  fra  Kysten  synes  at  være  et  Fartøj  der- 
ude; det  er  en  Klippegrund,  som  for  et  Hundrede  Aar  siden 
en  Dame  lod  steninddæmme,  belægge  med  Jord  og  beplante 
med  tre  Akasietræer,  de  overskygge  nu  den  hele  0.  Babette 
var  aldeles  henrykt  over  den  lille  Plet,  den  var  hende  det 
yndigste  paa  hele  Sejladsen,  der  skulde  man  hen,  der  maatte 
man  hen,  der  maatte  være  mageløst  yndigt  at  være,  mente 
hun.  Men  Dampskibet  gik  forbi  og  lagde  an,  som  det  skulde, 
ved  Vernex. 

Det  lille  Selskab  vandrede  herfra  op  mellem  de  hvide, 
solbelyste  Mure,  der  omgive  Vinhaverne  foran  den  lille  Bjergby 

Montreux,  hvor  Figentræerne  skygge  foran  Bondens  Hus, 
Lavrbær  og  Cypresser  gro  i  Haverne.  Halvvejs  oppe  laa  Pen- 
sionen, hvor  Gudmoder  boede. 

Modtagelsen  var  meget  hjertelig.  Gudmoder  var  en  stor, 
venlig  Kone  med  et  rundt,  smilende  Ansigt;  som  Barn  maa 
hun  have  været  et  sandt  raphaelsk  Englehoved,  men  nu  var 
hun  et  gammelt  Englehoved,  som  de  sølvhvide  Haar  rigt  krøl- 
lede om.  Døtrene  vare  pyntelige,  fine,  lange  og  slanke.  Den 
unge  Fætter,  der  var  med  og  ganske  klædt  i  hvidt  fra  Top 
til  Taa,  med  forgyldte  Haar  og  forgyldte  Bakkenbarter,  saa 
store,  at  de  kunde  bave  været  fordelte  til  tre  Gentlemen, 
viste  straks  mod  den  lille  Babette  den  allerstørste  Opmærk- 
somhed. 

Rigt  indbundne  Bøger,  Nodeblade  og  Tegninger  laa  spredte 
over  det  store  Bord,  Balkondøren  stod  aaben  ud  til  den  dej- 
lige udstrakte  Sø,  der  var  saa  blank  og  stille,  at  Savoyens 
Bjerge,  med  Smaabyer,  Skove  og  Snetoppe,  omvendt  af- 
spejlede sig. 

Rudy,  der  ellers  altid  var  kæk,  livsfrisk  og  frejdig,  følte 
sig  slet  ikke  i  sit  Es,  som  man  kalder  det;  han  bevægede 
sig  her,  som  om  han  gik  paa  Ærter  hen  over  et  glat  Gulv. 
Hvor  Tiden  var  sejg  at  slide  paa!  den  gik  i  Trædemølle,  og 
nu  skulde  man  spadsere!  det  gik  lige  saa  langsommeligt;  to 
Skridt  frem  og  eet  tilbage  kunde  Rudy  gøre  for  at  være  i 
Trit  med  de  andre.  Ned  til  C  hilion,  det  gamle,  skumle 
Slot  paa  Klippeøen,  gik  de  for  at  se  paa  Pinselspæl  og 
Dødsfængsler,  rustne  Lænker  i  Klippemuren,  Stenbriks  for  de 
dødsdømte,  Falddøre,  hvor  de  ulykkelige  vare  styrtede  ned  og 
spiddede  paa  Jernpigge  midt  i  Brændingen.  Det  kaldte  de  en 
Fornøjelse  at  se  paa.  Et  Rettersted  var  det,  løftet  ved  By- 
rons  Sang  ind  i  Poesiens  Verden.  Rudy  følte  saa  aldeles 
Retterstedet;  han  lænede  sig  til  Vinduets  store  Stenkarme  og 
saa  ned  i  det  dybe,  blaagrønne  Vand,  og  over  til  den  lille 
ensomme  0  med  de  tre  Akasier;  der  ønskede  han  sig,  fri  for 
hele  dette  pludrende  Selskab;  men  Babette  følte  sig  særdeles 
glad.  Hun  havde  moret  sig  mageløst,  sagde  hun  siden;  Fæt- 
teren fandt  hun  var  komplet. 

»Ja,  komplet  Gabflab!«  sagde  Ru  dy;  og  det  var  første 
Gang,  Ru  dy  sagde  noget,  der  ikke  behagede  hende.  En  lille 
Bog  havde  Englænderen  foræret  hende  til  Erindring  om 
Chillon,  det  var  Byrons  Digtning:  »Fangen  i  Chillon«, 
oversat  i  det  franske  Sprog,  saa  at  Babette  kunde  læse  den. 

»Bogen  kan  være  god  nok,«  sagde  Ru  dy,  »men  den  fint- 
kæmmede  Fyr,  som  gav  dig  den,  gjorde  ingen  Lykke  hos  mig.« 


»Han  saa  ud  som  en  Melsæk  uden  Mel!«  sagde  Mølle- 
ren og  lo  af  sin  Vittighed.  Ru  dy  lo  med  og  sagde,  at  det 
var  godt  og  rigtigt  sagt. 


XI. 

Fætteren. 

Da  Rudy  et  Par  Dage  efter  kom  i  Besøg  til  Møllen, 
fandt  han  den  unge  Englænder  der;  Babette  satte  just  for 
ham  kogte  Foreller,  dem  hun  bestemt  selv  havde  pyntet  med 
Persillen,  at  de  kunde  se  stadselige  ud.  Det  behøvedes  slet 
ikke.    Hvad  vilde  Englænderen   her?    Hvad  skulde  han  her? 

Trakteres  og  kredenses  af  Babette?  Rudy  var  skinsyg,  og 
det  morede  Babette;  det  fornøjede  hende  at  se  ham  fra 
alle  hans  Hjertes  Sider,  de  stærke  og  de  svage.  Kærligheden 
var  endnu  en  Leg,  og  hun  legede  med  Ru  dy  s  hele  Hjerte, 
og  dog,  det  maa  man  sige,  han  var  hendes  Lykke,  hendes 
Livs  Tanke,  det  bedste  og  herligste  i  denne  Verden,  men  jo 
mørkere  han  saa,  desmere  lo  hendes  Øjne,  hun  kunde  gerne 
have  kysset  den  blonde  Englænder  med  de  forgyldte  Bakken- 
barter, dersom  hun  derved  opnaaede,  at  Rudy  løb  rasende 
bort,  det  just  viste  hende,  hvor  højt  hun  var  elsket  af  ham. 
Men  det  var  ikke  rigtigt,  ikke  klogt  af  lille  Babette,  men 
hun  var  jo  kun  nitten  Aar.  Hun  tænkte  ikke  derover,  tænkte 
endnu  mindre  paa,  hvorledes  hendes  Adfærd  kunde  tydes, 
mere  lystig  og  let  af  den  unge  Englænder,  end  det  just  skik- 
kede sig  for  Møllerens  ærbare,  nysforlovede  Datter. 

Hvor  Landevejen  fra  Bex  løber  hen  under  den  snedæk- 
kede Klippehøjde,  som  der  i  Landets  Sprog  kaldes  Dia- 
b lerets,  laa  Møllen  ikke  langt  fra  en  rivende  Bjergstrøm, 
der  var  hvidgraa,  som  pisket  Sæbevand;  denne  drev  ikke 
Møllen,  derimod  en  mindre  Strøm,  som  paa  den  anden  Side 
Floden  styrlede  ned  fra  Klippen  og  gennem  en  Stensætning 
under  Vejen  ved  sin  Kraft  og  Fart  løftede  sig  og  løb  saa  i 
et  lukket  Bjælkebassin,  en  bred  Rende,  hen  over  den  rivende 
Flod,  drejede  det  store  Møllehjul.  Renden  var  saa  righoldig 
paa  Vand,  at  den  strømmede  over  og  frembød  saaledes  en 
vaad,  slibrig  Vej  for  den,  som  det  kunde  falde  ind  her  at 
naa  hurtigere  over  til  Møllen,  og  det  Indfald  havde  en  ung 
Mand,  Englænderen;  hvidklædt  som  en  Møllersvend  klatrede 
han  i  Aftenstunden,  ledet  af  Lyset,  der  skinnede  ud  fra  Ba- 
bettes Kammer.  Klatren  havde  han  ikke  lært,  og  nær  var 
han  gaaet  paa  Hovedet  i  Strømmen,  men  slap  med  vaade 
Ærmer  og  overstænkede  Bukser;  dyndvaad  og  tilsølet  kom 
han  hen  under  Babettes  Vinduer,  hvor  han  klatrede  op  i 
det  gamle  Lindetræ  og  der  efterlignede  Uglen,  anden  Fugl 
kunde  han  ikke  synge  efter.  Babette  hørte  det  og  tittede 
frem  gennem  de  tynde  Gardiner,  men  da  hun  saa  den  hvide 
Mand  og  nok  tænkte,  hvem  det  var,  slog  hendes  lille  Hjerte 

af  Skræk,  men  ogsaa  af  Vrede.  Hun  slukkede  i  Hast  Lyset, 
følte  efter,  om  alle  Vindueskramper  vare  paa,  og  saa  lod  hun 
ham  tude  og  hyle. 

Skrækkeligt  vilde  det  være,  om  Rudy  nu  var  her  paa 
Møllen,  men  Rudy  var  ikke  paa  Møllen,  nej,  det  var  meget 
værre,  han  var  lige  der  nedenfor.  Der  blev  talt  højt,  vrede 
Ord;  der  vilde  blive  Slagsmaal,  maaske  Drab. 

Babette  aabnede  i  Skræk  Vinduet,  raabte  Ru  dys  Navn, 
bad  ham  dog  gaa,  hun  taalte  ikke,  at  han  blev,  sagde  hun. 

»Du  taaler  ikke,  at  jeg  bliver!«  udbrød  han,  »det  er  alt- 
saa  en  Aftale!  Du  venter  gode  Venner,  bedre  end  jeg,  skam 
dig,  Babette!« 

»Du  er  afskyelig!«  sagde  Babette.  »Jeg  hader  dig!«  og 
nu  græd  hun.    »Gaa!  gaa!« 

*Det  har  jeg  ikke  fortjent!«  sagde  han,  og  han  gik,  hans 
Kinder  vare  som  Ild,  hans  Hjerte  var  som  Ild. 

Babette  kastede  sig  paa  Sengen  og  græd. 

»Saa  højt  som  jeg  elsker  dig,  Rudy!  og  du  kan  tro  ilde 
om  mig!« 

Og  hun  var  vred,  meget  vred,  og  det  var  godt  for  hende, 
ellers  havde  hun  været  dybt  bedrøvet;  nu  kunde  hun  falde  i 
Søvn  og  sove  Ungdommens  styrkende  Søvn. 


XII. 
Onde  Magter. 

Rudy  forlod  Bex,  gik  ad  Hjemvejen,  søgte  op  paa  Bjer- 
gene, i  den  friske,  afkølende  Luft,  hvor  Sneenflaa,  hvor  Is- 
jomfruen  raadede.  Løvtræerne  stod  dybt  nede,  som  vare 
de  kun  Kartoffeltoppe,  Gran  og  Busk  bleve  mindre,  Alpe- 
roserne groede  ved  Sneen,  der  laa  i  enkelte  Pletter,  som  Lin- 
ned paa  Blegen.  Der  stod  en  blaa  Gentiane,  han  knuste  den 
med  Geværkolben. 

Højere  oppe  viste  sig  to  Gemser,  Rudy  s  Øjne  fik  Glans, 
Tankerne  ny  Flugt;  men  han  var  ikke  nær  nok  for  at  gøre  et 

sikkert  Skud;  højere  sleg  han,  hvor  kun  et  stridt  Græs  vok- 
sede mellem  Stenblokkene;  Gemserne  gik  roligt  paa  Snemarken; 
ivrigt  skyndte  han  sig;  Skytaagerne  sænkede  sig  omkring  ham, 
og  pludselig  stod  han  foran  den  stejle  Klippevæg,  Regnen 
begyndte  at  strømme  ned. 

Han  følte  en  brændende  Tørst,  Hede  i  Hovedet,  Kulde 
i  sine  andre  Lemmer;  han  greb  efter  sin  Jagtflaske,  men 
denne  var  tom,  han  havde  ikke  tænkt  paa  den,  da  han 
stormede  op  i  Bjergene.  Aldrig  havde  han  været  syg,  men 
nu  havde  han  en  Fornemmelse  deraf;  træt  var  han,  Lyst 
følte  han  til  at  kaste  sig  ned  og  sove,  men  alt  strømmede 
med  Vand,  han  søgte  at  tage  sig  sammen;  underligt  sitrede 
Genstandene  for  hans  Øjne,  men  da  saa  han  pludselig,  hvad 
han  aldrig  havde  set  her  før,  et  nyttømret  lavt  Hus,  der 
hældede  sig  op  til  Klippen,  og  i  Døren  stod  en  ung  Pige, 
han  troede,  at  det  var  Skoleholderens  Anette,  som  han 
engang  havde  kysset  i  Dansen,  men  det  var  ikke  Anette, 
og  dog  havde  han  set  hende  før,  maaske  ved  Grind el- 
wald,  hin  Aften  han  vendte  hjem  fra  Skyttelavet  i  Inter- 
laken. 

»Hvor  kommer  du  her?«  spurgte  han. 

»Jeg  er  hjemme!«   sagde  hun.   »Jeg  vogter  min  Hjord!« 

»Din  Hjord,  hvor  græsser  den?  Her  er  kun  Sne  og 
Klipper!« 

»Du  veed  god  Besked!«  sagde  hun  og  lo.  »Her  bag  ved, 
lidt  nede,  er  en  dejlig  Græsgang!  der  gaa  mine  Geder!  jeg 
hytter  dem  godt!  ikke  een  mister  jeg,  hvad  mit  er,  bliver 
mit!« 

»Du  er  kæk!«  sagde  Rudy. 

»Du  ogsaa!«  svarede  hun. 

»Har  du  Mælk,  saa  giv  mig  den!  jeg  tørster  ganske 
ulidelig!« 

»Jeg  har  noget  bedre  end  Mælk!«  sagde  hun,  »det  skal 
du  faa!  i  Gaar  kom  her  rejsende  med  deres  Fører,  de  glemte 
en  halv  Flaske  Vin,  som  du  nok  aldrig  har  smagt  den;  de 
hente  den  ikke,  jeg  drikker  den  ikke,  drik  du!« 

Og  hun  kom  frem  med  Vinen,  hældte  den  i  en  Træskaal 
og  gav  Ru  dy. 

»Den  er  god!«  sagde  han.  »Aldrig  smagte  jeg  saa  var- 
mende, saa  ildfuld  en  Vin!«  og  hans  Øjne  straalede,  der 
kom  et  Liv,  en  Glød  i  ham,  som  om  alle  Sorger  og  Tryk 
dunstede  bort;  den  sprudlende,  friske  Menneskenatur  rørte 
sig  i  ham. 

»Men  det  er  jo  dog  Skoleholderens  Anette!«  udbrød  han. 
»Giv  mig  et  Kys!« 

»Ja,  giv  mig  den  smukke  Ring,    du  bærer  paa  Fingeren!« 

»Min  Brudering!« 

»Just  den!«  sagde  Pigen  og  gød  Vin  i  Skaalen,  satte  den 
for  hans  Læber,  og  han  drak.  Der  strømmede  Livsens  Glæde 
i  hans  Blod,  den  hele  Verden  var  hans,  syntes  han,  hvorfor 
plage  sig!  Alt  er  til  for  at  nyde  og  lyksaliggøre  os!  Livsens 
Strøm  er  Glædens  Strøm,  rives  med  af  den,  lade  sig  bære 
af  den,  det  er  Lyksalighed.  Han  saa  paa  den  unge  Pige,  det 
var  Anette  og  dog  ikke  Anette,  endnu  mindre  Troldfantomet, 
som  han  havde  kaldt  hende,  han  mødte  ved  Grindelwald; 
Pigen  her  paa  Bjerget  var  frisk  som  den  nysfaldne  Sne, 
svulmende  som  Alperosen  og  let  som  et  Kid,  dog  altid  skabt 
af  Adams  Ribben,  Menneske  som  Rudy.  Og  han  slyngede 
sine  Arme  om  hende,  saa  ind  i  hendes  forunderlige  klare 
Øjne,  kun  et  Sekund  var  det,  og  i  dette,  ja  forklar,  giv  os 
det  i  Ord  —  var  det  Aandens  eller  Dødens  Liv,  der  fyldte 
ham?  Blev  han  løftet,  eller  sank  han  ned  i  det  dybe,  dræ- 
bende Issvælg,  dybere,  altid  dybere?  Han  saa  Isvæggene  som 
et  blaagrønt  Glas;  uendelige  Kløfter  gabede  rundt  om,  og 
Vandet  dryppede,  klingende  som  et  Klokkespil  og  dertil  saa 
perleklart,  lysende  i  blaahvide  Flammer;  Isjomfruen  gav 
ham  et  Kys,  der  isnede  ham  igennem  hans  Ryghvirvler  ind 
i  hans  Pande;  han  gav  et  Smertens  Skrig,  rev  sig  løs,  tum- 
lede og  faldt,  det  blev  Nat  for  hans  Øjne,  men  han  aabnede 
dem  igen.  Onde  Magter  havde  øvet  deres  Spil. 

Borte  var  Alpepigen,  borte  den  skjulende  Hytte,  Vandet 
drev  ned  ad  den  nøgne  Klippevæg,  Sneen  laa  rundt  om; 
Rudy   rystede   af  Kulde,   gennemblødt    til    Skindet,   og   hans 

Ring  var  borte,  Bruderingen,  Babette  havde  givet  ham. 
Hans  Gevær  laa  i  Sneen  hos  ham,  han  tog  det,  vilde  skyde 
det  af,  det  klikkede.  Vaade  Skyer  laa  som  faste  Snemasser  i 
Kløften,  Svi  ml  en  sad  der  og  lurede  paa  det  kraftløse  Bytte, 
og   under    hende   klang    det  i   den   dybe   Kløft,    som    om    en 


Fjeldblok  faldt,  knuste  og  bortrev  alt,  hvad  der  vilde  standse 
den  i  Faldet. 

Men  i  Møllen  sad  Babette  og  græd;  Rudy  havde  i  seks 
Dage  ikke  været  der;  han,  som  havde  Uret,  han,  som  burde 
bede  hende  om  Tilgivelse,  thi  med  hele  sit  Hjerte  elskede 
hun  ham. 

XIII. 
I  Møllerens  Hus. 

»Det  er  et  rædsomt  Vrøvl  med  de  Mennesker,«  sagde 
Stuekatten  til  Køkkenkatten.  »Nu  er  det  igen  i  Stykker 
med  Babette  og  Rudy.  Hun  græder,  og  han  tænker  nok 
ikke  mere  paa  hende.« 

»Det  kan  jeg  ikke  lide,«   sagde  Køkkenkatten. 

»Jeg  ikke  heller,«  sagde  Stuekatten,  »men  jeg  vil  ikke 
sørge  over  det!  Babette  kan  jo  blive  Kæreste  med  de  røde 
Bakkenbarter!  han  har  da  heller  ikke  været  her,  siden  han 
vilde  paa  Taget.« 

Onde  Magter  have  deres  Spil,  uden  om  os  og  inden  i 
os!  det  havde  Rudy  fornummet  og  tænkt  over.  Hvad  var 
der  foregaaet  om  ham  og  i  ham  der  højt  paa  Bjerget?  Var 
det  Syner  eller  en  Feberdrøm,  aldrig  havde  han  kendt  til 
Feber  eller  Sygdom  før.  Et  Indblik  i  sig  selv  havde  han 
gjort,  idet  han  dømte  Babette.  Han  tænkte  paa  den  vilde 
Jagt  i  sit  Hjerte,  den  hede  Føhn,  som  der  nys  brød  løs. 
Kunde  han  skrifte  alt  for  Babette,  hver  en  Tanke,  der  i 
Fristelsens  Stund  hos  ham  kunde  blive  til  Gerning.  Hendes 
Ring  havde  han  tabt,  og  just  i  dette  Tab  havde  hun  gen- 
vundet ham.  Kunde  hun  skrifte  for  ham?  Det  var,  som  hans 
Hjerte  skulde  gaa  itu,  idet  han  tænkte  paa  hende;  der  løftede 
sig  saa  mange  Erindringer;  han  saa  hende  lyslevende,  leende, 
et  overgivent  Barn;  mangt  et  kærligt  Ord,  hun  havde  talt  i 
sit  Hjertes  Fylde,  fløj  som  et  Solblink  ind  i  hans  Bryst,  og 
snart  var  et  helt  Solskin  derinde  for  Babette. 

Hun  maatte  kunne  skrifte  for  ham,  og  hun  skulde  det. 

Han  kom  til  Møllen;  det  kom  til  Skriflemaal,  det  be- 
gyndte med  et  Kys  og  endte  med,  at  Rudy  var  Synderen, 
hans  store  Fejl  var  det  at  kunne  tvivle  om  Babettes  Tro- 
skab, det  var  næsten  afskyeligt  af  ham!  slig  Mistro,  slig 
Heftighed  kunde  føre  dem  begge  i  Ulykke.  Ja,  ganske  vist! 
og  derfor  holdt  Babette  en  lille  Prædiken  for  ham;  den 
fornøjede  hende  selv,  og  den  klædte  hende  saa  yndigt,  dog  i 

eet  havde  Rudy  Ret,  Gudmoders  Slægtning  var  en  Gabflab! 
hun  vilde  brænde  den  Bog,  han  havde  foræret  hende,  og 
ikke  eje  det  mindste,  der  kunde  huske  hende  paa  ham. 

»Nu  er  det  overstaaet,«  sagde  Stuekatten.  »Rudy  er  her 
igen,  de  forstaa  hinanden,  og  det  er  den  største  Lykke,  sige  de.« 

»Jeg  hørte  i  Nat,«   sagde  Køkkenkatten,   »Rol terne  sige, 


den  største  Lykke  er  at  æde  Tællelys  og  at  have  fuldt  op 
for  sig  af  fordærvet  Flæsk.  Hvem  skal  man  nu  tro,  Rotterne 
eller  Kærestefolkene?« 

»Ingen  af  dem!«  sagde  Stuekatten.  »Det  er  altid  det 
sikreste.« 

Den  største  Lykke  for  Rudy  og  Babette  var  just    i    sin 

Opgang,  den  skønneste  Dag,  som  den  kaldes,  havde  de  i 
Vente,  Bryllupsdagen. 

Men  ikke  i  Kirken  i  Bex,  ikke  i  Møllerens  Hus,  skulde 
Brylluppet  staa;  Gudmoder  vilde,  at  Brylluppet  fejredes  hos 
hende,  og  at  Vielsen  fandt  Sted  i  den  smukke  lille  Kirke  i 
Montreux.  Mølleren  holdt  paa,  at  dette  Forlangende  skulde 
opfyldes;  han  alene  vidste,  hvad  Gudmoder  havde  bestemt 
for  de  nygifte;  de  fik  af  hende  en  Brudegave,  der  nok  var 
en  saadan  lille  Føjelighed  værd.  Dagen  var  bestemt.  Allerede 
Aftenen  forud  vilde  de  rejse  til  Villeneuve,  for  med  Skibet 
om  Morgenen  at  sætte  saa  betids  over  til  Montreux,  at 
Gudmoders  Døtre  kunde  pynte  Bruden. 

»Der  bliver  vel  anden  Dags  Bryllup  her  i  Huset,«  sagde 
Stuekatten.  »Ellers  giver  jeg  ikke  et  Mjav  for  det  hele.« 

»Her  bliver  Gilde!«  sagde  Køkkenkatten.  »Ænder  ere 
slagtede,  Duer  kvalte,  og  et  helt  Dyr  hænger  paa  Væggen. 
Jeg  faar  Tandkløe  ved  at  se  paa  det!  —  I  Morgen  begynder 
da  Rejsen.« 

Ja,  i  Morgen!  —  Denne  Aften  sad  Rudy  og  Babette, 
som  forlovede,  sidste  Gang  paa  Møllen. 

Udenfor  var  Alpegløden,  Aftenklokken  klang,  Solstraalernes 
Døtre  sang:   »Det  bedste  sker!« 


XIV. 

Syner  i  Natten. 

Solen  var  nede,  Skyerne  sænkede  sig  i  Rhonedalen  mel- 
lem de  høje  Bjerge,  Vinden  blæste  sydfra,  en  Afrikas  Vind, 
ned  over  de  høje  Alper,  en  Føhn,  der  rev  Skyerne  sønder, 
og  da  Vinden  var  faret  hen,  blev  det  et  Øjeblik  ganske 
stille;  de  sønderrevne  Skyer  hang  i  fantastiske  Skikkelser 
mellem  de  skovgroede  Bjerge  hen  over  den  ilsomme  Rhone- 
flod;  de  hang  i  Skikkelser  som  Urverdenens  Sødyr,  som 
Luftens  svævende  Ørn  og  som  Sumpens  springende  Frøer; 
de  sænkede  sig  ned  paa  den   rivende   Strøm,    de   sejlede  paa 

den  og  sejlede  dog  i  Luften.  Strømmen  førte  med  sig  en  med 
Rod  opreven  Gran,  Vandet  viste  drejende  Hvirvler  foran;  det 
var  Svi  ml  en,  mere  end  een,  der  drejede  sig  i  Kreds  paa 
den  frembrusende  Strøm.  Maanen  lyste  paa  Bjergtoppenes 
Sne,  paa  de  mørke  Skove  og  de  hvide  sælsomme  Skyer, 
Nattens  Syner,  Naturkræfternes  Aander;  Bjergbonden  saa  dem 
gennem   Ruden,    de   sejlede   dernede    i   Skarer  foran   Isj om- 


fru  en;  hun  kom  fra  sit  Gletscherslot,  hun  sad  paa  det 
skrøbelige  Skib,  en  opreven  Gran,  Gletschervandet  bar  hende 
ned  ad  Strømmen  til  den  aabne  Sø. 

»Bryllupsgæsterne  komme  1«  susede  og  sang  det  i  Luft 
og  Vand. 

Syner  derude,  Syner  derinde.  Babette  drømte  en  under- 
lig Drøm. 

Det  forekom  hende,  som  om  hun  var  gift  med  Ru  dy, 
og  det  allerede  i  mange  Aar.  Han  var  nu  paa  Gemsejagt, 
men  hun  var  i    sit  Hjem,    og   der   sad    hos    hende   den   unge 

Englænder  med  de  forgyldte  Bakkenbarter;  hans  Øjne  vare 
saa  varme,  hans  Ord  havde  en  Trolddomsmagt,  han  rakte 
hende  Haanden,  og  hun  maatte  følge  ham.  De  gik  bort  fra 
Hjemmet.  Bestandigt  nedad!  —  og  det  var  for  Babette, 
som  laa  der  en  Byrde  paa  hendes  Hjerte,  den  blev  altid 
tungere,  en  Synd  var  det  mod  Ru  dy,  en  Synd  mod  Gud; 
—  pludselig  stod  hun  forladt,  hendes  Klæder  vare  revne  itu 
af  Tjørne,  hendes  Haar  var  graat,  hun  saa  i  Smerte  opad, 
og  paa  Fjeldranden  øjnede  hun  Ru  dy;  —  hun  strakte  sine 
Arme  imod  ham,  men  vovede  ikke  at  kalde  eller  bede,  og 
det  vilde  heller  ikke  have  hjulpet,  thi  snart  saa  hun,  at  det 
ikke  var  ham,  men  kun  hans  Jægertrøje  og  Hat,  der  hang 
paa  Alpestokken,  som  Jægerne  stille  hen  for  at  skuffe  Gem- 
serne. Og  i  grænseløs  Smerte  jamrede  Babette:  »Oh,  var 
jeg  død  paa  min  Bryllupsdag,  min  lykkeligste  Dag!  Herre, 
du  min  Gud,  det  havde  været  en  Naade,  en  Livsens  Lykke! 
da  var  det  bedste  sket,  der  kunde  ske  for  mig  og  Rudy! 
Ingen  veed  sin  Fremtid!«  og  i  gudløs  Smerte  styrtede  hun  sig 
ned  i  den  dybe  Fjeldkløft.  Der  brast  en  Streng,  der  klang 
en  Sørget  one  — ! 

Babette  vaagnede  op,  Drømmen  var  endt  og  udslettet, 
men  hun  vidste,  at  hun  havde  drømt  noget  skrækkeligt  og 
drømt  om  den  unge  Englænder,  som  hun  i  flere  Maaneder 
ikke  havde  set,  ikke  tænkt  paa.  Mon  han  var  i  Montreux? 
Skulde  hun  faa  ham  at  se  ved  Brylluppet?  Der  gled  en  lille 
Skygge  hen  om  den  fine  Mund.  Brynene  rynkede  sig;  men 
snart  kom  et  Smil  og  Blinket  i  Øjet,  Solen  skinnede  saa 
smukt  udenfor,  og  i  Morgen  var  det  hendes  og  Ru  dy  s 
Bryllup. 

Han  var  allerede  i  Stuen,  da  hun  kom  derned,  og  snart 
gik  det  af  Sted  til  Villeneuve.  De  vare  saa  lykkelige  de 
to,  og  Mølleren  med,  han  lo  og  straalede  i  det  dejligste  Hu- 
mør; en  god  Fader,  en  ærlig  Sjæl  var  han. 

»Nu  er  vi  Herskabet  hjemme!«  sagde  Stuekatten. 

XV. 

SI  utni  ngen. 

Det  var  endnu  ikke  Aften,  da  de  tre  glade  Mennesker 
naaede  Villeneuve  og  holdt  deres  Maaltid.  Mølleren  satte 
sig  i  Lænestolen  med  sin  Pibe  og  tog  en  lille  Lur.  De  unge 
Brudefolk  gik  Arm  i  Arm  ud  af  Byen,  hen  ad  Kørevejen 
under  de  buskbegroede  Klipper,  langs  den  blaagrønne,  dybe 
Sø;  det  skumle  Ghillon  spejlede  sine  graa  Mure  og  tunge 
Taarne  i  det  klare  Vand;  den  lille  0  med  de  tre  Akasier  laa 
endnu  nærmere,  den  saa  ud  som  en  Buket  paa  Søen. 

»Der  maa  være  yndigt  derovre  1«  sagde  Babette;  hun 
havde  igen  den  største  Lyst  at  komme  derover,  og  det 
Ønske  kunde  straks  opfyldes:  der  laa  en  Baad  ved  Bredden, 
Snoren,  som  holdt  den,  var  let  at  løse.  Ingen  saa  man,  der 
kunde  spørges  om  Tilladelse,  og  saa  tog  man  uden  videre 
Baaden,  Ru  dy  forstod  nok  at  ro. 

Aarerne  greb  som  Fiskens  Finner  i  det  føjelige  Vand, 
det  er  saa  bøjeligt  og  dog  saa  stærkt,  det  er  helt  Ryg 
til  at  bære,  helt  Mund  til  at  sluge,  mildt  smilende,  Blød- 
heden selv,  og  dog  skrækindjagende  og  stærkt  til  at  sønder- 
bryde. Der  stod  et  skummende  Kølvand  efter  Baaden,  der  i 
faa  Minutter  med  de  to  naaede  over  til  Øen,  hvor  de  steg  i 
Land.  Her  var  ikke  større  Plads  end  til  en  Dans  for  de  to. 

Rudy  svingede  Babette  to,  tre  Gange  rundt,  og  saa 
satte  de  sig  paa  den  lille  Bænk,  under  de  nedhængende  Aka- 
sier, saa  hinanden  ind  i  Øjnene,  holdt  hinanden  i  Hænderne, 
og  alt  rundt  om  straalede  i  Glans  af  den  synkende  Sol. 
Granskovene  paa  Bjergene  fik  et  rødlilla  Udseende  ganske 
som  blomstrende  Lyng,  og  hvor  Træerne  slap,  og  Klippestenen 
traadte  frem,  glødede  den,  som  om  Fjeldet  var  transparent; 
Skyerne  paa  Himlen  lyste  som  den  røde  Ild,  den  hele  Sø 
var  som  det  friske,  blussende  Rosenblad.  Alt  som  Skyggerne 
løftede  sig  op  ad  Savoyens  snedækkede  Bjerge,  bleve  disse 
sortblaa,  men  den  øverste  Tinde  skinnede  som  den  røde  Lava, 
den  genviste  et  Moment  fra  Bjergdannelsen,   da  disse  Masser 

glødende  løftede  sig  fra  Jordens  Skød  og  endnu  ikke  vare 
slukkede.  Det  var  en  Alpegløden,  som  Ru  dy  og  Babette 
aldrig  troede  at  have  set  Magen  til.  De  snedækkede  Dent  du 
Midi  havde  en  Glans  som  Fuldmaanens  Skive,  idet  den  løfter 
sig  i  Horisonten. 

»Saa  megen  Dejlighed!   saa  megen  Lykke!«    sagde  de   to. 

—  »Mere  har  Jorden  ikke  at  give  mig!«  sagde  Rudy.  »En 
Aftenstund  som  denne  er  dog  et  helt  Liv!  hvor  tit  fornam 
jeg  min  Lykke,  som  jeg  fornemmer  den  nu,  og  tænkte,  om 
nu  alting  endte,  hvor  lykkeligt  har  jeg  dog  levet!  hvor  vel- 
signet er  denne  Verden!  og  Dagen  endte,  men  en  ny  be- 
gyndte igen,  og  jeg  syntes,  at  den  var  endnu  smukkere!  Vor 
Herre  er  dog  uendelig  god,  Babette!« 

»Jeg  er  saa  lykkelig!«  sagde  hun. 

»Mere  har  Jorden  ikke  at  give  mig!«  udbrød  Rudy. 

Og  Aftenklokkerne  klang  fra  Savoyens  Bjerge,  fra  Schweizes 
Bjerge;   i  Guldglans  løftede  sig  mod  Vest  det  sortblaa  Jura. 

»Gud  give  dig  det  herligste  og  bedste!«    udbrød  Babette. 

»Det  vil  han!«  sagde  Rudy.  »I  Morgen  har  jeg  det!  i 
Morgen  er  du  ganske  min!  min  egen  lille,  yndige  Kone!« 

»Baaden!«  raabte  Babette  i  det  samme. 

Baaden,  der  skulde  føre  dem  tilbage,  var  gaaet  løs  og 
drev  fra  Øen. 

»Jeg  henter  den!«  sagde  Rudy,  kastede  sin  Kjole,  rev 
sine  Støvler  af,  sprang  i  Søen  og  tog  raske  Tag  hen  imod 
Baaden. 

Koldt  og  dybt  var  det  klare,  blaagrønne  Isvand  fra 
Bjergets  Gletscher.  Rudy  saa  ned  deri,  kun  et  eneste  Blik, 
og  det  var,  som  saa  han  en  Guldring  trille,  blinke  og  spille, 

—  sin  tabte  Brudering  tænkte  han  paa,  og  Ringen  blev 
større,  videde  sig  ud  i  en  funklende  Kreds,  og  i  denne  lyste 
den  klare  Gletscher;  uendelige  dybe  Kløfter  gabede  rundt  om, 
og  Vandet  dryppede  klingende  som  et  Klokkespil  og  lysende 
med  hvidblaa  Flammer;  i  et  Nu  saa  han,  hvad  vi  maa  sige 
i  lange,  mange  Ord.  Unge  Jægere  og  unge  Piger,  Mænd  og 
Kvinder,  engang  sunkne  i  Gletscherens  Kløfter,  stod  her  lys- 
levende med  aabne  Øjne  og  smilende  Mund,   og  dybt  under 

dem  lød   fra  begravne  Byer  Kirkeklokkernes   Klang;    Menig- 
heden   knælede    under    Kirkehvælvingen,    Isstykker    dannede 


Orgelpiber,  Fjeldstrømmen  orglede.  Is  jomfruen  sad  paa  den 
klare,  gennemsigtige  Bund,  hun  løftede  sig  op  mod  Rudy, 
kyssede  hans  Fødder,  og  der  gik  en  Dødsisnen  gennem  hans 

Lemmer,  et  elektrisk  Stød  —  Is  og  Ild!  man  skelner  ikke 
derimellem  ved  den  korte  Berørelse. 

»Mini  min!«  klang  det  om  ham  og  ind  i  ham.  »Jeg 
kyssede  dig,  da  du  var  lille!  kyssede  dig  paa  din  Mund! 
nu  kysser  jeg  dig  paa  din  Taa  og  paa  din  Hæl,  min  er 
du  hel!« 

Og  han  var  borte  i  det  klare,  blaa  Vand. 

Alt  var  stille;  Kirkeklokkerne  hørte  op  at  ringe,  de  sidste 
Toner  forsvandt  med  Glansen  paa  de  røde  Skyer. 

»Min  er  du!«  klang  det  i  det  dybe;  »min  er  du!«  klang 
det  i  det  høje,  fra  det  uendelige. 

Dejligt  at  flyve  fra  Kærlighed  til  Kærlighed,  fra  Jorden 
ind  i  Himlen. 

Der  brast  en  Streng,  der  klang  en  Sørgetone,  Dødens  Is- 
kys  besejrede  det  forkrænkelige;  Forspillet  endte,  for  at  Livs- 
dramaet  kunde  begynde,  Misklangen  opløses  i  Harmoni. 

Kalder  du  det  en  sørgelig  Historie? 

Stakkels  Babette!  for  hende  var  det  Angestens  Stund! 
Baaden  drev  længer  og  længer  bort.  Ingen  i  Land  vidste, 
at  Brudeparret  var  paa  den  lille  0.  Aftenen  tog  til ;  Skyerne 
sænkede  sig;  Mørket  kom.  Ene,  fortvivlet,  jamrende  stod  hun 
der.  Et  Guds  Vejr  hang  over  hende;  Lynblink  lyste  over 
Jurabjergene,  over  Schweizerlandet  og  over  Savoyen;  fra  alle 
Sider  Blink  paa  Blink,  Drøn  i  Drøn,  de  rullede  i  hinanden, 
flere  Minutter  langt.  Lynblinkene  fik  snart  Solens  Glans,  man 
kunde  se  hver  enkelt  Vinstok  som  ved  Middagstid,  og  straks 
derpaa  rugede  igen  det  sorte  Mørke.  Lynene  dannede  Sløjfer, 
Filtringer,  Siksak,  slog  ned  rundt  om  i  Søen,  de  lyste  fra 
alle  Sider,  mens  Drønene  vokste  ved  Ekkoets  Bulder.  Paa 
Land  drog  man  Baadene  op  paa  Strandbredden;  alt,  hvad 
levende  var,  søgte  Ly!  —  og  nu  strømmede  Regnen  ned. 

»Hvor  er  dog  Rudy  og  Babette  i  dette  Guds  Vejr!« 
sagde  Mølleren. 

Babette  sad  med  foldede  Hænder,  med  Hovedet  i  sit 
Skød,  stum  af  Smerte,  af  Skrig  og  Jamren. 

»I  det  dybe  Vand!«  sagde  hun  inde  i  sig  selv.  »Dybt 
nede,  som  under  Gletscheren,  er  han!« 

I  hendes  Tanker  kom,  hvad  Ru  dy  havde  fortalt  om  sin 
Moders  Død,  om  sin  Frelse,  da  han  som  Lig  løftedes  op  af 
Gletschernes  Kløfter.   »I  sj  om  fruen  har  ham  igen!« 

Og  der  lyste  et  Lyn,  saa  blendende  som  Solglans  paa 
den  hvide  Sne.  Babette  foer  i  Vejret;  Søen  løftede  sig  i  dette 
Nu  som  en  skinnende  Gletscher,  I  sj  om  fruen  stod  der, 
majestætisk,  blaableg,  skinnende,  og  ved  hendes  Fødder  laa 
Rudys  Lig.  »Min!«  sagde  hun,  og  rundt  om  var  igen  Mulm 
og  Mørke,  skyllende  Vand. 

»Grusomt!*  jamrede  Babette.  »Hvorfor  skulde  dog  han 
dø,  idet  vor  Lykkes  Dag  kom!  Gud!  lys  op  i  min  Forstand! 
lys  ind  i  mit  Hjerte!  jeg  forstaar  ikke  dine  Veje,  famler  i 
din  Almagt  og  Visdom!« 

Og  Gud  lyste  ind  i  hendes  Hjerte.  Et  Tankeblink,  en 
Naadens  Straale,  hendes  Drøm  sidste  Nat,  lyslevende,  gennem- 
blinkede  hende;  hun  huskede  Ordene,  hun  havde  talt:  Ønsket 
om  det  bedste  for  sig  og  Ru  dy. 

»Ve  mig!  var  det  Syndens  Frø  i  mit  Hjerte!  var  min 
Drøm  et  Fremtidsliv,  hvis  Streng  maatte  rives  over  for  min 
Frelses  Skyld!  Jeg  elendige!« 

Jamrende  sad  hun  i  den  mulmmørke  Nat.  I  dens  dybe 
Stilhed  klang,  syntes  hun,  endnu  Rudys  Ord;  de  sidste,  han 
her  sagde:  »Mere  Lykke  har  Jorden  ikke  at  give  mig!«  De 
klang  i  Glædens  Fylde,  de  gentoges  i  Smertens  Væld. 


Et  Par  Aar  ere  hengaaede  siden.  Søen  smiler,  Kysterne 
smile;  Vinranken  sælter  svulmende  Druer;  Dampskibe  med 
vajende  Flag  jage  forbi,  Lyslbaade  med  deres  to  udspændte 
Sejl  flyve  som  hvide  Sommerfugle  hen  over  Vandspejlet; 
Jernbanen  over  Chillon  er  aabnet,  den  fører  dybt  ind  i 
Rhonedalen.  Ved  hver  Station  udstige  fremmede,  de  komme 
med  deres  i  rødt  indbundne  Rejsebog  og  læse  sig  til,  hvad 
mærkeligt  de  have  at  se.  De  besøge  Chillon,  de  se  derude 
i  Søen  den  lille  0  med  de  tre  Akasier,  og  læse  i  Bogen  om 

Brudeparret,  der  i  Aaiet  1856  en  Aftenstund  sejlede  derover, 
Brudgommens  Dod,  og:  »først  næste  Morgen  hørte  man  paa 
Kysten  Brudens  fortvivlede  Skrig.« 

Men  Rejsebogen  melder  intet  om  Babettes  stille  Leve- 
dage hos  sin  Fader,  ikke  i  Møllen,,  der  bo  nu  fremmede,  men 
i  det  smukke  Hus  nær  Banegaarden,  hvor  fra  Vinduet  hun 
mangen  Aften  endnu  ser  hen  over  Kastanietræerne  til  de  Sne- 
bjerge,  hvor  engang  Ru  dy  tumlede  sig;  hun  ser  i  Aften- 
stunden Alpegløden,  Solens  Børn  lejre  sig  deroppe  og  gen- 
tage Sangen  om  Vandringsmanden,  som  Hvirvelvinden  afrev 
Kappen  og  førte  bort;  Hylsteret  og  ikke  Manden  tog  den. 

Der  er  Rosenglans  paa  Bjergels  Sne,  der  er  Rosenglans 
i  hvert  Hjerte,  hvor  Tanken  er:  »Gud  lader  det  bedste  ske 
for  os!«  men  det  bliver  os  ikke  altid  aabenbaret,  saaledes 
som  det  blev  for  Babette  i  hendes  Drøm. 


Sommerfuglen. 


Sommerfuglen  vilde  have  sig  en  Kæreste.  Naturligvis  vilde 
han  have  sig  en  net  lille  en  af  Blomsterne.  Han  saa 
paa  dem;  hver  sad  saa  stille  og  besindig  paa  sin  Stilk,  som 
en  Jomfru  skal  sidde,  naar  hun  ikke  er  forlovet;  men  her 
vare  saa  mange  at  vælge  imellem,  det  blev  en  Besværlighed, 
det  gad  Sommmerfuglen  ikke  være  over,  og  saa  fløj  han 
til  Gaaseurten.  Hende  kalde  de  Franske  Margrete,  de  veed, 
at  hun  kan  spaa,  og  det  gør  hun,  idet  Kærestefolk  plukke 
Blad  for  Blad  af  hende,  og  ved  hvert  gøre  de  et  Spørgsmaal 
om  Kæresten:  »af  Hjerte?  —  med  Smerte?  —  elsker  meget? 
—  lille  bitte?  —  ikke  det  allermindste?«  eller  saadant  noget. 
Enhver  spørger  paa  sit  Sprog.  Sommerfuglen  kom  ogsaa 
for  at  spørge;  han  nippede  ikke  Bladene  af,  men  kyssede 
paa  hvert  eet,  i  den  Mening,  at  man  kommer  længst  med 
det  gode. 

»Søde  Margrete  Gaaseurt!«  sagde  han,  »De  er  den 
klogeste  Kone  af  alle  Blomsterne!  De  forstaar  at  spaa!  sig 
mig,  faar  jeg  den  eller  den?  Og  hvem  faar  jeg?  Naar  jeg  veed 
det,  kan  jeg  flyve  lige  til  og  fri!« 

Men  Margrete  svarede  slet  ikke.  Hun  kunde  ikke  lide, 
at  han  kaldte  hende  Kone,  for  hun  var  jo  Jomfru,  og  saa  er 
man   ikke  Kone.    Han   spurgte   anden  Gang,    og   han   spurgte 

tredie  Gang,  og  da  han  ikke  fik  et  eneste  Ord  af  hende, 
saa  gad  han  ikke  spørge  mere,  men  fløj  uden  videre  paa 
Frieri. 

Det  var  i  det  tidlige  Foraar;  der  var  fuldt  op  af  Sommer- 
gække og  Krokus.  »De  ere  meget  nette!«  sagde  Sommer- 
fuglen, > nydelige  smaa  Konfirmander!  men  noget  ferske.« 
Han,  som  alle  unge  Mandfolk,  saa  efter  ældre  Piger.  Derpaa 
fløj  han  til  Anemonerne;  de  vare  ham  lidt  for  beske; 
Violerne  lidt  for  sværmeriske;  Tulipanerne  for  prangende ; 
Pinselillierne  for  borgerlige;  Lindeblomsterne  for  smaa, 
og  de  havde  saa  stort  Familieskab;  Æbleblomsterne  vare 
jo  rigtignok  som  Roser  at  se  paa,  men  de  stod  i  Dag  og  faldt 
af  i  Morgen,  ligesom  Vinden  blæste,  det  blev  et  for  kort 
Ægteskab,  syntes  han.  Ærteblomsten  var  den,  som  mest 
behagede,  den  var  rød  og  hvid,  den  var  skær  og  fin,  hørte 
til  de  huslige  Piger,  som  se  godt  ud  og  dog  du  for  Køkkenet; 
han  var  lige  ved  at  fri  til  hende,  men  i  det  samme  saa  han 
tæt  ved  hang  en  Ærtebælg  med  vissen  Blomst  paa  Spidsen. 
»Hvem  er  det?«  spurgte  han.  »Det  er  min  Søster,  sagde  Ærte- 
blomsten. 

»Naa,  saaledes  kommer  De  til  at  se  ud  senere!«  Det  skræm- 
mede Sommerfuglen,  og  saa  fløj  han. 

Kaprifolierne  hang  over  Gærdet;  der  var  fuldt  op  af 
de  Frøkener,  lange  i  Ansigtet  og  gule  i  Skindet;  det  Slags 
holdt  han  ikke  af.  Ja,  men  hvad  holdt  han  af.  Spørg  ham! 

Foraaret  gik,  Sommeren  gik,  og  saa  var  det  Efteraar;  lige 
nær  var  han.  Og  Blomsterne  kom  i  de  dejligste  Klæder,  men 
hvad  kunde  det  hjælpe,  her  var  ikke  det  friske,  duftende 
Ungdomssind.  Duft  trænger  just  Hjertet  til  med  Alderen,  og 
Duft  er  der  nu  ikke  synderligt  af  hos  Georginer  og  Stok- 
roser. Saa  søgte  Sommerfuglen  ned  til  Krusemynten. 

»Den  har  nu  slet  ingen  Blomst,  men  den  er  hel  Blomst, 
dufter  fra  Rod  til  Top,  har  Blomsterduft  i  hvert  et  Blad. 
Hende  tager  jeg!« 

Og  saa  friede  han  endelig. 

Men  Krusemynten  stod  stiv  og  stille  og  til  sidst  sagde 
den:   »Venskab,  men  heller  ikke  mere!  jeg  er  gammel,  og  De 

er  gammel!  vi  kunne  meget  godt  leve  for  hinanden,  men 
gifte  os  —  nej!  lad  os  bare  ikke  gøre  os  til  Nar  i  vor  høje 
Alder!* 

Og  saa  fik  Sommerfuglen  slet  ingen.  Han  havde  søgt 
for  længe,  og  det  skal  man  ikke.  Sommerfuglen  blev 
Pebersvend,  som  man  kalder  det. 

Sent  var  det  paa  Efteraaret,  med  Regn  og  Rusk;  Vinden 
blæste  koldt  ned  ad  Ryggen  paa  de  gamle  Piletræer,  saa  at 
det  knagede  i  dem.  Det  var  ikke  godt  at  flyve  ud  i  Sommer- 
klæder, da  vilde  man  faa  Kærligheden  at  føle,  som  man 
siger;  men  Sommerfuglen  fløj  heller  ikke  ude,  han  var 
tilfældigvis  kommen  inden  Døre,  hvor  der  var  Ild  i  Kakkel- 
ovnen, ja  rigtigt  sommervarmt;  han  kunde  leve;  men,  »leve 
er  ikke  nok!«  sagde  han,  >Solskin,  Frihed  og  en  lille  Blomst 
maa  man  have!« 

Og  han  fløj  mod  Ruden,  blev  set,  beundret  og  sat  paa 
Naal  i  Raritetskassen;    mere   kunde  man  ikke  gøre  for  ham. 

»Nu  sidder  jeg  ogsaa  paa  Stilk  ligesom  Blomsterne!«  sagde 
Sommerfuglen;  »ganske  behageligt  er  det  dog  ikke!  det 
er  nok  som  at  være  gift,  man  sidder  fast!«  og  saa  trøstede 
han  sig  dermed. 

»Det  er  en  daarlig  Trøst!«  sagde  Potteblomsterne  i 
Stuen. 

»Men  Potteblomster  kan  man  ikke  ganske  tro,«  mente 
Sommerfuglen,   »de  omgaas  for  meget  med  Mennesker.« 


Bispen  paa  Børglum  og  hans  Frænde. 


Nu  ere  vi  oppe  i  Jylland,  helt  oven  for  Vildmosen;  \i 
kunne  høre  »Vestervovvov«,  høre,  hvor  det  ruller,  det 
er  ganske  nær  ved;  men  foran  os  løfter  sig  en  stor  Sandhøjde, 
den  har  vi  længe  set,  og  vi  køre  endnu  hen  imod  den,  lang- 
sommelig køre  vi  i  det  dybe  Sand.  Oppe  paa  Sandhøjden 
ligger  en  stor,  gammel  Gaard,  det  er  Børglum  Kloster, 
den  største  Fløj  er  endnu  Kirken;  derop  komme  vi  nu  i  den 
sildige  Aften,  men  Vejret  er  klart,  det  er  lyse  Nætter;  man 
ser  saa  langt,  saa  langt  vidt  omkring,  over  Mark  og  Mose 
ned  til  Aalborg  Fjord,  over  Hede  og  Eng,  ligeud  over  det 
mørkeblaa  Hav. 

Nu  ere  vi  deroppe,   nu  rumle  vi  ind  mellem  Lo  og  Lade 

og  svinge  om,  ind  ad  Porten  til  den  gamle  Borggaard,  hvor 
Lindetræerne  staa  i  Række  langs  Muren;  der  have  de  Ly 
for  Vind  og  Vejr,  derfor  gro  de,  saa  Grenene  næsten  skjule 
Vinduerne. 

Vi  gaa  op  ad  den  stenlagte  Vindeltrappe,  vi  gaa  hen  ad 
de  lange  Gange  under  det  Bjælkeværks  Loft,  Vinden  suser 
her  saa  underlig,  ude  eller  inde,  man  veed  ikke  rigtig,  hvor 
det  er,  og  saa  fortæller  man  —  ja,  man  fortæller  saa  meget, 
man  ser  saa  meget,  naar  man  er  bange  eller  vil  gøre  andre 
bange.  De  gamle,  afdøde  Kanniker,  siger  man,  glide  stille 
forbi  os  ind  i  Kirken,  hvor  Messen  synges,  man  kan  høre 
det  i  Vindens  Sus;  man  bliver  saa  underlig  stemt  derved, 
man  tænker  paa  de  gamle  Tider  —  tænker,  saa  at  man  er  i 
den  gamle  Tid. 


—  Der  er  Stranding  paa  Kysten,  Bispens  Folk  ere  der- 
nede, de  skaane  ikke  dem,  Havet  skaanede;  Søen  skyller 
bort  det  røde  Blod,  som  flød  fra  de  knuste  Pander.  Det 
strandede  Gods  er  Bispens,  og  der  er  meget  Gods.  Søen 
ruller  op  Anker  og  Tønde,  fyldt  med  kostelig  Vin  til  Klo- 
sterets Kælder,  og  i  den  er  allerede  fuldt  op  af  01  og  Mjød; 
der  er  fuldt  op  i  Køkkenet  af  fældede  Dyr,  af  Pølse  og  Skinke; 
i  Dammene  derude  svømmer  den  fede  Brasen  og  den  lækre 
Karusse.  Bispen  paa  Børglum  er  en  mægtig  Mand,  han 
har  Land  i  Eje,  og  mere  vil  han  vinde;  alt  maa  bøje  sig  for 
Oluf  Glob.  I  Thy  er  død  hans  rige  Frænde.  »Frænde  er 
Frænde  værst,«  det  maa  Enken  dernede  sande.  Hendes  Hus- 
bond raadede  der  over  det  hele  Land,  kun  ikke  over  det 
gejstlige  Gods;  Sønnen  er  i  fremmed  Land;  alt  som  Dreng 
sendtes  han  derud  at  lære  fremmed  Skik,  som  hans  Hu  stod 
til;  i  Aaringer  hørtes  ikke  fra  ham,  maaske  er  han  lagt  i 
sin  Grav  og  kommer  altsaa  aldrig  hjem  at  raade,  hvor  nu 
hans  Moder  raader. 

»Hvad,  skal  Kvinder  raade?«  siger  Bispen.  Han  sender 
hende  Stævning  og  lader  hende   kalde  til  Tinge;    men   hvad 


BISPEN    PAA    BØRGLUM    OG    HANS    FRÆNDE.  341 

hjælper  ham  det?  Hun  veg  aldrig  af  fra  Loven,  og  hun  har 
Styrke  i  sin  retfærdige  Sag. 

Bisp  Oluf  til  Børglum,  hvad  pønser  du  paa?  Hvad 
skriver  du  ned  paa  det  blanke  Pergament?  Hvad  gemmer 
det  under  Segl  og  Baand,  idet  du  giver  det  til  Rytter  og 
Svend,  der  ride  med  det  af  Sted  ud  af  Landet,  langvejs  bort, 
til  Pavens  By? 

Det  er  Løvfaldstid,  Strandingstid;  nu  kommer  den  is- 
nende Vinter. 

Tvende  Gange  kom  den,  nu  sidst  kommer  den  herop  med 
Velkomst  til  Rytter  og  Svend,  der  med  paveligt  Brev  vende 
hjem  fra  Rom,  Bandbrev  over  Enken,  der  turde  krænke  den 
fromme  Bisp.  »Forbandelse  være  over  hende  og  alt,  hvad 
hendes  er!  Udstødt  være  hun  af  Kirke  og  Menighed!  Ingen 
yde  hende  hjælpsom  Haand;  Frænder  og  Venner  sky  hende 
som  Pest  og  Spedalskhed!« 

»Det  skal  knækkes,  som  ikke  vil  bøjes!«  siger  Bispen 
paa  Børglum. 

De  slippe  hende  alle  sammen;  men  hun  slipper  ikke  sin 
Gud,  han  er  hende  Værn  og  Værge. 

Et  eneste  Tyende,  en  gammel  Pige,  bliver  hende  tro;  med 
hende  gaar  hun  bag  Ploven,  og  Kornet  gror,  skønt  Jorden 
er  forbandet  af  Pave  og  Bisp. 

»Du  Helvedes  Barn!  Jeg  skal  dog  faa  min  Villie!«  siger 
Børglums  Bisp,  »nu  rører  jeg  dig  med  Pavens  Haand,  til 
Stævning  og  Dom!« 

Da  spænder  hun  for  Vognen  de  to  sidste  Okser,  hun  ejer, 
sætter  sig  op  med  sin  Pige  og  kører  hen  over  Heden,  ud  af 
det  danske  Land;  hun  kommer  som  fremmed  til  fremmed 
Folk,  hvor  fremmed  Tungemaal  tales,  fremmed  Skik  bliver 
øvet;  langt  bort,  hvor  de  grønne  Høje  løfte  sig  til  Bjerge,  og 
Vinen  gror.  Der  komme  rejsende  Købmænd,  de  spejde  angst 
fra  deres  varebelæssede  Vogne,  frygte  for  Overfald  af  Røver- 
riddernes Svende.  De  to  fattige  Kvinder  paa  det  uselige 
Køretøj,  trukket  af  to  sorte  Okser,  køre  trygt  i  den  usikre 
Hulvej  og  i  de  tætte  Skove.  Det  er  i  Franken.  Her  møder 
hun  en  stadselig  Ridder,  ham  følge  tolv  stridsklædte  Svende; 

han  standser  og  ser  paa  det  underlige  Tog,  og  spørger  de  to 
Kvinder  om  deres  Rejses  Maal,  og  fra  hvilket  Land  de  komme; 
da  nævner  den  yngste  Thy  i  Danmark,  melder  sin  Sorg 
og  Elende,  og  snart  faar  det  Ende,  Vor  Herre  har  ledet  det 
saa.  Den  fremmede  Ridder  er  hendes  Søn.  Han  rækker  hende 
Haanden,  han  tager  hende  i  Favn;   og  Moderen   græder,    det 


■øp- 


kunde  hun  ikke  i  Aaringer,  men  vel  bide  sig  i  Læben,  saa  de 
varme  Bloddraaber  piblede  frem. 

Det  er  Løvfaldstid,  det  er  Strandingstid,  Havet  ruller 
Vinfade  i  Land  til  Bispens  Kælder  og  Køkken;  der  braser 
over  Flammen  det  spiddede  Vildt:  deroppe  er  lunt  inden 
Døre,  nu  da  Vinteren  bider  paa.  Der  høres  nyt:  Jens  Glob 
til  Thy  er  vendt  hjem  med  sin  Moder;  Jens  Glob  gør 
Stævning,  han  stævner  Bispen  for  gejstlig  Ret  og  Lands 
Lov  og  Ret. 

»Det  skal  hjælpe  ham  stortl«  siger  Bispen.  »Lad  bare 
din  Trætte  fare,  Ridder  Jens!« 

Det  er  Løvfaldstid,  i  det  næste  Aar,  det  er  Strandingstid, 
nu  kommer  den  isnende  Vinter;  de  hvide  Bier  sværme,  de 
stikke  i  Ansigtet,  til  de  selv  smelte. 

Det  er  friskt  Vejr  i  Dag,  sige  Folk,  naar  de  have  været 
uden  for  Døren.  Jens  Glob  staar  i  Tanker,  saa  han  svier 
sin  side  Kjole,  ja  brænder  Hul  i  den. 

»Du  Børglums  Bisp!  jeg  magter  dig  dog!  Under  Pavens 
Kappe  kan  Loven  ikke  naa  dig,  men  Jens  Glob  skal  naa  dig!« 

Saa  skriver  han  et  Brev  til  sin  Svoger,  Hr.  Oluf  Hase  i 
Salling,  stævner  ham  til  at  komme  Juleaften  til  Ottesang 
i  Hvidberg  Kirke;  derovre  skal  Bispen  læse  Messe,  derfor 
rejser  han  fra  Børglum  til  Thy  land,  det  kender  og  veed 
Jens  Glob. 

Eng  og  Mose  ligge  med  Is  og  Sne,  de  bære  baade  Hest 
og  Rylter,  det  hele  Tog,  Bispen  med  Klerke  og  Svende;  de 
ride  den  korteste  Vej  mellem  de  skøre  Rør,  hvor  Vinden 
suser  sørgeligt. 

Blæs  i  din  Messingtrompet,  du  ræveskindsklædte  Spille- 
mand! det  klinger  godt  i  den  klare  Luft.  Saa  ride  de  over 
Hede  og  Mose,  Fata  Morganas  Enghave  i  den  varme  Som- 
merdag, Syd  paa,  de  ville  til  Hvidberg  Kirke. 

Vinden  blæser  stærkere  i  sin  Trompet,  den  blæser  en 
Storm,  et  Guds  Vejr,  det  vokser  i  voldelig  Vælde.  Til  Guds 
Hus  i  det  Guds  Vejr  gaar  det  af  Sted.  Guds  Hus  staar  fast, 
men  det  Guds  Vejr  farer  hen  over  Mark  og  Mose,  over  Fjord 
og  Hav.  Børglum  Bisp  naar  til  Kirke,  det  magter  nok 
næppe  Hr.  Oluf  Hase,  ihvor  skrapt  han  rider.  Han  kommer 
med  sine  Mænd  paa  hin  Side  Fjorden  Jens  Glob  til  Hjælp, 
nu  Bispen  skal  stævnes  for  den  Højestes  Dom. 

Guds  Hus  er  Retssalen,  Alterbordet  Rettergangsbord;  Lysene 
ere  alt  tændte  i  de  svære  Messingstager.  Stormen  læser  op 
Klage  og  Dom.  Det  suser  i  Luften,  over  Mose  og  Hede,  over 
de  rullende  Vande.  Ingen  Færge  sætter  over  Fjorden  i  sligt 
Guds  Vejr. 

Oluf  Hase  staar  ved  Ottesund;  der  afskediger  han  sine 

Mænd,  skænker  dem  Hest  og  Harnisk,  giver  dem  Orlov  at 
drage  hjem  og  Hilsen  til  sin  Hustru;  alene  vil  han  friste  sit 
Liv  i  det  brusende  Vand;  men  de  skulle  vidne  for  ham,  at 
det  ikke  er  hans  Skyld,  Jens  Glob  staar  uden  Undsætning 
i  Hvidberg  Kirke.  De  trofaste  Svende  slippe  ham  ikke,  de 
følge  ham  ud  i  det  dybe  Vand.  De  ti  skylles  bort;  Oluf 
Hase  selv  og  to  af  hans  Smaadrenge  naa  den  anden  Bred; 
endnu  have  de  fire  Mil  at  ride. 


Det  er  Midnat  forbi,  det  er  Julenat.  Vinden  har  lagt  sig; 
Kirken  er  oplyst;  det  straalende  Skær  skinner  gennem  Ru- 
derne ud  over  Eng  og  Hede.  Ottesangen  er  endt  forlængst;  i 
Guds  Hus  er  det  stille,  man  kan  høre  Vokset  dryppe  fra 
Lyset  paa  Gulvets  Sten.  Nu  kommer  Oluf  Hase. 

I  Vaabenhuset  byder  Jens  Glob  ham  »God  Dag!  nu  har 
jeg  forligt  mig  med  Bispen!« 

»Det  har  du  gjort!«  siger  Oluf,  »da  skal  hverken  du  eller 
Bispen  komme  med  Livet  fra  Kirken!« 

Og  Sværdet  farer  af  Skeden,  og  Oluf  Hase  slaar  til,  saa 
Planken  splintres  i  Kirkens  Dør,  den,  Jens  Glob  slaar  i 
mellem  ham  og  sig. 

»Hold  inde,  kære  Svoger,  se  først  paa  Forliget!  Jeg  har 
slaget  Bispen  og  alle  hans  Mænd.  De  sige  ikke  et  Muk  mere 
i  den  hele  Sag,  og  jeg  heller  ikke  om  al  den  Uret,  der  er  sket 
min  Moder.« 

Tanderne  i  Lysene  paa  Alteret  skinne  saa  røde,  men 
rødere  skinner  det  fra  Gulvet;  der  ligger  i  Blod  Bispen  med 
kløvet  Pande,  og  dræbte  ligge  alle  hans  Svende;  der  er  lyd- 
løst og  stille  i  den  hellige  Julenat. 

Men  tredie  Juledags  Aften  ringe  i  Børglum  Kloster 
Klokkerne  til  Lig;  den  dræbte  Bisp  og  de  slagne  Svende 
blive  stillede  til  Skue  under  en  sort  Baldakin  med  flor- 
omsvøbte  Kandelaber.  I  Sølvmors  Kaabe,  med  Krumstav  i 
den  magtløse  Haand,  ligger  den  døde,  den  engang  mægtige 
Herre.  Røgelsen  dufter,  Munkene  synge;  det  klinger  som  Klage, 
det  klinger  som  en  Vredens  og  Fordømmelsens  Dom,  som 
maa  den  høres  vidt  over  Land,  baaren  af  Vinden,  sungen 
med  af  Vinden;  den  lægger  sig  vel  til  Hvile,  men  aldrig 
dør  den,  altid  hæver  den  sig  igen  og  synger  sine  Sange, 
synger  dem  ind  i  vor  Tid,  synger  heroppe  om  Bispen  paa 
Børglum  og  hans  haarde  Frænde;  det  høres  i  den 
mørke  Nat,  høres  af  den  frygtsomme  Bonde,  som  paa  den 
tunge  Sandvej  kører  forbi  Børglum  Kloster;  høres  af  den 
lyttende  søvnløse  i  Børglums  tykmurede  Stuer,  og  derfor 
pusler  det  i  de  lange,  lydskingrende  Gange,  der  føre  hen  til 
Kirken,  hvis  tilmurede  Indgang  længst  er  tillukket,  men  ikke 
for  Overtroens  Øjne;  de  se  endnu  Døren  der,  og  den  aabner 
sig,  Lysene  fra  Kirkens  Messingkroner  skinne,  Røgelsen 
dufter,  Kirken  straaler  i  Fortids  Pragt,  Munkene  synge  Messe 
over  den  dræbte  Bisp,  der  ligger  i  Sølvmors  Kaabe,  med 
Bispestav  i  sin  magtløse  Haand,  og  fra  hans  blege,  stolte 
Pande  skinner  den  blodige  Vunde,  den  skinner  som  Ild;  det 
er  Verdens  Sind  og  onde  Lyster,  som  brænde  ud. 

Synk  i  Graven,  synk  i  Nat  og  Glemsel,  uhyggelige  Minder 
fra  gamle  Dage! 

Hor  Vindens  Kast,  den  døver  det  rullende  Hav!  Det  er 
en  Storm  derude,  der  vil  koste  Menneskers  Liv!  Havet  har 
ikke  skiftet  Sind  med  den  ny  Tid.  Det  er  i  Nat  bare  Mund 
til  at  sluge,  i  Morgen  maaske  klart  Øje  til  at  spejle  sig  i, 
som  i  gammel  Tid,  den  vi  nu  have  begravet.  Sov  blidelig, 
om  du  mægter  det! 

Nu  er  det  Morgen. 

Den  ny  Tid  skinner  med  Solskin  ind  i  Stuen!  Vinden 
tager  Tag  endnu.  Der  meldes  om  Stranding  som  i  gammel 
Tid. 

I  Nat,  dernede  ved  Løkken,  den  lille  Fiskerby  med  røde 
Tage,  vi  se  den  fra  Vinduerne  heroppe,  er  strandet  et  Skib. 
Noget  ude  stødte  det  paa,  men  Redningsraketten  bandt  Bro 
mellem  Vraget  og  det  faste  Land,  frelste  bleve  alle,  der  vare 
om  Bord,  de  kom  i  Land  og  til  Sengs;  i  Dag  ere  de  ind- 
budne  paa  Børglum  Kloster.  I  de  hyggelige  Stuer  ville  de 
finde  Gæstfrihed  og  møde  milde  Øjne,  kunne  hilses  i  deres 
eget  Lands  Sprog.  Fra  Klaveret  klinge  Hjemlandels  Melodier, 
og  før  disse  ere  endte,  bruser  en  anden  Streng,  lydløs  og  dog 
saa  klangfuld  og  sikker:  Tanke-Budstikken  naar  til  de  skib- 
brudnes Hjem  i  fremmed  Land  og  melder  om  deres  Frelse; 
da  føler  Sindet  sig  let,  da  kan  der  trædes  en  Dans  ved  Gil- 
det i  Aften  i  Børglums  Borgestue.  Vals  og  Langtur  ville  vi 
træde,  og  Sange  skulle  synges  om  Danmark  og  »den  tapre 
Landsoldat«  i  den  ny  Tid. 

Velsignet  være  du  ny  Tid!  rid  paa  den  rensede  Luftstrøm 
Sommer  i  By!  lad  dine  Solstraaler  lyse  ind  i  Hjerter  og 
Tanker!  paa  din  straalende  Grund  svæve  forbi  de  mørke 
Sagn  fra  de  haarde,  de  strenge  Tider. 


I  Børnestuen, 


Fader  og  Moder  og  alle  Søskende  vare  paa  Komedie,  kun 
lille  Anna  og  hendes  Gudfader  sad  ene  hjemme. 

»Vi  ville  ogsaa  have  Komedie!«  sagde  han,  og  den  kan 
begynde  straks.« 

»Men  vi  have  inlet  Tealer,«  sagde  lille  Anna,  og  vi  have 
ingen  til  at  agere!  min  gamle  Dukke  kan  ikke,  for  hun  er 
saa  ækel,  og  min  ny  maa  ikke  faa  sine  pæne  Klæder 
krøllede.« 

»Man  kan  altid  faa  de  agerende,  naar  man  tager  hvad 
man  har!  sagde  Gudfader.  »Nu  rejse  vi  Teatret.  Her  stille 
vi  en  Bog,  der  en,  og  saa  nok  en,  i  skævt  Geled.  Nu  tre  paa 
den  anden  Side;  der  have  vi  Kulisserne!  den  gamle  Æske, 
her  ligger,  kan  være  Bagtæppe;  vi  vende  Bunden  ud.  Teatret 
forestiller  en  Stue,  det  kan  da  enhver  se!  Nu  skulle  vi  have 
dem,  som  agere!  Lad  os  se,  hvad  der  findes  her  i  Legetøjs- 
skuffen!    Først    Personerne,    saa   lave    vi   Komedien,   det  ene 

holder  da  paa  det  andet,  og  det  bliver  udmærket!  Her  ligger 
et  Pibehoved,  og  her  ligger  en  umage  Handske,  de  kunne 
godt  være  Fader  og  Datter!« 

»Men  de  ere  kun  to  Personer! «  sagde  lille  Anna.  >Her 
ligger  min  Broders  gamle  Vest!  kan  den  ikke  spille  Ko- 
medie?« 

»Den  er  stor  nok  til  det!«  sagde  Gudfader.  »Den  skal 
være  Kæresten.  Den  har  ikke  noget  i  Lommerne,  det  er  alle- 
rede interessant,  det  er  halv  ulykkelig  Kærlighed!  —  Og  her 
har  vi  Nøddeknækkerens  Støvle  med  Spore  paa!  Potz,  Blitz, 
Mazurka!  han  kan  trampe  og  knejse.  Han  skal  være  den 
ubelejlige  Frier,  som  Frøkenen  ikke  synes  om.  Hvad  Slags 
Komedie  vil  du  nu  have?  Sørgespil  eller  Familiestykke?« 

»Familiestykke!«  sagde  lille  Anna;  »det  holde  de  andre 
saa  meget  af.  Kan  du  et?« 

»Jeg  kan  hundrede!«  sagde  Gudfader.  »De  mest  velsete 
ere  efter  det  Franske,  men  de  ere  ikke  pæne  for  smaa  Piger. 
Vi  kunne  jo  imidlertid  tage  et  af  de  netteste,  indvortes  ligne 
de  alle  sammen  hverandre.  Nu  ryster  jeg  Posen!  kukkelurum! 
splinternyt!  nu  ere  de  splinterny!  Hør  nu  Plakaten.«  Og 
Gudfader  tog  en  Avis  og  lod,  som  om  han  læste  op: 

Pibehoved  og  godt  Hoved, 
Familiestykke  i  een  Akt. 

Personerne  ere: 
Hr.   Pibehoved,  Fader. 
Frøken  Handske,  Datter. 
Hr.  Vest,  Kæreste. 
Von  Støvle,  Frier. 

Og  nu  begynde  vi!  Tæppet  gaar  op;  vi  have  intet  Tæppe, 
men  saa  er  det  oppe.  Alle  Personerne  ere  inde;  saa  have  vi 
dem  straks.  Nu  taler  jeg  som  Fader  Pibehoved.  Han  er 
vred  i  Dag;  man  kan  se,  han  er  røget  Merskum: 

»Snik  snak  snurre,  basselurre!  jeg  er  Herre  i  mit  Hus! 
jeg  er  Fader  til  min  Datter!  vil  man  høre  efter  hvad  jeg 
siger!  Von  Støvle  er  en  Person,  man  kan  spejle  sig  i.  Safian 

i  Overdelen  og  Sporer  paa  Nederdelen;  snikke,  snikke,  snak! 
Han  skal  have  min  Datter!« 

»Pas  nu  paa  Vesten,  lille  Anna!«  sagde  Gudfader. 
»Nu  taler  Vesten.  Den  har  ombøjet  Krave,  er  meget  be- 
skeden, men  kender  sig  eget  Værd  og  har  Ret  til  at  sige, 
hvad  den  siger: 

»Pletfri  er  jeg!  Boniteten  maa  ogsaa  tages  i  Overvejelse. 
Jeg  er  af  ægte  Silkeløj,  og  jeg  bærer  Snore.« 

»Paa  Bryllupsdagen,  ikke  længer!  de  holde  ikke  Kulør  i 
Vasken!«  det  er  Hr.  Pibehoved,  som  taler.  »Von  Støvle 
er  vandtæt,  stærk  i  Skindet  og  dog  saa  fin,  kan  knirke, 
klirre  med  Spore  og  har  Fysiognomi  af  Italien.« 

»Men  de  skulle  tale  paa  Vers!«  sagde  lille  Anna,  »det 
skal  være  det  yndigste.« 


»Det  kunne  de  ogsaa!«  sagde  Gudfader.  »Og  naar  Pub- 
likum befaler,  man  taler!  —  Se  paa  den  lille  Frøken 
Handske,  hvor  hun  strækker  Fingre: 

„Heller  alle  Dage 
Handske  uden  Mage! 
Ak! 

Jeg  kan  ikke  overvind'  'et! 
Jeg  revner  i  Skindet." 
„Snak!" 

Det  var  Fader  Pibehoved,   som  sagde  Snak,   nu  taler  Hr. 
Vest: 

„Elskede  Handske! 

Om  selv  de  blev  spanske, 

min  skal  du  blive! 

Nu  svor  Holger  Danske." 

Støvle  slaar  ud,  tramper  i  Gulvet,  klirrer  med  Spore  og 
river  tre  Kulisser  om.« 

Det  er  udmærket  dejligt!  <   sagde  lille  Anna. 

Stille,  stille!  sagde  Gudfader;  »stumt  Bifald  viser,  al 
du  er  et  dannet  Publikum  i  første  Parket.  Nu  synger  Frøken 
Handske  sin  store  Arie  med  Knæk: 

„Jeg  kan  ikke  tale, 
saa   maa  jeg  gale 
Kykkeleky,   i  de  høje  Sale!" 


Nu  kommer  det  spændende,  lille  Anna!  det  er  det  vigtigste 
i  Komedien.  Ser  du,  Hr.  Vest  knapper  sig  op,  sin  Tale 
kaster  han  lige  ud  til  dig,  for  at  du  skal  klappe;  lad  bare 
være!  det  er  finere.  Hør,  hvor  det  rasler  i  Silketøjet:  »Vi 
ere  paa  det  højeste!  vogt  Dem!  nu  kommer  Intrigen!  De  er 
Pibehoved,  jeg  er  det  gode  Hoved.  —  Vup,  er  De  væk! «  Saa 
du  det,  lille  Anna!  sagde  Gudfader,  det  er  et  udmærket 
Sceneri   og   Komediespil:   Hr.  Vest   greb   gamle   Pibehoved 

og  pultede  ham  i  Lommen;  der  ligger  han,  og  Vesten 
taler: 

»De  er  i  min  Lomme,  i  min  dybesle  Lomme!  aldrig 
kommer  De  derfra,  før  De  lover  at  forene  mig  med  Deres 
Datter,  Handske  til  venstre;  jeg  rækker  højre! 

»Det  er  rædsomt  dejligt!     sagde  lille  Anna. 

»Og  nu  svarer  gamle  Pibehoved: 

„Jeg  bliver  saa  ør! 

Det  er  ikke  som  før. 

Hvor  er  mit   Humør? 

Jeg  føler,   mig  mangler  mit  hule   Hor. 

Ak  aldrig   før 

var  jeg  saaledcs  skør.   — - 

Oh,   tag  mit   Hoved 

af  Lommen   alter 

og  vær  forlovet 

saa  med  min   Datler!" 

Er  Komedien  allerede  ude?     sagde  lille  Anna. 
»Bevar'  os  vel!«    sagde  Gudfader,  »den  er  kun  ude    for 
Hr.  Støvle.  De  elskende  knæle,  den  ene  synger: 

„Fatter!" 

den  anden: 

„Tag  Hoved  atter, 

velsign  saa  Søn  og  Datler!" 

De  velsignes,  holde  Bryllup,  og  Møblerne  synge  i  Kor: 

Knik,  knak, 
mange  Tak! 
Nu  er  Stykket  ude." 

Og  saa  klappe  vi!«  sagde  Gudfader,  kalde  dem  alle  sam- 
men frem,  Møblerne  med.  De  ere  af  Mahogni!« 

»Er  vor  Komedie  lige  saa  god  som  den,  de  andre  have  i 
det  rigtige  Teater?« 

»Vor   Komedie  er  meget  bedre!«    sagde   Gudfader,    »den 
er  kortere,  den  er  frit  tilkørt,  og  Tiden  er  gaaet  til  Tevand.« 


Tepotten. 


Der  var  en  stolt  Tepotte,  stolt  af  sit  Porcellæn,  stolt  af 
sin  lange  Tud,  stolt  af  sin  brede  Hank;  den  havde 
noget  forud  og  bagud,  Tuden  for,  Hanken  bag,  og  det  talte 
den  om;  men  den  talte  ikke  om  sit  Laag,  det  var  knækket, 
det  var  klinket,  det  havde  Mangel,  og  sin  Mangel  taler  man 
ikke  gerne  om,  det  gør  nok  de  andre.  Kopper,  Fløde-  og 
Sukkerskaal,  den  hele  Teopstilling  vilde  nok  mere  huske 
paa  Laagets  Skrøbelighed  og  tale  om  den  end  om  den  gode 
Hank  og  den  udmærkede  Tud;  det  vidste  Tepotten. 

»Jeg  kender  dem! «  sagde  den  ind  i  sig  selv,  »jeg  kender 
ogsaa  nok  min  Mangel,  og  jeg  erkender  den,  deri  er  min 
Ydmyghed,  min  Beskedenhed;  Mangler  have  vi  alle,  men 
man  har  da  ogsaa  Begavelse.  Kopperne  fik  en  Hank,  Sukker- 
skaalen  et  Laag,  jeg  fik  nu  begge  Dele  og  een  Ting  forud, 
den  de  aldrig  faa,  ieg  fik  en  Tud,  den  gør  mig  til  Dronning 
paa  Tebordet.  Sukkerskaalen  og  Flødepotten  forundes  det  at 
være  Velsmagens  Tjenerinder,  men  jeg  er  den  givende,  den 
raadende,  jeg  udbreder  Velsignelsen  blandt  den  tørstende 
Menneskehed;  i  mit  Indre  forarbejdes  de  kinesiske  Blade  i 
det  kogende,  smagløse  Vand.« 

Alt  dette  sagde  Tepotten  i  dens  frejdige  Ungdomstid. 
Den    stod    paa    det    dækkede  Bord,   den   blev    løftet    af   den 

fineste  Haand;  men  den  iineste  Haand  var  kejlet,  Tepotten 
faldt,  Tuden  knak  af,  Hanken  knak  af,  Laaget  er  ikke  værd 
at  tale  om,  der  er  talt  nok  om  det.  Tepotten  laa  besvimet 
paa  Gulvet,  det  kogende  Vand  løb  ud  af  den.  Det  var  et 
svært  Stød,  den  fik,  og  det  sværeste  var,  at  de  lo,  de  lo  ad 
den  og  ikke  ad  den  kejtede  Haand. 

»Den  Erindring  faar  jeg  nu  aldrig  ud  af  mig!«  sagde 
Tepotten,  naar  den  siden  fortalte  sig  selv  sit  Levnedsløb. 
»Jeg  blev  kaldt  Invalid,  sat  hen  i  en  Krog  og  Dagen  derpaa 
foræret  bort  til  en  Kone,  der  tiggede  Madfedt;  jeg  kom  ned 
i  Armoden,  stod  maalløs,  baade  ud  og  ind,  men  der,  som  jeg 
stod,  begyndte  mit  bedre  Liv;  man  er  et  og  bliver  et  ganske 
andet.  Der  blev  lagt  Jord  ind  i  mig;  det  er  for  en  Te- 
potte at  begraves,  men  i  Jorden  blev  lagt  et  Blomsterløg; 
hvem  der  lagde  det,  hvem  der  gav  det,  veed  jeg  ikke,  givet 
blev  det,  en  Erstatning  for  de  kinesiske  Blade  og  det  kogende 
Vand,  en  Erstatning  for  den  afbrudte  Hank  og  Tud.  Og 
Løget  laa  i  Jorden,  Løget  laa  i  mig,  det  blev  mit  Hjerte, 
mit  levende  Hjerte,  et  saadant  havde  jeg  før  aldrig  haft. 
Der  var  Liv  i  mig,  der  var  Kraft  og  Kræfter;  Pulsen  slog, 
Løget  skød  Spire,  det  var  ved  at  sprænges  af  Tanker  og 
Følelser;  de  brød  ud  i  Blomst;  jeg  saa  den,  jeg  bar  den,  jeg 
glemte  mig  selv  i  dens  Dejlighed;  velsignet  er  det  at  glemme 
sig  selv  i  andre!  Den  sagde  mig  ikke  Tak;  den  tænkte  ikke 
paa  mig;  —  den  blev  beundret  og  lovprist.  Jeg  var  saa  glad 
derover,  hvad  maatte  den  da  ikke  være  det.  En  Dag  hørte 
jeg,  der  blev  sagt,  at  den  fortjente  en  bedre  Potte.  Man  slog 
mig  midt  over;  det  gjorde  voldsomt  ondt;  men  Blomsten 
kom  i  en  bedre  Potte,  —  og  jeg  blev  kastet  ud  i  Gaarden, 
ligger  der  som  et  gammelt  Skaar,  —  men  jeg  har  Erindringen, 
den  kan  jeg  ikke  miste.« 


H.  C.  Andersen:   Evenlyr   ok  Historier    II.  2li 


Nissen  og  Madammen. 


Nissen  kender  du,  men  kender  du  Madammen,  Gart- 
nerens Madamme?  Hun  havde  Læsning,  kunde  Vers 
udenad,  ja,  med  Lethed  skrive  dem  selv;  kun  Rimene, 
»Klinkningen«,  som  hun  kaldte  det,  voldte  hende  lidt  Besvær. 
Hun  havde  Skrivegave  og  Talegave,  hun  kunde  godt  have 
været  Præst,  i  det  mindste  Præstekone. 

»Jorden  er  dejlig  i  sin  Søndagskjole!«  sagde  hun,  og  den 
Tanke  havde  hun  sat  i  Stil  og  »Klinkning«,  sat  den  i  en 
Vise,  saa  skøn  og  lang. 

Seminaristen  Hr.  Kisserup,  Navnet  gør  ikke  til  Sagen, 
var  Søskendebarn  og  i  Besøg  hos  Gartnerens;  han  hørte  Ma- 
dammens Digt  og  havde  godt  deraf,  sagde  han,  inderlig 
godt.  »De  har  Aand,  Madam!«  sagde  han. 

»Snikke  mig  Snak!«  sagde  Gartneren,  »sæt  mig  ikke 
saadant  noget  i  hende!  en  Kone  skal  være  Krop,  anstændig 
Krop,  og  passe  sin  Gryde,  at  Grøden   ikke  bliver  sveden." 

>Det  svedne  tager  jeg  bort  med  en  Træglød!«  sagde  Ma- 
dammen, »og  det  svedne  tager  jeg  fra  dig  med  et  lille 
Kys.  Man  skulde  tro,  at  du  kun  tænkte  paa  Kaal  og  Kartofler, 
og  dog  elsker  du  Blomsterne!«  og  saa  kyssede  hun  ham. 
»Blomsterne  ere  Aanden!«  sagde  hun. 

»Pas  din  Gryde!«  sagde  han  og  gik  i  Haven,  den  var 
hans  Gryde,  og  den  passede  han. 

Men  Seminaristen  sad  hos  Madammen  og  talte  med 
Madammen;  hendes  skønne  Ord  »Jorden  er  dejlig«,  holdt 
han  ligesom  en  hel  Prædiken  over,  paa  sin  Maade. 

»Jorden  er  dejlig;  gører  eder  den  underdanig,  blev  sagt, 
og  vi  bleve  Herskabet.  Een  er  det  ved  Aanden,  een  ved 
Legemet,  een  blev  sat  ind  i  Verden  som  et  Forbavselsens 
Udraabstegn,  en  anden  som  en  Tankestreg,  saa  at  man  nok 
kan  spørge,  hvad  skulde  han  her?  Een  bliver  Bisp,  en  anden 
kun  fattig  Seminarist,  men  alt  er  viseligt.  Jorden  er  dejlig 
og  altid  i  Søndagskjole!  Det  var.  et  tankevækkende  Digt,  Ma- 
dammens, fuldt  af  Følelse  og  Geografi.« 

»De  har  Aand,  Hr.  Kisserup!«  sagde  Madammen, 
»megen  Aand,  det  forsikrer  jeg  Dem!  Man  faar  Klarhed  i  sig 
selv,  naar  man  taler  med  Dem.« 

Og  saa  talte  de  videre,  lige  smukt  og  lige  godt;  men  ude 
i  Køkkenet  var  der  ogsaa  een,  som  talte,  det  var  Nissen, 
den  lille  graaklædte  Nisse  med  den  røde  Hue;  du  kender 
ham!  Nissen  sad  i  Køkkenet  og  var  Pottekigger;  han  talte, 
men  ingen  hørte  ham  uden  den  store  sorte  Missekat,  »Fløde- 
tyven«,  som  Madammen  kaldte  ham. 

Nissen  var  saa  vred  paa  hende,  thi  hun  troede  ikke  paa 
hans  Tilværelse,  vidste  han;  hun  havde  rigtignok  aldrig  set 
ham,  men  hun  maatte  dog  med  al  hendes  Læsning  vide,  at 
han  var  til,  og  da  vise  ham  en  lille  Opmærksomhed.  Det 
faldt  hende  aldrig  ind  Juleaften  at  sætte  saa  meget  som  en 
Skefuld  Grød  hen  til  ham,  det  havde  alle  hans  Forfædre 
faaet,  og  det  af  Madammer,  der  slet  ikke  havde  Læsning; 
Grøden  havde  svømmet  i  Smør  og  Fløde.  Katten  blev  ganske 
vaad  om  Skægget  ved  at  høre  derom. 

»Hun  kalder   mig   et  Begreb!«    sagde    Nissen,    »det    gaar 

over  alle  mine  ttegreber.  Hun  fornægter  mig  jo!  Del  har  jeg 
luret  mig  til,  og  nu  har  jeg  luret  igen;  hun  sidder  og  hvæser 
for  Drengebankeren,  Seminaristen.  Jeg  siger  med  Fatter:  »Pas 
din  Gryde!«  Det  gør  hun  ikke;  nu  skal  jeg  faa  den  til  at 
koge  over!« 


Og  Nissen  pustede  til  Ilden,  der  blussede  og  brændte. 
»Surre-rurre-rup!«  der  kogte  Gryden  over. 

»Nu  skal  jeg  ind  og  pille  Huller  i  Fatters  Sokker!«  sagde 
Nissen.  »Jeg  vil  trævle  op  et  stort  Hul  i  Taa  og  Hæl,  saa 
bliver  der  noget  at  stoppe,  dersom  hun  ikke  skal  hen  at 
digte;  Digte-Madamme,  stop  Fatters  Hoser!« 

Katten  nøs  derved;  han  var  forkølet,  uagtet  han  altid 
gik  i  Skindpels. 

»Jeg  har  lukket  Spisekammerdøren  op,«  sagde  Nissen; 
»der  staar  henkogt  Fløde,  saa  tyk  som  Melpap.  Vil  du  ikke 
slikke,  saa  vil  jeg!« 

»Skal  jeg  have  Skylden  og  Bankene,«  sagde  Katten,  »saa 
lad  mig  ogsaa  slikke  Fløden!« 

»Først  Flø'en,  saa  Kløen!«  sagde  Nissen.  »Men  nu  skal 
jeg  ind  i  Seminaristens  Stue,  hænge  hans  Seler  paa  Spejlet 
og  putte  hans  Sokker  i  Vandfadet,  saa  tror  han,  at  Punchen 
har  været  for  stærk,  og  han  ør  i  Hovedet.  I  Nat  sad  jeg  paa 
Brændestabelen  ved  Hundehuset;  jeg  har  megen  Fornøjelse 
af  at  drille  Lænkehunden;  jeg  lod  mine  Ben  hænge  ned  og 
dingle.  Hunden  kunde  ikke  naa  dem,  ihvor  højt  han  sprang; 
det  ærgrede  ham;  han  gøede  og  gøede,  jeg  dinglede  og  dang- 
lede;  det  var  et  Spektakel.  Seminaristen  vaagnede  derved, 
stod  tre  Gange  op  og  kiggede  ud,  men  han  saa  mig  ikke, 
uagtet  han  havde  Briller  paa;  han  sover  altid  med  Briller.« 

»Sig  mjav,  naar  Madammen  kommer!«  sagde  Katten. 
»Jeg  hører  ikke  godt,  jeg  er  syg  i  Dag.« 

»Du  er  sliksyg!«  sagde  Nissen,  »slik  væk!  slik  Sygdom- 
men væk!  men  tør  dig  om  Skægget,  at  Fløden  ikke  hænger 
i!  Nu  gaar  jeg  og  lurer.« 

Og  Nissen  stod  ved  Døren,  og  Døren  stod  paa  Klem,  der 
var  ingen  i  Stuen  uden  Madammen  og  Seminaristen; 
de  talte  om,  hvad  Seminaristen  saa  skønt  kaldte  det,  man 
skal  sætte  over  Potten  og  Gryden  i  enhver  Husholdning: 
Aandens  Gaver. 

»Hr.  Kisserup!«  sagde  Madammen,  »nu  skal  jeg  i  den 
Anledning  vise  Dem  noget,  som  jeg  endnu  aldrig  har  vist 
til  nogen  jordisk  Sjæl,  mindst  til  et  Mandfolk,  mine  Smaa- 
vers;  nogle  ere  jo  rigtignok  noget  lange,  jeg  har  kaldt  dem: 
»Klinkninger  af  en  Dannekvinde!«  jeg  holder  saa  meget  af 
gamle  danske  Ord.« 

»Dem  skal  man  ogsaa  holde  paa!«  sagde  Seminaristen; 
»man  skal  rydde  det  tyske  ud  af  Sproget.« 

»Det  gør  jeg  ogsaa!«  sagde  Madammen;  »aldrig  skal  De 

høre  mig  sige  »»Klejner«  eller  »Butterdejg«,  jeg  siger  Fedt- 
kager og  Bladdejg.« 

Og  hun  tog  ud  af  Skuffen  en  Skrivebog  med  lysegrønt 
Omslag  og  to  Blækklatter. 

»Der  er  megen  Alvor  i  den  Bog!«  sagde  hun.  »Jeg  har 
stærkest  Fornemmelse  til  det  sørgelige.  Her  er  nu  »Sukket  i 
Natten«,  »min  Aftenrøde«  og  »da  jeg  fik  Klemmensen«, 
min  Mand;  det  kan  De  springe  over,  uagtet  det  er  følt  og 
tænkt.  »Husmoderens  Pligter«  er  det  bedste  Stykke!  alle 
meget  sørgelige,  deri  har  jeg  min  Evne.  Kun  et  eneste  Stykke 
er  spøgefuldt,  det  er  nogle  muntre  Tanker,  som  man  jo 
ogsaa  kan  have  dem,  Tanker  om  —  De  maa  ikke  le  ad  mig! 
—  Tanker  om  —  at  være  Digterinde.  Det  er  kun  kendt  af 
mig  selv,  min  Skuffe,  og  nu  ogsaa  af  Dem,  Hr.  Kisserup! 
Jeg  holder  af  Poesien,  den  kommer  over  mig,  den  driller, 
raader  og  regerer.  Jeg  har  udtalt  det  med  Overskrift:  »Lille 
Nisse«.  De  kender  nok  den  gamle  Bondetro  om  Husnissen, 
der  altid  er  paa  Spil  i  Huset.  Jeg  har  tænkt  mig,  at  jeg  selv 
var  Huset,  og  at  Poesien,  Fornemmelserne  i  mig,  var 
Nissen,  Gejsten,  der  raader;  hans  Magt  og  Storhed  har  jeg 
besjunget  i  »Lille  Nisse!«  men  De  maa  love  mig  med  Haand 
og  Mund  aldrig  at  røbe  det  for  min  Mand  eller  nogen.  Læs 
det  højt,  at  jeg  kan  høre,  om  De  forstaar  min  Skrift.« 

Og  Seminaristen  læste,  og  Madammen  hørte,  og  den 
lille  Nisse  hørte;  han  lurede,  veed  du,  og  var  netop  kommen, 
idet  der  læstes  Overskriften:  Lille  Nisse. 

»Det  angaar  jo  mig!«  sagde  han.  »Hvad  kan  hun  have 
skrevet  om  mig?  Ja,  jeg  skal  nappe  hende,  nappe  hendes 
Æg,  nappe  hendes  Kyllinger,  jage  Fedtet  af  Fedekalven:  Se 
mig  til  Madammen!« 

Og  han  hørte  efter  med  spids  Mund  og  lange  Øren;  men 
alt  som  han  hørte  om  Nissens  Herlighed  og  Magt,  hans  Herre- 
dømme over  Madammen,  det  var  Digtekunsten,  veed  du,  hun 
mente,  men  Nissen  tog  det  lige  efter  Overskriften,  blev  den 
lille  mere  og  mere  smilende,  hans  Øjne  glinsede  i  Glæde, 
der  kom  ligesom  noget  fornemt  i  Mundvigerne  paa  ham,  han 
løftede  sine  Hæle,  stod  paa  sine  Tæer,    blev  en   hel  Tomme 

højere  end  før;  han  var  henrykt  over  hvad  der  blev  sagt  om 
lille  Nisse. 

»Madammen  har  Aand  og  stor  Dannelse  I  Hvor  har  jeg 
gjort  den  Kone  Uret!  Hun  har  sat  mig  ind  i  sin  »Klinkning«, 
der  vil  blive  trykt  og  læst!  Nu  skal  Katten  ikke  faa  Lov  til 
at  drikke  hendes  Fløde,  det  skal  jeg  selv  gøre!  Een  drikker 
mindre  end  to,  det  er  altid  en  Besparelse,  og  den  vil  jeg 
indføre,  agte  og  ære  Madammen!« 

»Hvor  han  er  Menneske,  den  Nisse!«  sagde  den  gamle 
Kat.  »Bare  et  sødt  Mjav  af  Madammen,  et  Mjav  om  ham 
selv,  saa  skifter  han  straks  Sind.    Hun  er  lun,  Madammen!« 

Men  hun  var  ikke  lun,  det  var  Nissen,  som  var  Men- 
neske. 

Kan  du  ikke  forstaa  denne  Historie,  saa  spørg,  men  du 
skal  ikke  spørge  Nissen,  heller  ikke  Madammen. 


Gemt  er  ikke  glemt. 


Der  laa  en  gammel  Gaard  med  mudrede  Grave  og  Vinde- 
bro; den  var  mere  oppe  end  nede;  ikke  alle  Gæster, 
som  komme,  ere  gode.  Under  Tagskægget  vare  Huller  til  at 
skyde  ud  af  og  til  at  hælde  kogende  Vand,  ja,  smeltet  Bly 
ned  over  Fjenden,  kom  han  for  nær  paa.  Indenfor  var  højt 
til  Bjælkeloftet,  og  det  var  godt  for  den  megen  Røg,  der  kom 
fra  Kaminilden,  hvor  de  store,  vaade  Brændeknuder  laa.  Der 
hang  paa  Væggen  Billeder  af  harniskklædte  Mænd  og  stolte 
Fruer  i  svære  Klæder;  den  strunkeste  af  dem  alle  gik  levende 
om  herinde,  hun  kaldtes  Mette  Mogens;  hun  var  Gaardens 
Frue. 

Ved  Aftentid  kom  der  Røvere;  de  slog  tre  af  hendes 
Folk  ihjel,  Lænkehunden  med,  og  saa  bandt  de  Fru  Mette 
i  Hundelænke  ved  Hundehuset  og  satte  sig  selv  op  i  Salen 
og  drak  Vinen  fra  hendes  Kælder  og  alt  det  gode  01. 

Fru  Mette  stod  i  Hundelænke;  hun  kunde  ikke  en- 
gang gø. 

Da  kom  Røverens  Dreng;  han  listede  sig  saa  stille,  det 
maatte  ikke  mærkes,  for  ellers  havde  de  slaaet  ham  ihjel. 

»Fru  Mette  Mogens!«  sagde  Drengen;  »kan  du  huske, 
da  min  Fader  red  paa  Træhesten  i  din  Husbonds  Tid,  da 
bad  du  for  ham,  men  det  hjalp  ikke;  han  skulde  sidde  sig 
til  Krøbling,  men  du  listede  dig  ned,  som  jeg  nu  lister  mig; 

selv  lagde  du  en  lille  Sten  under  hver  af  hans  Fødder,  at 
han  kunde  finde  Hvile.  Ingen  saa  det,  eller  de  lod,  som  de 
ikke  saa  det,  du  var  den  unge,  naadige  Frue.   Det   har  min 


Fader  fortalt,  og  det  har  jeg  gemt,  men  ikke  glemt!  nu  løser 
jeg  dig,  Fru  Mette  Mogens!« 

Og   saa  tog  de   Heste   paa    Stalden    og   red    i    Regn   og  i 
Blæst  og  fik  Vennehjælp. 


»Det    var    vel    betalt    for    den    Smule   Gerning   mod    den 
gamle!«  sagde  Mette  Mogens. 

»Gemt  er  ikke  glemt!«  sagde  Drengen. 
Røverne  bleve  hængte. 

Der  laa  en  gammel  Gaard,  den  ligger  der  endnu;  del 
er  ikke  Fru  Mette  Mogens's;  den  tilhører  en  anden  høj- 
adelig Slægt. 

Det  er  i  vor  Tid.  Solen  skinner  paa  Taarnets  for- 
gyldte Spir,  smaa  Skovøer  ligge  som  Buketter  paa  Vandet, 
og  rundt  om  dem  svømme  de  vilde  Svaner.  I  Haven 
gro  Roser;  Gaardens  Frue  er  selv  det  fineste  Rosenblad, 
det  skinner  i  Glæde,  god  Gernings  Glæde,  ikke  ude  i  den 
vide  Verden,  men  inde  i  Hjerterne,  der  er  det  gemt,  men  ikke 
glemt. 

Nu  gaar  hun  fra  Gaarden  hen  til  det  lille  Udflytterhus 
paa  Marken.  Derinde  bor  en  stakkels  værkbruden  Pige;  Vin- 


duet i  den  lille  Stue  vender  mod  Nord;  Solen  kommer  der 
ikke;  hun  har  kun  at  se  hen  over  et  Stykke  Mark,  som 
lukkes  ved  den  høje  Grøft.  Men  i  Dag  er  der  Solskin,  Vor 
Herres  varme,  dejlige  Sol  er  derinde;  den  kommer  fra  Syd 
gennem  det  ny  Vindue,  hvor  før  kun  var  Mur. 

Den  værkbrudne  sidder  i  det  varme  Solskin,  ser  Skov  og 
Strand,  Verden  er  bleven  saa  stor  og  saa  dejlig,  og  det  ved 
et  eneste  Ord  af  Gaardens  venlige  Frue. 

»Det  Ord  var  saa  let,  den  Gerning  saa  lille!«  siger  hun; 
»Glæden,  jeg  fik,  var  uendelig  stor  og  velsignet  I« 

Og  derfor  øver  hun  saa  mangen  god  Gerning,  tænker 
paa  dem  alle  i  de  fattige  Huse  og  i  de  rige  Huse,  hvor  der 
ogsaa  er  bedrøvede.  Det  er  skjult  og  gemt;  men  det  er  ikke 
glemt  af  Vor  Herre. 

Der  var  en  gammel  Gaard,  det  var  inde  i  den  store, 
travle  By.  I  Gaarden  var  Stuer  og  Sale;  i  dem  gaa  vi  ikke 
ind ;  vi  blive  i  Køkkenet ;  og  der  er  lunt  og  lyst,  der  er  rent 
og  nydeligt;  Kobbertøjet  skinner,  Bordet  er  som  bonet, 
Vasken  er  som  et  nys  skuret  Spækkebræt;  det  har  alt 
sammen  Enepigen  udrettet  og  dog  faaet  Tid  til  at  sætte  Tøjet 
paa  sig,  som  om  hun  skulde  i  Kirke.  Hun  har  Sløjfe  paa 
Kappen,  sort  Sløjfe;  det  tyder  Sorg.  Hun  har  jo  ingen  at 
sørge  for,  hverken  Fader  eller  Moder,  hverken  Slægt  eller 
Kæreste;  hun  er  en  fattig  Pige.  Engang  var  hun  forlovet, 
det  var  med  en  fattig  Karl;  de  holdt  inderligt  af  hinanden. 
En  Dag  kom  han  til  hende. 


»Vi  to  have  ingenting!«  sagde  han;  »den  rige  Enke  henne 
i  Kælderen  har  sagt  mig  varme  Ord;  hun  vil  sætte  mig  i 
Velstand;  men  du  er  i  mit  Hjerte.  Hvad  raader  du  mig  til?« 

»Det,  du  tror,  der  er  din  Lykke!«  sagde  Pigen.  »Vær 
god  og  kærlig  imod  hende,  men  husk  paa,  at  fra  den  Stund 
vi  skilles,  kunne  vi  to  ikke  oftere  ses!« 

—  Og  saa  gik  der  et  Par  Aar,  da  mødte  hun  paa  Gaden 
sin  fordums  Ven  og  Kæreste;  han  saa  syg  og  elendig  ud; 
da  kunde  hun  ikke  lade  være,  hun  maatte  spørge:  »Hvor- 
dan har  du  det  dog?« 

»Rigt  og  godt  i  alle  Maader!«  sagde  han;  »Konen  er 
brav   og   god,   men   du    er  i  mit  Hjerte.    Jeg  har  stridt  min 

Strid,  snart  er  den  forbi!  Vi  ses  nu  ikke  før  hos  Vor 
Herre. « 

En  Uge  er  gaaet;  i  Morges  stod  i  Avisen,  at  han  var 
død;  derfor  bærer  Pigen  Sorg.  Kæresten  er  død  fra  Kone  og 
tre  Stedbørn,  som  der  staar  at  læse;  det  klinger  sprukket, 
og  dog  er  Malmen  ren. 

Den  sorte  Sløjfe  tyder  Sorg,  Pigens  Ansigt  tyder  den  end 
mere;  i  Hjertet  er  den  gemt,  bliver  aldrig  glemt! 


Ja,  se  det  er  tre  Historier,  tre  Blade  paa  een  Stilk.  Ønsker 
du  flere  Kløverblade?  Der  er  mange  i  Hjertebogen,  gemt  er 
ikke  glemt. 


Portnerens   Søn. 


Generalens  boede  paa  første  Sal,  Portnerens  boede  i 
Kælderen;  der  var  stor  Afsland  mellem  de  to  Familier, 
hele  Stueetagen  og  Rangforordningen;  men  under  samme 
Tag  boede  de  med  Udsigt  til  Gaden  og  til  Gaarden;  i  denne 
var  en  Græsplet  med  et  blomstrende  Akasietræ,  naar  det 
blomstrede,  og  under  det  sad  sommetider  den  pyntede  Amme 
med  det  endnu  mere  pyntede  General-Barn,  »lille  Emilie«. 
Foran  dem  dansede  paa  sine  bare  Ben  Portnerens  lille  Dreng 
med  de  store  brune  Øjne  og  det  mørke  Haar,  og  Barnet  lo 
til  ham,  strakte  sine  smaa  Hænder  ud  mod  ham,  og  saa 
Generalen  det  fra  sit  Vindue,  saa  nikkede  han  ned  og 
sagde  »Charmant!«  Generalinden  selv,  der  var  saa  ung, 
at  hun  næsten  kunde  være  sin  Mands  Datter  af  tidligt  Ægte- 
skab, saa  aldrig  ud  af  Vinduet  til  Gaarden,  men  sin  Ordre 
havde  hun  givet,  at  Kælderfolkenes   lille   Dreng   nok   maatte 

lege  med  Barnet,  men  ikke  røre  ved  del.  Ammen  lød  nøj- 
agtigt Fruens  Ordre. 

Og  Solen  skinnede  ind  til  dem  paa  første  Sal,  og  ind  til 
dem  i  Kælderen,  Akasietræet  satte  Blomster,  de  faldt  af,  og 
der  kom  ny  igen  næste  Aar;  Træet  blomstrede,  og  Port- 
nerens lille  Dreng  blomstrede,  han  saa  ud  som  en  frisk 
Tulipan. 

Generalens  lille  Datter  blev  fin  og  bleg  som  det  lyse- 
røde Blad  paa  Akasieblomsten.  Nu  kom  hun  sjældent  ned 
under  Træet;  hun  fik  sin  friske  Luft  i  Karet.    Hun  kørte  ud 


med  Mama,  og  altid  nikkede  hun  da  til  Portnerens  Georg, 
ja,  kyssede  paa  Fingeren  ad  ham,  indtil  hendes  Moder 
sagde  hende,  at  nu  var  hun  for  stor  dertil. 

En  Formiddag  skulde  han  bringe  Generalens  de  Breve 
og  Aviser,  som  i  Morgenstunden  vare  lagte  ind  i  Portnerstuen. 
Idet  han  kom  op  ad  Trappen,  forbi  Døren  ved  Sandhullet, 
hørte  han  noget  pippe  derinde;  han  troede,  at  det  var  en 
Kylling,  som  klynkede,  og  saa  var  det  Generalens  lille 
Datter  i  Knipling  og  Flor. 

»Sig  det  ikke  til  Papa  og  Mama,  for  saa  blive  de  vrede!* 
»Hvad   er  det?  lille  Frøken!«   spurgte  Georg. 


t'OKTNUIlENS    SØN.  367 

»Det  brænder  alt  sammen!«  sagde  hun.  »Det  brænder  i 
lys  Lue!« 

Georg  aabnede  Døren  til  den  lille  Barnestue;  Vindues- 
gardinet  var  næsten  afbrændt,  Gardinstokken  stod  i  Glød  og 
Flamme.  Georg  sprang  op,  rev  ned,  kaldte  paa  Folk;  uden 
ham  var  der  blevet  Husild. 

Generalen  og  Generalinden  eksaminerede  lille  Emilie. 

»Jeg  tog  kun  en  eneste  Svovlstik,«  sagde  hun,  »saa 
brændte  den  straks,  og  Gardinet  brændte  straks.  Jeg  spyttede 
for  at  slukke,  jeg  spyttede  alt  hvad  jeg  kunde,  men  jeg  havde 
ikke  Spyt  nok,  og  saa  løb  jeg  ud  og  gemte  mig,  thi  Papa  og 
Mama  vilde  blive  vrede.« 

»Spyttede!«  sagde  Generalen,  »hvad  er  det  for  et  Ord? 
Naar  har  du  hørt  Papa  og  Mama  sige  spyttede?  Det  har  du 
nede  fra?« 

Men  lille  Georg  fik  en  Firskilling.  Denne  gik  ikke  til 
Bageren,  den  gik  i  Sparebøssen,  og  snart  var  der  saa  mange 
Skillinger,  at  han  kunde  købe  sig  en  Farvelade  og  sætte 
Kulør  paa  sine  Tegninger,  og  dem  havde  han  mange  af;  de 
kom  ligesom  ud  af  Blyanten  og  Fingrene.  De  første  farvede 
Billeder  foræredes  til  lille  Emilie. 

»Charmant!«  sagde  Generalen;  Generalinden  selv 
indrømmede,  at  man  tydeligt  saa  hvad  den  lille  havde  tænkt 
sig.  »Genius  har  han!«  Det  var  Ordene,  som  af  Portnerkonen 
bleve  bragte  ned  i  Kælderen. 

Generalen  og  hans  Frue  vare  fornemme  Folk;  de  havde 
to  Vaabener  paa  deres  Vogn;  eet  for  hver  af  dem;  Fruen 
havde  det  paa  hvert  sit  Stykke  Tøj,  ude  og  inde,  paa  sin 
Natkappe  og  sin  Natsæk;  hendes,  det  ene,  var  et  kostbart 
Vaaben,  købt  af  hendes  Fader  for  blanke  Dalere,  for  han 
var  ikke  født  med  det,  hun  ikke  heller,  hun  var  kommen 
for  tidlig,  syv  Aar  før  Vaabenet;  det  kunde  de  fleste  Folk 
huske,  men  ikke  Familien.  Generalens  Vaaben  var  gammelt 
og  stort;  det  kunde  nok  knage  i  en  at  bære  dette,  end  sige 
bære  to  Vaabenmærker,  og  det  knagede  i  Generalinden, 
naar  hun  strunk  og  stadselig  kørte  til  Hofbal. 

Generalen  var  gammel  og  graa,  men  sad  godt  til  Hest, 

det  vidsle  han,  og  red  hver  Dag  ud  med  Rideknægt  i  pas- 
sende Afstand  efter  sig;  kom  han  i  Selskab,  var  det,  som  om 
han  kom  ridende  ind  paa  sin  høje  Hest,  og  Ordener  havde 
han  paa,  saa  mange,  at  det  var  ubegribeligt,  men  det  var 
slet  ikke  hans  Skyld.  Som  ganske  ung  havde  han  fungeret 
ved  det  militære,  været  med  ved  de  store  Høstmanøvrer, 
som  da  i  Fredens  Dage  holdtes  over  Tropperne.  Fra  den 
Tid  havde  han  en  Anekdote,  den  eneste,  han  havde  at  for- 
tælle: hans  Underofficer  afskar  og  tog  til  Fange  en  af  Prin- 
serne, og  denne  maatte  nu,  med  sin  lille  Trop  fangne 
Soldater,  selv  som  Fange,  ride  ind  i  Byen,  bag  efter  Gene- 
ralen. Det  var  en  uforglemmelig  Begivenhed,  der  altid,  gen- 
nem alle  Aaringer,  blev  genfortalt  af  Generalen,  netop  med 
de  samme  mindeværdige  Ord,  han  havde  sagt,  idet  han  igen 
overrakte  Prinsen  Sabelen:  »Kun  min  Underofficer  kunde 
tage  Deres  Højhed  til  Fange,  jeg  aldrig!«  og  Prinsen  svarede: 
»De  er  uforlignelig  I«  I  virkelig  Krig  havde  Generalen 
aldrig  været;  da  denne  gik  gennem  Landet,  gik  han  den 
diplomatiske  Vej,  gennem  tre  udenlandske  Hoffer.  Han  talte 
det  franske  Sprog,  saa  at  han  næsten  glemte  sit  eget;  han 
dansede  godt,  han  red  godt,  der  groede  Ordener  paa  hans 
Kjole  i  det  ubegribelige;  Skildvagterne  præsenterede  for  ham, 
en  af  de  smukkeste  unge  Piger  præsenterede  for  ham  og  blev 
Generalinde,  og  de  fik  et  lille  yndigt  Barn,  det  kom  som  faldet 
ned  fra  Himlen,  saa  yndigt  var  det,  og  Portnerens  Søn  dan- 
sede i  Gaarden  for  det,  saa  snart  det  kunde  skønne,  og  for- 
ærede det  alle  sine  tegnede,  farvede  Billeder,  og  hun  saa 
paa  dem,  og  hun  glædede  sig  ved  dem  og  rev  dem  i  Stykker. 
Hun  var  saa  fin  og  saa  nydelig. 

»Mit  Rosenblad!«  sagde  Generalinden.  »Født  for  en 
Prins  er  du!« 

Prinsen  stod  allerede  uden  for  Døren;  men  man  vidste 
det  ikke.  Menneskene  se  ikke  langt  ud  over  Dørtrinet. 

»Forleden  delte  saamænd  vor  Dreng  Smørrebrød  med 
hende!«  sagde  Portnerkonen;  »der  var  hverken  Ost  eller 
Kød  paa,   men    det  smagte  hende,    som  om  det  havde  været 

en  Oksesteg.     Der  vilde   have  ligget  et  Hus,  havde  Generalens 
set  det  Maaltid,  men  de  saa  det  ikke.« 

Georg  havde  delt  Smørrebrød  med  lille  Emilie,  gerne 
havde  han  delt  sit  Hjerte  med  hende,  naar  det  bare  havde 
kunnet  fornøje  hende.  Han  var  en  god  Dreng,  han  var  op- 
vakt og  klog,  han  gik  nu  i  Aftenskole  paa  Akademiet,  for  der 
at  lære  rigtigt  at  tegne.  Lille  Emilie  gik  ogsaa  frem  i  Kund- 
skaber; hun  talte  Fransk  med  sin  »Bonne«  og  havde  Danse- 
mester. 


»Georg  skal  staa  til  Paaske!«  sagde  Portnerkonen;  saa 
vidt  var  Georg. 

»Fornuftigt  blev  det  vel,  om  han  saa  kom  i  Lære!«  sagde 
Faderen.  »En  pæn  Profession  skulde  det  være!  og  saa  havde 
vi  ham  ude  af  Huset!« 

»Han  kommer  dog  til  at  ligge  hjemme  om  Natten,«  sagde 
Moderen;  »det  er  ikke  let  at  finde  en  Mester,  som  har  Plads; 
Klæder  maa  vi  jo  ogsaa  give  ham;  den  Smule  Mad,  han 
spiser,  bliver  der  vel  Raad  til,  han  er  jo  lyksalig  ved  et  Par 
kogte  Kartofler;  fri  Lærdom  har  han.  Lad  ham  bare  gaa 
sin  Gang,  du  skal  se,  at  vi  faa  Glæde  af  ham,  det  sagde 
ogsaa  Professoren!« 

Konfirmationsklæderne  vare  i  Stand,  Mor  havde  selv  syet 
dem,  men  de  vare  tilskaarne  af  Lappeskrædderen,  og  han  skar 
godt;  var  han  bleven  anderledes  stillet  og  havde  kunnet  holde 
Værksted  med  Svende,  sagde  Portnerkonen,  saa  kunde  den 
Mand  godt  være  bleven  Hofskrædder. 

Klæderne  vare  i  Stand,  og  Konfirmanden  var  i  Stand. 
Georg  fik  paa  sin  Konfirmationsdag  et  stort  Tombaksur  af 
sin  Gudfader,  Hørkræmmerens  gamle  Svend,  den  rigeste  af 
<ieorgs  Faddere.  Uret  var  gammelt  og  prøvet,  det  gik  altid 
forud,  men  det  er  bedre  end  at  gaa  bagefter.  Det  var  en 
kostbar  Gave;  og  fra  Generalens  kom  en  Psalmebog  i 
Safian,  sendt  fra  den  lille  Frøken,  som  Georg  havde  foræret 
Billeder.  Foran  i  Bogen  stod  hans  Navn  og  hendes  Navn  og 
^bevaagne    Velynderinde«.      Det    var    skrevet    efter    General- 

inden  s  Diktat,  og  Generalen  havde  læst  det  igennem  og  sagt: 
»Charmant!« 

»Det  var  virkelig  en  stor  Opmærksomhed  af  et  saa  for- 
nemt Herskab,«  sagde  Portnerkonen;  og  Georg  maatte  i 
Konfirmationsklæderne  og  med  Psalmebogen  op  at  vise  sig 
og  takke. 

Generalinden  sad  meget  indsvøbt  og  havde  sin  store 
Hovedpine,  som  hun  altid  havde,  naar  hun  kedede  sig.  Hun 
saa  meget  venlig  paa  Georg  og  ønskede  ham  alt  godt  og 
aldrig  hendes  Hovedpine.  Generalen  gik  i  Slaabrok,  bar 
dusket  Hue  og  rødskaftede  russiske  Støvler;  han  gik  tre  Gange 
op  og  ned  ad  Gulvet  i  egne  Tanker  og  Erindringer,  standsede 
og  sagde: 

»Lille  Georg  er  altsaa  nu  en  kristnet  Mand!  Vær  ogsaa 
en  brav  Mand  og  ær  sin  Øvrighed!  Den  Sentens  kan  du 
engang,  som  gammel  Mand,  sige,  har  Generalen  lært  dig!« 

Det  var  en  længere  Tale,  end  Generalen  ellers  holdt; 
og  han  vendte  igen  tilbage  til  sin  Indadvendthed  og  saa 
fornem  ud.  Dog  af  alt  heroppe,  hvad  Georg  hørte  og  saa, 
beholdt  han  klarest  i  Tanke  den  lille  Frøken  Emilie;  hvor 
var  hun  yndig,  hvor  var  hun  mild,  hvor  var  hun  svævende, 
hvor  var  hun  fin!  skulde  hun  tegnes  af,  maatte  det  være  i  en 
Sæbeboble.  Der  var  en  Duft  ved  hendes  Klæder,  ved  hendes 
krøllede,  gule  Haar,  som  var  hun  et  nys  udsprunget  Rosentræ; 
og  med  hende  havde  han  engang  delt  Smørrebrød;  hun  havde 
spist  det  med  voldsom  Appetit  og  nikket  til  ham  ved  hver- 
anden  Mundfuld.  Mon  hun  huskede  det  endnu?  Jo,  tilvisse: 
hun  havde  »i  Erindring«  herom  givet  ham  den  smukke  Psalme- 
bog,  og  da  første  Gang  derefter  Nytaarsny  tændtes,  gik  han 
udenfor  med  Brød  og  en  Skilling,  slog  op  i  Bogen  for  at 
se,  hvilken  Psalme  han  fik.  Det  var  en  Lov-  og  Takkepsalme; 
og  han  slog  op  for  at  se,  hvad  der  skulde  forundes  lille 
Emilie;  han  tog  sig  just  i  Agt  for  ikke  at  gribe  ind  i  Bogenr 
hvor  Ligpsalmerne  stod,  og  saa  greb  han  alligevel  ind  imellem 
Død  og  Grav;  det  var  jo  ikke  noget  at  tro  paa!  dog  angst 
blev  han,  da  den  yndige  lille  Pige  snart  laa  til  Sengs,  og 
uden  for  Porten  holdt  hver  Middag  Doktorens  Vogn. 


PORTNERENS    SØN.  371 

»De  beholde  hende  ikke!«  sagde  Portnerkonen,  »Vor 
Herre  veed  nok,  hvem  han  vil  have!« 

Men  de  beholdt  hende;  og  Georg  tegnede  Billeder  og  sendte 
hende;  han  tegnede  Czarens  Slot,  det  gamle  Kreml  i  Mo- 
skow,  akkurat  som  det  stod,  med  Taarne  og  Kupler,  de  saa 
ud  som  kæmpestore,  grønne  og  forgyldte  Agurker,  i  det  mindste 
paa  Georgs  Tegning.  Det  fornøjede  saa  meget  den  lille  Emilie, 
og  derfor  i  Ugens  Løb  sendte  Georg  endnu  et  Par  Billeder, 
alle  sammen  Bygninger,  thi  ved  dem  kunde  hun  selv  tænke 
sig  saa  meget  inden  for  Porten  og  Vinduerne. 

Han  tegnede  et  kinesisk  Hus  med  Klokkespil  gennem  alle 
seksten  Etager;  han  tegnede  to  græske  Templer  med  slanke 
Marmorsøjler  og  Trappe  rundt  om;  han  tegnede  en  Kirke 
fra  Norge;  man  kunde  se,  at  den  var  ganske  af  Bjælker, 
huggede  ud  og  underligt  stillede,  hver  Etage  saa  ud,  som  om 
den  havde  Vuggegænger;  dejligst  var  dog  paa  et  Blad  det 
Slot,  som  han  kaldte  »lille  Emilies«.  Saaledes  skulde  hun 
bo;  det  havde  Georg  helt  udtænkt  og  taget  til  dette  Slot 
alt,  hvad  han  fandt  dejligst  ved  enhver  af  de  andre  Byg- 
ninger. Det  havde  udskaarne  Bjælker  som  den  norske  Kirke, 
Marmorsøjler  som  det  græske  Tempel,  Klokkespil  i  hver  Etage, 
og  allerøverst  Kupler,  grønne  og  forgj'ldte,  som  paa  Czarens 
Kreml.  Det  var  et  rigtigt  Barneslot!  og  under  hvert  Vindue 
stod  skrevet,  hvad  den  Sal  eller  den  Stue  indenfor  skulde 
være  til:  »Her  sover  Emilie,  her  danser  Emilie,  og  her 
leger  hun  »komme  fremmede«.  Det  var  fornøjeligt  at  se  paa, 
og  der  blev  rigtignok  set  paa  det. 

»Charmant!«  sagde  Generalen. 

Men  den  gamle  Greve,  for  der  var  en  gammel  Greve, 
som  endnu  var  fornemmere  end  Generalen,  og  selv  havde 
Slot  og  Herregaard,  sagde  ingenting;  han  hørte,  at  det  var 
tænkt  og  tegnet  af  Portnerens  lille  Søn.  Nu  saa  lille  var 
han  da  ikke,  han  var  konfirmeret.  Den  gamle  Greve  saa 
paa  Billederne  og  havde  sine  egne  stille  Tanker  herved. 

En  Dag,  da  Vejret  var  rigtig  graat,  vaadt,  forfærdeligt,  den 
Dag  var  en  af  de  lyseste  og  bedste  for  lille  Georg.  Professoren 
ved  Kunstakademiet  kaldte  ham  ind  til  sig. 

24* 

»Hør,  min  Ven,«  sagde  han,  »lad  os  tale  lidt  sammen! 
Vor  Herre  har  været  dig  ganske  god  med  Evner,  han  er 
dig  ogsaa  god  med  gode  Mennesker.  Den  gamle  Greve  paa 
Hjørnet .  har  talt  til  mig  om  dig;  jeg  har  ogsaa  set  dine 
Billeder,  dem  ville  vi  slaa  en  Streg  over,  i  dem  er  meget  at 
rette!  nu  kan  du  to  Gange  om  Ugen  komme  paa  min  Tegne- 
skole, saa  kommer  du  nok  efter  at  gøre  det  bedre.  Jeg  tror, 
at  der  er  mere  i  dig  til  en  Bygmester  end  til  en  Maler;  det 
kan  du  selv  have  Tid  til  at  overveje!  men  gaa  endnu  i  Dag 
hen  til  den  gamle  Greve  paa  Hjørnet,  og  tak  du  Vor  Herre 
for  den  Mand!« 

Der  var  en  stor  Gaard  paa  Hjørnet;  der  var  udhugget 
om  Vinduerne  baade  Elefanter  og  Dromedarer,  alt  sammen 
fra  gammel  Tid;  men  den  gamle  Greve  holdt  mest  af  den 
ny  Tid  med  hvad  godt  den  bragte,  enten  det  kom  fra  første 
Sal,  Kælderen  eller  Kvisten. 

»Jeg  tror,«  sagde  Portnerkonen,  »at  jo  fornemmere  Folk 
virkelig  er,  desmindre  stille  de  sig.  Hvor  den  gamle  Greve 
er  yndig  og  ligefrem!  Og  han  taler  saamænd  lige  som  du  og 
jeg,  det  kan  ikke  Generalens!  Var  ikke  ogsaa  Georg  i 
Gaar  rent  fortumlet  af  Henrykkelse  over  den  yndige  Medfart, 
han  fik  hos  Greven;  og  i  Dag  er  jeg  det  efter  at  have  talt 
med  den  mægtige  Mand.  Var  det  nu  ikke  godt,  at  vi  ikke 
satte  Georg  i  Haandværkslære!    Evner  har  han.« 

»Men  de  maa  have  Hjælp  udenfra!«  sagde  Faderen. 

»Den  har  han  nu  faaet,«  sagde  Moderen;  »Greven  talte 
med  klare,  tydelige  Ord!« 

»Det  er  dog  fra  Generalens,  det  er  gaaet  ud!«  sagde 
Faderen.     »Dem  maa  vi  ogsaa  takke.« 

»Det  kunne  vi  gerne,«  sagde  Moderen;  »men  jeg  tror  ikke, 
der  er  meget  at  takke  for;  Vor  Herre  vil  jeg  takke,  og  ham 
vil  jeg  ogsaa  takke,  fordi  den  lille  Emilie  kommer  sig!« 

Det  gik  fremad  med  hende,  det  gik  fremad  med  Georg; 
i  Aarets  Løb  fik  han  den  lille  Sølvmedaille  og  senere  den 
større. 

»Det  var  dog  bedre,  om  han  var  kommen  i  Haandværks- 
lære!«  sagde  Portnerkonen  og  græd;  »saa  havde  vi  nu 
beholdt  ham.  Hvad  skal  han  i  Rom?  Jeg  faar  ham  aldrig 
mere  at  se,  selv  om  han  kommer  hjem  igen,  men  det  gør 
han  ikke,  det  søde  Barn!« 

»Men  det  er  hans  Lykke  og  hans  Hæder!«  sagde  Faderen. 

»Ja  Tak  skal  du  have,  min  Ven!«  sagde  Moderen,  »du 
snakker,  hvad  du  ikke  mener!  Du  er  lige  saa  bedrøvet 
som  jeg.« 

Og  det   havde   sin    Rigtighed    baade    med    Bedrøvelsen    og 
med  Afrejsen.    Det  var  en  stor  Lykke 
for  det  unge  Menneske,  sagde  alle  Folk. 

Og  der  blev  taget  Afsked,  ogsaa 
hos  Generalens;  men  Fruen  viste 
sig  ikke,  hun  havde  sin  store  Hoved- 
pine. Generalen  fortalte  til  Afsked 
sin  eneste  Anekdote,  hvad  han  havde 
sagt  til  Prinsen,  og  hvad  Prinsen 
havde  sagt  til  ham:  »De  er  ufor- 
lignelig!« og  saa  rakte  han  Georg 
sin  Haand,  slat  Haand. 

Emilie  rakte  ogsaa  Georg  sin  Haand  og  saa  næsten 
bedrøvet  ud,  men  Georg  var  dog  den  mest  bedrøvede. 


Tiden  gaar,  naar  man  bestiller  noget,  den  gaar  ogsaa, 
naar  man  ikke  bestiller  noget.  Tiden  er  lige  lang,  men  ikke 
lige  nyttig.  For  Georg  var  den  nyttig  og  slet  ikke  lang, 
uden  naar  han  tænkte  paa  dem  hjemme.  Hvorledes  stod  det 
vel  til  oppe  og  nede?  Ja,  derom  blev  der  skrevet;  og  man 
kan  lægge  saa  meget  ind  i  et  Brev,  det  lyse  Solskin  og  de 
mørke,  tunge  Dage.  De  laa  i  Brevet,  der  meldte,  at  Fader 
var  død,  Moder  var  alene  tilbage;  Emilie  havde  været  som 
en  Trøstens  Engel,  hun  var  kommen  ned  til  hende,  ja,  det 
skrev  Moder  og  tilføjede  om  sig  selv,  at  hun  havde  faaet  Lov 
at  beholde  Embedet  i  Porten. 

Generalinden  holdt  Dagbog;  deri  stod  hvert  Selskab, 
hvert  Bal,  hun  havde  besøgt,  og  alle  de  fremmedes  Besøg. 
Dagbogen  blev  illustreret  med  Diplomaternes  og  de  mest  høj- 
adeliges Visitkort,  hun  var  stolt  af  sin  Dagbog;  den  voksede 
i  lange  Tider,  i  mange  Tider,  under  mange  store  Hovedpiner, 
men  ogsaa  under  mange  lyse  Nætter,  det  vil  sige  Hofballer. 
Emilie  havde  første  Gang  været  paa  Hofbal;  Moderen  var 
i  lyserødt  med  sorte  Kniplinger:  Spansk!  Datteren  i  hvidt, 
saa  klart,  saa  fint!  grønne  Silkebaand  flagrede  som  Siv 
mellem  de  krøllede,  gule  Haar,  der  bar  en  Krans  af  hvide 
Aakander;  Øjnene  vare  saa  blaa  og  klare,  Munden  saa  fin 
og  rød,  hun  lignede  en  lille  Havfrue,  saa  dejlig,  som  den  kan 
tænkes.  Tre  Prinser  dansede  med  hende,  det  vil  sige  først 
den  ene,  og  saa  den  anden;  Generalinden  havde  ikke 
Hovedpine  i  otte  Dage. 

Men  det  første  Bal  var  ikke  det  sidste,  det  holdt  Emilie 
ikke  ud;  det  var  derfor  godt,  at  Sommeren  kom  med  Hvile, 
med  Luft  i  det  fri.  Til  den  gamle  Greves  Slot  var  Familien 
indbuden. 

Det  var  et  Slot  med  en  Have,  værd  at  se.  En  Del  af  den 
var  aldeles  som  i  gamle  Dage,  med  stive,  grønne  Hækker,  som 
gik  man  imellem  grønne  Skærmbrætter,  hvori  vare  Kighuller. 
Buksbom  og  Taksus  stod  klippede  i  Stjerner  og  Pyramider, 
Vandet  sprang  fra  store  Grotter,  besatte  med  Muslingskaller; 
rundt  om  stod  Stenfigurer  af  den  allertungeste  Sten,  det  kunde 
man  se  baade  paa  Klæderne  og  paa  Ansigterne ;  hvert  Blomster- 
bed havde  sin  Skikkelse,  som  Fisk,  Vaabenskjold  eller  Navne- 
træk, det  var  den  franske  Del  af  Haven;  fra  den  kom  man 
ind  ligesom  i  den  fri,  friske  Skov,  hvor  Træerne  turde  gro, 
som  de  vilde,  og  derfor  vare  saa  store  og  saa  prægtige;  Græsset 
var  grønt  og  til  at  gaa  paa,  det  blev  ogsaa  tromlet,  klippet, 
plejet  og  passet;  det  var  den  engelske  Del  af  Haven. 

»Gammel  Tid  og  ny  Tid!«  sagde  Greven;  »her  glide  de 
jo  ogsaa  godt  i  hinanden!  om  to  Aar  vil  Gaarden  selv  faa  sit 
rigtige  Udseende,  det  vil  blive  en  hel  Forvandling  til  noget 
smukt  og  bedre;  jeg  skal  vise  Tegningerne,  og  jeg  skal  vise 
Bygmesteren,  han  er  her  i  Dag  til  Middag!« 

»Charmant!«  sagde  Generalen. 

»Her  er  paradisisk!«  sagde  Generalinden;  »og  der  har 
De  en  Ridderborg!« 

»Det  er  mit  Hønsehus!«  sagde  Greven;  »Duerne  bo  i 
Taarnet,  Kalkunerne  i  første  Etage,  men  i  Stuen  regerer  gamle 
Else.  Hun  har  Gæsteværelser  til  alle  Sider:  Liggehønsene 
for  sig,  Hønen  med  Kyllinger  for  sig,  og  Ænderne  have  egen 
Udgang  til  Vandet!« 

»Charmant!«  gentog  Generalen. 

Og  de  gik  alle  at  se  denne  Herlighed. 

Gamle  Else  stod  midt  i  Stuen,  og  ved  Siden  af  hende 
Bygmesteren  Georg;  han  og  lille  Emilie  mødtes  efter  flere 
Aar,  mødtes  i  Hønsehuset. 

Ja,  her  stod  han,  og  han  var  køn  nok  at  se  paa;  hans 
Ansigt  aabent  og  bestemt,  et  sort  glinsende  Haar  og  ved 
Munden  et  Smil,  som  sagde:  der  sidder  en  Skælm  bag  mit 
Øre,  han  kender  eder  ud  og  ind.  Gamle  Else  havde  taget 
sine  Træsko  af  og  stod  paa  Hosesokker,  til  Ære  for  de  høj- 
fornemme Gæster.  Og  Hønsene  klukkede,  og  Hanen  galede, 
Ænderne  vraltede  af  Sted  »rap!  rap!«  Men  den  fine  blege 
Pige,  Barndomsveninden,  Generalens  Datter,  stod  med 
Rosenskær  paa  de  ellers  saa  blege  Kinder,  hendes  Øjne  bleve 
saa  store,  om  hendes  Mund  talte  det,  uden  at  Munden  selv 
sagde  et  eneste  Ord,  og  den  Hilsen,  han  fik,  det  var  den 
nydeligste  Hilsen,  noget  ungt  Menneske  kunde  ønske  sig  af  en 
ung  Dame,  naar  de  ikke  vare  i  Familie  eller  tit  havde  danset 
sammen;    hun   og  Bygmesteren  havde   aldrig  danset  sammen. 

Hr.  Greven  trykkede  hans  Haand  og  præsenterede  ham: 
»Ganske  fremmed  er  han  ikke,  vor  unge  Ven,  Hr.  Georg!« 

Generalinden  nejede,  Datteren  var  ved  at  række  ham 
Haanden,  men  hun  rakte  ham  den  ikke. 

»Vor  lille  Hr.  Georg!«  sagde  Generalen.  »Gamle  Hus- 
venner.    Charmant ! « 

»De  er  ganske  bleven  Italiener!«  sagde  Generalinden, 
»og  De  taler  vel  Sproget  som  en  indfødt?« 

Generalinden  sang  Sproget,  men  talte  det  ikke,  sagde 
•Generalen. 

Ved  Bordet  sad  Georg  ved  højre  Side  af  Emilie,  Gene- 
ralen førte  hende,  Greven  førte  Generalinden. 

Hr.  Georg  talte  og  fortalte,  og  han  fortalte  godt,  han 
var  Ordet  og  Aanden  ved  Bordet,  uagtet  den  gamle  Greve 
ogsaa  kunde  være  det.  Emilie  sad  tavs,  Ørene  hørtey 
Øjnene  lyste. 

Men  hun  sagde  intet. 

I  Verandaen  mellem  Blomsterne  stod  hun  og  Georgy 
Rosenhækken  skjulte  dem.  Georg  havde  igen  Ordet,  havde 
det  først. 

»Tak  for  Deres  venlige  Sind  mod  min  gamle  Moder!« 
sagde  han;   »jeg  veed  det,  den  Nat,  min  Fader  døde,  kom  De 

ned  til  hende,  var  hos  hende, 
til  hans  Øjne  lukkedes,  Tak!« 
Han  greb  Emilies  Haand  og 
kyssede  paa  den,  det  kunde  han 
nok  ved  den  Lejlighed;  hun 
blev  blussende  rød,  men  tryk- 
kede hans  igen  og  saa  med  sine 
blaa  velsignede  Øjne  paa  ham. 
»Deres  Moder  var  en  kærlig 
Sjæl!  hvor  holdt  hun  af  Dem! 
Og  alle  Deres  Breve  lod  hun 
mig  læse,  jeg  tror  næsten,  jeg. 
kender  Dem !  hvor  var  De  venlig  mod  mig,  da  jeg  var  liller 
De  gav  mig  Billeder  — !« 

»Som  De  rev  itu!«  sagde  Georg. 
»Nej!  jeg  har  mit  Slot  endnu,  Tegningen!« 
»Nu   maa   jeg    bygge    det  i  Virkeligheden!«    sagde  Georg 
og  blev  selv  ganske  varm  ved  hvad  han  sagde. 

Generalen  og  Generalinden  talte  i  deres  egne  Stuer 
om  Portnerens  Søn,  han  vidste  jo  at  bevæge  sig  og  udtrykke 
sig  med  et  Kendskab,  en  Kundskab.  »Han  kunde  være  In- 
formator!« sagde  Generalen. 

»Aand!«  sagde  Generalinden,  og  saa  sagde  hun 
ikke  mer. 

Oftere  i  den  smukke  Sommertid  kom  Hr.  Georg  paa 
Grevens  Slot.     Han  blev  savnet,  naar  han  ikke  kom. 

»Hvor  dog  Vor  Herre  har  givet  Dem  meget  fremfor  os 
andre  stakkels  Mennesker!«  sagde  Emilie  til  ham.  »Skønner 
De  nu  ret  derpaa?« 

Det  smigrede  Georg,  at  den  smukke  unge  Pige  saa  op  til 
ham,  han  fandt  hende  da  ualmindelig  begavet. 

Og  Generalen  følte  sig  mere  og  mere  forvisset  om,  at 
Hr.  Georg  umuligt  kunde  være  et  Kælderbarn.  »Moderen 
var  for  Resten  en  meget  brav  Kone!«  sagde  han,  »det  skylder 
jeg  hendes  Gravmæle!« 


Sommeren  gik,  Vinteren  kom,  der  taltes  igen  om  Hr.  Georg; 
han  var  vel  set  og  vel  optaget  selv  paa  de  højeste  Steder, 
Generalen  havde  mødt  ham  paa  Hofbal. 

Nu  skulde  der  i  Huset  være  Bal  for  lille  Emilie,  kunde 
Hr.  Georg  indbydes? 

»Hvem  Kongen  indbyder,  kan  ogsaa  Generalen  ind- 
byde!« sagde  Generalen  og  løftede  sig  en  hel  Tomme  fra 
Gulvet. 

Hr.  Georg  blev  indbudt,  og  han  kom;  og  Prinser  og 
Grever  kom,  og  den  ene  dansede  bedre  end  den  anden;  men 
Emilie  fik  kun  danset  den  første  Dans;  i  den  traadte  hun 
fejl  paa  Foden,  ikke  farligt,  men  til  at  fornemme,  og  saa 
maatte  man  være  forsigtig,  holde  op  med  at  danse,  se  paa  de 
andre,  og  hun  sad  og  saa,  og  Bygmesteren  stod  ved  Siden 
af  hende. 

»De  giver  hende  nok  hele  Peterskirken!«  sagde  Gene- 
ralen, idet  han  gik  forbi  og  smilede  som  Velvilligheden  selv. 

Med  samme  Velvillighedens  Smil  modtog  han  Hr.  Georg, 
nogle  Dage  efter.  Den  unge  Mand  kom  vistnok  for  at  takke 
for  Ballet,  hvad  andet?  Jo,  det  mest  overraskende,  det  mest 
forbavsende:  vanvittige  Ord  kom  han  med,  Generalen 
troede  ikke  sine  egne  Øren;  »pyramidal  Deklamation«,  et 
Andragende,  der  var  utænkeligt:  Hr.  Georg  bad  om  at 
erholde  lille  Emilie  til  Kone. 

»Mand!«  sagde  Generalen  og  blev  kogt  i  Hovedet.  »Jeg 
forstaar  Dem  aldeles  ikke!  Hvad  siger  De?  Hvad  vil  De? 
Jeg   kender    Dem   ikke!     Herre!     Menneske?    det    falder  Dem 


ind  at  faldeTind  i  mit  Hus!  maa  jeg  være  her,  eller  maa  jeg 
ikke  være  her?«  og  han  gik  baglængs  ind  i  sit  Soveværelse, 
drejede    Nøglen    om    og    lod    Hr.    Georg    staa    alene;     han 


stod    nogle    Minutter,     drejede    saa    om.       I    Korridoren    stod 
Emilie. 

»Min    Fader    svarede    — ?«     spurgte    hun,     og    Stemmen 
rystede. 

Georg  trykkede  hendes  Haand:  »Han  løb  fra  mig!  —  der 
kommer  en  bedre  Tid!« 

Der  var  Taarer  i  Emilies  Øjne;  der  var  Forvisning  og 
Mod  i  den  unge  Mands  Øjne;  og  Solen  skinnede  ind  paa  de 
to  og  gav  dem  sin  Velsignelse. 

I  sin  Stue  sad  Generalen  aldeles  henkogt;  ja,  det  kogte 
endnu,  det  løb  over  i  Ord  og  Udbrud:  »Vanvid!  Portner- 
galskab!« — 

Der  var  ikke  gaaet  en  Time,  da  Generalinden  havde 
det  af  Generalens  egen  Mund,  og  hun  kaldte  paa  Emilie 
og  sad  alene  med  hende. 

»Du  stakkels  Barn!  saaledes  at  fornærme  dig!  fornærme 
os!  Du  har  ogsaa  Taarer  i  Øjnene,  men  de  klæde  dig!  Du 
er  yndig  i  Taarer!  Du  ligner  mig  paa  min  Bryllupsdag. 
Græd  kun,  lille  Emilie!« 

»Ja,  det  maa  jeg!«  sagde  Emilie,  »dersom  ikke  du  og 
Fader  siger  Ja!« 

»Barn!«  raabte  Generalinden;  »du  er  syg!  taler  i 
Vildelse,  og  jeg  faar  min  forfærdelige  Hovedpine;  al  den 
Ulykke,  der  kommer  over  vort  Hus!  Lad  ikke  din  Moder  dø, 
Emilie,  saa  har  du  ingen  Moder!« 

Og  Genera  lin  den  fik  vaade  Øjne,  hun  kunde  ikke  taale 
at  tænke  paa  sin  egen  Død. 


I  Avisen  stod  at  læse  iblandt  Udnævnelserne:  Hr.  Georg 
udnævnt  til  Professor,  femte  Klasse  Nummer  otte. 

»Det  er  Skade,  at  hans  Forældre  ere  i  Graven  og  ikke 
kunne  læse  det!«  sagde  de  ny  Portnerfolk,  der  nu  boede  i 
Kælderen  under  Generalens;  de  vidste,  at  Professoren  var 
født  og  vokset  op  inden  for  deres  fire  Vægge. 

»Nu  kommer  han  ind  i  Rangskatten!«  sagde  Manden. 

»Ja,  er  det  ikke  grumme  meget  for  et  fattigt  Barn,«  sagde 
Konen. 

»Atten  Rigsdaler  om  Aaret!«  sagde  Manden;  »ja,  det  er 
mange  Penge!« 

»Nej,  Højheden  mener  jeg!«  sagde  Konen.  »Hvad  tror 
du,  han  bryder  sig  om  de  Penge,  dem  kan  han  fortjene 
mange  Gange!  og  han  faar  vel  en  rig  Kone  til.  Havde  vi 
Børn,  Mand,  saa  skulde  vort  Barn  ogsaa  være  Bygmester  og 
Professor  !c 

Georg  blev  vel  omtalt  i  Kælderen,  han  blev  vel  omtalt 
paa  første  Sal;  den  gamle  Greve  tillod  sig  det. 

Det  var  de  tegnede  Billeder  fra  Barndomstiden,  som  gav 
Anledning.  Men  hvorfor  omtaltes  de?  Man  talte  om  Rus- 
land, om  Moskow,  og  saa  var  man  jo  ved  Kreml,  som 
lille  Georg  engang  havde  tegnet  til  Frøken  Emilie;  han 
havde  tegnet  saa  mange  Billeder,  eet  især  erindrede  Greven: 
»lille  Emilies  Slot«,  hvor  hun  sov,  hvor  hun  dansede  og 
legede  »komme  fremmede«;  Professoren  havde  megen  Dygtig- 
hed, han  vilde  vist  dø  som  gammel  Konferensraad,  det  var 
ikke  umuligt,  og  forud  virkelig  have  bygget  et  Slot  for  den 
nu  saa  unge  Dame;  hvorfor  ikke? 

»Det  var  en  besynderlig  Munterhed,«  bemærkede  General- 
inden, da  Greven  var  borte.  Generalen  rystede  betænk- 
som paa  Hovedet,  red  ud  med  Rideknægt  i  tilbørlig  Afstand 
og  sad  stoltere  end  før  paa  sin  høje  Hest. 

Det  var  lille  Emilies  Fødselsdag,  Blomster  og  Bøger, 
Breve  og  Visitkort  bleve  bragte;  Generalinden  kyssede 
hende  paa  Munden,  Generalen  paa  Panden;  det  var  kær- 
lige Forældre,  og  baade  hun  og  de  fik  høje  Besøg,  to  af 
Prinserne.  Der  taltes  om  Baller  og  Teatre,  om  diplomatiske 
Sendelser,  Riger  og  Landes  Styrelse.  Der  taltes  om  Dygtighed, 
eget  Lands  Dygtighed,  og  derved  kom  den  unge  Professor 
paa  Tale,  Hr.  Bygmesteren. 

»Han  bygger  for  sin  Udødelighed!«  blev  der  sagt,  »han 
bygger  sig  vist  ogsaa  ind  i  en  af  de  første  Familier!« 

»En  af  de  første  Familier!«  gentog  siden  Generalen  for 
Genera  linden.     »Hvem  er  en  af  vore  første  Familier?« 

»Jeg  veed,  hvem  der  tydedes  til!«  sagde  Generalinden, 
»men  jeg  udtaler  det  ikke!  jeg  tænker  det  ikke!  Gud  raaderf 
men  forbavses  vil  jeg.« 

»Lad  mig  ogsaa  forbavses!«    sagde  Generalen,    »jeg  har 

ikke    Ide    i    mit    Hoved!«    og    han    sank    hen    i    Tanke -For- 
ventning. 

Der  er  en  Magt,  en  unævnelig  Magt  i  Naadens  Væld  fra 
oven,  Hoffets  Gunst,  Guds  Gunst;  —  og  al  den  Naadens  Gunst 
havde  lille  Georg.     Men  vi  glemme  Fødselsdagen. 

Emilies  Stue  duftede  af  Blomster  fra  Venner  og  Ven- 
inder, paa  Bordet  laa  smukke  Gaver  til  Hilsen  og  Erindring, 
men  ikke  en  eneste  fra  Georg,  den  kunde  ikke  komme, 
men  behøvedes  ikke  heller,  hele  Huset  var  en  Erindring  om 
ham.  Selv  fra  Sandhullet  under  Trappen  pippede  Minde- 
blomsten frem;  der  havde  Emilie  pippet,  da  Gardinet 
brændte,  og  Georg  kom  som  første  Sprøjte.  Et  Blik  ud  ad 
Vinduet,  og  Akasietræet  mindede  om  Barndomstiden.  Blomster 
og  Blade  vare  faldne  af,  men  Træet  stod  med  Rimfrost,  som 
var  det  en  uhyre  Koralgren;  og  Maanen  skinnede  klar  og 
stor  mellem  Grenene,  uforandret  i  al  sin  Foranderlighed,  som 
da  Georg  delte  Smørrebrød  med  lille  Emilie. 

Fra  Skuffen  tog  hun  frem  Tegningerne  med  Czarens  Slot, 
med  hendes  eget  Slot;  Mindegaverne  fra  Georg;  de  ble  ve  set 
paa  og  tænkt  ved,  og  der  løftede  sig  mange  Tanker;  hun 
huskede  den  Dag,  hun,  ubemærket  af  Fader  og  Moder,  gik 
ned  til  Portnerkonen,  som  laa  paa  sit  yderste;  hun  sad  hos 
hende,  holdt  hendes  Haand,  hørte  hendes  sidste  Ord:  »Vel- 
signelse! —  Georg!«  Moderen  tænkte  paa  sin  Søn.  —  Nu 
lagde  Emilie  sin  Betydning  heri.  Jo,  Georg  var  med  paa 
Fødselsdagen,  rigtig  med!« 

Næste  Dag,  det  traf  sig  saa,  var  igen  en  Fødselsdag  der  i 
Huset:  Generalens  Fødselsdag;  han  var  født  Dagen  efter 
sin  Datter,  naturligvis  tidligere  end  hun,  mange  Aar  tidligere. 
Nu  kom  igen  Foræringer  og  mellem  disse  en  Sadel,  udmærket 
af  Udseende,  bekvem  og  kostelig,  der  var  kun  en  af  Prin- 
serne, der  havde  Mage  til  den.  Hvem  kom  den  fra?  Gene- 
ralen var  henrykt.  En  lille  Seddel  fulgte  med;  havde  der 
staaet  paa  den:  »Tak  for  i  Gaar!«  saa  kunde  vi  andre  nok 
have  gættet  fra  hvem  den  kom,  men  der  stod  skrevet:  »Fra 
€n,  Hr.  Generalen  ikke  kender.« 

»Hvem  i  Verden  kender  jeg  ikke!«  sagde  Generalen. 

»Alle  Mennesker  kender  jeg!«  og  hans  Tanke  gik  i  stort 
Selskab;  han  kendte  dem  alle  sammen.  »Det  er  fra  min 
Kone!«  sagde  han  til  sidst;  »hun  smaaskælmer  mig! 
charmant!« 

Men  hun  smaaskælmede  ikke,  den  Tid  var  forbi. 


Og  nu  var  der  Fest,  atter  Fest,  men  ikke  hos  Gene- 
ralens, Kostumebal  hos  en  af  Prinserne;  ogsaa  Maske  var 
tilladt. 

Generalen  mødte  som  Rubens,  i  spansk  Dragt  med 
lille  Pibekrave,  Kaarde  og  god  Holdning,  Generalinden 
var  Madame  Rubens,  i  sort  Fløjl,  højhalset,  forfærdelig 
varm,  med  Møllesten  om  Halsen,  det  vil  naturligvis  sige  stor 
Pibekrave,  aldeles  efter  et  hollandsk  Maleri,  Generalens 
ejede,  og  hvor  især  Hænderne  beundredes,  de  lignede  aldeles 
Generalindens. 

Emilie  var  Psyche,  i  Flor  og  Knipling.  Hun  var  som 
et  svævende  Svanedun,  hun  behøvede  slet  ikke  Vingerne,  hun 
bar  dem  kun  som  et  Psyche-Mærke. 

Der  var  en  Glans,  en  Pragt,  Lys  og  Blomster,  en  Rigdom 
og  Smag;  der  var  saa  meget  at  se,  man  ikke  fik  lagt  Mærke 
til  Madame  Rubens  smukke  Hænder. 

En  sort  Domino,  med  Akasieblomst  paa  Hætten,  dansede 
med  Psyche. 

»Hvem  er  han?«  spurgte  Genera  linden. 

»Hans  kongelige  Højhed!«  sagde  Generalen,  »jeg  er 
ganske  sikker  paa  det,  jeg  kendte  ham  straks  paa  Haand- 
trykket ! « 

Generalinden  tvivlede. 

General  Rubens  tvivlede  ikke,  nærmede  sig  den  sorte 
Domino  og  skrev  kongelige  Bogstaver  i  Haanden,  de  benæg- 
tedes, men  et  Fingerpeg  blev  givet: 

»Sadelens  Devise!    En,  Hr.  Generalen  ikke  kender.« 

»Men  saa  kender  jeg  Dem  jo!«  sagde  Generalen.  »De 
har  sendt  mig  Sadelen!« 

Dominoen  løftede  Haanden  og  forsvandt  imellem  de  andre. 

»Hvem  er  den  sorte  Domino,  Emilie,  du  dansede  med?« 
spurgte  Generalinden. 

»Jeg  har  ikke  spurgt  om  hans  Navn!«   svarede  hun. 

»For  du  vidste  det!  Det  er  Professoren!  Deres  Protegé, 
Hr.  Greve,  er  her!«  vedblev  hun  og  vendte  sig  til  Greven, 
som  stod  tæt  ved.     »Sort  Domino  med  Akasieblomst!« 

»Meget  muligt,  min  naadige!«  svarede  han.  »Men  en  af 
Prinserne  er  iøvrigt  ogsaa  saaledes  kostumeret!« 

»Jeg  kender  Haandtrykket!«  sagde  Generalen.  »Fra 
Prinsen  har  jeg  Sadelen!  jeg  er  saa  vis  i  min  Sag,  at  jeg  kan 
indbyde  ham  til  vort  Bord!« 

»Gør  det!  Er  det  Prinsen,  kommer  han  vist  — !«  sagde 
Greven. 

»Og  er  det  en  anden,  saa  kommer  han  ikke!«  sagde 
Generalen  og  nærmede  sig  den  sorte  Domino,  der  just  stod 
og  talte  med  Kongen.  Generalen  forebragte  en  særdeles 
ærbødig  Indbydelse,  at  de  kunde  lære  at  kende  hinanden; 
Generalen  smilede  saa  sikker  i  sin  Vished  om  hvem  han 
indbød;  han  talte  højt  og  lydeligt. 

Dominoen  løftede  sin  Maske:  det  var  Georg. 

»Gentager  Hr.  Generalen  Indbydelsen?«   spurgte  han. 

Generalen  blev  ganske  vist  en  Tomme  højere,  fik  en 
fastere  Holdning,  gjorde  to  Trin  tilbage  og  eet  Trin  frem, 
som  til  en  Menuet,  og  der  var  Alvor  og  Udtryk,  saa  meget 
der  kunde  lægges  af  Generalen  i  Generalens   fine  Ansigt. 

»Jeg  tager  aldrig  mit  Ord  tilbage;  Professoren  er  indbudt!« 
og  han  bøjede  sig  med  et  Blik  mod  Kongen,  der  vistnok 
kunde  have  hørt  det  hele. 


Og  saa  var  der  Middag  hos  Generalens,  og  der  var  kun 
indbudt  den  gamle  Greve  og  hans  Protegé. 

»Foden  under  Bordet,«  mente  Georg,  »saa  er  Grundstenen 
lagt!«  og  Grundstenen  blev  virkelig  lagt  under  stor  Højtidelig- 
hed hos  Generalen  og  Generalinden. 

Mennesket  var  kommet,  og  som  jo  Generalen  kendte  og 
vidste,  havde  talt,  aldeles  som  en  Mand  af  det  gode  Selskab, 
været  højst  interessant,  Generalen  maatte  mange  Gange 
sige  sit  »charmant«.  Generalinden  talte  om  sin  Middag, 
talte  om  den  endogsaa  til  en  af  Hoffets  Damer,  og  denne,  en 
af  de  mest  aandrige,  udbad  sig  Indbydelse  til  næste  Gang 
Professoren  kom.  Saa  maatte  han  jo  indbydes,  og  han  blev 
indbudt  og  kom,  og  var  igen  charmant,  kunde  endogsaa 
spille  Skak. 

»Han  er  ikke  fra  Kælderen!«  sagde  Generalen,  »han  er 
ganske  vist  en  fornem  Søn!  der  er  mange  fornemme  Sønner, 
og  det  er  den  unge  Mand  aldeles  uskyldig  i.« 

Hr.  Professoren,  der  kom  i  Kongens  Hus,  kunde  godt 
komme  i  Generalens,  men  gro  fast  var  der  ikke  Tale  om, 
uden  i  hele  Byen. 


Han  groede.     Naadens  Dug  faldt  fra  oven ! 

Det  var  derfor  slet  ingen  Overraskelse,    at   da  Professoren 


blev  Etatsraad,  blev  Emilie  Etatsraadinde. 

»Livet  er  Tragedie  eller  Komedie,«  sagde  Generalen, 
»i  Tragedien  dø  de,  i  Komedien  faa  de  hinanden.« 

Her  fik  de  hinanden.  Og  de  fik  tre  raske  Drenge,  men 
ikke  lige  straks. 

De  søde  Børn  red  Kæphest  gennem  Stuer  og  Sale,  naar 
de  vare  hos  Bedstefader  og  Bedstemoder.  Og  Generalen 
red  ogsaa  paa  Kæphest,  red  bag  efter  dem:  »Som  Jockey  for 
de  smaa  Etatsraader!« 

Generalinden  sad  i  Sofaen  og  smilede,  selv  om  hun 
havde  sin  store  Hovedpine. 


Saa  vidt  bragte  Georg  det  og  endnu  meget  videre, 
ellers  havde  det  ikke  været  Umagen  værd  at  fortælle  om 
Portnerens  Søn. 


H.  C   Andersen:   Eventyr  og  Historier.    II 

Gudfaders  Billedbog. 


Gudfader  kunde  fortælle  Historier,  saa  mange  og  saa 
lange,  han  kunde  klippe  Billeder  og  tegne  Billeder  og  naar 
det  var  mod  Jul,  tog  han  frem  en  Skrivebog  med  rene  hvide 
Blade,  paa  disse  klinede  han  Billeder,  tagne  ud  af  Bøger  og 
Aviser,  havde  han  nu  ikke  nok  til,  hvad  han  vilde  fortælle, 
saa  tegnede  han  dem  selv.  Jeg  fik,  da  jeg  var  lille,  flere 
saadanne  Billedbøger,  men  den  dejligste  af  dem  alle  var  dog 
den  fra  »det  mærkværdige  Aar,  da  Kjøbenhavn  fik 
Gas  i  Stedet  for  de  gamle  Tranlygter«,  og  det  stod  be- 
mærket paa  det  forreste  Blad. 

»Den  Bog  maa  rigtig  forvares  vel,«  sagde  Fader  og  Moder; 
»den  tør  kun  komme  frem  ved  Stads-Lejlighed.« 

Paa  Bindet  havde  dog  Gudfader  skrevet: 

»Riv  Bogen  i  Stykker,  det  siger  ej  stort, 
værre  har  andre  Smaavenner  gjort.« 

Dejligst  var  det,  naar  Gudfader  selv  viste  Bogen  frem, 
læste  Versene  og  det  andet  skrevne,  og  saa  fortalte  dertil  saa 
meget;  da  blev  Historien  just  en  rigtig  Historie. 

Der  var  paa  det  første  Blad  et  Billede  klippet  ud  af  »Den 
flyvende  Post«,  hvor  man  saa  Kjøbenhavn  med  »Runde 
Taarn«    og   Frue  Kirke,   til   venstre  var  klinet   et   Billede,   der 

forestillede  en  gammel  Lygte,   paa  den  stod  skrevet:    »Tran«, 
til  højre  var   en  Kandelaber  —  paa  den   stod  skrevet:  »Gas«. 


»Se,  det  er  Plakaten!«  sagde  Gudfader;  »det  er  Indgangen 
til  Historien,  du  skal  faa.  Den  kunde  ogsaa  være  givet  som 
en  hel  Komedie,  naar  man  kunde  have  givet  den:  »Tran  og 
Gas  eller  Kjøbenhavns  Liv  og  Levned«.  Det  er  en 
meget  god  Titel!  Nederst  paa  Bladet  ses  endnu  et  lille  Billede; 
det  er  ikke  saa  let  at  forstaa,  derfor  skal 
jeg  forklare  dig  det,  det  er  en  Helhest. 
Han  skulde  først  komme  ved  Bogens 
Slutning,  men  han  er  løbet  forud  for  at 
sige,  at  hverken  Indgangen,  Inderdelen 
eller  Udgangen  duer;  han  kunde  have 
gjort  det  bedre,  dersom  han  kunde  have 
gjort  det.  Helhesten,  skal  jeg  sige 
dig,  staar  om  Dagen  tøjret  i  Avisen, 
han  gaar  paa  Spalter,  som  de  kalde 
det,  men  om  Aftenen  slipper  han  ud 
og    stiller  sig  uden  for  Poetens  Dør   og 

vrinsker,  at  Manden  derinde  skal  dø  straks,  men  han  dør 
dog  ikke,  er  der  rigtigt  Liv  i  ham.  Helhesten  er  næsten 
altid  en  stakkels  Fyr,  der  ikke  kan  finde  Rede  i  sig  selv, 
ikke   finde  Levebrød,   og  maa  have  Luft  og  Føde  ved   at  gaa 

omkring  og  vrinske.  Han  synes,  er  jeg  forvisset,  slet  ikke 
om  Gudfaders  Billedbog,  men  derfor  kan  den  dog  nok 
være  det  Papir  værd,  den  er  skrevet  paa. 

Se,  det  er  det  første  Blad  i  Bogen,  det  er  Plakaten!« 


Det  var   netop  den  sidste  Aften,   de    gamle  Tranlygter  vare 

tændte;    Byen  havde   faaet   Gas,   og   den   straalede,   saa   at   de 

gamle  Lygter  ligesom  bleve  rent  borte  i  det. 

»Jeg  var    selv    paa   Gaden   den   Aften,«   sagde   Gudfader. 

»Folk  gik  op  og  ned  for  at  se  paa  den  ny  og  den  gamle  Be- 
lysning. Der  var 
mange  Mennesker  og 
dobbelt  saa  mange 
Ben  som  Hoveder. 
Vægterne  stod  saa 
sørgmodige,  de  vid- 
ste ikke,  naar  de 
skulde  afskediges,  li- 
gesom Tranlygterne ; 
disse  selv  tænkte  saa 
langt  tilbage  —  de 
turde  jo  ikke  tænke 
frem.  De  huskede 
saa  meget  fra  de 
stille  Aftener  og  de 
mørke  Nætter.  Jeg 
støttede  mig  op  til 
en  Lygtepæl,«  sag- 
de Gudfader;  »det 
spruttede  i  Tran  og 

Væge,   jeg   hørte,    hvad    Lygten   sagde,   og   det  skal   du  ogsaa 

faa  at  høre. 

»Vi  have  gjort  hvad  vi  kunne,«    sagde  Lygten.     »Vi  have 

været  vor  Tid   nok,   lyst   til  Glæde  og  til  Bedrøvelse;  [vi  have 

oplevet    mange    Mærkeligheder;    vi    have,    saa    at    sige,    været 

Kjøbenhavns  Natøjne.  Lad  nu  kun  ny  Blus  løse  os  af  og 
overtage  Embedet;  men  hvor  mange  Aaringer  de  skulle  lyse 
og  til  hvad  de  skulle  lyse,  det  vil  vise  sig!  De  skinne  jo  nok 
lidt  stærkere,  end  vi  gamle,  men  det  er  da  ingen  Sag,  naar 
man  er  støbt  som  Gas-Kandelaber  og  har  saadanne  Forbin- 
delser, som  de  have,  den  ene  hælder  i  den  anden!  De  have 
Rør  til  alle  Kanter  og  kunne  hente  Kræfter  i  Byen  og  uden- 
for Byen!  Men  hver  af  os  Tranlygter  lyser  af,  hvad  man  selv 
har  i  sig,  og  ikke  ved  Familieskab.  Vi  og  vore  Forfædre 
have  lyst  for  Kjøbenhavn  fra  uendelig  gammel  Tid,  langt 
tilbage.  Men  da  det  nu  er  den  sidste  Aften,  vi  lyse  og  staa, 
saa  at  sige,  i  andet  Geled  her  i  Gaden  med  eder,  I  skinnende 
Kammerater,  saa  ville  vi  ikke  mule  og  misunde,  nej,  langtfra, 
vi  ville  være  glade  og  godmodige.  Vi  ere  de  gamle  Skild- 
vagter, som  afløses  af  nystøbte  Drabanter 
i  bedre  Uniform  end  vor.  Vi  ville  fortælle 
eder,  hvad  vor  Slægt,  helt  op  til  Tip-tippe- 
tip-Oldemor-Lygte  har  set  og  oplevet:  hele 
Kjøbenhavns  Historie.  Gid  I  og  eders 
Efterkommere,  indtil  den  sidste  Gas-Kande- 
laber, maa  opleve  og  kunne  fortælle  ligesaa 
mærkelige  Ting,  som  vi,  naar  I  engang  faa  Afsked,  og  det 
faa  I!  Det  maa  I  være  forberedte  paa.  Menneskene  finde 
nok  paa  en  stærkere  Belysning  end  Gas.  Jeg  har  hørt  en 
Student  sige,  at  man  ymtede  om,  at  de  vilde  komme  til  at 
brænde  Søvand!«  det  spruttede  i  Vægen,  da  Lygten  sagde 
disse  Ord;  det  var,  som  den  allerede  havde  Vand  i  sig. 

Gudfader  hørte  nøje  efter,  tænkte  over  og  fandt,  at  det 
var  en  udmærket  Ide  af  de  gamle  Lygter,  i  denne  Overgangs- 
Aften  fra  Tran  til  Gas  at  fortælle  og  fremvise  hele  Kjøben- 
havns Historie.  »En  god  Ide  maa  man  ikke  slippe,«  sagde 
Gudfader,  »jeg  tog  den  straks,  gik  hjem  og  lavede  denne 
Billedbog  til  dig,  den  gaar  endnu  længere  tilbage  i  Tiden  end 
Lygterne  kunne. 

Her  er  Bogen,  her  er  Historien:  »Kjøbenhavns  Liv  og 
Levned«,  den  begynder  med  Bælgmørke,  et  kulsort  Blad,  det 
er  det  mørke  Tidsrum.« 

»Nu  vende  vi  Bladet!«  sagde  Gudfader. 

»Ser  du  Billedet?  Kun  det  vilde  Hav  og  den  blæsende 
Nordostvind;  den  driver  svære  Isstykker;  ingen  er  ude  at 
sejle  paa  dem  uden  store  Stenblokke,  som  oppe  i  Norge 
ramlede  tra  Fjeldene  ned  paa  Isen.     Nordostvinden  blæser 


Isen  af  Sted;  han  vil  vise  de  tyske  Bjerge,  hvilke  Knolde  der 
tindes  oppe  i  Norden.  Isflaaden  er  allerede  nede  i  Sundet 
ud  foi  Sjællands  Kyst,  hvor  nu  Kjøbenhavn  ligger,  men 
da  var  der  intet  Kjøbenhavn.  Der  var  under  Vandet  store 
Sandbanker,  imod  en  af  disse  stødte  Isstykkerne  med  de  store 
Rullesten;   den  hele  Isflaade  blev  staaende,   Nordostvinden 

kunde  ikke  faa  den  af  Grunden,  og  saa  blev  han  saa  gal  i 
sit  Hoved,  som  han  kunde  blive  det,  og  lyste  Forbandelse 
over  den  Sandbanke,  »den  Tyvegrund«,  som  han  kaldte  den, 
og  han  svor,  at  løftede  den  sig  nogensinde  op  over  Havfladen, 
da  skulde  Tyve  og  Røvere  komme  der,  Stejler  og  Hjul  blive 
rejste. 

Men  idet  han  saaledes  bandede  og  skændte,  brød  Solen 
frem,  og  paa  dens  Straaler  gyngede  og  svang  si^  lyse,  milde 
Aander,  Lysbørn;  de  dansede  hen  over  de  kuldebringende 
Isstykker,  der  smeltede  derved,  og  de  store  Rullestene  sank 
ned  paa  Sandbunden. 

»Sol-Krapyl!«  sagde  Nordostvinden.  »Er  det  Kammerat- 
skab og  Familieskab!  Det  skal  jeg  huske,  og  det  skal  jeg 
hævne.     Nu  lyser  jeg  Forbandelse!« 

»Vi  lyse  Velsignelse!«  sang  Lysbørnene.  »Banken  skal 
hæve  sig,  vi  ville  skærme  den!  Det  sande,  det  gode  og  skønne 
skal  bygge  der!« 

»Sludder  for  en  Sladder!«  sagde  Nordostvinden. 

»Se,  om  alt  dette  vidste  nu  Lygterne  ikke  at  fortælle,« 
sagde  Gudfader,  »men  det  veed  jeg,  og  det  er  af  stor  Vig- 
tighed for  Kjøbenhavns  Liv  og  Levned.« 


»Nu  vende  vi  Bladet!«  sagde  Gudfader. 

»Aaringer  ere  gaaede,  Sandbanken 
har  løftet  sig;  en  Søfugl  har  sat  sig 
paa  den  største  Sten,  der  ragede  op  af 
Vandet.     Du  kan  se  det  paa  Billedet. 

Aaringer  ._-_-  -,- 

og  Aar  ere 

gaaede. 
Havet    ka- 
stede døde  Fisk  op  paa  Sandet,  den 
sejge  Marehalm  skød  frem,  visnede, 
raadnede,  gødede;   der  kom  flere  Arter  Græs  og  Urter;  Banken 
blev  en  grøn  Holm.     Vikingerne  gik  i  Land.     Der  var  Holm- 


QsS?* 

gang    til   Dødskamp    og    god   Ankergrund   ved    Holmen    udfor 
Sjælland. 

Den  første  Tranlampe  brændte,  jeg  tror,  at  de  stegte  Fisk 
over  den,  og  Fisk  var  her  nok  af.  Silden  gik  i  store  Stimer 
gennem  Sundet,  det  var  svært  at  føre  Baaden  hen  over  dem, 
det  blinkede  i  Vandet,  som  var  der  Kornmod  dernede,  det 
lysnede  i  Dybet  som  Nordlysskin,  Sundet  havde  Velstand  af 
Fisk,  derfor  byggedes  der  Huse  paa  Sjællands  Kyst;  Væggene 
vare  af  Egetræ  og  Taget  af  Bark,  der  var  Træer  nok  til  det 
Brug.  Skibe  søgte  ind  i  Havnen;  Tranlygten  hang  i  det  gyn- 
gende Tovværk;  Nordostvinden  blæste  og  sang:  »Uh-u-ud!« 
Lyste  paa  Holmen  en  Lygte,  da  var  det  en  Tyvelygte:  Smuglere 
og  Tyve  øvede  deres  Færd  paa  »Tyvsø«. 

»Jeg  tror  nok,  det  gror,  alt  det  ilde, 
som  jeg  vilde,«  sagde  Nordostvinden. 
»Snart  kommer  Træet,  hvor  jeg  kan  ryste 
Frugter. « 

»Og  her  staar  Træet,«  sagde  Gud- 
fader. »Ser  du  Galgen  paa  Ty  vs ø.  Der 
hænge  i  Jernkæder  Røvere  og  Mordere, 
akkurat  som  de  den  Gang  hang.  Vinden 
blæste,  saa  at  de  lange  Benrade  klaprede, 
men  Maanen  skinnede  meget  fornøjeligt 
ned  paa  dem,  som  den  nu  skinner  til 
et  Skovbal.  Ogsaa  Solen  skinnede  for- 
nøjeligt ned,  smuldrede  hen  de  dinglende 
Benrade,  og  fra  Solstraalerne  sang  Lys- 
børnene: »Vi  vide  det,  vi  vide  det!  Her 
skal  dog  blive  smukt  i  en  kommende  Tid!  Her  skal  blive 
godt  og  prægtigt!« 

»Kyllingesnak!«  sagde  Nordostvinden. 
»Nu  vende  vi  Bladet!«  sagde  Gudfader. 


»Klokkerne     ringede    i    Roskilde    By,     der    boede    Bisp 
Absalon;    han   kunde  læse   sin   Bibel   og    svinge    sit  Sværd; 

han  havde  Magt  og  Villie;  de  driftige  Fiskere  ved  Havnen, 
hvis  By  groede  frem  og  var  Markedsplads,  vilde  Absalon 
skærme  mod  Overfald.  Han  lod  stænke  med  Vievand  den 
uærlige  Grund:  Tyvsø  fik  hæderligt  Mærke.  Murer  og  Tømrer 
tog  fat  derovre;  der  vokste  en  Bygning  paa  Bispens  Bud. 
Solstraalerne  kyssede  de  røde  Mure,  alt  som  de  løftede  sig. 
Der  stod  Axels  Hus. 

»Slot  med  Taarne 

højvelbaarne; 

Trapper, 

Karnapper; 

Buh! 

Hu!  - 

Nordostvinden 

tyk  i  Kinden 

hvæste, 

blæste, 

Borgen  stod  alligevel!« 

Og  ud  for  den  stod  »Hafn«,  Købmændenes  Havn. 

»Havfrubur  med  Søer  blanke, 
bygt  i  grønne  Lund.«  *) 

De  fremmede  kom  der  og  købte  den  megen  Fisk,  byggede 
Boder  og  Huse  med  Blæreskind  i  Vindueshullet,  Glasset  var 
for  dyrt;  der  kom  Pakhus  med  Gavl  og  med  Vinde.  Ser 
du  derinde  i  Boderne  sidde  de  gamle  Svende,  de  tør  ikke 
gifte  sig,  de  handle  med  Ingefær  og  Peber,  de  Pebersvende! 

Nordostvinden  blæser  gennem  Gader  og  Gyder,  lader 
Støvet  fyge,  river  ogsaa  et  Straatag  af.  Ko  og  Gris  gaa  i 
Gadegrøften.« 

>Jeg  skal  kue  og  knuge,«  siger  Nordos  tvind  en;  »suse 
om  de  Huse  og  om  Axels  Hus!  Jeg  kan  ikke  fejle!  De 
kalde  det  Stejle  borg  paa  Tyvsø.« 

Og  Gudfader  viste  et  Billede  deraf,  han  selv  havde  tegnet. 
Paa  Muren  var  Pæl  ved  Pæl,  paa  hver  sad  en  fangen  Sø- 
røvers Hoved  og  viste  Tænder. 


*)  N.  F.   S.  Grundtvig. 

»Det  er  virkelig   sket,«   sagde  Gudfader;    »det  er  værd  at 
kende  og  godt  at  forstaa. 

Bisp   Absalon    var  i  Badstuen  og   hørte  da   gennem   den 
tynde  Væg,   at   et   Fribytterskib   kom   derude.      Straks   sprang 

han  af  Badet  og 
paa  sit  Fartøj,  blæ- 
ste i  Hornet,  og 
Mandskabet  kom, 
Pilene  fløj  i  Rø- 
vernes Ryg,  de  vil- 
de derfra,  de  roede 
saa  skrapt ;  der  fæ- 
stede sig  Pile  i  de- 
res Hænder,  der 
var  ikke  Tid  til  at 
rive  dem  ud.  Bisp 
Absalon  fangede 
hver  levende  en  og 
hug  Hovedet  af 
dem ;  hver  et  blev  sat  paa  Slottets  Ringmur.  Nordost  vinden 
blæste  med  tykke  Kæver,  med  ondt  Vejr  i  Kæften,  som  Sø- 
manden siger. 

»Her   vil  jeg  strække  mig,«    sagde   Vinden;    »her  vil  jeg 
lægge  mig  og  se  paa  det  hele  Kram.« 

Den  hvilede  i  Timer,  den  blæste  i  Døgn;  Aaringer  gik.« 


»Vægteren  kom  frem  paa  Slottets  Taarn;  han  saa  mod 
Øster,  mod  Vester,  mod  Sønder  og  Nord.  Der  har  du  det 
paa  Billedet,«  sagde  Gudfader  og  viste  det.  »Du  ser  ham 
der,  men  hvad  han  saa  skal  jeg  sige  dig. 

Fra  Stejleborgs  Mur  er  der  aabent  Vand  helt  ud  til 
Kjøgebugt,  og  bredt  er  Farvandet  over  til  Sjællands  Kyst. 
Foran  Serritslev  Mark  og  Solbjerg  Mark,  hvor  de  store 
Landsbyer  ligge,  vokser  mer  og  mer  den  ny  Stad  med  gavlede 
Bindingsværkshuse.      Der  er  hele  Stræder  for  Skomagere  og 

Skindere,  for  Krydderhandlere  ogØlfolk;  der  er  Markedsplads, 
der  er  Gildeshus,    og   tæt   ved   Stranden,    hvor   før  var  en  0, 

staar  den  prægtige  Kirke  for  Sankt 
Nicolaus.  Den  har  Taarn  og  Spir, 
umaadeligt  højt;  hvor  spejler  det  sig 
i  det  klare  Vand !  Ikke  langt  herfra  staar 
Vor  Frue  Kirke,  hvor  Messerne  læses 
og  synges,  Røgelsen  dufter,  Vokslys 
brænde.  Købmandshavn  er  nu  Bis- 
pens Stad;  Bispen  af  Roskilde  raader 
og  regerer. 

Bisp  Erlandsen  sidder  paa  Axels 
Hus.  Der  brases  i  Køkkenet,  der  skæn- 
kes 01  og  Klaret,  der  er  Lyd  af  Giger 
og  Kedeltrommer.  Kerter  og  Lamper 
brænde,  Slottet  skinner,  som  var  det 
Lygten  for  det  hele  Land  og  Rige.  Nordost  vind  en  blæser 
om  Taarn  og  om  Mur, 
de  staa  nok  fast;  Nord- 
ostvinden blæser  om 
Byens  Befæstning  Vester 
paa,  et  gammelt  Planke- 
værk kun;  det  holder 
vel!  Der  udenfor  staar 
Danmarks  Konge  Chri- 
stopher I.  Oprørerne 
slog  ham  ved  Skj el- 
sk ør;  han  søger  Til- 
flugt i  Bispens  By. 

Vinden  suser  og  siger  som  Bispen: 
Porten  er  lukket  for  dig.« 


Bliv  ude!  Bliv  ude! 


»Det  er  Ufreds  Tid,  det  er  tunge  Dage;  hver  Mand  vil 
raade  sig  selv.  Det  holstenske  Banner  vajer  fra  Slottets  Taarn. 
Der  er  Savn  og  Suk,  det  er  Angestens  Nat:  Strid  i  Landet  og 
den  sorte  Død,  bælgmørk  Nat  —  men  saa  kom  Atterdag. 

Bispens  By  er  nu  Kongens  By;  den  har  gavlede  Huse  og 
snævre  Gader,  den  har  Vægter  og  Raadhus,  den  har  en  muret 

Galge  ved  Vesterport.  Ingen 
udenbys  Mand  tør  hænges  i 
den;  man  maa  være  en 
Stadens  Borger  for  at  kunne 
dingle  der,  komme  op  saa 
højt,  at  se  Kjøge  og  Kjøge- 
høns. 

»Det  er  en   dejlig  Galge,« 
siger  Nordostvinden;  »det 
skønne  gror!«  og  saa  hvæste 
-  -  ■  ^  og  blæste  den. 

Fra  Tyskland  blæste  For- 
træd og  Nød. 

»Hanserne  kom,«  sagde  Gudfader;  >de  kom  fra  Pak- 
hus og  Disk,  de  rige  Købmænd  fra  Rostock,  Liibeck  og 
Bremen,  de  vilde  snappe  mer  end  Guldgaasen  fra  Valde- 
mars Taarn;  de  raadede  mere  i  Dankongens  By  end  Dan- 
kongen  selv,  de  kom  med  væbnede  Skibe,  ingen  var  forberedt; 
Kong  Erik  havde  ej  heller  Sind  at  slaas  med  de  tyske 
Frænder,  de  vare  saa  mange,  saa  stærke.  Kong  Erik  og 
alle  hans  Hofmænd  joge  hasteligt  ud  af  Vesterport  til  Sorø 
By,  til  den  stille  Sø  og  de  grønne  Skove,  til  Kærligheds  Sang 
og  Bægerklang. 

Men  een  blev  tilbage  iKjøbenhavn,  et  Kongehjerte,  et 
Kongesind.  Ser  du  Billedet  her, 
den  unge  Kvinde,  saa  fin  og 
spæd,  med  havblaa  Øjne  og  hør- 
gult Haar;  det  er  Danmarks 
Dronning  Philippa,  Englands 
Prinsesse.  Hun  blev  i  den  æng- 
stede Stad,  hvor  i  de  smaa  Gyder 
og  Gader,  med  de  stejle  Trapper, 
Skure  og  tilklinede  Boder,  Byfol- 
kene vrimle  og  vide  ikke  ud  eller 
ind.      Hun    har    Mands    Mod    og 

Hjerte;  hun  kalder  Borgere  og  Bønder,  opmuntrer,  opmander. 
Skibene  tiltakles,  Blokhusene  faa  Mænd,  Karrebasserne  knalde; 
der  er  Ild  og  Damp,  der  er  godt  Humør,  Vor  Herre  slipper 
ej  Danmark.  Og  Solen  skinner  ind  i  alle  Hjerter,  den  lyser 
ud  af  alle  Øjne  i  Sejrsglæde.  Velsignet  være  Philippa. 
Det  er  hun  i  Hytte,  det  er  hun  i  Hus,  det  er  hun  i  Kongens 
Slot,  hvor  hun  plejer  de  saarede  og  syge.  Jeg  har  klippet 
en  Krans  og  lagt  om  Billedet  her,«  sagde  Gudfader.  »Vel- 
signet være  Dronning  Philippa!« 


»Nu  springe  vi  Aaringer  frem!«  sagde  Gudfader.  »Kjø ben- 
havn springer  med.  Kong  Christian  I  har  været  i  Rom,  er 
velsignet  af  Paven,  og  hædret  og  hyldet  paa  den  lange  Vej. 
Han  bygger  herhjemme  en  Gaard  af  brændte  Sten;  der  skal 
Lærdommen  gro,  sættes  frem  paa  Latin.  Fattigmands  Barn 
fra  Plov  og  fra  Værksted  kan  ogsaa  komme  med,  tigge  sig 
frem,  faa  den  lange,  sorte,  side  Kappe,  synge  for  Bor- 
gernes Dør. 

Tæt  op  til  Lærdommens  Gaard,  hvor  alt  er  Latin,  ligger 
et  lille  Hus;  derinde  raader  det  Danske,  i  Sprog  og  i  Sæder. 
Der  er  Øllebrød  til  Morgenkost,  og  der  er  Middag  Klokken  ti 
om  Formiddagen.  Solen  skinner  ind  ad  de  smaa  Ruder, 
paa  Madskab  og  Bogskab;  i  det  ligger  skrevne  Skatte, 
Hr.  Mikkels  »Rosenkrans«  og  »gudelige  Komedier«,  Henrik 
Harpestrengs  Lægebog,  og  Danmarks  Rimkrønike  af 
Broder  Niels  i  Sorø;  dem  bør  hver  Danis- 
mand  kende,  siger  Husherren,  og  han  er 
Mand,  for  at  de  kunne  blive  kendte.  Det 
er  Danmarks  første  Bogtrykker,  Hol- 
lænderen Gotfred  van  Gehmen.  Han 
øver  den  sorte,  velsignede  Kunst,  Bogtrykkerkunsten. 

Og  Bøgerne  komme  til  Kongens  Slot  og  i  Borgernes  Hus. 
Ordsprog  og  Sange  faa  evigt  Liv.  Hvad  Mennesket  ikke  tør 
sige  i  Sorg  og  Lyst,  synger  Folkesangens  Fugl,  forblommet 
og  dog  klart;  den  flyver  saa  frit,  den  flyver  saa  vidt  igennem 


398  GUDFADERS    BILLEDBOG. 

Borgestue,  gennem  Ridderborg;  den  sidder  som  Falk  paa 
Ridderfrøkenens  Haand  og  kvidrer,  den  lister  sig  ind  som 
lille  Mus  og  pipper  i  Hundehullet  for  den  trælbundne  Bonde. 

»Det  er  Mundsvejr  det  hele!«  siger  den  skarpe  Nord- 
ostvind. 

»Det  er  Foraarstid!«  sige  Solens  Straaler;  »se,  hvor 
pipper  det  grønne!« 


»Nu  blade  vi  frem  i  vor  Billedbog!«  sagde  Gudfader. 

»Hvor  straaler  Kjøbenhavn!  Der  er  Turnering  og  Leg, 
der  er  Optog  med  Pragt;  se  de  ædle  Riddere  i  Rustning,  se 
de  høje  fornemme  Fruer  i  Silke  og  Guld!  Kong  Hans  giver 
sin  Datter  Elisabeth  til  Kurfyrsten  af  Brandenborg. 
Hvor  er  hun  ung,  hvor  er  hun  glad!  hun  træder  paa  Fløjl; 
der  er  en  Fremtid  i  hendes  Tanker:  Huslivets  Lykke.  Tæt 
ved  hende  staar  hendes  kongelige  Broder  Prins  Ghri stjern 
med  de  tungsindige  Øjne  og  det  hede,  brusende  Blod.  Ham 
har  Borgerfolket  kær,  han  kender  dets  Tryk,  han  har  Fattig- 
mands Fremtid  i  Tanke. 

Gud  alene  raader  for  Lykken!« 


»Nu  blade  vi  frem  i  vor  Billedbog!«  sagde  Gudfader. 
»Skarpt  blæser  Vinden,  synger  om  det  skarpe  Sværd,  om  den 
tunge  Tid,  om  Ufredstid. 

Det  er  en  iskold  Dag,  det  er  midt  i  April.  Hvorfor 
stimler  Mængden  sammen  uden  for  Slottet  foran  den  gamle 
Toldbod,  hvor  Kongeskibet  ligger  med  Sejl  og  Flag?  I  Vin- 
duer og  paa  Tage  ere  Folk  at  se.  Der  er  Sorg  og  Bedrøvelse, 
Forventning  og  Angest.  De  se  mod  Slottet,  hvor  før  var 
Fakkeldans  i  de  gyldne  Sale,  men  nu  saa  stille  og  tomt;  de 
se  mod  Vindueskarnappen,  hvor  Kong  Ghri  stjern  saa  ofte 
saa  ud  over  »Hof broen«  og  ad  det  smalle  »Hof brostræde«  til 
sin  Duelil,  den  hollandske  Pige,  han  hentede  fra  Bergens 
By.  Skodderne  ere  skudte  for.  Mængden  ser  mod  Slottet, 
nu   aabnes    Porten,    Vindebroen    sænkes.     Der  kommer   Kong 


GUDFADERS    BILLEDBOG. 


399 


C h ristjern  med  sin  trofaste  Hustru  Elisabeth;  hun  vil  ej 
forlade  sin  kongelige  Herre,  nu  han  er  saa  haardt  betrængt. 
Der  var  Ild  i  hans  Blod,  der  var  Ild  i  hans  Tanke;  han 
vilde  bryde  med  den  gamle  Tid,  bryde  Bondens  Aag,  være 
Borgeren  god,  stække  »de  graadige  Høge« ;  men  de  vare  ham 
for  mange.  Han  drager 
fra  Land  og  Rige,  for  der- 
ude at  vinde  Venner  og 
Frænder  for  sig.  Hans 
Hustru  og  trofaste  Mænd 
hvert  Øje  er 
i    Skilsmissens 


'^  ^ 


følge    med 
vaadt    nu 
Stund. 

Der  blander  sig  Stem- 
mer i  Tidens  Sang,  imod 
ham  og  for  ham,  et  tre- 
dobbelt Kor.     Hør  Adelens  Ord,    de   staa   skrevne  og  trykte: 

»Ve  over  dig,  Chris  tjern  den  Onde!  det  udøste 
Blod  paa  Stockholms  Torv  raaber  højt  over  dig,  For- 
bandelsens Ve!« 

Og  Munkenes  Raab  har  den  samme  Dom: 
forstødt  af  Gud  og  af  os!  Den  lutherske  Lære 
hid;  til  den  gav  du  Kirke  og  Prædikestol,  lod 
Tunge  tale.     Ve  over  dig,  Christjern  den  Onde!« 

Men  Bonde  og  Borger  græde  saa  dybt:  »Christjern, 
du  Folkekære!  Ej  Bonden  skal  kunne  sælges  som 
Kvæg,  ikke  byttes  bort  for  en  Jagthund!  Den  Lov 
er  dit  Skudsmaal!«  Men  Fattigmands  Ord  er  som  Avner 
for  Vinden. 

Nu  sejler  Skibet  Slottet  forbi,  og  Borgerne  løbe  op  paa 
Volden  for  der  endnu  engang  at  se  den  sejlende  Konge- 
snekke.« 


»Du  være 
kaldte  du 
Djævelens 


»Tiden  er  lang,  Tiden  er  trang;  stol  ikke  paa  Venner,  stol 
ikke  paa  Frænder! 

Farbroder  Frederik  paa  Slottet  i  Kiel  vilde  nok  være 
Konge  i  Landet. 

Kong  Frederik  ligger  for  Kjøbenhavn.  Ser  du  Billedet 
her:  »det  tro  Kjøbenhavn«.  Rundt  om  ere  kulsorte  Skyer 
med  Billed  paa  Billed;  betragt  kun  hvert!  Det  er  et  klingende 
Billed,  det  klinger  endnu  i  Sagn  og  Sang:  Den  tunge,  trange, 
den  bitre  Tid  i  Aaringers  Gang. 

Hvor  gik  det  Kong  Chris tjern,  den  vildsomme  Fugl? 
Derom  have  Fuglene  sjunget,  og  de  flyve  vidt,  over  Land  og 
Sø.  Storken  kom  tidligt  i  Foraarstid,  Syd  fra  over  det  tyske 
Land;  den  havde  set,  hvad  der  nu  fortælles. 

»Den  flygtende  Kong  Chris  tjern  saa  jeg  køre  paa  lyng- 
groede  Hede;  der  mødte  ham  et  usselt  Køretøj,  forspændt 
med  een  Hest;  i  det  sad  en  Kvinde,  Kong  Chris t jerns 
Søster,  Markgrevinden  afBrandenborg;  tro  den  lutherske 
Lære  var  hun  jaget  bort  af  sin  Husbond.  Paa  den  mørke 
Hede  mødtes  de  landflygtige  Kongebørn*).  Tiden  er  trang, 
Tiden  er  lang,  stol  ikke  paa  Ven  eller  Frænde!« 

Svalen  kom  fra  Sønderborg  Slot  med  klagelig  Sang. 
»Kong  Chris  tjern  er  forraadt!  Han  sidder  der  i  det  brønd- 
dybe Taarn;  hans  tunge  Trin  slide  Spor  i  Stengulvet,  hans 
Finger  sætter  Mærke  i  det  haarde  Marmor.« 

]»Oh   hvilken   Sorg  fik  slige  Ord, 
som   Stenen     Fure  fik?«**) 

Fiskeørnen  kom   fra  den  rullende  Sø!    den   er  aaben  og 

fri,  der  flyver  et  Fartøj,  det 
er  den  kække  Fyenbo  Søren 
Nordby.  Lykken  er  med  — 
men  Lykken  er  som  Vejr  og  Vind 
omskiftelig. 

I    Jylland    og    Fyen    skrige 
Ravn  og   Krage:    »Vi   ere    oppe 
at    age!     Det    gaar    saa    bra,    saa 
bra!     Her  ligge  Aadsler  af  Heste, 
og    Mennesker    med.«       Det    er    Ufreds    Tid,    det    er    Grevens 


•)  »Oc  er  vel  underligt  "at  betencke,  at  saadan  en  gudfryttig,  fin  og  fornem 
Første,  som  Kong  Hans  vaar,  at  hans  Børn  skulde  haffue  saa  liden  Lycke  i 
Verden.«  Arild  Hvitfeld. 

••)  Fr.  Paludan  Muller. 

Fejde.  Bonden  tog  sin  Kølle,  Købstadmanden  sin  Kniv,  saa 
raabte  de  højt:  »Vi  slaa  Ulvene  ihjel,  saa  at  ingen  Unger 
blive  tilbage!«    Der  drive  Skyer  og  Røg  fra  de  brændende  Byer. 

Kong  Chris tjern  er  Fan- 
ge paa  Sønderborg  Slot; 
han  slipper  ej  fri,  ser  ej  Kjø- 
benhavn  og  dens  bitre  Nød. 
Paa  Nørre-Fælled  staar  Chri- 
stian III,  hvor  Faderen  stod. 
I  Staden  er  Angest;  der  er 
Hunger  og  Smitsot. 

Op  til  Kirkens  Mur  sidder 
i  Pjalter  en  udmagret  Kvinde, 
et    Lig    er    hun;    to    levende 
Børn    ligge    paa    hendes    Skød 
Bryst. 

Modet    er    faldet,    Modstanden 
havn!« 


og    suge    Blod    af   den    dødes 
falder.      Du    tro    Kjøben- 


»Der  blæses  Fanfare;  hør  Pauker  og  Trompeter! 

I  rige  Klæder  af  Silke  og  Fløjl  og  med  vajende  Fjer 
komme  paa  guldbræmmede  Heste  de  adelige  Herrer;  de  ride 
til  Gammeltorv.  Er  der  Karrusel  eller  Turnering  efter  vante 
Skik?  Borgere  og  Bønder  i  deres  bedste  Pynt  søge  ogsaa 
derhen.  Hvad  er  der  at  se?  Er  der  rejst  et  Baal  til  at 
brænde  papistiske  Billeder,  eller  staar  Bøddelen  der,  som 
han  stod  ved  SI  ag  h  o  eks  Baal?  Kongen,  Landets  Herre,  er 
Lutheran,  det  skal  kendes,  hævdes  og  lyses  i  Kuld. 

Høj  fornemme  Fruer  og  adelige  Jomfruer  sidde  med  høje 
Kraver  og  Perler  paa  Huen  bag  de  aabne  Vinduer  og  se  al 
den  Stads.  Paa  udbredt  Klæde,  under  Klædestag,  sidder  Rigets 
Raad  i  ældgammel  Dragt,  nær  Kongens  Trone.  Kongen  er 
tavs.  Nu  læses  op  i  det  danske  Sprog  hans  Villie,  Rigsraadets 
Villie;  Borger  og  Bonde  faa  strenge  Ord,  Revselsens  Ord  for 
al  den  Modstand,  de  havde  vist  mod  den  høje  Adel.  Ydmyget 
blev  Borgeren,   Bonden   blev  Træl.      Nu  lyder  Fordømmelsens 

H.C.Andersen:  Eventyr  og  Historier.    II.  26 

Ord  mod  Landets  Bisper.     Deres  Magt  er  forbi.      Alt  Kirkens 
og  Klostrenes  Gods  bliver  henlagt  til  Konge  og  Adel. 
Der  er  Hovmod  og  Had,  der  er  Prunk,  der  er  Ynk. 

»Fattige  Fugl  kommer  hinkende, 
kommer  linkende  .  .  . 
Rige  Fugl  kommer  susende, 
kommer  brusende!«   — 


Omskiftelsens  Tid  har  tunge  Skyer,  men  ogsaa  Solskin; 
det  lyste  just  nu  i  Lærdommens  Gaard,  Studentens  Hjem,  og 
Navne  lyse  ud  derfra  helt  op  i  vor  Tid.  Hans  Tausen, 
den  fyenske  fattige  Smedesøn: 

»Det  var  hin  liden  Smaadreng  fra  Birk  ende  By, 

hans  Navn  fløj  over  Danmark  med  folkelig  Ry. 

En  dansk  Morten  Luther,  han  stred  med  Ordets  Sværd, 

og  sejrede  med  Aanden  i  Hjertefolkets  Hær.«*) 

Der  lyser  Navnet  Petrus  Palladius,  Latin,  men  paa 
Dansk  Peter  Plade,  Roskilde  Bisp,  ogsaa  Søn  af  en  fattig 
Smed  i  Jydernes  Land.  Og  af  Ad  eisnavne  straaler  Hans 
Friis,  Rigets  Kansler.  Han  satte  Studenten  ved  sit  Bord, 
sørgede  for  ham  og  for  Peblingen  med.  Og  een  fremfor  alle 
faar  Hurra  og  Sang: 


*)  B.  S.  Ingemann. 

»Mens  een  Student  ved  Axels  Havn 
et  Bogstav  veed  at  skrive, 
saa  længe  skal  Kong  Christians  Navn 
med  Hurra  hilset  blive.«*) 

Der  kom   Solstraaler   mellem   de   tunge   Skyer  i  Omskiftel- 
sens Tid.« 


»<é^ 


C£*-«i_ 


»Nu  vende  vi  Bladet. 

Hvad    suser    og    synger    i    »Store    Bælt«    under    Samsø 
Kyst?    Af  Søen   stiger   en   Havfrue   med   tanggrønt   Haar,   hun 
spaar  for  Bonden :  En 
Prins  skal  fødes,  der 
bliver  en  Konge,  mæg- 
tig og  stor. 

Paa  Marken,  un- 
der den  blomstrende 
Hvidtjørn,  han  fødtes. 
Nu  blomstrer  hans 
Navn  i  Sagn  og  i 
Sange,  i  Riddergaarde 
og  Slotte  rundt  om. 
Børsen  skød  frem  med  Taarn  og  Spir;  Rosenborg  løftede 
sig  og  saa  langt  ud  over  Volden;  Studenten  selv  fik  sit  eget 
Hus,  og  tæt  derved  stod  og  peger  endnu  mod  Himlen  det 
»runde  Taarn«,  en  Urania-Søjle,  der  ser  mod  Hveen,  hvor 
Uranienborg  knejsede;  dens  gyldne  Kupler  fik  Glans  i  Maane- 
skin,  og  Havfruer  sang  om  Manden  derinde,  som  Konger  og 
Aandens  Stormænd  besøgte,  den  Snilletsbaarne,  af  Adelsblod, 
Tycho  Brahe.  Han  løftede  Danmarks  Navn  saa  højt,  at 
med  Stjernehimlen  det  kendtes  i  alle  Jordens  aandlyste  Lande. 
Og  Danmark  stødte  ham  bort  fra  sig. 

Han  sang  Trøst  i  sin  Smerte: 

»Er  ej   Himlen  alle  Vegne, 
hvad  behøver  jeg  saa  mer?« 


*)  Poul  M.  Møller. 

Hans  Sang   har  Folkesangs  Liv,   som  Havfruens    Sang   om 
Christian  den  Fjerde.« 


»Nu  kommer  et  Blad,  du  skal  rigtig  se  paa!«  sagde  Gud- 
fader; »der  er  Billed  paa  Billed,  som  i  Kæmpevisen  Vers 
paa  Vers.  Det  er  en  Sang,  saa  glædelig  i  sin  Begyndelse,  saa 
sørgelig  i  sin  Udgang. 

Der  danser  et  Kongebarn  paa  Kongens  Slot,  hvor  er 
hun  yndig   at  se!    Hun  sidder  paa  Christian   den  Fjerdes 

Skød,  hans  elskede  Datter  Eleonore. 
I  kvindelige  Sæder  og  Dyder  hun 
gror.  Den  mægtige  Adels  fornemste 
Mand  Korfits  Ulfeldt  er  hendes 
Brudgom.  Hun  er  Barn  endnu;  hun 
faar  ogsaa  Ris  af  sin  strenge  Hov- 
mesterinde;  hun  klager  for  Kæresten, 
og  hun  har  Ret.  Hvor  er  hun  kløgtig, 
danis  og  oplært,  kan  Græsk  og  Latin, 
synger  Italiensk  til  sin  Luth,  veed  at 
tale  om  Paven  og  Luther. 
Kong  Christian  ligger  i  Gravkapel  i  Roskilde  Dom, 
Eleonores  Broder  er  Konge.  Der  er  Glans  og  Pragt  paa 
Slottet  i  Kjøbenhavn,  der  er  Skønhed  og  Snille,  først  Dron- 
ningen selv:  Sophie  Amalie  af  Lyneborg.  Hvo  styrer 
sin  Hest  saa  vel  som  hun?  Hvo  har  i  Dansen  en  Majestæt 
som  hun,  hvo  taler  med  Kendskab  og  Aand  som  Danmarks 
Dronning? 

»Eleonore  Christine  Ulfeldt!«  de  Ord  blev  sagt 
af  den  franske  Gesandt.  »I  Skønhed,  Kløgt  overstraaler 
hun  alle.« 

Fra  Slottets  bonede  Dansegulv  vokste  Niddets  Borre;  den 
hængte  sig  fast,  den  filtrede  ind  og  hvirvlede  om  sig  Krænkel- 
sens Haan:  »Det  Slegfredbarn!  Hendes  Karm  skal  holde  ved 
Slottets  Bro;  hvor  Dronningen  kører,  skal  Fruen  gaa!«  Det 
fyger  med  Sladder,  med  Opspind  og  Løgn. 

Og  Ulfeldt  tager  sin  Hustru  ved  Haand  i  den  stille  Nat. 
Nøglerne  har  han  til  Stadens  Porte;  han  aabner  en  af  dem, 
Hestene  vente  derudenfor.  De  ride  langs  Stranden,  og  sejle 
saa  bort  til  det  svenske  Land.« 


»Nu  vende  vi  Bladet,  som  Lykken  vender  sig  for  de  to. 
Det  er  Efteraarstid,  Dagen  er  kort,  Natten  er  lang,  det  er 
graat  og  vaadt,  Vinden  saa  kold  og  i  stigende  Styrke.  Det 
suser  i  Løvet  paa  Voldens  Træer,  Løvet  flyver  ind  i  Peder 
OxesGaard;  den  staar  tom  og  forladt  af  sit  Herskab.  Vinden 
suser  ud  over  Christianshavn,  om  Kaj  Lykkes  Gaard, 
nu  er  den  Tugthus.  Han  selv  er  jaget  fra  Ære  og  Land, 
hans  Vaaben  er  brudt,  hans  Billede  hængt  i  den  højeste  Galge; 
saaledes  er  straffet  hans  kaade,  letfærdige  Ord  om  Landets 
hædrede  Dronning.  Højt  tuder  Vinden  og  farer  hen  over  den 
aabne  Plads,  hvor  Rigshovmesterens  Gaard  har  staaet;  nu  er 
kun  tilbage  af  den  een  Sten,  »den  drev  jeg  som  Rullesten 
herned  paa  den  sejlende  Is,«  suser  Vinden,  »Stenen  strandede, 
hvor  siden  Tyvsø  skød  op,  forbandet 
af  mig;  saa  kom  den  med  i  Hr.  Ul- 
feldts Gaard,  hvor  Fruen  sang  til  den 
klingende  Luth,  læste  Græsk  og  Latin 
og  knejsede  stolt,  nu  knejser  kun  Stenen 
her  med  sin  Indskrift: 

»Forræderen  Corfitz  Ulfeldt 
til  ævig  Spot,  Skam  og  Skændsel.« 
Men  hvor  er  hun  nu,  den  fornemme 
Frue?  Hu — ih — hu— ih!  piber  Vinden 
med  skærende  Røst.  I  »Blaa  Taarn« 
bag  Slottet,  hvor  Havvandet  slaar  mod 
den  slimede  Mur,  der  har  hun  alt  siddet 
i  mange  Aar.  Der  er  i  Kamret  mere 
Røg  end  Varme;  det  lille  Vindue  er  højt 

under    Loftet.       Kong    Christian     den    Fjerdes     forkælede 
Barn,    hun    den    fineste    Frøken    og    Frue,     hvor    sidder    hun 

ringe,  hvor  sidder  hun  slet!  Erindringen  hænger  Gardin  og 
Tapet  om  Fængslets  tilrøgede  Vægge.  Hun  husker  sin  Barn- 
doms dejlige  Tid,  sin  Faders  milde, 
straalende  Træk;  hun  husker  sin  pragt- 
\$  fulde  Bryllupsfærd :  hendes  Stoltheds  Dage, 
hendes  Trængselstid  i  Holland,  i  Eng- 
land og  paa  Bornholm. 

»Ej  noget  synes  tungt  for  Ægte-Kærlighed, 
Trofasthed  er  den  Dyd,  man  ej  tør  blues  ved.« 

Dog,  da  var  hun  hos  ham,  nu  er  hun 
ene,  for  altid  ene!  Hun  veed  ej  hans 
Grav,  og  ingen  veed  den. 

»Troskab  mod  Manden  var  al  hendes  Brøde.« 

—  Hun  sad  i  Aaringer,  lange  og  mange,  mens  Livet  rørte 
sig  udenfor.  Det  staar  aldrig  stille,  men  det  ville  vi  et  Øje- 
blik her,  tænke  paa  hende  og  Sangens  Ord: 

»Min  Husbond  holdt  jeg  tro  min  Ed 
i  Nød  og  stor  Elende!« 


»Ser  du  Billedet  her?«  sagde  Gudfader. 

»Det  er  Vintertid;  Frosten  slaar  Bro  mellem  Laaland  og 
Fy  en,  Bro  for  Carl  Gustav,  som  drager  ustandseligt  frem. 
Der  er  Plyndring  og  Mordbrand, 
Angest  og  Nød  i  det  hele  Land. 

Svensken  ligger  for  Kjøben- 
havn.  Det  er  bidende  koldt  og  ^ 
en  fygende  Sne;  men  tro  sin  4g 
Konge  og  tro  sig  selv  staa  Mænd 
og  Kvinder  rede  til  Kampen. 
Hver  Haandværksmand,  Bod- 
svend, Student  og  Magister  er 
oppe  paa  Volden  til  Værn  og 
Forsvar.      Der    er   ingen   Frygt 

for  de  gloende  Kugler.  Kong  Frederik  svor,  han  vilde  dø 
i  sin  Rede.  Han  rider  deroppe,  og  Dronningen  med  ham. 
Der  er  Mod  og  Mandstugt  og  Fædrelandssind.  Lad  Svensken 
kun  trække  sin  Ligskjorte  paa  og  snige  sig  frem  i  den  hvide 
Sne,  forsøge  at  storme!  Der  væltes  Bjælker  og  Sten  ned  paa 
dem;  ja  Kvinderne  komme  med  Bryggerkedler  og  hælde  sydende 
Beg  og  Tjære  over  de  stormende  Fjender. 

I  denne  Nat  er  Konge  og  Borger  een  samlet  Magt.  Og 
der  er  Frelse,  og  der  er  Sejr.  Klokkerne  ringe,  Takkesang 
lyder.     Borgerfolk,  her  vandt  du  Adelsspore!« 


»Hvad  følger  vel  nu?  Se  Billedet  her! 

Bisp  Svanes  Frue  kommer  i  lukket  Karm;  det  tør  kun 
den  høje,  mægtige  Adel.  De  stolte  Junkere  bryde  Vognen 
itu;  Bispinden  maa  gaa  til  sin  Bispegaard. 

Er  det  den  hele  Historie?  —  Langt  større  skal  brydes  i 
næste  Stund,  Overmods- Vældet. 

Borgemester  Hans  Nansen  og  Biskop  Svane  række  hin- 
anden Haand  til  Gerning  i  Herrens  Navn.  De  tale  med  Kløgt 
og  med  Ærlighed;  det  høres  i  Kirken  og  i  Borgerens  Hus. 
Et  Sammenholds-Haandslag,  og  Havnen  spærres,  Portene  lukkes, 
Stormklokken  ringer,  Magten  er  givet  til  Kongen  alene,  han, 
som  blev  i  sin  Rede  i  Farens  Stund;  han  herske,  han  raade 
over  store  og  smaa! 

Det  er  Enevoldstiden.« 


»Nu  vende  vi  Bladet  og  Tiden  med  det. 

»Hallo,  halløj,  hallo!«  Ploven  er  lagt  til  Side,  Lyngen  faar 
Lov  at  gro,  men  Jagten  er  god.  »Hallo,  halløj!«  Hør  de 
skingrende  Horn  og  de  halsende  Hunde.  Se  Jægerskaren, 
se  Kongen  selv,  Kong  Christian  V;  han  er  ung  og  glad!  I 
Slot  og  i  Stad  er  der  Lystighed.  I  Salene  Vokslys,  i  Gaarden 
Fakler,   og  Byens  Gader  have  faaet  Lygter.     Alt   straaler  saa 

nyt!    Den  ny  Adel,  indkaldt  fra  Tyskland,  Baroner  og  Grever, 
faa  Gunst  og  Gave;  nu  gælde  Titler  og  Rang  og  det  tyske  Sprog. 

Da  klinger  en  Stemme 
saa  ægte  dansk,  det  er 
Væverens  Søn,  som  nu 
er  Bisp,  det  er  Kingos 
Røst;  han  synger  de  dej- 
lige Psalmer. 

Der  er  en  anden  Bor- 
germands Søn,  en  Vin- 
tappersøn,  hans  Tanke 
lysner  i  Lov  og  Ret;  hans 
Lovbog  blev  Guldgrund 
for  Kongens  Navn,  det 
staar  ind  i[  kommende  Tider.  Den  Borgersøn,  Landets  mæg- 
tigste Mand,  faar  Adelsskjold  og  Fjender  med,  saa  Bøddelens 
Sværd  paa  Retterstedet  er  over  Griffenfeldts  Hoved.  Da 
lyder  Benaadning  med  evigt  Fængsel.  De  sende  ham  til  en 
Klippeø  under  Trondhjems  Kyst: 

»Munkholm  —  Danmarks  Sankt  Helena.« 

Men  Dansen  gaar  let  i  Slottets  Sal,  der  er  Glans  og  Pragt, 
der  er  livlig  Musik,  der  danse  Hofmænd  og  Fruer.« 


»Nu  kommer  Frederik  IV's  Tid! 

Se  de  stolte  Skibe  med  Sejrsflag!  Se  det  rullende  Hav! 
Ja,  det  kan  fortælle  om  Storbedrift,  om  Danmarks  Hæder. 
Vi  huske  Navne,  den  sejrsæle  Sehested  og  Gyldenløve! 
Vi  huske  Hvitfeldt,  der,  for  at  frelse  den  danske  Flaade, 
sprængte  sit  Skib  og  fløj  mod  Himlen  med  Danebroge.  Vi 
tænke  paa  Tiden  og  Striden  den  Gang,  og  Helten,  der  sprang 
fra  det  norske  Fjeld  til  Danmarks  Værn:  Peter  Torden- 
skjold. Fra  det  herlige  Hav,  fra  det  svulmende  Hav  tordner 
hans  Navn  fra  Kyst  til  Kyst: 

»Der  slog  et  Lyn  igennem  Pudderstøvet, 
en  Torden  gennem  Tidens  Hvisken  lød; 

en  Skrædderdreng  sprang  ned  fra  Skrædderbordet, 

fra  Norges  Kyst  løb  ud  en  liden   »Snau«. 

Og  Vikingaanden  over  Nordens  Hav 

fløj  atter,  ungdomskæk  og  staalomgjordet.«  *) 

Der  kom  en  Luftning  fra  Grønlands  Kyst,  en  Duft  som 
fra  Bethlehems-Landet;  den  meldte  om  Evangeliets  Lys  ved 
Hans  Egede  og  hans  Hustru. 

Det  halve  Blad  her  har  derfor  Guldgrund;  det  andet  halve, 
der  tyder  Sorgen,  er  askegraat 
med    sorte   Stænk,    som    fra 
Ildens  Gnister,   som   fra  Sot 
og  Syge. 

I  Kjøbenhavn  raser 
Pesten.  Gaderne  ere  tomme, 
Dørene  stængede,  rundt  om 
er  tegnet  med  Kridt  et  Kors; 
derinde  er  Soten,  men  hvor 
Korset  er  sort,  ere  alle  døde. 

I  Natten  bæres  Ligene  bort,  uden  Klokkeklang;  de  tage 
paa  Gaden  de  halvdøde  med;  Rustvognene  rumle,  de  ere 
fyldte  med  Lig.  Men  ud  fra  Krostuen  lyder  fælt  berusedes 
Sang  og  vilde  Skrig.  Ved  Drik  ville  de  glemme  den  bitre 
Nød;  de  ville  glemme  og  ende  —  ende!  Alt  faar  jo  Ende. 
Her  ender  Bladet  med  anden  Nød  og  Prøvelsestid  for  Kjø- 
benhavn. 

Kong  Frederik  IV  lever  endnu;  hans  Haar  er  graanet  i 
Aarenes  Løb.  Fra  Vinduet  paa  Slottet  ser  han  ud  i  det  storm- 
fulde Vejr;  det  er  sent  paa  Aaret. 

I  et  lille  Hus  ved  Vesterport  leger  en  Dreng  med  sin  Bold; 
den  flyver  op  paa  Loftet.  Den  lille  tager  en  Tællepraas,  gaar 
op  for  at  søge,  da  tændes  der  Ild  i  det  lille  Hus,  i  den  hele 
Gade.  Det  lysner  i  Luften,  saa  Skyerne  skinne.  Se  Flammerne 
vokse!  Der  er  Føde  for  Ilden,  der  er  Hø  og  Halm,  der  er 
Flæsk  og  Tjære,  der  er  Stabler  af  Brænde  til  Vintertiden.  Og 
alting  brænder.    Der  er  Graad  og  Skrig,  der  er  stor  Forvirring. 


*)  Carl  Ploug. 

I  Vrimlen  rider  den  gamle  Konge,  opmuntrer,  befaler.  Der 
sprænges  med  Krudt,  rives  Huse  ned.  Nu  brænder  det  ogsaa 
i  Nørre  Kvarter,  og  Kirkerne  brænde:  Sankt  Petri,  Vor 
Frue!  Hør  Sangværket  spiller  sin  sidste  Sang:  »Vreden  du 
afvend,  Herre  Gud  af  Naade!« 

Kun  »Runde  Taarn«  staar,  og  Slottet  staar;  rundt  om 
ere  rygende  Tomter.  Kong  Frederik  IV  er  Folket  god,  han 
trøster  og  mætter,  han  er  hos  det,  er  de  husvildes  Ven.  Vel- 
signet er  Frederik  IV!« 


»Se  nu  dette  Blad! 

Se  den  gyldne  Karm,  med  Tjenere  rundt  om,  med  væbnede 
Ryttere  foran  og  bagved,  kommer  fra  Slottet,  hvor  der  er  spændt 

en  Jernlænke  for  at  hindre  Folket  i 
at  komme  alt  for  nær.  Hver  uadelig 
Mand  maa  gaa  over  Pladsen  med 
blottet  Hoved;  thi  ses  ej  mange,  de 
undgaa  Stedet.  Der  kommer  nu  een 
med  nedslaaet  Blik,  med  Hatten  i 
Haanden,  og  det  er  just  den  Mand, 
i  den  Tid,  som  vi  nævne  højt: 


»Som    rensende    Stormvind    hans    Tale 

klang, 
til  Solskin  i  kommende  Dage; 
indsmuglede    Noder    som    Græshopper 
h^\;       -^*  sprang 

den,  Vej,  de  var  komne,  tilbage.«*) 


Det  er  Snillet  og  Lunet,  det  er  Ludvig  Holberg.  Den 
danske  Scene,  hans  Storheds  Slot,  har  man  lukket,  som  var 
det  Forargelsens  Bo.  Al  Glæde  er  skrinlagt;  Dans,  Sang 
og  Musik  er  forbudt  og  lyst  bort.  Nu  raader  den  mørke 
Kristendom.« 


*)  Christian  Wilster. 

»Der  Dånenprinz!«  som  hans  Moder  ham  kaldte,  nu  kommer 
hans  Tid  med  Solskinsvejr,  med  Fuglenes  Sang,  med  Glæde, 
Danskhed  og  Lystighed:  Kong  Frederik  V  er  Konge.  Og 
Lænkerne  tages  fra  Pladsen  ved  Slottet;  den  danske  Scene  er 
aabnet  igen,  der  er  Latter  og 
Lyst,  der  er  godt  Humør.  Og 
Bønderne  ride  Sommer  i  By! 
Det  er  Munterhedstid  efter  Faste- 
tid og  Forknytteisens  Tid.  Det 
skønne  trives,  sætter  Blomst 
og  Frugt  i  Toner,  i  Farver,  i 
bildende  Kunst.  Hør  G  ret  ry  s 
Musik!  Se  Londemanns  Spil! 
Og  Danmarks  Dronning  elsker 

det  danske.  Lovise  af  England,  dejlig  og  mild;  velsigne 
dig  Gud  i  sin  Himmel!  Solstraalerne  synge  lifligt  i  Kor  om 
Dronninger  i  det  danske  Land:  Philippa,  Elisabeth, 
Lovise.« 


»Den  jordiske  Del  er  længst  skrinlagt,  men  Sjælene  leve, 
og  Navnene  leve.  Igen  sender  England  en  Kongebrud: 
Mathilde,  saa  ung  og  snart  saa  forladt!  Om  dig  ville 
Digtere  synge  i  Tiden,  om  Ungdomshjertet  og  Prøvelsens 
Stund.  Og  Sangen  har  Magt,  en  unævnelig  Magt  gennem 
Tider  og  Folk.  Se  Slottets  Brand,  Kong  Christians  Borg! 
Man  søger  at  frelse  det  bedste,  der  findes.  Se  Holmens  Folk 
slæbe  bort  en  Kurv  med  Sølvtøj  og  kostelige  Sager;  stor 
Rigdom  er  det,  men  pludseligt  se  de  gennem  den  aabne  Dør, 
hvor  Flammerne  lyse,  en  Buste  afBronce,  Kong  Christian  IV. 
Da  kaste  de  den  Rigdom,  de  bære;  hans  Billede  derinde  er 
dem  langt  mere!  det  maa  de  redde,  hvor  tungt  det  endogsaa 
maa  være  at  bære.  De  kende  ham  jo  fra  Ewalds  Sang,  fra 
Hartmanns  dejlige  Melodi. 

Der  er  Magt  i  Ordet  og  Sangen,  og  den  skal  klinge  een 
Gang  saa  stærkt  om  den  stakkels  Dronning  Mathilde.« 

»Nu  blade  vi  frem  i  vor  Billedbog. 

Paa  Ulfeldts  Plads  stod  den  Skændselssten;  hvor  rejstes 
i  Verden  vel  een  som  den?  Ved  Vesterport  blev  en  Støtte  rejst, 
hvor  mange  i  Verden  er  der  vel  som  den? 

Solstraalerne  kyssede  Rullestenen,  Grundlaget 
under  »Frihedsstøtten«.  Alle  Kirkeklokker 
ringede,  Flagene  vajede;  Folket  jublede  for  Kron- 
prins Frederik.  Gamle  og  unge  bar  i  Hjerte 
og  paa  Tunge  Navnene  Bernstorff,  Revent- 
low, Colbjørnsen.  Med 
straalende  Øjne  og  takfyldte 
Hjerter  læses  Støttens  velsignede 
Indskrift : 
»Kongen  bød,  Stavnsbaandet  skal 
ophøre,  Landbolovene  gives  Orden 
og  Kraft,  at  den  fri  Bonde  kan  vorde 
kæk  og  oplyst,  flittig  og  god,  hæder- 
lig Borger,  lykkelig!« 

Hvilken   Solskinsdag!    Hvilken    »Sommer 
i  By!« 

Lysaanderne  sang: 
Det  skønne  gror!  Snart 
Ulfeldts   Plads,    men 


»Det    gode    gror! 
falder  Stenen   paa 
»Frihedsstøtten 


skal   staa  i  Sol- 


skin, velsignet  af  Gud,  Konge  og  Folk. 


»Vi  har  en  gammel  Landevej, 
den  gaar  til  Verdens  Ende.«  *) 

»Det  aabne  Hav,  aabent  for  Ven  og  Fjende,  og  Fjenden  var 
der.  Den  sejlede  op,  den  mægtige  engelske  Flaade;  en  Stormagt 
kom  imod  en  lille.     Kampen  var  haard,    men  Folket   modigt: 


»Hver  stod  fast  og  ufortrøden, 
stod  og  stred  og  favned  Døden!« 


*) 


*)  N.  F.   S.   Grundtvig. 
•*)  W.   H.   F.  Abrahamson. 

vandt  'Beundring    af   sin   Fjende    og    begejstrede   Danmarks 
Skjalde.      Den    Slagdag   mindes   den  Dag  i   Dag   med  vajende 


Flag:    Danmarks   hædrende    anden  April,    Skærtorsdags- 
Slaget  paa  Reden.« 


» Aaringer  gik.  En  Flaade  blev  set  i  Øresund.  Gjaldt  det  Rus- 
land eller  Danmark?  Det  vidste  man  ej,  selv  ingen  om  Bord. 

Der  er  en  Fortælling  i  Folkemund,  at  den  Morgenstund 
i  Øresund,  da  den  forseglede  Ordre  blev  brudt  og  læst  op, 
og  den  lød:  at  tage  den  danske  Flaade,  traadte  frem  for  sin 
Chef  en  ung  Kaptajn,  højhjertet  i  Ord  og  Daad,  en  éBret- 
lands  Søn:  »Jeg  svor,«  var  hans  Ord,  »at  til  min  Død  vilde 
jeg  kæmpe  for  Englands  Flag,  i  aabent,  ærligt  Slag,  men  ej 
at  ville  overmande.« 

Og  dermed  styrted  han  sig  over  Bord! 

»Og  Flaaden  styrede  mod  Kjøbenhavn.  — 
Fjernt  fra  det  Sted,  hvor  Slaget  skulde  stande, 
laa  han,  Kaptajnen  —  ukendt  er  hans  Navn  — 
et  vandkoldt  Lig,  skjult  af  de  sorte  Vande, 
til  Strømmen  drev  ham  op,  og  svenske  Mænd 
paa  Fiskertog  i  stjernefulde  Nætter 
ham  fandt,  bar  ham  i  Baad  til  Stranden  hen 
og  —  rafled  om  den  dødes  Epauletter.«*) 


*)  Carl  Bagger. 

Fjenden  stod  for  Kjøbenhavn;  det  lyste  i  Flammer,  vi 
mistede  Flaaden,  men  ikke  Modet  og  Troen  paa  Gud,  han 
ydmyger,  men  løfter  igen.  Vunderne  læges  som  i  Einheriars 
Slag.     Kjøbenhavns  Historie  er  rig  paa  Trøst. 

Altid  Folketroen  var  den, 
Danmark  har  i  Vor  Herre  en  Ven. 
Holde  vi  fast,  han  holder  igen, 
og  Solen  skinner  i  Morgen. 

Snart  skinnede  den  paa  den  rejste  Stad,  paa  rige  Korn- 
marker,  paa  Kløgt   og  Snille;    en    Fredens   velsignet  Sommer- 


®teT/m 


dag,    hvor    Digtningen    rejste    sit   fata    morgana    saa    farverigt 
herligt  ved  Oehlenschlåger. 

Og  i  Videnskaben    blev  gjort  et  Fund,    langt  mer  end  et 
Guldhorn  i  gammel  Tid,  en  Bro  af  Guld  blev  funden: 

—  —   »en  Bro  for  Tankens  Lyn 
i  alle  Tider  ind  i  Folk  og  Riger.« 


Hans  Christian  Ørsted  indskrev  der  sit  Navn. 

Og  se!  Ved  Slottet  op  til  Kirken  blev  rejst  en  Gaard,  til 
den  gav  selv  den  fattigste  Mand  og  Kvinde  glad  sin  Skærv. 

Du    husker    fra    foran    i    Billedbogen,«    sagde    Gudfader, 
»de    gamle    Stenblokke,    som    ramlede    fra   Norges   Fjelde,    og 
førtes    paa    Isen    herned;    de    ere    løftede 
igen  fra  den  dybe  Sandgrund  paa  Thor- 
valdsens   Bud    i    Marmorets    Skønhed; 
dejligt  at  se!« 

»Husk  hvad  jeg  har  viist  dig  og  hvad 
jeg  fortalte!    Sandgrunden  i  Havet  løftede 

sig  op,  blev  Værn  for  Havnen,  bar  Axels  Hus,  bar  Bispens 
Gaard  og  Kongens  Slot  og  bærer  nu  det  skønnes  Tempel. 
Forbandelsens  Ord  ere  vejrede  hen,  men  hvad  Sollysets  Børn 
i  Glæde  sang  om  en  kommende  Tid,  er  blevet  opfyldt. 

Saa  mangen  Storm  er  faret  hen,  den  kan  komme  igen  og 
vil  atter  henfare.     Det  sande  og  gode  og  skønne  har  Sejren. 

Og  hermed  er  Billedbogen  sluttet;  men  langtfra  ikke  Kjø- 
benhavns Historie.  Hvo  veed,  hvad  du  selv  engang  skal 
opleve. 

Det  har  tit  set  sort  ud,  blæst  en  Storm,  men  Solskinnet 
er  dog  ikke  blæst  bort,  det  bliver!  og  stærkere  endnu  end 
det  stærkeste  Solskin  er  Gud!  Vor  Herre  raader  for  mere  end 
for  Kjøbenhavn.« 

Det  sagde  Gudfader  og  gav  mig  Bogen.  Hans  Øjne 
lyste,  han  var  saa  vis  i  sin  Sag.  Og  jeg  tog  Bogen  saa  glad, 
saa  stolt  og  forsigtigt,  som  nyligt  jeg  bar  min  lille  Søster  for 
første  Gang. 

Og  Gudfader  sagde:  »Du  maa  meget  gerne  vise  en 
og  anden  din  Billedbog,  du  maa  ogsaa  nok  sige,  at  jeg  har 
lavet,  klistret,  tegnet  det  hele  Værk.  Men  det  er  en  Livssag, 
at  de  straks  vide,  hvorfra  jeg  har  faaet  Ideen  til  den.  Du 
veed  det,  fortæl  det!  Ideen  skyldes  de  gamle  Tranlygter, 
der  netop,  sidste  Aften  de  brændte,  viste  for  Stadens  Gas- 
kandelaber, som  fata  morgana,  alt  hvad  der  var  set,  fra  den 
første  Lygte  blev  tændt  ved  Havnen,  til  nu  Kjøbenhavn  i 
denne  Aften  belystes  baade  af  Tran  og  af  Gas. 

Du  maa  vise  Bogen  til  hvem  du  vil,  det  vil  sige,  til 
Folk  med  milde  Øjne  og  venligt  Sind,  men  kommer  en 
Helhest  —  saa  luk 

Gudfaders  Billedbog.« 


JSx?~ 


Laserne. 


Uden  for  Fabrikken  stod  i  Stakke  højt  opstablede  Klude- 
bunker, samlede  vidt  og  bredt  fra;  hver  Las  havde  sin 
Historie,  hver  førte  sin  Tale,  men  man  kan  ikke  høre  dem 
alle  sammen.  Nogle  Laser  vare  indenlandske,  andre  vare  fra 
fremmede  Lande.  Her  laa  nu  en  dansk  Las  op  til  en  norsk 
Las;  pæredansk  var  den  ene,  og  ravnorsk  var  den  anden,  og 
det  var  det  morsomme  ved  de  to,  vil  hver  fornuftig  Norsk 
og  Dansk  sige. 

De  kendte  nu  hinanden  paa  Sproget,  uagtet  hvert  af  disse, 
sagde  den  Norske,  var  saa  forskelligt  som  Fransk  og  Hebraisk. 
»Vi  gaa  til  Aas  for  at  faa  det  raat  og  oprindeligt,  og  Dansken 
laver  sig  sin  suttesøde,  fade  Brage-Snak.« 

Laserne  talte,  og  Las  er  Las  i  ethvert  Land,  de  gælde  kun 
noget  i  Kludebunken. 

»Jeg  er  norsk!«  sagde  den  Norske,  »og  naar  jeg  siger,  at 
jeg  er  norsk,  saa  tror  jeg  at  have  sagt  nok!  jeg  er  fast  i 
Trævlerne,  som  Urfjeldene  i  gamle  Norge,  Landet,  der  har  en 
Konstitution,  som  det  fri  Amerika!  det  kildrer  mig  i  Trævlerne 
at  tænke,  hvad  jeg  er,  og  lade  Tanken  malmklinge  i  Granit- 
Ord!« 

»Men  vi  har  en  Litteratur!«  sagde  den  danske  Las.  »For- 
staar  De,  hvad  det  er?« 

H.G.Andersen:  Eventyr  og  Historier.    II.  27 

»Forstaar!«  gentog  den  Norske,  [»Fladelands  Beboer,  skal 
jeg  løfte  ham  til  Fjelds  og  nordlyse  ham,  Klud  som  han  er! 
Naar  Isen  tøer  for  den  norske  Sol,  da  komme  danske  Pære- 
skuder op  til  os  med  Smør  og  Ost,  ret  ædelige  Varer!  og  der 
følger  til  Ballast  dansk  Litteratur.  Vi  behøve  den  ikke!  man 
undværer  helst  dovent  01,  der  hvor  det  friske  Væld  sprudler, 
og  her  er  det  en  Brønd,  der  ikke  er  boret,  ikke  skvaldret 
europæisk  kendt  ved  Aviser,  Kammeratskab  og  Forfatteres 
Rejser  i  Udlandet.  Frit  taler  jeg  fra  Lungen,  og  Dansken  maa 
vænne  sig  til  den  fri  Lyd,  og  det  vil  han  i  sin  skandinaviske 
Klamren  til  vort  stolte  Klippeland,  Verdens  Urknold!« 

»Saaledes  kunde  nu  aldrig  en  dansk  Las  tale!«  sagde  den 
Danske.  »Det  er  ikke  vor  Natur.  Jeg  kender  mig  selv,  og 
som  jeg  ere  alle  vore  Laser,  vi  ere  saa  godmodige,  saa  beskedne, 
vi  tro  saa  lidet  om  os  selv,  og  det  vinder  man  rigtignok  ikke 
noget  ved,  men  jeg  kan  saa  godt  lide  det,  jeg  finder  det  saa 
yndigt!  For  Resten,  det  kan  jeg  forsikre  Dem,  kender  fjeg  til- 
fulde min  egen  gode  Bonitet,  men  jeg  [taler  ikke  om  den, 
saadan  Fejl  skal  ingen  kunne  beskylde  mig  for.  Jeg  er  blød 
og  bøjelig,  taaler  alt,  [misunder  ingen,  taler  godt  om  alle, 
uagtet  der  er  ikke  meget  godt  [at  sige  om  de  [fleste  andre, 
men  lad  dem  om  det!  jeg  [gør  nu  altid  Grin  af  det,  for  jeg 
er  saa  begavet!« 

»Tal  mig  ikke  dette  Fladelandets  bløde  Klistersprog,  jeg 
vamles  ved  det!«  sagde  den  Norske  og  løste  sig  i  Vinden  fra 
Bunken  og  kom  over  i  en  anden. 

Papir  bleve  de  begge  to,  og  Tilfældet  vilde,  at  den  norske  Las 
blev  et  Papir,  hvorpaa  en  Nordmand  skrev  et  trofast  Elskovs- 
brev  til  en  dansk  Pige,  og  den  danske  Las  blev  Manuskript 
for  en  dansk  Ode  til  Pris  for  Norges  Kraft  og  Herlighed. 

Der  kan  ogsaa  komme  noget  godt  ud  af  Laserne,  naar 
de  først  ere  af  Kludebunken  og  Forvandlingen  er  sket  til 
Sandhed  og  Skønhed,  de  lyse  i  god  Forstaaelse,  og  i  den  er 
Velsignelse. 

Det  er  Historien,  den  er  ganske  fornøjelig  og  fornærmer 
aldeles  ingen  uden  —  Laserne. 


X? 


Hvad  Tidselen  oplevede. 


Pver  laa  op  til  det  rige  Herresæde  en  dejlig  velholdt  Have 
*^  med  sjældne  Træer  og  Blomster;  Gaardens  Gæster  udtalte 
deres  Henrykkelse  over  disse,  Omegnens  Folk  fra  Landet  og 
Købstæderne  kom  paa  Søn-  og  Helligdage  og  bad  om  Til- 
ladelse til  at  se  Haven,  ja,  hele  Skoler  indfandt  sig  til  lignende 
Visit. 

Uden  for  Haven,  op  til  Stakittet  mod  Markvejen,  stod  en 
mægtig  Tidsel;  den  var  saa  stor,  fra  Roden  i  flere  Grene, 
saa  at  den  bredte  sig  og  nok  kunde  kaldes  en  Tidselbusk. 
Ingen  saa  paa  den,  uden  det  gamle  Asen,  der  trak  Malke- 
pigernes Mælkevogn.  Det  gjorde  lang  Hals  efter  Tidselen  og 
sagde:  »Du  er  køn!  jeg  kunde  æde  dig!«  men  Tøjret  var  ikke 
saa  langt,  at  Asenet  kunde  naa  at  æde  den. 

Der  var  stort  Selskab  paa  Gaarden,  højadelig  Slægt  fra 
Hovedstaden,  unge,  nydelige  Piger,  og  mellem  disse  en  Frøken, 
langvejs  fra;  hun  kom  fra  Skotland,  var  høj  af  Byrd,  rig 
paa  Gods  og  Guld,  en  Brud  nok  værd  at  eje,  sagde  fler  end 
een  ung  Herre  og  Mødrene  med. 

27» 

Ungdommen  tumlede  sig  paa  Græsplænen  og  spillede 
»Kroket«;  de  gik  mellem  Blomsterne,  og  hver  af  de  unge 
Piger  plukkede  en  Blomst  og  satte  den  i  en  af  de  unge 
Herrers  Knaphul;  men  den  unge  skotske  Frøken  saa  længe 
rundt  om,  vragede  og  vragede;  ingen  af  Blomsterne  syntes 
at  falde  i  hendes  Smag;  da  saa  hun  over  Rækværket,  derude 
stod  den  store  Tidselbusk  med  sine  rødblaa,  kraftige  Blomster, 

hun  saa  dem,  hun  smilte  og  bad 
Husets  Søn  plukke  hende  een  af 
disse. 

»Den  er  Skotlands  Blomst!« 
sagde  hun;  »den  pranger  i  Lan- 
dets Vaaben,  giv  mig  den!« 

Og  han  hentede  den  smukkeste 
og  stak  sine  Fingre,  som  om  det 
var  den  skarpeste  Rosentjørn,  den 
groede  paa. 

Tidselblomsten  satte  hun  i 
den  unge  Mands  Knaphul,  og  han 
følte  sig  højt  beæret.  Hver  af  de 
andre  unge  Herrer  havde  gerne 
givet  sin  Pragtblomst  for  at  bære 
denne,  givet  af  den  skotske  Frø- 
kens fine  Hænder.  Og  følte  sig  Husets  Søn  beæret,  hvad 
følte  sig  da  ikke  Tidselbusken,  det  var,  som  gik  der  Dug 
og  Solskin  igennem  den. 

»Jeg  er  noget  mere,  end  jeg  tror!«  sagde  den  indad.  »Jeg 
hører  nok  egentlig  hjemme  inden  for  Stakittet  og  ikke  uden  for. 
Man  stilles  underligt  i  Verden!  men  nu  har  jeg  da  een  af 
mine  over  Stakittet  og  saagar  i  Knaphul!« 

Hver  Knop,  som  kom  frem  og  foldede  sig  ud,  fortalte 
hun  denne  Begivenhed,  og  mange  Dage  gik  der  ikke,  saa 
hørte  Tidsel  busken,  ikke  af  Mennesker,  ikke  af  Fugle- 
kvidder, men  af  Luften  selv,  der  gemmer  og  giver  Lyd  vidt 
om,  lige  fra  Havens  inderste  Gange  og  Gaardens  Stuer,  hvor 
Vinduer  og  Døre  stod  aabne,  at  den  unge  Herre,  som  fik 
Tidselblomsten  af  den  fine,  skotske  Frøkens  Haand,  nu  havde 

faaet   Haanden    og   Hjertet  med.      Det   var    et   smukt   Par,    et 
godt  Parti. 

»Det  har  jeg  fæstet  sammen!«  mente  Tidselbusken  og 
tænkte  paa  Blomsten,  den  gav  til  Knaphullet.  Hver  Blomst, 
som  kom  frem,  fik  den  Begivenhed  at  høre. 

»Jeg  bliver  vist  plantet  ind  i  Haven!«  tænkte  Tidselen, 
»maaske  sat  i  Potte,  som  klemmer,  det  er  nok  det  aller- 
hæderligste!« 

Og  Tidselbusken  tænkte  saa  levende  derpaa,  at  den 
sagde  i  fuld  Overbevisning:   »Jeg  kommer  i  Potte!« 

Den  lovede  hver  lille  Tidselblomst,  som  kom  frem,  at  den 
ogsaa  skulde  komme  i  Potte,  maaske  i  Knaphul:  det  højeste, 
der  var  at  opnaa;  men  ingen  kom  i  Potte,  end  sige  i  Knap- 
hul; de  drak  Luft  og  Lys,  slikkede  Solskin  om  Dagen  og 
Dug  om  Natten,  blomstrede,  fik  Besøg  af  Bi  og  Bremse, 
der  søgte  efter  Medgiften,  Honningen  i  Blomsten,  og  Hon- 
ningen tog  de,  Blomsten  lod  de  staa:  »Det  Røverpak!« 
sagde  Tidselbusken,  »gid  jeg  kunde  spidde  dem!  men 
jeg  kan  ikke.« 

Blomsterne  hang  med  Hovedet,  sygnede  hen,  men  der 
kom  ny  igen. 

»I  komme,  som  I  vare  kaldede!«  sagde  Tidselbusken, 
»hvert  Minut  venter  jeg  os  over  Stakittet.« 

Et  Par  uskyldige  Gaaseurter  og  Kæmper  stod  og  hørte  til 
med  dyb  Beundring  og  troede  alt,  hvad  den  sagde. 

Det  gamle  Asen  fra  Mælkevognen  skottede  i  Vejkanten 
hen  til  den  blomstrende  Tidselbusk,  men  Tøjret  var  for  kort 
til  at  naa  den. 

Og  Tidselen  tænkte  saa  længe  paa  Skotlands  Tidsel, 
til  hvis  Slægt  den  regnede  sig,  at  den  til  sidst  troede  sig 
kommen  fra  Skotland,  og  at  dens  Forældre  selv  vare  groede 
ind  i  Rigets  Vaaben.  Det  var  en  stor  Tanke,  men  stor  Tidsel 
kan  nok  have  stor  Tanke. 

»Man  er  tit  af  en  saa  fornem  Familie,  at  man  ikke  tør 
vide  det'«  sagde  Nælden,  som  groede  tæt  ved,  den  havde 
ogsaa  ligesom  en  Anelse  om,  at  den  kunde  blive  »Netteldug«, 
blev  den  rigtig  behandlet. 

Og  Sommeren  gik,  og  Efteraaret  gik;  Bladene  faldt  af 
Træerne,  Blomsterne  fik  stærke  Farver  og  mindre  Duft. 
Gartneri ærlingen  sang  i  Haven,  hen  over  Stakittet: 

»Op  ad  Bakken,  ned  ad  Bakken, 
det  er  hele  Almanakken!« 

De  unge  Grantræer  i  Skoven  begyndte  at  faa  Julelængsel, 
men  der  var  lang  Tid  til  Julen. 

»Her  staar  jeg  endnu!«  sagde  Tidselen.  »Det  er,  som 
om  ingen  tænkte  paa  mig,  og  jeg  har  dog  sluttet  Partiet; 
forlovede  bleve  de,  og  Bryllup  have  de  holdt,  det  er  nu  otte 
Dage  siden.     Ja,  jeg  gør  ikke  et  Skridt,  for  jeg  kan  ikke.« 

Der  gik  endnu  nogle  Uger;  Tidselen  stod  med  sin  sidste, 
eneste  Blomst,  stor  og  fyldig,  nær  ved  Boden  var  den  skudt 
frem,  Vinden  blæste  koldt  hen  over  den,  Farverne  gik,  Pragten 
gik,  Blomsterbægeret,  stort  som  for  Blomsten  paa  en  Ærteskok, 
viste  sig,  som  en  forsølvet  Solsikke. 

Da  kom  i  Haven  det  unge  Par,  nu  Mand  og  Kone;  de 
gik  langs  Stakittet,  den  unge  Frue  saa  ud  over  det. 

»Der  staar  endnu  den  store  Tidsel!«  sagde  hun.  »Nu  har 
den  ikke  Blomst  mere!« 

»Jo,  der  er  Spøgelset  af  den  sidste!«  sagde  han  og  pegede 
paa  den  sølvskinnende  Best  af  Blomsten,  selv  en  Blomst. 

»Dejlig  er  den  jo!«  sagde  hun.  »En  saadan  maa  skæres 
ind  i  Bammen  omkring  vort  Billed!« 

Og  den  unge  Mand  maatte  igen  over  Stakittet  og  bryde 
Tidselbægeret  af.  Det  stak  ham  i  Fingrene,  han  havde  jo 
kaldt  det  »Spøgelset«.  Og  det  kom  ind  i  Haven,  op  paa 
Gaarden  og  ind  i  Salen;  der  stod  et  Maleri:  »de  unge  Ægte- 
folk«. I  Brudgommens  Knaphul  var  malet  en  Tidselblomst. 
Der  blev  talt  om  denne,  og  der  blev  talt  om  Blomsterbægeret, 
de  bragte,  den  sidste  nu  sølvglinsende  Tidselblomst,  der  skulde 
skæres  efter  i  Bammen. 

Og  Luften  bar  Talen  ud,  vidt  om. 

»Hvad  man  dog  kan  opleve!«  sagde  Tidselbusken.  »Min 
førstefødte  kom  i  Knaphul,  min  sidstfødte  kom  i  Ramme! 
hvor  kommer  jeg?« 

Og  Asenet  stod  ved  Vejkanten  og  skottede  hen  til  den. 

»Kom  til  mig,  min  Sule-Kæreste!  jeg  kan  ikke  komme  til 
dig,  Tøjret  er  ikke  langt  nok!« 

Men  Tidselbusken  svarede  ikke;  den  stod  mere  og  mere 
tankefuld;  den  tænkte,  og  den  tænkte  helt  op  mod  Juletid, 
og  saa  satte  Tanken  sin  Blomst. 

»Naar  ens  Børn  ere  vel  inde,  finder  en  Moder  sig  i  at 
staa  uden  for  Stakittet!« 

»Det  er  hæderligt  tænkt!«  sagde  Solstraalen.  »De  skal 
ogsaa  faa  en  god  Plads!« 

»I  Potte  eller  i  Ramme?«  spurgte  Tidselen. 

»I  et  Eventyr!«  sagde  Solstraalen. 

Her  er  det! 


Ugedagene  vilde  ogsaa  engang  slaa  sig  løs,  komme 
sammen  og  holde  Gilde.  Hver  Dag  var  iøvrigt  saa  op- 
tagen, at  de,  Aaret  rundt,  ikke  havde  Fritid  at  raade  over;  de 
maatte  have  en  aparte  hel  Dag,  men  den  havde  de  da  ogsaa 
hvert  fjerde  Aar:  Skuddagen,  der  lægges  i  Februar  for  at 
bringe  Orden  i  Tidsregningen. 

Paa  Skuddagen  vilde  de  altsaa  komme  sammen  til  Gilde, 
og  da  Februar  er  Fastelavns-Maaned,  vilde  de  komme  karnevals- 
klædte  efter  hvers  Fornemmelse  og  Bestemmelse;  spise  godt, 
drikke  godt,  holde  Taler  og  sige  hverandre  Behageligheder  og 
Ubehageligheder  i  ugenert  Kammeratskab.  Oldtidens  Kæmper 
kastede  hverandre,  ved  Maaltiderne,  de  afgnavede  Kødben  i 
Hovedet,  Ugedagene  vilde  derimod  dænge  hverandre  over 
med  Mundgodt  af  Brandere  og  skarnagtige  Vittigheder,  som 
de  kunne  falde  i  uskyldige  Fastelavnsløjer. 

Saa  var  det  Skuddag,  og  saa  kom  de  sammen. 

Søndag,  Formand  for  Ugedagene,  traadte  op  i  sort  Silke- 
kappe; fromme  Mennesker  vilde  tro,  at  han  var  præsteklædt 
til  at  gaa  i  Kirke;  Verdensbørn  saa,  at  han  var  i  Domino  for 
at  gaa  paa  Lystighed,  og  at  den  blussende  Nellike,  han  bar 
i  Knaphullet,  var  Teatrets  lille,  røde  Lygte,  som  sagde:  »Alt 
er  udsolgt,  se  nu  til,  at  I  more  eder!« 

Mandag,  ungt  Menneske,  i  Familie  med  Søndagen,  og 
særligt  hengiven  til  Fornøjelse,  fulgte  efter.  Han  forlod  Værk- 
stedet, sagde  han,  naar  Vagtparaden  trak  op. 

»Jeg  maa  ud  at  høre  Offenbachs  Musik;  den  gaar  mig 
ikke  til  Hovedet  og  ikke  til   Hjertet,    den  kriller  mig  i   Ben- 

Musklerne,  jeg  maa  danse,  have  en  Svir,  faa  et  blaat  Øje  at 
sove  paa  og  saa  tage  fat  paa  Arbejdet  næste  Dag.  Jeg  er 
Nyet  i  Ugen!« 

Tirsdag  o:  Tyrs  Dag,  Kraftens  Dag.  — 

»Ja,  det  er  jeg!«  sagde  Tirsdag.  »Jeg  tager  fat  paa 
Arbejdet,  spænder  Merkurs  Vinger  paa  Købmandens  Støvler, 
ser  til  i  Fabrikkerne,  om  Hjulene  ere  smurte  og  dreje  sig, 
holder  over,  at  Skrædderen  sidder  paa  Bordet  og  Brolæggeren 
paa  Brostenene;  hver  passe  sin  Dont!  jeg  holder  Øje  med 
det  hele,  derfor  møder  jeg  i  Politiuniform  og  kalder  mig 
Pol  i  tirsdag.  Er  det  en  daarlig  Brander,  forsøg  I  andre  at 
give  en,  der  er  bedre!« 

»Saa  kommer  jeg!«  sagde  Onsdag.  »Jeg  staar  midt  i 
Ugen.  Tysken  kalder  mig  Hr.  Mittwoch.  Jeg  staar  som 
Svend  i  Butikken,  som  Blomst  midt  imellem  de  andre  ærede 
Ugedage!  Marchere  vi  alle  op,  saa  har  jeg  tre  Dage  for,  tre 
Dage  bag,  det  er  som  en  Æresvagt;  jeg  maa  tro,  at  jeg  er 
den  anseligste  Dag  i  Ugen!« 

Torsdag  mødte  klædt  som  Kobbersmed  med  Hammer 
og  Kobberkedel,  det  var  hans  Adels  Attribut. 

»Jeg  er  af  den  højeste  Byrd,«  sagde  han,  »hedensk,  gud- 
dommelig! i  Nordens  Lande  er  jeg  kaldt  op  efter  Thor,  og 
i  Sydens  Lande  efter  Jupiter,  som  begge  forstod  at  tordne 
og  lyne;  det  er  blevet  i  Familien!« 

Og  saa  slog  han  paa  Kobberkedelen  og  beviste  sin  høje 
Byrd. 

Fredag  var  klædt  ud  som  ung  Pige  og  kaldte  sig  Freja, 
ogsaa  til  en  Forandring  Venus,  det  kom  an  paa  Sprog- 
brugen i  de  Lande,  hvor  hun  traadte  op.  Hun  var  iøvrigt 
af  en  stille,  blid  Karakter,  sagde  hun;  men  i  Dag  flot  og  fri; 
det  var  jo  Skuddag,  og  den  giver  Frihed  for  Kvinden,  da 
tør  hun,  efter  gammel  Brug,  fri  selv  og  behøver  ikke  at  lade 
sig  fri  til. 

Lørdag  traadte  op  som  gammel  Husholderske  med  Kost 
og  Renselses-Attribut.  Hendes  Livret  var  Øllebrød,  dog  for- 
langte hun  ikke,   at  den  ved   denne  festlige  Lejlighed   skulde 

sættes  med  paa  Bordet  for  dem  alle,  men  kun,  at  hun  maatte 
faa  den,  og  hun  fik  den. 

Og  saa  bænkede  Ugedagene  sig. 

Her  ere  de  nedtegnede  alle  syv,  brugbare  for  Tableauer  i 
Familiekredse;  der  kunne  de  gives  saa  morsomme,  man  mægter 
det,  vi  give  dem  her  kun  som  en  Spøg  i  Februar,  den  eneste 
Maaned,  der  faar  en  Dag  i  Tillæg! 


„Spørg  Amagermor!'1 


Ci 


Der  var  en  ældgammel  Gulerod, 
saa  knoldet,  saa  tyk  og  saa  tung, 
den  havde  et  ganske  forfærdeligt  Mod, 
den  vilde  gifte  sig  med  en  ung, 
en  yndig  ung,  lille  Gulerod 
at  Røddernes  fineste  Blod. 

—  Og  Brylluppet  stod. 
Beværtningen  var  ubetalelig  god, 
den  kostede  slet  ingen  Penge; 

de  slikkede  Maaneskin  og  drak  Dug, 

tog  Blomsterfnug, 

som  det  kom  fra  Mark  og  Enge. 

—  Gammel  Gulerod  hilsede  med  et  Buk 
og  talte  saa  langt  og  saa  længe, 

de  Ord  de  klukkede  Kluk~i  Kluk; 

—  ung  Gulerod  sagde  ikke  et  Muk, 
sad  uden  at  give  et  Smil  eller  Suk, 
ung  og  smuk 

Hvis  ikke  du  tror, 
spørg  Amagermor! 

Et  Rødkaalshoved  var  deres  Præst, 

og  Brudepiger  Hvideroer; 

Agurk'  og  Asparges  sad  som  Æresgæst, 

Kartoflerne  stod  og  sang  Kor. 

Og  der  blev  danset  af  lille  og  stor. 

Spørg  Amagermor! 

Gammel  Gulerod  sprang  uden  Strømper  og  Sko, 

hu,  hej  1  han  revned  i  Ryggen, 

og  saa  var  han  død,  kunde  aldrig  gro. 

Ung  Gulerod  lo, 

saa  underlig  vender  sig  Lykken. 

Nu  var  hun  Enke,  nu  var  hun  glad, 

nu  kunde  hun  leve,  som  helst  hun  gad, 

kunde  svømme  som  Jomfru  i  Suppefad, 

ung  og  glad. 

Hvis  ikke  du  tror, 

spørg  Amagermor! 


Gartneren  og  Herskabet. 


En  Mils  Vej  fra  Hovedstaden  stod  en  gammel  Herregaard 
med  tykke  Mure,  Taarne  og  takkede  Gavle. 

Her  boede,  men  dog  kun  i  Sommertiden,  et  rigt,  høj- 
adeligt Herskab;  denne  Gaard  var  den  bedste  og  smukkeste 
af  alle  de  Gaarde,  det  ejede;  den  stod  som  nystøbt  udenpaa, 
og  med  Hygge  og  Bekvemmelighed  indeni.  Slægtens  Vaaben 
var  hugget  i  Sten  over  Porten,  dejlige  Roser  slyngede  sig  om 
Vaaben  og  Karnap,  et  helt  Græstæppe  bredte  sig  ud  foran 
Gaarden;  der  var  Rødtjørn  og  Hvidtjørn,  der  var  sjældne 
Blomster,  selv  uden  for  Drivhuset. 

Herskabet  havde  ogsaa  en  dygtig  Gartner;  det  var  en  Lyst 
at  se  Blomsterhaven,  Frugt-  og  Køkkenhaven.  Op  til  denne 
var  endnu  en  Rest  af  Gaardens  oprindelige  gamle  Have  med 
nogle  Buksbomhækker,  beklippede  saa  at  de  dannede  Kroner 
og  Pyramider.  Bag  disse  stod  to  mægtige,  gamle  Træer;  de 
vare  altid  næsten  bladløse,  og  man  kunde  let  falde  paa  at 
tro,  at  en  Stormvind  eller  en  Skypumpe  havde  strøet  dem 
over  med  store  Klumper  Gødning,  men  hver  Klump  var  en 
Fuglerede. 

Her  byggede  fra  umindelige  Tider  en  Vrimmel  skrigende 
Raager  og  Krager:  det  var  en  hel  Fugleby,  og  Fuglene  vare 
Herskabet,  Ejendomsbesidderne,  Herresædets  ældste  Slægt,  det 
egentlige  Herskab  paa  Gaarden.  Ingen  af  Menneskene  dernede 
kom  dem  ved,  men  de  taalte  disse  lavt  gaaende  Skabninger, 
uagtet  disse  imellem   knaldede  med  Bøsse,   saa  det  krillede  i 


430 


GARTNEREN    OG    HERSKABET. 


W%, 


Fuglenes    Rygrad,    saa    at    hver   Fugl    fløj    op    derved    i    For- 
skrækkelse og  skreg:  »Rak!  Rak!« 

Gartneren  talte  tit  med  sit  Herskab  om  at  lade  fælde  de 
gamle  Træer,  de  saa  ikke  godt  ud,  og  kom  de  bort,  blev  man 
rimeligvis  fri  for  de  skrigende  Fugle,  de  vilde  søge  andetsteds 
hen.  Men  Herskabet  vilde  hverken  af  med  Træerne  eller  med 
Fuglevrimlen,  det  var  noget,  Gaarden  ikkejkunde  miste,  det  var 
noget  fra  den  gamle  Tid,  og  den  skulde  man  ikke  aldeles  slette  ud. 

»De  Træer  ere  nu 
Fuglenes  Arvegods,  lad 
dem  beholde  det,  min 
gode  Larsen!« 

Gartneren  hed  L  a  r- 
sen,  mendetharhernu 
ikke  videre  at  betyde. 
»Har  De,  lille  Lar- 
sen, ikke  Virkeplads 
nok?  hele  Blomsterha- 
ven, Drivhusene,  Frugt- 
og  Køkkenhaven?« 

Dem  havde  han, 
dem  plejede,  passede 
og  opelskede  han  med 
Iver  og  Dygtighed,  og 
det  blev  erkendt  af  Her- 
skabet, men  de  dulgte  ikke  for  ham,  at  de  hos  fremmede  tit 
spiste  Frugter  og  saa  Blomster,  som  overgik  hvad  de  havde  i 
deres  Have,  og  det  bedrøvede  Gartneren,  for  han  vilde  det 
bedste  og  gjorde  det  bedste.  Han  var  god  i  Hjertet,  god  i 
Embedet. 

En  Dag  lod  Herskabet  ham  kalde  og  sagde  i  al  Mildhed  og 
Herskabelighed,  at  de  Dagen  forud  hos  fornemme  Venner  havde 
faaet  en  Art  Æbler  og  Pærer,  saa  saftholdige,  saa  velsmagende, 
at  de  og  alle  Gæster  havde  udtalt  sig  i  Beundring.  Frugterne 
vare  vistnok  ikke  indenlandske,  men  de  burde  indføres,  blive 
hjemme  her,  om  vort  Klima  tillod  det.  Man  vidste,  at  de 
var  købte  inde  i  Byen  hos  den  første  Frugthandler,  Gartneren 

skulde  ride  derind  og  faa  at  vide,  hvorfra  disse  Æbler  og 
Pærer  vare  komne  og  da  forskrive  Podekviste. 

Gartneren  kendte  godt  Frugthandleren,  det  var  netop  til 
ham,  han  paa  Herskabets  Vegne  solgte  den  Overflødighed  af 
Frugt,  der  groede  i  Herregaardshaven. 

Og  Gartneren  tog  til  Byen  og  spurgte  Frugthandleren,  hvor- 
fra han  havde  disse  højtpriste  Æbler  og  Pærer. 


»De  ere  fra  Deres  egen  Have!«  sagde  Frugthandleren  [og 
viste  ham  baade  Æble  og  Pære,  som  han  kendte  igen. 

Naa,  hvor  blev  han  glad,  Gartneren;  han  skyndte  sig  til 
Herskabet  og  fortalte,  at  baade  Æblerne  og  Pærerne  vare  fra 
deres  egen  Have. 

Det  jkunde  Herskabet  slet  ikke  tro.  »Det  er  ikke  ] muligt, 
Larsen !  kan  De  skaffe  skriftlig  Forsikring  fra  Frugthandleren?« 

Og  det  kunde  han,  skriftlig  Attest  bragte  han.j 

»Det  var  da  mærkeligt!«  sagde  Herskabet. 


432  GARTNEREN    OG    HERSKABET. 

Nu  kom  hver  Dag  paa  Herskabsbordet  store  Skaale  med 
disse  prægtige  Æbler  og  Pærer  fra  deres  egen  Have;  der 
sendtes  skæppe-  og  tøndevis  af  disse  Frugter  til  Venner  i 
Byen  og  uden  for  Byen,  ja  selv  til  Udlandet.  Det  var  en  hel 
Fornøjelse!  dog  maatte  de  tilføje,  at  det  havde  jo  ogsaa  været 
to  mærkelig  gode  Somre  for  Træfrugterne,  disse  vare  overalt 
i  Landet  lykkedes  godt. 

Nogen  Tid  gik;  Herskabet  spiste  en  Middag  ved  Hoffet. 
Dagen  derpaa  blev  Gartneren  kaldt  til  sit  Herskab.  De  havde 
ved  Taffelet  faaet  Meloner,  saa  saftfulde,  smagfulde,  fra  Maje- 
stæternes Drivhus. 

»De  maa  gaa  til  Hofgartneren,  gode  Larsen,  og  skaffe  os 
nogle  af  Kærnerne  fra  disse  kostelige  Meloner!« 

»Men  Hofgartneren  har  faaet  Kærnerne  fra  os!«  sagde 
Gartneren  ganske  fornøjet. 

»Saa  har  den  Mand  vidst  at  bringe  Frugten  til  en  højere 
Udvikling!«  svarede  Herskabet.    »Hver  Melon  var  udmærket!« 

»Ja,  saa  kan  jeg  være  stolt!«  sagde  Gartneren.  »Jeg  skal 
sige  det  naadige  Herskab,  Slotsgartneren  har  i  Aar  ikke  haft 
Held  med  sine  Meloner,  og  da  han  saa,  hvor  prægtige  vore 
stod,  og  smagte  dem,  saa  bestille  han  tre  af  disse  op  paa 
Slottet!« 

»Larsen!  bild  sig  ikke  ind,  at  det  var  de  Meloner  fra 
vor  Have!« 

»Jeg  tror  det!*  sagde  Gartneren,  gik  til  Slotsgartneren  og 
fik  af  ham  skriftlig  Bevidnelse  om,  at  Melonerne  paa  det 
kongelige  Taffel  vare  komne  fra  Herregaarden. 

Det  var  virkelig  en  Overraskelse  for  Herskabet,  og  det  for- 
tiede ikke  Historien,  det  fremviste  Attesten,  ja,  der  blev  sendt 
Melonkærner  vidt  om,  ligesom  tidligere  Podekviste. 

Om  disse  fik  man  Efterretninger,  at  de  slog  an,  satte 
Frugt,  ganske  udmærket,  og  den  var  kaldt  op  efter  Herskabets 
Herregaard,  saa  at  det  Navn  derved  nu  var  at  læse  paa 
Engelsk,  Tysk  og  Fransk. 

Det  havde  man  aldrig  forud  tænkt  sig. 

»Bare  Gartneren  ikke  faar  for  store  Ideer  om  sig  selv!«  sagde 
Herskabet. 

Han  tog  det  paa  en  anden  Maade:  han  vilde  just  stræbe 
nu  at  hævde  sit  Navn  som  en  af  Landets  bedste  Gartnere, 
forsøge  hvert  Aar  at  bringe  noget  fortrinligt  af  alle  Havearter, 
og  det  gjorde  han;  men  tit  fik  han  dog  at  høre,  at  de  aller- 
første Frugter,  han  havde  bragt,  Æblerne  og  Pærerne,  vare 
de  egentlig  bedste,  alle  senere  Arter  stod  langt  under.  Melo- 
nerne havde  rigtignok  været  meget  gode,  men  det  var  jo  et 
ganske  andet  Slags;  Jordbærrene  kunde  kaldes  fortræffelige, 
men  dog  ikke  bedre  end  de,  de  andre  Herskaber  havde,  og  da 
Ræddikerne  eet  Aar  ikke  lykkedes,  saa  taltes  kun  om  de  uhel- 
dige Ræddiker  og  ikke  om,  hvad  andet  godt  der  var  bragt. 

Det  var  næsten,  som  om  Herskabet  følte  Lettelse  ved  at  sige: 

»Det  gik  ikke  i  Aar,  lille  Larsen!«  De  vare  ganske  glade 
ved  at  kunne  sige:   »Det  gik  ikke  i  Aar!« 

Et  Par  Gange  om  Ugen  bragte  Gartneren  friske  Blomster 
op  i  Stuen,  altid  saa  smagfuldt  ordnede;  Farverne  kom  ved 
Sammenstillingen  ligesom  i  et  stærkere  Lys. 

»De  har  Smag,  Larsen!«  sagde  Herskabet,  »det  er  en 
Gave,  der  er  givet  Dem  af  Vor  Herre,  ikke  af  Dem  selv!« 

En  Dag  kom  Gartneren  med  en  stor  Krystalskaal,  i  den 
laa  et  Aakandeblad;  hen  paa  dette  var  lagt,  med  sin  lange, 
tykke  Stilk  ned  i  Vandet,  en  straalende,  blaa  Blomst,  stor 
som  en  Solsikke. 

»Hindostans  Lotus!«  udbrød  Herskabet. 

En  saadan  Blomst  havde  de  aldrig  set;  og  den  blev  om 
Dagen  stillet  hen  i  Solskinnet  og  om  Aftenen  i  Refleks-Lys. 
Enhver,  som  saa  den,  fandt  den  mærkværdig  dejlig  og  sjælden, 
ja  det  sagde  selv  den  fornemste  af  Landets  unge  Damer,  og 
hun  var  Prinsesse;  klog  og  hjertensgod  var  hun. 

Herskabet  satte  en  Ære  i  at  overrække  hende  Blomsten, 
og  den  kom  med  Prinsessen  op  paa  Slottet. 

Nu  gik  Herskabet  ned  i  Haven  for  selv  at  plukke  en 
Blomst  af  samme  Slags,  om  en  saadan  endnu  fandtes,  men 
den  var  ikke  at  finde.  Saa  kaldte  de  paa  Gartneren  og 
spurgte,  hvorfra  han  havde  den  blaa  Lotus. 

>Vi  have  søgt  forgæves!«  sagde  de.  »Vi  have  været  i 
Drivhusene  og  rundt  om  i  Blomsterhaven!« 

»Nej,  der  er  den  rigtignok  ikke!«  sagde  Gartneren.  »Den 
er  kun  en  ringe  Blomst  fra  Køkkenhaven!  men,  ikke  sandt, 
hvor  er  den  smuk!  den  ser  ud,  som  var  den  en  blaa  Kaktusr 
og  er  dog  kun  Blomsten  paa  Ærteskokken!« 

»Det  skulde  De  have  sagt  os  straks!«  sagde  Herskabet. 
»Vi  maatte  tro,  at  det  var  en  fremmed,  sjælden  Blomst.  De 
har  prostitueret  os  for  den  unge  Prinsesse!  hun  saa  Blomsten 
hos  os,  fandt  den  saa  smuk,  kendte  den  ikke,  og  hun  er  ganske 
inde  i  Botanikken,  men  den  Videnskab  har  ikke  med  Køkken- 
urter at  gøre.  Hvor  kunde  det  falde  Dem  ind,  gode  Larsen, 
at  sætte  en  saadan  Blomst  op  i  Stuen.  Det  er  at  gøre  os 
latterlige ! « 

Og  den  smukke  blaa  Pragtblomst,  der  var  hentet  fra  Køkken- 
haven, blev  sat  ud  af  Herskabsstuen,  hvor  den  ikke  hørte 
hjemme,  ja  Herskabet  gjorde  en  Undskyldning  hos  Prinsessen 
og  fortalte,  at  Blomsten  var  kun  en  Køkkenurt,  som  Gartneren 
havde  fundet  paa  at  stille  frem,  men  at  han  derfor  havde 
faaet  en  alvorlig  Irettesættelse. 

»Det  var  Synd  og  Uret!«  sagde  Prinsessen.  »Han  har  jo 
lukket  vore  Øjne  op  for  en  Pragtblomst,  vi  slet  ikke  lagde 
Mærke  til,  han  har  vist  os  Dejligheden  der,  hvor  vi  ikke  faldt 
paa  at  søge  den !  Slotsgartneren  skal  hver  Dag,  saa  længe  Ærte- 
skokkene have  Blomster,  bringe  mig  een  op  i  min  Stue!« 
Og  det  skete. 

Herskabet  lod  Gartneren  sige,  at  han  igen  kunde  bringe 
dem  en  frisk  Ærteskokblomst. 

»Den  er  i  Grunden  smuk!«  sagde  de,  »højst  mærkværdig!« 
og  Gartneren  fik  Ros. 

»Det  kan  Larsen  godt  lide!«  sagde  Herskabet.  »Han  er 
et  forkælet  Barn!« 

I  Efteraaret  blev  det  en  forfærdelig  Storm;  den  tog  til  ud 
paa  Natten,  saa  voldsomt,  at  mange  store  Træer  i  Udkanten 
af  Skoven  bleve  rykkede  op  med  Rod,  og  til  stor  Sorg  for 
Herskabet,  Sorg,  som  de  kaldte  det,  men  til  Glæde  for  Gartneren, 
blæste  de  to  store  Træer  om  med  alle  Fuglerederne.  Man 
hørte  i  Stormen  Raagers  og  Kragers  Skrig,  de  slog  med 
Vingerne  paa  Ruderne,  sagde  Folkene  paa  Gaarden. 


GARTNEREN  OG  HERSKARET.  435 

»Nu  er  De  da  glad,  Larsen!«  sagde  Herskabet;  »Stormen 
har  fældet  Træerne,  og  Fuglene  have  søgt  til  Skoven.  Her  er 
ikke  mere  Syn  af  gammel  Tid;  hvert  Tegn  og  hver  Hentyd- 
ning er  borte!  os  har  det  bedrøvet!« 

Gartneren  sagde  ikke  noget,  men  han  tænkte  paa,  hvad 
han  længe  havde  tænkt,  ret  at  benytte  den  prægtige  Solskins- 
plads,  han  før  ikke  raadede  over,  den  skulde  blive  til  Havens 
Pryd  og  Herskabets  Glæde. 

De  store  omblæste  Træer  havde  kvaset  og  knust  de  æld- 
gamle Buksbomhække  med  hele  deres  Udklipning.  Han  rejste 
her  en  Tykning  af  Vækster,  Hjemlands-Planter  fra  Marken  og 
Skoven. 

Hvad  ingen  anden  Gartner  havde  tænkt  paa  i  rig  Fylde 
at  plante  ind  i  Herskabshaven,  satte  han  her  i  den  Jord,  hver 
skulde  have,  og  i  Skygge  og  i  Solskin  som  hver  Art  behøvede 
det.     Han  plejede  i  Kærlighed,  og  det  vokste  i  Herlighed. 

Enebærbusken  fra  den  jyske  Hede  løftede  sig,  i  Form  og 
Farve  som  Italiens  Cypres,  den  blanke,  piggede  Kristtjørn, 
altid  grøn,  i  Vinterkulde  og  i  Sommersol,  stod  dejlig  at  se. 
Foran  groede  Bregnerne,  mange  forskellige  Arter,  nogle  saa 
ud,  som  vare  de  Børn  af  Palmetræet,  og  andre,  som  vare  de 
Forældre  til  den  fine,  dejlige  Plantevækst,  vi  kalde  Venushaar. 
Her  stod  den  ringeagtede  Burre,  der  i  sin  Friskhed  er  saa 
smuk,  at  den  kan  tage  sig  ud  i  Buket.  Burren  stod  paa  det 
tørre;  men  lavere,  i  den  fugtigere  Grund,  groede  Skræppen, 
ogsaa  en  ringeagtet  Plante  og  dog  ved  sin  Højde  og  sit  mægtige 
Blad  saa  malerisk  smuk.  Favnehøj,  med  Blomst  ved  Blomst, 
som  en  mægtig,  mangearmet  Kandelaber,  [løftede  sig  Konge- 
lyset, plantet  ind  fra  Marken.  Her  stod  Skovmærker,  Kodriver 
og  Skovlilliekonvaller,  den  vilde  Kalla  og  den  trebladede,  fine 
Skovsyre.     Det  var  en  Dejlighed  at  se. 

Foran,  støttede  til  Staaltraadssnore,  vokste  i  Række  ganske 
smaa  Pæretræer  fra  fransk  Jordbund;  de~fikaSol  og  god  Pleje 
og  bar  snart  store,  saftfulde  Frugter  som  i  Landet,  de  kom  fra. 

I  Stedet  for  de  to  gamle,  bladløse  Træer  blev  sat  en  høj 
Flagstang,  hvor  Dannebrog  vajede,  og  tæt  ved  endnu  en 
Stang,   hvor  i  Sommertid    og   Høstens   Tid  Humleranken   med 

sine  duftende  Blomsterkogler  snoede  sig,  men  hvor  i  Vinteren, 
efter  gammel  Skik,  blev  ophængt  en  Havrekærv,  at  Himlens 
Fugle  kunde  have  Maaltid  i  den  glade  Jul. 

»Den  gode  Larsen  bliver  sentimental  i  sine  ældre  Aar!« 
sagde  Herskabet.     »Men  han  er  os  tro  og  hengiven!« 

Ved  Nytaar  kom,  i  et  af  Hovedstadens  illustrerede  Blade, 
et  Billede  af  den  gamle  Gaard;  man  saa  Flagstangen  og  Havre- 
neget for  Himlens  Fugle  i  den  glade  Jul,  og  det  stod  omtalt 
og  fremhævet  som  en  smuk  Tanke,  at  en  gammel  Skik  her 
var  bragt  i  Hævd  og  Ære,  saa  betegnende  just  for  den  gamle 
Gaard. 

»Alt,  hvad  den  Larsen  gør,«  sagde  Herskabet,  »slaar  man 
paa  Tromme  for.  Det  er  en  lykkelig  Mand!  vi  maa  jo  næsten 
være  stolte  af,  at  vi  have  ham!« 

Men  de  vare  slet  ikke  stolte  deraf!  de  følte,  at  de  vare 
Herskabet,  de  kunde  sige  Larsen  op,  men  det  gjorde  de  ikke, 
de  vare  gode  Mennesker,  og  af  deres  Slags  er  der  saa  mange 
gode  Mennesker,  og  det  er  glædeligt  for  enhver  Larsen. 

Ja,  det  er  Historien  om  »Gartneren  og  Herskabet«. 

Nu  kan  du  tænke  over  den! 


Krøblingen. 


Der  var  en  gammel  Herregaard  med  unge,  prægtige  Herre- 
gaardsfolk.  Rigdom  og  Velsignelse  havde  de,  fornøje  sig 
vilde  de,  og  godt  gjorde  de.  Alle  Mennesker  vilde  de  gøre 
glade,  som  de  selv  vare  det. 

Juleaften  stod  et  dejligt  pyntet  Juletræ  i  den  gamle  Ridder- 
sal, hvor  da  Ilden  brændte  i  Kaminerne,  og  der  var  hængt 
Grankviste  om  de  gamle  Skilderier.  Her  samledes  Herskabet 
og  Gæsterne,  der  blev  Sang  og  Dans. 

Tidligere  paa  Aftenen  var  allerede  Juleglæde  i  Folkestuen. 
Ogsaa  her  stod  et  stort  Grantræ  med  tændte  røde  og  hvide 
Lys,  smaa  Dannebrogsflag,  udklippede  Svaner  og  Fiskenet  af 
broget  Papir  fyldte  med  »Godtgodter«.  De  fattige  Børn  fra 
Sognet  vare  indbudne;  hver  havde  sin  Moder  med.  Hun  saa 
ikke  meget  hen  til  Træet,  hun  saa  hen  til  Julebordene,  hvor 
der  laa  uldent  og  Linned,  Kjoletøj  og  Buksetøj.  Ja  derhen 
saa  Mødrene  og  de  voksne  Børn,  kun  de  bitte  smaa  strakte 
Hænderne  mod  Lysene,  Flitterguldet  og  Fanerne. 

Hele  den  Forsamling  kom  tidligt  paa  Eftermiddagen,  fik 
Julegrød  og  Gaasesteg  med  Rødkaal.  Naar  saa  Juletræet  var 
set  og  Gaverne  uddelte,  fik  hver  et  lille  Glas  Punch  og  æble- 
fyldte Æbleskiver. 

De  kom  hjem  i  deres  egen  fattige  Stue,  og  der  blev  talt 
om  »den  gode  Levemaade«,  det  vil  sige  Fødevarerne,  og  Gaverne 
bleve  endnu  engang  rigtig  besete. 

Der  var  nu  Have-Kirsten  og  Have-Ole.  Gifte  med  hin- 
anden havde  de  Huset  og  det  daglige  Brød  ved  at  luge  og 
grave  i  Herregaårdshaven.  Hver  Julefest  fik  de  deres  gode 
Del  af  Foræringerne ;  de  havde  ogsaa  fem  Børn,  alle  fem  bleve 
klædte  op  af  Herskabet. 

»Det  er  godgørende  Folk,  vort  Herskab!«  sagde  de.  »Men 
de  have  da  ogsaa  Raad  til  det,  og  de  have  Fornøjelse  deraf!« 
»Her  ere  komne  gode  Klæder  at  slide  for  de  fire  Børn!« 
sagde  Have-Ole.  »Men  hvorfor  er  her  ikke  noget  til  Krøb- 
lingen? Ham  pleje  de  dog  ogsaa  at  betænke,  skønt  han  ikke 
er  med  ved  Gildet!« 

Det  var  det  ældste  af  Børnene,  de  kaldte  »Krøblingen«, 
han  havde  ellers  Navnet  Hans. 

Som  lille  var  han  det  flinkeste  og  liv- 
ligste Barn,  men  saa  blev  han  med  eet  »slat 
i  Benene«,  som  de  kaldte  det,  han  kunde 
ikke  staa  eller  gaa,  og  nu  laa  han  til  Sengs 
paa  femte  Aar. 

»Ja,  noget  fik  jeg  jo  ogsaa  til  ham!« 
sagde  Moderen.  »Men  det  er  ikke  noget 
videre,  det  er  bare  en  Bog,  han  kan  læse  i!« 
»Den  skal  han  ikke  blive  fed  af!«  sagde 
Faderen. 
Men  glad  ved  den  blev  Hans.  Han  var  en  rigtig  opvakt 
Dreng,  der  gerne  læste,  men  brugte  ogsaa  sin  Tid  til  Arbejde, 
for  saa  vidt  som  han,  der  altid  maatte  ligge  til  Sengs,  kunde 
gøre  Gavn.  Han  var  nævenyttig,  brugte  sine  Hænder,  strikkede 
Uldstrømper,  ja  hele  Sengetæpper;  Fruen  paa  Gaarden  havde 
rost  og  købt  dem. 

Det  var  en  Eventyrbog,  Hans  havde  faaet;  i  den  var 
meget  at  læse,  meget  at  tænke  over. 

»Den  er  ikke  til  nogen  Slags  Nytte  her  i  Huset!«  sagde 
Forældrene.  »Men  lad  ham  læse,  saa  gaar  den  Tid,  han  kan 
ikke  altid  binde  Hoser!« 

Foraaret  kom;  Blomster  og  Grønt  begyndte  at  spire,  Ukrudt 
med,  som  man  jo  nok  kan  kalde  Nælderne,  uagtet  der  staar 
saa  kønt  om  dem  i  Psalmen: 

»Gik  alle  Konger  frem  i  Rad 
i  deres  Magt  og  Vælde, 
de  mægted'  ej  det  mindste  Blad 
at  sætte  paa  en  Nælde.« 

Der  var  meget  at  gøre  i  Herregaardshaven,  ikke  blot  for 
Gartneren  og  hans  Lærlinge,  men  ogsaa  for  Have- Kirsten 
og  Have-Ole. 

»Det  er  et  helt  Slid!«  sagde  de,  »og  have  vi  saa  revet 
Gangene  og  faaet  dem  rigtig  pæne,  saa  trædes  de  straks  ned 
igen.  Her  er  et  Rykind  med  fremmede  paa  Herregaarden. 
Hvor  det  maa  koste!  men  Herskabet  er  rige  Folk!« 

»Det  er  løjerligt  fordelt!«  sagde  Ole.  »Vi  er  alle  Vor 
Herres  Børn,  siger  Præsten.     Hvorfor  da  saadan  Forskel!« 

»Det  kommer  fra  Syndefaldet!«  sagde  Kirsten. 

Derom  talte  de  igen  om  Aftenen,  hvor  Krøbling-Hans 
laa  med  Eventyrbogen. 

Trange  Kaar,  Slid  og  Slæb  havde  gjort  Forældrene  haarde 
i  Hænderne,  men  ogsaa  haarde  i  deres  Dom  og  Mening;  de 
kunde  ikke  magte  den,  ikke  klare  den,  og  talte  sig  nu  mere 
gnavne  og  vrede. 

»Somme  Mennesker  faa  Velstand  og  Lykke,  andre  kun 
Fattigdom!  Hvorfor  skal  vore  første  Forældres  Ulydighed  og 
Nysgerrighed  gaa  ud  over  os.  Vi  havde  ikke  baaret  os  saa- 
ledes  ad  som  de  to!« 

»Jo  vi  havde!«  sagde  lige  med  eet  Krøbling-Hans.  »Det 
staar  alt  sammen  her  i  denne  Bog!« 

»Hvad  staar  i  Bogen?«  spurgte  Forældrene. 

Og  Hans  læste  for  dem  det  gamle  Eventyr  om  Brænde- 
huggeren og  hans  Kone:  de  skændte  ogsaa  over  Adams 
og  Evas  Nysgerrighed,  der  var  Skyld  i  deres  Ulykke.  Saa 
kom  Landets  Konge  forbi.  »Følg  hjem  med!«  sagde  han, 
»saa  skal  I  faa  det  lige  saa  godt  som  jeg:  syv  Retter  Mad  og 
en  Skueret.  Den  er  i  lukket  Terrin,  den  maa  I  ikke  røre, 
for  saa  er  det  forbi  med  Herrelivet!«  »Hvad  kan  der  være  i 
Terrinen?«  sagde  Konen.  »Det  kommer  ikke  os  ved!«  sagde 
Manden.  »Ja,  jeg  er  ikke  nysgerrig!«  sagde  Konen,  »jeg  gad 
i)are  vide,   hvorfor  vi  ikke  tør  løfte  Laaget;    der  er  vist  noget 

delikat!«  »Bare  der  ikke  er  nogen  Mekanik  ved!«  sagde 
Manden,  »saadan  et  Pistolskud,  der  knalder  af  og  vækker 
hele  Huset!«  »Eja!«  sagde  Konen  og  rørte  ikke  ved  Terrinen. 
Men  om  Natten  drømte  hun,  at  Laaget  selv  løftede  sig,  der 
kom  en  Duft  af  den  dejligste  Punch,  som  man  faar  den  ved 
Bryllupper  og  Begravelser.  Der  laa  en  stor  Sølvskilling  med 
Indskrift:  »Drikke  I  af  denne  Punch,  saa  blive  I  de  to  rigeste 
i  Verden,  og  alle  andre  Mennesker  blive  Stoddere!«  —  og  saa 
vaagnede  Konen  i  det  samme  og  fortalte  Manden  sin  Drøm. 
»Du  tænker  for  meget  paa  den  Ting!«  sagde  han.  »Vi  kunne 
jo  lette  med  Lempe!«  sagde  Konen.  »Med  Lempe!«  sagde 
Manden.     Og  Konen  løftede  ganske  sagte  Laaget.  —  Da  sprang 

der  to  smaa,  vævre  Mus 
Mlllllllllii'iiiiiin.  ud,  og  væk  vare  de  i  et 
Musehul.  »God  Nat!« 
sagde  Kongen.  »Nu 
kunne  I  gaa  hjem  og 
lægge  eder  i  eders  eget. 
Skænd  ikke  mer  paa 
Adam  og  Eva,  I  selv 
have  været  lige  saa  nys- 
gerrige og  utaknemme- 
lige!«   

»Hvorfra  er  den  Historie  der  kommen  i  Bogen?«  sagde 
Have-Ole.  »Det  er,  ligesom  den  skulde  gælde  os.  Den  er 
meget  til  Eftertænksomhed!« 

Næste  Dag  gik  de  igen  paa  Arbejde;  de  bleve  ristede  af 
Solen  og  vaade  til  Skindet  af  Regnvejret;  inde  i  dem  vare 
gnavne  Tanker,  dem  tyggede  de  Drøv  paa. 

Det  var  endnu  lys  Aften  hjemme,  de  havde  spist  deres 
Mælkegrød. 

»Læs  for  os  igen  Historien  om  Brændehuggeren,«  sagde 
Have-Ole. 

»Der  er  saa  mange  yndelige  i  den  Bog!«  sagde  Hans. 
»Saa  mange,  I  ikke  kende!« 

»Ja  dem  bryder  jeg  mig  ikke  om!«  sagde  Have-Ole.  »Jeg 
vil  høre  den,  jeg  kender!« 

Og  han  og  Konen  hørte  den  igen. 

Mer  end  een  Aften  kom  de  tilbage  til  den  Historie. 

»Rigtig  klare  mig  det  hele,  kan  den  dog  ikke!«  sagde 
Have-Ole.  »Det  er  med  Menneskene  som  med  sød  Mælk, 
den  skørner;  nogle  blive  til  fin  Skørost,  og  andre  til  den  tynde, 
vandede  Valle!  somme  Folk  have  Lykke  i  enhver  Ting,  sidde 
til  Højbords  alle  Dage  og  kende  hverken  Sorg  eller  Savn!« 

Det  hørte  Krøbling-Hans.  Sølle  var  han  i  Benene,  men 
kløgtig  i  Hovedet.  Han  læste  op  for  dem  af  Eventyrbogen, 
læste  om  »Manden  uden  Sorg  og  Savn«.  Ja,  hvor  var 
han  at  finde,  og  findes  maatte  han: 

Kongen  laa  syg  og  kunde  ikke  helbredes  uden  ved  at 
blive  iført  den  Skjorte,  som  var  bleven  baaret  og  slidt  paa 
Kroppen  af  et  Menneske,  der  i  Sandhed  kunde  sige,  at  han 
aldrig  havde  kendt  Sorg  eller  Savn. 

Bud  blev  sendt  til  alle  Verdens  Lande,  til  alle  Slotte  og 
Herregaarde,  til  alle  velstaaende  og  glade  Mennesker,  men 
naar  man  rigtig  frittede  ud,  havde  dog  hver  af  dem  prøvet 
Sorg  og  Savn. 

»Det  har  jeg  ikke!«  sagde  Svinehyrden,  der  sad  paa  Grøften, 
lo  og  sang.     »Jeg  er  det  lykkeligste  Menneske!« 

»Giv  os  da  din  Skjorte,«  sagde  de  udsendte,  »den  skal  du 
faa  betalt  med  et  halvt  Kongerige.« 

Men  han  havde  ingen  Skjorte,  og  kaldte  sig  dog  det  lykke- 
ligste Menneske. 

»Det  var  en  fin  Karl!«  raabte  Have-Ole,  og  han  og  hans 
Hustru  lo,  som  de  ikke  havde  let  i  Aar  og  Dag. 

Da  kom  Skoleholderen  forbi. 

»Hvor  I  ere  fornøjede!«  sagde  han,  »det  er  sjældent  nyt 
her  i  Huset.     Har  I  vundet  en  Ambe  i  Lotteriet?« 

»Nej,  det  er  ikke  af  det  Slags!«  sagde  Have-Ole.  »Det 
er  Hans,  der  læste  for  os  af  Eventyrbogen,  han  læste  om 
»Manden  uden  Sorg  og  Savn«,  og  den  Karl  han  havde 
ingen  Skjorte.  Det  tøer  op  for  Øjnene,  naar  man  hører  sligt, 
og  det  af  en  trykt  Bog.  Hver  har  nok  sit  Læs  at  trække; 
man  er  ikke  ene  om  det.     Heri  er  altid  en  Trøst!« 

»Hvorfra  har  I  den  Bog?«  spurgte  Skoleholderen. 

»Den  fik  vor  Hans  ved  Juletid  for  over  et  Aar  siden. 
Herskabet  gav  ham  den.  De  veed,  han  har  saadan  Lyst  til 
Læsning  og  er  jo  Krøbling!  Vi  havde  den  Gang  heller  set,  at 
han  havde  faaet  to  Blaarlærreds  Skjorter.  Men  Bogen  er 
mærkelig,  den  kan  ligesom  svare  paa  ens  Tanker!« 

Skoleholderen  tog  Bogen  og  aabnede  den. 

»Lad  os  faa  den  samme  Historie  igen!«  sagde  Have-Ole, 
»jeg  har  den  endnu  ikke  rigtig  inde.  Saa  maa  han  ogsaa 
læse  den  anden  om  Brændehuggeren!« 

De  to  Historier  vare  og  bleve  nok  for  Ole.  De  vare  som 
to  Solstraaler  ind  i  den  fattige  Stue,  ind  i  den  forkuede  Tanke, 
som  lod  dem  være  tvære  og  gnavne. 

Hans  havde  læst  den  hele  Bog,  læst  den  mange  Gange. 
Eventyrene  bar  ham  ud  i  Verden,  der  hvor  han  jo  ikke 
kunde  komme,  da  Benene  ikke  bar  ham. 

Skoleholderen  sad  ved  hans  Seng;  de  talte  sammen,  og 
det  var  fornøjeligt  for  dem  begge  to. 

Fra  den  Dag  kom  Skoleholderen  oftere  til  Hans,  naar 
Forældrene  vare  paa  Arbejde.  Det  var  som  en  Fest  for  Drengen, 
hver  Gang  han  kom.  Hvor  lyttede  han  efter,  hvad  den  gamle 
Mand  fortalte  ham,  om  Jordens  Størrelse  og  mange  Lande,  og 
at  Solen  var  dog  næsten  en  halv  Million  Gange  større  end 
Jorden  og  saa  langt  borte,  at  en  Kanonkugle  i  sin  Fart  brugte 
fra  Solen  til  Jorden  hele  fem  og  tyve  Aar,  medens  Lysstraalerne 
kunde  naa  Jorden  i  otte  Minutter. 

Om  alt  dette  veed  nu  hver  dygtig  Skoledreng  Besked,  men 
for  Hans  var  det  nyt  og  endnu  vidunderligere  end  alt,  hvad 
der  stod  i  Eventyrbogen. 

Skoleholderen  kom  et  Par  Gange  om  Aaret  til  Bords  hos 
Herskabet,  og  ved  en  saadan  Lejlighed  fortalte  han,  hvilken 
Betydning  Eventyrbogen  havde  i  det  fattige  Hus,  hvor  alene 
to  Historier  i  den  vare  blevne  til  Vækkelse  og  Velsignelse. 
Den  svagelige,  flinke  lille  Dreng  havde  ved  sin  Læsning  bragt 
Eftertanke  og  Glæde  i  Huset. 

Da  Skoleholderen  tog  hjem  fra  Herregaarden,  trykkede 
Fruen  ham  et  Par  blanke  Sølvdalere  i  Haanden  til  lille 
Hans. 

»De  maa  Fader  og  Moder  have!«  sagde  Drengen,  da  Skole- 
holderen bragte  ham  Pengene. 

Og  Have-Ole  og  Have-Kirsten  sagde:  »Krøbling-Hans 
er  dog  ogsaa  til  Gavn  og  Velsignelse!« 

Et  Par  Dage  efter,  Forældrene  vare  ved  Arbejde  paa  Herre- 
gaarden,  holdt  Herskabsvognen  udenfor;  det  var  den  hjertens- 
gode Frue,  som  kom,  glad  over,  at  hendes  Julegave  var  bleven 
til  saadan  Trøst  og  Fornøjelse  for  Drengen  og  Forældrene. 

Hun  medbragte  fint  Brød,  Frugt  og  en  Flaske  sød  Saft; 
men  hvad  der  var  endnu  fornøjeligere,  hun  bragte  ham,  i 
forgyldt  Bur,  en  lille  sort  Fugl,  der  kunde  fløjte  ganske  ynde- 
ligt. Buret  med  Fuglen  blev  sat  op  paa  den  gamle  Drag- 
kiste, et  Stykke  fra  Drengens  Seng,  han  kunde  se  Fuglen 
og  høre  den;  ja  Folk  helt  ude  paa  Landevejen  kunde  høre 
dens  Sang. 

Have-Ole  og  Have-Kirsten  kom  først  hjem,  efter  at 
Fruen  var  kørt  bort;  de  fornam,  hvor  glad  Hans  var,  men 
syntes  dog,  at  der  kun  var  Besværlighed  ved  den  Gave,  der 
var  givet. 

»Rige  Folk  tænke  nu  ikke  saa  vidt  om!«  sagde  de.  »Skal 
vi  nu  ogsaa  have  den  at  passe.  Krøbling-Hans  kan  jo 
ikke  gøre  det.     Enden  bliver,  at  Katten  tager  den!« 

Otte  Dage  gik,  der  gik  endnu  otte;  Katten  havde  i  den 
Tid  mange  Gange  været  i  Stuen  uden  at  skræmme  Fuglen, 
end  sige  at  gøre  den  Fortræd.  Da  hændte  der  sig  en  stor 
Begivenhed.  Det  var  Eftermiddag,  Forældrene  og  de  andre 
Børn  vare  paa  Arbejde,  Hans  ganske  alene;  Eventyrbogen 
havde  han  i  Haanden  og  læste  om  Fiskerens  Kone,  der  fik 
alle  sine  Ønsker  opfyldt;  hun  vilde  være  Konge,  det  blev 
hun;  hun  vilde  være  Kejser,  det  blev  hun;  men  saa  vilde  hun 
være  den  gode  Gud,  —  da  sad  hun  igen  i  Muddergrøften,  hun 
var  kommen  fra. 

Den  Historie  havde  nu  slet  ingen  Hentydning  til  Fuglen 
eller  Katten,  men  det  var  just  den  Historie,  han  læste  i,  da 
Begivenheden  indtraf;  det  huskede  han  altid  siden. 

Buret  stod  paa  Dragkisten,  Katten  stod  paa  Gulvet  og  saa 
stift  med   sine  grøngule  Øjne   op   paa  Fuglen.     Der  var  noget 

i   Kattens  Ansigt,   som   om   den   vilde   sige   til   Fuglen:    »Hvor 
du  er  yndig!  jeg  gad  æde  dig!« 

Det  kunde  Hans  forstaa;  han  læste  det  lige  ud  af  Kattens 
Ansigt. 

»Væk,  Kat!«  raabte  han.  >Vil  du  se  til  at  komme  ud  af 
Stuen ! « 

Det  var,  som  den  tog  sig  sammen  til  at  springe. 

Hans    kunde   ikke   naa   den,    havde    ikke    andet    at  kaste 

efter  den   end   sin  kæreste  Skat,   Eventyrbogen.     Den  kastede 

han,  men  Bindet  sad  løst,  det  fløj  til  een  Side,  og  Bogen  selv 

med   alle  sine  Blade  fløj   til   en  anden  Side.     Katten   gik  med 

langsomme  Trin  lidt  tilbage  i 
Stuen  og  saa  paa  Hans,  ligesom 
den  vilde  sige: 

»Bland  dig  ikke  i  den  Sag, 
lille  Hans!  jeg  kan  gaa,  og  jeg 
kan  springe,  du  kan  ingen  af 
Delene!« 

Hans  holdt  Øje  med  Katten 
og  var  i  stor  Uro;  Fuglen  blev 
ogsaa  urolig.  Intet  Menneske  var 
der  at  kalde  paa;  det  var,  som 
om  Katten  vidste  det;  den  lavede 
sig  igen  til  at  springe.  Hans  viftede  med  sit  Sengetæppe, 
Hænderne  kunde  han  bruge;  men  Katten  brød  sig  ikke  om 
Sengetæppet;  og  da  ogsaa  det  var  kastet  efter  den  uden  Nytte, 
satte  den  i  eet  Spring  op  paa  Stolen  og  ind  i  Vindueskarmen, 
her  var  den  Fuglen  nærmere. 

Hans  kunde  fornemme  sit  eget  varme  Blod  i  sig,  men  det 
tænkte  han  ikke  paa,  han  tænkte  kun  paa  Katten  og  Fuglen  ; 
ud  af  Sengen  kunde  Drengen  jo  ikke  hjælpe  sig,  staa  paa 
Benene  kunde  han  ikke,  gaa  endnu  mindre.  Det  var,  som 
om  hans  Hjerte  vendte  sig  inden  i  ham,  da  han  saa  Katten 
springe  fra  Vinduet  lige  hen  paa  Dragkisten  og  støde  til  Buret, 
saa  at  det  væltede.     Fuglen  flagrede  forvildet  om  derinde. 

Hans  gav  et  Skrig,  der  gik  et  Ryk  i  ham,  og  uden  at 
tænke  derved  sprang  han  ud  af  Sengen,  hen  mod  Dragkisten, 

rev  Katten  ned,  og  holdt  fast  i  Buret,  hvor  Fuglen  var  som  i 
stor  Forfærdelse.  "Han  holdt  Buret  i  Haanden  og  løb  med 
det  ud  af  Døren  ud  paa  Vejen. 

Da  strømmede  Taarerne  ham  ud  af  Øjnene;  han  jublede 
og  raabte  ganske  højt:   »Jeg  kan  gaa!  Jeg  kan  gaa!« 

Han  havde  faaet  sin  Førlighed  igen;  sligt  kan  hænde,  og 
med  ham  hændte  det. 

Skoleholderen  boede  tæt  ved;  til  ham  løb  han  ind  paa 
sine  bare  Fødder,  kun  i  Skjorte  og  Trøje  og  med  Fuglen  i 
Buret. 

»Jeg  kan  gaa!«  raabte  han.  »Herre,  min  Gud!«  og  han 
hulkede  i  Graad  af  bare  Glæde. 

Og    Glæde    blev    der    i    Huset    hos    Have-Ole    og    Have- 
Kirsten.     »Gladere  Dag  kunne  vi  ikke  opleve!« 
sagde  de  begge  to. 

Hans  blev  kaldt  op  paa  Herregaarden;  den 
Vej  havde  han  ikke  gaaet  i  mange  Aar;  det  var, 
som  om  Træerne  og  Nøddebuskene,  dem  han 
saa  godt  kendte,  nikkede  til  ham  og  sagde:  »God 
Dag,  Hans!  velkommen  herude!«  Solen  skinnede 
ham  ind  i  Ansigtet,  lige  ind  i  Hjertet. 

Herskabet,  de  unge  velsignede  Herregaardsfolk,  lod  ham 
sidde  hos  sig  og  saa  lige  saa  glade  ud,  som  om  han  kunde 
have  været  af  deres  egen  Familie. 

Gladest  var  dog  Herskabsfruen,  som  havde  givet  ham 
Eventyrbogen,  givet  ham  den  lille  Sangfugl,  den  var  nu  rigtig- 
nok død,  død  af  Skrækken,  men  den  havde  været  ligesom 
Midlet  til  hans  Helbredelse,  og  Bogen  havde  været  ham  og 
Forældrene  til  Vækkelse;  den  havde  han  endnu,  den  vilde 
han  gemme  og  læse,  om  han  blev  nok  saa  gammel.  Nu 
kunde  han  ogsaa  være  dem  hjemme  til  Gavn.  Han  vilde 
lære  et  Haandværk,  helst  blive  Bogbinder,  »thi,«  sagde  han, 
»saa  kan  jeg  faa  alle  ny  Bøger  at  læse!« 

Ud  paa  Eftermiddagen  kaldte  Herskabsfruen  begge  For- 
ældrene op  til  sig.  Hun  og  hendes  Husbond  havde  talt  sammen 
om  Hans;  han  var  en  from  og  flink  Dreng,  havde  Læselyst 
og  Nemme.     Vor  Herre  er  altid  for  en  god  Sag. 

Den  Aften  kom  Forældrene  rigtig  glade  hjem  fra  Gaarden, 
især  Kirsten,  men  Ugedag  efter  græd  hun,  for  da  rejste  lille 
Hans;  han  var  kommen  i  gode  Klæder;  han  var  en  god  Dreng; 
men  nu  skulde  han  over  det  salte  Vand,  langt  bort,  sættes  i 
Skole,  en  latinsk,  og  der  vilde  gaa  mange  Aar,  før  de  saa 
ham  igen. 

Eventyrbogen  fik  han  ikke  med,  den  vilde  Forældrene 
beholde  til  Minde.  Og  Fader  læste  tit  i  den,  men  aldrig 
uden  de  to  Historier,  for  dem  kendte  han. 

Og  de  fik  Breve  fra  Hans,  det  ene  gladere  end  det  andet. 
Han  var  hos  rare  Mennesker,  i  gode  Kaar;  og  allerfornøjeligst 
var  det  at  gaa  i  Skole;  der  var  saa  meget  at  lære  og  vide; 
han  ønskede  nu  bare  at  blive  hundrede  Aar  og  saa  engang 
Skoleholder. 

»Om  vi  skulde  opleve  det!«  sagde  Forældrene,  og  de  trykkede 
hinanden  i  Hænderne,  som  ved  Altergang. 

»Hvad  der  dog  er  hændet  Hans!«  sagde  Ole.  »Vor  Herre 
tænker  ogsaa  paa  Fattigmands  Barn!  just  med  Krøblingen 
skulde  det  vise  sig!  er  det  ikke,  som  om  Hans  kunde  læse 
det  op  for  os  ud  af  Eventyrbogen!« 

